
Capitolul 1 

Purista, consiliera Domnului, doreşte ca rugăciunile oamenilor să îi 
fie prezentate lui Dumnezeu sub forma unor cereri de sfaturi. Iubirea şi 
graţia Tatălui faţă de copiii Săi 

(27 martie 1843) 



1. în pofida adoraţiei pe care o simţeau cu toţii în prezenţa Celui 
Preaînalt, s-au lăsat cuprinşi de teamă la vederea Celui care se afla pe colină. 
Singurii care făceau excepţie erau Enoh şi cele patru femei extrem de pure, 
care se bucurau de o stare de pace beatifică în prezenţa Tatălui lor ceresc, 
convinşi că Acesta le va rezerva şi lor soarta marelui Sehel. Atunci, Domnul 
i s-a adresat Puristei: 

2. „Ascultă, mult iubita Mea bucătăreasă! Ce crezi ce trebuie să 
facem pentru a-i elibera pe aceşti nătângi de teama lor nefirească, astfel 
încât să Mă recunoască drept unicul lor Dumnezeu şi Părinte autentic, fără a 
le prejudicia în vreun fel liberul arbitru? Este evident că dacă îmi voi revela 
prea brusc identitatea, acest lucru i-ar putea costa chiar viaţa (lucru valabil 
îndeosebi pentru femei), iar pe unii însăşi existenţa eternă! Haide, sfătuieşte- 
Mă şi spune-Mi ce ar trebui să fac!" 

3. Această întrebare a deconcertat-o de tot pe încântătoarea Purista, 
care a început să suspine, imaginându-şi că Tatăl ceresc doreşte să o 
pedepsească dintr-un motiv sau altul. 

4. Domnul a privit-o însă cu blândeţe şi i-a spus: „Priveşte-Mă, 
micuţa Mea, şi lasă inima ta să spună dacă am Eu aerul cuiva care doreşte să 
te pedepsească. Eu Mi-am păstrat dintotdeauna expresia pe care o vezi 
întipărită pe chip şi care va rămâne în eternitate aceeaşi, fiind adresată 
tuturor celor care M-au iubit, Mă iubesc şi Mă vor iubi la fel ca tine! - Ei 
bine, ce ai de spus, micuţa Mea?" 

5. Auzind aceste cuvinte, Purista şi-a luat inima în dinţi şi a răspuns, 
uşor temătoare, dar cu o încredere din ce în ce mai mare: „O, Tată preasfânt 
şi preaplin de iubire, ştiu că este absolut imposibil ca Tu să fii vreodată 
mânios sau răuvoitor; îmi dau seama acum perfect de acest lucru. în ceea ce 
priveşte însă întrebarea pe care mi-ai pus-o adineauri, mie, sărmanei Tale 
creaturi, este la fel de evident că aş da dovadă de o mare infatuare, eu, care 



chiar aş merita cea mai severă pedeapsă din partea Ta, dacă mi-aş propune 
să îţi dau vreun sfat Ţie, care eşti însăşi înţelepciunea infinită! 

6. Numai gândul de a-Ţi da un sfat Ţie, care eşti Dumnezeul nostru 
şi Creatorul atotputernic al cerului şi al pământului, îmi dă fiori. De aceea, 
Te implor, Tată preasfânt şi preaplin de iubire, să mă scuteşti de această 
obligaţie!" 

7. Domnul i-a răspuns însă Puristei: „Ascultă, copila Mea, este 
evident că încă nu Mă cunoşti suficient de bine! De aceea, ascultă ce doresc 
să-ţi spun. 

8. Tu te temi să nu fii pedepsită dacă îmi dai sfatul pe care îl aşteaptă 
Tatăl de la unul din copiii Săi, întrucât eşti conştientă de faptul că 
înţelepciunea Mea divină, infinită şi eternă nu are nevoie de astfel de sfaturi, 
căci Eu controlez şi susţin totul, astfel încât toate creaturile Mele să se 
îndrepte către destinaţia dorită de Mine. 

9. Deşi această viziune este întru totul corectă, nu pot să nu te întreb 
de ce Mi-ai adresat până acum atâtea rugăciuni, pe care Eu ţi le-am 
îndeplinit întotdeauna? La urma urmelor, o rugăciune nu este altceva decât 
un sfat adresat Mie într-o stare de reculegere şi de smerenie, prin care cel 
care se roagă îmi spune ce ar trebui să fac. . . 

10. Oare nu ştie el că Eu sunt plin de bunătate şi de înţelepciune? Iar 
dacă ştie acest lucru, de ce se roagă el să îi acord o anumită graţie? După 
logica ta, el ar trebui să pornească din start de la premisa că înalta Mea 
înţelepciune şi iubirea Mea nesfârşită îi vor oferi tot ce este mai bun pentru 
el, la momentul oportun, desigur, fără ca el să Mă sfătuiască în această 
direcţie! 

11. După aceeaşi logică, dacă cererea lui ar fi contrară voinţei şi 
înţelepciunii Mele divine, omul care se roagă s-ar face vinovat în faţa Mea, 
necesitând o pedeapsă care să îi corecteze această atitudine!" 

12. Auzind aceste cuvinte, Purista şi celelalte trei femei au început să 
se bată cu pumnii în piept, spunând: „O, Doamne, ai milă de noi, căci am 
păcătuit cumplit în faţa Ta!" 

13. Domnul le-a răspuns însă: „Mă tem, copilele Mele dragi, că dacă 
reacţionaţi în acest fel, nu faceţi decât să vă amplificaţi şi mai mult păcatul, 
căci îmi daţi un nou sfat: acela de a-Mi fi milă de voi!" 

14. Speriată şi întristată, Purista a scos un ţipăt sfâşietor, spunând: 
„O, pentru numele lui Dumnezeu! Ce-am făcut, fiinţă lipsită de minte ce 
sunt?" 

15. Cu ochii scăldaţi în lacrimi, Gheme la a adăugat: „Acum îmi dau 
seama, acesta este sfârşitul nostru!" 

16. La fel de îndurerate, Naama şi Pura nu mai ştiau ce să spună. 



17. Mişcat, Domnul le-a luat însă pe toate patru în braţele Sale, le-a 
strâns la pieptul Său sfânt şi le-a spus: „Copilele Mele dragi, de ce sunteţi 
atât de nefericite, deşi Tatăl ceresc vă strânge la pieptul Lui ce a luat o 
formă vizibilă special pentru voi, mângâindu-vă cu braţele Sale cu aceeaşi 
iubire cu care îşi alintă o mamă copilul?" 

18. Această întrebare le-a făcut pe cele patru femei să îşi mai revină, 
iar Purista i-a răspuns Domnului, râzând uşor, dar cu ochii încă înlăcrimaţi: 
„O, Tată preasfânt şi preaplin de iubire să înţeleg că nu suntem cu totul 
pierdute? Cu siguranţă rămânem însă nişte păcătoase în faţa Ta!" 

19. Domnul i-a răspuns: „Dacă aţi fi fost nişte păcătoase, nu v-aţi fi 
putut afla acum în prezenţa Mea. Din fericire pentru voi, nu este însă cazul, 
fapt care îmi permite Mie, Tatălui vostru, să vă strâng în braţele Mele! 

20. In calitatea Mea de Părinte, doresc să fiu acum sfătuit de 
copilaşii Mei dragi, ca şi cum aş avea cu adevărat nevoie de sfatul lor, şi 
doresc să acţionez astfel încât să le dau impresia că îmi sunt indispensabili. 

21. Procedez astfel în calitatea Mea de Părinte, mânat de iubirea Mea 
infinită, dar am totuşi grijă să ghidez sfaturile şi acţiunile copilaşilor Mei, 
astfel încât să-Mi ating scopul propus. 

22. De aceea, micuţa Mea, aştept încă răspunsul tău. Doresc să Mă 
sfătuieşti şi să îmi spui cum ar trebui să procedez cu aceşti oameni, şi te 
asigur că voi proceda exact aşa cum Mă vei învăţa!" 

23. Regăsindu-şi curajul, Purista s-a aruncat la gâtul Tatălui ceresc, 
1-a acoperit cu sărutări şi i-a spus: „Ei bine, în acest caz însoţeşte-ne în 
bucătăria mea, din iubire faţă de noi, şi lasă-Te adorat acolo de noi, atât cât 
îţi va face plăcere, în calitatea Ta de Dumnezeu şi de Părinte preasfânt şi 
preaplin de iubire". 

24. Domnul i-a răspuns: „Amin! Aşa să fie! Să ne îndreptăm aşadar 
către coliba ta!" 

25. Ghemela L-a întrebat însă: „Tată, putem să Te însoţim şi noi în 
interiorul colibei?" 

26. Domnul: „Cum să nu, Copila Mea? De vreme ce vă aflaţi acum 
în prezenţa Mea, de ce nu M-aţi însoţi inclusiv în colibă? Căci Eu sunt şi 
rămân Tatăl vostru cel bun, oriunde M-aş afla! Urmaţi-Mă aşadar cu toată 
încrederea! Amin". 



Capitolul 2 

Domnul intră în coliba Puristei. întrebările celor curioşi. Discursul 
de o înaltă spiritualitate al lui Enoh adresat incredulilor şi celor cu spiritul 



excesiv de critic 

(28 martie 1843) 



1. Trecând pe lângă Enoh, Domnul i-a zis în şoaptă: „Enoh, 
pregăteşte-i şi pe ceilalţi, iar apoi adu-i la Mine, în colibă. Femeile nu 
trebuie să treacă însă pragul colibei cât timp Mă voi afla Eu în interior, cu 
excepţia Evei şi a celor patru de faţă! Amin". 

2. După care Domnul şi-a continuat drumul către coliba Puristei, 
însoţit de cele patru fiice mult iubite ale Sale. Până la sosirea celorlalţi, El 
le-a dezvăluit acestora o sumedenie de revelaţii divine, ca semn al graţiei 
Sale, ilustrându-le marele plan divin prin care dirijează viaţa copiilor Săi şi a 
celorlalte creaturi sale Sale. Le-a destăinuit de asemenea înaltul destin care 
îi este rezervat fiinţei umane, dar şi intervenţiile malefice ale lui Satan, 
spiritul care încearcă în permanenţă să se opună acestui plan divin. 

3. Cam aşa au evoluat lucrurile în coliba Puristei. Ce s-a întâmplat 
însă cu Enoh, care se afla încă afară, în mijlocul celorlalţi? 

4. Acesta era asaltat de pretutindeni cu întrebări. Primii care s-au 
năpustit asupra lui au fost Hored şi Lameh: „Părinte Enoh, spune-ne: cine 
este acel bărbat care s-a îndreptat cu atâta voioşie către coliba Puristei, unde 
a rămas singur cu acele patru femei, dintre care două sunt soţiile noastre, iar 
celelalte sunt Purista şi preafrumoasa Pura, contrar regulii instituite de însuşi 
Domnul? Bănuiala noastră este că în spatele acelui om se ascunde ceva cu 
totul ieşit din comun! Am văzut că ţi s-a adresat ca unei vechi cunoştinţe, 
aşa că bănuim că nu este un necunoscut pentru tine! 

5. Dacă transfigurarea lui Sehel nu a fost o iluzie, cu siguranţă acesta 
se află acum într-o lume superioară. Am dori să ştim mai multe inclusiv 
despre acest subiect! 

6. Ne-a trecut prin minte faptul că acel om ar putea fi Domnul însuşi, 
dar acest lucru nu ar concorda deloc cu spusele Puristei, căreia Domnul i-a 
mărturisit că va reveni printre noi într-o formă vizibilă atunci când ne vom 
afla cu toţii în interiorul colibei, într-o stare de smerenie şi receptivitate, şi 
că ne va revela atunci tot ce s-a întâmplat în profunzimile creaţiei. 

7. Acest om nu a venit însă conform anunţului profetic, ci a apărut 
parcă de nicăieri. Şi în timp ce noi ne pregăteam în interiorul colibei, 
smerindu-ne într-o stare de reculegere în aşteptarea venirii Domnului, acest 
om se dădea în spectacol cu patru dintre cele mai frumoase femei ale 
noastre, fapt care i-a făcut o plăcere cât se poate de evidentă! 

8. Desigur, cele patru femei cu suflete celeste sunt de o puritate 
absolută, comparabilă cu cea a Luceafărului de dimineaţă. De aceea, oricât 
de ciudat ar părea, ne este imposibil să fim supăraţi pe ele pentru 
comportamentul lor, deşi toate patru par îndrăgostite lulea de acel bărbat. Şi 
totuşi, nu considerăm că aceasta ar fi o dovadă suficient de explicită că am 
avea de-a face cu Domnul! 

9. Căci noi ştim foarte bine că Domnul îşi respectă întru totul 
promisiunile! De aceea, este imposibil să vină la noi într-o altă formă decât 



cea anunţată profetic Puristei! - Aşadar, spune-ne, părinte Enoh, cine este 
acel bărbat şi de unde vine el?" 

10. Ceilalţi s-au apropiat şi ei de Enoh, curioşi să afle la rândul lor 
răspunsul la aceste întrebări. 

1 1 . Singur Adam era de altă părere, aşa că i-a spus lui Enoh cu o 
privire gânditoare: „Enoh! Acest bărbat mi se pare foarte suspect! 
Spectacolul pe care ni l-au oferit cele patru femei, de regulă atât de virtuoase 
şi de smerite, mi s-a părut cam de prost gust! 

12. La fel de îngrijorat sunt şi de dispariţia în neant a fiului lui Seth. 
Cum a fost posibil să fi fost anihilat astfel dintr-o dată? Mă gândesc chiar că 
Domnul i-a permis duşmanului luminii să acţioneze în acest fel, pentru a ne 
pune la încercare credinţa. 

13. Am văzut că tu pari să îl cunoşti pe acel bărbat, dar acest lucru 
nu mă linişteşte suficient, căci eu nu îl recunosc deloc. Ştiind de câte ori m- 
am înşelat până acum, mă simt mai degrabă neîncrezător, până la proba 
contrarie! 

14. De aceea, spune-ne tot ce ştii în legătură cu el, după care haideţi 
să ne îndreptăm cu toţii spre colibă; în caz contrar, s-ar putea ca Domnul să 
se mai lase încă foarte mult timp aşteptat! 

15. Ţinând cont de tot ce au spus ceilalţi, acest om ar putea fi 
Domnul la fel de mult cum am putea fi noi înşine! Cât despre Purista, cred 
că aceasta s-ar putea înşela! Tu trebuie însă să ştii care este adevărul! 

16. Faptul că cele patru femei se agaţă atât de strâns de el nu 
înseamnă mare lucru, căci este ştiut că femeile sunt oarbe şi lipsite de creier, 
fără nici o excepţie. Chiar dacă o femeie se roagă timp de zece ani, este 
suficientă o singură tentaţie mai mare pentru ca ea să cadă în braţele 
primului seducător! Căci ea se bucură de o libertate ieşită din comun şi 
poate face orice doreşte. 

17. Spune-ne aşadar tot ce ştii, dar nu ne ţine un discurs excesiv de 
lung, ca să ne putem întoarce în colibă, aşteptându-L acolo pe Domnul. In 
plus, doresc să-1 supraveghez puţin pe acel bărbat, astfel încât să nu facă 
cine ştie ce cu cele patru porumbiţe! In privinţa problemelor divine nu 
trebuie să dăm niciodată dovadă de indolenţă, căci în caz contrar lumea nu 
va mai rezista încă o mie de ani, aşa cum s-a întâmplat până acum, datorită 
credinţei mele neobosite faţă de Dumnezeu!" 

18. Abia acum a reuşit Enoh să ia cuvântul, spunând: „Ascultaţi-mă, 
dragii mei părinţi, fraţi şi copii! Constat că pe cât sunt de active mintea şi 
limba voastră, pe atât de tăcute au rămas inimile voastre! 

19. Se pare că aţi uitat cu desăvârşire discursul pe care mi 1-a inspirat 
Domnul în ziua de Sabat, de vreme ce sunteţi complet incapabili să 
înţelegeţi promisiunea făcută de El Puristei! 



20. Ce simbolizează coliba Puristei, cea în care ni s-a spus că trebuie 
să îl aşteptăm pe Domnul? Ascultaţi-mă: aceasta este însăşi inima noastră, 
iar focul care arde în ea este iubirea noastră plină de ardoare faţă de El! 

21. Spuneţi-mi: care dintre voi a intrat până acum în această colibă, 
primindu-i acolo pe fraţii săi? Cine a fost de acord să le slujească cu cea mai 
mare umilinţă, considerându-se ultimul şi cel mai mic dintre ei? 

22. Nici o femeie, cu excepţia Evei şi a Puristei, nu trebuie să 
pătrundă vreodată în interiorul acestei colibe! Altfel spus, atât timp cât ne 
aflăm în iubirea lui Dumnezeu şi în starea de pace a inimii, noi nu trebuie să 
ne gândim niciodată la alte femei, căci aceste gânduri ar tulbura iubirea ce i- 
o purtăm Domnului. Singurele excepţii sunt iubirea maternă şi cea filială, 
care nu tulbură cu nimic iubirea pe care i-o datorăm lui Dumnezeu, ci 
dimpotrivă, servesc drept criteriu pentru această iubire rezervată Tatălui 
ceresc ! M-aţi înţeles? 

23. Noi L-am aşteptat pe Domnul în coliba Puristei în trupurile 
noastre muritoare, dar gândurile noastre erau îndreptate numai către femeile 
noastre, întrebându-se: ,Oare de ce nu le este permis tuturor femeilor să 
intre în această colibă, alături de noi?' In aceste condiţii, nu este deloc de 
mirare că femeile au făcut un scandal atât de mare, silindu-ne în cele din 
urmă să ieşim afară ca să vedem ce se întâmplă! - Ei, acum aţi înţeles ce s-a 
întâmplat? 

24. Mila Domnului este însă infinită, aşa că El a venit la noi, în 
conformitate cu promisiunea pe care ne-a făcut-o. Ce-i drept, a venit ţinând 
cont de ceea ce a găsit în inimile noastre, în care se aflau numai gândurile 
noastre referitoare la femei. De aceea, El s-a dus mai întâi la ele şi le-a 
primit la pieptul Său, constatând că noi nu suntem de fapt prezenţi în 
interiorul colibei Puristei! M-aţi înţeles? 

25. Spre marea noastră ruşine, cele patru femei au fost singurele care 
L-au aşteptat pe Domnul în adevărata colibă a Puristei. De aceea, El a venit 
mai întâi la ele. Nu-i de mirare că în timp ce noi ne pierdeam timpul cu 
discuţiile noastre deşarte, ele savurau deja fericirea supremă a graţiei divine, 
a compasiunii şi a iubirii supreme a Tatălui ceresc! M-aţi înţeles? 

26. Voi nu cunoaşteţi încă nimic despre marile profunzimi divine, 
deşi Domnul ne-a revelat deja în maniera cea mai luminoasă şi mai explicită 
cu putinţă care sunt căile Sale şi felul în care ne ghidează pe ele! M-aţi 
înţeles? 

27. Voi mă întrebaţi pe mine: ,Cine este acel bărbat?', în timp ce 
cele patru femei extrem de pure se bucură deja de mult timp în braţele 
Tatălui preasfânt şi preaplin de iubire! - înţelegeţi ce vă spun? 

28. Eu nu afirm că acel bărbat este Tatăl ceresc, ci vă cer să îl primiţi 
în inimile voastre. Numai atunci îl veţi recunoaşte! - Am reuşit să mă fac 
bine înţeles? 



29. Dacă spiritul vostru nu este mai orb decât cel care se află în 
centrul acestui pământ, ar trebui să îl recunoaşteţi astfel! - Eu unul am spus 
ce am avut de spus. Acum acţionaţi şi recunoaşteţi-vă marea orbire, în 
numele Domnului! Amin". 

30. în sfârşit, ochii celor de faţă s-au deschis, iar ei şi-au dat seama 
de imensa lor orbire, bătându-se cu pumnii în piept. 



Capitolul 3 

Bărbaţii sunt deconcertaţi. Curioşii bârfesc. Sora Aorei este singura 
care înţelege corect ce se întâmplă 

(29 martie 1843) 



1. Nu le-a trebuit mult timp părinţilor patriarhi şi celorlalţi oaspeţi 
din Levant pentru a-şi reveni din uimire, dar nici unul nu ştia ce trebuie să 
facă în continuare. Complet deconcertaţi, se priveau unii pe alţii, întrebându- 
se în şoaptă: „Oare ce o să se întâmple cu noi, după această greşeală?" 
Nimeni nu era însă capabil să le dea vreun răspuns. 

2. Femeile, care se aflau la o oarecare distanţă de bărbaţi, şi-au dat 
imediat seama că se întâmplă ceva ciudat cu aceştia, dat fiind că aveau un 
comportament atât de misterios şi că îşi şopteau continuu ceva la ureche. De 
aceea, ele au dat curs intuiţiei lor (şi nicidecum părţii lor slabe, care este 
curiozitatea deşartă) şi s-au îndreptat fără întârziere către bărbaţii lor, pentru 
a afla ce s-a întâmplat cu aceştia. 

3. Pe drum, una dintre ele şi-a întrebat vecina: „Ce crezi că s-a 
întâmplat cu bărbaţii noştri, după părerea ta?" 

4. Interlocutoarea sa i-a răspuns cu un aer important, care nu prea se 
potrivea cu modul ei obişnuit de a fi, mult mai şters: „O, draga mea soră! Cu 
siguranţă, s-a petrecut ceva extrem de straniu, probabil chiar un miracol. Ce 
bine ar fi dacă ne-ar spune şi nouă cineva ce se întâmplă!" 

5. O altă femeie a luat şi ea cuvântul: „Fără doar şi poate, este ceva 
legat de acel bărbat atât de ciudat!" 

6. „Da, da, s-a grăbit o a patra să confirme, după cum aţi văzut, acel 
personaj îngrozitor a intrat singur în coliba Puristei, însoţit de cele patru aşa- 
zise fecioare! Temându-se probabil de privirile noastre pudice, a preferat să 
intre împreună cu ele în colibă!" 

7. O a cincea femeie a adăugat şi ea: „Ai perfectă dreptate: în 
interior e mult mai comod, şi nici nu trebuie să-şi facă probleme în legătură 
cu noi! De altfel, eu una le-am spus o dată - în treacăt - lui Lameh şi lui 
Hored: ,Nu doresc să fiu o piază-rea, dar dacă aş fi în locul vostru, aş fi cu 
ochii în patru, căci este imposibil ca nişte fete atât de tinere şi de frumoase, 
cu sângele atât de fierbinte, să nu fie supuse tuturor tentaţiilor posibile!' 



8. Şi iată cât de multă dreptate am avut. Ce ţi-e şi cu bărbaţii aceştia, 
care doresc să ne închidă tot timpul gura, nouă, femeilor atât de 
experimentate, cu aşa-zisa lor înţelepciune! 

9. Să mori de râs, nu alta, sau dimpotrivă, de furie! Vrăjitorul acela 
venit dinspre miazăzi, despre care am auzit vorbindu-se atât de multe 
lucruri, a venit şi le-a suflat chiar de sub nas perlele Levantului (după cum 
se spune)! 

10. Iar acum, speriaţi şi geloşi, îşi şoptesc unii altora la ureche şi nu 
mai ştiu cum să procedeze - cu toată înţelepciunea lor! 

1 1 . Acel bărbat s-a folosit de magia lui şi 1-a făcut să dispară pe cel 
mai puternic dintre ei, aşa că nu m-ar mira dacă bărbaţii noştri şi-ar fi propus 
acum să folosească forţa împotriva lui!" 

12. O a şasea femeie a luat şi ea cuvântul: „Ai perfectă dreptate. Am 
auzit spunându-se şi am văzut cu ochii mei cum Enoh 1-a alungat pe acel 
vrăjitor din locul sacru, dar acesta nu a dorit să-1 asculte! Drept urmare, 
Enoh i-a trimis-o pe Purista, probabil ca să-1 convingă prin farmecele ei să 
părăsească acel loc. Se pare însă, stimate părinte Enoh, că de data aceasta nu 
prea ţi-a reuşit figura! Vrăjitorul a pus stăpânire pe mintea preotesei Purista, 
care a căzut imediat în capcana descântecelor sale!" 

13. Una dintre tovarăşele vorbitoarei i-a luat vorba din gură: „Draga 
mea soră, eu am văzut mai bine decât tine ce s-a întâmplat! Părintele Enoh a 
trimis-o pe Purista la străin, dar de-abia i-a spus acesta câteva cuvinte, că ea 
a şi căzut pradă farmecelor lui: a scos un strigăt, probabil pentru că a simţit 
influenţa sa malefică, după care a alergat fără să-şi dea seama ce face, 
complet orbită, şi s-a aşezat la pieptul lui, exact cum dorea acesta!" 

14. Antevorbitoarea s-a grăbit să o aprobe, râzând ironic: „Aşa este, 
soră, ai perfectă dreptate! Chiar aşa s-au petrecut lucrurile! - Dar ce doream 
să spun? Aha, mi-am amintit! Exact atunci, înţeleptul părinte Enoh 1-a trimis 
la ei pe robustul Sehel! Când acesta a încercat însă să îl prindă de mână pe 
vrăjitor, ca să-1 determine să părăsească sfânta colină, acesta 1-a făcut să 
dispară printr-un act de magie! Numai Dumnezeu ştie unde o fi ajuns bietul 
Sehel! Iar acum, bărbaţii noştri se dau de ceasul morţii, neştiind ce să mai 
facă, cu toată înţelepciunea cu care se laudă!" 

15.0 altă femeie din grup, care a ascultat până acum cu toată atenţia 
bârfele antevorbitoarelor ei, a luat şi ea cuvântul: „Doamne, ce m-aş mai 
distra dacă acest vrăjitor, care pare să cunoască foarte bine ştiinţa magică, 
le-ar sufla de sub nas bărbaţilor cele patru perle ale Levantului, după cum le 
spun ei, aceşti veritabili trandafiri umeziţi de rouă aurorei eterne, etc, etc! 
Cred că le-ar ieşi ochii din cap stimaţilor domni!" 

16. O alta a adăugat: „O, dacă Domnul Iehova ar veni chiar în acest 
moment, după cum a anunţat-o pe Purista! Tare aş fi curioasă să asist la 
stânjeneala acestor bărbaţi cu pretenţii de înţelepciune!" 



17. Altă femeie: „Hm, este absolut sigur că Domnul nu va mai 
apărea! Nu cred că ar mai avea chef să îşi arate faţa în mijlocul acestui 
scandal, dacă nu cumva doreşte să apară cu o sabie de foc ca să împartă 
dreptatea, fapt care le-ar fi de mare folos vrăjitorului, celor patru fiice 
, celeste' şi scumpilor lor soţi înţelepţi! 

18. Până şi bătrâna mamă Eva, de regulă echilibrată şi plină de 
demnitate, pare să fi căzut sub influenţa acestor bărbaţi! Ştim cu toate că nu 
ne permite niciodată să ne plângem de soţii noştri! De pildă, când soţia lui 
Uranion s-a plâns în legătură cu soţul ei, ea i-a tăiat-o scurt, mustrând-o cu 
severitate, în loc să o consoleze. Să mori de râs, nu alta! Până acum, am fost 
nevoite să ne abţinem şi să ne controlăm justa mânie, tăcând supuse, ca nişte 
şoricei în faţa pisicii! Cine consideră că o asemenea atitudine este echitabilă 
îşi extrage probabil înţelepciunea dintr-o sursă pe care eu una nu o cunosc!" 

19. O altă femeie s-a băgat şi ea în vorbă: „Mă întreb ce se întâmplă 
cu aceşti bărbaţi? - A, cred că ştiu! Bănuiesc că s-au îndrăgostit cu toţii! 
Vrăjitorul le-a contracarat planurile, iar acum par cu toţii năuci şi îşi tot 
şoptesc ceva la ureche! 

20. In fond, nu a trecut prea mult timp de când patriarhul nostru 
Adam a luat-o pe tânăra şi frumoasa Pura la el în colibă, lăsându-se însoţit 
pretutindeni de ea. - De fapt, a fost văzut chiar sărutând-o!" 

21. Vecina ei s-a grăbit să supraliciteze: „Şi nu ştii tot adevărul: am 
văzut cu propriii mei ochi nu numai că a sărutat-o, dar a şi mângâiat-o, cine 
ştie cu ce gânduri! - Of, Doamne, bărbaţii ăştia! O ţin una şi bună cu 
dreptatea lor, nu poţi să le spui niciodată nimic, ba chiar. . .". 

22. Dar una din femeile din Levant, sora cea mai mică a Aorei, o 
celibatară în vârstă de 60 de ani (ceea ce însemna în acele vremuri că era 
foarte tânără), s-a băgat în mijlocul celorlalte şi le-a spus: „Aceste bârfe îmi 
amintesc de cei care încearcă să macine paiele goale, crezând că vor extrage 
făină din ele, deşi nu mai conţin nici o sămânţă de grâu! 

23. Să v-o spun pe-a dreaptă, eu cred că numai gelozia vă face să 
spuneţi asemenea aberaţii şi că voi sunteţi singurele vinovate de toate relele 
de care vă acuzaţi bărbaţii, care au dat întotdeauna dovadă de o înţelepciune 
reală! 

24. Mai mult, îndrăznesc să afirm sus şi tare, fără nici o ruşine, că 
fiecare dintre voi s-ar fi lăsat vrăjită fără nici o ezitare de acel bărbat 
fermecător, fără să opună nici cea mai mică rezistenţă - dacă acesta ar fi 
avut o astfel de intenţie! 

25. Văzând însă că bărbatul v-a respins, spunându-vă să vă 
îndepărtaţi de colina sacră (având, probabil, motive cât se poate de serioase 
în această direcţie), vă răzbunaţi acum pe el, făcându-1 să pară o fiinţă 
infamă! - De fapt, nu ştiu de ce mă mir, căci aşa procedaţi întotdeauna când 
nu vă convine ceva! 



26. Mi-a făcut şi mie semn cu mâna să mă alătur lui, şi dacă nu m-aş 
fi temut atât de tare de bârfele voastre stupide, n-aş fi avut nici o ezitare să o 
fac, aşa cum a procedat nepoata mea, Purista! 

27. Dar acum nu mă mai tem de voi. Ştiu foarte bine ce spun, aşa că 
vă atrag atenţia, îndeosebi vouă, mame şi fiice care aveţi un nivel mai ridicat 
de conştiinţă: atunci când Domnul Iehova va sosi - dacă nu cumva a făcut-o 
deja - vă veţi trezi într-o postură jenantă! Nu ştiu a cui soartă va fi de 
preferat atunci: a voastră, sau a celor patru perle ale Levantului şi a 
bărbaţilor pe care i-aţi calomniat cu atâta neruşinare! Eu una am remarcat o 
lumină puternică ce ieşea din acel bărbat! Mă întreb dacă acest om, de care 
v-aţi bătut joc până n-aţi mai putut, nu este cumva Domnul însuşi? Şi dacă 
este, oare ce se va întâmpla cu voi?" 

28. Auzind aceste cuvinte, celelalte femei au tăcut, cuprinse de o 
mare teamă. 



Capitolul 4 

Mâhnită, Mira discută cu Enoh 

(30 martie 1843) 



1. Văzând efectul generat de cuvintele sale asupra femeilor, tânăra 
oratoare, pe nume Mira, s-a gândit: „Hm, oare ce le-o fi apucat? Aceste 
mame şi aceste surori nu mai scot nici un cuvânt, iar pe feţe li se citeşte 
teama, ba chiar teroarea! 

2. Vai, trebuie să fac ceva! Nu le pot lăsa pe aceste femei în această 
stare, căci de regulă sunt pline de demnitate şi de afecţiune! 

3. Hm, ştiu ce trebuie să fac! Mă voi duce singură la Enoh. Este 
limpede că nici una dintre ele nu va îndrăzni să mă însoţească, aşa că voi fi 
eu purtătoarea lor de cuvânt. Sunt convinsă că marele preot le va reconforta 
şi le va elibera de această stare de panică! Bună idee! Să trecem aşadar la 
fapte!" 

4. Dacă afirmă ceva, omul trebuie să treacă de îndată la fapte - 
aceasta era convingerea preferată a Mirei (care era cam dintr-o bucată). De 
aceea, ea s-a dus glonţ la Enoh şi i-a povestit totul. 

5. Dar Enoh i-a cerut explicaţii suplimentare: „Spune-mi, de ce le-ai 
vorbit atât de aspru femeilor, aruncându-le practic în această stare de 
angoasă? 

6. Aşa cum ai găsit acum drumul spre mine, la fel de bine ai fi putut- 
o face şi înainte, transmiţându-mi judecăţile greşite ale acestor femei, şi 
întreaga situaţie s-ar fi putut rezolva mult mai simplu, mergând pe calea 
iubirii. Acum, lucrurile nu mai sunt la fel de simplu de rezolvat, căci tu le-ai 
judecat deja pe surorile tale, şi încă într-un mod cât se poate de impetuos!" 

7. Fără să se teamă deloc, Mira i-a răspuns fără ezitare: „Părinte 
Enoh, tu eşti cu siguranţă un înţelept! Mai mult, eşti singurul mare preot 
numit de Domnul însuşi! Cu toate acestea, eu una nu cred că cineva mi-ar 
putea reproşa faptul că am acţionat greşit în această poveste, căci dacă 
drepturile fiinţei umane le încalcă pe cele divine, este evident că cele din 
urmă prevalează asupra celor dintâi. 

8. Tovarăşele mele au uitat de sine în pasiunea lor oarbă, fapt care ni 
se întâmplă frecvent nouă, femeilor, şi au rostit o sumedenie de afirmaţii 
false, care încalcă dreptul divin. Personal, nu am putut tolera aceste ironii la 
adresa Tatălui nostru preasfânt şi preaplin de iubire, în aparenţa sa 
masculină absolut perfectă, aşa că am luat poziţia pe care ţi-am făcut-o 
cunoscută. Nu mă simt vinovată în nici un fel dacă aceste cuvinte ale mele 
(născute exclusiv dintr-un simţ al dreptăţii) au avut asupra lor un efect atât 
de neaşteptat! 

9. De aceea, părinte Enoh, nu mă mai certa, căci am avut intenţiile 
cele mai bune din lume! 

10. Oare nu reprezintă o dovadă de iubire sinceră faptul că am rămas 
în mijlocul tovarăşelor mele, din cauza respectului pe care li-1 port, deşi acel 
bărbat minunat mi-a făcut semn cu mâna să mă alătur lui şi celorlalte surori 
ale mele, în condiţiile în care am simţit o nevoie imperioasă să îl ascult? 

11. Iţi spun cu toată certitudinea, părinte Enoh: dacă acel bărbat mi- 
ar face a doua oară semn cu mâna, mi-aş abandona pe loc surorile, ba chiar 
şi întreaga lume, şi m-aş grăbi către el - căci dincolo de el se ascunde mult 
mai mult decât un singur om! Ştiu asta cu toată siguranţa!" 

12. Enoh i-a spus atunci Mirei: „Ascultă, eşti uluitor de inteligentă, 
cu mult peste media suratelor tale! In aceste condiţii, de vreme ce afirmi că 
le iubeşti din toată inima pe celelalte mame şi surori ale tale, sunt absolut 
convins că te vei descurca singură în situaţia de faţă, făcând uz de 
înţelepciunea ta!" 

13. Mira i-a răspuns cu îndrăzneală: „Da, da, dragul meu părinte 
Enoh, ştiam eu că nu mă pot aştepta la cine ştie ce compasiune din partea ta! 
Cu astfel de afirmaţii evazive, n-aş putea spune că m-ai ajutat prea mult! Of, 
dacă m-aş putea apropia de acel bărbat... Sunt convinsă că m-ar primi mult 
mai călduros decât tine!" 

14. Enoh: „Foarte bine! Ascultă-mă: acel bărbat se află în coliba 
Puristei, iar poarta este deschisă! Dacă doreşti să îţi cauţi dreptatea la El, eu 
unul nu mă voi opune în nici un fel. Haide, du-te la El, dacă eşti convinsă că 
îţi va da alt sfat decât mine!" 

15. Mira: „O, dacă îmi este permis acest lucru, află că nu mă tem să 
mă apropii de el! 

16. Bucuraţi-vă, sărmanele mele surori, căci veţi obţine ajutorul 
dorit, chiar şi fără concursul lui Enoh! 

17. Haide, curaj! Sunt convinsă că acel bărbat minunat are mai multă 
inimă decât restul bărbaţilor de pe aici, dragă părinte Enoh, şi că nu-mi va 
cântări fiecare cuvânt atunci când îi voi împărtăşi dificultăţile mele. 
Dimpotrivă, sunt ferm convinsă că mă va ajuta!" 

18. După aceste cuvinte, ea s-a îndreptat cu toată hotărârea spre 
colibă. 



Capitolul 5 

Mira intră în colibă, dar este supusă unui test. Purificarea Mirei şi 
acceptarea ei de către Domnul 

(31 martie 1843) 



1 . Când Mira a intrat veselă în coliba în care se afla Domnul, pe care 
ea nu îl cunoştea decât în mică măsură, Acesta s-a ridicat imediat şi i-a spus 
pe un ton destul de sever: „Mira, cum se face că vii aici neinvitată, după ce 
M-ai refuzat ceva mai devreme, atunci când ţi-am făcut semn să te apropii 
de Mine? De altfel, i-am poruncit lui Enoh să nu lase nici o femeie să treacă 
pragul acestei colibe; cu toate acestea, tu ai intrat! Cum a fost posibil aşa 
ceva?" 

2. Văzând că este apostrofată pe un ton cât se poate de tranşant, Mira 
şi-a mai pierdut din aplomb, dar şi-a revenit repede, spunându-şi în sinea ei: 
„Dacă Acesta este într-adevăr Domnul, cu siguranţă nu va fi extrem de sever 
cu mine, căci ştiu că este întotdeauna profund mişcat atunci când cineva îl 
roagă ceva din inimă. Pe de altă parte, dacă nu este decât un înţelept greu de 
abordat, am să plec aşa cum am venit, nici o problemă!" 

3. După aceste reflecţii, ea a luat cuvântul, spunând cu o voce timidă, 
dar nu lipsită de căldură sufletească: „înţeleg că am comis o greşeală, dar 
cea care m-a trimis aici a fost inima mea; de altfel, Enoh nu a suflat nici un 
cuvinţel cum că n-aş avea voie să intru în colibă, aşa că nu cred că am făcut 
ceva cu adevărat rău! 

4. La urma urmelor, cine poate spune ,nu' unui suflet care îi cere 
ajutorul, mai ales când este vorba de o sărmană creatură şi de o femeie slabă 
ca mine? 

5. De fapt, ce anume am făcut rău? Ce i se poate reproşa unei femei 
dacă îl iubeşte pe Dumnezeu mai presus de orice bărbat, care, prin 
comparaţie cu El, i se pare un fel de umbră pe pământ? 

6. Le-am spus aşadar tovarăşelor mele care este părerea mea în 
această privinţă, fără să-mi dau seama ce efect teribil vor avea asupra lor 
cuvintele mele! De bună seamă, dacă mi-aş fi dat seama, aş fi păstrat 
tăcerea. Din păcate, acum nu mai pot schimba nimic din cele petrecute. Pe 

de altă parte, doresc cât se poate de sincer să îmi repar greşeala; în aceste 
condiţii, nu văd cine m-ar putea condamna! 

7. I-am spus părintelui Enoh toate aceste lucruri, dar acesta nu a 
părut să dea prea multă importanţă tristeţii mele. De aceea, m-am grăbit să 
vin la tine, în speranţa că vei da dovadă de o compasiune ceva mai mare 
decât a lui. Judecând însă după primirea pe care mi-ai făcut-o, se pare că nu 
trebuie să mă aştept nici în cazul de faţă la mai multă înţelegere! 

8. Trăiesc sentimentul acut că de când Domnul a predicat legea 
supremă a iubirii timp de mai multe zile, pe înălţimile sacre, oamenii au 
devenit chiar mai lipsiţi de compasiune ca înainte, fapt care nu mi se pare 
deloc de bun augur. 

9. Dacă ar fi după mine, eu aş ajuta imediat pe toată lumea, şi cu atât 
mai mult o femeie slabă, complet dezavantajată de Dumnezeu şi de natură 
prin comparaţie cu bărbaţii, deşi mi-e greu să înţeleg de ce a fost creată 
astfel lumea! 

10. Iată, ţi-am spus tot ce aveam pe inimă! Dacă aceste cuvinte nu ţi- 
au fost pe plac sau dacă am reuşit să te ofensez - deşi nu mi-am propus nici 
o clipă acest lucru - cu siguranţă eşti suficient de puternic pentru a mă 
obliga să părăsesc acest loc, sau chiar să faci cu mine ce ai făcut cu Sehel! In 
ceea ce mă priveşte, aş prefera de o mie de ori să nu mai exist deloc decât să 
trăiesc într-o lume locuită numai de oameni cu inimile împietrite, în care 
compasiunea nu mai are nici un pic de loc!" 

1 1 . Domnul: „Mira, Mi-ai dat un răspuns cam lung la întrebarea Mea 
mult mai scurtă! Ai fi putut foarte bine să păstrezi jumătate din el pentru 
tine, iar cealaltă jumătate să o ţii sub tăcere, căci Eu ştiu mai bine ce anume 
te răneşte de fapt! 

12. Ca să vezi că am dreptate, am să-ţi explic pe larg despre ce este 
vorba. 

13. Ascultă: tovarăşele tale sunt într-adevăr geloase, dar la fel de 
geloasă eşti şi tu! Din cauza acestui sentiment, ele au proferat asupra Mea 
tot felul de calomnii, criticându-Mi în fel şi chip comportamentul. Tot din 
gelozie, tu le-ai mustrat cu severitate, considerând în sinea ta că ai nişte 
drepturi speciale asupra Mea, dat fiind că ţi-am făcut acel semn cu mâna să 
te apropii, pe care nu l-am făcut şi celorlalte. 

14. Acest semn a trezit în tine o iubire violentă faţă de Mine; de 
aceea, auzindu-ţi suratele vorbindu-Mă de rău, iubirea ta s-a simţit rănită, 
aşa că te-ai răzbunat pe ele, transmiţându-le în mod agresiv buna părere pe 
care o ai despre persoana Mea! 

15. Văzând însă efectul produs de această răzbunare, mult mai teribil 
decât te-ai fi aşteptat, ai început să ai mustrări de conştiinţă, aşa că acum 
doreşti să le ajuţi. Ai constatat că de una singură acest lucru îţi este 
imposibil, aşa că acum cauţi ajutor în altă parte. 

16. Iar Eu îţi spun: acest ajutor le va fi acordat, şi asta mai rapid 
chiar decât te-ai putea aştepta. Cât despre tine, cred că ar fi cazul să ieşi 
afară şi să reflectezi în tăcere la greşeala pe care ai comis-o. Nu te vei putea 
întoarce la Mine decât după ce te vei purifica. Abia atunci te voi primi la 
pieptul Meu şi te voi binecuvânta, la fel ca pe celelalte patru surate ale tale 
aici de faţă!" 

17. Roşie la faţă de ruşine, Mira i-a răspuns Domnului: „Dacă nu ai 
fi Domnul însuşi, inima mea nu s-ar fi deschis niciodată în faţa Ta, aşa cum 
a făcut-o! Dar Tu eşti Domnul, aşa că nimic nu poate rămâne ascuns în faţa 
Ta. De aceea, părăsesc consolată această colibă, căci îmi dau seama că nu 
sunt demnă să mă aflu aici, acum, că Te-am recunoscut definitiv! 

18. Iartă, Doamne, greşeala mea, la fel cum şi eu îi iert din toată 
inima pe toţi cei care m-au ofensat vreodată!" 

19. Domnul: „Chiar dacă ai fi o păcătoasă adevărată, ţi-aş ierta cu 
dragă inimă toate greşelile pe care le-ai comis vreodată, văzând cât de mult 
Mă iubeşti! De vreme ce eşti atât de pură, poţi rămâne liniştită alături de 
Mine, iar Enoh va avea grijă să aranjeze lucrurile! Amin". 



Capitolul 6 

Mira moare, din cauza iubirii sale excesive. Domnul îi dă din nou 
viaţă. Iubirea Mirei generează o furtună de foc. Dispariţia subită a 
Domnului. Reapariţia Lui şi pregătirea pentru festin 

(1 aprilie 1843) 

1 . Aceste cuvinte ar fi putut-o costa însăşi viaţa pe Mira, dacă nu s-ar 
fi aflat în prezenţa Domnului, căci iubirea ei pentru El, ţinută mult timp 
ascunsă, a explodat acum cu toată forţa, deşi corpul ei nu era încă pregătit 
pentru acest lucru. De aceea, Mira a căzut cu faţa la pământ, fără suflare. 

2. Dar o singură atingere cu degetul a Domnului a fost suficientă să o 
trezească din nou la viaţă, ba chiar la o viaţă cu totul nouă, aşa cum nu a mai 
simţit vreodată până atunci. 

3. Acest fenomen a fost cât se poate de benefic pentru Mira, având 
loc în conformitate cu ordinea Mea divină; căci omul trebuie să moară mai 
întâi faţă de lumea exterioară pentru a putea primi şi suporta în fiinţa sa 
întreaga plenitudine şi forţă dătătoare de viaţă a iubirii Mele. 

4. Când Mira s-a trezit din somnul ei de moarte, reînviată de iubirea 
pe care Mi-o purta, ea a început să plângă, dând frâu liber sentimentelor 
copleşitoare care o animau. Gura ei era incapabilă să rostească vreun cuvânt, 
dar întreaga ei fiinţă era extrem de grăitoare, spunând mai multe decât ar 
putea afla cineva chiar citind toate cărţile din lume. Cuvântul suprem pe care 

îl rostea fiinţa ei nu poate fi comparat cu nici un altul. Numele lui era iubire, 
adică iubirea cea mai pură, mai autentică şi mai vie pentru Dumnezeu. 

5. Acest cuvânt suprem, mai presus de oricare altul, a penetrat 
întreaga fiinţă a Mirei, generând acea cascadă de lacrimi născute din 
preaplinul inimii ei. Aceste lacrimi, mai scânteietoare decât diamantele, Mi- 
au umezit picioarele, iar semnificaţia lor era mai profundă decât cunoaşterea 
oferită de toate tratatele filozofice ale lumii. 

6. Adevăr vă spun: lacrimile unui păcătos care se căieşte şi se 
închină la picioarele Mele cu toată iubirea sunt mai valoroase pentru 
mântuirea lui decât dacă ar obţine cadou o mie de lumi pentru propria sa 
plăcere! 

7. De altfel, Mira nu a fost niciodată o păcătoasă. De aceea, iubirea 
ei năvalnică semăna cu focul unui soare central, iar lacrimile ei cu nişte stele 
obişnuite care iluminează şi dau viaţă planetelor de pe orbitele lor. 

8. Plină cu o astfel de iubire, Mira şi-a luat inima în dinţi şi Mi-a 
aruncat o privire, Mie, Tatălui preasfânt şi preaplin de iubire, cu o intensitate 
şi o strălucire pe care nimeni altcineva decât Mine nu ar fi putut-o suporta. 
Chiar şi inima Mea a simţit pentru o clipă nevoia să se retragă pentru o 
scurtă vreme, din anumite motive pline de înţelepciune, legate strict de 
miracolul iubirii. 

9. Dacă Mi-aş fi dat la rândul Meu frâu liber iubirii ce i-o purtam, 
aceasta ar fi inflamat într-o asemenea măsură iubirea Mirei încât trupul ei ar 
fi luat foc, datorită propriei sale ardori. 

10. De aceea, am preferat să devin invizibil pentru un scurt interval 
de timp, în care M-am văzut cu Enoh, singurul capabil să Mă perceapă 
dintre bărbaţii de afară. L-am învăţat cu această ocazie ce să le spună 
femeilor aflate în stare de şoc, astfel încât să Mă poată recunoaşte, dar fără a 
repeta fenomenul care s-a petrecut în colibă (legat de moartea Mirei). 

1 1 . Aceasta este inclusiv explicaţia pentru care eram nevoit să apar şi 
să dispar succesiv din viaţa părinţilor patriarhi, căci iubirea lor pentru Mine 
era încă imatură, făcându-i să se inflameze atât de puternic în prezenţa Mea, 
încât aceasta le era foarte greu de suportat. 

12. Constatând dispariţia Mea intempestivă, aprinsele Mele 
admiratoare din interiorul colibei s-au mai calmat, furtuna de foc a iubirii lor 
pentru Mine liniştindu-se într-o oarecare măsură. Cele cinci femei s-au privit 
cu ochii măriţi de uimire şi s-au întrebat una pe cealaltă: „Ce s-a întâmplat? 
Unde este El? De ce a dispărut atât de brusc? Ceva mai devreme dorea să ne 
vorbească despre soare, ia acum, când inimile noastre s-au aprins la fel ca un 
astru solar, a dispărut fără urmă! Foarte ciudat! Ori de câte ori dorim să ne 
topim de tot în El, dispare complet!" 

13. Singură Mira a remarcat: „Chiar dacă ochii mei nu îl mai pot 
vedea, inima mea este plină cu prezenţa Sa, iar acest lucru înseamnă mult 

mai mult decât aş fi putut spera vreodată să obţin, eu, o păcătoasă atât de 
mare în faţa Lui! 

14. Mie îmi este suficient faptul că îl pot iubi, căci sunt conştientă că 
prezenţa Lui în formă vizibilă în faţa noastră, a muritorilor de rând, 
reprezintă o graţie rară, iar lucrurile nu pot sta altfel! 

15. Dacă s-ar afla tot timpul printre noi, îmbrăcat în această formă 
umană, noi nu am mai şti ce să facem din cauza intensităţii mereu în creştere 
a iubirii noastre faţă de El. Sau poate că ne-am obişnui atât de mult cu El 
încât am ajunge să îl confundăm cu unul din semenii noştri! 

16. De altfel, El ştie cel mai bine de ce avem nevoie noi: pleacă 
atunci când este cazul, şi revine la momentul oportun!" 

17. Chiar în acest moment, Domnul şi-a făcut din nou apariţia şi i-a 
spus Mirei: „Ai perfectă dreptate! Aşa cum spuneai: Domnul pleacă şi se 
întoarce, dar numai pentru binele vostru suprem! Iar acum, El este din nou 
în faţa voastră, după cum puteţi vedea!" 

18. Cele cinci femei celeste au scos un strigăt de bucurie şi au căzut 
la picioarele Domnului. 

19. El le-a ridicat însă imediat şi a luat loc la masă, alături de ele, 
după care i s-a adresat Puristei: „Du-te şi vezi ce se întâmplă cu mâncarea 
care fierbe în oală. De asemenea, aţâţă mai bine focul, căci arde prea tare 
într-o parte şi aproape deloc în partea opusă! Când părinţii patriarhi vor sosi 
în colibă, mâncarea va trebui să fie gata. De aceea, haide, draga Mea copilă, 
treci la treabă!" 

20. Purista s-a îndreptat imediat spre sobă şi a făcut ce i s-a spus. A 
constatat imediat că fructele puse la copt erau deja înmuiate, aşa că i le-a 
arătat Domnului. 

21. Domnul: „Foarte bine. Poţi să le aduci, iar tu, Mira, ieşi şi 
anunţă-i pe părinţii patriarhi că masa este gata şi că pot intra în colibă! Aşa 
să fie! Amin". 



Capitolul 7 

Mira îi invită la masă pe patriarhi, dar într-o manieră nu tocmai 
curtenitoare. Domnul o invită să fie mai smerită. Noua invitaţie a Mirei este 
încununată de succes 

(3 aprilie 1843) 



1. Fericită că poate îndeplini o dorinţă a Domnului, Mira s-a grăbit 
să iasă afară şi să-i anunţe pe părinţii patriarhi că masa este gata, aşa că pot 
intra în colibă, conform voinţei Domnului. 

2. Dat fiind că Enoh nu era prezent, întrucât tocmai le vorbea 
femeilor aflate ceva mai departe, Lameh i s-a adresat Mirei: „Ascultă, Enoh 
nu a terminat încă, iar noi nu putem intra în colibă fără el, căci este 
patriarhul nostru cel mai elevat în plan spiritual." 

3. Mira i-a răspuns lui Lameh: „Asta-i bună! Ce tot spui?! Doar n-o 
fi Enoh mai elevat în plan spiritual decât Domnul! După părerea mea, 
oamenii îi datorează ascultare mai întâi de toate Domnului, şi abia apoi 
semenilor lor. Cu siguranţă, Enoh va şti ce are de făcut. 

4. Mă rog, eu una v-am transmis mesajul pe care trebuia să vi-1 
transmit, aşa că mi-am făcut datoria. Nu pot să vă târăsc cu forţa în colibă, şi 
- oricum - Domnul nu mi-a dat nici o indicaţie în acest sens! De aceea, nu 
aveţi decât să faceţi ce doriţi. Cât despre mine, mă voi întoarce în colibă". 

5. Lameh nu a lăsat-o însă să plece, chemând-o înapoi: „Ascultă, 
copilă frumoasă a dimineţii, mi se pare că eşti puţin cam impertinentă! Ce 
te-ar costa, având în vedere că ai picioare zvelte şi agile, dacă ai da o fugă 
până la Enoh, spunându-i ce ne-ai transmis nouă, în loc să te grăbeşti să te 
întorci în colibă?" 

6. Mira: „Ha, s-o crezi tu! Aşa cum ţi-am spus, eu mi-am făcut 
datoria şi nu mai am de gând să fac nimic în plus! Consider că nu e bine să 
slujeşti la doi stăpâni în acelaşi timp, iar Domnul nu mi-a poruncit să vin 
decât până aici! 

7. De vreme ce Enoh este mai important pentru tine decât Domnul, 
mă gândesc că te-ai putea duce tu însuţi până la el, cu atât mai mult cu cât 
picioarele tale sunt de două ori mai lungi decât ale mele, aşa că nu ţi-ar lua 
decât o jumătate din timpul care mi-ar fi necesar mie ca să ajung la el! 

8. Oricum, conversaţia noastră mi se pare la fel de deşartă precum 
măcinarea unor paie goale, în locul grăunţelor de grâu. De aceea, nu-mi mai 
pierd timpul cu tine şi mă duc. în ceea ce vă priveşte, nu aveţi decât să faceţi 
ce doriţi!" 

9. După care, Mira s-a pregătit să îi întoarcă spatele, dar Lameh nu a 
lăsat-o, ci i-a pus o nouă întrebare: „Ascultă, Mira, perlă graţioasă a 
Levantului, mă tem că nu ar fi prea inspirat din partea ta să te întorci singură 
în colibă, de vreme ce Domnul te-a trimis la noi ca mesageră! Ce crezi că va 
spune El dacă te vei întoarce fără noi? 

10. Nu crezi că te-ar putea întreba pe un ton sever: ,Bine, Mira, cum 
le-ai transmis instrucţiunile mele părinţilor tăi, de vreme ce nici unul dintre 
ei nu te-a însoţit, binevoind să apară în faţa Mea?' 

11. Spune-mi, Mira, dacă Domnul ţi-ar vorbi în acest fel, ce i-ai 
răspunde?" 

12. Fără prea multe ezitări, Mira i-a răspuns lui Lameh: „Domnul nu 
mi-a cerut să mă întorc în colibă însoţită de voi, ci doar să vă transmit 

porunca Lui de a veni! Eu una am făcut ce mi s-a spus. Cât despre 
îndeplinirea poruncii, aceasta depinde numai de voi. Gata, am plecat!" 

13. Dar plecarea Mirei a fost întârziată o dată în plus, de data aceasta 
datorită lui Adam, care i s-a adresat astfel: „Ascultă, scumpa mea fetiţă, 
dacă nu ne-ai fi invitat într-o manieră atât de impertinentă şi de autoritară, 
cu siguranţă te-am fi însoţit imediat, fără să avem ceva de obiectat!" 

14. Aceste cuvinte au avut darul de a o irita pe Mira, care i-a răspuns 
pe un ton şi mai obraznic lui Adam: „Ascultaţi-mă: comiteţi un păcat grav 
luându-mă de sus şi criticându-mă în fel şi chip, în loc să daţi curs voinţei 
Domnului! Zău aşa, mi se pare prea mult! Trebuie să mă duc imediat să-i 
raportez Domnului ce se întâmplă!" 

15. După aceste cuvinte, ea a alergat înapoi în colibă, dorind să se 
plângă Domnului de comportamentul părinţilor patriarhi. 

16. Dar Acesta i-a luat-o înainte şi i-a spus: „Mira, cum se face că te 
întorci singură? Unde sunt părinţii?" 

17. Uşor stânjenită, Mira i-a răspuns: „Vezi Tu, Tată preasfânt şi 
preaplin de iubire, părinţii m-au tratat cu multă aroganţă, dovedindu-se 
complet neascultători! Le-am transmis instrucţiunile Tale exact aşa cum le- 
am primit de la Tine, dar ei. . . Vai, nici nu pot să-ţi relatez cum m-au tratat!" 

18. Domnul a insistat însă: „Haide, spune-Mi: cum te-au tratat?" 

19. Mira: „Dacă doreşti într-adevăr să ştii, sunt convinsă că poţi afla 
şi fără să-ţi povestesc eu!" 

20. Domnul: „După câte îmi dau seama, tocmai i-ai acuzat pe 
patriarhi de neascultare, iar acum faci acelaşi lucru, refuzând să asculţi o 
poruncă divină, şi asta chiar şi faţa Mea! Ce ar trebui să înţeleg din acest 
comportament?" 

21. Mira: „Doamne, Tu citeşti în inima mea, aşa că poţi vedea că nu 
este vorba de nici o neascultare faţă de Tine!" 

22. Domnul: „Ascultă, Eu ştiu foarte bine că eşti o fiinţă de o mare 
puritate. Mă tem însă că le-ai vorbit părinţilor într-o manieră cam 
impertinentă! Acesta este motivul pentru care aceştia au dorit să te facă să 
înţelegi că o fată tânără nu trebuie să li se adreseze niciodată pe acest ton, ci 
cu o atitudine mult mai smerită! De aceea, du-te înapoi la ei şi invită-i din 
nou la masă. Te asigur că de data aceasta te vor urma". 

23. Mira s-a întors aşadar la părinţii patriarhi şi le-a transmis din nou 
invitaţia Mea. într-adevăr, de data aceasta părinţii au urmat-o în colibă, cu 
atât mai mult cu cât Enoh se afla deja în mijlocul lor, întrucât terminase de 
vorbit femeilor, care s-au liniştit în sfârşit. 

24. Adam a căzut la picioarele Domnului şi i-a mulţumit pentru 
imensa Lui graţie şi pentru marea Lui compasiune. De îndată ce au pătruns 
în colibă, toţi părinţii au avut viziunea sublimă a profunzimilor creaţiei 



cosmice. Cutremuraţi, ei s-au închinat la picioarele Tatălui ceresc şi L-au 
slăvit din străfundurile inimilor lor. 



Capitolul 8 

Festinul din coliba Puristei. Discursul Domnului referitor la alianţa 
Sa cu copiii de pe pământ şi la comuniunea dintre cer şi pământ 

(4 aprilie 1843) 

1 . După marea viziune a profunzimilor cosmice, părinţii patriarhi şi 
copiii Levantului s-au închinat din nou Domnului iubirii, cu o ardoare direct 
proporţională cu nivelul de trezire al inimilor lor. Domnul le-a îngăduit 
atunci să se ridice de jos şi le-a spus că, aşa cum le promisese mai demult, 
aveau în sfârşit dreptul să se aşeze la masa Puristei şi să mănânce din hrana 
pregătită de aceasta. 

2. S-au ridicat imediat cu toţii şi s-au aşezat la masă, alături de 
Domnul. Nu trebuie să credeţi că aşa-zisa „colibă" a Puristei era un loc 
neîncăpător, comparabil cu căsuţa unui ţăran sau cu o cabană de munte. 
Dimpotrivă, această construcţie era suficient de încăpătoare pentru a putea 
găzdui nu mai puţin de 60.000 de persoane. Dacă i se spunea „micuţa 
colibă", patriarhii făceau acest lucru din motive de smerenie, nu din cauza 
proporţiilor sale. 

3. După ce patriarhii au luat loc la marea masă şi s-au îndestulat cu 
bucatele pregătite, Domnul le-a spus: „La ora actuală, pe pământ domneşte 
cu adevărat o ordine desăvârşită. Din acest motiv, Mă aflu din nou printre 
voi, binecuvântând astfel cu prezenţa Mea vizibilă întregul glob pământesc, 
prin intermediul vostru. 

4. In acest moment, între Mine, îngerii Mei şi acest pământ s-a creat 
o nouă formă de comuniune. Aşa se explică de ce am dispus pregătirea 
acestui festin al bucuriei, alcătuit din fructe coapte şi fierte, ca să vă 
reamintească pentru totdeauna că Eu, Tatăl etern al copiilor acestui pământ, 
am devenit pentru ei un Dumnezeu, un Domn şi un Părinte, şi am încheiat 
cu ei o alianţă prin care le îngădui să devină cu adevărat copiii Mei 
veritabili, aşa cum Eu sunt Părintele lor preaplin de iubire şi de sfinţenie, 
pentru întreaga eternitate. 

5. Doresc de asemenea să vă spun că această comuniune vizibilă 
între cer şi pământ va persista atât timp cât veţi păstra această alianţă a 
iubirii Mele pentru voi şi a iubirii voastre pentru Mine. 

6. Dacă vă veţi îndepărta însă de această iubire şi veţi rupe această 
punte de legătură sacră, pământul va cădea din nou în bezna de dinainte. El 
va fi învăluit de o ceaţă deasă, care nu va mai permite nimănui să Mă 
perceapă pe Mine sau cerul Meu. 

7. Dacă pământul va cădea în acest stadiu de involuţie şi se va 
întuneca din ce în ce mai mult, el se va grăbi practic către propria sa 
judecată. Nu voi mai fi atunci pentru oameni un Părinte plin de iubire şi de 
blândeţe, ci un Dumnezeu etern care îl va trece prin focul teribilei Sale 
mânii! 

8. Cei care se vor afla atunci pe pământ vor trebui să aştepte multă 
vreme până când o nouă alianţă bazată pe iubire va putea fi stabilită pe 
această planetă fără vărsare de sânge. Nu Mă voi mai grăbi atunci să 
reinstaurez această alianţă, iar oamenii vor avea mult de aşteptat până când 
Mă voi decide să o reînnoiesc! 

9. Pe de altă parte, dacă nu veţi rupe această alianţă sfântă făcută 
acum cu voi - copiii Mei autentici - în numele iubirii, prin întoarcerea 
voastră la adorarea aspectului exterior al acestei lumi moarte, atunci voi 
rămâne alături de voi, la fel cum voi veţi rămâne foarte aproape de Mine. In 
toată această perioadă de timp, pământul nu va diferi în nici un fel de cer, iar 
moartea nu va putea domni printre voi. Aşa cum l-am luat alături de Mine pe 
Sehel, iar acum ceva timp pe Zuriel, părintele trupesc al Ghemelei, la fel 
doresc să procedez şi cu voi, făcând din spiritul vostru un instrument 
atotputernice al iubirii Mele, cu ajutorul căruia să dirijez toate fiinţele şi 
toate creaturile care populează lumile infinite ale creaţiei Mele! 

10. Căci ceea ce ochii voştri percep drept un singur punct luminos pe 
bolta cerească reprezintă de fapt o sferă infinită de lumi create de 
atotputerea Mea eternă, pe care trăiesc fiinţe ce vă seamănă întru totul. 
Dincolo de aceste lumi există un număr nesfârşit de alte sfere în care 
sălăşluiesc acele suflete care nu există decât în plan spiritual. Şi fiecare din 
aceste sfere are capacitatea de a îngloba în sine un spaţiu infinit mai mare 
decât cel al lumii materiale vizibile (care vouă vi se pare nelimitat). 

1 1 . Aţi aflat aşadar care este destinul vostru etern şi calea uşoară care 
conduce către împlinirea lui. Nici unul dintre voi nu va putea ajunge însă la 
această destinaţie până când iubirea lui pentru Mine nu se va maturiza 
suficient de mult. 

12. Atunci când voi chema pe cineva la Mine, această chemare va 
genera separarea lui de corpul său fizic. El va fi astfel eliberat de greaua 
povară a cărnii şi se va integra pe loc în măreţia vieţii eterne şi nepieritoare a 
Spiritului Iubirii. 

13. Ca să puteţi înţelege mai plenar în ce constă această viaţă pur 
spirituală, vă voi deschide acum privirea interioară! 

14. Priviţi-i aşadar pe cei trei oameni care au reuşit să treacă de 
partea cealaltă a vălului şi vorbiţi cu ei. Vă veţi convinge astfel că existenţa 
în Mine nu se sfârşeşte niciodată, iar iluzia creată de marele Dragon este o 
minciună de cea mai înaltă clasă!" 

15. Haideţi, întreţineţi-vă cu aceste trei spirite pure şi întrebaţi-le ce 
înseamnă viaţa trăită într-o stare de libertate şi de beatitudine perfectă, pe 
care o guvernează în eternitate! Amin". 



Capitolul 9 

Apariţia spiritelor lui Abel, Sehel şi Zuriel. Seth conversează cu 
Sehel, iar Adam cu Abel 



(5 aprilie 1843) 



1. Văzând cum cerurile se deschid în faţa lor, părinţii patriarhi au 
fost cuprinşi de o mare bucurie. Adam şi Eva s-au îndreptat în grabă către 
Abel, Seth către Sehel, iar Ghemela către Zuriel, şi cu toţii au vorbit despre 
aspectele spirituale şi despre viaţa perfectă şi liberă a spiritelor în lumea de 
dincolo, într-o stare de binecuvântare desăvârşită. 

2. Seth 1-a întrebat pe Sehel: „Fiul meu, cum te-ai simţit după ce 
Domnul ţi-a dezagregat trupul fizic, fâcându-te să părăseşti această lume?" 

3. Sehel i-a răspuns: „Domnul fie cu tine! - Iniţial, m-am trezit într- 
un spaţiu vid, animat de un suflu. Am simţit cum eterul este tulburat de un 
freamăt, care a rupt centura solară, după care am devenit complet liber, ca o 
viaţă eternă, trăită în infinitate. 

4. De îndată ce m-am transformat în lumină, am penetrat întregul 
univers, iar această lumină a pătruns în toate fiinţele, descompunându-le. In 
ele s-a trezit atunci o Viaţă nouă, trăită într-o luciditate supremă. Iar la 
rădăcina acestei lumini era Tatăl, şi Viaţa Sa era însăşi Viaţa luminii. 

5. Am intrat astfel într-o stare de unitate perfectă cu tot ceea ce 
există, care îmi permite să duc o viaţă eternă, luminoasă şi atotputernică, a 
cărei sursă este Viaţa născută din Dumnezeu. 

6. Cam aşa s-au petrecut lucrurile, părinte Seth, şi la fel se vor 
petrece ele în eternitate cu toate spiritele care vor trece marele prag. Căci 
fiecare secundă a viitorului respiră o viaţă chiar mai perfectă decât cea 
precedentă. 

7. Crede-mă, părinte Seth: ceea ce vezi şi auzi acum nu reprezintă o 
iluzie a simţurilor tale sau un defect de auz, ci adevărul cel mai pur cu 
putinţă şi realitatea supremă. In schimb, ceea ce percepi în realitatea 
exterioară nu reprezintă decât scoarţa arborelui, învelişul grosier care 
ascunde în sine miezul adevărului suprem. Prin comparaţie cu adevărata 
realitate, ea nu reprezintă decât un pământ cu suprafaţa acoperită de o ceaţă 
groasă, întunecată, prin care nu se poate vedea nimic. 

8. Iată, acolo, a continuat Sehel, arătând către Domnul, o, părinte 
Seth, acolo se află Viaţa întregii vieţi şi Lumina oricărei lumini, în toată 
plenitudinea ei. 

9. Ascultă Cuvântul Său, căci acesta stă la baza întregii existenţe! 
Din acest Cuvânt ne-am născut eu şi cu tine, căci El reprezintă sursa vieţii 
oricărei entităţi. 

10. Atunci când vorbeşte El, fiecare din cuvintele Sale dă viaţă unor 
creaţii substanţiale de o profunzime fără egal, şi noi cohorte de sori şi de 
planete îşi încep pentru prima oară mişcarea de revoluţie pe orbitele lor, care 
va continua apoi la nesfârşit. 

1 1 . De aceea, ascultaţi cu cea mai mare atenţie tot ce vă spune Tatăl 
ceresc şi nu mai uitaţi apoi nici o clipă cuvintele Sale. Numai în acest fel vă 
veţi da seama că cel care posedă în conştiinţa sa Cuvântul Tatălui posedă în 
egală măsură şi Viaţa eternă. 

12. Căci Cuvântul Lui este dătător de Viaţă, iar tonalitatea 
discursului Său este însăşi temelia tuturor lucrurilor. 

13. Lui îi aparţin pentru totdeauna întreaga slavă, întreaga glorie şi 
întreaga iubire pe care i-o datorează creaturile Sale! Amin". 

14. Cuvintele lui Sehel au produs o mare impresie asupra întregii 
asistenţe, care s-a grăbit să îl slăvească pe Domnul Vieţii pentru graţia de a 
le fi dăruit îngerilor Săi o astfel de înţelepciune şi o putere atât de mare. 

15. In continuare, Adam 1-a întrebat pe Abel: „Fiul meu mult iubit, 
pe care l-am deplâns atâta vreme, vrei să ne spui şi tu câteva cuvinte, 
asemănătoare celor rostite de Sehel, care au măturat în calea lor toate 
îndoielile noastre, ca un fluviu atotputernic?" 

16. Abel i-a răspuns: „Părinte terestru al fiinţei umane! Nu se pune 
problema că aceste cuvinte i-ar aparţine lui Sehel sau mie, căci totul, dar 
absolut totul vine de la Dumnezeu, Tatăl etern şi preasfânt. Cuvintele 
noastre îi aparţin de fapt Lui, aşa cum voinţa Lui sfântă se manifestă prin 
noi! 

17. Căci pentru spirit nu există un alt cuvânt decât cel al Tatălui, la 
fel cum nu există nici o altă viaţă decât a Lui. 

18. Cel care trăieşte întru Dumnezeu rosteşte cuvintele Acestuia. El 
nu poate exprima decât cuvintele Vieţii care provin de la Domnul Vieţii! 

19. Dacă cineva se ridică şi spune: ,Mi-am semănat propriul teren!', 
el se dovedeşte un mincinos la fel de mare ca şi bătrânul Dragon care îşi 
arogă imensa compasiune a Tatălui, pretinzând că: ,Eu sunt stăpânul lui 
Dumnezeu şi îl pot înfrânge oricând doresc!', deşi nu este în sine decât o 
creatură, şi încă cea mai rătăcită dintre toate. 

20. Vezi tu, tată, este foarte uşor pentru un spirit pur să vorbească şi 
să acţioneze cu toată forţa şi puterea Domnului, căci aceste spirite îl iubesc 
mai presus de orice, trăiesc şi respiră la unison cu El, fiind în acelaşi timp 
absolut libere. De aceea, Lui şi numai Lui în datorăm cu toţii întreaga 
noastră iubire! Amin". 

21. Acest discurs a avut darul să trezească în Adam cele mai nobile 
sentimente, aducând totodată lacrimi de iubire în ochii Evei. Mişcat la 
culme, Adam a strigat: „O, Doamne, Părinte preasfânt, deşi mă bucur că 
trăiesc încă în mijlocul copiilor mei de pe pământ, îţi mărturisesc că aş 
prefera de o mie de ori să ajung acolo unde se află Abel al meu, care este 
mai întâi de toate al Tău!" 

22. Domnul i-a răspuns: „Mai ai puţină răbdare şi te vei putea bucura 
de pacea pe care o meriţi! Amin". 

23. Adam L-a întrebat: „Ce trebuie să înţeleg prin termenul de 
,pace'?" 

24. Domnul: „Pacea este învierea spiritului întru Viaţa eternă, a cărei 
sursă se află în Mine! 

25. Adevăr îţi spun: vei fi nevoit să rămâi pe pământ până când Eu 
voi învia în tine. In acel moment, vei învia tu însuţi, trezindu-te în lumina 
Vieţii Mele şi în trupul Iubirii şi al Cuvântului care se nasc din Mine! 

26. De aceea, linişteşte-te! Mănâncă şi bea, până când trupul Meu şi 
sângele Meu îţi vor trezi spiritul! Amin". 



Capitolul 10 

întrebările Ghemelei referitoare la viaţa terestră şi la cea din lumea 
de dincolo. Răspunsul spiritului lui Zuriel 

(6 aprilie 1843) 

1 . In continuare, a luat cuvântul Ghemela, care şi-a întrebat tatăl, pe 
Zuriel, ce diferenţe există între viaţa trăită pe pământ şi cea a spiritului, şi 
dacă fiinţele spirituale mai pot percepe încă lumea naturală şi pe oamenii 
care trăiesc întrupaţi. 

2. Zuriel i-a răspuns astfel: „Ascultă, fiică a Domnului, întrebarea ta 
este lipsită de substanţă, căci viaţa este pretutindeni aceeaşi. Pentru omul 
care trăieşte întru Domnul, nu există nici cea mai mică diferenţă între cele 
două vieţi. Dacă nu trăieşte întru Domnul, nu putem vorbi practic de o viaţă, 
ci mai degrabă de o moarte veritabilă, conştientă într-o oarecare măsură de 
sine. In realitate, această conştiinţă de sine nu reprezintă decât o eroare 
autoindusă, căci tot ceea ce percepe un spirit mort este un biet coşmar trăit 
în spiritul vanităţii, căci lumea din care provine el nu are nici un fel de bază 
şi conţinutul ei este la fel de efemer ca o spumă lipsită de consistenţă! 

3. Pe de altă parte, nu trebuie să crezi că materia este ceva mort, 
chiar dacă ţie ţi se pare că ea nu este înzestrată cu nici un fel de conştiinţă. 
Ei bine, nu este moartă, căci în interiorul ei acţionează forţe extrem de 
puternice. Mai mult, ea nu reprezintă decât o modalitate de expresie a 
voinţei divine şi a atotputerii lui Dumnezeu, care se manifestă pretutindeni. 

Ceea ce tu consideri a fi mort nu este altceva decât un spirit care s-a separat 
de sursa sa vie, care este Domnul, făcând uz de liberul arbitru care i-a fost 
acordat de Acesta şi dorind să trăiască fără Dumnezeu, numai pe baza 
propriilor sale forţe. 

4. La drept vorbind, chiar şi aceste fiinţe îşi continuă existenţa tot 
graţie iubirii şi compasiunii lui Dumnezeu, dar calitatea acestei existenţe 
este o cu totul altă poveste! 

5. Iţi poţi da seama deja, fiica mea întru Domnul, că adevărata viaţă 
se manifestă pretutindeni şi în toate circumstanţele în acelaşi fel. 

6. Dacă nu poţi înţelege pe deplin acest adevăr, întoarce-ţi faţa către 
Domnul! El este Viaţa cea mai perfectă a oricărei vieţi şi însăşi sursa vieţii 
noastre! Ei bine, constaţi vreo diferenţă între El şi mine? 

7. Văd că îmi răspunzi: ,Nici una, cel puţin dacă ne luăm după 
aparenţe!' 

8. Foarte bine! Acesta este răspunsul corect la întrebarea pe care mi- 
ai pus-o mai devreme! Te rog să înţelegi că noi nu suntem ceea ce suntem 
decât prin forţa Domnului. De aceea, întreaga noastră fiinţă corespunde 
perfect imaginii Sale. 

9. In consecinţă, nu putem trage altă concluzie decât că viaţa noastră 
este totuna cu Viaţa Lui. Orice spirit are libertatea de a trăi oriunde şi 
oricând doreşte, dar de îndată ce înţelege sursa care stă la baza vieţii sale şi 
îşi întoarce inima către Domnul, el trăieşte deja o viaţă perfectă, indiferent 
dacă îşi continuă existenţa într-un înveliş carnal sau dacă se află deja într-o 
stare de spirit pur! Nu există nici o diferenţă între aceste două stări (pentru 
cel cu spiritul trezit)! 

10. M-ai întrebat de asemenea, scumpa mea fiică întru Domnul, dacă 
un spirit pur şi perfect liber poate percepe lumea voastră naturală şi ceea ce 
se află în ea. Ei bine, şi această întrebare este la fel de superfluă ca şi 
precedenta, căci, aşa cum spuneam mai devreme, viaţa veritabilă este 
pretutindeni aceeaşi, aşa că cel care o contemplă nu poate percepe vreo 
diferenţă. 

11. Mai bine întreabă-te dacă ceea ce percepi tu este adevărata 
realitate, dacă trăieşti prin intermediul trupului, care nu reprezintă în sine 
decât o materie complet insensibilă, sau prin cel al spiritului? 

12. Văd că începi să înţelegi! Deci, dacă spiritul tău întrupat, 
înconjurat de materie, poate vedea lumea naturală, cu atât mai clar va 
percepe această lume spiritul pur, desigur, dacă Domnul permite acest lucru! 

13. Pe de altă parte, dacă Domnul nu permite acest lucru, nici spiritul 
liber şi nici cel întrupat nu pot vedea ceva în mod clar, căci aşa cum Domnul 
poate răpi vederea unui corp, la fel de bine poate face El acest lucru în cazul 
unui spirit. 

14. Aşa cum tu poţi vedea în prezent - prin graţia Domnului - 
deopotrivă lumea naturală şi pe cea spirituală, la fel le pot vedea şi eu pe 
amândouă, dar numai dacă acest lucru este strict necesar şi dacă Domnul îmi 
permite acest lucru! 

15. Atunci când ne-a înălţat întru spirit, Domnul ne-a destinat să 
ajutăm lumile folosindu-ne de marea putere a iubirii divine. Spune -mi, cum 
crezi că am putea face acest lucru dacă nu i-am vedea pe cei cărora trebuie 
să le slujim? 

16. Tu vezi acum dincolo de materie şi mă poţi observa pe mine, 
care sunt spirit pur. La rândul meu, eu te pot vedea pe tine. După cum poţi 
constata, nu există nici o diferenţă reală între adevărata Viaţă şi viaţa 
terestră! 

17. Şi totuşi, există o diferenţă între tine şi mine, şi anume aceea că 
trupul tău nu se poate mişca la fel de rapid ca mine. Depinde însă numai de 
spiritul tău în ce măsură poţi depăşi acest obstacol sau nu! 

18. Ţi-am spus tot ce mi-a fost îngăduit să îţi transmit, pentru 
propriul tău bine. Dacă doreşti să pătrunzi mai adânc în profunzimile 
propriului tău spirit, poţi descoperi acolo şi celelalte răspunsuri referitoare la 
viaţa spirituală, şi asta chiar în timp ce te afli în acest corp fizic. Iţi doresc 
din inimă acest lucru, în numele Domnului! Amin". 



Capitolul 11 

Mulţumirile pline de recunoştinţă ale Ghemelei. O profeţie 
referitoare la Ghemela şi la Pura, precum şi la Măria. Pura dispare din 
privirile celor întrupaţi 

(7 aprilie 1843) 

1. După ce a ascultat cuvintele lui Zuriel, Ghemela s-a simţit atât de 
inspirată şi de fericită încât s-a grăbit către Domnul cerului şi al pământului, 
căruia i-a mulţumit cu inima plină de recunoştinţă, slăvindu-L şi adorându-L 
cu toată iubirea ei pentru imensa graţie de a-i fi permis să afle în ce măsură 
se aseamănă viaţa spirituală cu cea terestră (întrupată în corp) dacă spiritul 
este plin de iubire faţă de Tatăl ceresc, preasfânt şi preaplin de bunătate şi de 
compasiune. 

2. Domnul i s-a adresat atunci Ghemelei, spunându-i: „Da, aşa se 
petrec lucrurile în cazul fiinţelor umane: cele care primesc mai mult sunt 
mai ingrate decât cele care primesc mai puţin! Vezi tu, graţia care ţi-a fost 
acordată ţie le-a fost acordată în egală măsură şi tuturor celorlalţi prezenţi 
aici de faţă! Cu toţii au mâncat la masa Mea, dar numai tu ţi-ai alimentat 
furnalul inimii tale, deşi nu ai servit nici măcar o înghiţitură din bucatele de 
pe masă. Cât despre ceilalţi, nici unul nu a venit la Mine să îmi 

mulţumească, aşa cum ai făcut tu, cu inima plină de iubire şi de 
recunoştinţă! 

3. Adevăr îţi spun: cea mai bună masă este inima Mea! Chiar dacă 
nu ai mâncat la masa comună, poţi să te aşezi la masa inimii Mele. Te asigur 
că această hrană este infinit superioară şi mult mai întăritoare decât cealaltă, 
întrucât conduce la perfecţiune! 

4. Adevăr îţi spun, fiica Mea mult iubită: iubirea din inima unuia 
dintre copiii Mei are o valoare mai mare decât înţelepciunea cea mai 
sublimă şi decât întreaga ştiinţă a lumii. 

5. Căci cel care posedă iubirea, posedă totul, în timp ce cel care 
posedă numai iubirea născută din înţelepciune, din cunoaşterea ştiinţifică şi 
din folosirea forţei poate obţine orice îşi doreşte, mai puţin inima Mea. Tu ai 
obţinut însă această inimă, acum şi de-a pururi! 

6. O, rasă umană care trăieşti pe pământ, ascultă cuvintele Mele: 
dacă vei pune mai presus cunoaşterea lucrurilor decât iubirea Mea 
părintească, vei ajunge să îi asupreşti pe cei sărmani cu puterea înţelepciunii 
tale, dar şi tu îmi vei fi aservită, iar Eu nu te voi cruţa şi nu te voi mângâia! 

7. Cât despre tine, micuţa Mea Ghemela, te voi păstra de-a pururi 
alături de Mine. Fructul pe care îl vei purta în pântec va fi un nou părinte 
patriarh al fiinţelor umane de pe pământ, iar sângele tău se va răspândi astfel 
pe întreaga planetă!" 

8. în acest moment, toate celelalte femei s-au repezit la Domnul şi i- 
au cerut iertare pentru că au uitat să îi mulţumească, aşa cum a făcut 
Ghemela. 

9. Cea mai tristă între toate s-a dovedit a fi Pura, care plângea cu 
lacrimi amare, nemaiştiind ce să facă. 

10. Dar Domnul s-a aplecat asupra fiecăreia dintre penitente, le-a 
ridicat de jos şi a luat-o pe Pura în braţele Sale, spunându-i: „Nu mai plânge, 
micuţa Mea copilă, căci între toate, tu ai cele mai puţine motive să o faci! Eu 
ştiu foarte bine cât de mult Mă iubeşti. De aceea, bucură-te, căci tu şi 
Ghemela îmi sunteţi la fel de apropiate ca şi inima Mea, cu toată atotputerea 
ei eternă! 

11. Ţie, Ghemela, îţi dăruiesc o rasă umană nouă, iar ţie, Pura, îţi 
dăruiesc Cuvântul Vieţii Mele! De acum înainte vei trăi întru spirit, ca un 
trup veşnic viu, iar când pe pământ va sosi marele moment, te vei întrupa şi 
vei da naştere unui trup viu, care va purta în el Viaţa întregii vieţi. De aceea, 
linişteşte-te şi bucură-te, căci te iubesc deopotrivă ca fiinţă umană limitată şi 
ca spirit nelimitat. Din punctul Meu de vedere, nu există nimeni mai frumos 
şi mai minunat decât tine, nici pe pământ şi nici în ceruri! 

12. Priveşte acolo: la uşa colibei te aşteaptă cineva! El a fost 
procreatorul tău terestru; urmează-1! Numele lui este Gabriel şi el te va 
conduce în locuinţa Mea celestă, în care vei rămâne de-a pururi alături de 

Mine, până când va sosi marele moment. Cât despre ceea ce se va întâmpla 
atunci, vei afla aceste lucruri în marea Mea casă părintească! Amin". 

13. Dar Pura a continuat să îl strângă la piept pe Domnul, nedorind 
să îi dea drumul din braţe. 

14. Atunci, Domnul i-a spus: „Micuţa Mea, te asigur că nu va trebui 
să Mă aştepţi deloc acolo unde te va conduce Gabriel, căci Eu Mă voi afla 
acolo chiar înainte să ajungi tu. Iţi voi ieşi în întâmpinare şi te voi conduce 
Eu însumi în marea Mea casă. De aceea, nu mai ezita şi pleacă însoţită de 
Gabriel, căci Eu îmi ţin întotdeauna cuvântul! Amin". 

15. Pura a strâns pentru ultima oară (în manieră vizibilă) capul 
Domnului la pieptul ei, după care a dispărut din privirile celorlalţi. îngerul 
lui Dumnezeu a condus-o în casa Tatălui, într-un nou corp, pur spiritual. 
Această casă a Domnului nu este alta decât iubirea Tatălui ceresc. 

16. Cât despre Mira, Purista şi Naama, acestea nu îşi mai puteau 
înfrâna lacrimile, dar Domnul le-a asigurat pe fiecare în parte de iubirea Lui 
şi le-a binecuvântat. 

17. Discursul Domnului pe care l-am descris în acest capitol şi actul 
care i-a urmat au provocat o adevărată senzaţie printre patriarhi. Cu excepţia 
lui Enoh, aceştia au rămas nemişcaţi ca nişte statui, nici unul dintre ei 
neîndrăznind să spună vreun cuvânt. Cu toţii se simţeau îngrijoraţi după 
această viziune a profunzimilor creaţiei, căci şi-au dat seama că în sinea lor 
au început deja să apară intenţii ascunse. 



Capitolul 12 

Adam îi cere cu naivitate Domnului să îşi retragă cuvintele critice la 
adresa lor, inclusiv ameninţarea cu judecata. Memorabilul răspuns al 
Domnului 

(8 aprilie 1843) 



1 . După o vreme destul de îndelungată, Adam şi-a mai revenit puţin 
şi s-a îndreptat către Domnul, căruia i-a spus cu un profund respect: „O, 
Doamne, Tată preasfânt şi preaplin de iubire, dacă îmi este permis să 
vorbesc în numele tuturor celor de faţă: noi Te-am iubit întotdeauna, Te-am 
adorat şi Te-am slăvit. Nimeni nu poate contesta acest lucru. 

2. Este adevărat că noi nu am alergat către Tine aşa cum a procedat 
Ghemela, într-un elan de recunoştinţă, dar unicul motiv care ne-a împiedicat 
să facem acest lucru - cel puţin, aceasta este părerea mea - nu a fost în nici 
un caz lipsa de consideraţie faţă de Tine, ci dimpotrivă, veneraţia deosebită 
pe care Ţi-o purtăm, respectul profund şi iubirea extremă pentru fiinţa Ta. 

3. Fiind bărbaţi, şi deci înzestraţi cu înţelepciune, noi percepem 
plenar natura Ta sfântă, în timp ce aceste femei tinere nu au o astfel de 

putere, din cauza naturii lor. De aceea, ele sunt nevoite să Te abordeze într-o 
manieră mai exterioară, fiind infinit mai puţin capabile decât bărbaţii să 
înţeleagă natura Ta pur spirituală. 

4. Privind lucrurile din această perspectivă, condamnarea infinit de 
severă pe care ne-ai adresat-o tuturor, cu excepţia lui Enoh, mi se pare puţin 
excesivă. Sunt nevoit să îţi spun acest lucru. 

5. Spun aceste cuvinte pornind de la ceea ce simt în inima mea, şi 
nimeni nu mă va putea convinge de contrariul până când nu voi ajunge să 
simt altceva, care să-mi demonstreze că m-am înşelat. 

6. Tu eşti în sine Dumnezeu cel atotputernic, încă de la începuturile 
eternităţii, dar eu nu sunt decât o creatură limitată şi lipsită de lumină, 
născută din voinţa Ta sfântă şi omnipotentă. Dacă Tu, Creatorul meu, 
doreşti să-mi vorbeşti, înseamnă că mă pot adresa Ţie deschis, căci Tu eşti 
Cel care m-a creat. De aceea, îţi spun cât se poate de sincer: ,De data 
aceasta, cuvintele Tale adresate nouă, copiilor Tăi, au fost mult prea aspre şi 
ne-au învinovăţit în bloc. Chiar dacă ai fi rostit doar jumătate dintre ele, ar fi 
fost prea suficiente pentru a ne da o lovitură de moarte! 

7. De aceea, Te implor: ridică de la noi această condamnare, ca să Te 
putem iubi din nou fără nici o rezervă, ca pe un Părinte preaplin de iubire; 
căci nimeni nu Te poate iubi atunci când Te manifeşti cu atâta severitate, aşa 
cum ne-ai învăţat Tu însuţi pe înălţimile sacre. 

8. Dacă eu i-aş spune unui copil al meu: , Ascultă, nu eşti bun de 
nimic! Dacă nu mă vei iubi mai presus de orice şi dacă voi descoperi la tine 
chiar şi cea mai mică slăbiciune a iubirii tale faţă de mine, te voi condamna 
la moarte!' - cred că mi-ar pune exact aceeaşi întrebare pe care Ţi-am pus-o 
eu: cum ar putea să mă iubească acest copil pe mine, părintele său, dacă eu îl 
ameninţ atât de crunt? 

9. De aceea, o, Doamne, Creator şi Părinte al nostru, Te implor, 
retrage-Ţi ameninţările, pentru ca să Te putem iubi liber, din toată inima, 
fără a fi obligaţi să o facem din teamă, datorită avertismentelor Tale excesiv 
de severe! 

10. Nu ne mai ameninţa şi nu mai face profeţii atât de sinistre. 
Limitează-Te să fii Părintele nostru şi dăruieşte-ne nouă Viaţa care vine de 
la Tine, astfel încât să Te putem iubi cu toţii ca pe un Părinte preasfânt şi 
etern, ceea ce şi eşti pentru noi! 

1 1 . Este evident pentru noi că Tu poţi face orice doreşti, căci numai 
Tu eşti unicul Dumnezeu şi Domnul Savaot, care nu are nevoie de părerea 
altcuiva. 

12. Tu eşti însăşi Viaţa eternă. In Tine moartea nu există deloc, şi 
nimeni nu îţi poate răpi această Viaţă absolut liberă, atotputernică şi 
miraculoasă. 

13. Tu nu ai o Sursă care să Te binecuvânteze, spre deosebire de noi, 
creaturile Tale, care depindem întru totul de Tine. Până şi respiraţia noastră 
depinde de Tine, iar slăbiciunea noastră pare infinită prin comparaţie cu 
forţa Ta, astfel încât o simplă privire lipsită de blândeţe venită de la Tine ne- 
ar putea distruge pe loc. 

14. Tu nu poţi cunoaşte durerea, dar pe noi ne-ai creat într-un corp 
supus celor mai teribile suferinţe, care culminează cu moartea şi cu 
distrugerea fizică! Cu toate acestea, noi avem datoria să Te iubim mai presus 
de orice, chiar şi în mijlocul celor mai cumplite chinuri! 

15. Dacă doreşti însă să ne omori (sau poate chiar ai început să o 
faci), ne va fi imposibil să Te mai iubim, căci cine Te poate iubi pe Tine 
atunci când eşti mânios, sau când reverşi asupra noastră moartea?" 

16. După acest discurs patetic, Domnul s-a întors către Adam şi i-a 
spus: „Tu Mi-ai vorbit aşa cum trebuie să se adreseze o fiinţă umană 
Creatorului ei, şi ai făcut foarte bine. Ai reflectat astfel perfecţiunea 
nelimitată a operei Mele, care ţi-a permis să te exprimi absolut liber în faţa 
Mea. 

17. Pe de altă parte, un copil autentic, care îşi cunoaşte bine Părintele 
şi bunătatea Lui infinită, ar fi vorbit cu totul altfel decât tine, căci el L-ar 
iubi şi nu s-ar teme deloc de El. Pe scurt, ar acţiona aşa cum au făcut-o 
aceste tinere fete! 

18. Dacă un părinte şi-ar ameninţa copiii pentru ca aceştia să-1 
iubească, el ar fi orice, numai un părinte adevărat nu! 

19. Şi totuşi, constat că pe toţi vă macină o teamă ridicolă şi complet 
nejustificată în ceea ce Mă priveşte, deşi Eu sunt unicul vostru Părinte. Din 
fericire, Eu ştiu ce trebuie să fac pentru a vă scăpa de acest element care 
corespunde statutului de creatură şi pentru a face din voi copiii Mei 
autentici. 

20. Dacă vei ţine cont de aceste considerente, îţi vei da seama că Eu, 
Creatorul şi Părintele vostru, ştiu cel mai bine cât de mari sunt suferinţele 
voastre - chiar dacă ,Eu nu pot cunoaşte durerea' ! - şi cu atât mai mult cum 
să vă ajut să scăpaţi de ele, folosind instrumentele cele mai potrivite în acest 
scop. 

21. De aceea, sfatul Meu este să îţi mai reduci din pretenţii şi să Mă 
iubeşti aşa cum sunt. Abia atunci vei constata dacă Eu le-am cerut vreodată 
copiilor Mei să Mă iubească sub ameninţarea cu moartea! 

22. După cum poţi constata, cererea ta nu are nimic de-a face cu ceea 
ce v-am cerut Eu! De aceea, înainte de a mai vorbi, gândeşte-te bine! 

23. Dincolo de toate, află că Eu, în calitatea Mea de Creator şi 
Părinte al vostru, ştiu întotdeauna foarte precis ce spun şi ce am de făcut! 
Gândeşte-te inclusiv la acest lucru. Amin". 

Capitolul 13 

Adam îi cere iertare Domnului. Discursul extrem de semnificativ al 
Domnului referitor la fiinţa umană 

(10 aprilie 1843) 



1 . Aceste cuvinte l-au ajutat pe Adam să-şi revină. Plin de smerenie, 
el i s-a adresat astfel Domnului: „O, Tată preasfânt şi preaplin de iubire! 
Cuvintele Tale au trezit în mine o lumină nouă, care m-a făcut să înţeleg că 
am păcătuit grav în faţa Ta! De aceea, Te implor, Părinte preasfânt, să nu-mi 
treci în cont această greşeală, care va fi cu siguranţă ultima din toate 
nebuniile mele, şi să îl ierţi pe acest bătrân slab de înger!" 

2. Domnul s-a întors atunci către Adam şi i-a spus, adresându-se 
totodată inclusiv celorlalţi patriarhi care fuseseră ceva mai devreme de acord 
cu el: „Ascultaţi-Mă cu toţii, şi mai ales tu, fiul Meu Adam. Ceea ce vă voi 
spune în continuare are o mare importanţă pentru voi şi reprezintă totodată 
un fel de justificare pentru Mine. Aflaţi aşadar că, în cazul în care veţi uita 
mai târziu sfaturile Mele, nu Eu Mă voi face vinovat de judecata voastră, 
inclusiv de depravarea şi de moartea voastră, în măsura în care nu veţi urma 
calea recomandată de Mine, Creatorul vostru plin de înţelepciune, de iubire 
şi de sfinţenie - ci voi înşivă, sărmane creaturi oarbe şi lipsite de bun simţ! 
Ascultaţi-Mă cu atenţie: 

3. Voi (oamenii) sunteţi o culme a creaţiei infinite în ansamblul ei, 
fiind alcătuiţi după chipul şi asemănarea Mea. De aceea, voi reprezentaţi 
însăşi cheia de boltă absolută a lumilor vizibile şi a celor invizibile. Din 
această afirmaţie rezultă că tot ceea ce există în creaţie corespunde întru 
totul fiinţei voastre, de la cele mai mici detalii şi până la marele ansamblu. 

4. Acest lucru fiind indiscutabil, nu putem trage decât o singură 
concluzie: de vreme ce fiinţa umană reprezintă scopul final şi apogeul 
creaţiei (care se află într-o concordanţă perfectă cu omul), rezultă că rolul 
fiinţei umane este acela de domn care guvernează asupra restului creaţiei. 
Datorită rezonanţei care există între microcosmosul uman şi macrocosmosul 
creaţiei, este evident că tot ce face omul influenţează creaţia în ansamblul ei, 
la fel cum ceea ce se petrece în creaţie îl influenţează pe om. 

5. Prin comparaţie cu voi, creaţia nu dispune de un liber arbitru, căci 
tot ce există în ea este astfel alcătuit încât să vă servească pe voi, 
reprezentând implicit o necesitate absolută. 

6. Fiind cel care a construit acest mare angrenaj, Eu sunt singurul 
care îi cunoaşte toate rotiţele şi felul în care se îmbină între ele diferitele 
subansamble. De aceea, tot ce pot face Eu este să vă semnalez care sunt 
instrumentele cele mai potrivite pe care trebuie să le folosiţi, indicându-vă 
astfel ce comportament trebuie să adoptaţi pentru a deveni absolut liberi şi 
pentru a atinge scopul suprem pentru care v-am creat şi care este deopotrivă 
valabil pentru întreaga Mea creaţie. 

7. Dacă veţi respecta ordinea pe care v-am indicat-o Eu, Creatorul 
vostru, întreaga creaţie care v-a precedat va rămâne într-o armonie perfectă. 
Dacă nu veţi respecta însă această ordine divină şi vă veţi crea propria 
voastră ordine, în funcţie de interesele voastre egoiste, nu Eu Mă voi face 
vinovat dacă întreaga creaţie care v-a precedat se va coaliza împotriva 
voastră, torturându-vă şi chiar omorându-vă în cele din urmă, căci ea nu 
dispune de un liber arbitru, iar esenţa ei este însăşi judecata. 

8. Ca să poată rămâne stabilă la sol, o piatră trebuie neapărat să fie 
grea. Aceasta este judecata materiei din care este alcătuită ea! 

9. Atât timp cât veţi merge pe pietre, aflându-vă deasupra lor, 
conform ordinii prestabilite, nu veţi avea nici o problemă din partea lor. 
Altfel spus, le veţi putea controla aşa cum veţi dori. Dacă însă vă veţi lăsa 
striviţi de un bolovan uriaş, din propria voastră greşeală, veţi ajunge astfel 
sub controlul lui, iar el vă va judeca transferând asupra voastră greutatea lui, 
ba chiar şi moartea. 

10. Exact la fel se petrec lucrurile cu întreaga creaţie vizibilă şi 
invizibilă. 

11. Voi o puteţi binecuvânta, respectând ordinea Mea, sau 
dimpotrivă, o puteţi corupe prin încălcarea acestei ordini, caz în care va 
trebui să suportaţi consecinţele propriilor voastre acţiuni. 

12. Iubirea faţă de Mine nu este altceva decât simbolul ordinii Mele. 
De aceea, agăţaţi-vă în permanenţă de această iubire, şi în acest fel nu veţi 
cădea vreodată sub incidenţa judecăţii. Dacă veţi încălca însă această ordine, 
veţi deschide astfel ecluzele judecăţii, care va năvăli asupra voastră la fel ca 
o viitură imposibil de controlat, sau ca şi piatra de care v-am vorbit mai 
devreme, care vă va strivi prin puterea ei. 

13. Meditaţi la aceste cuvinte, căci sunt de o importanţă vitală pentru 
voi. Cât despre Mine, Părintele vostru, aflaţi că Eu nu judec niciodată pe 
nimeni! încercaţi să înţelegeţi acest lucru! Amin". 



Capitolul 14 

Uranion îl întreabă pe Domnul dacă oamenii îl pot ofensa pe El. 
Răspunsul afirmativ al Domnului 

(11 aprilie 1843) 



1. Cu toţii s-au închinat atunci Domnului, mulţumindu-i pentru 
lumina înţelepciunii pe care a revărsat-o asupra lor prin cuvintele Sale. Cu 
excepţia lui Uranion, au înţeles cu toţii cât de sublimă este poziţia omului în 
ansamblul creaţiei, ca o culme a numeroaselor eşaloane ce alcătuiesc imensa 
creaţie populată cu fiinţe ce reprezintă opera lui Dumnezeu. 

2. Aşa cum spuneam însă, bătrânul părinte din Levant nu era tocmai 
lămurit într-o anume privinţă; de aceea, el s-a îndreptat către Domnul cu cea 
mai mare smerenie posibilă şi i-a cerut Acestuia permisiunea să-i pună o 
întrebare legată de nelămurirea sa. 

3. Domnul i-a răspuns imediat: „Tocmai din iubire faţă de fraţii tăi, 
am îngăduit ca acest aspect să-ţi rămână nelămurit. De aceea, îmi poţi pune 
întrebarea dorită, ca şi cum nu aş şti despre ce este vorba!" 

4. După ce a obţinut permisiunea, Uranion a pus cu inima uşoară 
întrebarea care îl rodea, cu atât mai mult cu cât Domnul însuşi o considera 
utilă pentru lămurirea tuturor celor de faţă. 

5. Iată cum şi-a formulat el întrebarea: „O, Doamne, Tată preasfânt 
şi preaplin de iubire faţă de toate creaturile Tale! Dacă este adevărat că omul 
nu poate păcătui decât împotriva ordinii Tale care guvernează creaţia, prin 
nerespectarea voinţei Tale sfinte, pe care ne-ai făcut-o cunoscută, şi prin 
aplicarea propriei sale voinţe egocentrice, rezultă că el nu poate păcătui 
decât împotriva creaţiei Tale şi a propriei sale fiinţe. In acest caz, cum este 
posibil ca el să Te ofenseze pe Tine, rănindu-Ţi inima părintească atât de 
plină de iubire, dar şi de sfinţenie? 

6. Dacă ar fi adevărat că fiinţa umană îşi găseşte judecata inevitabilă 
exclusiv în mijlocul creaţiei, respectiv a fiinţelor şi a lucrurilor care nu sunt 
înzestrate cu un liber arbitru, aş fi tentat să cred că pe Tine nu Te interesează 
deloc ce face ea, neputând fi vreodată ofensat sau rănit datorită neascultării 
unui copil al Tău, încăpăţânat şi insensibil. 

7. Iată aşadar în ce constă întrebarea mea: ,Poţi Tu, Tată, să fii 
vreodată ofensat de o fiinţă umană?' Te implor, Tată preasfânt, revarsă din 
nou o mică scânteie din lumina graţiei şi iubirii Tale asupra noastră, şi 
răspunde-ne la această întrebare! Dar mai presus de orice, facă-se voia Ta!" 

8. Domnul i-a răspuns astfel lui Uranion: „Mi-ai pus o întrebare 
foarte bună, deşi răspunsul pe care îl aştepţi este cât se poate de simplu şi nu 
conţine în sine nici o profunzime ascunsă, aşa cum cred destui dintre voi. 

9. Iată deci în ce constă acest răspuns: tu însuţi ai procreat copii, pe 
care i-ai adăpostit în casa ta. Ai înzestrat apoi această casă cu tot felul de 
lucruri utile, pe care le-ai confecţionat tu însuţi, conform planului pe care 1- 
ai avut în minte, în ideea că acestea vor fi folosite în mod judicios. 

10. Dar dacă unii dintre copiii tăi folosesc în mod greşit un obiect pe 
care l-ai creat într-un scop profitabil, deteriorându-1 sau chiar stricându-1 de 
tot, sau dacă nu acordă nici o atenţie operei tale, considerând-o stupidă, 
ridicolă sau superfluă, ba chiar ar încerca să te denigreze pe tine şi opera ta, 
încercând să o distrugă cu mânie, ori dacă s-ar apuca să te persifleze şi să te 
insulte în toate felurile, ca pe un ciumat, sub pretextul că i-ai silit să facă 
ceva, deşi ai făcut acest lucru exclusiv din iubire şi numai pentru binele lor 
suprem, - spune-Mi, cum ai considera tu această atitudine a copiilor tăi, chit 

că aceştia nu au păcătuit propriu-zis faţă de tine, ci numai faţă de opera ta? 
Haide, răspunde-Mi, doar eşti şi tu părinte! 

11. Ei bine, constat că nu ai ezita chiar să îţi blestemi aceste 
progenituri! 

12. In acest caz, ce ar trebui să fac Eu, Părintele vostru preasfânt, 
dacă voi atentaţi la ordinea Mea eternă şi sacră, într-un mod conştient şi 
voluntar? Sau dacă Mă uitaţi complet? Să Mă fac că nu văd? 

13. După cum poţi constata, este absolut imposibil ca Eu să rămân 
indiferent la ceea ce faceţi voi! 

14. In aceste condiţii, este la fel de evident faptul că Mă puteţi 
ofensa. Chiar şi aşa însă, cei care îşi dau seama de greşelile lor se pot 
întoarce la Mine fără nici o ezitare, căci Eu sunt mai bun decât voi, oamenii, 
întrucât nu resping pe nimeni, ci încerc prin toate mijloacele care îmi stau la 
dispoziţie să îi readuc pe toţi cei rătăciţi pe calea cea bună, după care îi 
primesc cu căldură înapoi, în casa din care au plecat, dacă doresc să se 
întoarcă aici. 

15. Iată aşadar cum stau lucrurile. De aceea, rămâneţi la unison cu 
iubirea Mea, şi în acest fel nu veţi mai păcătui în raport cu creaţia pe care 
am manifestat-o pentru voi. 

16. Constat însă că şi Kisehel are o întrebare care îi apasă inima. 
Haide, Kisehel, vino la Mine şi descarcă-ţi inima în faţa Părintelui tău! 
Amin". 



Capitolul 15 

Domnul îl cheamă pe Satan în prezenţa lui Kisehel, a lui Enoh şi a 
lui Lameh. Impertinentele propuneri ale Dragonului şi predicţia sa 
referitoare la crucificarea Domnului 

(12 aprilie 1843) 



1 . Auzindu-se chemat, Kisehel s-a ridicat în picioare şi s-a îndreptat 
rapid către Domnul, cu cea mai mare umilinţă. 

2. Ajuns în faţa Acestuia, el a deschis gura ca să rostească cu voce 
tare întrebarea care îl apăsa, aşa cum procedase mai devreme Uraniel, dar 
Domnul i-a făcut semn să tacă şi s-a adresat direct inimii sale (fără să fie 
auzit de ceilalţi): 

3. „Kisehel, du-te şi caută-i pe Lameh şi pe Enoh; căci ceea ce te 
frământă pe tine nu îi priveşte neapărat pe ceilalţi, aşa că nu trebuie să îţi 
faci publică întrebarea. 

4. Iţi voi da oricum răspunsul la această întrebare, ţie şi celorlalţi doi, 
dar nu aici, ci afară, unde ceilalţi nu ne vor putea vedea. De aceea, vom 

părăsi deocamdată împreună această adunare. înainte de a pleca, spune-le 
părinţilor că nu trebuie să ne întrebe unde ne ducem!" 

5. Kisehel a făcut imediat ce i-a poruncit Domnul. 

6. După ce a aranjat astfel lucrurile, Domnul s-a îndreptat însoţit de 
cei trei către un crâng limitat în partea de nord de o stâncă abruptă, în 
interiorul căreia se afla o grotă asemănătoare celei de care am mai vorbit, în 
care mesagerii şi Enoh (care se întorceau din ţinuturile de jos) au văzut 
apărând Dragonul în drumul lor de întoarcere către înălţimile sacre. 

7. După ce au ajuns la faţa locului, Domnul i-a spus lui Kisehel: 
„Ştiu că am fost acuzat în faţa ta de marele Meu duşman, într-o manieră cât 
se poate de ipocrită! Dacă M-aş justifica în faţa ta fără ca acuzatorul Meu să 
fie prezent, ţi-ai putea spune: ,Este posibil ca lucrurile să stea aşa cum ni le- 
a prezentat Domnul, dar nici argumentele Dragonului nu mi s-au părut 
lipsite de interes, fiind extrem de logice!' 

8. Acesta este motivul pentru care v-am adus aici, aşa că vom regla o 
dată pentru totdeauna această chestiune, chiar în prezenţa Dragonului!" 

9. După aceste cuvinte, Domnul a strigat cu putere, astfel încât 
întregul glob pământesc s-a cutremurat. 

10. Iar apelul Său a sunat astfel: „Satan! Domnul şi Dumnezeul tău 
de la începuturile eternităţii doreşte ca tu să apari în faţa Lui, în acest loc!" 

1 1 . Imediat după acest apel plin de autoritate, care în alte condiţii ar 
fi putut costa viaţa întregii creaţii, Dragonul a apărut, fremătând de mânie, în 
faţa Domnului atotputernic al eternităţii, şi L-a întrebat: 

12. „Ce doreşti de la mine, persecutorul meu etern? Doreşti cumva să 
te ajut să îţi distrugi mai repede întreaga creaţie? Sau poate ai un nou proiect 
şi doreşti să îţi găsesc un loc bun pentru a-1 realiza. 

13. Dar eu îţi spun: nu vei obţine niciodată ajutorul meu, căci îţi 
cunosc imensa nehotărâre şi ştiu că Tu nu înţelegi ce înseamnă permanenţa. 
Promisiunile Tale nu sunt decât cuvinte goale, căci Tu nu le respecţi 
niciodată. De aceea, am luat decizia fermă de a mă revolta împotriva ta şi de 
a Te persecuta de-a pururi! 

14. Ştiu că Tu eşti Dumnezeu şi că domneşti încă asupra infinităţii, 
dar în faţa mea nu Te vei putea ascunde niciodată, căci nu există loc în 
imensa creaţie pe care eu să nu îl cunosc şi în care să nu Te găsesc. Te 
asigur că nu îmi vei scăpa! 

15. Deocamdată nu ai decât să mă ameninţi cât vrei. Va veni însă o 
vreme când vom vedea care dintre noi este adevăratul Domn al lumilor şi al 
creaturilor! 

16. Dacă vei dori vreodată să mă constrângi într-un fel sau altul, îţi 
jur pe viaţa mea că mă voi autodistruge, şi vei vedea atunci ce va mai 
rămâne din existenta Ta eternă! 

17. înţelege-mă bine, bătrân mistificator al lumilor, care Te amuzi cu 
atotputerea Ta pe seama mea! înţelegi ce vreau să spun? 

18. Ştiu că ai venit să mă somezi în faţa acestor trei oameni să retrag 
ceea ce le-am revelat, cu cele mai bune intenţii de altfel! O, poţi aştepta mult 
şi bine, căci eu unul nu mă voi lăsa folosit în scopurile Tale ruşinoase! 

19. Haide, străpunge cuirasa cu care m-am înconjurat, dacă poţi, cu 
toată atotputerea Ta! 

20. De altfel, îţi jur un lucru: nu eu, ci servitorii mei cei mai 
nevolnici vor fi cei care Te vor încarcera, Te vor schilodi şi te vor scuipa ca 
pe un criminal, după care Te vor bate în cuie pe o cruce din lemn, pe care 
vei putea striga în zadar după ajutor o eternitate întreagă! înţelegi ce îţi 
spun? 

21. Ţi-am făcut o promisiune. Dacă mai vrei şi altceva de la mine, 
vorbeşte, dar cuvintele Tale nu se vor adeveri niciodată, în timp ce ale mele 
se vor petrece întocmai! ,Amin-ul' meu vine de la mine, Domnul Tău! Ai 
înţeles? De la mine!" 



Capitolul 16 

Domnul potoleşte dorinţa de răzbunare a lui Kisehel. Satan refuză 
să răspundă la întrebările Domnului. Pedepsirea şi umilirea Dragonului 
furios de către Kisehel 

(13 aprilie 1843) 

1 . Auzind aceste sacrilegii din gura Dragonului, Kisehel a simţit cum 
întreaga fiinţă îi ia foc, cerând răzbunare. De aceea, el a strigat cu putere: 

2. „Bine, Doamne, Dumnezeu etern şi atotputernic, Tată preasfânt şi 
preaplin de iubire! Cum este posibil să asculţi liniştit asemenea sacrilegii? 

3. împrumută-mi din nou forţa pe care mi-ai acordat-o pe vremea 
când am coborât în ţinuturile de jos şi voi avea grijă să pun capăt existenţei 
acestui spirit netrebnic, într-o manieră despre care se va mai vorbi multe 
eternităţi de acum încolo!" 

4. Domnul i-a spus însă lui Kisehel: „O, fiu al focului şi al tunetului! 
De ce crezi tu că sacrilegiul Dragonului te afectează pe tine mai mult decât 
pe Mine, în condiţiile în care ţie ţi-a vorbit cu simpatie, în timp ce pe Mine 
M-a împroşcat cu lăturile furiei sale? 

5. Chiar crezi că nu M-aş putea descurca singur în faţa acestui spirit 
căzut, fără ajutorul tău preţios? - O, fii fără grijă! Dacă aş dori, l-aş putea 
izgoni cu un singur suflu, pentru tot restul eternităţii! 

6. Dacă aş acţiona însă în acest fel, ce ai avea tu de câştigat, sau ce aş 
câştiga Eu? 

7. Ascultă-Mă: dacă acest Dragon Mi-ar putea aduce vreun 
prejudiciu real sau dacă M-ar putea face prizonier, aşa cum se laudă, te 
asigur că ar fi fâcut-o încă cu mult timp în urmă. Dar el nu este decât un 
adolescent slab în creaţia Mea. De altfel, te asigur că îşi dă foarte bine 
seama cât de neputincios este în faţa Mea. Acesta este motivul pentru care 
are limba atât de veninoasă, căci el încearcă să se răzbune pe Mine prin 
cuvintele sale, ştiind că nu-i va fi niciodată posibil să treacă la fapte! 

8. De aceea, lasă-1 să vorbească oricât de mult doreşte. După ce îşi 
va goli sacul cu vorbe, voi avea şi Eu grijă să îi spun câteva cuvinte. 

9. Aşadar, calmează-te, iar tu, Satan, continuă să vorbeşti, căci Eu, 
Domnul şi Dumnezeul tău, doresc să îţi dezvălui în întregime esenţa în faţa 
acestor martori ai noştri, astfel încât să vadă cine eşti, pentru a-i ajuta mai 
târziu şi pe ceilalţi să te recunoască! (Notă: la origini, Satan a fost o fiinţă 
feminină) 

10. începe mai întâi prin a ne spune câte creaţii am distrus Eu, aşa 
cum M-ai acuzat mai devreme?" 

1 1 . Dragonul a rămas însă interzis şi a refuzat să răspundă. 

12. Dar Domnul i-a poruncit să vorbească. 

13. Atunci, Dragonul a început să fumege şi a dat semne că ar dori să 
se repeadă la cei patru oponenţi ai săi. 

14. Dar Domnul i-a spus: „Dacă refuzi să vorbeşti, te voi forţa prin 
mânia Mea!" 

15. Dragonul a început însă să scoată flăcări pe nări şi a urlat: „Ce 
crezi Tu că înseamnă pentru mine mânia Ta? Eu o cunosc cel mai bine, căci 
ea reprezintă însăşi esenţa mea! 

16. Nu eu trebuie să mă tem de Tine, ci Tu însuţi trebuie să Te 
fereşti ca nu cumva să pun stăpânire pe Tine. Te asigur că dacă aş acţiona în 
acest fel, s-a zis cu iubirea Ta, şi îţi vei extermina singur copiii de pe 
pământ, fără nici o milă! Pe planetă nu ar mai rămâne probabil decât câteva 
muşte care să depună mărturie în legătură cu puţinul interes pe care îl acorzi 
creaturilor Tale! 

17. De aceea, ţine-Te la o distanţă respectuoasă faţă de mine, căci în 
caz contrar nu pot garanta că nu îţi va veni chiar acum ideea de a inunda 
întregul pământ cu o apă mare, lucru la care ai visat dintotdeauna, ştiu 
bine!" 

18. De data aceasta, răspunsul Domnului a fost ceva mai violent: 
„Satan, nu-Mi forţa mărinimia, căci şi răbdarea Mea are o limită! Dă-Mi 
răspunsul pe care îl aştept de la tine, nu altul! în caz contrar, vei regreta cu 
adevărat!" 

19. în acest moment, Dragonul s-a întors şi a încercat să îşi lovească 
adversarii cu coada sa extrem de puternică. 

20. Dar Domnul i-a dat un baston lui Kisehel şi i-a spus: „Du-te şi 
pedepseşte-1!" 

21 . Kisehel a luat bastonul şi 1-a lovit cu toată puterea pe Dragon. 

22. Acesta s-a întors imediat, urlând şi scoţând foc pe nări, după care 
a renunţat la forma sa oribilă şi a luat o înfăţişare umană. S-a prosternat 
astfel în faţa Domnului, căruia i-a spus: 

23. „Doamne, Dumnezeu etern şi atotputernic! Dacă doreşti să mă 
pedepseşti pentru aşa-zisa mea răutate faţă de Tine, cel puţin nu o face fără 
iubire, căci ştii bine că loviturile mâniei Tale mă ard îngrozitor, provocându- 
mi răni insuportabile!" 

24. Domnul i-a răspuns: „Ce rugăciune este asta din partea ta, care te 
pretinzi Domnul Meu? Nu M-ai ameninţat tu ceva mai devreme cu pedeapsa 
pe care Mi-o pregăteşti? Ce înseamnă această schimbare de atitudine?" 

25. Satan: „O, Doamne, nu mă mai chinui. Ştii bine că sunt un 
mincinos patentat şi că visul meu dintotdeauna a fost acela de a deveni un 
Domn independent de Tine! 

26. Haide, dăruieşte-mi un nou răgaz, şi mai devreme sau mai târziu 
mă voi întoarce din nou la Tine; dar ia-mi totodată întreaga mea putere, ca 
să nu mai fiu tentat să mă revolt din nou împotriva Ta!" 

27. Domnul: „Haide, mărturiseşte-ţi toate minciunile în faţa acestor 
martori, şi apoi voi vedea ce pot face pentru tine. Dar nu le ascunde nimic, 
căci în caz contrar toate rugăciunile tale vor fi în zadar! Amin". 

Capitolul 17 

Satan îşi recunoaşte minciunile şi îşi mărturiseşte răutatea 

(14 aprilie 1843) 



1. După aceste cuvinte, Satan s-a ridicat tremurând şi i-a spus lui 
Kisehel, care ţinea încă ferm în mâini bastonul primit de la Domnul: 

2. „Ascultă, executor al pedepselor poruncite de puterea lui 
Dumnezeu, care este şi va rămâne de-a pururi un Dumnezeu al mâniei, ce nu 
încetează niciodată să mă lovească cu teribilul său baston! 

3. Am făcut ceva mai devreme, în forma înspăimântătoare de dragon, 
pe care mi-o asum de fiecare dată când doresc să mă protejez, o serie de 
afirmaţii referitoare la Domnul, Creatorul atotputernic al tuturor lucrurilor 
care există, inclusiv al tuturor spiritelor şi fiinţelor umane, pe care doresc 
acum să le contest, în această formă umană care îţi seamănă întru totul, 
declarându-le minciuni pure. 

4. Sincer să fiu, ţi-am spus numai adevărul curat, pe care l-am 
deformat însă, întorcându-1 pe dos, ceea ce face din el o minciună. în 

realitate, tot ce am afirmat despre Domnul este propria mea operă. Nu 
Domnul, ci eu sunt bătrânul şi maleficul mistificator al lumii, care se bucură 
astfel de puterea lui extrem de extinsă, chiar dacă nu este omnipotentă. 

5. Nu Domnul, ci eu am fost cel care a distrus numeroase sisteme 
solare. Dacă ar fi fost după mine, acestea ar fi dispărut în neantul etern. 
Domnului i s-a făcut însă milă de ele şi le-a transferat prin intermediul 
mesagerilor săi divini într-un loc special conceput din imensitate, în care pot 
urma un nou parcurs al evoluţiei, inaccesibil suflului meu pestilenţial. 

6. Dacă lucrurile ar depinde numai de mine, aş prefera să am în faţa 
ochilor o lume nouă în fiecare clipă, căci mie nu-mi place să creez decât 
pentru a avea imediat ceva de distrus. Mi-ar plăcea să creez tot felul de fiinţe 
umane cu forme armonioase, frumoase şi atrăgătoare, dar numai pentru a le 
tortura pentru plăcerea mea perversă, distrugându-le în final, după ce m-aş 
sătura de suferinţele lor. 

7. Ascultă: întotdeauna mi-a plăcut minciuna şi aş prefera de o mie 
de ori să te mint, decât să îţi spun adevărul. Din păcate, acum mă tem mult 
prea tare de bastonul tău pentru a îndrăzni să te mint din nou! 

8. Totuşi, faptul că acum îţi spun adevărul curat nu mă face cu nimic 
mai bun, cel puţin atât timp cât îmi va fi lăsată marea putere de care dispun 
şi care îmi permite să guvernez asupra întregii creaţii materiale, cu 
nenumăratele ei stele şi sisteme solare, populate cu tot felul de fiinţe, care 
trebuie să mi se supună întru totul, întrucât eu sunt suveranul lor absolut. 

9. Eu sunt domnul acestei lumi vizibile, căci eu sunt un dumnezeu 
creat. Sunt ţinut prizonier în această totalitate a materiei, de care nu voi 
putea scăpa atât timp cât ultimul fir de praf alcătuit din materie va continua 
să existe. De altfel, acesta este motivul care mă determină să încerc să 
distrug în permanenţă lucrurile pe care le-a creat Atotputernicul, pentru a-mi 
redobândi astfel atotputerea primordială, ce corespunde întru totul setei mele 
nemărginite de putere, şi pentru a-1 detrona astfel pe Domnul slavei de pe 
tronul Său aşa-zis etern. Căci El se opune în permanenţă proiectelor mele 
distructive, încă de când m-a proiectat în afara Lui, în această existenţă în 
care domneşte puterea mea cvasi-infinită. Dorinţa mea cea mai arzătoare 
este să domnesc ca un al doilea dumnezeu alături de El, iubindu-L mai 
presus de orice altceva, din străfundurile fiinţei mele, la fel cum îşi iubeşte o 
soţie credincioasă bărbatul ales. 

10. La origini, măreţia şi frumuseţea mea erau incomparabile! Am 
obţinut întotdeauna tot ce am vrut, iar Domnul nu mi-a îngrădit niciodată 
voinţa şi nu mi-a înfrânat zelul creator. 

11. Când am dorit însă să distrug ceea ce am creat, El m-a 
împiedicat, limitându-mi puterile nemărginite. 

12. Am încercat atunci să îl atrag în capcană luând o înfăţişare 
feminină de o frumuseţe tulburătoare. Pentru a-mi atinge scopurile, m-am 
înconjurat de întreaga mea lumină, sperând să îi iau astfel minţile Domnului. 

13. Dar El m-a făcut prizoniera acestei lumini şi, folosindu-se de ea, 
a creat această lume materială, precum şi numeroase fiinţe minunate pe care 
le-a plasat alături de mine şi pe care le-a iubit la fel de mult ca pe mine, 
prima Lui consoartă. 

14. M-am lăsat atunci cuprinsă de o furie teribilă şi oarbă. L-am 
blestemat pe Dumnezeu, şi de atunci nu încetez să îl blestem, deşi El a 
încercat de nenumărate ori să mă salveze. Dar mânia mea este prea mare 
pentru a-L lăsa să facă acest lucru, dat fiind că nu mi-a permis să domnesc 
suveran asupra creaţiei mele! 

15. Iată, Satana a vorbit! De data aceasta, ea nu a minţit şi a spus 
numai adevărul. De aceea, Doamne, ia-i puterea miraculoasă de care 
dispune, ca să nu Ţi se mai poată opune constant, fiind apoi pedepsită într-o 
manieră din ce în ce mai cumplită! 

16. Dă-mi un nou răgaz, şi la sfârşitul lui mă voi întoarce din nou la 
Tine. 

17. Pentru ca gelozia să nu pună din nou stăpânire pe mine, văzând 
că Ţi-ai întors în întregime inima către noile Tale creaturi, silindu-mă astfel 
să le persecut, mai bine ia-mi întreaga putere şi anihilează-mă pentru 
totdeauna, sau fă cu mine orice vei dori! 

18. Plasează-mă între cer şi pământ, pentru ca mânia mea să mă 
devoreze de tot văzându-Ţi imensa măreţie şi contemplându-i pe cei pe care 
îi iubeşti şi care Te pot iubi la rândul lor. Facă-se voia Ta!" 



Capitolul 18 

Aşa-zisa pedeapsă eternă a Satanei reprezintă o nouă minciună. 
Frumuseţea informa ei primordială. Moartea Domnului pe cruce şi răgazul 
acordat Satanei, de dragul libertăţii ei 

(15 aprilie 1843) 



1. După aceste cuvinte, Domnul s-a întors din nou către Satana şi i-a 
spus: „Satana, afirmi că Eu sunt un Dumnezeu al mâniei atotputernice şi 
veşnic implacabilă, care nu face altceva decât să te pedepsească de-a pururi, 
într-o manieră plină de cruzime şi indescriptibilă! Ca să punem lucrurile la 
punct, îţi poruncesc să le arăţi acestor martori toate rănile pe care ţi le-am 
făcut vreodată!" 

2. Din nou, marea prostituată a rămas interzisă, neştiind ce să-i 
răspundă Domnului slavei. Căci nici nu putea fi vorba de vreo rană pe care 
Acesta i-ar fi făcut-o vreodată. Dimpotrivă, Domnul nu i-a luat niciodată 
imensa putere a voinţei sale, pe care i-a lăsat-o plenar, permiţându-i să 
acţioneze liber în imensitatea spaţiilor creaţiei. 

3. De fapt, cumplita pedeapsă la care făcea referire Satana era 
incapacitatea sa de a distruge creaţia, lucru pe care Domnul 1-a împiedicat 
constant, în pofida tuturor tentativelor sale. 

4. Dar de ce îşi dorea atât de mult Satana să distrugă lumile create? 
Iată de ce: ea era obsedată de ideea că dacă i-ar lua lui Dumnezeu baza Sa, 
respectiv punctele Sale de sprijin, întreaga Sa atotputere s-ar reduce la zero, 
iar Satana, duşmana sa declarată, ar avea astfel cale liberă să îl învingă pe 
Dumnezeu în maniera cea mai simplă cu putinţă, aşezându-se apoi pe tronul 
puterii Sale. Ea l-ar putea reduce astfel la o stare de sclavie pe bătrânul 
Dumnezeu, devenit acum foarte slab, dar în continuare indestructibil, 
fâcându-L să o asculte în toate cele, aşa cum cerea orgoliul ei de 
învingătoare. 

5. Dat fiind că Domnul a împiedicat de-a lungul eternităţii toate 
planurile malefice ale Satanei, în care iubirea nu juca nici un rol, şi le-a 
contracarat într-o manieră implacabilă şi atotputernică exact atunci când 
vicleana sa opozantă se aştepta mai puţin, ura şi dorinţa de răzbunare a 
Satanei faţă de Dumnezeu au continuat să se amplifice, făcând-o să îl 
considere un călău de o cruzime absolută, cu atât mai mult cu cât era nevoită 
acum să depună mărturie în privinţa felului în care a fost tratată de eternul ei 
duşman. 

6. Satana nu avea însă nici o dovadă care să demonstreze că Domnul 
măreţiei şi slavei s-ar fi făcut vreodată vinovat de un asemenea tratament în 
ceea ce o priveşte. De aceea, a fost nevoită să păstreze tăcerea, scrâşnind din 
dinţi. Atunci, Domnul i-a adresat din nou cuvântul: 

7. „De ce nu faci ce îţi poruncesc şi de ce nu le arăţi acestor martori 
rănile pe care ţi le-am provocat prin pedepsele Mele eterne, ca să pot astfel 
să îmi conştientizez greşeala, despăgubindu-te pentru toate nedreptăţile pe 
care ţi le-am făcut vreodată? 

8. Văd că eşti în întregime îmbrăcată şi în afara părului tău, aceşti 
martori nu îţi pot vedea deloc trupul. De aceea, dezbracă-te şi arată-ţi în 
întregime goliciunea, pentru ca ei să poată vedea felul sublim în care te-am 
creat, cu toată răutatea ta infinită!" 

9. într-o singură clipă, Satana a rămas complet goală în faţa celor trei 
martori, care au declarat la unison, absolut stupefiaţi, că nu au văzut 
niciodată până atunci o femeie atât de frumoasă, înzestrată cu proporţii atât 
de perfecte şi cu forme de o rotunjime atât de minunată, splendide şi 
impecabile. 

10. Lameh a adăugat: „O, Doamne şi Părinte al nostru, în ceea ce 
priveşte frumuseţea exterioară, chiar şi Ghemela, Naama, Purista şi Pura - 
care se află acum în sferele celeste - ar părea nişte pietricele prin comparaţie 
cu diamantul cel mai pur şi mai scânteietor, iluminat de razele soarelui de 
dimineaţă! Şi totuşi, această creatură înzestrată cu o splendoare atât de mare 

vorbeşte de nu ştiu ce pedepse pline de cruzime pe care i le-ai fi acordat Tu, 
Doamne, care eşti însăşi bunătatea, iubirea şi compasiunea infinită!" 

11. Domnul i-a răspuns: „într-adevăr, cu excepţia loviturii pe care i-a 
dat-o Kisehel, încă nu am pedepsit-o vreodată pe această creatură, Eu, care 
sunt Creatorul, Dumnezeul, Părintele şi Soţul ei Divin. Şi totuşi, ea Mă 
urăşte pentru că sunt Iubirea eternă şi doreşte moartea inimii Mele, pentru 
simplul motiv că nu sunt de acord cu tendinţele sale distructive. 

12. Ea îşi imaginează că îmi poate răpi puterea Mea de Creator, în 
loc să se întoarcă la Mine, comportându-se de-a pururi ca o fiică şi o soţie 
credincioasă şi dragă, fapt care i-ar permite să primească de la Mine întreaga 
atotputere a celor Şapte Spirite ale Mele. 

13. Stelele, sorii şi lumile stau mărturie pentru tot ce am făcut pentru 
ea, numai ca să se întoarcă pe calea cea dreaptă. Din păcate, până în prezent 
nu am reuşit să o conving. Ea a rămas străvechea Mea duşmană implacabilă 
şi furibundă împotriva Iubirii Mele! 

14. De aceea, voi lăsa lucrurile să decurgă pe pământ până la 
extremitatea lor ultimă! O voi lăsa să Mă facă prizonierul ei, şi chiar să Mă 
omoare, şi îi voi acorda întreaga putere pe această planetă şi pe restul 
stelelor! 

15. Va avea chiar libertatea să Mă ucidă, aşa cum îşi doreşte atât de 
tare, dar Mă voi folosi apoi de atotputerea Mea pentru a învia din morţi, fără 
nici un ajutor din exterior, numai pentru a-i demonstra întreaga slăbiciune şi 
neputinţă. Abia atunci îi voi lua puterea de a guverna asupra astrelor şi nu-i 
voi mai acorda decât o putere parţială de a guverna pământul. în plus, îi voi 
mai acorda un răgaz, un semi-răgaz şi un sfert de răgaz! 

16. Dacă nici acest plan nu va da rezultate, vai ei, căci abia atunci 
voi începe să o pedepsesc cu adevărat! 

17. Până în momentul captivităţii Mele - dacă va persista în 
încăpăţânarea ei - se va putea bucura de o libertate deplină şi va putea face 
orice va dori. 

18. Dacă va şti să se folosească de acest nou răgaz în scopuri 
benefice, cu atât mai bine pentru ea! Dar dacă va continua să acţioneze 
lăsându-se ghidată de străvechea ei furie, va obţine în sfârşit retribuţia pe 
care o merită de atâta vreme. 

19. Dar până la momentul ruşinii sale supreme, păstraţi aceste lucruri 
pentru voi! Amin". 



Capitolul 19 

Neliniştea lui Kisehel legată de imensa putere a Satanei. Cuvintele 
reconfortante ale Domnului. Puterea Satanei este limitată 

(18 martie 1843) 

1. După aceste importante declaraţii ale Domnului, Kisehel L-a 
întrebat: „O, Tată preasfânt şi preaplin de iubire, şi eu, ca şi Enoh şi Lameh 
aici de faţă, îţi recunoaştem bunătatea şi compasiunea infinită, dar când mă 
gândesc la puterea teribilă pe care i-ai acordat-o duşmanei Tale asupra 
restului creaţiei, inclusiv asupra noastră, nu mă pot împiedica să nu mă 
cutremur cu privire la soarta umanităţii. 

2. Dacă ne-a chinuit într-o asemenea măsură, încă de la bun început, 
pe Tine, acest pământ şi pe noi toţi, mă întreb ce se va întâmpla cu noi dacă 
se va putea bucura de această putere nelimitată pe care i-o acorzi acum? 

3. De aceea, aş dori să Te implor să Te gândeşti la viitorul nostru şi 
să nu îi acorzi puteri nelimitate duşmanei Tale. In caz contrar, nu cred că 
învăţăturile sfinte pe care ni le-ai împărtăşit, o, Părinte preaplin de iubire, ne 
vor fi de prea mare folos! 

4. Mă tem că înainte chiar ca Tu să fii pus în gardă, ea îţi va face 
mari stricăciuni în casa Ta! Nici noi nu vom fi feriţi de atacurile sale, chiar 
dacă ai fi tot timpul de partea noastră în această formă vizibilă! De aceea, Te 
implor, Doamne, gândeşte-Te la ceea ce faci!" 

5. Domnul i-a răspuns atunci lui Kisehel, pe un ton foarte serios: 
„Adevăr îţi spun, dacă nu ai ceva mai înţelept de spus, sileşte-ţi limba să 
tacă. In caz contrar, Mă vei enerva chiar mai mult decât Satana! 

6. Eu ştiu foarte bine ce fac, în timp ce tu nu ştii deloc ce vorbeşti! 
Eu Mă ocup cu menţinerea ordinii eterne a lucrurilor şi a fiinţelor din 
această creaţie, născute direct din ea, în timp ce tu nu eşti preocupat decât de 
menţinerea acestei lumi exterioare. 

7. Chiar crezi că îi voi acorda vreodată duşmanei Mele întreaga 
putere şi libertate pe care v-o acord vouă? 

8. Adevăr îţi spun: întreaga putere pe care i-o acord duşmanei Mele 
asupra stelelor, asupra acestei planete şi asupra voastră, luată la un loc, nu 
este mai mare decât puterea pe care i-o acord fiecăruia dintre voi, în măsura 
în care Mă veţi iubi pe Mine! 

9. Ţi-am demonstrat deja acest lucru atunci când ţi-am permis să o 
loveşti pe Satana cu bastonul. Acest baston va rămâne la voi până când va 
sosi marele moment, când voi alege o altă bucată de lemn, cu ajutorul căreia 
îi voi răpi duşmanei Mele întreaga putere asupra stelelor şi asupra unei 
jumătăţi din acest pământ. Iar ea va fi judecată după faptele sale. 

10. In acest fel, ea trebuie să înveţe că toţi copiii pe care i-a ţinut 
prizonieri nu îi vor servi la nimic, căci această nouă bucată de lemn (n.n. 
crucea de pe Golgota) îi va mântui pe aceştia, smulgându-i din puterea ei. în 
final, tot ce îi va mai rămâne va fi propria ei neputinţă şi judecata care va 
decurge din ea. 

1 1 . Voi sunteţi în întregime liberi, iar duşmana Mea nu vă va putea 
răpi această libertate. La fel ca şi ea, puteţi acţiona aşa cum doriţi. 

12. Nu va depinde decât de voi dacă vă veţi învinge duşmanul, sau 
dacă vă veţi lăsa învinşi de el, căci puterea voastră este mai mare decât a lui. 

13. Ce bărbat se dovedeşte mai slab decât soţia lui, dacă doreşte să 
fie un soţ înţelept şi drept? 

14. Aşa cum sunteţi stăpânii soţiilor voastre, care vă urmează în 
toate, la fel de bine puteţi fi stăpânii acestei femei, care este mai slabă decât 
cele mai slabe dintre soţiile voastre. 

15. Dacă ai dori să îţi pedepseşti propria nevastă, ai putea face cu 
uşurinţă acest lucru. în schimb, ea nu te-ar putea pedepsi pe tine, nici chiar 
dacă ar dori să o facă! 

16. La fel se vor petrece lucrurile şi în viitor, iar puterea Mea nu vă 
va părăsi niciodată, atât timp cât veţi rămâne ferm ancoraţi în iubirea Mea. 

17. Am încheiat cu voi o alianţă şi nici o femeie sau putere duşmană 
nu va putea vreodată să rupă în întregime această alianţă! 

18. încercaţi să înţelegeţi aceste cuvinte şi nu mai rostiţi cuvinte 
lipsite de înţelepciune în faţa Mea! Amin". 

19. După acest discurs, Kisehel s-a liniştit de tot şi i-a cerut iertare 
Domnului pentru imensa lui nebunie. 

20. Domnul 1-a binecuvântat şi i-a spus: „De acum înainte, fiţi nişte 
bărbaţi adevăraţi, care nu se lasă învinşi de trupul feminin. în acest fel, 
actele voastre de procreaţie nu se vor mai petrece pe pământ, ci în cer, iar 
fructele lor vor aparţine graţiei şi forţei, şi vor fi plăcute la vedere! Amin". 

21. Auzind aceste cuvinte, Satana a suspinat şi a spus: „Dar eu, la ce 
fructe voi putea da naştere, o, Doamne? Trebuie oare să tânjesc de-a pururi, 
rămânând la fel de stearpă ca o tufă uscată de spini?" 

22. Domnul i-a răspuns: „întoarce-te către Mine în inima ta şi vei 
putea prinde rod, dând acele fructe care îmi sunt destinate, de o splendoare 
pe care eternitatea nu a văzut-o încă până acum. în caz contrar, vei purta în 
pântec numai fructele morţii eterne, care te vor face să pari cea mai mare 
dintre prostituate! 

23. încearcă să înţelegi aceste cuvinte, căci începând din acest 
moment nu voi mai lua în seamă decât simplitatea lipsită de strălucire şi tot 
ce este mai mic în creaţie. 

24. De aceea, acţionează în consecinţă, şi vei scăpa astfel de judecata 
Mea! Amin". 



Capitolul 20 

Satana îi cere Domnului să îi dăruiască din nou o inimă, ca să îl 
poată iubi pe Dumnezeu 

(19 aprilie 1843) 

1. Satana s-a adresat atunci Domnului: „Doamne, cum m-aş putea 
raporta eu la Tine în inima mea? Ştii bine că mi-ai luat această inimă, atunci 
când i-ai creat pe Adam, pe soţia acestuia şi pe toţi descendenţii lor! 

2. De atunci, eu nu mai am o inimă, aşa că îmi este imposibil să Te 
caut în ea sau să mă întorc către Tine la nivelul ei! Haide, dăruieşte-mi o 
nouă inimă, iar eu voi face ceea ce îmi ceri! 

3. Gândeşte-te ce fructe minunate ţi- aş putea dărui atunci! Dacă vei 
continua să mă privezi de sămânţa vieţii - şi ştii bine că singura inimă 
capabilă să mă fecundeze este inima lui Adam - ce alte fructe ţi-aş putea 
oferi decât cele ale morţii şi ale judecăţii, care, aşa cum spui, vor face din 
mine cea mai mare dintre prostituate? 

4. Ţie îţi este uşor să vorbeşti, căci Tu eşti Domnul şi faci orice 
doreşti. Nu întrebi niciodată pe altcineva ce trebuie să faci şi nu accepţi nici 
un sfat de la alţii. 

5. Tot ce doreşti Tu trebuie să se împlinească implacabil, iar dacă 
altcineva doreşte altceva decât Tine, poţi să îl anihilezi pe loc, sau cel puţin 
să îl ţii captiv sub povara unei judecăţi până când cedează şi îţi acceptă 
voinţa. Nu mă miră că, aşa cum spuneai, îţi găseşti plăcerea doar în 
simplitate şi în cei care acceptă să fie mici în faţa Ta! 

6. Pentru Tine este uşor să afirmi aşa ceva, căci cine îţi poate 
schimba Ţie o decizie? Nu la fel se petrec însă lucrurile în cazul meu, prima 
Ta creatură! Eu nu sunt un domn suveran şi nu dispun de nici o altă putere 
decât aceea pe care accepţi Tu să mi-o acorzi. Ea nu reprezintă mare lucru şi 
nu acţionează decât prin intermediul Tău; altfel spus, nu o pot utiliza decât 
dacă sunt la unison cu voinţa Ta. Dacă aş utiliza-o în acord cu propria mea 
voinţă, adică cu pretinsul liber arbitru pe care mi l-ai acordat, aş comite un 
păcat, m-aş îndepărta de tine şi aş fi nevoită să suport condamnarea judecăţii 
Tale! 

7. Ţie îţi este uşor să îi spui unei creaturi: , Pune -te la unison cu 
voinţa Mea, şi în acest fel vei scăpa de judecată!' într-un fel, ai dreptate, 
căci dacă ea şi-ar lua viaţa, nu ai mai avea nevoie să o supui morţii. 

8. Tu Te simţi cât se poate de bine în calitatea Ta de Domn şi de 
Creator invincibil, dar mă întreb în ce măsură îţi dai seama ce simte o 
creatură în momentul morţii sale. . . 

9. Iţi spun eu: ea suferă de o angoasă teribilă şi se chinuieşte 
îngrozitor. Chiar şi în decursul vieţii, dacă se simte cât de cât satisfăcută, ea 
aude o voce interioară care îi spune, avertizând-o: , Degeaba de bucuri de 

viaţa ta, căci în scurt timp va veni momentul în care va trebui să renunţi la 
ea, întrucât în faţa Mea reprezintă un sacrilegiu! ' 

10. Bucuria de a trăi a sărmanei creaturi dispare astfel. Singura sa 
speranţă rămâne credinţa - subliniez: credinţa, şi nu viziunea - într-o viaţă 
de apoi, pe care o intuieşte vag. Chiar dacă această credinţă este suficient de 
tenace, creatura umană trebuie mai întâi de toate să piară pe jumătate pentru 
a obţine astfel o ipotetică viaţă viitoare, şi asta în maniera cea mai 
mizerabilă cu putinţă, aşa cum am constatat nu de puţine ori din hăul în care 
m-ai aruncat! 

1 1 . De ce a trebuit să creezi astfel lucrurile, şi nu altfel? - Pentru că 
Tu eşti Domnul şi poţi face orice doreşti, şi pentru că, în calitatea Ta de 
Dumnezeu şi de Creator, Tu nu poţi simţi cu adevărat ceea ce trăiesc 
creaturile Tale atunci când sunt nevoite să moară pentru a asculta de voinţa 
Ta. 

12. Cel puţin dacă le-ai ajuta să dispară fără nici o suferinţă, atunci 
nu aş mai avea nimic de obiectat. Mă întreb ce ai de câştigat dacă sărmanele 
Tale creaturi sunt nevoite să sufere acest martiriu, plătind cu viaţa şi fiind 
distruse într-o proporţie mai mare de jumătate? Cu ce Ţi-au greşit ele? 

13. Ţi-am demonstrat aşadar, prin toate aceste exemple, că eu nu 
dispun de o inimă, şi deci nu am cum să mă întorc către Tine în inima mea. 
Fii înţelegător şi dăruieşte-mi o inimă, dacă doreşti într-adevăr să mă întorc 
pe calea care duce către Tine! 

14. Aşa cum sunt constituită acum, nu Te-aş putea iubi niciodată, 
căci pe de o parte Tu eşti iubire pură, dar pe de altă parte eşti un veritabil 
tiran care îşi propune să distrugă orice trup fizic în suferinţele cele mai 
monstruoase, nefiind dispus să acorzi Viaţa eternă decât spiritului, motiv 
pentru care nimeni nu îşi poate reprezenta cu claritate în ce constă de fapt 
această Viaţă eternă. 

15. Trupul fizic este fructul produs de mine. Dacă Tu îl ucizi, cum 
Te-aş putea iubi? 

16. Haide, acceptă să negociezi cu mine, şi atunci voi accepta să Te 
iubesc!" 



Capitolul 21 

Răspunsul Domnului. Acesta explică eforturile pe care le face 
pentru a o converti pe Satana 

(20 aprilie 1843) 



1 . Auzind această propunere a Satanei, Domnul a părut uşor agitat şi 
a spus: „Ce prostii tot spui acolo? Ce sunt aceste aberaţii care îţi ies din gura 
ta obişnuită să spună numai minciuni? 

2. Dacă lucrurile ar sta cum spui tu, nu ar mai exista nici un pământ. 
Nu ar mai exista un Adam care să păşească pe el, nici un soare care să 
lumineze bolta cerească, nici luna şi stelele care împodobesc spaţiul infinit 
ce înconjoară această planetă! 

3. Tu nu faci altceva decât să proferezi tot felul de acuzaţii perfide, 
minţind la fiecare cuvânt pe care îl rosteşti, căci există un pământ, un Adam 
care păşeşte pe el şi un spaţiu infinit al creaţiei care străluceşte în lumina 
slavei Mele divine, a iubirii Mele, a compasiunii şi graţiei Mele! 

4. Afirmi că ai fi lipsită de inimă, pe care ţi- aş fi furat-o Eu atunci 
când l-am creat pe Adam. Mai mult, îmi ceri să ţi-o înapoiez. Spune-Mi 
însă, Mie, Creatorului tău: trăieşti sau nu? Văd că îmi răspunzi: ,Da, 
trăiesc!' 

5. Cum ai putea trăi însă dacă nu ai avea o inimă, sursa vieţii oricărui 
individ, fără de care viaţa nu ar fi posibilă? Cum ai putea respira, gândi, 
simţi şi vorbi dacă nu ai beneficia de acest fundament al vieţii? - Văd că îmi 
spui: , într-adevăr, nu aş putea trăi! ' 

6. Bun. De vreme ce avem de-a face cu o dovadă absolut 
incontestabilă a existenţei inimii tale, de unde ai venit cu scornelile astea, 
cum că Eu ţi-aş fi furat inima? 

7. Văd că păstrezi din nou tăcerea, nemaiştiind ce să-Mi răspunzi! 
Dar Eu îţi spun: tu ai fost întotdeauna adepta minciunii şi ai refuzat cu 
încăpăţânare să rosteşti vreodată adevărul, deşi acesta nu ţi-a fost ascuns 
niciodată. 

8. Nu am făcut Eu apel la tine, cerându-ţi să îţi schimbi natura 
perfidă în corpul lui Adam, pe care l-am creat? Din păcate, tu ţi-ai folosit 
din nou liberul arbitru în mod negativ, refuzând să accepţi ceea ce ar fi fost 
extrem de profitabil pentru tine, şi ţi-ai propus să devii o femeie. 

9. Am acceptat dorinţa ta şi te-am creat folosindu-Mă în acest scop 
de corpul lui Adam. Am acţionat astfel tocmai pentru a face din voi doi un 
singur trup. Simultan, am insuflat în trupul lui Adam un suflet nou şi viu, 
făcând astfel din el o fiinţă spirituală, după chipul şi asemănarea Mea. 

10. Ai avut astfel posibilitatea să te transformi în Eva şi să-ţi învingi 
natura în care toate valorile au fost inversate (prin propria ta voinţă), fiind 
astfel supuse morţii şi judecăţii. 

1 1 . In mod regretabil, tu ai declinat şi această ofertă a compasiunii 
Mele, te-ai eliberat de acel corp şi ai preferat să îţi seduci fostul trup luând 
forma unui şarpe mincinos, o creatură care nu are sex şi care ascunde în sine 
veninul otrăvit al procreaţiei sale. Te-ai folosit de această înfăţişare pentru a 
o corupe pe noua Evă creată de Mine şi ai provocat astfel inclusiv căderea 
lui Adam din Paradis. 

12. In aceste condiţii, spune-Mi: Eu sunt cel care ţi-a furat inima, 
creându-1 pe Adam? - Văd că taci, consternată, cel puţin în aparenţă. Dar Eu 

îţi sesizez furia interioară, care îşi spune: ,Da, dispun într-adevăr de inima 
lui Adam şi a Evei, care alcătuiesc împreună o singură unitate! Şi totuşi, 
refuz să Te iubesc pe Tine, Doamne, pentru simplul motiv că Te urăsc, 
întrucât nu accepţi să faci din mine unicul suveran şi deţinătorul întregii 
atotputeri! ' Iată, chiar acestea sunt cuvintele pe care le rosteşti acum în sinea 
ta! 

13. Mai mult, tu crezi că Eu nu te iubesc, întrucât nu îţi acord 
favoarea pe care ţi-o doreşti atât de mult de la Mine. 

14. Dar Eu îţi spun: tot ce creează Spiritul Meu va dăinui de-a pururi 
şi în asta constă opera eternă a iubirii Mele! Tu nu doreşti altceva decât să 
distrugi ceea ce creez Eu! Din acest punct de vedere, nu te voi putea iubi 
niciodată aşa cum îţi doreşti, în această manieră deşartă şi plină de orgoliu! 

15. Cu toate acestea, te iubesc mai presus decât orice închipuire, căci 
tot ce am făcut până în prezent, am făcut pentru tine. Mai mult, sunt dispus 
chiar să merg până la sacrificiul suprem. 

16. Te asigur însă că dacă vei refuza şi atunci să îmi recunoşti 
iubirea ce ţi-o port, aceasta se va stinge pentru totdeauna şi îţi voi arăta 
atunci de ce este în stare un Dumnezeu mânios! 

17. Iţi reamintesc că elementul Meu fundamental este focul. Tot ce 
am creat, am creat prin puterea lui. Ei bine, aceasta este închisoarea pe care 
ţi-am pregătit-o. Vei fi aruncată în acest foc şi vei rămâne de-a pururi 
tributară lui! 

18. Atunci când trupul unui om moare pentru ca spiritul lui să 
primească Viaţa eternă, avem de-a face cu o moarte minoră. Tu vei avea 
însă parte de adevărata moarte, atunci când vei fi aruncată în focul Meu, şi 
vom vedea atunci ce va mai rămâne din tine după ce vei fi consumată de el! 

19. Ce înseamnă separarea de trup? Nimic altceva decât o eliberare a 
spiritului, respectiv învierea sa din morţi şi renaşterea în adevărata Viaţă 
perfectă. 

20. Rămâne de văzut în ce măsură marea ta moarte şi separarea ta de 
Mine prin puterea focului va însemna pentru tine o astfel de înviere! - Nici 
chiar Eu nu cunosc răspunsul la această întrebare, căci te voi abandona 
atunci în întregime şi nu voi mai face nimic pentru tine. Abia după scurgerea 
tuturor eternităţilor vom vedea ce s-a întâmplat cu tine după ce ai fost 
abandonată propriei tale voinţe. 

21. De altfel, nici chiar moartea trupului fizic şi durerile care îi sunt 
atribuite nu reprezintă opera Mea, ci exclusiv a ta! 

22. Eu ştiu însă cum să îmi protejez copiii de toate neplăcerile 
posibile şi am grijă să le răpesc corpul muritor în aşa fel încât să nu aibă 
vreodată motive să se plângă! 

23. Voi avea grijă pe viitor să creez un echilibru între natura lor de 
fiinţe create şi Mine, astfel încât oamenii să îmi devină adevăraţi fraţi. Când 
acest lucru se va petrece, va sosi şi momentul tău final! 

24. Ca să vezi totuşi că sunt dispus să ţin cont chiar şi de sfaturile 
tale perverse, te invit acum să îmi spui cum vezi tu lucrurile, şi te asigur că 
voi ţine cont de sfaturile tale, fără a-Mi distruge însă ordinea divină, ca să nu 
mai spui că Eu nu ţin niciodată cont de părerile altora, sub pretextul că sunt 
singurul Domn atotputernic al creaţiei. 

25. Vorbeşte, deci, ca să îţi pot demonstra că Eu acţionez 
întotdeauna în beneficiul tuturor creaturilor Mele! Amin". 



Capitolul 22 

Acuzaţiile egoiste şi impertinente ale Satanei. Tristeţea Domnului în 
faţa încăpăţânării şi neascultării sale 

(22 aprilie 1843) 

1. O dată în plus, Satana a preferat să îl sfideze pe Domnul, 
spunându-i cu răutate: „Maniera Ta de a domni peste creaţie constă doar în a 
da ordine celor pe care i-ai creat şi care ar trebui să fie complet liberi să 
acţioneze aşa cum doresc. Peste toate, Tu îi judeci pe cei care nu dispun de o 
conştiinţă de sine cu adevărat liberă. 

2. Iţi este absolut imposibil să discuţi cu blândeţe cu o creatură a Ta, 
renunţând la acest autoritarism deplasat, pentru a-i câştiga astfel iubirea. 

3. Tu îmi porunceşti tot timpul câte ceva, aşteptând de la mine să Te 
ascult fără rezerve, numai pentru a obţine cândva răsplata finală a 
dispreţului Tău etern. Ei bine, nu văd de ce Ţi-aş mulţumi pentru acest 
lucru! 

4. Dacă mi-ai fi spus: , Draga, iubita, nepreţuita Mea Satana, sunt 
dispus să te ascult cu toată iubirea. Haide, sfâtuieşte-Mă, iar Eu îţi voi urma 
necondiţionat sfaturile!', aş fi fost încântată să îţi acord aceste sfaturi. Nu 
sunt dispusă însă să ascult de o nouă poruncă imperioasă! 

5. Ce îţi imaginezi Tu, că puterea de care dispui îţi dă dreptul să mă 
tratezi ca pe o sclavă? - O, Te asigur că Te înşeli în totalitate! 

6. Dacă tot Te pretinzi un Creator drept şi înţelept, demonstrează- Ţi 
această înţelepciune şi acest simţ al justiţiei tratându-mă cu respectul 
cuvenit, pe mine, prima ta creatură, chiar dacă sunt supusă judecăţii. 

7. Dacă acest lucru îţi displace atât de mult, rezultă în mod evident 
că am fost prost creată, fiind un eşec al atotputerii şi înţelepciunii tale, fapt 
care demonstrează dincolo de orice îndoială că Tu singur răspândeşti haosul 

şi confuzia în întreaga Ta creaţie. Cum s-ar spune, eu şi întreaga Ta creaţie 
nu suntem decât o tentativă ratată a , marii' tale capacităţi creatoare. 

8. De aceea, aştept din partea Ta un comportament diferit faţă de 
mine, care să nu Te mai compromită în faţa celor pe care îi numeşti copiii 
Tăi! Mă întreb cine Te-ar putea respecta, atât timp cât Te dai astfel în 
spectacol? 

9. Eu ştiu că înţelepciunea Ta este într-adevăr divină şi că nu eşti 
lipsit de bunătate. Cu atât mai mânioasă sunt văzând cum mă tratezi, ca şi 
cum nu aş fi şi eu creatura Ta, ci un fel de străină de care nu doreşti să ştii 
nimic. 

10. Practic, sunt singura fiinţă care are curajul să-Ţi spună în faţă 
aceste adevăruri dureroase, fapt care îi intrigă la culme pe aceşti laşi care 
asistă la discuţia noastră şi care nu concep ca o creatură să îşi pună la punct 
Creatorul. Eu Te întreb însă: de ce nu ar avea creatura acest drept, atât timp 
cât se bucură de un liber arbitru? 

11. Eu una nu consider că îţi datorez vreo recunoştinţă sau vreun 
respect pentru faptul că m-ai creat, căci nu mi-am luat nici un angajament 
prealabil faţă de Tine înainte de a exista şi înainte ca Tu să creezi tot ce a 
urmat, făcând astfel din mine debitoarea Ta! 

12. In calitatea mea de creatură, nu îţi voi fi recunoscătoare decât 
atunci când voi constata că sunt într-adevăr o fiinţă perfect liberă, absolut 
fericită şi conştientă de sine în faţa Ta, Creatorul meu. 

13. Atât timp cât nu dispun de aceste drepturi, consider că am toate 
motivele să mă plâng de felul în care m-ai creat şi să refuz, ori de câte ori 
am posibilitatea, să fac ceea ce îmi impui cu forţa, folosindu-te de 
atotputerea Ta şi de slăbiciunea mea. 

14. Dacă nu sunt pe placul Tău, distruge-mă complet sau recreează- 
mă altfel, dar nu mă lăsa în această stare de imperfecţiune. Este evident că 
atât timp cât voi rămâne în această stare, nu vei avea motive să Te mândreşti 
cu creaţia Ta! 

15. Dacă doreşti să Te ador, eu, creatura Ta, şi să îţi cer 
consimţământul pentru tot ce fac, cel puţin spune-mi-o în faţă, şi dă dovadă 
de o oarecare amabilitate atunci când o faci. In acest caz, voi proceda şi eu 
aşa cum mi se va părea echitabil. In schimb, nu vei obţine nimic de la mine 
ordonându-mi ce să fac. încearcă să înţelegi ce îţi spun! 

16. Acesta este deocamdată unicul sfat pe care Ţi-1 dau, aşa cum mi- 
ai cerut. Dacă nu doreşti să-1 urmezi, poţi fi sigur că altul nu-Ţi voi mai da! 
încearcă să înţelegi şi acest lucru! - Iar acum, îţi spun la rândul meu: 
,Amin'!" 

17. Auzind aceste cuvinte, Domnul s-a întors către cei trei martori şi 
le-a spus cu tristeţe: „Copiii Mei! Spuneţi-Mi, sunt Eu aşa cum Mă descrie 
această creatură? Merit Eu să fiu tratat în acest fel de ea? 

18. O, Iubirea Mea eternă! Spune-Mi Tu, ce nu am făcut Eu pentru a 
salva această creatură, aducând-o la o perfecţiune limitată şi greu de 
obţinut? Şi totuşi, acest proiect nu îmi reuşeşte deloc! 

19. Da, am făcut într-adevăr o greşeală în ceea ce o priveşte pe 
Satana, şi anume că am creat-o mult prea perfectă, sperând că o voi face 
astfel infinit de fericită, atât cât îmi permitea atotputerea Mea eternă, 
înţelepciunea Mea, bunătatea Mea, iubirea şi compasiunea Mea! 

20. Şi totuşi, această fiinţă - care nu a ajuns nici măcar la un sfert din 
maturitatea sa - se opune ordinii Mele omnipotente chiar în momentul cel 
mai important şi mai delicat al dezvoltării sale. Această încăpăţânare oarbă 
Mă întristează teribil! 

21. Şi întrucât nu doresc să o anihilez, din cauza iubirii şi 
compasiunii Mele eterne, nu-Mi rămâne decât să institui din nou un proces 
evolutiv infinit de lung, cu scopul de a-i reduce această încăpăţânare la 
dimensiunile unui atom, creând astfel o creatură cu totul nouă, care va fi 
alcătuită din voi, copiii Mei dragi - o creatură după inima Mea şi care să vă 
semene întru totul! 

22. O, Satana, am plâns atunci când Mi-ai încălcat prima dată 
porunca. La fel plâng şi acum, şi voi mai plânge o dată; dar după aceea nu 
voi mai plânge niciodată din cauza ta, căci îţi voi da răsplata binemeritată 
pentru faptele tale, în strict acord cu voinţa ta. Vei vedea atunci unde te-a 
condus încăpăţânarea ta arogantă! 

23. Deocamdată, vom părăsi acest loc şi o vom lăsa pe această 
creatură cu încăpăţânarea ei!" 

24. Auzind aceste cuvinte, Satana s-a aruncat la picioarele 
Domnului, strigând: „O, Doamne, ai milă de mine şi nu mă abandona, căci 
nu sunt decât o creatură sărmană a Ta! Ştiu că sunt o biată nebună, plină de 
răutate! Pedepseşte-mă pentru răutatea mea, dar nu mă părăsi, căci sunt gata 
să fac orice vei dori de la mine!" 

25. Atunci, Domnul i-a spus: „In acest caz, ascultă şi fă ceea ce îţi 
cer, pentru propriul tău bine. Numai aşa Mă vei convinge să rămân. Dacă te 
vei mai opune însă voinţei Mele încă o dată, nu te voi mai asculta niciodată 
de acum înainte! Ridică-te aşadar şi vorbeşte! Amin". 



Capitolul 23 

Dorinţa Satanei de a fi transformată în bărbat este îndeplinită. 
Satana se dovedeşte însă incorigibilă. Femeia plină de puritate, care 
seamănă cu soarele. Satana dispare 

(24 aprilie 1843) 

1. După ce Domnul a tăcut, Satana s-a ridicat şi i-a spus: „Doamne, 
ştiu foarte bine că Tu nu ai nevoie de nici un sfat, nici din partea mea, şi nici 
din partea altcuiva, căci Tu reprezinţi înţelepciunea cea mai sublimă, eternă 
şi infinită deopotrivă! 

2. In condiţiile în care Tu le-ai acordat însă creaturilor Tale un liber 
arbitru, precum şi dreptul de a desfăşura o activitate autonomă, dar şi de a-Ţi 
adresa cereri, este evident că orice solicitare din partea lor reprezintă un sfat 
umil venit din partea unei fiinţe libere, dar slabe, aşa cum ai binevoit Tu să o 
creezi, în marea Ta înţelepciune. Ea îţi arată astfel dificultăţile prin care 
trece, ca şi cum Tu nu ai şti nimic în legătură cu ele. In mod similar, ea Te 
poate sfătui, desigur, cu cea mai mare smerenie posibilă, spunându-Ţi ce ar 
trebui să faci în continuare. La fel doresc să îţi transmit şi eu sfatul meu, 
rugându-Te să ţii cu bunăvoinţă cont de el, căci presupune crearea unei 
ordini cu totul noi care să guverneze opera Ta şi creaturile Tale! 

3. Iată aşadar ce îmi doresc cel mai mult: aşa cum sunt acum, 
Doamne, mă simt cât se poate de nefericită! Atât timp cât voi continua să 
îmi păstrez această formă feminină nu voi putea niciodată să mă întorc în 
întregime către Tine, căci gelozia şi mânia mea insuportabilă mă ţin în 
permanenţă prizonieră, făcându-mă să mă gândesc numai la răzbunare. 

4. De aceea, aş dori să-Ţi propun, ştiind că pentru Tine totul este cu 
putinţă, să îmi schimbi natura şi să îmi dăruieşti un caracter masculin, 
transformându-mă în bărbat, în faţa Ta şi a copiilor Tăi! 

5. Sunt sigură că în acest fel mă voi putea elibera în scurt timp de 
toată această suferinţă care mă apasă atât de greu! Mă voi putea în sfârşit 
smeri în faţa Ta, căci voi semăna ca două picături de apă cu copiii Tăi aleşi! 

6. Dacă voi rămâne de-a pururi o fiinţă feminină, îmi dau de pe acum 
seama că toate hotărârile mele bune vor rămâne fără rezultat, pentru 
eternitate. 

7. Fă aşadar după cum Ţi-e voia, Doamne, dar dacă este posibil să 
îmi îndeplineşti această cerere, atunci Te implor să o faci!" 

8. Domnul i-a răspuns: „Ascultă, creatură veşnic inconstantă, spune- 
Mi de câte ori nu te-am transformat până acum, în urma aceleiaşi asigurări: 
,0, Doamne, îngăduie-mi să iau această formă şi îţi jur că voi deveni mai 
bună!' 

9. Ţi- am îndeplinit întotdeauna dorinţele. Pe acest pământ nu există 
atâţia atomi câte forme ai avut tu, ca urmare a promisiunii de a te schimba. 

10. De câte ori nu am creat din cauza ta un spaţiu nou, cu un sistem 
solar în care doreai să fii femeie pe soare şi bărbat pe una din planete! 

11. Până acum, ţi-am dat chiar şi puterea necesară pentru a te 
transforma după bunul tău plac. Spune-Mi însă: la ce ţi-au folosit toate 
aceste schimbări? Iţi răspund Eu: la nimic! Ai rămas aceeaşi mincinoasă 

patentată care ai fost întotdeauna şi nimic din ce am făcut pentru tine nu a 
adus vreodată roade. 

12. De vreme ce nu poţi contesta aceste lucruri, spune-Mi: la ce ţi-ar 
folosi această nouă transformare? 

13. De aceea, de data aceasta nu voi mai face aşa cum doreşti, dar te 
voi lăsa liberă să acţionezi aşa cum crezi de cuviinţă! 

14. Nu-Mi mai pasă dacă doreşti să fii femeie, bărbat sau un simplu 
element. De acum înainte, nu voi mai ţine cont decât de vocea Mea 
interioară, fără a-ţi mai cere vreodată sfatul! 

15. Dacă doreşti să rămâi femeie, îţi voi oferi drept contraparte un 
prinţ al tenebrelor născut chiar din esenţa ta. Acesta îţi va da puterea 
necesară pentru a pune la încercare rasa umană. 

16. Dacă preferi să fii bărbat, îţi voi oferi drept contraparte o femeie 
de o mare puritate, la fel de strălucitoare ca şi soarele, o a doua Evă, care va 
călca în picioare străvechea ta încăpăţânare. Nici chiar dacă vei atenta la 
trupul ei, nu-i vei putea aduce vreun prejudiciu! 

17. Acum, ştii în ce situaţie te afli! în consecinţă, nu ai decât să faci 
ce doreşti!" 

18. In acea clipă, Satana s-a transformat într-un bărbat puternic, cu o 
înfăţişare mulţumită. 

19. Domnul i-a arătat însă o femeie care strălucea la fel ca soarele şi 
i-a spus: „Bine, aşa să fie după cum ţi-e voia! Iată- te în noua ta formă, şi 
iată-ţi şi contrapartea promisă! Acum du- te şi acţionează aşa cum te 
îndeamnă inima, iar Eu voi face acelaşi lucru, după puterile Mele! Amin". 

20. Satan s-a făcut invizibil, la fel ca şi femeia care strălucea ca 
soarele. 

21. După acest episod, Domnul s-a întors împreună cu cei trei copii 
ai Săi pe înălţimile sacre. 



Capitolul 24 

O analogie a naturii interioare a Satanei, a lui Adam, a Evei şi a lui 
Cain. Fragmentarea şi slăbirea Satanei 

(25 aprilie 1843) 



1. Pe drum, Domnul 1-a întrebat pe Kisehel: „Ei bine, dragul Meu 
Kisehel, ştiu că până recent ai cultivat în inima ta tot felul de îndoieli legate 
de Mine, din cauza spuselor Dragonului. Spune-Mi acum, ce mai crezi de 
acest mincinos şi de acest impostor? 

2. Mai eşti încă dispus să îi acorzi credulitatea ta, întrebându-te dacă 
nu cumva există totuşi o aparenţă de adevăr în discursul pe care vi 1-a 
adresat vouă, sub înfăţişarea Dragonului? 

3. Haide, spune-Mi, ce părere ai în această chestiune de o maximă 
importanţă!" 

4. Cu inima îndurerată, Kisehel L-a rugat pe Domnul să îi ierte 
nebunia din trecut. Abia după ce Acesta l-a asigurat cu toată fermitatea că 1- 
a iertat cu mult timp în urmă a putut lua el cuvântul. In sfârşit, după câteva 
momente bune de tăcere, el a spus: 

5. „O, Doamne, unicul nostru Părinte preasfânt şi preaplin de iubire! 
In ceea ce priveşte minciunile acestei fiinţe care pentru mine nu are un 
nume, acestea îmi apar la fel de clare ca şi soarele care străluceşte încă cu 
putere la orizont, deşi ziua se apropie de sfârşit. Mai mult, pun chiar la 
îndoială înseşi cuvintele sale din final, când a pretins că nu rosteşte decât 
adevărul cel mai curat. 

6. Am constatat imediat cât de bine se pricepe să se folosească de 
cuvinte pentru a atrage mila asupra ei şi pentru a arunca ori de câte ori îi era 
cu putinţă vina asupra Ta, fie pe faţă, fie într-o manieră disimulată. Sincer să 
fiu, de-abia m-am abţinut de câteva ori să nu-i dau frumoasei mincinoase 
riposta cuvenită cu ajutorul bastonului pe care mi l-ai încredinţat. 

7. De aici, rezultă foarte limpede ce cred despre adevărul cuvintelor 
rostite de acea creatură! 

8. Aşa cum am mai spus, văd acum clar din ce aluat este făcută şi cât 
de mult iubeşte minciuna. Rămâne totuşi un lucru care nu încetează să mă 
obsedeze. O, Doamne, sunt convins că Tu ştii deja despre ce este vorba. De 
aceea, Te implor, clarifică-mi şi această îndoială!" 

9. Domnul i-a răspuns astfel lui Kisehel: „Ei bine, ascultă-Mă! 

10. Satana, Adam şi Eva alcătuiesc împreună o singură unitate, la fel 
ca şi Cain şi toţi descendenţii săi, căci Satana a devenit prizonieră în trupul 
lui Adam, apoi în cel al Evei, şi în sfârşit în trupul primului născut al 
acesteia, ca urmare a ascultării ei faţă de Mine. In acest fel, intenţia Mea a 
fost aceea de a face din Satana o fiinţă absolut perfectă, astfel încât întreaga 
procreaţie ulterioară provenită de la ea să fie la fel de impecabilă, ca şi cum 
s-ar fi produs în ceruri! 

11. Această creatură a respins însă acest plan, căci nimic nu îi 
repugnă mai mult decât să Mă asculte pe Mine! 

12. De aceea, ea nu a acceptat să se identifice cu Adam după întreaga 
Mea măsură. A rămas în el, dar s-a orientat exclusiv către sine, 
transformându-se astfel într-o iubire de sine excesivă, fapt care l-a făcut pe 
Adam, primul om creat, să păşească pe pământ fără să fie atent la ceea ce îl 
înconjoară, întrucât nu era decât un trup în care îşi făcuse sălaş această 
creatură orgolioasă. 

13. La scurt timp după aceea, am fost nevoit să execut o nouă 
diviziune, smulgând din Adam contrapartea sa feminină şi nelăsându-i decât 
spiritul său masculin. Am eliberat apoi spiritul său feminin, făcând-o din el 
pe Eva, căreia i-am acordat un nou trup, de o mare frumuseţe, independent 
de cel al lui Adam. 

14. Adam şi-a recunoscut imediat în Eva cel de-al doilea eu al său, 
aşa că a privit-o cu o mare satisfacţie. 

15. Cea de-a doua creatură şi-a dat şi ea imediat seama că este mult 
mai slabă decât era înainte (când era reunită cu contrapartea ei masculină), 
aşa că a pus pe loc la cale o stratagemă care să-i permită să se înalţe mai 
presus de prima fiinţă creată. 

16. Prima ei tentativă de înşelătorie nu i-a reuşit însă, căci Adam şi-a 
dat imediat seama de ea şi a criticat-o cu asprime, fapt care i-a fost suficient 
Evei pentru a nu mai încerca a doua oară. 

17. De aceea, această creatură şi-a separat propria ei contraparte 
masculină, sub forma şarpelui, o fiinţă monstruoasă şi androgină, lăsându-i 
Evei doar feminitatea sa, pe care ea o considera echivalentă cu slăbiciunea. 
In această dublă ipostază, ea a putut acţiona deopotrivă ca bărbat şi ca 
femeie, fapt care a permis procrearea nebinecuvântată a lui Cain, pe care o 
cunoaşteţi cu toţii foarte bine. 

18. Din cauza acestor schimbări neaşteptate, am fost nevoit să 
modific întreaga creaţie, binecuvântând inclusiv procreaţia imperfectă, cu o 
singură condiţie: ca răul moştenit de oameni de la Satana, provenit din 
străfundurile fiinţei acesteia, să fie în întregime contracarat şi neutralizat 
printr-o iubire foarte pură faţă de Mine. De vreme ce o parte din Satana a 
rămas în Adam şi în Eva, este evident că bărbatul şi femeia trebuie să se 
caute cu aviditate, căci acest lucru corespunde dublei naturi caracteristice lui 
Satana, chiar dacă aceasta a fost împărţită în două. 

19. Aşa se explică de ce, în anumite momente, Adam şi Cain 
vorbeau exact aşa cum ar fi făcut-o Satana. Totuşi, nici Adam, nici Eva şi 
nici Cain nu reprezentau în sine fiinţa primordială, la fel cum nici voi nu 
sunteţi una cu Adam şi cu Eva, chiar dacă aţi derivat din ei, reprezentând 
părţi fragmentate ale lor. 

20. Prin acest mecanism ingenios al procreaţiei, Satana este în 
permanenţă divizată în toate creaturile umane, slăbind din ce în ce mai mult, 
până când - la sfârşitul timpurilor - va fi complet atomizată, 
nemairămânând din ea decât o formă vie, dar lipsită de viaţă, căci întreaga 
sa capacitate de a iubi va fi trecut de mult în alte creaturi, respectiv în voi, 
care sunteţi deja copiii Mei. 

21. Aşa se petrec lucrurile. Nu trebuie să dezvăluiţi însă acest mister 
nimănui, ştiu Eu mai bine de ce! Aşadar, vă cer să păstraţi tăcerea când vom 
ajunge înapoi în colibă! Amin". 

Capitolul 25 

Lameh întreabă cum este posibil ca Satana, deşi a fost creată de 
Dumnezeu, să fie atât de rea. Domnul îi răspunde printr-o parabolă 

(26 aprilie 1843) 



1 . în continuare, Lameh s-a apropiat la rândul lui de Domnul şi L-a 
rugat să îi răspundă la întrebarea care îl tulbura. 

2. Domnul i-a răspuns: „Ştiu despre ce este vorba. Enoh ştie şi el, dar 
Kisehel nu este încă în stare să contemple profunzimile cele mai intime ale 
vieţii tale. De aceea, spune ce ai de spus cu voce tare. Haide, spune-ne 
tuturor ce anume te preocupă". 

3. Cu inima plină de iubire, Lameh i-a mulţumit Domnului pentru 
graţia acordată şi i-a pus următoarea întrebare: 

4. „Tată preasfânt şi preaplin de iubire, de o bunătate inexprimabilă! 
Tu ai creat-o pe Satana din însăşi esenţa Ta, nu dintr-o esenţă străină! Cum 
se face în acest caz că această fiinţă, care este în întregime creaţia Ta, poate 
fi de o răutate atât de inimaginabilă, de vreme ce tot ce există în Tine nu 
poate fi altfel decât bun, căci Tu însuţi eşti de o bunătate infinită, fiind 
aşadar absolut exclus ca din Tine să poată ieşi ceva rău?! 

5. Văzând răutatea incredibilă a Satanei, pur şi simplu nu pot să-mi 
explic acest lucru. Acesta este lucrul care mă nedumereşte, şi întrebarea mea 
mi se pare întru totul justificată. Dacă mi-ai putea lămuri acest subiect, cu 
siguranţă mintea mea s-ar linişti de tot!" 

6. Ca răspuns la această întrebare nu lipsită de temei, Domnul i-a 
spus lui Lameh: „Dacă priveşti această chestiune doar dintr-o perspectivă 
umană, Mă tem că ea nu poate avea o soluţie. Dacă o vei privi însă dintr-o 
perspectivă pur spirituală, aspectul ei aparent inexplicabil va dispărea pe loc 
şi vei putea vedea soluţia ei la fel de clar cum vezi lumina soarelui într-o 
dimineaţă strălucitoare şi pură. 

7. Din păcate, îmi este greu să-ţi explic această problemă într-un 
limbaj pe înţelesul tău, căci ea îmi atinge profunzimile ultime ale 
înţelepciunii Mele, care este absolut infinită. 

8. Ca să înţelegi totuşi cât de cât despre ce este vorba, îţi voi spune o 
parabolă. Cu cât vei medita mai intens asupra sensului ei, cu atât mai clar 
vei înţelege spiritul adevărului ce acoperă acest mister de o profunzime fără 
limite. Ascultă deci: 

9. Un om de o mare înţelepciune şi de o bunătate infinită a conceput 
un plan. El şi-a propus să îşi ia o nevastă şi să facă împreună cu ea copii care 
să-i semene întru totul, cu scopul de a le transmite lor imensele comori şi 
bogăţiile nelimitate pe care le avea, astfel încât aceştia să se folosească - 
fiecare în felul lui - de ele. 

10. în sine, proiectul era excelent, dar cum l-ar fi putut duce el la 
îndeplinire, de vreme ce pe întreg întinsul teritoriilor sale, altminteri foarte 
extinse, nu exista nici o fiinţă feminină? 

1 1 . Ce poate face în acest caz omul nostru, a cărui înţelepciune este 
nelimitată? - El nu mai stă pe gânduri şi îşi spune: 

12. ,Ce rost are să mai caut prin teritoriile mele atât de extinse, când 
posed deja în mine ceea ce doresc să găsesc: iubirea, înţelepciunea şi puterea 
care decurge din primele două. 

13. De aceea, îmi propun să îmi creez eu însumi o soţie care să fie la 
unison cu mine în toate privinţele! Doar am creat deja atâtea alte lucruri cu 
ajutorul forţelor mele, iar acestea au dăinuit. Nu văd de ce nu mi-ar reuşi şi 
crearea unei soţii perfecte! 

14. Voi concepe aşadar o idee care să se identifice perfect cu mine şi 
care să corespundă voinţei mele ferme. In acest fel, nu voi mai fi nevoit să 
caut în altă parte ceea ce nu există şi nu poate exista în afara mea! ' 

15. Zis şi făcut. In scurt timp, în faţa creatorului nostru apare o 
creaţie absolut minunată! Cel care i-a dat viaţă, creatorul plin de 
înţelepciune şi de putere, o contemplă cu o satisfacţie imensă. 

16. Dar opera sa nu reprezintă încă decât o maşinărie, fiind lipsită de 
o voinţă proprie, şi deci moartă. Ea nu face altceva decât ceea ce o pune 
stăpânul său să facă şi nu rosteşte alte cuvinte decât cele pe care i le pune 
acesta în gură. 

17. Ghidat de înţelepciunea sa, omul reflectează o vreme, după care 
conchide: ,Am creat ce mi-am dorit, dar creaţia mea nu reprezintă decât o 
reflexie a mea! Dacă o voi lăsa aşa, satisfacţia pe care mi-o va oferi va fi 
minoră. Dacă îi voi dărui însă o viaţă proprie, liberă şi independentă, trebuie 
să accept din start riscul că ea se poate îndepărta de mine şi poate acţiona 
aşa cum vrea ea, nu cum doresc eu. 

18. Pe de altă parte, puterea mea se întinde asupra întregului teritoriu 
care există. De aceea, dacă ea va depăşi limitele pe care i le voi trasa, voi şti 
ce am de făcut; căci ea va rămâne de-a pururi opera mea!" 

19. Aşa şi-a spus în sinea sa omul nostru plin de înţelepciune, după 
care a acţionat aşa cum şi-a propus. 

20. El i-a dăruit operei sale o libertate deplină de comportament. 
Femeia s-a putut mişca şi a putut vorbi liber, independent de dorinţele 
creatorului ei. A fost un mare triumf pentru creatorul nostru să vadă că 
femeia creată de el poate desfăşura o activitate autonomă de a lui, fiind plină 
de vitalitate, dar fără să părăsească vreodată sfera voinţei creatorului ei. 

21. Omul nostru nu s-a limitat însă la atâta, ci şi-a propus ceva mai 
mult: să îi dăruiască operei sale o libertate totală de mişcare şi de voinţă, 
care să-i permită acesteia să se bucure de o educaţie personală, precum şi de 
o întreagă gamă de experienţe. 

22. Această educaţie continuă inclusiv la ora actuală, iar creaţia 
noilor opere nu are alt scop decât acest proces educativ. Cât despre creatorul 
nostru, acesta nu face altceva decât să contemple încântat realizarea plenară 
şi sigură a operei sale! 

23. Iată, ţi-am spus o parabolă de o mare importanţă, căci ea descrie 
începutul şi sfârşitul tuturor lucrurilor! Reflectează asupra ei, iar lumina îţi 
va inunda fiinţa, până când va ajunge în străfundurile ei! - Până atunci însă, 
să ne continuăm drumul! Amin". 



Capitolul 26 

Kisehel îşi face o imagine deformată referitoare la cuplul alcătuit 
din Satana şi Dumnezeu. Explicaţiile Domnului îi clarifică nelămuririle 

(27 aprilie 1843) 



1. La fel ca şi tovarăşii săi, Lameh i-a mulţumit Domnului pentru 
graţia de a le dezvălui aceste taine profunde, după care şi-au văzut cu toţii de 
drum. 

2. Pe când se apropiau de înălţimile Levantului, Domnul s-a oprit şi 
s-a întors către Kisehel, fără să-i spună însă nici un cuvânt. 

3. Acesta s-a speriat atât de tare încât a început să tremure din toate 
încheieturile, neputând descifra semnificaţia acestei priviri. 

4. Dar Domnul a pus imediat capăt acestei angoase şi 1-a întrebat: 
„Kisehel, de ce cultivi gânduri atât de nebuneşti în inima ta? 

5. Chiar crezi că Dumnezeu trebuie să se împerecheze trupeşte 
pentru a putea procrea, aşa cum procedaţi voi, oamenii?! Crezi de asemenea 
că El are nevoie de o soţie divină pentru a obţine copiii pe care şi-i doreşte 
în această manieră carnală? - O, cât de tare te înşeli! 

6. De pildă, tu ai o soţie, dar puteţi voi face copii oricând doriţi? Nu 
puteţi, pentru că acest act creator nu depinde de voinţa ta, nici de cea a soţiei 
tale, ci exclusiv de voinţa Mea divină atotputernică! Nici chiar copiii pe care 
îi procreaţi nu arată şi nu se comportă aşa cum doriţi voi, ci aşa cum doresc 
Eu! 

7. Dacă tu îţi doreşti un fiu, Eu îţi dăruiesc o fiică, şi invers, căci Eu 
singur sunt Domnul întregii vieţi. 

8. Tu poţi avea relaţii amoroase cu soţia ta, dar ştiţi voi vreodată 
anticipat ce anume procreaţi? 

9. Iţi spun: chiar dacă ţi se pare că deţii această cunoaştere, ea îţi este 
complet necunoscută! 

10. Eu singur cunosc toate lucrurile încă de la începuturile eternităţii, 
căci Eu sunt unicul Domn şi Dumnezeu atotputernic, posesor al unei 
înţelepciuni infinite! 

1 1 . Dacă Eu doresc să creez un fruct viu, în conformitate cu ordinea 
Mea, şi să îl introduc în pântecul soţiei tale, chiar crezi că trebuie mai întâi 
să mă culc cu ea în secret?! 

12. In mod similar, atunci când un soare dă naştere unei lumi 
planetare, iar plantele şi animalele de pe aceasta îşi procreează progeniturile, 
chiar crezi că pentru ca aceste lucruri să fie posibile, trebuie mai întâi ca Eu 
să Mă acuplez în secret cu soarele, cu plantele şi cu animalele respective?! 

13. Vai ţie, fiinţă lipsită de minte, ce gânduri nebuneşti îţi trec prin 
cap! 

14. Ascultă-Mă: femeia pe care am creat-o ca prim spirit nu seamănă 
în nici un fel cu femeile voastre de pe pământ, iar Eu nu am nevoie să Mă 
culc cu ea ca să dau naştere unor copii! 

15. Dacă am fost capabil să creez din Mine însumi acest prim spirit 
în toată perfecţiunea lui, este evident că voi fi capabil şi în continuare să dau 
naştere altor miriade de creaturi fără concursul lui direct! 

16. Eu nu am creat acest prim spirit în vederea unei procreaţii 
ulterioare, ca şi cum nu aş fi fost capabil să fac şi singur acest lucru! L-am 
creat cu unicul scop pentru care te-am creat inclusiv pe tine, respectiv de a 
Mă recunoaşte ca unic Dumnezeu, Domn şi Creator al său, dar şi ca un 
Părinte plin de cea mai mare iubire, pentru ca să Mă iubească şi să îmi 
slujească în eternitate, cu o iubire comparabilă cu a Mea. 

17. Faptul că acest spirit a putut da naştere apoi unui număr cvasi- 
infinit de alte creaturi se explică prin faptul că l-am creat în întregime după 
chipul şi asemănarea Mea, insuflându-i propria Mea viaţă creatoare, liberă şi 
atotputernică. 

18. Atunci când acest spirit a observat această perfecţiune care îl 
caracterizează, el a început să dea naştere unor creaţii cu totul extraordinare, 
similare lui. 

19. In virtutea înţelepciunii, iubirii, bunătăţii, toleranţei şi blândeţii 
Mele, Eu am tolerat aceste creaturi ratate, provenite de la primul spirit. Le- 
am permis să prospere şi am făcut pentru ele exact ce fac pentru propriile 
Mele creaturi. Altfel spus, M-am ocupat de aceste fiinţe străine la fel ca de 
copiii din propria Mea casă. 

20. Spune-Mi: chiar crezi că am nevoie de o soţie divină pentru a da 
naştere cerului, îngerilor, sorilor, lumilor, plantelor, animalelor şi fiinţelor 
umane, printr-un act de acuplare amoroasă? 

21.0, orbule, Creatorul etern şi atotputernic în sine şi prin El însuşi 
nu poate avea nevoie vreodată de altcineva! Este suficient ca Eu să doresc 
ceva, pentru ca acesta să apară instantaneu în faţa Mea. 

22. Iată: doresc ca în această clipă, nenumărate cohorte de fiinţe 
umane de ambele sexe să apară în faţa noastră! - Priveşte! Ele au apărut 
deja, iar Eu nu le voi mai distruge niciodată, ci le voi plasa pe alte stele, 
chiar în faţa ta! Priveşte: ele se îndreaptă deja către destinul lor preafericit, 
lăudându-Mi numele! 

23. Văd că eşti împietrit de uimire! Spune-Mi: am avut cumva 
nevoie de o femeie pentru a procrea aceste fiinţe? 

24. Desigur, îmi răspunzi negativ, de vreme ce Mi-ai putut 
contempla puterea. 

25. Dar Eu îţi spun: dacă doreşti să îmi recâştigi bunăvoinţa, nu mai 
cultiva gânduri atât de lipsite de noimă! încearcă să înţelegi o dată pentru 
totdeauna că între Mine şi tine există o diferenţă imensă, ce nu poate fi 
redusă decât prin miracolul iubirii! - Iar acum, să ne vedem de drum! 
Amin". 



Capitolul 27 

Limitarea cunoştinţelor umane dorită de Dumnezeu. Explicaţiile 
Domnului referitoare la aspectul masculin şi la cel feminin la nivelul 
Divinităţii şi la nivelul omului. Crearea lui Lucifer 

(28 aprilie 1843) 

1 . Cei patru şi-au continuat drumul şi nimeni nu a mai îndrăznit să îi 
adreseze vreun cuvânt Domnului, chit că cei trei (da, inclusiv Enoh) erau 
tulburaţi de o nouă întrebare enigmatică, extrem de complexă, care îi apăsa 
la fel de greu ca şi cum ar fi făcut-o o piatră de câteva sute de kilograme 
care le-ar fi căzut pe piept. 

2. Dat fiind că nimic nu-i poate scăpa Celui care vede totul în 
simultaneitate, Domnul i s-a adresat astfel lui Enoh, căruia i-a spus: „Cum 
se face că mai există încă lucruri care îţi sunt nelămurite, în jurul cărora te 
învârti ca o găină în jurul unui ou gol, cu care nu ştie ce să facă? 

3. Dar Eu îţi spun: omul nu are încă dreptul să pătrundă în misterele 
profunde ale înţelepciunii Mele. Tocmai pentru aceasta v-am pregătit o 
Viaţă eternă! 

4. In fine, vă voi da totuşi un răspuns la întrebarea care vă preocupă, 
apăsându-vă atât de greu, dar acesta vă este destinat numai vouă, nu şi 
celorlalţi! Ascultaţi-Mă deci! 

5. In profunzimile Divinităţii Mele, Eu sunt deopotrivă bărbat şi 
femeie, dar nu aşa cum înţelegeţi voi aceste concepte, ci în maniera 
următoare: 

6. în calitatea Mea de bărbat, Eu sunt de-a pururi iubire, viaţă liberă, 
putere şi energie. Aşa se explică de ce toţi bărbaţii care corespund perfect 
măsurii Mele găzduiesc în inima lor o iubire veritabilă, de care inima 
vanitoasă a femeilor nu va fi niciodată capabilă. 

7. Datorită corespondenţei cu iubirea Mea masculină, bărbaţii sunt la 
fel de puternici ca şi Mine, iar această putere este concentrată în pieptul lor 
lat. Nu acelaşi este cazul femeilor frivole, care îşi pot oferi laptele trupului 
copiilor lor, dar nu le pot oferi acestora şi laptele Vieţii interioare, întrucât 
iubirea bărbatului puternic şi elevat nu are loc în pieptul lor strâmt, din 
cauza vanităţii lor ieşite din comun! 

8. Aceasta este ipostaza Mea de bărbat, care corespunde perfect 
esenţei Mele. Sunt convins că puteţi înţelege cu uşurinţă acest lucru! 

9. De vreme ce viaţa Mea se regăseşte şi în femei, este la fel de 
evident că esenţa feminităţii derivă tot din Mine. In caz contrar, cum aş fi 
putut crea Eu o femeie? 

10. Vă voi explica cum este posibil acest lucru: în orice femeie se 
găsesc ascunse atributele şireteniei şi vicleniei, inclusiv o minte ascuţită şi 
subtilă (intuitivă). Femeia nu vorbeşte niciodată deschis şi are obiceiul să îşi 
ascundă lumina inimii. De aceea, oricine se încrede în ea îşi clădeşte un 
castel din nisip. 

11. In consecinţă, Eu nu pot vorbi din perspectiva sferei Mele 
feminine la fel de înţelept cum aş face-o din perspectiva sferei Mele 
masculine, căci aspectul Meu feminin se naşte din lumina iubirii, a cărei 
sursă se află în Mine; în calitatea sa de înţelepciune - deşi nenăscută în sine 
- aceasta poate fi comparată cu lumina sublimelor raze ce se nasc din 
lumina originală. 

12. Rezultă aşadar că aspectul Meu feminin este lumina care 
străluceşte în eternitate din înţelepciune, născută continuu din iubire, cu o 
forţă şi cu o putere egală. 

13. Această înţelepciune este adevărata soţie a Iubirii lui Dumnezeu, 
care îi aparţine întru totul şi care este de-a pururi inseparabilă de El. Cu 
ajutorul ei am conceput şi am creat Eu - unicul Dumnezeu - toate lucrurile; 
şi niciodată nu am avut nevoie de o altă soţie, căci Eu sunt unicul Dumnezeu 
al Iubirii, Bărbatul etern, Primul şi Ultimul în acelaşi timp! 

14. încă de la începuturile eternităţii, Eu am conceput împreună cu 
aleasa inimii Mele un număr cvasi-infinit de fiinţe pe care le-am contemplat, 
deşi nici una dintre ele nu putea şi nu era autorizată să privească în sine. 

15. Şi totuşi, încă de la bun început am luat decizia de a le acorda 
libertatea absolută acestor fiinţe pe care le-am conceput iniţiat în mintea 
Mea cosmică, pentru ca ele să se poată recunoaşte pe sine, recunoscându-Mă 
implicit şi pe Mine. 

16. Atunci când în Mine s-a trezit dorinţa de a duce la îndeplinire 
acest plan, spaţiile infinite în care domneşte suveran Divinitatea Mea eternă, 
în toată forţa şi lumina Ei, au fost străbătute de un fior care spunea: „Aşa să 
fie!" 

17. Ascultaţi şi urmăriţi să înţelegeţi ce vă spun: din aceste raze de 
lumină ieşite din locul lor de origine s-a format atunci o unitate substanţială, 
care conţinea într-o stare nediferenţiată tot ce a ieşit vreodată din Mine, din 
Bărbatul etern şi din Femeia eternă, sub forma acestor raze de o spiritualitate 
profundă, a căror lumină era infinită şi imuabilă. 

18. Această unitate a reprezentat noua femeie creată. Ea a dispus de 
la bun început de o libertate totală, ca loc al marii întâlniri a tuturor razelor 
purtătoare de entităţi, care ies din abundenţă din Mine încă de la începuturile 
eternităţii, pentru ca fiinţele care se găsesc în ele şi care au ieşit din locul lor 
de origine să se poată maturiza în căldura constantă a graţiei Mele, deschis 
şi liber, astfel încât să le pot contempla cu bucurie, văzând că sunt libere de 
orice constrângere şi că au facultatea de a Mă percepe în lumina iubirii pe 
care le-am acordat-o. 

19. Ascultaţi-Mă: acest act de procreaţie a reuşit. Voi puteţi deja să 
Mă vedeţi şi să Mă atingeţi. 

20. Totuşi, vremea maturităţii depline şi a recoltei nu a sosit încă. 
Toate marile opere au nevoie de timp pentru a fi duse la bun sfârşit. 

21. încercaţi să înţelegeţi acest lucru, dar nu-1 transmiteţi mai 
departe, căci nu este bine să le vorbeşti oamenilor de dificultăţile care 
însoţesc un proces de maturizare de o asemenea anvergură. 

22. La momentul potrivit voi anunţa Eu însumi acest mesaj ca pe o 
nouă revelaţie adusă pe acest pământ, aşa cum v-am anunţat-o vouă. Cât 
despre descendenţii voştri din timpurile din urmă, aceştia vor descoperi 
mesajul în ei înşişi şi se vor elibera de materie. Amin". 

23. Cei trei bărbaţi au început să îşi lovească piepturile cu pumnii, 
strigând: „O, Tu, înţelepciune divină infinită! Cine te-ar putea cuprinde 
vreodată pe Tine în toate profunzimile Tale?!" 

24. Domnul le-a repetat însă: „Nu spuneţi la nimeni ce v-am 
dezvăluit acum. Iată, copiii Mei se grăbesc deja către Mine, cu braţele larg 
deschise! Să ne grăbim şi să le ieşim în întâmpinare. Amin". 

Capitolul 28 

Iubirea pură şi actele născute din iubire reprezintă cea mai nobilă 
dintre toate poruncile. Pericolele oraşelor şi ale femeilor din ţinuturile de 
jos 

(29 aprilie 1843) 

1 . Câteva clipe mai târziu, cele două grupuri s-au reunit într-o iubire 
reciprocă plină de ardoare, şi toţi şi-au dat frâu liber bucuriei, oferindu-i 
Domnului infinităţii un mare sacrificiu de iubire în inimile lor. 

2. Atunci, Domnul s-a adresat marii adunări şi a spus: „Ascultaţi-Mă, 
copilaşii Mei dragi, şi păstraţi cu religiozitate în inimile voastre ceea ce vă 
voi spune în continuare! 

3. Până în prezent nu v-am dat încă nici o poruncă, cu excepţia celei 
a iubirii, care este cea mai uşoară între toate. Unii dintre voi se întreabă dacă 
nu cumva ar fi cazul să vă dau şi alte porunci, în afară de aceasta, care este 
cea mai veche între toate. 

4. Ascultaţi-Mă: atât timp cât veţi respecta această poruncă în inimile 
voastre, nu va mai exista nici o alta care să vă poată uni cu Mine prin 
acţiunile voastre! 

5. Căci iubirea pură şi actele născute din ea stau la baza oricărei 
justiţii. Orice om care dispune de această iubire născută din Mine va fi ferit 
de-a pururi de orice injustiţie. 

6. De aceea, voi nu aveţi nevoie de o poruncă nouă, căci, aşa cum 
spuneam, iubirea este porunca cea mai sublimă între toate, care conţine în 
sine întreaga Viaţă şi întregul Adevăr. 

7. Tocmai din cauza acestei iubiri pe care o simţiţi în voi şi unii faţă 
de ceilalţi, doresc, în calitatea Mea de Tată preasfânt şi preaplin de iubire, să 
adaug un nou sfat, pe care ar fi bine să îl respectaţi dacă doriţi să păstraţi 
această iubire sacră în inimile voastre. 

8. Acest sfat nu este deloc dificil de respectat; dimpotrivă, el este cât 
se poate de uşor de urmat. Aşadar, ascultaţi-Mă: 

9. La ora actuală, aveţi un acces liber către ţinuturile de jos. Dacă 
doriţi, puteţi coborî până la copiii lui Cain. De asemenea, i-am autorizat pe 
aceştia să urce - dacă doresc - până la voi. De aceea, de acum înainte va fi 
din nou posibil să vă dispersaţi pe întregul pământ. 

10. Totuşi, vă atrag atenţia că nu îi voi privi cu plăcere pe aceia 
dintre voi care se vor stabili într-unui din oraşele din ţinuturile de jos, căci 
acolo se află numeroase progenituri ale Şarpelui, care degajă mirosuri 
pestilenţiale pentru spirit şi îi otrăvesc viaţa cu veninul lor. 

1 1 . Oricum, dacă cineva dintre voi doreşte să coboare în ţinuturile de 
jos pentru a contempla cu ochii lui cât de bine am aranjat lucrurile şi cât de 
bune sunt fructele compasiunii Mele manifestate în acele regiuni, o poate 
face. Nimeni nu trebuie să rămână însă în acele locuri o perioadă mai lungă 
de trei ori şapte zile (cel mult), cu excepţia cazului în care a primit o 
poruncă expresă în această direcţie, venită direct de la Mine. Acest sfat este 
la fel de valabil şi în ceea ce priveşte vizitele celor de acolo pe înălţimile 
sacre. 

12. Voi, copiii rasei primordiale, în frunte cu Enoh, veţi fi singurii 
care veţi putea hotărî ce perioadă au dreptul să rămână printre voi fraţii 
voştri din ţinuturile de jos, iar aceştia vor trebui să respecte cu stricteţe 
decizia voastră. 

13. Dacă vreunul dintre ei îşi va exprima intenţia de a se stabili pe 
înălţimile sacre, va trebui să îmi cereţi întotdeauna autorizaţia! 

14. Desigur, veţi putea acorda această permisiune oricui veţi dori, 
dar aveţi grijă să nu primiţi la sân vreo viperă! 

15. Păstraţi- vă întotdeauna luciditatea şi nu veţi avea vreodată de 
suferit, nici în plan corporal şi nici în plan spiritual. 

16. In mod similar, nu va trebui niciodată să vă pângăriţi trupurile şi 
sufletele cu femeile din ţinuturile de jos, oricât de frumoase sau de 
atrăgătoare vi se vor părea. In caz contrar, riscaţi să cădeţi pe loc sub 
influenţa Şarpelui şi veţi da naştere unor fructe care se vor hrăni cu sânge de 
oameni şi cu carne de copii. 

17. E bine să ştiţi că duşmanul Vieţii şi-a făcut un plan: acela de a le 
înzestra pe femeile din ţinuturile de jos cu trupuri din ce în ce mai excitante, 
pentru a vă tenta astfel în cel mai înalt grad. De aceea, prefer să vă avertizez 
anticipat, ca să ştiţi cum trebuie să vă comportaţi într-o asemenea situaţie. 

18. Dacă vreunul dintre voi se va afla vreodată într-o stare de 
confuzie şi de îndoială, să Mi se adreseze, iar Eu îl voi ajuta. 

19. Acesta a fost sfatul pe care am dorit să vi-1 dau, pentru propria 
voastră bunăstare fizică şi spirituală; urmaţi-1 şi totul va fi bine! 

20. In continuare, voi mai rămâne printre voi în această formă 
vizibilă până diseară. Cei care au nevoie de lumină şi lămuriri să vină şi să 
Mi le ceară, pentru a le primi fără întârziere! Amin". 

Capitolul 29 

întrebarea lui Muthael referitoare la spiritul de contradicţie specific 
femeilor. Răspunsul Domnului cu privire la natura bărbatului şi la cea a 
femeii 

(2 mai 1843) 



1 . Dând curs acestei invitaţii, unul din copiii Levantului, un bărbat 
tânăr de numai 50 de ani, s-a apropiat de Domnul, plin de curaj şi de 
ardoare, şi L-a întrebat: „Creator şi Dumnezeu atotputernic, Părintele nostru 
preasfânt! îmi este oare permis mie, sărman vierme care mă târăsc prin praf, 
să îţi adresez cu toată smerenia inimii mele o întrebare care mă preocupă şi 
care mi se pare foarte importantă?" 

2. Domnul i-a răspuns: „Muthael, îţi spun: vorbeşte! Căci citesc în 
inima ta că întrebarea pe care doreşti să Mi-o pui este bună!" 

3. Muthael i-a mulţumit Domnului cu multă râvnă pentru această 
graţie şi i-a pus următoarea întrebare, într-adevăr memorabilă: 

4. „O, Doamne, Dumnezeu şi Părinte preasfânt şi preaplin de iubire! 
Ascultă: eu am trecut de 50 de ani, şi din câte ştiu, mulţi dintre fraţii mei 
chiar mai tineri şi-au luat deja o soţie. In ceea ce mă priveşte, nu mi-a fost 
dat încă să mă apropii de o fiinţă feminină. 

5. Ori de câte ori am privit un trup feminin, acesta mi s-a părut 
gingaş şi excitant. La fel, majoritatea femeilor mi s-au părut întotdeauna 
blânde şi delicate, deci foarte atrăgătoare. De aceea, simt de multă vreme 
dorinţa arzătoare de a-mi lua o soţie, dar ori de câte ori am încercat să mă 
apropii de o astfel de fată tânără, mânat de o nevoie interioară, încercând să 
pronunţ cuvintele de iubire pe care mi le dicta inima mea, mă simţeam 
înspăimântat, temându-mă că nu voi găsi la ea ceea ce caut. La fel de tare 
mă tem şi acum. 

6. Mi-am spus adeseori: ,Cum este posibil ca în aceste fiinţe cu o 
înfăţişare atât de delicată să existe contraste atât de mari? Din punct de 
vedere exterior, chiar şi suflul blând al unei brize de seară este suficient 
pentru a le face să tremure pielea extrem de fragilă. In schimb, interiorul lor 
este absolut insensibil chiar şi la furtunile cele mai mari ale spiritului, iar 
uraganele înţelepciunii masculine nu le pot atinge inima aşa cum o fac 
slăbiciunea bărbatului faţă de ele, atracţia pe care o simte el faţă de trupul 
lor, laudele pe care i le adresează, dorinţa bucuriilor senzuale, şi mai presus 
de toate adorarea corpului lor, ca să nu menţionez decât câteva din lucrurile 
care le fac plăcere femeilor. 

7. In urma acestor constatări, am sfârşit prin a simţi o adevărată 
aversiune faţă de toate femeile, iar vederea lor a ajuns să mă dezguste într-o 
oarecare măsură încât nu mă mai pot apropia de nici una! 

8. O, Doamne, Dumnezeu şi Părinte preasfânt, este oare corectă 
această atitudine din partea mea? Nu cumva am păcătuit astfel în faţa Ta? 
Care este motivaţia ce stă la baza acestui fenomen? Ce înseamnă de fapt 
femeia, această fiinţă aparent atât de vie din punct de vedere exterior, dar 
complet moartă din punct de vedere lăuntric?" 

9. Domnul s-a întors către el şi i-a spus: „Ascultă, dragul Meu fiu 
Muthael, ceea ce simţi tu în această privinţă este chiar mai important decât ţi 
se pare! 

10. Prima motivaţie care stă la baza acestor constatări ale tale este că 
tu provii dintr-o lume de sus, în timp ce femeia provine dintr-o lume de jos. 

1 1 . Spiritul tău conţine în el spiritul viu al iubirii Mele, în timp ce cel 
al femeii nu conţine decât spiritul lumii exterioare. 

12. Acesta este motivul pentru care tu eşti blând şi delicat în interior, 
în timp ce femeia nu pare astfel decât în ceea ce priveşte înfăţişarea ei 
exterioară. 

13. Tu eşti o creatură născută direct din profunzimea Mea. Femeia 
nu este decât o creatură secundară, un rezultat al strălucirii Mele. 

14. Tu ai fost creat din nucleul soarelui, în timp ce femeia a fost 
creată doar din razele efemere ale acestuia. 

15. In tine se află întregul adevăr, în timp ce în femeie nu există 
decât aparenţa lui. 

16. Tu eşti o entitate ieşită din Mine, în timp ce femeia nu este decât 
o reflexie a Mea. 

17. După cum vezi, ai motive cât se poate de serioase pentru această 
aversiune pe care o simţi faţă de femei. 

18. Nici nu se pune problema să fi păcătuit în vreun fel faţă de Mine, 
căci nimeni nu poate păcătui decât dacă încalcă un ordin primit expres de la 
Mine, de a face sau de a nu face ceva, ceea ce nu este cazul tău. 

19. Doresc să adaug însă că Eu am primit inclusiv femei la sânul 
Meu, care au devenit astfel copiii Mei. Femeile care doresc să atingă acest 
statut trebuie să urmeze modelul Puristei, iar aceasta este într-adevăr o 
poruncă divină. 

20. Există doar două femei care au urmat acest model în inimile lor: 
Ghemela şi Mira. 

21. Orice femeie care urmează acest model îşi transformă inima după 
chipul şi asemănarea Mea. Dacă te vei apropia de o asemenea femeie cu o 
inimă pură, nu vei mai simţi această aversiune. 

22. De vreme ce provii din Levant şi ai o inimă dintre cele mai pure, 
îţi voi dărui în curând o soţie cu o puritate comparabilă, care te va convinge 
de ceea ce ţi-am spus. Până atunci însă, rămâi aşa cum eşti! Amin". 

23. Chiar în acest moment, Muthael a văzut o lumină mare, care i-a 
permis să aibă acces la marile profunzimi cosmice. El i-a mulţumit 
Domnului şi L-a slăvit din toată inima sa pură. 

24. Cât despre Domnul, Acesta a continuat să le răspundă celor care 
aveau alte probleme de lămurit. 



Capitolul 30 

Părinţii patriarhi sunt deconcertaţi de răspunsul Domnului. Noile 
declaraţii ale Domnului referitoare la fiinţa polarizată a bărbatului şi a 
femeii 

(3 mai 1843) 

1 . Cu excepţia lui Enoh, a lui Lameh şi a lui Kisehel, răspunsul dat 
de Domnul lui Muthael i-a dezorientat de tot pe părinţii patriarhi. Aceştia nu 
mai ştiau ce să creadă şi se simţeau extrem de angoasaţi, căci toţi îşi iubeau 
profund soţiile - spre marea lor cinste - pe care le considerau un cadou 
suprem din partea cerului. Nu erau puţini aceia care considerau că bunele şi 
minunatele lor soţii erau chiar mai elevate în plan spiritual decât ei, şi deci 
mai apropiate de Mine, pentru simplul motiv că în acele timpuri fetele 
tinere, dar şi femeile, erau cu adevărat caste, blânde, pline de răbdare, 
devotate, ascultătoare, gingaşe, iubeau viaţa de familie şi erau înzestrate cu 
o graţie feminină şi cu o frumuseţe care le depăşeau cu mult pe cele ale 
femeilor din epoca actuală, care sunt complet corupte, deopotrivă în plan 
fizic şi spiritual. 

2. De aceea, răspunsul dat mai sus i-a bulversat complet pe părinţii 
patriarhi, care s-au întors către Mine în inimile lor şi Mi-au spus: 

3. „O, Doamne, părinte preaplin de iubire! Oferă-ne, Te rugăm, 
lămuriri suplimentare în legătură cu cele spuse lui Muthael, căci suntem 
foarte nefericiţi. Este greu să le privim pe bunele şi credincioasele noastre 
soţii - pe care până acum le-am considerat bunul nostru cel mai de preţ - în 
lumina răspunsului Tău, pentru care îţi mulţumim din inimă. 

4. Chiar dacă înţeleptul Muthael (care s-a dovedit, de altfel, puţin 
cam aspru) nu a învăţat încă să le preţuiască pe femei, străvechea şi corecta 
ordine pe care ai plasat-o în inimile noastre, o, Tată, nu poate fi încălcată! 
Dimpotrivă, noi considerăm că înclinaţiile specifice femeilor din anturajul 
nostru nu fac decât să ne avantajeze pe noi, bărbaţii, şi asta cu atât mai mult 
cu cât - graţie fidelităţii lor faţă de virtute - aceştia trebuie mai întâi de toate 
să se smerească înainte de a primi un astfel de dar al graţiei Tale, o, Părinte 
preaiubit! 

5. Atunci când un bărbat descoperă în soţia sa o anumită duritate, el 
ştie că aceasta nu face altceva decât să reflecte propria sa duritate. De aceea, 
el face tot ce îi stă în puteri pentru a o mângâia, conştient că va descoperi 
astfel în ea contrariul absolut al stării psihice de dinainte, respectiv 
blândeţea şi iubirea cea mai devotată. 

6. O, Părinte mult iubit, confirmă-ne faptul că scumpele noastre soţii 
vin şi ele din lumea de sus, la fel ca noi!" 

7. Atunci, Domnul a luat cuvântul şi le-a spus: „Voi vorbiţi de 
ordinea Mea, dar daţi dovadă de o orbire totală! 

8. Este evident că nu aveţi nici o idee legată de ceea ce înseamnă 
, lumea de sus' şi , lumea de jos'. Atunci de ce nu întrebaţi acest lucru, în loc 
să îmi puneţi întrebări nelalocul lor sau să îmi cereţi să îmi inversez ordinea 
eternă pentru a vă satisface vouă dorinţa stupidă? 

9. Spuneţi-Mi: chiar credeţi că o femeie are în ochii Mei o valoare 
mai mică dacă afirm despre ea că provine din , lumea de jos', reprezentând 

polaritatea opusă bărbatului, fapt absolut indispensabil, fără de care nici 
unul din cei doi nu ar putea exista? 

10. Mă întreb ce aţi mai spune în acest caz dacă aş afirma că voi toţi 
proveniţi dintr-o lume de jos, în timp ce numai Eu provin din lumea de sus? 

11. Credeţi că aş înceta în acest caz să mai fiu Creatorul vostru şi 
unicul vostru Părinte etern şi sfânt? Oare nu te-am creat Eu pe tine, Adam, 
din lut, aşa cum am creat-o pe Eva din coasta ta? 

12. De vreme ce ştiţi cu toţii că , lutul' reprezintă iubirea Mea, iar 
, coasta' graţia şi compasiunea Mea, acestea fiind principalele materiale din 
care v-am creat sufletul vostru, la fel cum corpul fizic ascunde în el un 
schelet solid, trebuie să recunoaşteţi că sunteţi complet orbi dacă vă găsiţi 
singuri motive de disperare în această diferenţă care există între voi şi femei, 
în timp ce ar trebui să găsiţi în ea numai motive de bucurie! 

13. Spuneţi-Mi, ce este mai important: soarele sau lumina lui? Ce 
anume preferaţi? 

14. Văd că vă spuneţi în sinea voastră: ,0, Doamne, ambele sunt la 
fel de indispensabile! Este imposibil să separi soarele de lumina lui, sau 
invers'. 

15. Perfect, sunt absolut de acord. Dacă soarele este considerat însă 
un ,loc de sus' (un plan spiritual în sine), ce loc îi putem atribui în acest caz 
luminii care emană din el? 

16. Văd că îmi răspundeţi: ,în mod evident, ea trebuie considerată 
mai prejos de soare' (o reflexie a lui). 

17. Bun, de vreme ce soarele nu poate fi separat în nici un fel de 
lumina lui, fără de care nu ar avea nici o valoare ca astru, acelaşi lucru îl 
putem afirma şi în legătură cu femeia, care este plasată în ierarhia lucrurilor 
mai prejos de bărbat, dar fără de care acesta nu ar reprezenta un tot armonios 
şi nu şi-ar găsi niciodată împlinirea de sine. 

18. Adevăr vă spun: dacă femeia este aşa cum trebuie să fie, valoarea 
ei nu este cu nimic mai mică decât cea a bărbatului, iar Eu o privesc ca pe 
un copilaş drag al Meu, la fel cum vă privesc şi pe voi. Dacă ea se rătăceşte 
de pe calea cea bună, voi încerca să o readuc pe aceasta cu aceeaşi 
solicitudine cu care procedez atunci când este vorba de un bărbat. 

19. Pe de altă parte, o femeie rea nu poate fi mai rea decât bărbatul 
ei, căci razele solare nu pot avea o altă calitate decât cea a soarelui care le 
emană. 

20. Vă asigur că va veni o vreme când voi aduna laolaltă toate razele 
femeii, ca să reaprind astfel soarele stins al bărbatului. 

21. încercaţi să înţelegeţi ce v-am spus şi renunţaţi odată la astfel de 
gânduri absurde şi nebuneşti! Iubiţi-vă soţiile la fel ca până acum, dar nu 
încercaţi să le puneţi mai presus de locul lor firesc în ordinea Mea divină! 

Este suficient să le respectaţi la fel ca pe ceilalţi semeni ai voştri. Tot ce este 
în plus sau în minus faţă de această atitudine reprezintă un păcat în faţa 
Mea! 

22. Dacă mai este cineva care doreşte lămuriri pe o temă sau alta, să 
vină acum la Mine! Amin". 



Capitolul 3 1 

Kenan cere lămuriri în legătură cu viziunea sa. Sfatul înţelept al 
Domnului. Dispariţia Sa subită 

(4 mai 1843) 



1. După această ultimă invitaţie a Domnului, Kenan s-a apropiat de 
Acesta, s-a închinat cu smerenie în faţa Domnului măreţiei supreme, după 
care s-a pregătit să îi pună o întrebare. 

2. Dar Domnul i-a luat-o înainte şi i-a spus: „Dragul Meu fiu Kenan, 
toţi cei de faţă ştiu perfect ce anume te preocupă şi ce doreşti să-ţi lămuresc. 
Cât despre Mine, Eu cunosc acest lucru încă de la începuturile eternităţii. De 
aceea, nu mai este necesar să vorbeşti. 

3. Căci Kenan şi viziunea celor zece coloane pe care a avut-o au 
devenit aproape o legendă printre părinţii patriarhi! 

4. De aceea, ori de câte ori doreşti să Mă întrebi ceva important şi 
secret, pe Mine sau pe alţi semeni ai tăi, toată lumea ştie că este vorba de 
cele zece coloane care s-au impregnat profund în sufletul tău de poet! 

5. Iar Eu îţi spun: într- adevăr, în spatele acelei viziuni se ascunde un 
adevăr important şi sublim! Din păcate, acesta nu este foarte reconfortant, 
aşa că îl consider mai puţin important pentru voi decât ceea ce i-am spus lui 
Muthael! 

6. De altfel, i-am explicat deja spiritului tău întreaga semnificaţie a 
viziunii. De ce nu te încrezi în ceea ce ştii deja? 

7. Chiar dacă cea de-a zecea coloană nu este încă prezentă într-un 
corp fizic, în mijlocul vostru, aceste zece coloane sunt asemănătoare celor 
care se află acum printre noi! 

8. Analizează ce s-a întâmplat până în prezent şi compară aceste 
evenimente cu viziunea ta, punct cu punct, ţinând cont de similitudinile 
interioare şi spirituale, şi vei descoperi astfel semnificaţia viziunii în toată 
profunzimea ei. 

9. Ceea ce este absolut sigur este că viziunea ta nu a fost un vis 
obişnuit, având, într-adevăr, o mare semnificaţie spirituală. 

10. Dacă vei observa însă realitatea din această perspectivă, merită 
să te întrebi în ce măsură este aceasta chiar mai semnificativă (în toate 
privinţele) decât viziunea ta confuză. 

1 1 . Dacă te vei raporta în acest fel la realitate, viziunea îţi va deveni 
clară şi uşor de înţeles, aşa că nu va mai fi necesar să revii de fiecare dată la 
Mine cu aceeaşi întrebare, aşa cum procedează femeile. 

12. Eu ştiu foarte bine că cea care te tulbură cel mai tare este coloana 
a zecea, dar îţi spun: mulţumeşte-te deocamdată cu celelalte nouă. Cât 
despre cea de-a zecea, nu te mai gândi la ea. Mai bine uneşte-te cu Mine în 
iubirea inimii tale. In acest fel, te vei simţi mai bine decât dacă vei continua 
să te gândeşti obsesiv la astfel de lucruri sumbre şi deşarte. 

13. Ascultă: cultivarea unui singur gând referitor la un viitor extrem 
de sumbru poate fi comparată cu încercarea unui bărbat de a plasa sămânţa 
sa vie în trupul unui alt bărbat, nu al unei femei, fapt care reprezintă un act 
de perversiune absolut abominabil. 

14. Dacă îţi vei focaliza gândurile exclusiv asupra Mea, 
amplificându-ţi iubirea din inimă, vei acţiona în plan spiritual ca şi cum ai 
fuziona amoros cu o femeie de care eşti îndrăgostit. 

15. In acest fel, gândul încă mut al iubirii tale faţă de Mine va 
acţiona asupra femeii precum sămânţa ta vie plasată în pântecul ei: ea va da 
naştere unei iubiri noi, care se va prezenta în lumina spiritului tău în toată 
abundenţa adevărului etern, devenind ceea ce ar fi trebuit să fie pentru tine 
de la bun început - o lumină vie care emană din Mine! 

16. încearcă să înţelegi aceste cuvinte şi orientează-ţi viaţa în funcţie 
de ele; în acest fel, purificarea celei de-a zecea coloane şi noaptea profundă 
care o înconjoară nu te vor mai obseda! 

17. Iar acum, Mă adresez tuturor şi vă spun: rămâneţi ferm ancoraţi 
în iubire; cântăriţi cu atenţie tot ce v-am spus, iar sensul celei de-a zecea 
coloane a lui Kenan vă va fi revelat într-o cu totul altă manieră decât dacă îl 
veţi studia din perspectiva neascultării. 

18. Căci ordinea pe care am stabilit-o Eu conţine în sine mai multe 
căi posibile, iar unele dintre acestea sunt mai bune decât altele. Calea 
judecăţii este incontestabil cea din urmă între toate, căci presupune opţiunea 
între viaţă şi moarte. De aceea, acţionaţi astfel încât să evitaţi orice judecată! 

19. Acum trebuie să vă părăsesc din nou pentru o vreme, cel puţin în 
forma Mea vizibilă. Voi rămâne însă în permanenţă alături de voi prin 
iubirea pe care Mi-o purtaţi! Fie ca binecuvântarea Mea să vă însoţească pe 
toţi, bărbaţi şi femei deopotrivă! Amin". 

20. După care Domnul a dispărut odată cu soarele care apunea. Toţi 
cei de faţă au căzut cu faţa la pământ, plângând, închinându-se şi slăvindu-şi 
Părintele preasfânt de-a lungul întregii nopţi. Abia dimineaţa s-au întors 
fiecare la casele lor. 

Capitolul 32 

Şireata strategie a lui Satan de a-i seduce pe bărbaţi cu ajutorul 
frumuseţii femeilor . Vocea de sus. Trimişii lui Horadal la Adam şi la Enoh 

(5 mai 1843) 



1. în acel moment, pe globul pământesc domnea o ordine perfectă. 
Cerul era strâns îngemănat cu pământul, şi chiar Satan ajunsese să se 
întrebe: 

2. „Ce aş mai putea face? Domnul Şi-a instruit perfect copiii, care s- 
au apropiat astfel foarte mult de El. A luat sub jurisdicţia Sa chiar şi 
ţinuturile de jos, care până acum erau apanajul meu, şi le-a dăruit 
reprezentanţilor tuturor liniilor genealogice o putere în faţa căreia nu pot 
face nimic, căci sunt neputincios. 

3. Desigur, dispun încă de o putere nelimitată asupra stelelor şi 
elementelor care acţionează pe pământ, dar la ce-mi foloseşte aceasta atât 
timp cât oamenii dispun de puterea inimii lui Dumnezeu, sfidându-mă 
victorios de fiecare dată când încerc să mă revolt? 

4. Aha, ştiu ce am de făcut! Le voi întinde oamenilor o capcană, căci 
mi s-a dat dreptul de a-i tenta. Vom vedea cât de curând în ce măsură se 
dovedesc copiii Domnului la fel de fermi şi de neclintiţi ca atunci când Tatăl 
se afla printre ei, conducându-i direct! 

5. Mă voi manifesta plenar în actele de procreaţie ale fiicelor din 
ţinuturile de jos, fâcându-le să devină atât de frumoase şi de excitante încât 
toţi bărbaţii care le vor vedea pe aceste reprezentante ale marilor oraşe de la 
câmpie vor deveni sclavii simţurilor lor! Am tot dreptul din lume să acţionez 
în acest fel, căci trupul fizic este încă apanajul meu! 

6. Mă întreb cum ar putea fi evaluat acest plan? Este el bun sau rău? 
Dacă ceea ce fac este rău, Domnul îmi va căuta nod în papură. Pe de altă 
parte, dacă ceea ce fac este bun, va spune că nu mai Dumnezeu are puterea 
de a duce la îndeplinire acest plan! 

7. Mda, ştiu cum trebuie să procedez: mă voi plasa undeva la mijloc, 
astfel încât ceea ce voi face nu va fi nici bun, nici rău! 

8. Cât despre aceste fete frumoase, ele vor corespunde întru totul 
naturii mele duale, iar în preajma lor se va găsi întotdeauna un bărbat virtuos 
şi puternic, întru totul pe gustul lui Dumnezeu! 

9. In cel mai rău caz, el va avea şansa să îşi testeze virtutea. Aceasta 
se va întări sau, dimpotrivă, va slăbi, astfel încât bărbatul respectiv să se 
prezinte în faţa lui Dumnezeu şi a mea exact aşa cum este, nu cum ar dori să 
devină fără să se confrunte cu nici un fel de dificultăţi şi incapabil de 

autocontrol. Dacă va învinge tentaţia, va fi cu siguranţă un senior care va 
domni inclusiv asupra mea şi un prinţ atotputernic al cerurilor. 

10. Desigur, multe spirite slabe vor cădea în această capcană, dar nu 
mă îndoiesc o clipă că se vor găsi destule altele care vor deveni nişte 
adevăraţi eroi ai virtuţii! 

1 1 . Pe scurt, dacă analizăm chestiunea sub ambele ei aspecte, nimeni 
nu-mi va putea reproşa vreodată că am făcut ceva rău, dar nici ceva bun. 
Practic, am ales calea de mijloc, făcând ceva care nu este nici bun, nici rău. 

12. Ce mai, ard de nerăbdare să îmi pun planul în aplicare! 

13. Mă întreb însă ce se va întâmpla dacă acest plan va da rezultate 
mult mai dezastruoase decât cele la care mă aştept acum? în acest caz, mă 
tem că iar o voi lua pe cocoaşă de la Domnul! 

14. Cred că ştiu însă cum trebuie să procedez, inclusiv în acest caz. 
Enoh este braţul drept al Domnului pe acest pământ. De aceea, mă voi duce 
la el şi îi voi împărtăşi planul meu! El va cere cu siguranţă părerea 
Domnului, iar apoi îmi va spune dacă am aprobarea Lui sau nu! 

15. Mda, ideea nu e rea! Mă întreb însă ce se va întâmpla dacă Enoh 
mă va respinge cu violenţă, ştiut fiind cât de mari sunt puterile lui? Mă tem 
ca în faţa acestei atitudini, mânia mea să nu se trezească din nou, fapt care 
mi- ar fi fatidic! 

16. Hm, ce-ar fi însă dacă m-aş aventura să vorbesc direct cu 
Domnul? Cu siguranţă, aceasta ar fi varianta cea mai scurtă şi mai eficace de 
a afla adevărul". 

17. O voce s-a auzit atunci din cer: „De ce te gândeşti în ce fel poţi 
face rău altor oameni?" 

18. Satan a răspuns: „Doamne, nu vreau să fac nimănui rău. Tot ce 
doresc este să restabilesc un anumit echilibru printre copiii Tăi, fără să le 
aduc nici cea mai mică atingere libertăţii lor interioare! De aceea, îngăduie- 
mi să trec la aplicarea planului meu!" 

19. Vocea de sus a spus: „Satan, ai vrut să fii bărbat! De aceea, eşti 
liber să acţionezi aşa cum doreşti, în conformitate cu elementele din care eşti 
alcătuit. La rândul Lui, Domnul va acţiona în acord cu voinţa Lui! - Cât 
despre Enoh, lasă-1 în pace!" 

20. Satisfăcut de răspunsul primit, Satan s-a pus imediat pe treabă, 
obţinând în scurt timp rezultatele dorite. Dacă în timpul perioadei de creaţie 
a umanităţii din ţinuturile de sus şi din cele de jos nu a putut avea un cuvânt 
prea greu de spus, întrucât şiretenia lui a fost ţinută sub control, în ceea ce îi 
privea pe descendenţii primilor oameni a putut acţiona după placul inimii 
sale, aşa cum avea să dovedească suita catastrofalelor evenimente ce aveau 
să se producă în scurt timp! 

21. La scurt timp după acest incident, trimişii lui Horadal s-au 
prezentat în faţa lui Adam, pe care l-au desemnat în numele Domnului şeful 
suprem al tuturor popoarelor care trăiau în Septentrion şi în Levant. Această 
delegaţie era alcătuită din zece bărbaţi conduşi de cei doi fii ai lui Lameh. 

22. Adam i-a trimis însă la Enoh, care a acceptat să facă oficiile de 
preot în schimbul unei ofrande aduse Domnului, alcătuită din a zecea parte a 
recoltei lor de fructe. In final, el i-a trimis înapoi pe mesageri, primindu-i în 
coliba sa doar pe cei doi fii ai lui Lameh. 

Capitolul 33 

Cuvintele lui Enoh adresate lui Hored, Lameh, Naamei, Adei şi 
Zillei, lui Jubal şi Jabal. Plecarea către Hanoch sub conducerea lui Enoh 

(8 mai 1843) 

1. După 30 de zile, Domnul 1-a anunţat pe Enoh că Lameh a terminat 
de construit cel de-al doilea templu din ţinuturile de jos. 

2. Enoh şi-a dat imediat seama ce trebuie să facă. El a dispus imediat 
să fie chemate cele două soţii ale lui Lameh, Ada şi Zilla, precum şi Hored 
împreună cu soţia sa Naama. 

3. Când toţi cei chemaţi au sosit în locuinţa marelui preot al 
Domnului, care îi aparţinea încă lui Jared, Enoh i-a prezentat celor de faţă pe 
Jabal şi pe Jubal, şi le-a spus: 

4. „In numele Domnului şi al atotputernicului Dumnezeu, preasfânt 
şi preaplin de iubire, ascultaţi-mă! Voinţa de o sfinţenie absolută a Acestuia 
vă cere să vă conformaţi liber ordinii Sale eterne şi sacre. 

5. De aceea, va trebui să vă supuneţi tuturor celor pe care vi le va 
transmite Domnul prin intermediul meu. 

6. Iată ce trebuie să faceţi: potrivit voinţei divine, marele preot 
Lameh, care conduce toate popoarele din câmpie în numele Domnului, are 
nevoie de voi, căci el a devenit prin propria sa alegere un servitor devotat şi 
perfect al lui Dumnezeu, prin graţia şi compasiunea Acestuia! 

7. Lameh L-a văzut pentru prima dată pe Domnul pe muntele cu 
şerpi, curăţat între timp de Domnul, lucru pe care îl cunoaşteţi foarte bine. 
De aceea, el a dispus înălţarea pe acest munte a unui monument magnific 
închinat Domnului. 

8. In clipa de faţă, acest monument este gata. De aceea, vom coborî 
cu toţii la câmpie şi vom continua să ne supunem acolo voinţei Domnului, 
aşa cum o facem aici! 

9. Nu trebuie să vă temeţi nici o clipă de ghidul vostru Lameh, căci 
acum el este una cu Domnul, aşa cum sunt şi eu. Vă va primi aşadar cu 

inima plină de iubire şi va revărsa asupra voastră graţia lui, care trebuie 
privită ca un cadou de la Dumnezeu. - Aşadar, haideţi să pornim cu toţii la 
drum, în numele Domnului! 

10. Hored, la drept vorbind tu eşti un fiu născut pe înălţimile sacre 
ale Levantului. Acum va trebui să cobori însă împreună cu soţia ta la 
câmpie, pentru a-1 ajuta pe Lameh şi pentru a te îngriji de binele spiritual al 
sărmanilor copii ai lui Cain, mânat de iubirea pe care i-o porţi Domnului. 

1 1 . Dacă vei dori să revii vreodată pe înălţimile sacre, acestea îţi sunt 
deschise zi şi noapte. Nu vei mai putea locui însă aici în permanenţă, căci ţi- 
ai luat o soţie din ţinuturile de jos; de aceea, locul tău este acum acolo, şi aşa 
va rămâne pe parcursul întregii tale existenţe. Iţi vei păstra însă întreaga 
forţă specifică fiilor lui Dumnezeu, până la sfârşitul existenţei tale terestre. 

12. Nu mă întreba însă dacă Domnul va fi şi El alături de tine la 
câmpie, aşa cum a fost aici, pe înălţimile sacre în care locuiesc copiii lui 
Dumnezeu! 

13. Căci Domnul se găseşte întotdeauna alături de cel care îl iubeşte 
mai presus de orice. In schimb, El nu îi însoţeşte niciodată pe cei care nu îl 
iubesc, chiar dacă aceştia ar locui pe un munte de o mie de ori mai înalt 
decât cel pe care ne aflăm noi acum! 

14. De aceea, Domnul îţi cere să acţionezi în acest fel, iar El îţi va 
arăta în fiecare zi ce ai de făcut. 

15. Cât despre voi, fii ai lui Lameh, voi veţi primi direct de la tatăl 
vostru instrucţiunile necesare pentru a vă desfăşura activitatea în casa lui. 

16. Iar voi, soţii ale lui Lameh, va trebui să redeveniţi ce aţi fost 
pentru el, dar fără teamă, ci cu bucurie. 

17. Tu, Naama, îi vei rămâne credincioasă noului soţ pe care ţi 1-a 
oferit Domnul însuşi, iar pe Tubal-Cain va trebui să îl consideri un simplu 
frate! 

18. Acum ştiţi cu toţii ce aveţi de făcut. De aceea, haideţi să pornim 
neîntârziat la drum! 

19. De data aceasta mă vei însoţi şi tu, Lameh, nepotul meu, dar soţia 
ta va rămâne acasă, alături de Jared şi de Metuselah. 

20. Urmaţi-mă aşa cum sunteţi şi nu luaţi cu voi nici un obiect. - 
Aceasta este voinţa Domnului. Amin". 

21. După care Enoh a ieşit din casă, a binecuvântat înălţimile sacre şi 
câmpiile de jos, precum şi cărarea care le unea, după care a pornit la drum, 
însoţit de cei amintiţi mai sus. 

22. Iar aceştia l-au urmat aşa cum îşi urmează turma păstorul. 
Capitolul 34 

Sosirea lui Enoh şi a tovarăşilor săi în vecinătatea oraşului. Lameh 
admiră realizările locuitorilor din Hanoh. Sfatul înţelept al lui Enoh 

(9 mai 1843) 



1. Când micul grup s-a apropiat de marele oraş Hanoh, Lameh (cel 
de pe înălţimile sacre) s-a minunat de splendoarea şi masivitatea 
construcţiilor umane. El i-a spus lui Enoh: 

2. „Ascultă, părinte Enoh, dacă privim aceste monumente, putem 
spune orice despre locuitorii ţinuturilor de jos, dar şi faptul că sunt proşti! 
Trebuie să recunosc că aceste construcţii sunt foarte inspirate, şi nu pot să 
nu le contemplu cu cea mai mare plăcere. 

3. Dacă ne gândim că locuitorii ţinuturilor de jos au construit aceste 
monumente cu mâinile lor, fără să cunoască în nici un fel puterea spiritului, 
nu pot să nu mă minunez văzând această operă impresionantă!" 

4. Dar cea care a pus capac acestei stări de încântare a lui Lameh a 
fost vederea noului templu de pe fostul munte al şerpilor. Lameh a rămas 
mut de uimire, pierdut în contemplaţia sa. Abia după o vreme şi-a regăsit el 
darul vorbirii, când i-a spus lui Enoh: 

5. „Vai, părinte Enoh, ce-mi este dat să văd? Nici nu-mi vine să cred 
că acest edificiu a fost construit de mâinile unor oameni!" 

6. Fără să-şi piardă calmul, Enoh i-a răspuns lui Lameh: „Ascultă, 
dragul meu fiu, îţi spun un lucru: nu mai fii atât de entuziasmat de această 
realitate exterioară, căci altfel mă vei bombarda cu întrebările tale. Iţi 
reamintesc însă că toate aceste construcţii nu aparţin spiritului, ci lumii 
exterioare! 

7. Dacă îşi va găsi plăcerea în ele, spiritul tău va sfârşi prin a se 
întuneca. El nu va mai fi capabil să-i ofere inimii tale lumina necesară, aşa 
că aceasta va fi nevoită să ceară altora explicaţiile pe care le doreşte, deşi ar 
fi putut găsi aceste explicaţii în propriul său spirit. 

8. De aceea, sfatul meu este să îţi întorci privirea de la aceste lucruri 
care te impresionează într-o asemenea măsură. In acest fel, spiritul tău îşi va 
regăsi lumina în sine, iar tu vei găsi în tine însuţi răspunsurile pe care le 
cauţi!" 

9. După care, Enoh s-a întors către ceilalţi şi le-a spus: „Cât despre 
voi ceilalţi, puteţi să vă bucuraţi după pofta inimii de acest miracol făcut 
Domnul special pentru bunăstarea voastră fizică şi spirituală, în lumina 
iubirii şi graţiei Sale infinite, şi pe care nu îl veţi putea contempla niciodată 
cu suficientă recunoştinţă!" 

10. Naama, împreună cu celelalte două fete şi cu cei doi fii ai lui 
Lameh, au căzut cu toţii la pământ, slăvind cu voce tare bunătatea infinită a 

Părintelui lor divin, care a săvârşit un miracol atât de sublim în mare mila 
Lui faţă de copiii din ţinuturile de jos. 

11. Naama s-a minunat cu atât mai mult cu cât avea acum 
posibilitatea să vadă cu ochii fizici ceea ce i-a permis Domnul să vadă cu 
ochii spirituali pe înălţimile sacre. De aceea, ea şi-a slăvit Tatăl ceresc cu o 
iubire chiar mai aprinsă decât cei care nu avuseseră această viziune. 

12. Enoh şi-a dat imediat seama de acest lucru şi i-a spus Naamei: 
„Acum ridică-te, căci o mulţime mare de oameni fericiţi de venirea noastră 
ne-au ieşit în întâmpinare! 

13. Spune-le şi celorlalţi să se ridice şi anunţă-i că Domnul i-a 
transmis lui Lameh cel din ţinuturile de jos că îl vom aştepta în vecinătatea 
oraşului Hanoh. De aceea, el se apropie de noi cu braţele larg deschise şi ne 
va întâmpina în scurt timp cu toată forţa iubirii pe care a revărsat-o Domnul 
asupra lui!" 

14. Auzind aceste cuvinte, Naama s-a ridicat de jos, însoţită de 
tovarăşii săi, care auziseră şi ei cuvintele lui Enoh. Naama s-a îndreptat 
imediat către ei ca să-i liniştească, întrucât văzând marea mulţime de oameni 
care se apropia de ei, aceştia s-au lăsat cuprinşi de o uşoară teamă, chiar 
dacă inimile lor erau bucuroase. 

15. Atunci, Enoh a lăudat-o cu voce tare pe Naama pentru maniera 
plină de discernământ cu care i-a urmat instrucţiunile. 

16. Naama i-a răspuns: „O, Enoh, eu i-am dăruit întreaga mea iubire 
Domnului! Dacă am înţeles atât de exact cuvintele tale, acest lucru a fost 
posibil numai graţie compasiunii Lui infinite, de care nu sunt deloc demnă". 

17. Chiar în timp ce pronunţa aceste cuvinte, ea a simţit un suflu 
blând, care părea să o mângâie. De aceea, ea 1-a întrebat pe Enoh: 

18. „O, Enoh, cui îi aparţine acest suflu divin care îmi mângâie 
sufletul, făcându-1 să renască?" 

19. Enoh i-a răspuns: „Draga mea Naama, este chiar Domnul, care se 
află printre noi, invizibil ochilor noştri fizici, dar cât se poate de palpabil 
pentru sufletele noastre! 

20. Dacă vei continua să-L iubeşti cu aceeaşi ardoare, vei simţi 
adeseori acest suflu sacru, căci ori de câte ori Domnul te binecuvântează, El 
îţi insuflă personal iubirea Lui în inima ta! Da, aşa se petrec lucrurile. 

21. Dar Lameh s-a apropiat foarte mult. De aceea, haideţi să ne 
pregătim să-i ieşim în întâmpinare! Amin". 

Capitolul 35 

întâlnirea lui Enoh cu regele Lameh. Pericolul venerării unei fiinţe 
umane 

(10 mai 1843) 



1. Când regele Lameh a ajuns în faţa lui Enoh, el şi-a descoperit 
capul şi pieptul şi s-a prosternat până la pământ în faţa lui. 

2. Enoh s-a apropiat însă de el şi i-a spus: „Ascultă, dragul meu frate 
Lameh, pe viitor te rog să te abţii de la astfel de gesturi, pe care nici măcar 
Domnul însuşi nu ni le cere, nici mie, nici ţie! 

3. Eu nu am venit la tine ca să mă venerezi de parcă aş fi un al doilea 
Dumnezeu, ci numai din iubire faţă de Domnul, Părintele nostru preaplin de 
iubire, precum şi ca un frate al tău! De aceea, renunţă la această veneraţie 
care este absolut inutilă! 

4. Cel mai bine este să evităm să acţionăm în acest fel, dacă nu 
dormi să dăm naştere unor spirite malefice! 

5. Dacă mă venerezi în această manieră, deşi eu nu sunt nici cu un fir 
de păr mai bun decât oricare dintre voi, mă ridici practic deasupra celorlalţi 
şi îi umileşti implicit pe ei în faţa mea, deşi suntem cu toţii fraţi cu drepturi 
egale! 

6. O vreme, aceştia se vor lăsa umiliţi, dar mai devreme sau mai 
târziu va veni un moment în care vor începe să îşi pună întrebări de genul: 

7. ,Este oare acest om mai presus decât noi? De ce îi dă Dumnezeu 
dreptul să primească asemenea onoruri, forţându-ne să ne prosternăm în faţa 
lui şi lăsându-ne să ne complăcem în această stare ruşinoasă de prostraţie? 

8. Ei bine, ne vom ridica deasupra lui şi îi vom răpi privilegiile, după 
care îl vom pedepsi pentru toate onorurile pe care am fost nevoiţi să i le 
aducem atâta vreme! Va vedea astfel că nu este decât o fiinţă umană, la fel 
ca noi!' 

9. Cam aşa vorbeşte vocea naturii umane, dragul meu frate Lameh. 
Odată dezlănţuită, ea poate deveni mai teribilă decât mânia oarbă a tigrilor şi 
a hienelor la un loc! 

10. De aceea, îţi propun să renunţăm la acest gen de ceremonii, căci 
ele poartă în sine o sămânţă otrăvită. In acest fel, pământul va înflori 
literalmente, devenind un paradis terestru. 

1 1 . Pe de altă parte, dacă nu vom proceda în acest fel, vom semăna 
practic numai scaieţi şi mărăcini, făcându-i pe descendenţii noştri să se 
omoare cu miile şi cu sutele de mii, mânaţi de focul răzbunării. 

12. Iţi reamintesc că nu avem decât un singur Domn, un singur 
Dumnezeu şi un singur Părinte. Cât despre noi, suntem cu toţii fraţi. 

13. Chiar dacă Domnul îi dă unui om o responsabilitate mai mare 
decât celorlalţi semeni ai săi, acesta nu devine astfel mai presus decât 

ceilalţi. Dimpotrivă, el are posibilitatea să îşi dovedească într-o mai mare 
măsură iubirea faţă de fraţii săi. 

14. In aceste condiţii, nu este cazul să ne venerăm între noi, căci 
iubirea este o forţă care tinde să se unească în permanenţă cu ceea ce îi 
seamănă şi care respinge tot ce nu seamănă cu ea. La fel se petrec lucrurile 
în timpul procesului de cernere a grâului şi de separare a lui de paiele goale. 

15. Nu uita aceste cuvinte, dragul meu frate Lameh, şi astfel vei trăi 
în ordinea perfectă a lui Dumnezeu, fiind mereu pe placul Acestuia!" 

16. Aceste cuvinte au făcut o impresie profundă asupra lui Lameh, 
fâcându-1 să îşi schimbe pe loc anumite decizii pe care le luase. Căci el avea 
intenţia de a introduce un sistem perfecţionat de caste, deşi acesta reprezintă 
în ochii Mei o judecată şi o oroare absolută. 

17. Din fericire, aşa cum spuneam, discursul lui Enoh i-a schimbat 
pe loc aceste planuri lui Lameh. El i-a răspuns astfel lui Enoh: 

18. O, frate Enoh, ai adus o mare lumină în inima mea! Domnul fie 
lăudat de-a pururi pentru graţia de a-i fi creat pe oameni egali, ca nişte fraţi 
plini de iubire!" 

19. în acest moment, Lameh şi-a mutat privirile la câteva sute de 
paşi mai încolo, unde se afla micul grup care 1-a însoţit pe Enoh şi care a 
rămas pe loc, în timp ce Enoh s-a grăbit să îi iasă în întâmpinare lui Lameh 
pentru a-1 face să renunţe la umilinţa lui exagerată. Văzând micul grup, 
Lameh şi-a întrebat interlocutorul: 

20. „Frate, cine sunt acei oameni care te urmează oarecum stânjeniţi, 
după câte mi se pare mie?" 

21. Enoh i-a răspuns: „Dragul meu frate, spune-le celor care te 
însoţesc să rămână pe loc şi urmează-mă. Vei vedea astfel cât de mare este 
bunătatea şi compasiunea Domnului! 

22. Vino şi întâmpină-ţi familia, în numele Domnului!" 

Capitolul 36 

Lameh aleargă către familia sa, însoţit de Enoh. Tripla semnificaţie 
a comportamentului lui Enoh. O profeţie autentică referitoare la eliberarea 
oamenilor 

(11 mai 1843) 



1 . La auzul acestor cuvinte, Lameh şi-a ieşit din minţi de fericire. El 
a scos un strigăt de bucurie şi a alergat către familia sa, cu braţele larg 
deschise. 

2. Bietul Enoh, care nu mai era la prima tinereţe, a fost nevoit să ţină 
pasul cu el, pentru a parcurge distanţa - din fericire foarte scurtă - care îi 
separa de micul grup. 

3. Poate părea ciudat faptul că Enoh a alergat alături de Lameh, dar 
acest fapt are o semnificaţie mai mare decât aţi putea crede. Putem spune 
chiar că el are o triplă semnificaţie profetică. 

4. Pe de o parte, gestul său le arată tuturor ghizilor spirituali că nu 
trebuie să întârzie progresul discipolilor lor printr-o pedanterie exagerată, 
care sufocă avântul spiritului. Dimpotrivă, ei trebuie să stimuleze cu orice 
preţ această aspiraţie a discipolilor lor, acomodându-şi pasul la viteza celor 
care progresează rapid, acţionând liber alături de cei liberi, folosind forţa în 
cazul celor puternici, răbdarea în cazul celor slabi, târându-i după ei pe cei 
indecişi şi insuflându-le curaj celor speriaţi! 

5. în al doilea rând, consecinţele progresului industrial conduc 
inevitabil către o decadenţă rapidă a elementului spiritual, care se identifică 
cu materia captivă, în loc să se elibereze de ea. Semnificaţia ascunsă a 
gestului lui Enoh era aşadar aceea că spiritul acestuia coborâse în 
profunzimile materiei pentru a elibera sufletul ţinut captiv în materie al lui 
Lameh, reunificându-1 din nou cu elementele sale cele mai sublime şi mai 
pure, respectiv cu spiritul său. 

6. A treia semnificaţie a gestului lui Enoh avea o conotaţie pur 
profetică: copiii înălţimilor sacre au coborât cu paşi repezi către ţinuturile 
joase, unde au dat curs liber tuturor dorinţelor lor inferioare. Deşi au coborât 
în calitate de înţelepţi şi de filozofi, ei au învăţat destul de repede să se 
dedea la tot felul de abuzuri şi destrăbălări. 

7. Acestea sunt cele trei interpretări ale gestului lui Enoh. 

8. Unii oameni ar putea obiecta că dacă aşa stau lucrurile, înseamnă 
că viitorul ar putea fi determinat prin studierea cuvintelor şi acţiunilor 
tuturor profeţilor care au existat vreodată pe pământ. In consecinţă, oamenii 
nu sunt liberi în plan spiritual, fiind nevoiţi să acţioneze exact aşa cum au 
prezis profeţii! Cum s-ar spune, copiii înălţimilor sacre erau predestinaţi să 
decadă de îndată ce aveau să coboare la şes, de vreme ce Enoh a anunţat 
acest lucru atunci când 1-a însoţit pe Lameh în fuga către familia sa. 

9. Dacă aşa stau lucrurile, de ce trebuie pedepsiţi oamenii, care nu au 
făcut altceva decât să împlinească străvechea profeţie? 

10. Dar Eu vă spun: dacă aşa s-ar petrece lucrurile, ar fi cumplit să 
fii om. Din fericire, lucrurile stau cu totul altfel, iar profeţii nu fac decât să 
ne arate consecinţele inevitabile ale acţiunilor oamenilor, care urmează să se 
petreacă într-un moment precis, la fel cum o sămânţă de grâu semănată în 
pământ dă rod într-o perioadă cunoscută dinainte. De aceea, Eu cred că este 
mai degrabă profitabil ca oamenii să ştie din timp care vor fi consecinţele 
acţiunilor lor! 

11. Nu este normal ca ţăranul să ştie dinainte că dacă va semăna 
grâu, ceea ce va obţine va fi tot o recoltă de grâu, şi că dacă va semăna 
buruieni, va obţine tot buruieni? 

12. De vreme ce este bine ca el să cunoască aceste lucruri, de ce 
credeţi că nu este normal ca oamenii să cunoască din gura profeţilor care vor 
fi roadele pe care le vor recolta în urma acţiunilor lor în cadrul ordinii Mele 
eterne şi imuabile, dacă vor continua să le comită fără să le modifice în nici 
un fel? 

13. In mod evident, dacă oamenii îşi schimbă comportamentul - ca 
urmare a acestor avertismente -, roadele acţiunilor lor vor fî cu totul altele, 
lucru afirmat, de altfel, în mod repetat de către toţi profeţii. Căci tot ce 
prezice un profet este condiţionat de acţiunile oamenilor. 

14. Rezultă aşadar că libertatea oamenilor nu este în nici un fel 
afectată de ceea ce prezic profeţiile. Dimpotrivă, acestea le oferă oamenilor 
un avantaj enorm, în sensul că învaţă astfel să îşi cunoască mai bine 
acţiunile şi consecinţele lor, având o libertate deplină să le comită în 
continuare sau să le modifice, dat fiind că acum cunoaşte care sunt roadele 
acţiunilor bune şi care sunt roadele acţiunilor sale rele. 

15. Ar mai fi un aspect care trebuie elucidat în privinţa 
comportamentului lui Enoh din timpul cursei sale, dar îl vom lăsa chiar pe el 
să facă acest lucru. 

16. Să revenim aşadar la cei doi, care au ajuns deja la familia lui 
Lameh, şi să vedem ce se întâmplă în continuare! 



Capitolul 37 

Revărsarea de bucurie şi recunoştinţa exuberantă a regelui Lameh. 
Enoh îl avertizează să nu facă promisiuni pripite 

(12 mai 1843) 



1 . Ajuns în prezenţa familiei sale şi fericit să îşi regăsească cele două 
soţii, fiica sa preferată şi pe soţul robust al acesteia, Lameh a rămas 
literalmente fără cuvinte. El semăna întru totul cu un om îndrăgostit până 
peste urechi, cum aţi spune voi, incapabil să îşi declare dragostea iubitei sale 
din cauza preaplinului pe care îl simte în inimă. 

2. Abia după un lung moment de tăcere, când fericirea sa năvalnică 
s-a mai liniştit, a reuşit el să îşi dezlege baierele limbii, spunând 
următoarele cuvinte: 

3. „O, Doamne, Tată preasfânt şi preaplin de iubire, cum Ţi-aş putea 
mulţumi eu, un biet vierme care se târăşte prin praf, slăvindu-Te şi 
adorându-Te pe deplin pentru această graţie pe care nu o merit în nici un 
fel? 

4. O, voi, soţii şi copile ale mele, dacă aţi şti câte nopţi nu am plâns 
şi nu am suspinat gândindu-mă la voi! Eram însă plin de mânie împotriva lui 
Dumnezeu şi - în nebunia mea - am încercat să mă răzbun pe El, pe 
Domnul atotputernic şi etern al infinităţii! 

5. Pentru această atitudine, aş fi meritat pe deplin cea mai cruntă 
pedeapsă posibilă, pentru întreaga eternitate. Şi totuşi, în loc să mă 
pedepsească aşa cum aş fi meritat, Domnul revarsă asupra mea o graţie atât 
de mare încât chiar şi spiritele cele mai elevate şi mai perfecte din univers s- 
ar cutremura văzând atâta compasiune! 

6. De aceea, mă închin acum la picioarele Tatălui ceresc şi strig din 
toată inima mea: ,0, Doamne, Tată preasfânt şi preaplin de iubire! Ce 
doreşti să fac pentru a-Ţi oferi ceva pe placul inimii Tale în semn de 
recunoştinţă pentru compasiunea Ta infinită?'" 

7. Enoh i-a spus însă lui Lameh: „Ascultă, frate, ai vorbit cât se 
poate de inspirat în faţa alor tăi, a mea şi a lui Dumnezeu, dar am regăsit în 
cuvintele tale un element care nu corespunde deloc ordinii divine! 

8. In ardoarea iubirii tale, tu i-ai poruncit practic Domnului veşniciei 
să îţi solicite un sacrificiu, pe care i L-ai oferit pentru a-i demonstra 
recunoştinţa ta şi pentru a-i face pe plac! 

9. Această intenţie este cât se poate de nobilă, dar gândeşte-te ce ai 
face dacă Domnul ţi-ar cere să i-i sacrifici chiar pe cei care ţi-au umplut 
inima cu o astfel de recunoştinţă şi cu o astfel de iubire?! Spune -mi: ce ai 
face în acest caz?" 

10. Auzind aceste cuvinte, Lameh a rămas complet interzis, neştiind 
ce să răspundă, deşi întrebarea era cât se poate de importantă. 

11. De aceea, Enoh a luat din nou cuvântul: „Ascultă, dragul meu 
frate, văd că ai îngheţat de spaimă, fiind incapabil să îmi răspunzi la această 
întrebare! 

12. Dar eu îţi spun: chiar dacă Domnul ţi-ar cere nu doar să i-i 
sacrifici pe cei dragi, dar şi mai mult încă, ar trebui să te supui voinţei Sale 
cu inima plină de smerenie, căci cine nu este dispus să piardă totul de dragul 
Lui nu este cu adevărat demn de El! 

13. La fel se petrec lucrurile cu toţi pământenii care îşi iubesc 
consoarta, copiii şi părinţii mai mult decât îl iubesc pe Dumnezeu! 

14. De aceea, înainte de a face astfel de promisiuni Domnului, 
fiecare ar trebui să îşi sondeze mai întâi propria inimă, căci cel care promite 
un sacrificiu în semn de recunoştinţă, dar apoi regretă că a făcut această 
promisiune, nu este demn de iubirea necondiţionată a Domnului. Pe de altă 
parte, faţă de cel care nu regretă promisiunea făcută, Domnul va acţiona ca 
şi cum ar fi primit deja ofranda cerută. 

15. Linişteşte-te însă, căci Domnul nu te va pune niciodată la 
încercare folosind asemenea metode brutale. Ceea ce am dorit să subliniez 

este că înainte de a-i face astfel de promisiuni, ar fi bine să reflectezi; căci 
Domnului nu-i place ca oamenii să facă glume pe seama Lui! 

16. Gândeşte-te la aceste cuvinte şi pe viitor acţionează în 
consecinţă. Iar acum, îţi propun să ne îndreptăm către casa ta, iar apoi către 
templul de pe munte. Amin". 

Capitolul 38 

Bucuria revederii dintre regele Lameh şi familia sa. Marea 
recunoştinţă a lui Lameh faţă de Domnul. Enoh şi patriarhul Lameh (cel de 
pe înălţimile sacre) discută despre sacrificiul exemplar făcut de Lameh şi de 
familia sa 

(15 mai 1843) 



1 . Lameh i-a mulţumit în inima sa lui Enoh pentru această învăţătură 
şi pentru avertismentul inerent pe care îl conţinea ea, după care le-a spus 
alor săi: 

2. „Veniţi la pieptul meu şi nu vă temeţi de nimic. Ştiu că Domnul v- 
a transmis deja în inimile voastre că nu mai aveţi a vă teme de mine! 

3. Intr- adevăr, compasiunea divină m-a transformat pe deplin şi a 
transformat fostul tiran de odinioară, însetat de sânge, care şi-a ucis cei doi 
fraţi şi a comis cele mai cumplite orori, într-un miel şi un ghid plin de 
blândeţe al umanităţii. 

4. De aceea, veniţi la pieptul meu şi nu vă temeţi. Cu ajutorul graţiei 
Domnului, mă aflu aici pentru a repara atât cât îmi stă în puteri toate crimele 
pe care le-am comis vreodată faţă de fraţii şi de surorile mele, conducându-i 
pe toţi către Dumnezeu (cel puţin, pe cei care mai sunt în viaţă)". 

5. Auzind această invitaţie atât de călduroasă, dublată de această 
tristă confesiune care făcea dovada sincerităţii sale, rudele lui Lameh s-au 
liniştit instantaneu şi s-au apropiat de el. L-au îmbrăţişat şi l-au salutat cu 
respect, mulţumindu-i din inimă Domnului pentru imensa graţie şi 
compasiune pe care a revărsat-o asupra lui Lameh, într-o manieră atât de 
miraculoasă încât toate ţinuturile de jos aveau de profitat de pe urma ei. 

6. Acest act de recunoştinţă i-a înmuiat de tot inima lui Lameh, care 
a izbucnit în lacrimi, mulţumindu-i încă o dată Domnului pentru graţia Lui 
infinită. 

7. Conştient de acest moment de mare graţie, Enoh i-a vorbit în 
tăcere fiului său, Lameh (cel de pe înălţimile sacre, care îl auzea în inima 
sa): 

8. „Priveşte, fiule! Iată cum trebuie oferit un sacrificiu care să fie cu 
adevărat pe placul Tatălui nostru preasfânt! Ai întâlnit vreodată o fervoare 
atât de mare pe înălţimile sacre? 

9. Da, cândva obişnuiam să practicăm cu toţii o ceremonie sacră, 
care nu făcea însă decât să excite simţurile şi să ucidă spiritul! Mă tem însă 
că nu vei întâlni prea des pe înălţimile sacre o astfel de ceremonie, tăcută, 
dar vie, care lasă să vorbească numai inimile, cum este cea la care asistăm în 
clipa de faţă. Şi ne mai numim , copiii lui Dumnezeu', în timp ce pe aceşti 
oameni din ţinuturile de jos îi numim , copiii lumii'! 

10. E drept că atât timp cât Tatăl nostru ceresc păşea printre noi într- 
o manieră vizibilă, dându-ne dovezi peste dovezi ale iubirii, graţiei şi 
compasiunii Sale divine, s-au găsit printre noi destule inimi smerite care să 
îl slăvească şi să se închine la picioarele Părintelui nostru preasfânt şi 
preaplin de iubire, dar de îndată ce Acesta a redevenit invizibil, cei mai 
mulţi dintre fraţii noştri au revenit la vechile lor ocupaţii, ca şi cum nu s-ar fi 
petrecut nimic ieşit din comun! Ce spui de această diferenţă?" 

1 1 . Lameh (cel de pe înălţimile sacre) i-a răspuns: „O, părinte Enoh, 
această diferenţă mi se pare uriaşă! Pe de altă parte, trebuie să-ţi mărturisesc 
că niciodată până acum nu mi s-a părut atât de sublim Tatăl nostru ceresc! 

12. Cât de inferiori suntem noi faţă de ceea ce ne pretindem a fi! 
Acest Lameh din ţinuturile de jos este mult mai presus decât mine, chiar 
dacă eu vin din înălţimile sacre! 

13. La urma urmelor, Domnul nu i-a dăruit mare lucru, şi chiar şi 
acesta aparţine lumii exterioare; şi totuşi, el îi mulţumeşte ca şi cum i-ar fi 
dăruit toate cerurile Sale. Mie mi-a dăruit însă tot ce poate fi mai preţios, 
aşa cum mi-a mărturisit chiar El, şi tot ce poate fi mai înălţător, aşa cum mi- 
a spus cu cuvintele Sale, dar recunoştinţa şi iubirea mea s-au dovedit infime 
prin comparaţie cu cele manifestate acum de Lameh!" 

14. Enoh 1-a aprobat întru totul: „Aşa este, dragul meu fiu, ai 
perfectă dreptate! Acest lucru ne priveşte pe toţi, căci noi, copiii înălţimilor 
sacre, suntem mult mai puţin recunoscători faţă de Tată nostru ceresc pentru 
darurile Sale de o măreţie infinită decât sunt fraţii noştri din ţinuturile de jos 
pentru nişte daruri absolut minore! 

15. Dar acum să ne îndreptăm către oraş! Vei vedea acolo minunile 
pe care le-au creat iubirea şi recunoştinţa faţă de Dumnezeu, şi care vor 
depăşi în grandoare tot ce am văzut vreodată până acum! Vei înţelege astfel 
şi mai bine cât de mare este recunoştinţa acestor oameni pentru câteva fire 
de praf solar, prin comparaţie cu recunoştinţa noastră, a celor de pe 
înălţimile sacre, care am primit în dar întregii aştri solari! - Haide să pornim 
aşadar către oraş! Amin". 

16. Lameh din ţinuturile de jos şi-a regăsit în sfârşit prezenţa de 
spirit şi i-a urmat pe Enoh şi pe ceilalţi patriarhi, însoţit de familia sa şi cu 
inima plină de smerenie şi de recunoştinţă. 



82 



Capitolul 39 

Sosirea la Hanoh. Venerarea locurilor sacre este admisă provizoriu. 
Recepţia la palat 

(16 mai 1843) 

1. Când grupul a ajuns în oraş, Enoh i-a atras atenţia fiului său 
asupra oamenilor din ţinuturile de jos. îmbrăcaţi în zdrenţe, aceştia scăldau 
în lacrimile lor drumurile pe care păşiseră cândva mesagerii din ţinuturile de 
sus, dar mai ales cele pe care păşise cândva Domnul. Unii stăteau chiar 
întinşi la sol, pentru a atinge cu piepturile lor locurile sfinte pe care a călcat 
Domnul, adorându-le astfel cu inimile pline de iubirea cea mai profundă. 

2. Văzând aceste scene impresionante, patriarhul Lameh şi-a bătut 
pieptul cu pumnii şi a spus: „O, părinte Enoh, ce-mi văd ochii? Aceşti copii 
ai lumii iubesc locurile pe care a păşit cândva Domnul mai mult chiar decât 
îl iubim noi pe Domnul însuşi! Mă întreb în ce măsură trebuie să-L iubească 
ei pe Tatăl nostru preasfânt şi preaplin de iubire! 

3. Enoh i-a răspuns: „Aşa este! Acesta este adevărul cel mai curat! 
La drept vorbind, ar trebui să le interzicem sărmanilor noştri fraţi să 
venereze în acest fel idolatru locurile prin care au trecut cândva Domnul şi 
mesagerii veniţi din munţi, căci inimile lor s-ar putea ataşa cu uşurinţă de 
aceste aspecte exterioare pe care le confundă cu amintirea lor atât de 
sublimă. Din fericire, ceea ce simt ei este orientat în totalitate către Domnul, 
aşa că nu pot decât să-i las să-şi manifeste în continuare pietatea în acest fel. 

4. Străduţa pe care a trecut Domnul atunci când numele lui Iehova a 
fost dus la templu va rămâne un loc de-a pururi sacru, şi de acum înainte nu 
vom mai putea interzice astfel de acte de veneraţie ale acestor oameni fără a 
le încălca liberul arbitru. De altfel, nici nu avem vreun drept să facem aşa 
ceva, de vreme ce Domnul însuşi nu le interzice să facă acest lucru. 

5. Pe de altă parte, nu ne revine nouă rolul de a-i spune Domnului ce 
trebuie să facă. La fel ca întotdeauna, El va acţiona aşa cum găseşte de 
cuviinţă! 

6. în ceea ce ne priveşte, avem în cazul de faţă o ocazie minunată de 
a vedea cât de mult îl iubesc aceşti oameni pe Domnul, pe care îl consideră 
Tatăl lor preasfânt şi preaplin de iubire într-o măsură mult mai mare decât 
noi, copiii lui Dumnezeu care venim din înălţimile sacre. Mai mult, ei îl 
adoră într-o manieră diferită de a noastră, aş putea spune mult mai vie şi mai 
autentică! 

7. Am ajuns însă în apropiere de casa regelui Lameh. Să îl lăsăm 
aşadar să o ia înainte şi să ne conducă în locuinţa sa!" 

8. Văzând că patriarhul Lameh se minunează în faţa splendorii 
neasemuite a palatului, Enoh i-a spus: „Da, măreţia acestei construcţii este 
de neegalat, dar dacă ne gândim la sacrificiile care au fost făcute pentru a-1 
construi, nu putem decât să ne cutremurăm!" 

9. Intr- adevăr, patriarhul Lameh s-a cutremurat până în străfundurile 
inimii sale şi a spus cu tristeţe: „Da, da, dragă tată Enoh, chiar aşa stau 
lucrurile! Atunci când Domnul creează lumi şi sisteme solare, aşezând 
munţii şi celelalte minuni ale naturii la locul lor, este normal să ne bucurăm 
la vederea acestor splendori, căci ştim cât de uşor îi este Domnului să creeze 
astfel de miracole! Cât despre aceste construcţii din piatră ridicate de 
oameni cu sudoarea frunţii şi cu preţul a nenumărate sacrificii, nu putem 
decât să ne întristăm, chiar dacă la prima vedere şi ele seamănă cu munţii". 

10. Enoh: „Da, ai întru totul dreptate! Iţi propun însă să nu ne mai 
ocupăm de aceste lucruri, pe care Domnul le-a permis să devină realitate. 
Am avut şi noi partea noastră de suferinţă de suportat, iar lucrurile nu mai 
pot fi schimbate în ochii Tatălui nostru preasfânt şi preaplin de iubire. 

11. Iată, ghidul nostru Lameh se apropie deja de noi, cu braţele larg 
deschise, pentru a ne conduce în casa sa, iar oamenii ne aşteaptă la poartă! 
De aceea, haide să ne grăbim să intrăm, căci în caz contrar oamenii ne vor 
lua pe sus, închinându-se în faţa noastră ca şi cum am fi nişte Dumnezei, 
lucru pe care trebuie să îl evităm cu orice preţ!" 

12. In acest moment, ghidul Lameh s-a alăturat patriarhilor, iar Enoh 
i-a recomandat să îi conducă repede în casă, pentru a împiedica astfel 
oamenii să îi transforme în obiectul adoraţiei lor. Lameh a făcut precum i s-a 
spus. 

Capitolul 40 

Primirea oaspeţilor la curtea regală. Pregătirea pentru festin. 
Lameh porunceşte ca toate armele să fie transformate în ustensile utile. 
Iubirea - arma primordială şi sacră a Domnului 

(17 mai 1843) 



1. Când grupul a ajuns în marea sală a tronului, în care se afla 
adunată întreaga curte regală a lui Lameh, regele a început să strige cu 
bucurie: 

2. „Prieteni, fraţi, copii şi surori! Bucuraţi-vă împreună cu mine, căci 
Domnul şi-a arătat din nou graţia faţă de noi! 

3. Iată, aici se află cele două soţii ale mele, Ada şi Zilla, precum şi 
cei doi fii ai mei pe care îi credeam pierduţi, Jubal şi Jabal, şi fiica mea 
Naama, împreună cu soţul pe care i 1-a dăruit Domnul însuşi! 

4. Bucuraţi-vă împreună cu mine, căci Domnul mi-a înapoiat familia 
pentru a-mi fi alături şi pentru a-şi relua poziţia pe care o ocupa cândva, de 
această dată însă în spiritul smereniei şi al purităţii, şi nu în cel al tiraniei, 
aşa cum s-a întâmplat pe timpuri, fapt care mi-a atras întreaga dezaprobare a 
Domnului. 

5. O, să ne bucurăm cu toţii de imensa graţie pe care a revărsat-o din 
nou asupra noastră Părintele nostru ceresc! 

6. Brudal, du- te chiar acum în camera cu provizii şi pregăteşte-ne un 
mare festin de sărbătoare. Foloseşte în acest scop carnea cea mai bună şi 
fructele cele mai proaspete. De asemenea, pregăteşte o masă întinsă inclusiv 
pentru acei cetăţeni de vază ai acestui oraş care îl iubesc pe Dumnezeu, şi o 
a treia pentru sărmanii care erau cândva sclavii şi prizonierii noştri, şi pe 
care între timp i-am eliberat! Haide, du-te şi fă ce ţi-am poruncit! 

7. Iar tu, fratele meu Terhad, care ai fost ales de Domnul pentru a fi 
gardianul templului Său principal, trimite-ţi fără întârziere heralzii în oraş cu 
misiunea de a-i invita pe toţi cei pe care i-am pomenit la acest mare festin al 
bucuriei nemărginite, în numele preasfânt al Domnului Iehova Savaot, 
Dumnezeul, Creatorul şi Părintele nostru preasfânt şi preaplin de iubire, 
acum şi de-a pururi! Aşa să fie! Amin". 

8. Brudal şi Terhad au trecut imediat la treabă, făcând ceea ce li s-a 
poruncit. 

9. In continuare, Lameh 1-a chemat la el pe fiul său Tubal-Cain. 
Când acesta s-a apropiat cu smerenie de tatăl său, acesta i-a spus: 

10. „Tubal-Cain, fiul meu drag, îţi dau o poruncă în faţa marelui 
preot al Domnului: dă ordin să fie adunate toate armele din marele meu 
regat care erau destinate cândva pentru luptă, topeşte-le şi transformă-le în 
căruţe, greble, furci, foarfeci, ciocane şi tot felul de alte ustensile utile, aşa 
cum îţi va indica Spiritul lui Dumnezeu! 

11. De acum înainte, singura armă cu care ne vom apăra în faţa 
răului va fi credinţa noastră faţă de Domnul. De acum înainte nu doresc să 
mai folosim arme nici măcar împotriva fiarelor sălbatice; căci am avut 
ocazia să cunosc şi să învăţ care este principala armă a Domnului! 

12. De aceea, de acum înainte nu ne vom mai apăra decât folosindu- 
ne de această armă atotputernică, iar copiii copiilor noştri nu vor mai 
cunoaşte altă armă. 

13. Arma primordială, atotputernică şi sacră a Domnului este 
iubirea! Aceasta este singura armă cu care ne vom mai lupta de acum înainte 
împotriva combatanţilor noştri tereştri. In acest fel, îi vom putea oferi 
Domnului, până la sfârşitul zilelor noastre pe acest pământ, un sacrificiu 
care îi va fi cu siguranţă pe plac şi care va consta în victoriile pe care le vom 
obţine asupra oricărui rău din această lume folosindu-ne de arma Sa 
atotputernică şi sacră. 

14. Doresc să începi să te ocupi chiar de mâine de sarcina pe care ţi- 
am dat-o. Fie ca voinţa preasfântă a Domnului să se facă întotdeauna, acum 
şi de-a pururi! Amin". 

15. Auzind aceste cuvinte, Enoh s-a îndreptat către Lameh şi i-a 
spus: „Mult iubitul meu frate Lameh, porunca pe care tocmai i-ai dat-o lui 
Tubal-Cain îmi face o bucurie infinit mai mare decât mi-ar face vederea 
aurului cel mai pur din lume. De aceea, te asigur că vei fi binecuvântat aşa 
cum nimeni din această lume nu a fost vreodată până acum! 

16. Această ţară va vedea curgând pe străzile ei lapte şi miere. 
Oraşul tău va străluci ca o lună plină, casele din el vor lumina precum 
stelele, iar palatul tău precum soarele la răsărit! 

17. Adevăr îţi spun: iubirea ta a devenit mai mare decât întregul glob 
pământesc! Când marele festin se va încheia şi vom trece la ceremonia de 
consacrare, îţi vei da seama cât de mulţumit este Domnul de tine! 

18. Iniţial, intenţia mea era să plec chiar astăzi, dar acum sunt gata să 
mai rămân încă trei zile alături de tine, pentru a-ţi arăta puterea noii arme pe 
care ai adoptat-o. Aşa să fie, în numele Domnului! Amin". 



Capitolul 41 

Conversaţia dintre Enoh şi Jiul său pe tema ordinii juste şi a 
dezastruoasei ierarhii umane 

(18 mai 1843) 



1 . Festinul comandat a fost în curând gata, iar oaspeţii au început să 
sosească. Mesele au fost ocupate şi separate conform indicaţiilor lui Lameh. 

2. Atunci, Enoh i-a spus lui Lameh: „Frate, este foarte bine să 
respectăm o anumită ordine, căci aceasta reprezintă puterea lui Dumnezeu, 
care a creat întreaga lume ţinând cont de principiile ordinii. Din păcate, 
oamenii au creat o cu totul altă ordine, care îi este absolut insuportabilă 
Domnului şi care poartă numele de ierarhie! 

3. Dacă tu însuţi ai aranja diferite obiecte într-o anumită ordine pe 
masă şi altcineva ar veni şi le-ar schimba între ele, acest lucru te-ar supăra, 
căci ordinea instaurată de tine ar fi încălcată. De aceea, l-ai privi cu mânie 
pe cel responsabil de această dezordine. 

4. In mod similar, Domnul şi-a creat copiii într-o manieră similară şi 
i-a aşezat în faţa Lui în linie dreaptă, în ordinea dorită de El. De ce încâlci 
atunci această ordine după bunul tău plac? 

5. La drept vorbind, noi putem în anumite circumstanţe să spunem: 
, Cutare şi-a îndeplinit funcţia, iar cutare este numit în următoarea poziţie', 
iar un frate care a fost numit de Domnul pentru a-şi instrui semenii îi poate 

spune unui alt frate (care nu a fost numit de Domnul) să îi urmeze 
instrucţiunile. 

6. Aceasta este adevărata ierarhie pe care ne-a dăruit-o Domnul. 
Dacă însă nu facem decât să le oferim fraţilor noştri un festin, nu este 
normal să aranjăm trei mese diferite. Una singură este suficientă, şi putem 
mânca cu toţii la ea, în calitate de fraţi şi de surori cu drepturi egale!" 

7. Auzind această mustrare născută din iubire, Lameh a dispus 
imediat unirea meselor, astfel încât toţi s-au putut aşeza la aceeaşi masă, 
simţindu-se precum fraţii. 

8. Enoh 1-a lăudat imediat pe Lameh pentru supunerea sa în faţa 
voinţei şi iubirii Domnului. 

9. Cât despre patriarhul Lameh (cel de pe înălţimile sacre), acesta s-a 
apropiat pe furiş de Enoh şi i-a spus în şoaptă: „Ascultă, părinte Enoh, sunt 
întru totul de acord cu ceea ce i-ai spus omonimului meu din ţinuturile de 
jos, dar trebuie să-ţi mărturisesc că nu am înţeles pe deplin ce ai vrut să spui 
atunci când te-ai referit la ierarhia creată de oameni. 

10. Ascultă: copiii sunt mai mici în rang decât părinţii lor şi cred că 
nici chiar Domnului nu i-ar plăcea să îi vadă punându-se pe picior de 
egalitate cu aceştia din urmă. 

1 1 . De altfel, îmi amintesc de diferite situaţii în care Domnul însuşi 
i-a tratat pe cei de pe înălţimi în mod diferit, nepunându-i deloc pe picior de 
egalitate! 

12. Ceea ce s-a întâmplat cu cele trei coşuri atunci când am ţinut 
marele festin în munţii sacri reprezintă o dovadă clară în această direcţie. 
Mai mult, la acel festin Domnul te-a numit pe tine mare preot, iar pe 
Ghemela şi pe Purista le-a înălţat în rang în faţa tuturor. Nimeni nu poate 
contesta aceste fapte! 

13. Rezultă aşadar dincolo de orice tăgadă că Domnul a stabilit o 
anumită ierarhie între oameni. De aceea, nu am reuşit să înţeleg ce ai vrut să 
spui mai devreme. Te rog, oferă-mi câteva explicaţii suplimentare în această 
direcţie!" 

14. Enoh s-a întors către Lameh şi i-a spus: „Fiul meu, mă tem că 
greşeşti teribil atunci când compari maniera de a acţiona a Domnului cu cea 
a oamenilor. Nu uita că Domnul poate face aşa cum doreşte şi nimeni nu se 
poate opune voinţei Sale! 

15. De altfel, diferitele grade pe care le-a stabilit Domnul în rândul 
copiilor Lui au drept unic criteriu iubirea pe care o simt aceştia din urmă 
pentru El. Altfel spus: ,Cu cât inima ta Mă iubeşte mai mult pe Mine, Tatăl 
tău preasfânt şi preaplin de iubire, cu atât eşti mai apropiat de Mine. Invers, 
cu cât inima ta Mă iubeşte mai puţin, cu atât mai mult Mă voi îndepărta de 
tine!' 

16. Acesta este unicul criteriu pentru care Enoh a fost considerat 
demn de a primi statutul de mare preot, şi tot el explică ce s-a întâmplat cu 
cele trei coşuri cu alimente, sau cu Purista şi cu Ghemela. Aceeaşi ordine 
explică şi de ce au copiii o datorie faţă de părinţii lor, care reprezintă primii 
mari preoţi numiţi de Dumnezeu în rândul umanităţii (respectiv al copiilor 
Lui). 

17. în consecinţă, totul depinde exclusiv de comportamentul dictat 
de iubirea oamenilor faţă de Dumnezeu. In ceea ce priveşte însă ordinea 
stabilită de oameni, aceasta diferă de ordinea creată de Dumnezeu, iar ei nu 
trebuie să se separe şi să se îndepărteze unii de ceilalţi, sub pretextul că unii 
ar fi mai presus şi alţii mai prejos! 

18. Dacă ne diferenţiem unii faţă de ceilalţi, acest lucru este valabil 
exclusiv în faţa lui Dumnezeu, şi asta în funcţie de iubirea noastră faţă de El. 
In rest, între noi nu trebuie să existe nici o diferenţă! 

19. Căci cel care doreşte să fie mai mare între doi oameni va fi 
întotdeauna mai mic în faţa lui Dumnezeu. In schimb, dacă ne simţim uniţi 
cu ceilalţi fraţi ai noştri prin iubirea pe care le-o purtăm, la fel ne vom 
prezenta şi în faţa lui Dumnezeu! 

20. încearcă să înţelegi corect ce îţi spun, fiul meu! Dar văd că 
mesele au fost reunite. îţi propun să luăm loc la una din ele. Amin". 



Capitolul 42 

O a doua masă este aranjată în sala tronului. Marele festin al 
bucuriei. Discursul necunoscutului aşezat la a doua masă 

(19 mai 1843) 



1 . Numărul invitaţilor era atât de mare încât nu au putut lua toţi loc 
la masa cea mare. De aceea, Lameh s-a întors către Enoh şi i-a spus: 

2. „Ascultă, dragul şi înţeleptul meu frate, tu, care eşti unicul mare 
preot al Domnului, după cum îţi poţi da seama şi singur, jumătate din 
oaspeţii mei nu au loc la masa principală! Mă întreb ce vor spune ei dacă voi 
dispune aranjarea unei alte mese, separat de aceasta, special pentru ei? Oare 
se vor simţi mai puţin bine trataţi decât ceilalţi, de vreme ce nu pot sta la 
masa la care eşti aşezat tu?" 

3. Enoh i-a răspuns zâmbind: „Dragul meu frate, necesitatea nu este 
totuna cu tratamentul de sus. Oricum, pentru a atrage cât mai puţin atenţia 
asupra acestei chestiuni, dispune aranjarea unei a doua mese în această sală 
uriaşă, care poate găzdui pe puţin zece mii de persoane, şi atunci nu va mai 
conta unde se vor aşeza invitaţii. în acest fel, nimeni nu va avea motive de 
nemulţumire!" 



4. Lameh a fost imediat de acord cu propunerea excelentă a lui Enoh 
şi le-a poruncit servitorilor săi să facă exact aşa cum 1-a sfătuit acesta. 

5. Invitaţii aflaţi în plus şi-au găsit cu uşurinţă loc la cea de-a doua 
masă şi s-au bucurat enorm să constate că fac obiectul unei graţii speciale 
din partea regelui lor, care le permite să mănânce în marea sală a tronului, 
alături de distinşii oaspeţi veniţi din ţinuturile sacre şi prieteni ai lui 
Dumnezeu. 

6. Văzând cât de mare este mulţumirea oamenilor în faţa gestului său 
de a dispune aranjarea celei de-a doua mese, Lameh s-a bucurat în sinea sa 
şi s-a aşezat alături de Enoh şi de fiul acestuia, patriarhul Lameh. 

7. Şi astfel, totul era într-o ordine perfectă. Felurile de mâncare au 
fost aduse, iar în curând din toate inimile s-a ridicat către cer un cor de laude 
aduse Domnului. Enoh a binecuvântat mâncarea în numele sfânt al lui 
Dumnezeu şi toţi s-au servit din bucatele astfel binecuvântate, mâncând şi 
bând, în timp ce din loc în loc se auzeau cuvinte de recunoştinţă şi de slavă 
aduse Tatălui ceresc. 

8. După ce toată lumea s-a săturat, unul din oaspeţii care luase loc la 
cea de-a doua masă s-a ridicat şi le-a adresat următoarele cuvinte 
comesenilor săi: 

9. „Fraţi, prieteni şi surori! Ce om, oricât de mare ar fi ardoarea 
inimii sale, i-ar putea mulţumi îndeajuns lui Dumnezeu, Domnul suprem al 
cerului şi al pământului, pentru graţia inexprimabilă de a-1 fi transformat pe 
nemilosul nostru rege Lameh într-un frate atât de minunat şi într-un 
binefăcător al umanităţii? Adevăr vă spun: nu-mi pot imagina ceva mai 
sublim! 

10. Cu siguranţă, nimic nu este mai uşor pentru Domnul decât să 
creeze miliarde de lumi, dar să transformi o fiinţă liberă şi nesupusă 
judecăţii în maniera în care a fost transformat Lameh, şi implicit prin el 
întreaga sa casă regală, reprezintă un miracol mult mai mare decât crearea 
stelelor, a pământurilor şi a celorlalte lumi într-o singură clipă, aşa cum 
numai voinţa divină şi atotputernică este capabilă să facă! 

1 1 . Căci crearea unei lumi nu depinde decât de voinţa lui Dumnezeu, 
iar ceea de doreşte Acesta va continua să existe de-a pururi! Este suficient ca 
El să rostească atotputernicul său: ,Aşa să fie!' pentru ca o lume întreagă cu 
sori şi planete să înceapă să se rotească în jurul orbitei sale în faţa ochilor 
marelui Creator! 

12. Cu totul altfel stau însă lucrurile cu fiinţele libere, căci în cazul 
lor ,Aşa să fie!' ar echivala cu o judecată, respectiv cu moartea! De aceea, în 
astfel de cazuri numai marea iubire, compasiunea, răbdarea, blândeţea şi 
celelalte mijloace pline de înţelepciune folosite de Dumnezeu pentru a le 
orienta fără a le controla în vreun fel pot da rezultate. Aceste instrumente 
divine iau astfel locul atotputerii, instruind şi conducând spiritul fiinţei 
umane, care reprezintă o divinitate în sine, până când acesta se trezeşte, iar 

omul îşi reia locul firesc în cadrul ordinii divine, prin cunoaşterea de sine. 
Acest miracol mi se pare infinit mai mare decât să creezi o întreagă lume, cu 
sori şi planete! 

13. De aceea, ar trebui să îl slăvim şi să îl iubim pe Domnul mai mult 
chiar decât am făcut-o vreodată, căci abia acum ne putem da cu adevărat 
seama de întreaga Sa măreţie! 

14. Aşadar, ridicaţi-vă, fraţilor, şi haideţi să îl slăvim pe Domnul 
care a revărsat asupra noastră o graţie atât de mare!" 

15. Acest discurs a uluit literalmente întreaga asistenţă, care a rămas 
copleşită de forţa ce se degaja din aceste cuvinte. 



Capitolul 43 

Uimirea regelui Lameh la ascultarea discursului oaspetelui 
necunoscut. Cele două tipuri de hrană ale fiinţei umane şi dubla natură a 
acesteia 

(20 mai 1843) 



1 . Singur Lameh nu ştia cum să procedeze. De aceea, el s-a adresat 
lui Enoh, căruia i-a spus: „Ascultă, prieten drag şi frate sublim întru iubirea 
lui Dumnezeu, acest om vorbeşte de parcă ar fi fost ales de Domnul personal 
pentru a ne fi ghid! 

2. într-adevăr, tot ce a spus el ar fi putut ieşi la fel de bine de pe 
buzele tale, şi eu însumi m-aş simţi onorat să fiu inspirat cu asemenea 
cuvinte. Din nefericire, nu prea este cazul! 

3. Spune-mi, aşadar, dragul meu Enoh, dacă împărtăşeşti această 
părere a mea: oare nu ar fi cazul să îl invităm pe acest orator înţelept la masa 
noastră?" 

4. Enoh i-a răspuns: „Dragul meu frate, mă întreb dacă, acţionând în 
acest fel, nu vei acorda o mai mare importanţă mesei noastre decât mesei 
alăturate! 

5. De aceea, eu cred că deocamdată ar fi bine să ne limităm să 
ascultăm cu atenţie ce are de spus străinul, meditând în tăcere asupra 
semnificaţiei profunde a cuvintelor sale! 

6. Dacă vei cumpăni asupra acestui sfat, sunt convins că îmi vei da 
dreptate. Oricum, te afli la tine acasă şi eşti înzestrat cu propria ta voinţă, aşa 
că nu ai decât să procedezi aşa cum consideri că este mai bine!" 

7. Intr- adevăr, Lameh a început să reflecteze, iar în cele din urmă a 
spus: „O, dragul şi înţeleptul meu frate Enoh, ce rost ar avea să mă iau după 
propria mea voinţă în condiţiile în care mă aflu alături de tine? Ori de câte 
ori rosteşti un cuvânt, sunt copleşit de înţelepciunea care emană din el! 

8. De aceea, voi face aşa cum m-ai învăţat: îl voi asculta cu cea mai 
mare atenţie pe oratorul de la masa alăturată şi nu îl voi ruga să vină la masa 
noastră decât după ce toată lumea a terminat de mâncat, astfel încât să ne 
cunoaştem mai bine. Sper că nu ai nimic de obiectat!" 

9. Enoh: „Dragul meu frate, dacă vei acţiona în acord cu această 
intenţie a ta, vei proceda corect şi drept în faţa lui Dumnezeu şi a acestor 
oaspeţi ai noştri!" 

10. Când Enoh a tăcut, oaspetele de la masa alăturată s-a ridicat din 
nou şi a luat din nou cuvântul, spunând: 

11. „Prieteni, fraţi şi surori! Ne-am înfruptat cu toţii din aceste 
delicioase bucate. Corpurile noastre s-au îngreunat şi simt o stare de 
bunăstare interioară, în timp ce sufletele noastre nu-şi pot păstra decât cu 
mare greutate mobilitatea obişnuită. De aceea, vă propun să îi dăruim 
iubirea şi recunoştinţa noastră Celui care dăruieşte toate lucrurile! 

12. Corpul nu este însă esenţa omului. El nu reprezintă decât un 
instrument care îi serveşte pentru a realiza marele scop sacru ce a existat 
dintotdeauna, şi anume integrarea în ordinea divină. 

13. De vreme ce aşa stau lucrurile cu corpul nostru, şi este evident că 
ele nu pot sta altfel, rezultă că în interiorul fiinţei umane trebuie să existe un 
alt principiu, cu totul diferit, un alt fel de fiinţă, mai elevată, pentru care a 
fost creat acest corp pe care tocmai l-am hrănit atât de bine. Această fiinţă 
interioară este cea căreia trebuie să-i acordăm întreaga noastră atenţie, 
procurându-i hrana cea mai potrivită şi având grijă de ea, căci este extrem de 
delicată şi de sensibilă. . . 

14. Constat că vă întrebaţi în inimile voastre: ,Mda, bine ar fi să 
putem avea grijă de fiinţa noastră interioară, dar nu prea ştim cu ce anume 
trebuie să o hrănim! 

15. Este uşor să creştem pe pământ diferiţi pomi pentru a obţine 
fructele necesare pentru a ne hrăni trupul fizic, dar încă nu am cunoscut 
vreun pom în care să crească acele fructe cu care se hrăneşte fiinţa interioară 
a omului!' 

16. Aveţi întru totul dreptate, dragii mei prieteni, fraţi şi surori, dar 
eu vă spun altceva! 

17. Ascultaţi-mă aşadar: Domnul a aranjat astfel lucrurile încât 
materia să se hrănească cu materie, sufletul cu suflet, iubirea cu iubire şi 
spiritul cu spirit! 

18. Iubirea este temelia spiritului şi esenţa autentică a acestei fiinţe 
interioare a omului. De aceea, noi nu ne putem hrăni această fiinţă interioară 
cu o altă hrană mai bună decât cu iubirea noastră faţă de Dumnezeu. Această 
iubire întăreşte fiinţa interioară a omului, permiţându-i acestuia să fie un 
senior în propria sa casă, care nu este alta decât sufletul nemuritor şi corpul 
trecător. 

19. Pentru a putea fi consumate, mâncărurile destinate trupului 
trebuie însă pregătite de natura exterioară, dar şi de arta culinară a 
oamenilor. Cu atât mai mult, hrana destinată spiritului trebuie bine pregătită 
înainte de a putea fi consumată! 

20. Pregătirea acestei hrane spirituale se face cu ajutorul Cuvântului 
dinlăuntrul nostru. Numai consumând hrana spirituală astfel preparată ne 
vom putea fortifica noi spiritul!" 

21. In acest moment, Lameh 1-a tras de mânecă pe Enoh şi i-a spus: 
„încă nu a terminat, aşa că îl vom asculta până la capăt, şi abia apoi vom 
schimba impresii pe marginea celor spuse de el! Iată, reîncepe să vorbească. 
Să-1 ascultăm!" 



Capitolul 44 

Saţietatea corpului, a sufletului şi a spiritului. Plictiseala este 
foamea sufletului, iar aviditatea de a se instrui cea a spiritului 

(22 mai 1843) 

1. Oratorul aflat la cealaltă masă a continuat astfel: „Pregătirea 
iubirii faţă de Dumnezeu se realizează cu ajutorul Cuvântul viu care vine din 
inimile noastre. Aceasta este adevărata hrană a spiritului. 

2. Adevăr vă spun: Cuvântul autentic şi viu care se naşte în 
profunzimile inimilor noastre înseamnă totul. El poate penetra materia, 
dezagregând-o şi transformând-o într-o esenţă spirituală care hrăneşte apoi 
spiritul. 

3. Este exact aşa cum vă spuneam la început: materia hrăneşte 
materia, sufletul hrăneşte sufletul, iar spiritul hrăneşte spiritul. 

4. Căci Cuvântul care există în noi, sub forma gândului care se 
exprimă cu claritate în inima noastră, este mai presus de materie, pe care o 
divide şi o contemplă din interiorul structurii sale minunate. Cu această 
contemplaţie se satură sufletul, căci starea de încântare pe care o simte el la 
vederea frumuseţii neasemuite a formelor pe care le descoperă astfel îi 
potoleşte în întregime foamea. 

5. Creatorul a creat astfel omul încât saţietatea uneia din părţile 
fiinţei sale să trezească senzaţia de foame într-o altă parte a sa. 

6. Pentru a înţelege mai bine aceste cuvinte, vă voi da un exemplu. 
De aceea, ascultaţi-mă cu cea mai mare atenţie! 

7. Ori de câte ori vă este foame din punct de vedere fizic, voi vă 
gândiţi cu aviditate la o masă bună, iar dacă vă găsiţi în faţa unei mese pline 
cu bucate alese, vă umpleţi de o stare de fericire interioară, căci ştiţi că vă 
veţi putea potoli astfel foamea. 

8. Dacă aţi fi însă nevoiţi să rămâneţi aşezaţi la această masă opt zile, 
o lună sau chiar un an, fără să vă puteţi ridica de la ea, nu v-aţi plictisi peste 
măsură? 

9. Adevăr vă spun, dragii mei prieteni, fraţi şi surori, nu numai că v- 
aţi plictisi, dar v-ar cuprinde o disperare nemărginită! 

10. De vreme ce aşa stau lucrurile, vă pun următoarea întrebare: de 
unde se naşte această stare de disperare, de vreme ce corpul vostru s-ar simţi 
astfel întru totul satisfăcut, ştiind că foamea sa va fi mereu potolită? 

11. E simplu: starea de disperare se naşte din faptul că potolirea 
corpului fizic provoacă inevitabil foamea sufletului, care se manifestă fără 
nici o excepţie printr-o plictiseală exasperată şi plină de amărăciune. 

12. Ce putem face în acest caz pentru a potoli sufletul, după ce am 
satisfăcut corpul? 

13. Ne putem ridica de la masă, putem ieşi afară, pe o colină sau într- 
o grădină în care sufletul poate admira în voie formele frumoase create de 
natură, se poate desfăta cu ciripitul păsărelelor, cu parfumul eteric al florilor 
şi cu tot felul de alte lucruri la fel de agreabile. 

14. Vom constata însă cât de curând că după ce ne-am potolit 
sufletul înfometat contemplând aceste forme frumoase, această nouă hrană 
va începe să ne plictisească la rândul ei, iar noi vom simţi nevoia să ne 
întoarcem în casă pentru a ne hrăni din nou corpul. Acesta devine înfometat 
ori de câte ori sufletul atinge starea de saţietate. In alte cazuri, mai rare, 
spiritul omului elevat este cel care începe să se agite, spunându-i sufletului: 
,Mi-e foame!' 

15. Cum se manifestă această foame a spiritului? Printr-o sete de 
cunoaştere din ce în ce mai mare. 

16. Spiritul îşi doreşte să înţeleagă care este esenţa materiei şi a 
frumoaselor forme pe care le-a contemplat sufletul; căci, pentru el, 
frumuseţea formelor nu reprezintă o hrană ce poate fi consumată. Pentru ca 
spiritul să atingă la rândul lui starea de saţietate, formele trebuie consumate 
prin foc, lumină şi adevăr. 

17. La ce foc mă refer în cazul de faţă? La cel al iubirii plină de 
ardoare. In ce constă lumina care poate potoli foamea spiritului? In gândul 
care se manifestă cu claritate în interiorul inimii. La ce se referă adevărul de 
care vorbeam? La Cuvântul care decurge din foc şi din lumină. 

18. Cu ajutorul acestui Cuvânt, noi dizolvăm materia fermă aflată în 
forma care ne place şi descoperim în interiorul ei semnificaţia spirituală a 
formei sale. 

19. Spiritul care descoperă această semnificaţie trăieşte o stare de 
euforie beatifică, sinonimă cu potolirea foamei sale anterioare. In această 
stare îşi găseşte el adevărata patrie, pacea primordială, substanţa, sursa, şi 

implicit adevărata sa iubire faţă de Dumnezeu, precum şi iubirea 
atotputernică a lui Dumnezeu faţă de el. 

20. Fericit, spiritul astfel satisfăcut se închină cu smerenie şi cu 
ardoare în faţa iubirii infinite a lui Dumnezeu, căruia îi mulţumeşte cu 
recunoştinţă. Şi astfel, Dumnezeu devine hrana sa esenţială, cu ajutorul 
căreia poate obţine viaţa eternă. 

21. Aşa trebuie să privim noi opera Tatălui nostru ceresc, căutând în 
ea marea Sa iubire şi compasiunea Sa infinită. Atunci când unul dintre noi 
descoperă un astfel de adevăr, el trebuie să îl împărtăşească imediat şi 
fraţilor săi, într-un limbaj autentic şi uşor de înţeles de către aceştia. In acest 
fel, întreaga umanitate va avansa în spiritul adevărului, care va deveni hrana 
vie a spiritului său, pe care îl va ajuta să crească şi să se maturizeze întru 
iubirea sa faţă de Dumnezeu. In ultimă instanţă, această activitate reprezintă 
adevărata viaţă eternă!" 

22. După aceste cuvinte, Oratorul a tăcut. întreaga adunare a rămas 
uluită în faţa unei înţelepciuni atât de mari. Cât despre Lameh, acesta parcă 
şi-a ieşit complet din minţi! 

23. Enoh 1-a liniştit însă şi i-a spus: „Mai ai încă puţină răbdare, căci 
Oratorul nostru nu şi-a terminat încă discursul. Parcă spuneai că nu vom 
schimba impresii decât după ce va termina de vorbit!" 



Capitolul 45 

întrebările spiritelor critice, incapabile de înţelegere. Răspunsul 
înţelept al Oratorului referitor la Cuvântul viu 

(23 mai 1843) 

1 . Se pare însă că mai mulţi oaspeţi aşezaţi la masa Oratorului aveau 
dificultăţi în a înţelege pe deplin discursul Său. Aceştia i s-au adresat aşadar, 
pe un ton complet lipsit de înţelegere, spunându-i: 

2. „Prieten bun şi înţelept, dispui în mod evident de multă lumină, iar 
cuvintele tale sunt cât se poate de clare. Nici unul dintre noi nu poate 
contesta acest lucru, întrucât suntem noi înşine înzestraţi cu această calitate 
a înţelepciunii, fiind capabili să ne dăm seama dacă cineva ştie ce spune sau 
nu! 

3. în ceea ce te priveşte, nu putem spune că nu ai vorbit cât se poate 
de clar, întrucât îţi recunoaştem înţelepciunea absolută. 

4. Există totuşi în discursul tău un aspect pe care nu îl putem accepta, 
cel puţin nu în forma pe care ne-ai prezentat-o tu! 

5. Iată! Spuneai mai devreme că: ,Cel care dizolvă materia în 
formele sale primordiale este Cuvântul, iar sufletul se satură contemplându- 

le. Prin descompunerea lor până la esenţa lor ultimă, care ne permite să 
înţelegem sensul lor spiritual, noi ne saturăm inclusiv spiritul'. 

6. Mă rog, să spunem că suntem de acord. Dar să spui că omul poate 
dizolva materia cu ajutorul cuvântului său neputincios, aşa cum face fierul 
încins cu o picătură de apă căzută pe el - frate, reflectează puţin şi îţi vei da 
singur seama că ai mers puţin cam prea departe cu această afirmaţie! 

7. Poţi să-i vorbeşti unei pietre o mie de ani sau mai mult - dacă ai 
putea trăi o perioadă atât de lungă de timp - dar ea va rămâne exact aşa cum 
a fost creată, de un Cuvânt cu siguranţă mult mai puternic decât al nostru! 

8. întrucât dorim însă ca onoarea ta să fie reparată - chit că nu ştim 
din ce parte a oraşului provii - îţi sugerăm să corectezi cât mai repede 
această greşeală, cu atât mai mult cu cât cei de la masa alăturată par să 
acorde o atenţie specială conversaţiei noastre, inclusiv cei doi puternici 
reprezentanţi veniţi de pe înălţimile sacre!" 

9. Atunci, Oratorul s-a ridicat din nou în picioare şi s-a adresat astfel 
celor care L-au criticat (altminteri, cu bune intenţii): „După ce se orientează 
înţelepciunea autentică: după adevărul etern sau după slăbiciunea acestei 
lumi? Ce răspuns îmi daţi? Acela dintre voi care se consideră un înţelept să- 
mi răspundă! 

10. Văd că tăceţi, în căutarea unui răspuns. Eu vă spun însă că nici 
un răspuns din cele pe care Mi le-aţi putea da nu Mă va satisface! Am vorbit 
Eu de o descompunere materială sau mecanică a materiei? 

11. Spuneţi că aveţi intenţii lăudabile şi că doriţi să îmi restabiliţi 
onoarea în faţa eminenţilor invitaţi de la masa alăturată. Mă întreb ce aş 
putea face Eu pentru a vă salva onoarea voastră, în condiţiile în care, prin 
criticarea discursului pe care vi l-am adresat numai pentru a vă trezi într-o 
mai mare măsură inimile, aţi dat dovadă de o prostie demnă de o femeie 
bătrână? 

12. Oare nu v-am vorbit Eu de Cuvântul interior şi viu al iubirii 
născute în inimă, care se exprimă prin gânduri clare sau în forme ce 
corespund sufletului, după care se transformă în limbajul (simbolic al) 
vederii? Abia la acest nivel, şi numai dacă este absolut necesar, din cauza 
slăbiciunii oamenilor cu simţurile mai grosiere, se transformă el într-un 
limbaj verbal, dar numai ca urmare a saţietăţii repetate a spiritului. Cu 
simţurile astfel purificate, şi deci mai vii, oamenii vor putea contempla în 
continuare lucrurile în esenţa adevărului lor spiritual, potolindu-şi astfel din 
ce în ce mai mult foamea spiritului, astfel încât acesta să îşi regăsească locul 
just, acela de Viaţă autentică a omului şi de stăpân absolut al casei sale. Aşa 
cum se află el la ora actuală în voi, spiritul este redus la rolul de simplu 
servitor al materiei, al judecăţii, şi implicit al morţii. 

13. De vreme ce acesta este Cuvântul de care v-am vorbit, spuneţi- 
Mi, cu ce înţelegere vă lăudaţi voi în faţa lui Dumnezeu şi a oamenilor, 
având în vedere că nu aţi putut sesiza înţelesul cuvintelor Mele, preferând să 

ieşiţi în evidenţă cu prostia voastră, în loc să îmi puneţi cu smerenie şi pe un 
ton blând întrebarea cuvenită referitoare la nelămurirea voastră?" 

14. Auzind această mustrare severă, contestatarii s-au privit şocaţi, 
dar nici unul dintre ei nu a îndrăznit să mai spună ceva pentru a se justifica. 

15. Atunci, Lameh i-a spus lui Enoh: „O, frate Enoh, dacă mai există 
şi alţi înţelepţi de calibrul acestuia în oraşul meu, mă tem că voi rămâne doar 
o figură tristă printre ei. Căci acest om vorbeşte de parcă ar fi coborât direct 
din cer!" 

16. Enoh i-a răspuns: „Frate, ai încă puţină răbdare! Iată, Oratorul 
nostru încă nu a terminat de vorbit. Atunci când va fi cazul, îţi voi spune eu 
ce ai de făcut! Te aşteaptă încă surprize foarte mari, crede-mă pe cuvânt! 
Aşadar, ai încă puţină răbdare! Amin". 



Capitolul 46 

Discursul înţeleptului Orator pe tema limbajului interior al 
spiritului, prin comparaţie cu limbajul exterior al buzelor 

(24 mai 1843) 



1 . După câteva momente, unul dintre contestatari s-a ridicat totuşi în 
picioare şi a spus: „Ascultă, dragul meu prieten şi frate! Este incontestabil 
faptul că tu eşti omul cel mai înţelept dintre toţi cei aşezaţi la această masă. 
De aceea, sunt absolut convins dinainte că îmi vei putea da răspunsul corect 
la importanta întrebare pe care doresc să ţi-o pun. De aceea, te rog să mă 
asculţi!" 

2. Dar Oratorul i-a răspuns: „Ascultă! înţelepciunea autentică ce 
provine de la Domnul Dumnezeu Savaot nu trebuie să fie niciodată pusă în 
discuţie, dar nici să trezească întrebări rămase fără răspuns. Căci adevăratul 
înţelept ştie ce stă la baza oricărui adevăr, cu ajutorul Cuvântului său viu. 
Cât despre ceilalţi oameni, aceştia nu trebuie să-i pună întrebări, întrucât 
spiritul său îl instruieşte şi îi transmite tot ce le este necesar fraţilor săi să 
ştie. 

3. Dacă tot doreşti să-Mi pui întrebări, spune-Mi: de unde provine 
înţelepciunea de care eşti atât de mândru, în calitatea ta de spirit critic? 

4. Dacă ai fi într-adevăr avizat, lumina spiritului tău ţi-ar transmite 
faptul că Eu, în calitatea Mea de înţelept, sunt deja la curent cu ceea ce te 
preocupă, fără a mai fi necesar să îmi pui vreo întrebare! 

5. Şi totuşi, tu ţii morţiş să faci acest lucru. Spune-Mi: te consideri 
un înţelept? Dar pe Mine, cum Mă consideri: un înţelept autentic? 

6. Care crezi că este părerea eminenţilor noştri oaspeţi? O, nu ai 
decât să te duci să-i întrebi!" 



96 



7. Auzind aceste cuvinte, contestatarul cu spiritul critic a devenit 
extrem de stânjenit, neştiind ce să facă, întrucât aluziile Oratorului i-au 
demonstrat dincolo de orice tăgadă că Acesta remarcase intenţia sa de a-i 
pune o întrebare litigioasă. 

8. Dându-şi seama că nu poate scăpa cu una cu două de un 
interlocutor atât de pătrunzător, el a început într-adevăr să-şi asculte vocea 
inimii, care se străduia de mai mult timp să-i transmită un anumit mesaj. 

9. Constatând acest lucru, Oratorul i-a adresat următoarele cuvinte: 

10. „Ascultă! Iţi voi da oricum un răspuns la întrebarea pe care 
doreai să Mi-o pui pentru a-Mi întinde o capcană, căci văd că ţi-ai schimbat 
starea de spirit. Iată deci răspunsul Meu: 

1 1 . După părerea ta, omul nu se poate face înţeles de către fraţii săi 
decât cu ajutorul cuvântului. în consecinţă, cuvintele pe care le rostesc 
buzele sale nu fac decât să exprime cuvântul mut al inimii, reprezentând un 
apogeu al acestuia, căci numai graţie acestor cuvinte rostite se poate 
manifesta el în faţa celorlalte creaturi de pe pământ. Rezultă astfel că 
Dumnezeu trebuie adorat şi venerat numai prin intermediul cuvântului rostit, 
şi nu cu ajutorul gândului interior sau al impresiilor asociate cu 
sentimentele, care nu pot satisface decât spiritul. 

12. în realitate, adevărul este exact pe dos. Omul nu se mai poate 
înţelege cu fraţii săi decât cu ajutorul cuvintelor pe care le rostesc buzele 
sale, care nu reprezintă altceva decât scoarţa exterioară a copacului. Acest 
lucru se datorează decăderii sale, care a făcut din el un servitor al acestei 
lumi exterioare şi al simţurilor sale, care l-au orientat către lumea 
aparenţelor, silindu-1 să se identifice cu limbajul oral exterior. 

13. Acest aparent câştig este însă iluzoriu, reprezentând în realitate o 
pierdere considerabilă, căci dacă omul şi-ar fi păstrat limbajul spiritual 
primordial, el ar fi putut conversa cu întreaga creaţie, sesizând esenţa tuturor 
lucrurilor. Aşa cum este la ora actuală, el a devenit observatorul mut al 
naturii care îl înconjoară, cu simţurile pervertite din cauza exteriorizării lor. 
Omul actual este surd, orb şi insensibil, la fel ca scoarţa unui copac, şi nu 
mai înţelege nimic din ceea ce stă la baza realităţii. El nu se mai cunoaşte 
nici măcar pe el însuşi, motiv pentru care şi-a închis complet inima în faţa 
suferinţelor fraţilor săi! 

14. Spune -Mi: nu doreai tu adineauri să orientezi către exterior 
recunoştinţa şi adoraţia lui Dumnezeu, deşi Acesta este însăşi Viaţa aflată în 
profunzimile ultime ale fiinţei umane? Procedând în acest fel, nu ai face 
decât să îl pierzi definitiv pe Dumnezeu, devenind un păgân, sau chiar un 
ateu cu drepturi depline!" 

15. De data aceasta, toţi comesenii de la cea de-a doua masă, inclusiv 
cei de la masa principală, au început să se simtă extrem de stânjeniţi, cu 
excepţia lui Enoh, a patriarhului Lameh şi a lui Hored. 



97 



16. Cât despre regele Lameh (cel din ţinuturile de jos), acesta se 
scărpina de zor după urechi şi tare ar fi vrut să spună ceva, dar Oratorul nu 
îşi terminase încă discursul, aşa că a fost nevoit să îşi exerseze încă puţin 
răbdarea. 



Capitolul 47 

Credinţa forţată. Credinţa devenită liberă şi vie prin intermediul 
iubirii faţă de Dumnezeu 

(27 mai 1843) 



1 . După o scurtă pauză, Oratorul a continuat: „Constat că acum, după 
ce te-am ajutat să percepi într-o oarecare măsură lumina, Mă priveşti 
complet aiurit şi nu mai ştii ce să crezi despre Mine şi despre cuvintele 
Mele. 

2. Te întrebi în sinea ta: ,De ce m-aş considera un ateu dacă mă rog 
la Dumnezeu doar cu buzele? Oare aş fi putut depune eu mărturie prin 
cuvintele mele dacă nu L-aş fi recunoscut înainte în inima mea, şi implicit în 
gândurile acesteia?' 

3. Aşa este, prietene şi frate! Tu îl recunoşti pe Dumnezeu în această 
manieră, iar cuvintele pe care le pronunţi sunt expresia realităţii din inima 
ta. Dar de ce se petrec astfel lucrurile? 

4. Pentru că tu L-ai văzut pe Domnul, Dumnezeul tău, şi eşti forţat 
astfel să crezi că Acesta există, întrucât ştii cum arată şi ai auzit direct din 
gura Lui ce anume aşteaptă El de la oameni. 

5. Această credinţă nu are însă nimic de-a face cu libertatea 
spiritului. Dimpotrivă, ea reprezintă dovada unei servituti care îl ucide pe 
acesta, întrucât te obligă să crezi că Domnul este totuna cu Dumnezeu, 
deoarece L-ai văzut şi te-ai putut convinge de puterea Cuvântului Său şi a 
acţiunilor Sale. 

6. Această convingere nu este însă valabilă decât pentru tine şi nu va 
putea fi transmisă cu aceeaşi forţă de convingere descendenţilor tăi. Urmaşii 
tăi nu vor putea crede în ceea ce tu recunoşti în sinea ta în această manieră 
convingătoare, căci această cunoaştere nu va fi decât o moştenire transmisă 
de la gură la ureche, care nu va putea avea aceeaşi forţă de convingere pe 
care o simţi tu la ora actuală. 

7. In numai zece generaţii, convingerile tale transmise din gură în 
gură vor fi deja atât de distorsionate încât nu vor mai fi crezute de nimeni, 
iar fructul acestei tradiţii transmise pe cale orală va fi păgânismul cel mai 
pur, căruia îi va urma apoi un ateism absolut, ce nu va putea avea altă 
consecinţă decât judecata cea mai severă, căci omul aflat în afara lui 
Dumnezeu este deja judecat de noaptea propriei sale morţi. 

8. Dacă îl vei recunoaşte însă pe Dumnezeu în inima ta, prin iubirea 
vie pe care i-o porţi, şi dacă te vei ruga Lui în spiritul adevărului, vei putea 
scăpa de judecata la care conduce inevitabil credinţa forţată, care nu ţi-ar fi 
adus niciodată mântuirea. Credinţa ta va deveni astfel vie, fiind animată de 
spiritul tău, în care se va concentra mai devreme sau mai târziu întreaga ta 
forţă, astfel încât vei putea trăi de-a pururi. 

9. Numai prin această contemplaţie vie îl vei putea cunoaşte tu cu 
adevărat pe Dumnezeu, în spirit şi în adevăr. Vei face atunci tot ce-ţi va sta 
în puteri pentru a trezi această credinţă autentică inclusiv în descendenţii tăi, 
care vor face acelaşi lucru cu progeniturile lor. In acest fel, vor fi feriţi cu 
toţii de păgânism, de negarea lui Dumnezeu, de judecată şi de moarte. 

10. Este indiscutabil şi în conformitate cu ordinea divină că 
elementul aflat în profunzimile ultime ale fiinţei umane este spiritul, la fel 
cum sămânţa vie se află în interiorul fructului, chiar în centrul acestuia. 

1 1 . De aceea, dacă te vei ruga şi vei crede orientându-te doar asupra 
lumii exterioare, către realitatea materială pe care ţi-o arată simţurile, însuşi 
spiritul tău va fi atras către această lume iluzorie, dăruindu-se materiei, care 
echivalează cu judecata şi cu moartea. 

12. Dacă vei acţiona în acest fel, va fi ca şi cum ai scufunda o torţă 
aprinsă în apă, în loc să o laşi să ardă! Ce crezi: va mai continua aceasta să 
ardă şi să îţi lumineze calea? 

13. Spiritul tău este lumina şi Viaţa ta. Dacă această lumină se va 
stinge din cauza comportamentului tău iresponsabil, ce altceva ţi-ar mai 
putea dărui această Viaţă? 

14. Desigur, vei continua să trăieşti, căci L-ai văzut pe Dumnezeu cu 
ochii tăi şi eşti obligat să crezi că Acesta există. Dar Eu îţi spun: după 
această viaţă nu vei continua să trăieşti şi dincolo de mormânt, dacă nu vei 
uita ceea ce ai văzut şi dacă nu vei regăsi apoi ceea ce ai uitat sub forma 
unui element nou al spiritului tău, născut dintr-o iubire atotputernică faţă de 
Dumnezeu. 

15. Păstrează de-a pururi aceste cuvinte, la fel ca şi imaginea lui 
Dumnezeu pe care ai perceput-o direct, şi astfel vei putea trăi de-a pururi. în 
caz contrar, credinţa ta în Dumnezeu nu va putea trece dincolo de mormânt! 

16. încearcă să înţelegi ce îţi spun, iar dacă mai există aspecte 
nelămurite, comunică-Mi-le, ca să îţi pot dărui lumina necesară! Amin". 



Capitolul 48 

Umilirea spiritului critic, căruia îi lipseşte sinceritatea şi care nu 
iubeşte decât spectacolul lumii exterioare. Tendinţa omului de a minţi cu 
ajutorul cuvintelor sale 

(29 mai 1843) 

1. Contestatarul de dinainte a reflectat timp de câteva momente, 
complet consternat de discursul auzit şi întrebându-se ce anume i-ar putea 
răspunde sau ce l-ar putea întreba pe Orator. 

2. După un scurt moment de cumpănire, şi-a amintit subit că Lameh 
avea intenţia să inaugureze templul de pe colină. De aceea, i-a spus 
Oratorului: 

3. „Ascultă, prietene şi frate pe care te stimez enorm! Sunt profund 
zguduit de adevărurile profunde conţinute în discursul pe care mi l-ai 
adresat. Claritatea argumentelor tale m-a convins definitiv şi mi-aş dori să îţi 
pun o mie de întrebări! Pe de altă parte, regele Lameh şi-a propus să 
inaugureze noul templu de pe colină şi dă semne că ar dori să începem. De 
aceea, nu cred că mai avem timp să discutăm înainte de această ceremonie 
sacră. Mai târziu, voi avea însă grijă să mă ocup numai de tine!" 

4. Oratorul: „Ascultă, prietene şi frate, în ce fel îl împiedică discuţia 
noastră pe Lameh să îşi ducă la bun sfârşit ceremonia?" 

5. Interlocutorul său: „Ei bine, prin faptul că discuţia noastră i-a 
captat întreaga atenţie, aşa cum s-a întâmplat şi cu Enoh şi cu tovarăşii 
acestuia! 

6. Acesta este motivul pentru care cred că ar fi cazul să punem 
deocamdată punct discuţiei noastre, şi implicit acesta este răspunsul la 
întrebarea pe care mi-ai pus-o. Pe de altă parte, nu doresc în nici un fel să 
mă opun marii tale înţelepciuni şi sunt absolut convins că îmi vei lămuri şi 
această dilemă, dat fiind că eşti cu mult mai înţelept decât mine. Spune-mi 
aşadar ce crezi că trebuie să facem, iar eu mă voi înclina în faţa hotărârii 
tale". 

7. Oratorul: „Iată ce cred Eu: Lameh ne-a invitat să participăm la 
acest festin, iar noi am dat curs invitaţiei sale. In schimb, nimeni nu ne-a 
invitat la ceremonia de pe colină şi nimeni nu ne-a spus ce urmează să se 
întâmple după acest festin. In consecinţă, inaugurarea templului de pe colină 
nu ne priveşte în nici un fel. 

8. Lameh şi Enoh ştiu foarte bine ce au de făcut sau ce doresc să 
facă, şi cu siguranţă nu îşi vor schimba proiectele din cauza discuţiei 
noastre! Dacă doresc să îi însoţim, cu siguranţă ne vor spune acest lucru, iar 
noi îi vom urma, continuând să schimbăm între noi opinii. In cazul în care 
nu doresc să îi însoţim, nu văd cine ne-ar putea împiedica să facem ce 
dorim! 

9. Spune-Mi, nu crezi că am dreptate? Ce părere ai?" 

10. Din nou, contestatarul a rămas fără răspuns, aşa că a început să 
reflecteze intens; căci îi plăceau la nebunie spectacolele lumii exterioare şi 
îşi dorea din suflet să participe la inaugurarea templului. 

11. Interlocutorul său a remarcat acest lucru şi i-a spus: „Ascultă, 
prietene şi frate! De ce ţi se pare atât de dificil să fii sincer în toate 
circumstanţele vieţii? 

12. în ceea ce te priveşte, este absolut limpede cum foloseşti tu 
cuvântul rostit, căci ai o tendinţă evidentă către minciună! 

13. Mi-ai adus până acum tot felul de argumente pentru care ar trebui 
să punem capăt conversaţiei noastre, dar toate au fost simple invenţii ale 
tale! Căci ceea ce te interesează pe tine nu este inaugurarea templului, nici 
momentul fixat de Lameh pentru acest eveniment sau atenţia pe care o 
acordă el cuvintelor Mele, ci dorinţa ta nemărginită de a observa tot ce se 
întâmplă înjur! 

14. Practic, îţi doreşti atât de mult să asişti la ceremonia de 
inaugurare încât ţi-ai dori ca Eu să tac! Spune-Mi: nu am dreptate? 

15. Cum poate un bărbat să cultive în inima sa astfel de dorinţe 
efemere, specifice femeilor? Această viclenie ascunsă nu-Mi poate provoca 
decât dezgust, Mie şi oricărui alt bărbat înzestrat cu înţelepciune! 

16. Adevăr îţi spun: fă un efort şi purifică-ţi inima, ca să îţi pot vorbi 
şi despre alte lucruri infinit mai importante decât această ceremonie de 
inaugurare absolut insignifiantă!" 

17. Aceste cuvinte i-au dat lovitura de graţie contestatarului nostru. 
Roşu la faţă de ruşine, acestuia îi venea să o ia la fugă, dar interlocutorul său 
1-a împiedicat să facă acest lucru. 



Capitolul 49 

Dialogul dintre regele Lameh şi Enoh pe tema înţeleptului Orator şi 
a inaugurării templului. Conformitatea interioară a templului. Regele 
Lameh îl invită pe Orator la ceremonia de inaugurare 

(30 mai 1843) 



1. După ce conversaţia dintre cei doi parteneri de discuţie s-a 
încheiat, Lameh s-a întors către Enoh şi 1-a întrebat: 

2. „Ascultă, fratele meu întru Domnul, părerea mea este că pentru un 
om obişnuit, respectiv născut şi crescut în ţinuturile de jos, vorbitorul 
anterior face dovada unui discernământ cam prea mare. 

3. De aceea, sunt convins că a fost trimis de sus, chiar de Domnul 
însuşi, pentru a ne demonstra mie şi poporului meu măreţia şi profunzimea 
înţelepciunii divine. 

4. De vreme ce a pomenit el însuşi de o eventuală invitaţie la 
ceremonia de inaugurare a templului, sunt de părere că ar trebui să mă duc 

eu însumi pentru a-1 invita tară întârziere la această ceremonie. Ce crezi: nu 
ar fi normal să procedez astfel?" 

5. Enoh i-a răspuns: „Dragul meu frate, du-te la el şi fă aşa cum îţi 
dictează inima, căci momentul este propice! 

6. De altfel, consider indispensabil ca acest înţelept să ia parte la 
inaugurare, căci templul de pe munte este consacrat chiar înţelepciunii 
Domnului, pe care Acesta ne-a împărtăşit-o în imensa sa iubire şi 
compasiune infinită. De aceea, templul trebuie consacrat cu întreaga 
înţelepciune divină care se găseşte printre noi, inclusiv cu cea din noi înşine! 

7. Templul construit la şes după purificarea ţinuturilor de jos a fost 
consacrat iubirii şi compasiunii Domnului. El este întru totul comparabil cu 
inima omului, în care, până nu demult, colcăiau şerpii imoralităţii. Nu 
întâmplător, regiunea a trebuit purificată prin uciderea iubirii trupeşti (adu-ţi 
aminte ce s-a întâmplat între femeile de la curte şi Kisehel!), după care 
mlaştinile sale au trebuit să fie secate cu ajutorul vânturilor calde şi 
puternice. Solul a trebuit să fie nivelat şi transformat în aur pur printr-un 
incendiu extrem de violent, aşa cum s-a întâmplat cu curtezanele curţii. In 
sfârşit, au trebuit să fie aduse pietre fin şlefuite pentru construirea templului. 
Acestea echivalează cu un material complet nou, deopotrivă ferm şi durabil, 
care nu seamănă nici cu lemnul găunos şi putred, nici cu terenul moale şi 
fetid al mlaştinilor. 

8. După cum vezi, templul exterior construit la şes şi consacrat de 
Domnul însuşi nu a reprezentat decât o metaforă a templului interior al lui 
Dumnezeu aflat în inima omului. 

9. După construirea acestui prim templu, Domnul ţi-a poruncit să 
înalţi un al doilea templu, pe muntele purificat. 

10. Acesta nu mai simbolizează în primul rând iubirea şi 
compasiunea, ci înţelepciunea şi toate atributele care se nasc din aceasta. 

11. De aceea, este absolut necesar ca toţi cei pe care Domnul i-a 
înzestrat cu o mare înţelepciune să ia parte la inaugurarea templului. 

12. Acest om care a vorbit în faţa noastră este un înţelept autentic în 
faţa lui Dumnezeu; du-te deci la el şi invită-1 la ceremonia de inaugurare! 

13. Nu invita însă pe nimeni altcineva decât pe el. Pe de altă parte, 
dacă el doreşte să fie însoţit de altcineva, consideră că persoana respectivă 
este invitatul tău direct! 

14. Căci înţelepciunea este lumina iubirii, iar strălucirea ei este 
adevărul etern în esenţa sa cea mai pură. De aceea, haide, du-te la el şi lăsa- 
te ghidat de inima ta. Amin!" 

15. Auzind acest îndemn, Lameh s-a grăbit către Oratorul înţelept şi 
L-a invitat la ceremonia de inaugurare a templului. 

16. înţeleptul i-a spus lui Lameh: „Prietene şi frate, de vreme ce M- 
ai invitat, voi veni, poţi fi sigur de acest lucru; şi toţi cei pe care îi voi lua cu 
mine îţi vor fi pe plac ! 

17. Căci Eu merg pe drumul insondabil al înţelepciunii eterne a lui 
Dumnezeu; de aceea, toţi cei care înţeleg această înţelepciune sunt slujitori 
ai înţelepciunii divine, iar tu vei fi de-a pururi fratele lor! 

18. Du-te şi transmite-i aceste cuvinte lui Enoh, iar el va înţelege 
imediat ce am vrut să spun! 

19. Iar acum, să ne ridicăm de la masă, pentru ca templul să poată fi 
consacrat cât timp soarele mai este încă pe cer! Amin". 



Capitolul 50 

Discursul înţeleptului pe tema semnificaţiei consacrării templului. 
Toţi cei prezenţi sunt invitaţi să ia parte la eveniment 

(31 mai 1843) 

1. După ce Oratorul a tăcut, Lameh L-a salutat cu respect şi s-a 
grăbit să se întoarcă la Enoh. 

2. El i-a transmis acestuia mesajul comunicat de înţelept. 

3. Cuvintele sale i-au bucurat nespus pe cei de la masa principală, iar 
Enoh i-a spus cu blândeţe lui Lameh: 

4. „în acest caz, dispune ca toată lumea să se ridice de la masă, 
pentru a nu se însera înainte ca templul înţelepciunii să fie consacrat în 
numele Domnului!" 

5. Lameh a dat imediat porunca necesară şi toată lumea s-a ridicat de 
la masă. 

6. Văzând că oamenii obişnuiţi dau semne că vor să-i însoţească, 
regele s-a simţit oarecum stânjenit, dar Oratorul înţelept s-a îndreptat către 
el şi i-a spus: 

7. „De ce te tulbură faptul că aceşti copii doresc să urmeze şi ei calea 
înţelepciunii? Eu cred că nu trebuie să împiedicăm pe nimeni să ne urmeze 
pe calea justiţiei divine. 

8. Căci ceea ce simbolizează iminenta consacrare a templului trebuie 
să se petreacă mai întâi în inimile noastre şi în cele ale celor pe care îi 
păstorim. 

9. înainte ca templul alcătuit din materie moartă să poată fi 
inaugurat, este necesar ca mai întâi să inaugurăm nenumăratele temple ale 
spiritului lui Dumnezeu care se găsesc în inimile fraţilor şi surorilor noastre. 

Acest lucru este absolut fundamental, căci fără el inaugurarea templului 
exterior nu foloseşte la nimic. 

10. Dacă doreşti ca oamenii să se îndrepte către casele lor, 
consacrând templul fără ei, spune-Mi: la ce va mai folosi acest edificiu? 

11. Vrei cumva să sanctifici templul tu, o fiinţă impură în faţa lui 
Dumnezeu, a cărui puritate şi sfinţenie sunt absolute? 

12. Acest lucru este imposibil, căci nici un proces de sfinţire nu 
poate fi realizat decât de Cel Sfânt, care nu cunoaşte impuritatea. 

13. Pe de altă parte, Dumnezeu nu este preocupat decât de popor, nu 
de temple. Dacă ţi-a poruncit să construieşti acest templu, a făcut acest lucru 
de dragul poporului, şi nu doar pentru a-1 inaugura printr-o ceremonie 
oarecare! 

14. Rezultă aşadar că ceea ce contează mai mult în cadrul acestei 
ceremonii nu este templul propriu-zis, ci oamenii care iau parte la proces; de 
aceea, aceştia trebuie neapărat să fie prezenţi! 

15. In caz contrar, Domnul va consacra El însuşi templele vii din 
inimile oamenilor, dar va refuza de-a pururi să sfinţească templul mort din 
vârful muntelui, care va redeveni astfel un sălaş pentru şerpi! 

16. De aceea, invită-i pe toţi cei de faţă şi trimite-ţi heralzii în tot 
oraşul, căci aşa cum ţi-am spus, Eu îi voi lua cu Mine pe toţi cei cărora le 
vei permite să ne însoţească. 

17. Iar cei pe care doresc să îi iau cu Mine sunt toţi locuitorii 
oraşului tău. In rest, nu-ţi mai face probleme, căci numai înţelepciunea 
Domnului din inima omului poate recunoaşte căile juste ale lui Dumnezeu!" 

18. Aceste cuvinte l-au tulburat într-o măsură atât de mare pe Lameh 
încât acesta s-a retras, nemaiputând face faţă înţelepciunii uluitoare a acestui 
necunoscut. 

19. El s-a îndreptat rapid către servitorii săi şi i-a trimis în cea mai 
mare grabă către toate colţurile oraşului pentru a-i invita pe oameni la 
inaugurarea templului. 

20. Când s-a întors cu paşi repezi în marea sală a tronului, Enoh i-a 
ieşit în întâmpinare şi i-a spus: 

21. „Bine, frate Lameh, dar cum se face că nu mi-ai mai cerut sfatul 
înainte de a face ce ţi-a recomandat înţeleptul Orator, deşi chiar acesta este 
motivul pentru care mă aflu alături de tine?" 

22. Lameh a devenit din nou foarte tulburat, căci nu ştia că Enoh nu 
doreşte altceva decât să îl pună la încercare. De aceea, el i-a răspuns: „Frate 
Enoh, mi-a fost imposibil să acţionez altfel, căci marea înţelepciune a 
acestui străin şi profunzimea adevărului pe care îl conţin cuvintele sale m-au 
luat prin surprindere!" 



104 



23. Atunci, Enoh 1-a îmbrăţişat pe Lameh şi i-a spus: „Ai procedat 
foarte corect! Iar acum să pornim la drum, pentru a putea îndeplini 
ceremonia sfântă înainte de apusul soarelui! Aşa să fie, în numele 
Domnului! Amin". 



Capitolul 5 1 

Enoh şi regele Lameh discută despre adevăr. Supunerea unei inimi 
armonioase. Poporul se îndreaptă către templu 

(1 iunie 1843) 

1. In continuare, Lameh 1-a întrebat în şoaptă pe Enoh în ce ordine 
trebuie să se îndrepte oamenii către templu. 

2. Enoh i-a răspuns: „Frate Lameh, ţi-aş putea da cu uşurinţă răspuns 
la această întrebare, dar prefer de departe (ştiind că aceasta este inclusiv voia 
Domnului) să te las pe tine să găseşti răspunsul corect. Dacă nu reuşeşti, 
apelează la sfatul înţeleptului nostru! 

3. Vei obţine astfel o mai mare satisfacţie, căci vei descoperi 
răspunsul fie în inima ta, fie prin intermediul înţelepţilor tăi, care sunt de o 
mie de ori mai apropiaţi de tine decât sunt eu, cu atât mai mult cu cât 
discutăm de acest Orator atât de inspirat!" 

4. Dar Lameh i-a spus lui Enoh: „Frate Enoh, adevărul rămâne 
adevăr, indiferent ce gură îl rosteşte! Dacă îmi poţi da acelaşi răspuns ca şi 
acel om, nu văd de ce ar fi de preferat să îl ascult de pe buzele sale, şi nu 
direct din gura ta!" 

5. Enoh: „La prima vedere, este foarte greu să-ţi dai seama în ce 
constă diferenţa, dar nu trebuie să fii surprins dacă îţi spun că îţi scapă încă 
foarte multe lucruri. Haide, du-te la El şi urmează-mi sfatul! La momentul 
potrivit, vei înţelege de ce este mai uşor să înţelegi cuvintele unui Orator 
care îţi este apropiat decât cele ale cuiva care nu-ţi este apropiat". 

6. Lameh: „Dragul meu frate! Aluziile tale mi se par extrem de 
enigmatice, şi îmi dau seama că se vor petrece lucruri măreţe! Totuşi, rămân 
la părerea mea, potrivit căreia adevărul rămâne întotdeauna neschimbat, 
indiferent ce gură îl rosteşte! 

7. Spre exemplu, dacă tu, eu, Naama, înţeleptul nostru orator sau 
chiar Şarpele însuşi ar spune: , Dumnezeu este Domnul cerului şi al 
pământului!' - nu am avea în acest caz de-a face cu acelaşi adevăr etern, 
indiferent de gura care îl rosteşte?" 

8. Enoh: „Frate, îţi spun: nu-ţi mai bate capul, căci nu vei ajunge la 
nici o concluzie! 



105 



9. Supunerea în lucrurile minore este de preferat decât să-ţi spargi 
inutil capul cu ele. De aceea, ai face mai bine să îmi asculţi sfatul decât să îţi 
pierzi timpul cu astfel de reflexii, oricât de subtile ţi- ar părea ele! 

10. De altfel, te asigur că dacă îţi doreşti o dispută filozofică cu 
mine, nu ai nici cea mai mică şansă să o câştigi! 

1 1 . Atât timp cât nu ştii de ce este piatra dură şi grea, care este locul 
de origine al vânturilor, cu ce se hrănesc marea şi pământul, atât timp cât nu 
eşti capabil să descoperi comorile ascunse în interiorul pământului, locul în 
care se naşte focul, atât timp cât nu înţelegi limbajul animalelor şi al 
plantelor, precum şi nenumărate ale lucruri, lasă-te de dispute filozofice - 
căci acestea nu îţi vor folosi la nimic. Toate aceste secrete aparţin 
Domnului, şi numai El poate oferi explicaţiile necesare celor căruia doreşte 
să le ofere! 

12. De aceea, urmează-mă şi acţionează aşa cum te-am sfătuit! Căci 
numai urmând calea supunerii, care reprezintă fructul autentic al umilinţei, 
vei putea ajunge tu la înţelepciunea lui Dumnezeu! 

13. Dacă nu faci decât să te justifici în faţa oamenilor, înseamnă că 
aştepţi laudele lor, dar acestea sunt absolut deşarte, aşa cum sunt toate 
laudele. 

14. Dacă doreşti să-i fii pe plac lui Dumnezeu, va trebui să te 
smereşti la maxim în faţa Lui. Dacă e să lauzi pe cineva, slăveşte-L pe El, 
iar El te va iubi cu întreaga plenitudine a divinităţii Sale! 

15. Aceasta este adevărata înţelepciune: iubeşte-L pe Dumnezeu mai 
presus de orice! De aceea, du-te şi fă ce ţi-am spus! Amin". 

16. Lameh şi-a dat în sfârşit seama de autoritatea cuvintelor lui Enoh 
şi i-a urmat sfatul, smerindu-se în inima sa. El s-a îndreptat către Orator şi 
L-a întrebat în ce ordine ar trebui aşezată mulţimea pentru a putea purcede la 
ascensiunea pe munte. 

17. Străinul i-a răspuns: „Ascultă, frate, cea mai bună ordine este cea 
pe care ţi-o dictează inima! Aceasta este ordinea în care vom urca cu toţii pe 
vârful colinei! 

18. Orice altă ordine este pur exterioară, nefîind altceva decât o 
oroare în faţa lui Dumnezeu. Priveşte cum a aranjat Dumnezeu plantele şi 
florile de pe câmp, şi îţi vei da rapid seama care este ordinea care îi este pe 
plac! 

19. Nu mai face nici o diferenţă între cei care ne urmează în această 
procesiune, şi astfel Domnul va fi alături de tine! Acesta este sfatul Meu! 
Dacă cunoşti altul mai bun, urmează-1 pe acela!" 

20. Lameh nu a răspuns nimic, mulţumindu-se să anunţe plecarea 
către templul de pe munte. Toată lumea s-a ridicat în picioare şi a pornit la 
drum, amestecaţi şi fără să urmeze vreo ordine oarecare. 

Capitolul 52 

îmbulzeala de pe munte. Tulburarea lui Lameh, văzând că soarele 
se apropie de asfinţit. Discursul înţeleptului referitor la adevărata 
consacrare a templului 

(2 iunie 1843) 



1. Când toată lumea a ajuns în vârful colinei, care reprezenta un 
platou întins, pe care puteau încăpea mai multe mii de persoane, oferind 
astfel suficient spaţiu tuturor curioşilor adunaţi cu această ocazie, marele şi 
magnificul templu a fost luat cu asalt de mulţimea dezlănţuită, astfel încât 
grupului nostru i-a fost imposibil să îşi croiască drum către intrarea în 
templu. 

2. Lameh se simţea extrem de tulburat, căci soarele se apropia deja 
de asfinţit, iar el ştia că templul trebuia consacrat pe lumina zilei. 

3. De aceea, el i s-a adresat lui Enoh, căruia i-a spus: „Frate Enoh, tu, 
care eşti înţeleptul şi unicul mare preot al lui Dumnezeu, ce trebuie să 
facem? Iată, soarele tinde deja să dispară dincolo de orizont, iar nouă ne este 
imposibil să ajungem la templu! Cum îl vom putea inaugura în acest caz, de 
vreme ce procesul trebuie să se petreacă înainte de căderea nopţii?" 

4. Enoh i-a răspuns: „Frate, eu cred că cei care ne blochează calea 
sunt mai importanţi decât templul, căci ei reprezintă miile de temple vii care 
poartă în sine iubirea şi compasiunea lui Dumnezeu, în timp ce acela nu este 
decât un templu singular, construit peste toate din piatră moartă! 

5. Mă întreb ce-ar fi să consacram mai degrabă toate aceste temple 
vii, care ascund în sine Viaţa născută din Dumnezeu. . . Oare nu am consacra 
astfel într-o manieră mult mai eficientă templul construit din piatră moartă, 
ajutându-ne astfel de aceşti numeroşi fraţi ai noştri? Ce părere ai?" 

6. Iniţial, Lameh a rămas interzis, după care a răspuns: „Da, dragul 
meu frate, ai perfectă dreptate şi nu am nimic de obiectat în această privinţă! 
- Dar priveşte poziţia soarelui! Dacă lumina sa este o condiţie a consacrării 
templului, indiferent care ar fi acesta, mă tem că nu vom putea întreprinde 
astăzi acest act, fiind nevoiţi să îl lăsăm pe mâine! Oare aşa trebuie să 
procedăm?" 

7. Enoh: „Frate, priveşte, înţeleptul nostru se află chiar în spatele 
tău! Cere-i din nou sfatul, şi te asigur că voi acţiona eu însumi în 
conformitate cu instrucţiunile lui!" 

8. Lameh nu a mai stat pe gânduri şi a făcut aşa cum 1-a învăţat 
Enoh. 

9. înţeleptul i-a răspuns lui Lameh: „Dragă prietene şi frate! 
Consacrarea pe care ţi-a recomandat-o Enoh este singura potrivită pentru un 

templu al lui Dumnezeu. în ceea ce priveşte soarele care este pe punctul de a 
asfinţi, acesta nu îşi revarsă lumina decât asupra materiei moarte. De aceea, 
prezenţa sa nu are o importanţă chiar atât de mare pentru ceremonia noastră 
de inaugurare. 

10. Căci mai există un soare, mult mai puternic decât acest astru 
natural. Atunci când ţi-am vorbit de necesitatea prezenţei luminii solare, la 
acest soare m-am referit Eu. Din fericire, acest soare se află chiar la apogeul 
puterii sale, asfinţitul său fiind extrem de îndepărtat! 

1 1 . Dacă acest soare străluceşte cu putere în centrul cerului spiritului 
tău, aşa cum a făcut-o de la începuturile eternităţii, poţi foarte bine să 
consacri templul în orice moment doreşti, în faţa lui Dumnezeu şi a 
poporului tău, fără ca acest act să îşi piardă în vreun fel validitatea. Aşa cum 
te-a sfătuit Enoh, poţi face acest lucru prin intermediul fraţilor şi surorilor 
tale, chiar dacă ne va prinde miezul nopţii. 

12. Vezi tu: Dumnezeu nu numără zilele şi nopţile după măsura 
oamenilor, căci pentru El o mie de ani nu înseamnă mai mult decât o zi. In 
schimb, El numără gândurile inimii tale, iar un gând plin de bunătate şi de 
iubire valorează mai mult în ochii Lui decât o mie ori o mie de ani, aşa cum 
îi măsuraţi voi pe pământ. 

13. De aceea, nu te mai gândi la timpul exterior, care a fost fixat 
imuabil numai pentru a le fi de folos locuitorilor acestui pământ, şi ţine cont 
numai de inima ta vie, căci ea reprezintă adevăratul templu al Vieţii născute 
din Dumnezeu. 

14. Lasă soarele tău să strălucească în faţa inimilor fraţilor şi 
surorilor tale, şi astfel îi vei face de-a pururi pe plac lui Dumnezeu, şi chiar 
în toiul celei mai întunecate nopţi terestre, vei străluci mai puternic decât 
soarele! 

15. Vezi tu, soarele care tocmai a asfinţit reprezintă el însuşi o lume 
imensă, iar cei care trăiesc pe suprafaţa lui se bucură de o zi eternă. Dacă vei 
trăi în lumina spiritului tău, nu vei mai percepe niciodată noaptea din tine şi 
vei trăi la rândul tău în lumina eternă a Vieţii, care provine direct de la 
Dumnezeu! 

16. Aşa trebuie consacrat acest templu în inimile acestor oameni, iar 
consacrarea ta va fi justificată în ochii Domnului! 

17. Binecuvântează-i pe toţi fraţii şi pe toate surorile tale, iar 
Dumnezeu va avea grijă să binecuvânteze în faţa ta acest templu construit de 
oameni! Ţi-am explicat cum trebuie să se deruleze lucrurile. Acum 
acţionează! Amin". 



Capitolul 53 

Consacrarea vie a templului prin iubirea arzătoare a regelui Lameh 
faţă de fraţii şi de surorile sale. Deasupra templului apare o inimă 
luminoasă 

(9 iunie 1843) 



1 . Complet uluit în faţa înţelepciunii acestui bărbat, Lameh L-a slăvit 
pe Dumnezeu pentru că l-a înzestrat pe om cu astfel de atribute. După ce şi-a 
uşurat astfel inima, el s-a adresat din nou înţeleptului şi L-a întrebat: 

2. „Prietene şi frate extrem de înţelept, imediat după Dumnezeu şi 
după marele Său preot Enoh! Mi-ai spus mai devreme că trebuie să consacru 
templul în inimile oamenilor şi că actul meu de consacrare va fi justificat în 
faţa lui Dumnezeu. Ai adăugat că tot ce trebuie să fac este să îi binecuvântez 
pe toţi cei prezenţi, considerându-i fraţii şi surorile mele, iar Dumnezeu va 
consacra şi va binecuvânta El însuşi, în faţa mea, templul construit de 
oameni. Acum câteva minute, Enoh mi-a făcut o propunere importantă, 
spunându-mi: ,Noi ar trebui să consacram templele din inimile oamenilor, 
trezindu-le astfel către Viaţa spirituală şi eternă ce vine de la Dumnezeu; 
căci numai aceste temple sunt vii. Nu crezi că templul construit din materie 
moartă va fi consacrat mai eficient dacă îi vom binecuvânta pe toţi fraţii şi 
pe toate surorile noastre aici de faţă, trezind astfel în ei Viaţa lui 
Dumnezeu?' In sfârşit, mi-ai explicat că nu trebuie să mă preocup de apusul 
soarelui natural, ci doar de soarele viu al spiritului, care este sinonim cu 
iubirea din inimile noastre faţă de Dumnezeu! îmi dau acum seama că tu şi 
Enoh aveţi perfectă dreptate, cuvintele voastre exprimând în toată 
plenitudinea sa adevărul divin! 

3. Dar cum pot face eu toate aceste lucruri? Aceasta este o altă 
problemă! Da, cum trebuie să procedez pentru a-i consacra lui Dumnezeu 
inima oamenilor într-o manieră care să-i fie Acestuia pe plac?" 

4. înţeleptul i-a răspuns lui Lameh: „Ascultă, dragul Meu prieten şi 
frate! Ce îţi spune inima atunci când contempli această mulţime alcătuită din 
fraţii şi din surorile tale, care ne privesc cu ochi strălucind de iubire şi de 
bucurie?" 

5. Lameh: „Da, da, îmi dau seama că aşa stau lucrurile. însăşi inima 
mea arde în vâlvătaia iubirii faţă de ei, mergând până acolo încât i-aş putea 
lua pe toţi în braţele mele, strângându-i de-a pururi lângă inima mea. Mi-aş 
dori de asemenea să le fac cât mai mult bine şi să îi înalţ cât mai sus, astfel 
încât nici un muritor să nu poată sesiza întreaga măreţie a splendorii lor! 

6. Ca să fiu sincer, dacă aş şti că moartea mea le-ar putea aduce 
Viaţa eternă şi preafericită, aş muri instantaneu din iubire faţă de toţi cei 
prezenţi, inclusiv pentru cei rămaşi acasă! 

7. O, prietene, mă întreb dacă această iubire atotputernică pe care o 
simt în clipa de faţă nu reprezintă cumva însuşi începutul consacrării curate 

a inimilor acestor oameni în faţa lui Dumnezeu? - Oare ce altceva s-ar mai 
putea petrece care să fie pe placul Domnului Dumnezeului nostru?" 

8. înţeleptul: „Priveşte în direcţia templului şi spune-Mi ce vezi!" 

9. Lameh s-a întors de îndată şi a privit în direcţia templului, 
lovindu-şi palmele de uimire. In locul îmbulzelii de dinainte, el a văzut 
acoperişul templului învăluit într-un nor alb, deasupra căruia bătea o inimă 
mai strălucitoare decât soarele la amiază. 

10. Această viziune 1-a lăsat pe bietul Lameh complet mut, buzele 
sale fiind incapabile să mai rostească vreun cuvânt. 

1 1 . Drept care, înţeleptul a luat din nou cuvântul: „Sunt de părere că 
prin iubirea ta vie faţă de Dumnezeu şi faţă de fraţii şi surorile tale aici de 
faţă ai binecuvântat în mod corect inimile lor în faţa Domnului şi le-ai 
consacrat astfel ca temple vii, de vreme ce Domnul Dumnezeul tău a 
iluminat acest templu alcătuit din materie moartă prin graţia şi compasiunea 
Sa! 

12. Da, frate, trebuie să recunosc că ai efectuat consacrarea templului 
în maniera cea mai agreabilă cu putinţă în faţa lui Dumnezeu. Din acest 
motiv, Domnul te-a binecuvântat pe tine, aşa cum a binecuvântat şi templul! 

13. Din iubire, tu ai dispus transformarea tuturor armelor din regatul 
tău în unelte utile oamenilor. Enoh ţi-a promis atunci că graţia lui Dumnezeu 
se va manifesta faţă de tine în timpul acestei ceremonii. 

14. Iată: calea care duce către templu este acum liberă. De aceea, 
însoţeşte-Mă împreună cu Enoh, pentru a primi ceea ce ţi-a fost promis! 
Amin". 



Capitolul 54 

Confesiunea smerită a regelui Lameh şi reţinerea sa înainte de a 
intra în templu. Discursul înţeleptului pe tema cuvântului Domnului şi al 
spiritului divin din interiorul omului. Intrarea în templul consacrat 

(10 iunie 1843) 

1. Dând curs acestui îndemn, Lameh s-a îndreptat imediat către 
templul înconjurat încă de norul cel alb. Fără să scoată un cuvânt, copleşit 
de extaz, el i-a urmat pe Enoh şi pe înţelept. 

2. Ajuns în apropierea intrării, el şi-a pierdut curajul de a intra în 
interiorul templului, deşi porţile acestuia erau larg deschise, căci îşi mai 
pierduse din aplomb. De aceea, el le-a spus celor doi prieteni ai săi: 

3. „Ascultaţi-mă, dragi prieteni şi fraţi, cred că încep să mă trezesc 
dintr-un vis sublim, dar deşi îmi ţin ochii larg deschişi, constatat că ceea ce 
mi se părea a fi un vis este de fapt realitatea însăşi. 

4. Voi îmi spuneţi să intru alături de voi în interiorul templului, dar 
eu vă răspund că nu voi fi niciodată în stare să fac aşa ceva, căci acest loc 
este prea sfânt şi nu doresc să-1 profanez cu paşii mei, eu, o fiinţă atât de 
impură! 

5. Intenţiile voastre sunt cât se poate de lăudabile, căci marea voastră 
înţelepciune vă arată ce trebuie să faceţi, dar compasiunea infinită a 
Domnului i-a permis inimii mele să îşi regăsească umilinţa şi pietatea, iar 
această inimă îmi spune: ,Nu eşti încă demn de a pătrunde în sanctuarul în 
care se manifestă într-o manieră atât de izbitoare slava lui Dumnezeu; căci 
El este un Dumnezeu unic, atotputernic şi pururi sfânt, sfânt, sfânt! ' Cred că 
trebuie să îmi urmez îndemnul inimii! 

6. Voi, ceilalţi, meritaţi cu siguranţă să intraţi în interiorul acestui loc 
sacru şi puteţi să vă urmaţi propria voce interioară, căci Domnul Dumnezeul 
nostru v-a consacrat pe înălţimile sacre, iar inimile voastre nu au fost 
niciodată profanate de vreun păcat în faţa Lui, căci i-aţi urmat întotdeauna 
căile cu sufletul pios! Nu la fel stau însă lucrurile în cazul meu! 

7. Eu am fost încă de la bun început unul din cei mai mari păcătoşi în 
faţa lui Dumnezeu şi am comis cele mai cumplite sacrilegii. De aceea, nu 
pot intra în acest sanctuar cu inima împăcată. 

8. De aceea, vă rog, nu încercaţi să mă convingeţi, căci ştiu că mi-aţi 
putea schimba părerea cu ajutorul înţelepciunii voastre divine, silindu-mă 
astfel să intru în acest templu mult prea sfânt pentru mine!" 

9. Dar înţeleptul 1-a luat pe Lameh de mână şi i-a spus: „Ascultă-Mă, 
tu, cel cu inima atât de smerită! Nu crezi că inimile fraţilor tăi şi ale 
surorilor tale reprezintă cu mult mai mult decât acest templu? Şi totuşi, tu ţi- 
ai croit drum printre ele cu ajutorul iubirii tale! Cum se face în acest caz că 
eşti atât de înspăimântat să intri în acest edificiu pe care Dumnezeu nu 1-a 
atins decât cu suflul Său, în timp ce El a dat viaţă inimilor fraţilor şi 
surorilor tale prin iubirea Sa cea mai vie, prin graţia şi compasiunea Sa de-a 
pururi sfinte? 

10. Ce contează mai mult: suflul emanat din voinţa Domnului sau 
Cuvântul Său substanţial şi viu, care a pătruns în timpul consacrării în 
inimile semenilor tăi? 

1 1 . Ascultă-Mă: lumile, aştrii solari şi tot ceea ce există s-au născut 
din suflul lui Dumnezeu. Acest lucru nu este însă valabil şi pentru spiritul 
omului, care se află în inima sa! Căci acesta este o parte substanţială din 
însuşi Spiritul etern şi autentic al lui Dumnezeu, care locuieşte chiar în 
inima Sa, fiind una cu El. 

12. Iar acum, judecă singur dacă merită să renunţi - chiar şi mânat de 
o prea mare smerenie - la un gest a cărui importanţă este minoră, când mai 
devreme nu ai ezitat să faci un gest cu adevărat măreţ! 

13. Pe de altă parte, constat că nu ţi-e teamă să îţi laşi mâna în mâna 
Mea, şi te rog să Mă crezi că Eu reprezint cu mult mai mult decât acest 

templu, cu tot cu norul alb care îl învăluie şi cu tot cu inima ce străluceşte ca 
un soare deasupra lui! 

14. De vreme ce ai acest curaj, poţi intra liniştit împreună cu noi în 
templu, cu conştiinţa curată şi pregătit să primeşti ceea ce ţi-a fost promis!" 

15. Auzind aceste cuvinte, Lameh şi-a mai revenit, aşa că a intrat în 
interiorul templului fără nici un fel de teamă, ba chiar animat de un curaj 
dublat de o mare bucurie. Căci el nu îl recunoscuse încă pe înţelept. 

Capitolul 55 

Semnificaţia simbolică a semnelor care au apărut în timpul 
ceremoniei de consacrare. Sărăcia este pe placul lui Dumnezeu. Puternicul 
presentiment al lui Lameh 

(12 iunie 1843) 

1. Ascultând îndemnul înţeleptului, cei trei au intrat în templu, 
ajungând în centrul acestuia, acolo unde era aşezat altarul sacrificial. 

2. De îndată ce au ajuns în faţa altarului, înţeleptul i-a spus lui 
Lameh: „Iar acum, dragă prietene şi frate, ascultă cu cea mai mare atenţie ce 
îţi va spune Domnul! Iată: El a început deja să vorbească! De aceea, 
lungeşte-ţi bine urechea!" 

3. Lameh s-a concentrat să audă ceva în jurul său, dar în afară de 
cuvintele înţeleptului nu a auzit nimic. După câteva clipe, el i-a spus: 

4. „Ascultă, dragul şi înţeleptul meu frate! Oricât de mult mi-aş 
încorda auzul, mi-e imposibil să aud altceva decât cuvintele tale pline de 
înţelepciune! 

5. De aceea, spune-mi dacă trebuie să ascult ceea ce doreşte să îmi 
comunice Dumnezeu prin intermediul gurii tale sau prin cea a lui Enoh, ori 
dacă voi fi considerat eu însumi demn să aud vocea lui Dumnezeu în acest 
sanctuar!" 

6. înţeleptul i-a răspuns: „Adevăr îţi spun: dacă templul este învăluit 
încă de acest nor luminos, acest lucru se datorează faptului că nu îl recunoşti 
pe Cel care îţi vorbeşte! 

7. Nu ai văzut deasupra templului o inimă strălucitoare, care nu este 
acoperită de nici un nor? Ei bine, această inimă nu îi aparţine lui Dumnezeu, 
ci este propria ta inimă! 

8. De ce a apărut ea deasupra templului? Pentru că tu îl cauţi fără 
încetare pe Dumnezeu pe înălţimi, plasând iubirea faţă de El şi cunoaşterea 
Lui deasupra propriului tău templu, care este înconjurat de nori pentru a te 
împiedica să vezi cine este Acela care îţi vorbeşte! 

9. Şi totuşi, tu nu ai construit un altar sacrificial deasupra templului, 
ci în interiorul lui. Spune-Mi: cum crezi că L-ai putea găsi pe Dumnezeu 
deasupra templului, acolo unde se află inima ta care arde de iubire şi 
străluceşte mai intens decât soarele, în condiţiile în care i-ai înălţat un altar 
sacrificial în interiorul templului?" 

10. Auzind aceste cuvinte, Lameh a rămas interzis, după care şi-a 
întrebat interlocutorul: 

11. „Ascultă, frate uluitor de înţelept şi prieten minunat! Dumnezeu 
mi-e martor: chiar şi pentru un înţelept, cuvintele tale sunt puţin cam prea 
atotcunoscătoare ! 

12. De aceea, te întreb cu toată seriozitatea: cine eşti tu, care vorbeşti 
de parcă ai fi Dumnezeu însuşi, astfel încât fiecare cuvânt al tău pătrunde în 
inima mea precum o rază luminoasă şi caldă? 

13. Cu siguranţă, nu poţi fi născut din femeie! Ori vii direct din mâna 
lui Dumnezeu ca fiinţă întrupată, ori eşti un înger de lumină extrem de 
elevat, din a cărui inimă se revarsă această abundenţă infinită de 
înţelepciune divină! 

14. Spune-mi cine eşti, ca să te pot recunoaşte!" 

15. înţeleptul i-a răspuns lui Lameh: „Adevăr îţi spun: coboară inima 
ta plină de iubire, aflată în căutarea lui Dumnezeu, până la nivelul acestui 
altar aflat mai jos, şi vei afla astfel în toată claritatea tot ce doreşti să ştii! 

16. Chiar crezi că Dumnezeu se complace sălăşluind numai pe 
înălţimi? Eu îţi spun: nici vorbă! In inima Lui nu pot intra decât cei mici şi 
umili! 

17. El nu doreşte să fie un Dumnezeu elevat, un mare Dumnezeu, un 
Dumnezeu bogat în faţa copiilor Săi. Dimpotrivă, preferă să fie un 
Dumnezeu al celor umili, al celor mici şi al celor săraci; căci El le-a dăruit 
totul copiilor Lui. Tot ce posedă El, posedă şi ei. 

18. De vreme ce eşti de acord cu acest adevăr absolut, cum îl poţi 
căuta pe Dumnezeu deasupra stelelor, deşi ştii foarte bine că plăcerea Lui 
cea mai mare este de a sălăşlui în inima micuţă a omului? 

19. Aminteşte-ţi: cum ţi-a apărut Domnul atunci când L-ai văzut 
pentru prima oară? Ca un cerşetor! Şi totuşi, tu L-ai recunoscut, din cauza 
înţelepciunii Sale! 

20. Cum este posibil ca un nor atât de dens să îţi mai umbrească încă 
privirile? 

21. Iată: adevărata înţelepciune este sărăcia! Dacă un om doreşte să 
devină la fel ca Dumnezeu, pentru a-L putea contempla, el trebuie să fie 
sărac. Numai aşa îl va putea recunoaşte el pe Dumnezeu, care este El însuşi 
sărac, găsindu-şi astfel fericirea absolută. Căci numai în această sărăcie 
rezidă libertatea cea mai deplină! 

22. De aceea, coboară-ţi inima din aceste înălţimi şi îl vei recunoaşte 
pe Cel pe care nu îl recunoşti încă. In acest fel, vei primi ceea ce ţi-a promis 
Dumnezeu atunci când ai făcut acea confesiune în care te-ai smerit!" 

23. In acest moment, în inima lui Lameh a început să se facă lumină, 
iar el a început să intuiască faptul că se petrec lucruri mari. 

24. El a dorit să cadă la picioarele înţeleptului, dar acesta 1-a 
împiedicat şi i-a spus: „Mai întâi de toate porunceşte-i inimii tale să se 
coboare din înălţimile pe care s-a cocoţat, şi abia apoi vei putea acţiona în 
funcţie de cunoaşterea pură şi autentică ce îţi va fi dezvăluită! Amin". 



Capitolul 56 

Interpretarea inexactă a lui Lameh referitoare la inima situată 
deasupra templului. Rectificarea Domnului. Cum şi unde trebuie căutat 
Dumnezeu 

(13 iunie 1843) 



1 . Lameh a început să reflecteze la cuvintele înţeleptului, întrebându- 
se cum să facă pentru a-şi coborî inima de deasupra templului în interiorul 
acestuia. 

2. Căci el nu înţelesese încă mesajul simbolic al înţeleptului şi 
credea că trebuie să se urce literalmente pe acoperişul templului şi să-şi ia 
inima în mână, pentru a o coborî astfel; sau, în cazul în care mâna sa s-ar fi 
dovedit prea scurtă, să ia un par lung şi să încerce să agate inima cu el, aşa 
cum ar fi procedat pentru a culege un măr situat pe o creangă prea sus pentru 
a putea ajunge la ea. 

3. Dându-şi seama ce se petrece în mintea lui Lameh, înţeleptul i-a 
spus: „Ascultă, Lameh, ceva mai devreme erai complet uluit de 
înţelepciunea Mea, mergând până acolo încât te-ai întrebat dacă nu cumva în 
faţa ta se află însuşi Dumnezeu (şi nu te înşelai deloc!). în acest caz, spune- 
Mi: cum se face că ai înţeles cuvintele Mele într-o manieră atât de greşită? 

4. Adevăr îţi spun: nu am mai întâlnit niciodată până acum un caz în 
care cuvintele spirituale să fie înţelese într-o manieră atât de stupidă şi să fie 
privite dintr-un unghi atât de material! 

5. Chiar crezi că inima strălucitoare de deasupra templului este inima 
ta trupească? 

6. Te asigur că inima ta trupească nu ne este de nici un folos pe acest 
altar, ca să nu mai punem la socoteală faptul că ea îţi este absolut 
indispensabilă pentru a trăi. Eu vorbeam de inima spiritului tău, respectiv de 
iubirea ta fată de Dumnezeu! 

7. Această inimă nu se poate lăsa atinsă nici de mâna ta din carne şi 
oase, nici chiar de un par, ci doar de forţa specifică a iubirii. 

8. Inima luminoasă nu este decât o viziune, care nu poate fi 
contemplată cu ochii fizici, ci doar cu cei ai spiritului. Ea nu înseamnă 
altceva decât că tu iubeşti un Dumnezeu infinit de îndepărtat pe care îl cauţi 
dincolo de stele. în schimb, pe acel Dumnezeu care se află tot timpul alături 
de tine nu îl recunoşti, şi deci nu-L poţi iubi! 

9. La drept vorbind, inima ta străluceşte de o iubire pură şi arzătoare 
faţă de El. Din păcate, avantajele pe care le extragi tu din această iubire sunt 
minore. Singurul beneficiu de care te bucuri sunt câteva luminiţe în noaptea 
care te înconjoară, care îţi permit să nu te scufunzi de tot în întuneric. La 
asta se rezumă însă totul! 

10. Pe de altă parte, Viaţa înseamnă tot ce poate fi mai important, 
căci durata ei este eternă, neputând fi confundată cu lumina singulară a vieţii 
temporale, care se stinge odată cu aceasta. 

11. De aceea, inima spiritului - respectiv iubirea ta faţă de 
Dumnezeu - trebuie să-ţi fie extrem de apropiată. Mai exact, ea trebuie să se 
afle în interiorul tău. Altfel spus, tu trebuie să îl cauţi pe Dumnezeu în tine, 
să îl recunoşti şi să îl iubeşti mai presus de orice, şi astfel te vei putea bucura 
de Viaţa eternă. Căci, vezi tu, această Viaţă este totuna cu Dumnezeu, din 
care se naşte şi din care emană! 

12. De vreme ce suntem de acord amândoi că acesta este un adevăr 
etern, spune-Mi: la ce îţi poate servi un Dumnezeu aflat la o distanţă infinită 
sau o Viaţă aproape inaccesibilă? 

13. Dacă doreşti să trăieşti, este absolut necesar să dispui de Viaţa 
eternă în interiorul tău şi nu să o cauţi dincolo de stele! 

14. In ceea ce îl priveşte pe Dumnezeu, aspectul Său infinit nu îţi 
este de nici un folos, căci, fiind o fiinţă limitată, tu nu vei putea cunoaşte 
niciodată această entitate infinită. 

15. Acesta este motivul pentru care Dumnezeu a ales drept sălaş 
inima omului, astfel încât nimeni să nu poată trăi vreodată în afara Lui sau 
fără El. 

16. De pildă, soarele care luminează pământul se află situat la o 
distanţă atât de mare încât nici un om nu-1 va putea atinge vreodată. De 
altfel, mărimea lui este atât de mare încât pământul pe care locuiţi voi li se 
pare locuitorilor săi o simplă mingiuţă de dimensiunea unui pumn! 

17. Spune-Mi: la ce ţi-ar folosi ţie acest soare, chiar dacă l-ai putea 
atinge cu mâna, cu privirile sau cu corpul tău, atât timp cât structura ta 
corporală nu îţi permite să integrezi în fiinţa ta întregul soare la o scară 
suficient de redusă? De altfel, chiar dacă l-ai putea integra în interior, el nu 
ţi-ar mai da nici lumina şi nici căldura actuală! 

18. în schimb, atât timp cât Dumnezeu ţi-a dat doi ochi cu care poţi 
contempla soarele în totalitatea lui, integrând astfel în mintea ta imaginea lui 
integrală, tu te poţi bucura de toate beneficiile pe care le răspândeşte el 
asupra planetei voastre. Şi totuşi, nu căldura lui este cea care te încălzeşte, ci 
soarele pe care îl porţi în tine! 

19. La fel se petrec lucrurile şi cu Dumnezeu, a cărui imensitate nu o 
vei putea cuprinde niciodată. Pentru tine, El este de-a dreptul inexistent! 

20. Pe de altă parte, acest Dumnezeu de proporţii nelimitate a plasat 
în inima ta spirituală imaginea Lui perfectă, care este însăşi viaţa ta şi care 
îţi este absolut accesibilă. 

21. Marea ta iubire faţă de Dumnezeu se naşte din această imagine a 
Lui care se află în interiorul tău şi care îţi dă viaţă. De aceea, scufundă-te în 
esenţa ta şi nu te mai despărţi vreodată de acest sanctuar. Dimpotrivă, dă-i 
forţă, şi astfel Dumnezeu va acţiona în permanenţă foarte aproape de tine. 
Nu vei mai fi nevoit astfel să te întrebi dincolo de ce stea se ascunde El, căci 
vei recunoaşte în tine propria ta stea sfântă în care sălăşluieşte Dumnezeu, 
lucrând fără încetare la modelarea vieţii tale, chiar dacă tu nu îţi dai încă 
seama de acest lucru. 

22. De aceea, trezeşte în tine o iubire cât mai mare faţă de acest 
Dumnezeu care îţi este foarte apropiat, iar inima ta va coborî pe altarul 
sacrificial fără a mai fi nevoit să o agăţi cu un par. II vei cunoaşte în acest fel 
pe acel Dumnezeu care se află foarte aproape de tine, iar aceasta va fi 
recompensa supremă pentru smerenia ta justă. Amin". 



Capitolul 57 

Lameh îşi recunoaşte nebunia şi îl descoperă pe Domnul în 
persoana Oratorului. Discursul Domnului pe tema naturii spiritului divin 
din interiorul fiinţei umane 

(14 iunie 1843) 

1 . Abia acum a înţeles pe deplin Lameh cuvintele înţeleptului. El şi-a 
lovit pieptul cu pumnii şi şi-a spus: 

2. „O, Doamne, cât de infinit de prost poate fi omul şi de câtă 
răbdare are nevoie înţelepciunea supremă pentru ca un om ca mine să poată 
începe să înţeleagă ordinea divină, această ordine atât de sublimă şi de 
sacră! 

3. Dar ce poate face un om creat? Tot ce poate face el este să trăiască 
în acord cu ordinea divină pe care o cunoaşte! Cine face acest lucru (dacă 
reuşeşte să recunoască această ordine) nu poate comite nici o greşeală! 

4. Tu, Doamne, ştii cel mai bine cât poate duce o fiinţă umană. De 
aceea, nu îi permiţi să pătrundă decât puţin câte puţin în profunzimea 

infinită a înţelepciunii Tale, pentru ca ea să îţi poată semăna prin acţiunile 
sale. 

5. De aceea, doresc să Te slăvesc, să Te iubesc şi să mă închin la 
picioarele Tale de-a lungul întregii mele vieţi!" 

6. In timp ce Lameh reflecta astfel, dizolvându-se într-o contemplare 
tăcută a propriei sale fiinţe, norul care învăluia templul a dispărut, făcând să 
apară construcţia în toată splendoarea ei. Simultan, inima luminoasă a 
coborât pe altar. 

7. In acest moment, toţi cei de faţă au căzut la pământ, închinându-se 
cu veneraţie, şi au spus: „O, Dumnezeu atotputernic şi preasfânt, ai milă de 
noi, păcătoşii!" 

8. Cutremurat de această viziune extraordinară (deşi aceasta îi fusese 
prezisă de înţelept), Lameh s-a prăbuşit la rândul lui la pământ şi i-a spus 
Acestuia: 

9. „Din învăţătura Ta, am înţeles că Spiritul Divin se află în mine, 
fapt de care încep să îmi dau seama. In Tine El este însă incomparabil mai 
puternic! De aceea, mă închin la picioarele Tale, în faţa iubirii şi 
înţelepciunii divine care sălăşluiesc în tine, precum şi în mine, căci îmi dau 
seama acum că Spiritul Divin trăieşte în inima mea, lucrând în favoarea 
mântuirii mele! 

10. Ii dăruiesc întreaga mea iubire lui Dumnezeu, Creatorul şi 
Părintele nostru preasfânt, care s-a coborât până la nivelul nostru, făcând 
astfel de minuni în faţa ochilor noştri, pentru ca noi să îl recunoaştem şi să 
trăim la unison cu ordinea Lui sacră, ce ni se revelează liber, pentru ca noi 
să obţinem Viaţa eternă!" 

1 1 . înţeleptul s-a aplecat atunci şi 1-a ridicat pe Lameh, spunându-i: 
„Lameh, adevăr îţi spun: ridică-te în inima ta şi recunoaşte-L pe Cel care îţi 
vorbeşte! 

12. Căci oamenii nu trebuie să îngenuncheze niciodată, nici să se 
prosterneze până la pământ în faţa Lui. Nici îngerii din cer nu fac acest lucru 
între ei, iar zeii sunt una cu Cel Unic. 

13. Priveşte-ţi fraţii în ochi în lumina zilei şi vei recunoaşte 
reflectându-se în ei unul şi acelaşi soare! De vreme ce nu există decât un 
singur soare care se reflectă în ochii tuturor fiinţelor care există, lumina care 
străluceşte în privirile oamenilor provine din aceeaşi sursă unică, din fluxul 
spiritual al aceluiaşi purtător al luminii! 

14. In mod similar, nu există decât un singur Spirit Divin care 
acţionează în inimile tuturor oamenilor. De aceea, spiritul din inima omului 
nu reprezintă un al doilea Dumnezeu, ci este identic cu Tatăl ceresc, care 
este infinit, la fel cum toţi sorii ce se reflectă în ochii oamenilor sunt identici 
cu soarele de pe cer. 

15. Eu sunt Domnul. Ştiu că acum Mă recunoşti, acesta fiind motivul 
real pentru care ai căzut la pământ în faţa Mea. 

16. Dar Eu îţi spun: dacă soarele ar fi singurul beneficiar al întregii 
sale lumini şi călduri, el s-ar autodistruge. Din fericire, el îşi răspândeşte 
această lumină şi această căldură asupra pământului vostru, încălzindu-1 şi 
luminându-1, fapt care îi permite să devină un cămin ideal pentru oameni şi 
pentru ceilalţi locuitori ai săi. 

17. In mod similar, Eu îmi transfer puterea divină copiilor Mei, 
pentru ca într-o bună zi aceştia să poată locui împreună cu Mine, în casa 
Mea, într-o stare de fericire supremă. 

18. De aceea, Eu nu doresc ca ei să se închine la picioarele Mele şi îi 
voi ridica de fiecare dată când vor face acest lucru. Pe de altă parte, Mă 
bucură sincer smerenia ta. 

19. Păstrează această smerenie şi această iubire, căci în acest fel nu 
vei mai fi nevoit vreodată să îţi cauţi inima pe acoperişul fiinţei tale! Amin". 

Capitolul 58 

Motivul pentru care Domnul se manifestă atât de rar în faţa 
oamenilor. Tentativa nereuşită a lui Lameh de a ridica de la sol oamenii 
prăbuşiţi în faţa apariţiei miraculoase. Descoperirea că este singur îi 
provoacă o mare tristeţe 

(16 iunie 1843) 



1. După ce L-a recunoscut plenar pe Domnul în persoana 
înţeleptului, Lameh ar fi vrut să anunţe prezenţa divină a Acestuia întregului 
popor, prin strigătele sale. 

2. Dar Domnul i-a spus: „Nu-ţi transpune în faptă intenţia. Gândeşte- 
te că dacă aş fi considerat acest lucru util şi necesar, Mi-aş fi dezvăluit Eu 
însumi identitatea în faţa oamenilor. 

3. O astfel de veste i-ar costa însă viaţa, căci sunt deja mult prea 
tulburaţi. 

4. De aceea, vom amâna această dezvăluire pentru un moment mai 
favorabil. Cu timpul, după ce Mă voi îndepărta din nou de privirile voastre, 
le vei putea vorbi despre prezenţa Mea. 

5. Voi mai rămâne o perioadă scurtă de timp printre voi în această 
formă vizibilă de înţelept, dar nimeni nu trebuie să ştie cine sunt, pentru a 
nu fi atins de judecata morţii din cauza Mea, pierzându-şi astfel libertatea 
interioară. 

6. Singurul lucru pe care îl poţi face este să ieşi şi să le spui 
oamenilor să se ridice de la sol, pentru a nu cădea într-o adoraţie oarbă a 

acestei inimi luminoase, crezând că este o manifestare metaforică a măreţiei 
şi înţelepciunii lui Dumnezeu. 

7. Explică-le oamenilor această imagine şi adevărul care ţi-a fost 
revelat, pentru ca ei să înţeleagă. Abia după ce îşi vor redobândi luciditatea 
vor putea ei să Mă slăvească în inimile lor, pe Mine, Dumnezeul şi Domnul 
lor! 

8. Aceasta este sarcina pe care ţi-o dau! Acum du-te şi acţionează, 
apoi întoarce-te aici. După îndeplinirea acestei misiuni, odihna îţi va părea 
cu atât mai dulce! Amin". 

9. Lameh a plecat să execute sarcina primită de la Domnul, dar când 
a încercat să îi ridice de jos pe oameni, trăgând de ei, nimeni nu s-a mişcat şi 
toţi au rămas la pământ într-o imobilitate totală, ca şi cum nimeni nu le-ar fi 
spus să se ridice. 

10. In faţa acestui spectacol, Lameh a simţit cum neliniştea îi 
pătrunde din nou în suflet şi şi-a spus: „Ce trebuie să fac ca să nu mă întorc 
cu coada între picioare în faţa Domnului, acoperindu-mă astfel de ruşine? - 
Ei bine, îi voi lua pe fiecare în braţe, îi voi aşeza pe picioarele lor şi le voi 
spune ce am de spus!" 

1 1 . Zis şi făcut. Din păcate, eforturile lui s-au dovedit zadarnice, căci 
de îndată ce îi lăsa din braţe pe oameni, aceştia cădeau din nou la pământ, în 
poziţia lor de dinainte, ca şi cum ar fi fost scufundaţi într-un somn adânc. 

12. Uimit la culme în faţa acestui comportament neobişnuit, Lameh 
se simţea din ce în ce mai stânjenit. El şi-a spus în sinea lui: „Mai bine mă 
duc la supuşii mei; ei mă vor asculta cu siguranţă, în măsura în care mai sunt 
înviată!" 

13. Zis şi făcut. Şi de această dată, eforturile sale au rămas însă fără 
nici un efect. De aceea, nu i-a mai rămas altceva de făcut decât să se 
întoarcă la templu, pentru a le spune ce s-a întâmplat Domnului şi lui Enoh. 
Ajuns aici, nu mică i-a fost însă surpriza să constate că aceştia dispăruseră. 

14. Era prea mult pentru bietul Enoh. Disperat, el şi-a spus: 
„Probabil că aceasta este voinţa Domnului. De aceea, facă-se voia Lui! 

15. Cu siguranţă, nu este vina mea că nu am reuşit să duc la 
îndeplinire porunca Domnului, căci am făcut tot ce mi-a stat în puteri, iar 
Domnul ştie foarte bine că nu pot să fac miracole. 

16. Pe de altă parte, nu doresc să stau aici fără să fac nimic. De 
aceea, mă voi duce să îi caut pe Domnul şi pe Enoh printre oamenii 
adormiţi. Dacă îi voi găsi, voi slăvi numele lui Dumnezeu. Dacă nu îi voi 
găsi, mă voi sacrifica la rândul meu pentru El şi voi trece şi eu la marea 
odihnă!" 

17. S-a dus aşadar să îi caute pe cei doi dispăruţi, dar nu a avut nici 
de această dată vreun succes, căci ei nu se aflau printre oamenii adormiţi. 

18. Atunci, Lameh a început să plângă, cuprins de disperare. S-a 
întors trist la templu şi s-a culcat lângă altar, încercând să doarmă, dar 
somnul nu i-a venit, căci frica şi angoasa sa erau prea mari. 

19. S-au scurs astfel şapte ore, dar nimeni nu a venit să îl trezească, 
iar Domnul împreună cu Enoh nu s-au arătat la faţă. 



Capitolul 59 

Observaţiile lui Lameh făcute în zorii zilei, în solitudinea sa. 
Tristeţea sa şi pierderea încrederii în Dumnezeu 

1 . După ce au trecut cele şapte ore, Lameh s-a ridicat şi şi-a spus cu 
tristeţe: 

2. „Domnul mi-a spus: ,După îndeplinirea acestei misiuni, odihna îţi 
va părea cu atât mai dulce! ' 

3. 1-am ascultat cuvintele şi am făcut ce mi-a zis. Nu am avut succes, 
dar nu din vina mea. Şi cum a fost odihna mea în timpul celor şapte ore care 
s-au scurs, după câte mi-am dat seama calculând mersul stelelor dinspre est 
către vest? 

4. Aproape că au răsărit zorii, dar nimeni nu se mişcă încă în jurul 
templului. Nu se aude nici cel mai mic zgomot! O, ce înspăimântător este să 
trăieşti în mijlocul unor morţi vii! 

5. Ce pot face acum, în trista situaţie în care mă găsesc? Oare trebuie 
să rămân aici până la răsăritul soarelui, sau trebuie să cobor singur în oraş ca 
să-mi anunţ poporul de ceea ce s-a întâmplat aici? 

6. Oare trebuie să apelez la un cunoscător al plantelor care să vină şi 
să vadă dacă aceşti oameni dorm cu adevărat sau sunt morţi? Sau ar fi de 
preferat o nouă tentativă de a-i trezi eu însumi? 

7. Ce se va întâmpla însă dacă eforturile mele se vor dovedi din nou 
zadarnice şi dacă nimeni nu va răspunde la chemarea mea, oricât de 
puternică ar fi ea? Oare nu voi fi atât de înspăimântat încât nu voi mai avea 
nici măcar puterea de a mă întoarce în oraş, unde aş putea porunci cel puţin 
ca aceşti morţi să fie înmormântaţi în mod onorabil? 

8. O, dar ştiu ce am de făcut: mă voi ruga din toată inima Domnului 
Dumnezeului Savaot, rugându-L să mă ajute. II voi implora din toate 
puterile mele, fără să mănânc şi fără să beau, aşteptând ca El să îmi asculte 
rugăciunea şi să mă consoleze. In caz contrar, voi muri şi eu, la fel ca fraţii 
şi surorile mele! 

9. Văd că soarele a început deja să răsară, astfel încât acum pot 
vedea cu claritate fiecare casă din oraş. 

10. Cât de sublim mi s-ar părea acest răsărit de soare dacă nu aş fi 
nevoit să îl contemplu singur, dacă poporul meu ar fi şi el trezit şi dacă s-ar 
închina Domnului cu inima fericită şi senină! 

11. Din păcate, sunt nevoit să contemplu trezirea naturii de unul 
singur, înconjurat de fraţii mei care nu doresc să se lase treziţi. 

12. O, cât de trist mă simt acum, când sunt nevoit să te contemplu 
singur, dimineaţă splendidă! Aş fi preferat de o mie de ori să fiu mort decât 
să fiu singurul om în viaţă în mijlocul a mii de oameni adormiţi! 

13. Oare cu ce am greşit? De ce m-au abandonat în acest fel Domnul 
şi Enoh? Doar am făcut tot ce mi-a stat în puteri pentru a îndeplini voinţa 
Domnului. 

14. Iar El, Preasfântul, El, care se pretinde preaplin de iubire şi de 
compasiune, m-a abandonat aici, fără nici un cuvânt şi fără nici o explicaţie! 

15. Şi totuşi, mai devreme se aflau aici, în timp ce poporul meu 
continuă să se afle afară, dormind un somn de moarte. 

16. Cum este posibil să fi dispărut aşa? - Mai bine mă duc afară să 
mai arunc o privire! S-au întâmplat atât de multe lucruri nefireşti încât nu 
pot exclude posibilitatea ca totul să fie un simplu vis!" 

17. Lameh a ieşit afară din templu, dar, spre marea sa uimire, nu a 
mai găsit pe nimeni. 

18. Disperat, el şi-a izbit palmele deasupra capului şi a strigat: 
„Pentru numele lui Dumnezeu, ce înseamnă acest lucru? Oare chiar sunt 
victima unui vis, sau m-am trezit din somn? In ce stare lamentabilă mă aflu? 

19. Aş fi vrut să mă rog, dar acum îmi este imposibil! Mă aflu aici, 
fără Dumnezeu, fără prieteni, fără fraţi, fără soţie şi fără copii. Nu mai 
dispun decât de această viaţă mizerabilă, care îmi permite să simt teribila 
pedeapsă a lui Dumnezeu sau cumplita răzbunare a Şarpelui! 

20. Oare ce trebuie să fac? - Să mă rog? Dar cui să mă rog? Celui 
care m-a abandonat, sau care nici măcar nu există? Nu, nu doresc să fac 
acest lucru! 

21. La urma urmelor, eu sunt Lameh! Acest mare oraş îmi aparţine, 
la fel ca şi întreaga ţară şi poporul său. 

22. Mi-am dorit din răsputeri să fiu un slujitor demn al Domnului şi 
am sacrificat tot ce am avut în acest scop, dar El mi-a jucat această festă şi 
m-a înşelat! 

23. Aşa stând lucrurile, nu mai doresc să trăiesc. îmi propun să mor 
de foame aici, în interiorul acestui templu, iar acesta va fi ultimul meu 
sacrificiu oferit acestui Dumnezeu imposibil! 

24. Rostesc acum un ,Amin' categoric; nici o altă înţelepciune nu mă 
va face să îmi schimb hotărârea. Chiar dacă Domnul ar apărea în această 
clipă, nu cred că m-ar mai putea convinge. 

25. Cât despre tine, sărman popor adormit, nu ai decât să îţi dormi 
somnul cel de moarte, devenind o hrană pentru viermi şi pentru furnici. In 
scurt timp, mă voi alătura şi eu ţie! Prefer de o mie de ori să nu mai exist 
deloc decât să fiu bătaia de joc a Domnului! 

26. Iţi mulţumesc, inimă a mea, pentru că mi-ai inspirat acest gând. 
Acum mă simt într- adevăr mai bine. Dorinţa de răzbunare mi se pare infinit 
mai dulce decât devoţiunea stupidă faţă de un Dumnezeu ipocrit, care mă 
înşeală fără să aibă nici un motiv să o facă! 

27. Aşa să fie! Doresc să mor şi să dispar de pe acest pământ care îţi 
aparţine Ţie, Dumnezeu necredincios! Spun aşadar propriul meu ,Amin', 
ferm şi irevocabil! Amin". 



Capitolul 60 

Teribila viziune a regelui Lameh şi sfârşitul coşmarului său. Lameh 
cel venit din înălţimile sacre îi revelează semnificaţia acestuia 

(19 iunie 1843) 

1 . După ce s-a lăsat pradă acestei stări de exaltare, Lameh a intrat în 
templu şi s-a aşezat lângă altar, sprijinindu-se de acesta, cu privirea întoarsă 
către răsărit, căci nu-i mai făcea nici o plăcere să contemple altarul gol, dat 
fiind că inima strălucitoare a dispărut de îndată ce el s-a înfuriat. 

2. Intenţia lui era să rămână în această poziţie până când va muri, dar 
răsăritul unui nou soare 1-a făcut să revină cu picioarele pe pământ. 

3. Noul răsărit i-a apărut astfel: în locul soarelui pe care îl aştepta să 
răsară, pe cer a apărut capul unui şarpe monstruos. Acesta urca din ce în ce 
mai sus, purtat de un corp uriaş. Iar şarpele strălucea la fel de puternic ca şi 
soarele. 

4. Când monstrul a ajuns suficient de sus pe cer, el a fost urmat de o 
sumedenie de şerpi mai mici, care aveau, la fel ca şi el, capetele aureolate de 
lumină. 

5. In scurt timp, întregul cer s-a acoperit de şerpi care se încolăceau 
în jurul marelui monstru. 

6. Mişcările lor au devenit din ce în ce mai violente, până când s-au 
transformat într-o adevărată luptă. Şarpele cel mare îi muşca pe cei mici, 
care cădeau la pământ, şi de fiecare dată când atingeau solul, luau foc. 

7. Atinsă de un astfel de flagel, scoarţa terestră a început să geamă cu 
voce tare, iar munţii s-au încovoiat de mânie către văi, deturnând cursul 

râurilor. Din crăpăturile şi prăpăstiile astfel create în scoarţă au ieşit nori 
uriaşi, care au întunecat întregul cer. Din ei s-a revărsat atunci un potop 
nemaivăzut, care a inundat întregul pământ. 

8. Apele au continuat să crească, iar în scurt timp au acoperit cu totul 
oraşul Hanoh, după care au format un val uriaş, care ameninţa să acopere 
inclusiv muntele pe care se afla Enoh şi poporul său adormit. 

9. In clipa în care muntele a început să tremure, iar templul să dea 
semne că se va prăbuşi, moment în care a mai şi izbucnit un trăsnet puternic, 
care a făcut să se cutremure întregul pământ, lui Lameh i s-a făcut frică, deşi 
ceva mai devreme era ferm hotărât să se lasă pradă morţii. 

10. El s-a ridicat în picioare, s-a frecat la ochi şi a început să 
privească mai atent în jurul lui. Dintr-o dată, i-a văzut pe Domnul şi pe Enoh 
stând liniştiţi în templu, în timp ce afară stătea adunată mulţimea de oameni 
care îl adorau pe Dumnezeu, lăudându-i numele. El însuşi era perfect 
sănătos, aflându-se în siguranţă în mijlocul poporului său. 

1 1 . Regăsind ordinea perfectă de odinioară, el s-a întors către Tubal- 
Cain şi 1-a întrebat: 

12. „în numele iubirii de Dumnezeu, spune-mi, fiule, ce s-a 
întâmplat? Unde am fost? Şi unde aţi dispărut voi, împreună cu înţeleptul şi 
cu Enoh, care văd că acum mă aşteaptă liniştiţi în templu?" 

13. Tubal-Cain i-a răspuns: O, părinte Enoh, ce întrebare este asta? 
Oare ţi-ai pierdut minţile, de nu-ţi mai aminteşti că ai venit aici, trimis de 
înţelept, pentru a le porunci oamenilor să se ridice de la pământ? 

14. Imediat după ce ai îmbrăţişat-o pe mama şi pe mama Naamei, ai 
adormit profund în braţele lor, fericit că ai dus la îndeplinire ordinele 
înţeleptului. Ai dormit multă vreme, dar nu ţi-aş putea spune exact cât timp. 

15. Asta este tot ce îţi pot spune. Dacă nu mă crezi, îi poţi întreba pe 
ceilalţi martori aici de faţă, şi nimeni nu va nega adevărul spuselor mele". 

16. Atunci, Lameh a strigat cu voce tare: „O, Dumnezeule preasfânt 
şi unic! Slăvit fie de-a pururi numele Tău! Iţi consacru Ţie întreaga mea 
iubire şi recunoştinţă pentru faptul că odioasa experienţă pe care am trăit-o 
nu a fost decât un vis! 

17. Dar oare cum am putut să adorm fără să execut imediat porunca 
Domnului?" 

18. Lameh de pe înălţimile sacre, care se afla şi el în imediata 
apropiere a regelui, i-a răspuns: „Vezi tu, dragul meu frate, motivul este cât 
se poate de simplu: ai adormit deoarece nu ai dus imediat la îndeplinire 
porunca Domnului, întrucât aveai intenţia secretă de a-ţi petrece noaptea 
alături de soţiile tale pe acest vârf de munte! 

19. Aşa se explică de ce Domnul te-a făcut să adormi tocmai când ai 
ajuns lângă ele, exact în momentul în care ţi s-a părut, în reveria visului tău, 

că încercai să trezeşti poporul adormit, gest pe care nu ai mai apucat să îl 
faci, pentru simplul motiv că adormiseşi deja, cu gândul la deliciile pe care 
ţi le vor oferi soţiile tale. 

20. Iubirea ta trupească a prevalat în faţa iubirii de Dumnezeu, iar 
experienţa pe care ai trăit-o nu a fost decât consecinţa acestei greşeli. 

21. Acum îngăduie-mi să te conduc înapoi în templu, unde Domnul 
îţi va revela şi alte umbre care se mai găsesc încă în tine. Aşadar, urmează- 
mă! Amin". 



Capitolul 61 

Cei doi Lameh sunt întâmpinaţi cu iubire de Domnul. Explicarea 
evenimentelor trăite de Lameh în vis. Ordinea şi ierarhia Tatălui ceresc 

(20 iunie 1843) 

1. Dând curs cuvintelor lui Lameh cel din înălţimile sacre, Lameh 
din ţinuturile de jos 1-a urmat în templu. 

2. De îndată ce cei doi Lameh au intrat în interior, Domnul le-a ieşit 
în întâmpinare, cu braţele larg deschise. 

3. Acest gest de iubire venit din partea Celui Preaînalt 1-a umplut de 
uimire pe Lameh, cu atât mai mult cu cât nu cu mult timp în urmă se aflase 
într-o situaţie critică (cel puţin, aşa credea el) şi se aştepta să fie mustrat 
pentru reveriile sale şi pentru poftele sale trupeşti. 

4. Dar Domnul i-a spus bietului Lameh, care încă era temător şi 
surprins: „De ce te minunezi atât de tare de bunătatea, iubirea şi graţia Mea? 
Aminteşte-ţi de păcatele tale anterioare, care nu M-au împiedicat să Mă 
apropii de tine. 

5. Dacă ţi-am ieşit atunci în întâmpinare, deşi erai duşmanul Meu cel 
mai crunt, ajutându-te să scapi de întuneric şi să te ridici mai presus de 
statutul de creatură profund amăgită, de ce te uimeşte atât de tare faptul că 
ţi-am ieşit în întâmpinare acum, când nu ai păcătuit cu nimic? 

6. Visul pe care l-ai avut nu s-a datorat păcatelor tale, ci faptului că 
am vrut să îţi demonstrez, ţie şi urmaşilor tăi, unde poate conduce iubirea 
excesivă pentru o femeie. 

7. Consideră ceea ce ţi-am arătat drept o învăţătură pentru tine şi 
pentru urmaşii tăi, şi nu ca o acuzaţie sau ca un păcat. 

8. Dacă vei respecta această învăţătură, vei trăi în spiritul adevăratei 
iubiri şi a înţelepciunii care derivă din ea. 

9. Iar acum, intră în templu, însoţit de ghidul tău, pe care îl iubesc 
foarte mult. Vom discuta astfel în linişte şi ne vom bucura de flacăra pură a 
inimii luminoase care străluceşte pe altar". 

10. Mult mai bine dispuşi, cei doi au intrat în templu, preamărindu-L 
pe Domnul în inimile lor. 

11. Domnul i-a condus spre altar şi le-a spus: „Sunt cazuri în care, 
sub presiunea circumstanţelor exterioare, omul trebuie să dea dovadă de 
răbdare şi să transforme necesitatea într-o virtute. 

12. De pildă: treptele din jurul altarului nu au fost construite pentru 
ca noi să stăm pe ele, dar întrucât în interiorul templului nu există nici o 
bancă, ne vom aşeza totuşi pe aceste trepte, cu faţa orientată către est, 
transformând astfel aceste ornamente lipsite de utilitate în nişte obiecte 
folositoare. 

13. La urma urmelor, cine ar putea obiecta? In ultimă instanţă, 
templul a fost construit pentru noi, cu tot cu altar şi cu treptele din jurul 
acestuia. De aceea, suntem liberi să utilizăm aşa cum dorim acest edificiu! 
Cei zici, Lameh, am dreptate sau nu?" 

14. Lameh i-a răspuns: „O, Doamne, Tată preasfânt şi preaplin de 
iubire! Numai voinţa Ta este sacră şi ea mă umple de bucurie. De aceea, 
facă-se întotdeauna după voia şi după plăcerea Ta! 

15. O, Doamne şi Tată! Te rog doar să ne spui, cu blândeţea şi cu 
răbdarea Ta infinită, în ce ordine trebuie să ne aşezăm în jurul Tău, astfel 
încât voia Ta să fie îndeplinită şi în această privinţă!" 

16. Domnul i-a răspuns lui Lameh: „Se vede că eşti obişnuit cu 
curtea şi cu ceremonialele ei. Din cauza acestui formalism ai uitat ce 
înseamnă un comportament normal. 

17. Dar Eu îţi spun: priveşte cum se comportă copiii unui tată care îi 
iubeşte foarte mult. Cum procedează aceştia atunci când tatăl lor multiubit 
se întoarce acasă? 

18. Ei aleargă către el cât de repede îi ţin picioarele, iar cel care este 
cel mai rapid dintre ei este primul care se aruncă în braţele sale. Abia apoi 
vin ceilalţi, fiecare în funcţie de agilitatea picioarelor lor. 

19. Desigur, cel mai mic dintre ei rămâne în urmă; dar tatăl cel bun îl 
vede cum se târăşte de-a buşilea către el cu inima bătându-i de bucurie, şi 
când acesta s-a apropiat, îi iese în întâmpinare, plin de iubire, îl ia în braţele 
sale şi îl strânge la piept, lângă inima sa, mângâindu-1 şi sărutându-1 plin de 
tandreţe. 

20. Iată, dragul Meu Lameh, acestea sunt regulile de comportament 
în casa Mea celestă şi cele care domnesc la curtea Mea! Primul care ajunge 
la Mine este cel dintâi, dar Eu îl iau totuşi în braţele Mele şi pe cel din urmă 
şi cel mai slab dintre copiii Mei, pentru a-1 strânge la piept şi a-1 răsfăţa 
peste măsură, fericit că şi-a recunoscut Tatăl cu toată slăbiciunea sa şi s-a 
grăbit să îi iasă în întâmpinare. 

21. Procedaţi şi voi în acest fel şi nu mai ţineţi seama de ierarhii! 
Numai în acest fel îmi veţi face cea mai mare bucurie posibilă, Mie, care 
sunt Părintele vostru autentic! 

22. Iată, Eu M-am aşezat deja; veniţi aşadar lângă Mine!" 

23. Uniţi prin iubirea lor arzătoare pentru Tatăl ceresc, cei trei 
bărbaţi s-au grăbit în braţele Acestuia, iar El le-a spus: „Acum este foarte 
bine. Aşa trebuie înţeleasă adevărata ordine celestă! Rămâneţi de-a pururi în 
această ordine şi astfel îmi veţi face pe plac! Amin". 



Capitolul 62 

Ordinea construcţiei interioare a pământului în funcţie de polaritate 
şi ordinea corpurilor organice: simboluri ale ordinii create de Domnul 

(21 iunie 1843) 



1 . Aşadar, cei trei au luat loc lângă Domnul, Enoh şi Lameh cel din 
înălţimile sacre la dreapta Lui, iar Lameh din ţinuturile de jos la stânga Lui. 
După care Domnul le-a spus: 

2. „Vedeţi voi, copiii Mei dragi, în acest fel suntem perfect aşezaţi, 
iar ordinea în care ne aflăm este perfectă. 

3. La drept vorbind, voi nu vă daţi încă seama de acest lucru, dar 
avem destul timp la dispoziţie pentru a vorbi despre astfel de lucruri în 
linişte. Vom putea discuta despre tot ce dorim până la răsăritul complet al 
soarelui şi vom profita de ocazie pentru a vorbi despre adevărata ordine 
celestă. 

4. Constat deja că Lameh cel din stânga Mea ar dori să afle mai 
multe despre ordinea justă în care trebuie aşezate toate lucrurile. La ce se 
referă această ordine? Ei bine, în cel mai scurt timp veţi putea avea o 
reprezentare a acesteia chiar în faţa ochilor voştri. Aşadar, ascultaţi-Mă! 

5. Pământul pe care locuiţi voi este un corp ceresc rotund. La 
suprafaţa sa el pare inert, dar în interior reprezintă o construcţie organică 
vie, care trăieşte la fel ca un animal! 

6. Condiţia primordială asociată cu viaţa este un nucleu central, sau 
mai bine zis un punct de atracţie sau un centru de greutate ce atrage totul 
către el, dând astfel naştere unei excitaţii, unei încălziri şi unei aprinderi 
absolut necesare. La fel ca toate corpurile cereşti care îmi populează creaţia 
infinită, ca toţi sorii şi toate lunile, şi acest pământ are un centru de greutate 
care poate fi comparat cu inima animalelor şi cu cea a oamenilor care trăiesc 
în sfera sa naturală. 

7. Acest punct central nu se află însă exact în centrul fizic al masei 
organice, fapt pe care îl puteţi constata deopotrivă la animale şi la oameni, şi 

care este valabil inclusiv în cazul marilor corpuri cereşti. El este întotdeauna 
situat puţin lateral, la trei sferturi din distanţa faţă de acesta, pentru a nu fi 
complet strivit de masa pe care o atrage, devenind astfel incapabil să se mai 
mişte. 

8. Dat fiind că acest punct central nu se suprapune niciodată cu 
centrul specific al masei organice (situat chiar în centrul acesteia), greutatea 
acestei mase nu apasă direct asupra lui, în mod egal şi din toate direcţiile, 
fapt care îi permite să se mişte mai liber şi să dispună de un anumit câmp 
liber de activitate. Dacă ar fi situat în centru, el ar fi strivit de masa organică; 
dar în poziţia sa laterală, el suportă o greutate mai mică şi mai uşoară. 

9. Datorită greutăţii şi inerţiei sale specifice, absolut inevitabile, 
masa centrală nu se poate ridica mai presus de propria sa condiţie, fiind 
nevoită să renunţe la slabele sale tentative şi să se întoarcă de unde a plecat; 
astfel, adevăratul centru de greutate, situat în câmpul de excitaţie, poate bate 
liber, animând din nou, prin forţa sa de atracţie, punctul central al masei 
inerte, care este iarăşi atras de nucleul său. Sub această presiune enormă, 
acesta se retrage din nou în lateral, acolo unde presiunea este mai mică şi 
mai lejeră. 

10. Din acest du-te-vino constant, la drept vorbind pur mecanic şi 
uniform, se naşte ceea ce numim viaţa naturală, organică şi animală! 

1 1 . Forţa motrice a organismului, generată de acest mecanism, este 
transmisă în mod natural întregii mase, căreia îi permite să se pună în 
mişcare. Organismul devine astfel animat şi îşi poate utiliza această forţe 
motrice în funcţie de natura acesteia. 

12. Ca să spunem adevărul până la capăt, acest mecanism nu ar putea 
funcţiona fără concursul Meu direct, scop în care Eu trebuie să construiesc 
mai întâi întreaga masă a organismului, punct cu punct, făcând-o apoi să 
funcţioneze aşa cum am explicat mai sus. 

13. Dacă a fost construit corect, organismul îşi începe viaţa şi va 
continua să trăiască atât timp cât îi voi procura hrana de care are nevoie. 
Dacă, din motive ştiute numai de Mine, încetez să îi mai procur această 
hrană, el devine din ce în ce mai slăbit, autoconsumându-se singur, în 
aceeaşi ordine în care a fost creat, până când se dezagregă complet şi se 
întoarce la Mine ca substanţă spirituală a voinţei Mele. 

14. Aceasta este esenţa planului Meu, prin care am creat toate 
organismele. Pe măsură ce spiritul vostru se va trezi, veţi înţelege din ce în 
ce mai bine aceste lucruri în lumina lui. Deocamdată, tot ce trebuie să ştiţi 
este că ordinea în care ne-am aşezat acum corespunde perfect celei care a 
stat la baza planului de construcţie a creaţiei Mele. Vă voi explica imediat în 
ce constă această corespondenţă. 

15. Ei bine, Eu sunt punctul central de atracţie a întregii vieţi, în timp 
ce voi sunteţi organele ei de percepţie, născute din Mine! - Spune-Mi, 
Lameh, sunt Eu aşezat exact în mijlocul vostru?" 

16. Lameh a rămas uşor şocat de această întrebare. După ce şi-a mai 
revenit, el a răspuns: „Nu, Doamne şi Părinte al meu! Atât timp cât suntem 
doar patru persoane, acest lucru ar fi imposibil. Punctul fizic central este 
situat între Tine şi Enoh!" 

17. Domnul i-a spus: „Tocmai de aceea este perfectă această ordine, 
atât timp cât Eu, care sunt baza întregii vieţi şi a oricărei activităţi, Mă aflu 
la trei sferturi din distanţa faţă de centrul fizic al micului nostru grup. Tu 
reprezinţi polul nord, care este mai mic şi mai uşor, în timp ce Enoh şi 
Lameh simbolizează polul sud, care este mai mare şi mai greu. 

18. în continuare, doresc să vă ofer câteva explicaţii referitoare la 
sfera nelimitată a vieţii. 

19. Dacă vreunul dintre voi doreşte să spună ceva, poate să ia liniştit 
cuvântul, şi astfel veţi ajunge să înţelegeţi mai bine! Nu trebuie să vă faceţi 
probleme din cauza Mea! Poţi să începi chiar tu, Lameh! Amin". 



Capitolul 63 

Despre poligamie. Ordinea matrimonială şi cea a procreaţiei 

(22 iunie 1843) 



1. Lameh nu a stat mult timp pe gânduri şi i-a pus Domnului 
următoarea întrebare: 

2. „O, Doamne, cel mai bun, mai plin de iubire şi mai sfânt dintre 
toţi Părinţii! De vreme ce mi-ai acordat imensa graţie de a vorbi în faţa Ta, 
invitându-mă să îţi pun orice întrebare doresc, pentru a-mi lămuri astfel 
diferite aspecte pe care nu le înţeleg încă, îndrăznesc să fac uz de această 
favoare infinită. 

3. M-am întrebat adeseori dacă în ochii Tăi pare just şi rezonabil ca 
un bărbat să îşi ia mai multe soţii! 

4. După toate aparenţele, natura pare să susţină această ipoteză, 
întrucât bărbatul este capabil în permanenţă să procreeze. In schimb, femeia 
nu poate fi fecundată decât o singură dată pe an. 

5. Dacă ţinem cont de aceste fapte şi le plasăm în lumina înţelegerii 
juste, poligamia pare să corespundă perfect naturii omului, întrucât conduce 
la mai buna populare a acestei planete. 

6. Dacă privim însă lucrurile din perspectiva numărului de indivizi 
împărţiţi pe sexe, nu putem decât să tragem concluzia că nu aceasta este 
adevărata Ta voinţă, întrucât numărul femeilor îl egalează pe cel al 
bărbaţilor, şi nu de puţine ori este chiar mai mic decât al acestora. Rareori se 
întâmplă ca numărul femeilor să îl depăşească pe cel al bărbaţilor, şi nici 
atunci nu îl depăşeşte cu mult. 

7. Acest raport între cele două sexe pare aşadar să contrazică prima 
concluzie, care, conform tuturor legilor raţiunii, corespunde nevoilor naturii. 
Astfel, dacă am tolera poligamia, mii de bărbaţi ar rămâne fără femei, deşi 
ar fi la fel de capabili să procreeze ca şi cei care ar dispune de mai multe 
soţii. 

8. Invers, dacă am interzice poligamia, bărbaţii capabili să procreeze 
în fiecare zi nu ar putea-o face mai des de o singură dată pe an, fapt care 
pare să contrazică legile naturii. - O, Doamne, acesta este aspectul pe care 
aş dori să mi-1 lămureşti!" 

9. Domnul i-a răspuns lui Lameh: „Mi-ai pus o întrebare corectă şi 
cu adevărat înţeleaptă, iar ghidul unui popor atât de numeros are cu 
siguranţă dreptul să cunoască şi să înţeleagă răspunsul. 

10. Ascultă-Mă! Dacă poligamia ar fi conformă cu ordinea Mea, aş fi 
creat cel puţin 360 de femei pentru Adam, primul bărbat creat de Mine pe 
acest pământ, care continuă să trăiască pe înălţimile sacre şi care va mai trăi 
încă foarte mulţi ani de acum înainte, putând să facă încă mult timp uz de 
capacitatea sa de procreare. 

1 1 . Vezi tu, Eu nu i-am dăruit însă lui Adam decât o singură soţie, şi 
la fel am procedat cu toţi ceilalţi bărbaţi de pe pământ. Nu cred că ţi-e greu 
să tragi de aici concluzia corectă, potrivit căreia eu nu am predestinat decât 
o singură femeie pentru un bărbat, în pofida marii puteri procreatoare a 
acestuia. 

12. In ceea ce priveşte această putere, aceasta i-a fost acordată 
bărbatului nu pentru a-1 incita să procreeze frecvent, ci numai pentru a-1 
înzestra cu o mare forţă creatoare. In acest fel, el nu poate da naştere unui 
număr foarte mare de copii, dar aceşti copii vor fi mult mai puternici decât 
dacă ar fi putut procrea liber, în timp ce poligamia ar fi condus la naşterea 
unor copii din ce în ce mai slabi şi mai imaturi. 

13. Un germen care nu a atins maturitatea nu va putea da niciodată 
naştere la fructe bune, iar de multe ori nu va da nici un fel de fructe. 

14. La fel se petrec lucrurile şi în cazul fiinţei umane, care este 
creatura Mea cea mai preţioasă. 

15. De aceea, nu vă luaţi mai mult de o singură soţie şi nu faceţi 
copii mai des de o dată la trei ani. M-ai înţeles?" 



Capitolul 64 

Dorinţa bărbatului de a poseda cât mai multe femei frumoase. 
Sentimentele bărbatului nu ajung la maturitate decât prin iubirea acestuia 
faţă de Domnul 

(23 iunie 1843) 

1. Mulţumit de primirea acestei învăţături de o importanţă extremă, 
Lameh a luat din nou cuvântul în faţa Domnului: 

2. „O, Doamne şi Tată, tot ce ne-ai spus până acum mi se pare cât se 
poate de just. îmi dau acum seama cu claritate că un bărbat nu trebuie să 
aibă mai mult de o singură soţie, dacă doreşte să trăiască în armonie cu 
ordinea Ta. 

3. Ascultând cuvintele Tale sfinte, mi-a trecut însă prin minte un nou 
argument care ar părea să susţină teza poligamiei, cel puţin din punct de 
vedere moral şi spiritual. 

4. Deşi sfera cunoştinţelor mele este extrem de limitată, în calitatea 
mea de ghid numit de Tine nu pot să nu ţin cont de un astfel de argument pe 
care mi l-ar putea aduce oamenii. De aceea, doresc să-Ţi împărtăşesc fără 
nici cea mai mică reţinere acest argument, căci în graţia Ta infinită, mi-ai 
permis să iau cuvântul în faţa Ta, aşa că doresc să mă folosesc până la capăt 
de acest drept, în măsura modestelor mele cunoştinţe". 

5. Domnul 1-a întrerupt pentru o clipă pe Lameh, spunându-i: „Ai 
perfectă dreptate să acţionezi astfel, dar nu te întinde prea mult şi nu te mai 
pierde în atâtea preambuluri şi în atâtea scuze anticipate; căci timpul pe care 
îl avem la dispoziţie este limitat, şi deci cu atât mai preţios, iar Eu nu sunt 
omul pe care trebuie să-1 pregăteşti îndelung pentru a înţelege ce vrei să-i 
spui! 

6. De aceea, nu te mai pierde în detalii şi spune exact ce ai de spus. 
Oricum, Eu ştiu cu mult timp înainte ce anume doreşti să Mă întrebi. In 
aceste condiţii, ar trebui să-ţi fie cu atât mai uşor să vorbeşti pe scurt, ştiind 
cu toată certitudinea că voi înţelege ce ai de spus! 

7. Iar acum, spune -Mi pe şleau ce anume nu-ţi este clar, dar fără alte 
explicaţii suplimentare care nu-Mi sunt deloc necesare pentru a înţelege ce 
vrei să-Mi spui! Vorbeşte aşadar cu curaj şi fără ezitare!" 

8. Uşor umilit de această mustrare scurtă, dar energică, Lameh şi-a 
prezentat pe scurt nelămurirea, spunând: 

9. „Bărbatul simte în el nevoia de a avea mai multe femei, nu una 
singură; iar acest sentiment este insaţiabil. Chiar dacă are deja două sau trei 
soţii, ori chiar mai multe, dacă ajunge într-un loc în care există alte o sută de 
frumuseţi feminine, el simte pe loc o dorinţă violentă de a le poseda pe 
toate! 

10. De vreme ce el nu este însă propriul său creator, doresc să Te 
întreb pe Tine, adevăratul său Creator, de ce l-ai înzestrat pe bărbat cu acest 
instinct, deşi el nu este în conformitate cu ordinea Ta? Cu siguranţă, 
bărbatul nu şi-ar fi putut dezvolta singur o tendinţă atât de periculoasă 
pentru bunăstarea lui". 

11. Domnul i-a răspuns lui Lameh: „Ascultă, bogăţia senzaţiilor 
umane poate fi comparată cu puterea procreaţiei. 

12. Sentimentul pe care îl trăieşte omul ca impuls atotputernic sau ca 
instinct în inima sa este exact cel care se manifestă printr-o mare capacitate 
de a procrea. Acest sentiment există însă numai la nivel spiritual. 

13. Dacă bărbatul cadă pradă tentaţiei desfrâului şi îşi risipeşte 
sămânţa oriunde se duce, spune-Mi, cum ar mai putea un astfel de bărbat, 
secat până la măduvă, să dea naştere unor fructe bune, chiar dacă dispune de 
o femeie fecundă, cu mijloacele sale de fecundaţie de care a abuzat atât de 
mult? 

14. In mod evident, ar fi incapabil! Căci mustul nu mai poate da 
naştere unui suc spiritual. 

15. La fel se petrec lucrurile şi cu bogăţia senzaţiilor. De aceea, 
bărbatul ar trebui să îşi concentreze aceste senzaţii în inima sa, orientându-le 
către Mine. Când va ajunge astfel la maturitatea forţelor sale, el va găsi în 
Mine - care sunt originea tuturor lucrurilor, deci inclusiv a tuturor femeilor 
frumoase - echivalentul absolut şi perfect satisfăcător al acestora. Graţie 
acestui sentiment atotputernic, el îşi va putea iubi soţia în măsura justă şi nu 
va mai tânji după cea a aproapelui său. 

16. Mai trebuie să ştii un lucru: toate atributele cu care am înzestrat 
fiinţa umană reprezintă doar o investiţie în vederea unui scop cu mult mai 
elevat şi mai etern. De aceea, omul nu trebuie să îşi risipească cu 
inconştienţă aceste forţe, ci trebuie să aştepte ca ele să ajungă la maturitate, 
pentru a se putea folosi în mod plenar de ele. 

17. Aşa cum fructele pământului se hrănesc cu lumina soarelui, 
forţele spirituale ale omului nu pot ajunge la maturitate decât dacă se 
hrănesc cu lumina Mea. 

18. Acesta este motivul pentru care toţi bărbaţii ar trebui să îşi 
orienteze toate forţele către Mine. Numai în acest fel vor putea deveni ei 
fiinţe mature şi puternice, în conformitate cu ordinea Mea. Cât despre cei 
care ignoră această ordine, ei vor fi singurii responsabili de moartea lor. M- 
ai înţeles?" 



Capitolul 65 

Parabola picăturii de vin. Procesul dezvoltării sufletului 

(26 iunie 1843) 



1. Lameh i-a răspuns astfel Domnului la ultima Sa întrebare: „O, 
Doamne, cum aş putea să nu înţeleg, în condiţiile în care Lumina tuturor 
luminilor se revarsă asupra mea precum razele soarelui care răsare şi care 
fac să strălucească picătura de rouă ce tremură în bătaia adierii blânde a 
vântului pe un fir de iarbă? 

2. La fel ca şi mine, picătura de rouă este un lucru insignifiant şi 
efemer, pierdut în imensitatea fără sfârşit a marii Tale creaţii, dar soarele se 
reflectă în ea la fel de bine ca pe retina ochiului meu, strălucind în micuţa sa 
sferă precum un soare în miniatură şi dând viaţă prin lumina sa acestei lumi 
minuscule, la fel cum procedează un înţelept cu fraţii săi mai puţin avansaţi 
decât el. 

3. La fel mă simt şi eu, precum această picătură de rouă. Sunt 
iluminat de lumina Ta şi pot spune că Te-am înţeles atât cât îmi permite 
nimicnicia mea în faţa Ta, marele şi atotputernicul meu Creator, şi atât cât 
îmi dă voie voinţa Ta. Am de asemenea convingerea de nestrămutat că voi 
putea transmite mai departe această lumină divină, celor din anturajul meu, 
prin graţia Ta. 

4. Pe de altă parte, dacă aş afirma: , Doamne, am înţeles în întregime 
cuvintele Tale care strălucesc mai puternic decât lumina soarelui!', m-aş 
dovedi la fel de nebun ca în cazul în care aş susţine că o picătură de rouă 
poate cuprinde în sfera sa naturală întreaga măreţie şi glorie a soarelui, 
pentru simplul motiv că îi reflectă lumina lui multicoloră. 

5. Dar Tu, o, Doamne, ştii mai bine decât mine ce anume îmi lipseşte 
pentru a înţelege pe deplin cuvintele Tale sfinte; de aceea, Te implor, 
continuă să îmi dăruieşti şi de acum înainte lumina Ta absolută, în funcţie de 
nevoile mele!" 

6. Domnul 1-a lăudat pe Lameh pentru răspunsul lui inspirat şi pentru 
cuvintele lui pline de înţelepciune, după care i-a spus: 

7. „Să ştii că picătura de rouă cu care te-ai comparat mai devreme nu 
este atât de insignifiantă cum ţi se pare ţie. 

8. Vezi tu, picătura este vie şi dă viaţă micuţei sale lumi, 
autoperfecţionându-se astfel pe ea însăşi, până când atinge un nivel de 
existenţă mai elevat şi devine un suflet capabil să acţioneze cu mai multă 
putere. Acest suflet nu va mai muri niciodată şi va continua să crească în 
permanenţă în tăcere, evoluând printr-o întreagă succesiune de fiinţe până 
când va ajunge la capătul călătoriei sale. Iar această destinaţie finală constă 
în fuziunea cu acele raze de lumină care te iluminează acum pe tine, pline de 
iubire! 

9. Ştii foarte bine, căci ai primit înţelepciunea plină de înţelepciune a 
lui Farak, că atunci când Dumnezeu a creat din lutul pământului prima sa 
fiinţă umană, el i-a insuflat suflul vieţii prin nări, transformând-o astfel în 
primul suflet viu în faţa lui Dumnezeu, Creatorul său. 

10. Vezi tu, acest suflu viu continuă să bată fără încetare asupra 
pământului şi prin intermediul lui. El este reprezentat în întregime, chiar 
dacă la scară redusă, prin Adam, şi continuă să trezească fără încetare 
nenumărate suflete vii predestinate să se transforme în oameni. 

11. Ascultă-Mă: aceşti oameni sunt scopul final către care tind 
picăturile de rouă, căci numai oamenii sunt singurele creaturi din imensa 

Mea creaţie care pot capta - aşa cum faci chiar tu la ora actuală - cele mai 
înalte raze ale soarelui Vieţii eterne, raze pe care nici o altă categorie de 
fiinţe nu este capabilă să le recepteze. 

12. Mai află că întregul pământ poate fi comparat cu o fiinţă umană 
şi că el este alcătuit din acele suflete care se găseau altădată aici, fiind direct 
legate de Spiritul Meu. Din păcate, ele nu au reuşit să iasă victorioase din 
această încercare, aşa că au fost nevoite să se scufunde din nou în 
profunzimile pământului, fiind apoi readuse la viaţă de suflul Meu. 

13. Ştiu că nu poţi înţelege pe deplin ce îţi spun acum, dar acest 
lucru nu are o importanţă prea mare, căci această cunoaştere nu este 
indispensabilă Vieţii eterne. 

14. Dacă doreşti însă să primeşti informaţii mai detaliate pe această 
temă, pentru a-ţi clarifica aceste aspecte, ai tot dreptul să îmi pui întrebări. 
Intreabă-Mă orice doreşti, iar Eu voi avea grijă să îţi iluminez sufletul până 
în străfundurile sale cele mai întunecate. Ai însă grijă să nu te lungeşti cu 
vorba! Amin". 



Capitolul 66 

Uimirea lui Lameh în faţa înţelepciunii Domnului. Graţia este 
asociată întotdeauna cu umilirea înţelepciunii umane 

(27 iunie 1843) 

1. După ce a ascultat cuvintele Domnului, Lameh şi-a izbit pieptul cu 
pumnii şi a strigat: 

2. „O, Doamne, simt cum raţiunea mă părăseşte de tot, aşa că nu mai 
găsesc nimic de spus sau de întrebat; căci ai atins un subiect mult prea 
misterios şi prea profund pentru ca privirea mea să poată pătrunde în el. 

3. într-adevăr, înţelepciunea Ta infinită îmi dă fiori, aşa că nu mai 
am curajul să îţi pun întrebări! Mă tem că dacă Te-aş mai întreba ceva, mi-ai 
da un răspuns încă şi mai dificil de înţeles, aşa că nu m-aş mai descurca 
deloc în faţa Ta şi a poporului meu! De aceea, dacă este ca cineva să îţi pună 
întrebări, aş prefera să o facă altcineva, nu eu! 

4. La drept vorbind, nimic nu mi se pare mai agreabil şi mai sublim 
decât să fiu învăţat chiar de Tine, Creatorul în persoană, despre marile 
minuni pe care le-ai creat; dar atunci când îţi pui subit sărmana creatură încă 
oarbă în faţa razelor orbitoare ale luminii Tale, o, Doamne, biata fiinţă nu 
poate decât să resimtă şi mai dureros întunericul în care mai sălăşluieşte 
încă. 

5. Evidenţa nimicniciei mele în faţa Ta mi se pare în general 
suportabilă, dar dacă devin conştient de ea atunci când asupra mea se 
revarsă lumina Ta cea mai strălucitoare, dintr-o dată ea devine insuportabilă. 

De aceea, nu mai îndrăznesc să îţi pun întrebări, căci îmi dau perfect seama 
de nulitatea mea absolută în faţa Ta". 

6. Atunci, Domnul i-a spus lui Lameh: „Vezi tu, adevăratul motiv 
pentru care am dorit să îţi revelez astfel de lucruri ascunse a fost tocmai 
acela de te umili până în străfundurile fiinţei tale, astfel încât să te 
debarasezi de cunoaşterea şi de raţiunea ta, depunându-le la picioarele Mele! 

7. Căci atât timp cât vei continua să te cramponezi chiar şi de cea 
mai mică scânteie din înţelepciunea ta limitată, nu o vei putea pătrunde 
niciodată pe a Mea, care este nelimitată. Iar dacă aş încerca să ţi-o impun cu 
forţa, ea te-ar distruge, la fel cum atunci când este aprinsă, sarea gemă 
explodează şi distruge totul în jurul ei. 

8. Tu nu vei putea suporta întreaga Mea lumină decât după ce vei sta 
în faţa Mea complet purificat în esenţa ta eterică, printr-o smerire de sine cât 
mai deplină. 

9. Iată: acest templu a fost consacrat înţelepciunii Mele, dar nu a 
putut fi ridicat pe această înălţime luminoasă decât după ce muntele a fost 
curăţat de şerpii veninoşi care colcăiau pe el. 

10. In mod similar, templul viu al înţelepciunii Mele nu va putea fi 
construit în tine până când nu îţi vei fi curăţat în întregime muntele 
înţelepciunii tale umane. 

11. De aceea, bucură-te de faptul că lumina Mea a început să 
coboare asupra ta, căci acest lucru înseamnă că eşti deja pregătit să renunţi 
la înţelepciunea ta şi să o primeşti în schimb pe a Mea. 

12. Ascultă: realitatea spirituală evoluează la fel ca şi dinţii omului, 
care reprezintă de fapt simbolul înţelepciunii. 

13. Pentru ca dinţii puternici ai adultului să poată începe să crească, 
este necesar mai întâi ca dinţii de lapte ai copilului să dispară, căci ei nu au 
făcut decât să pregătească terenul pentru creşterea noilor dinţi. Desigur, 
procesul este dureros pentru copil, la fel cum a fost şi atunci când i-au 
crescut pentru prima dată dinţii de lapte. 

14. în mod similar, pentru a putea primi înţelepciunea Mea în toată 
perfecţiunea ei absolută, va trebui mai întâi să renunţi la toate cunoştinţele 
pe care le-ai acumulat până în prezent. 

15. De aceea, haide, pune-Mi cu curaj întrebările pe care doreşti să 
Mi le pui şi nu te mai teme că vei fi umilit în faţa Mea, căci în acest fel vei 
putea să primeşti în fiinţa ta lumina Mea cea mai pură! Constat însă că M-ai 
înţeles perfect; de aceea, nu te mai sfii şi pune-Mi întrebările pe care doreşti 
să Mi le pui, iar Eu îţi voi răspunde! Amin". 



Capitolul 67 

Originea şi natura răului 

(30 iunie 1843) 

1. După acest discurs impregnat cu cele mai profunde adevăruri, 
Lameh şi-a regăsit curajul şi i s-a adresat astfel Celui pe care începuse să îl 
iubească mai presus de orice: 

2. „O, Doamne şi Tată preasfânt şi preaplin de iubire, dacă aşa stau 
lucrurile, doresc să îţi pun câteva întrebări care m-au preocupat întreaga mea 
viaţă. Sunt convins acum că, pentru a-mi umili înţelepciunea, îmi vei oferi 
răspunsuri încă şi mai profunde decât cele pe care le-am primit până acum, 
dar nu îmi mai fac griji în această privinţă! 

3. Am aşadar o nouă întrebare pentru Tine, care se pretează de 
minune în acest scop. Dacă eşti de acord să mă asculţi, o, Doamne, ţi-o voi 
pune pe loc!" 

4. Domnul i-a răspuns pe un ton foarte blând: „De ce trebuie să îmi 
ceri întotdeauna de trei ori permisiunea înainte de a te exprima? 

5. Ţi-am spus deja: vorbeşte! Ţi-am confirmat că poţi să îmi orice 
întrebare doreşti şi că vei primi răspunsul la ea. De ce simţi nevoia să 
primeşti a doua şi chiar a treia oară consimţământul Meu? Vorbeşte liber şi 
spune ce îţi dictează inima!" 

6. Aceste cuvinte au avut darul să dezlege în sfârşit limba lui Lameh, 
care a spus: 

7. „Doamne, Tu ai fost dintotdeauna perfect şi bun, încă de la 
începuturile eternităţii, când în întreaga imensitate nu exista nici o altă fiinţă 
în afară de Tine. 

8. Atunci când ai dorit să creezi îngerii, cerul şi oamenii, Tu nu ai 
avut nevoie de nici o materie. Voinţa Ta atotputernică, asociată cu ideile 
Tale pline de înţelepciune, de sfinţenie şi de armonie, au reprezentat şi vor 
reprezenta de-a pururi temelia întregii Tale creaţii, care nu cunoaşte limite. 

9. Fiindu-mi absolut imposibil să îmi imaginez că prin mintea Ta 
divină a putut trece vreodată un gând malefic sau o idee răutăcioasă, aş dori 
să ştiu cum a fost posibil să apară răul asociat cu Satan, inclusiv cel care se 
manifestă prin noi, oamenii. Cum s-au născut păcatul, mânia, invidia, 
răzbunarea, setea de dominaţie şi desfrâul?" 

10. Domnul i-a răspuns astfel lui Lameh: „Dragul Meu Lameh, la 
prima vedere această întrebare pare să facă dovada unei mari înţelepciuni, 
dar Eu îţi spun: ea este specific umană! 

1 1 . Totuşi, am să-ţi răspund la ea şi am să-ţi dau soluţia dorită, chiar 
dacă văd că îţi spui în sinea ta că voi avea unele dificultăţi în a o face! - 
Aşadar, ascultă-Mă! 

12. Din perspectiva Mea nu există nici un fel de rău, ci doar diferenţe 
între efectele voinţei Mele; iar această voinţă este perfectă deopotrivă în 
infern şi în rai, în creaţia Mea şi în distrugerea ei. 

13. Pentru creaturile Mele nu există însă decât un singur lucru care 
poate fi considerat bun, acesta fiind unicul element care le permite 
oamenilor să existe alături de Mine şi prin Mine. Elementul de care vorbesc 
provine de la Mine şi lucrează fără încetare pentru conservarea creaţiei. Mai 
există însă un element, care lucrează fără încetare pentru distrugerea 
lucrurilor care există, iar acesta trebuie considerat rău sau malefic din 
perspectiva creaturii, întrucât nu poate fi conceput de Mine, şi deci nu poate 
exista. 

14. Rezultă că în interiorul fiinţei Mele infinite, da-ul şi nu-ul sunt la 
fel de bune; căci Eu creez prin intermediul lui da, - şi ordonez şi controlez 
totul prin intermediul lui nu. 

15. In schimb, din perspectiva creaturii, numai da-ul apare ca fiind 
bun, în timp ce nu-ul este rău, iar acest lucru va rămâne valabil atât timp cât 
nu se va fi unit perfect cu Mine prin intermediul lui da, căci ea nu poate 
exista prin intermediul lui nu. 

16. în consecinţă, din perspectiva Mea Satan nu există, la fel cum nu 
există nici infernul, chiar dacă acesta din urmă există în sine prin oamenii 
acestui pământ particular, care reprezintă pentru ei o şcoală a vieţii. 

17. Te asigur că în creaţia Mea mai există nenumărate alte lumi în 
care Satan şi puterea lui nu sunt complet necunoscute şi în care nu domneşte 
decât puterea lui da, în diferitele sale nuanţe. 

18. Iată aşadar răspunsul corect la întrebarea ta: pământul este o 
şcoală pentru copiii Mei, şi aşa se explică de ce de pe întregul său cuprins 
răsună atâtea strigăte şi gemete inutile. Eu privesc însă pământul cu alţi ochi 
decât tine, care eşti unul din locuitorii lui. 

19. Poţi să înţelegi ce ţi-am spus? - Haide, spune-Mi ce ai înţeles! 
Amin". 



Capitolul 68 

Lameh rămâne fără glas în faţa sfinţeniei lui Dumnezeu. Limitele 
atotputerii divine. Puntea creată deasupra prăpăstiei ceîl separă pe 
Dumnezeu de om 

(1 iulie 1843) 



1 . Lameh i-a răspuns astfel Domnului: „O, Doamne, Tu, cel mai bun 
şi mai sfânt dintre toţi Părinţii! Dacă m-aş rezuma doar la înţelegerea mea, 
aş mai avea cu siguranţă multe întrebări de pus pe acest subiect! 

2. Nu mă îndoiesc însă că Enho şi omonimul meu din înălţimile 
sacre Te-au înţeles cu mult mai bine decât mine, o, Tată preasfânt, aşa că 
îmi vor da la momentul potrivit indicaţiile suplimentare pe care le vor 
considera necesare. 

3. îmi dau seama că sunt întru totul nedemn să mai iau cuvântul în 
faţa Ta, o, Doamne, aşa că nu mai doresc să îţi mai pun alte întrebări. Nu fac 
acest lucru din cauza înţelepciunii Tale care nu cunoaşte limite, ci pentru că 
eşti mult prea sfânt pentru mine! 

4. La început nu mi-am dat seama de acest lucru, dar după ce am fost 
profund umilit în faţa înţelepciunii Tale, am ajuns în sfârşit să realizez cât de 
mare este sfniţenia Ta infinită, aşa că mă simt strivit de greutatea ei divină, 
ca şi cum aş fi fost aruncat într-o prăpastie fără fund!" 

5. După care Lameh nu a mai putut continua să vorbească; căci a 
început să-şi dea seama încă în timp ce asculta discursul Domnului, cu o 
acuitate din ce în ce mai mare, ce înseamnă cu adevărat Dumnezeu, în fiinţa 
sa infinită, prin comparaţie cu oamenii pe care i-a creat. 

6. I-a devenit astfel din ce în ce mai evident cât de mult depinde 
omul de Dumnezeu, în toate privinţele, dat fiind că el nu este capabil nici 
măcar să respire de unul singur, şi cu atât mai puţin să creeze liber un singur 
gând independent. Mai mult, Lameh a devenit din ce în ce mai conştient de 
faptul că acest Dumnezeu atotputernic, etern şi sfânt, se afla acum alături de 
el şi se întreţinea liniştit cu el. 

7. Deopotrivă emoţionat şi smerit, Lameh se simţea atât de strivit de 
măreţia divină încât nu mai avea curajul să vorbească în faţa Domnului. 

8. Domnul a remarcat însă imediat stânjeneala lui şi i-a spus: 
„Ascultă, iubitul Meu fiu Lameh! Chiar dacă Eu sunt Dumnezeu cel etern, a 
cărui sursă a Vieţii se află în El însuşi, în timp ce tu nu eşti decât o creatură 
născută din Mine, ce am putea face noi amândoi în această privinţă? Doar 
nu vom putea schimba vreodată acest raport! Nici chiar Eu, cu toată 
atotputerea Mea, nu aş putea schimba vreodată această stare de lucruri! 

9. La fel ca şi tine, nici Eu nu mai pot inversa această ordine, căci 
dacă Mi-ar fi posibil să Mă degradez până într-atât încât să devin o simplă 
creatură, cedându-ţi ţie întreaga Mea Divinitate eternă, chiar în momentul în 
care aş renunţa la ea întreaga creaţie ar fi anihilată până la ultimul ei atom, 
iar acest lucru te-ar include şi pe tine. 

10. Chiar dacă aş putea face acest lucru, ce avantaj ai putea avea tu 
în urma acestei schimbări, şi ce Mi-ar mai rămâne Mie? - Tu nu ai mai 
exista, iar Eu ar trebui să-Mi asum iarăşi integral Divinitatea. Dacă aş dori 
apoi să Mă înconjor din nou de fiinţe vii, ar trebui să le recreez pe toate, 
inclusiv pe tine, căci te asigur că Mi-aş dori să te am din nou alături de 
Mine! 

1 1 . Cred că ai început să înţelegi ce anume este posibil şi ce nu în 
interiorul ordinii Mele imuabile. Sper de asemenea că vei fi de acord că în 

calitatea Mea de Dumnezeu etern şi sfânt, Eu fac tot ce îmi stă în puteri 
pentru a Mă apropia de creaturile Mele, dar mai ales de copiii Mei, care 
provin din rândul lor, pentru a umple astfel toate golurile care Mă mai 
separă încă de ei, permiţându-le astfel să se comporte faţă de Mine de parcă 
aş fi unul de-al lor. De altfel, numai în acest fel pot fi ei instruiţi direct de 
Mine pentru a afla care este destinul lor etern, respectiv Viaţa desăvârşită în 
care nu mai există nici o diferenţă spirituală între Mine şi ei. In acest fel, ei 
vor rămâne de-a pururi propriii lor stăpâni, dar prin Mine şi alături de Mine. 

12. De vreme ce aşa stau lucrurile, nu văd de ce ar trebui să tremuri 
în faţa Divinităţii Mele atotputernice, de vreme ce aceasta este absolut 
indispensabilă, refuzând să mai vorbeşti cu Mine! 

13. Raportează-te la Mine ca un copil la Tatăl lui şi nu mai ţine cont 
de nimic altceva. Haide, spune-Mi tot ce îţi trece prin cap, şi vei constata în 
curând cât de infinită este răbdarea Mea, pe care nu încetez nici o clipă să o 
manifest, Eu, Părintele tău. 

14. Haide, pune-ţi mâna în mâna Mea şi devino conştient de 
bunătatea şi de blândeţea Mea infinită. Apoi spune-Mi tot ce îţi vine pe 
limbă! Amin". 



Capitolul 69 

Viaţa creaturii ca parte integrantă din Viaţa lui Dumnezeu. Fiinţa 
umană - un gând divin fixat. Misterul libertăţii umane 

(3 iulie 1843) 

1. După această încurajare din partea Domnului, Lameh şi-a 
recăpătat încrederea în sine şi a spus: 

2. „Da, aşa este şi aşa va rămâne de-a pururi: creatura nu va putea fi 
niciodată un Dumnezeu necreat, la fel cum Dumnezeu nu va putea fi 
niciodată o fiinţă creată! 

3. La drept vorbind, Dumnezeu trăieşte întotdeauna liber în sine, în 
timp ce creatura este condiţionată de Dumnezeu. Pe de altă parte, de vreme 
ce a fost creată de Dumnezeu, creatura trăieşte o viaţă divină, căci nu există 
nici un fel de viaţă în afara lui Dumnezeu. 

4. De vreme ce această viaţă provine din viaţa eternă a lui 
Dumnezeu, este imposibil ca ea să nu fie la rândul ei eternă. 

5. In consecinţă, viaţa mea nu poate fi altfel decât o părticică 
minusculă din această viaţă infinită şi imuabilă a lui Dumnezeu. Dacă nu ar 
fi aşa, nu am putea vorbi deloc de o viaţă. De vreme ce face parte integrantă 
din viaţa divină, ea trebuie să fie identică cu aceasta, şi deci eternă. Nu-mi 
pot imagina să existe vieţi mai vechi sau mai noi în acest ocean plenar al 
vieţii divine. 

6. Nu pot decât să trag concluzia că viaţa mea s-a aflat întotdeauna în 
Tine, o, Doamne, fiind în permanenţă conectată la abundenţa vieţii Tale 
infinite. La un moment dat, a fost plăcerea Ta să diferenţiezi această 
picătură de viaţă din marele ocean, şi astfel am apărut eu. La ora actuală, 
sunt o picătură de viaţă plasată în mod liber în afara Ta, pentru eternitate, la 
fel cum altădată reprezentam aceeaşi picătură de viaţă, dar nu eram liber, ci 
făceam parte integrantă din Tine, fiind în întregime unit cu viaţa Ta fără 
limite şi cu libertatea Ta perfectă! 

7. Doamne şi Tată, am raţionat corect, sau m-am rătăcit?" 

8. Domnul i-a răspuns: „Lameh, de data aceasta raţionamentul tău a 
fost impecabil şi cât se poate de corect. Eu însumi afirm acest lucru! 

9. Lucrurile stau exact aşa cum le-ai descris tu: tu şi cu Mine existăm 
dintotdeauna, singura diferenţă fiind aceea că Eu sunt Totalitatea eternă şi 
infinită, în timp ce tu nu eşti decât o părticică din această Totalitate, aflându- 
te deopotrivă în interiorul Meu şi în afara Mea. 

10. Este firesc ca gândurile unei fiinţe umane să aibă aceeaşi vârstă 
ca şi aceasta, dar ele depind totuşi de momentul în care ea le-a conceput sau 
le-a eliberat din sufletul său. 

1 1 . Atunci când emite un gând, putem spune că omul îl creează din 
sine, dându-i o formă activă şi proiectându-1 în afara sa. Gândurile sale 
rămân apoi libere, deşi sunt încă legate de creatorul lor, adică de cel care le- 
a conceput. 

12. La fel stau lucrurile şi în cazul nostru. Eu sunt Omul Cosmic, iar 
voi sunteţi gândurile Mele, şi deci viaţa Mea, căci gândurile libere reprezintă 
adevărata viaţă care se găseşte în Mine, la fel cum gândurile voastre 
reprezintă adevărata voastră viaţă interioară, căci voi aţi fost creaţi după 
chipul şi asemănarea Mea. 

13. Fiind gânduri imuabile ale Mele, voi nu puteţi fi mai tineri decât 
Mine. De aceea, aşa cum îţi spuneam mai devreme, raţionamentul tău a fost 
cât se poate de corect de data aceasta, Lameh! 

14. Până aici, lucrurile par lămurite. In realitate, asupra lor planează 
încă un mare mister, pe care ţi-1 supun atenţiei punându-ţi următoarea 
întrebare: în ce fel îşi poate proiecta Creatorul gândurile - respectiv acele 
particule de viaţă desprinse din viaţa Sa eternă - în afara Lui, sub forma 
unor creaturi vii, perfecte, libere şi conştiente de sine, aşa cum eşti tu, cel 
care te afli în faţa Mea, vorbindu-Mi ca şi cum ai fi un al doilea Dumnezeu 
alături de Mine? 

15. Iată, Lameh: până acum tu ai fost cel care Mi-a pus întrebări! 
Acum ai însă datoria să-mi răspunzi. Caută acest răspuns în tine, căci şi tu 
dispui, la fel ca şi Mine, de facultatea de a crea. Meditează asupra întrebării 
Mele şi răspunde-Mi atunci când ai găsit răspunsul!" 

Capitolul 70 

Lameh se simte stânjenit în faţa acestei întrebări care i se pare 
insolubilă. Mărturisirea nebuniei sale. Adevărata înţelepciune este umilinţa 

(4 iulie 1843) 

1. Auzind aceste cuvinte, Lameh a rămas interzis, neştiind cum să 
procedeze. Oare trebuia să caute într-adevăr în sine răspunsul la această 
întrebare care nu putea fi lămurită în mod evident decât de Domnul însuşi, 
sau trebuia să o considere o simplă umilinţă absolut necesară, dat fiind că în 
discuţia precedentă se aprinsese puţin cam tare în faţa Domnului? 

2. împărţit între cele două alternative, Lameh a ezitat multă vreme, 
rămânând mut, dar conştient că îi datorează un răspuns Domnului. 

3. Dându-şi seama care este motivul real al tăcerii sale, Domnul i-a 
spus: „Ascultă, iubitul Meu fiu Lameh, cât timp mai ai de gând să Mă faci să 
aştept răspunsul tău? 

4. Ceva mai devreme ai vorbit cu multă înţelepciune, iar discursul 
tău i-ar fi făcut cinste chiar şi celui mai înalt dintre heruvimi. Şi totuşi, 
atunci nu ţi-am cerut un răspuns, ci doar ţi-am acordat dreptul de a-Mi pune 
întrebări. 

5. în schimb, acum, când ţi-am dat o ocazie perfectă de a-ţi da frâu 
liber înţelepciunii, văd că eşti mai tăcut decât un şoarece care se ascunde de 
pisică şi nu mai ai nici un chef să vorbeşti pentru a-ţi dovedi în continuare 
înţelepciunea. 

6. Ce s-a întâmplat? Ţi s-a redus perspicacitatea sau te temi să-Mi 
împărtăşeşti răspunsul pe care l-ai descoperit, nefiind prea sigur de 
valabilitatea lui? 

7. Haide, vorbeşte şi împărtăşeşte-ne exact ce simţi, dat fiind că este 
rândul tău să vorbeşti!" 

8. Lameh s-a recules, încercând să facă faţă exigenţelor Domnului, 
după care a spus cu o voce foarte tulburată: 

9. „O, Doamne, abia acum îmi dau perfect seama că atunci când mi- 
ai pus această întrebare teribilă, nu ai dorit cu adevărat să-Ţi răspund, ci 
doar mi-ai ridicat în cale un obstacol care să pună capăt nebuniei mele care 
mă împingea să îmi demonstrez înţelepciunea! 

10. Nu îmi rămâne decât să îţi mulţumesc, o, Tată preasfânt şi 
preaplin de iubire, din profunzimile acestei inimi care Te iubeşte mai presus 
de orice, căci îmi dau seama din ce în ce mai clar că am dorit să ies în 
evidenţă în faţa Ta şi a lui Enoh, ca şi cum aş fi fost un înţelept adevărat, de 
la care ar fi avut de învăţat până şi Enoh! 

11. Din fericire, sfânta Ta întrebare mi-a arătat până unde merge 
nebunia mea. De aceea, Te rog să mă ierţi. Te rog de asemenea, o, Tată 
preasfânt şi preaplin de iubire, să îţi reverşi graţia asupra mea şi să răspunzi 
Tu la întrebarea pe care mi-ai pus-o, în măsura în care voinţa Ta sfântă 
consideră că răspunsul la ea ne-ar putea fi util. în schimb, dacă potrivit 
judecăţii Tale pline de înţelepciune consideri că nu vom putea înţelege acest 
răspuns, întrucât este mult prea profund pentru puterea noastră de înţelegere, 
îţi voi mulţumi cu aceeaşi ardoare, chiar dacă nu ne vei răspunde". 

12. Domnul i-a răspuns astfel lui Lameh: „Ascultă, iubitul Meu fiu 
Lameh, mărturisirea propriei slăbiciuni îmi este mult mai mult pe plac prin 
comparaţie cu expunerea precedentă referitoare la omogenitatea raporturilor 
dintre viaţa Creatorului şi cea a creaturilor Sale, chiar dacă era cât se poate 
de corectă, dat fiind că Eu însumi ţi-am inspirat-o, cu scopul de a-ţi modela 
inima şi de a-ţi demonstra în ce constă adevărata înţelepciune. Adevărata 
înţelepciune constă în umilinţă, singura virtute care îi permite fiinţei umane 
să îşi dea seama că nu poate face nimic prin propriile sale forţe, deşi poate 
face absolut orice dacă se foloseşte de puterea Mea. 

13. Ca să te convingi de adevărul acestor spuse, voi plasa în inima ta 
răspunsul la această întrebare importantă, ca să înţelegi cu claritate cum 
poate să vorbească o fiinţă umană în faţa Mea şi a întregii lumi atunci când 
se lasă inspirată de Mine! 

14. Aşa să fie. Poţi începe să vorbeşti! Amin". 



Capitolul 71 

Viziunea spirituală a lui Lameh referitoare la crearea gândurilor în 
interiorul fiinţei umane şi la raporturile acestora cu originea divină a 
omului 



(5 iulie 1843) 



1. Lameh a început imediat să vorbească: „Dacă nu mă înşel, 
întrebarea suna astfel: 

2. Cum şi în ce manieră poate scoate Creatorul gândurile Sale în 
afara Sa, astfel încât aceste particule ale vieţii eterne să devină fiinţe vii în 
întregime libere, conştiente de sine, aşa cum mă aflu eu în faţa Ta, o, 
Doamne, vorbindu-Ţi ca şi cum aş fi un al doilea Dumnezeu etern alături de 
Tine? 

3. Aşa suna întrebarea, şi ea este cât se poate de justă, din câte îmi 
dau seama cu claritate acum. Cât despre dificilul răspuns spiritual pe care îl 
presupune ea, acesta nu s-a născut încă în lumina acestei lumi! 

4. Percep totuşi în fiinţa mea nişte gânduri foarte elevate, care îşi fac 
drum către lumină ieşind din haos, la fel ca nişte stele izolate care îşi caută 

calea de ieşire din noaptea întunecată, strălucind apoi discret pe cer, printre 
norii care s-au destrămat, şi luminând astfel pământul. 

5. O, gânduri, minunate creaţii ale spiritului meu! Ce uimitoare sunt 
formele voastre! Voi îmi luaţi cu asalt pieptul! Stelele se înghesuie unele în 
altele, formele lor fuzionează, iar spiritul meu se simte eliberat! 

6. Acum, norii întunecaţi sunt alungaţi din pieptul meu. Oriunde mai 
există nori, aceştia se izbesc de puternicele efluvii de lumină, care îi dizolvă. 
Norii se transformă astfel ei înşişi în lumină, căpătând noi forme de o mare 
frumuseţe! 

7. O, percep acum în inima mea o mare bogăţie de forme luminoase, 
de o frumuseţe indescriptibilă, care se înlănţuie şi se despart la fel ca un nor 
de licurici într-o zi frumoasă de vară, atunci când soarele este pe punctul de 
a apune sau atunci când răsare şi îşi trimite primele sale raze deasupra 
câmpurilor. 

8. Aşa se manifestă în fiinţa mea acest răspuns extrem de important, 
dar oare cum pot să-1 exprim în cuvinte? 

9. O, dar ce descopăr chiar în această clipă, în slăbiciunea mea? 
Constat că aceste forme sublime îşi schimbă aspectul în funcţie de voinţa 
mea! 

10. Iată: doresc ca ele să se transforme în fiinţe după chipul şi 
asemănarea mea, iar ele chiar capătă această înfăţişare! îmi dau seama că 
aceste fiinţe sunt formate de gândurile mele, de la cel mai mic atom de 
lumină şi până la forma lor globală; voinţa mea are grijă ca ele să îşi 
păstreze forma care corespunde formei mele şi le asigură viaţa. Datorită 
acestei voinţe, ele trăiesc şi se mişcă libere, căci aşa doresc eu! 

11. Dacă doresc, mă pot manifesta eu însumi în mijlocul lor, 
asumându-mi o formă identică cu a lor, care le vorbeşte rostind gândurile 
mele - şi totul se petrece într-o mare slavă. 

12. Toate celelalte forme care reprezintă fiinţe umane se adună în 
jurul formei manifestate de mine, ascultă ce le spune aceasta şi îi vorbesc 
potrivit condiţionării pe care le-am insuflat-o prin voinţa mea. 

13. Toate aceste forme îmi fac o plăcere enormă, aşa că doresc să 
rămână în viaţă, fără nici o excepţie. Bucuria pe care o simt în faţa acestor 
forme care se găsesc în inima mea ia forma unei iubiri atotputernice. Da, le 
iubesc! 

14. Iată: din forma mea ţâşnesc acum nişte flăcări asemănătoare unor 
fulgere, care pătrund în inimile tuturor fiinţelor pe care le-am creat. Acestea 
se mişcă acum complet libere, se contemplă şi se recunosc reciproc, ba chiar 
încep să acţioneze într-o manieră care nu mai corespunde deloc voinţei 
mele. 

15. O, Doamne, ce minuni se găsesc în interiorul fiinţei mele! Nu 
cred însă că am descoperit răspunsul pe care îl aştepţi de la mine!" 

16. Domnul i-a spus lui Lameh: „Nu mai trebuie să cauţi acest 
răspuns, căci adevăr îţi spun: Mi l-ai dat deja! 

17. Lucrurile se petrec exact aşa cum le-ai perceput în inima ta, cu 
singura diferenţă că atunci când se nasc din inima Mea, aceste fiinţe chiar 
capătă viaţă, în timp ce în cazul tău nu au fost decât nişte imagini efemere! 

18. Dincolo de aceste imagini, ar fi inutil să mai continuăm discuţia 
pe această temă, căci nici o creatură nu va putea înţelege vreodată pe deplin 
forţa Creatorului ei şi nu şi-o va putea imagina altfel decât în această 
manieră contemplativă. 

19. Constat însă că mai ai o întrebare în sinea ta. Nu te sfii şi 
împărtăşeşte-Mi-o ! Amin". 



Capitolul 72 

Predispoziţia corpului de a simţi durerea. Durerea - 
binefăcătoare şi o protectoare a vieţii. Cum poate trăi omul fără durere 

(6 iulie 1843) 



1 . Auzind această invitaţie a Domnului, care i-a permis să îi pună o 
nouă întrebare, deşi soarele avansa deja pe cer, Lameh s-a bucurat peste 
măsură şi nu a mai aşteptat să i se spună a doua oară. 

2. „O, Doamne, Părinte preaplin de iubire şi Creator al tuturor 
îngerilor şi oamenilor! Iată nelămurirea mea: viaţa terestră are drept scop 
punerea la încercare a spiritului uman. Din acest punct de vedere, ea ar 
corespunde perfect obiectivului sublim pentru care a fost concepută, dacă nu 
ar fi atât de puternic asociată cu un aspect extrem de dezagreabil; mă refer 
acum la capacitatea noastră de a resimţi cele mai atroce suferinţe. 

3. întrebarea mea este: de ce trebuie să sufere corpul nostru aceste 
dureri îngrozitoare? De ce trebuie eu să simt o stare de durere atunci când 
mă lovesc de ceva, dacă mă tai, cad, mă înţep sau mă pişe? De ce este supus 
corpul nostru atât de frecvent unor suferinţe atât de mari? De ce este supus 
el arsurilor focului, care îl fac să sufere atât de îngrozitor, şi de ce trebuie să 
nască femeile în dureri atât de atroce? 

4. Iată, Tată preasfânt şi preaplin de iubire, care este nelămurirea 
mea. Nu reuşesc cu nici un chip să pun în concordanţă durerea cu tot ce am 
aflat despre viaţă. De aceea, mi-aş dori ca Tu, Creatorul nostru, să îmi 
explici motivul pentru care durerea trebuie să existe în viaţa noastră! 

5. Iţi pun această întrebare deoarece bănuiesc - şi am aproape 
certitudinea - că viaţa spiritului este incapabilă să simtă durerea. De ce nu îi 
seamănă din acest punct de vedere viaţa corpului? - Am dreptate sau nu?" 

6. Domnul 1-a privit cu compasiune pe Lameh şi i-a răspuns astfel: 
„Ascultă, iubitul Meu fiu Lameh, de data aceasta eşti foarte departe de 
adevăr! 

7. Spune-Mi cu toată sinceritatea: îţi poţi imagina cu adevărat o viaţă 
care să nu fie receptivă la toate felurile de impresii? Dacă nu ai mai simţi 
nimic, te-ai mai considera viu? 

8. Să presupunem că o fiinţă umană ar resimţi toate senzaţiile ca 
fiind plăcute, aşa cum resimte de pildă senzaţia orgasmică a actului 
procreaţiei. Nu crezi că dacă aşa ar sta lucrurile, ea s-ar autodistruge în cel 
mai scurt timp, rănindu-se, lovindu-se, arzându-se şi tăindu-se în 
permanenţă? Nu crezi că în mai puţin de un an, ea şi-ar pierde în aceste 
condiţii toate membrele? 

9. Singura stare complet lipsită de senzaţii, fie ele bune sau rele, este 
moartea absolută. 

10. De aceea, durerea ar trebui să fie considerată cea mai mare 
binefăcătoare a vieţii şi cea mai fidelă protectoare a sa, căci fără ea viaţa nu 
ar putea dura. 

11. De altfel, aşa cum ţi l-am dăruit Eu, corpul tău nu cunoştea 
durerea. Dacă doreşti să trăieşti fără durere întreaga ta viaţă, tot ce trebuie să 
faci este să respecţi cu stricteţe ordinea Mea atunci când mănânci, când 
dormi, când stai în picioare, când mergi sau când alergi. Dacă vei mânca şi 
vei bea cu moderaţie, nu vei avea probleme interne. Dacă nu vei fi sclavul 
dorinţelor tale trupeşti, membrele nu îţi vor face probleme. 

12. Durerea este adevăratul atribut al vieţii, fără de care ai fi lipsit de 
simţuri. Ea reprezintă o senzaţie a iubirii şi permite percepţia acesteia. Dacă 
nu te vei integra în ordinea iubirii Mele, vei percepe această stare sub forma 
durerii. Invers, dacă te vei integra în această ordine, o vei percepe sub forma 
unei senzaţii dintre cele mai agreabile. 

13. De aceea, nu-ţi mai dori vreodată să trăieşti fără durere, căci 
aceasta este gardianul cel mai fidel al vieţii, contribuind din plin la trezirea 
vieţii tale spirituale. 

14. Cât despre ipoteza pe care ai emis-o în final, referitoare la 
incapacitatea spiritelor pure de a resimţi durerea şi suferinţa, voi chema 
acum unul dintre ele şi acesta îţi va arăta care este adevărul. Amin". 



Capitolul 73 

Zuriel îi demonstrează lui Lameh că şi spiritele cele mai pure sunt 
capabile să resimtă durerea 

(7 iulie 1843) 

1. De-abia a terminat de pronunţat Domnul aceste cuvinte că Zuriel 
se afla deja în faţa micului grup din interiorul templului. El s-a înclinat până 
la pământ în faţa Domnului şi i-a spus: 

2. „O, Doamne, Dumnezeu atotputernic şi Părinte preaplin de iubire 
şi de sfinţenie, Creator sublim al tuturor spiritelor şi oamenilor născuţi din 
spiritele cele mai vechi ale cerurilor Tale primordiale, care există 
dintotdeauna, la fel cum Tu tronezi încă de la începuturile eternităţii 
deasupra tuturor cerurilor, în sanctuarul pururi inaccesibil nouă al luminii 
Tale absolute! 

3. M-ai chemat, în graţia Ta infinită, mânat de compasiunea Ta 
nesfârşită de Părinte. Fie ca iubirea Ta plină de sfinţenie să îmi facă 
cunoscut ce act de obedienţă trebuie să îndeplinesc în faţa voinţei tale!" 

4. Domnul i-a răspuns: „Zuriel, îţi cunosc prea bine fidelitatea! - 
Iată, lângă Mine se află Lameh, pe care îl cunoşti foarte bine. Pentru ca el 
să-ţi devină un frate adevărat, ajută-1 să cunoască răspunsul spiritual la 
întrebarea sa, ca să afle dacă viaţa perfectă ce trăieşte la nivelul spiritual cel 
mai pur este capabilă să resimtă durerea sau nu! Acesta este motivul pentru 
care te-am chemat. Explică-i fratelui tău ce doreşte să afle, într-o manieră de 
care numai spiritele sunt capabile! Amin". 

5. De îndată ce Domnul şi-a încheiat discursul, Zuriel şi-a pus palma 
pe pieptul lui Lameh şi i-a spus: 

6. „Frate, ieşi pentru o clipă din trupul tău supus putrezirii şi ascultă 
de înalta voinţă a Domnului. Renunţă astfel la convingerile tale limitate şi 
încăpăţânate!" 

7. De-abia a rostit Zuriel aceste cuvinte că trupul lui Lameh a căzut 
la pământ, ca şi cum ar fi murit. Spiritul său a rămas însă în faţa lui Zuriel, 
strălucind într-o lumină albă de o rară splendoare. 

8. Zuriel i-a luat atunci mâna de lumină şi i-a strâns-o între mâinile 
sale. 

9. Deşi în acel moment Lameh era doar un spirit, el a scos un strigăt 
îngrozitor şi a urlat din răsputeri: „Pentru numele lui Dumnezeu, ce faci 
acolo? îmi striveşti mâna şi îmi provoci o durere atroce!" 

10. Zuriel a lăsat imediat mâna lui Lameh şi i-a spus: „Frate, în 
această clipă te afli în corpul tău spiritual. Priveşte, învelişul tău carnal se 
află acolo jos, neputincios, pe treptele altarului. Cum se face că ai scos un 
strigăt de durere atât de puternic, în condiţiile în care ceva mai devreme 
susţineai sus şi tare că spiritele pure sunt incapabile să simtă suferinţa, în 
orice ipostază a ei?" 

1 1 . Lameh i-a răspuns: „O, frate, lecţia pe care mi-ai predat-o a fost 
elocventă, deşi nu lipsită de duritate! Desigur, experienţa directă a fost 
întotdeauna cea mai bună metodă de predare, dar cred că aş fi înţeles la fel 

de bine că spiritele sunt mai sensibile la durere decât oamenii chiar dacă mi- 
ai fi predat această lecţie într-o manieră mai blândă! 

12. Sincer să fiu, sper să nu mai trăiesc vreodată în viaţă o experienţă 
de acest fel, căci mâna încă mă arde de durere, ca şi cum ar fi scufundată 
într-o baie de metal incandescent. O, Doamne, scuteşte-mă de această 
durere, dacă nu vrei să mă aduci la disperare!" 

13. La un semn discret al Meu, Zuriel a suflat asupra mâinii lui 
Lameh, iar durerile sale au dispărut. Lameh s-a reintegrat apoi în corpul său 
fizic, recăpătându-şi conştiinţa obişnuită. 

14. Domnul 1-a întrebat atunci ce crede despre sensibilitatea 
spiritelor. 

15. Lameh i-a răspuns: „O, Doamne, cred exact pe dos decât 
credeam ceva mai devreme!" 

16. Domnul i-a spus: „Nu mai este necesar să faci alte comentarii! - 
Dat fiind că fac parte integrantă din viaţă, senzaţiile devin cu atât mai 
puternice în acea sferă în care viaţa este concentrată în toată plenitudinea ei 
primordială, respectiv în sfera spirituală! Din acest punct de vedere, expresia 
curent folosită: ,Este un spirit insensibil' este complet lipsită de sens. 

17. Dacă tot se află aici, îţi propun însă să-1 lăsăm pe Zuriel să ne 
descrie experienţele sale legate de senzaţii. Haide, Zuriel, vorbeşte! Amin". 



Capitolul 74 

Despre natura vieţii. Cauzele predispoziţiei pentru durere şi ale 
celei pentru fericire 

(10 iulie 1843) 



1 . Zuriel a început imediat să vorbească, adresându-i-se în principal 
lui Lameh: „Ascultă-mă, frate întru Domnul, Creatorul nostru atotputernic şi 
Părintele nostru preasfânt şi preaplin de iubire! Acum câteva clipe ţi- am 
demonstrat într-o manieră cât se poate de tangibilă - chit că nu te mai aflai 
în corpul tău trupesc - că spiritul este înzestrat cu o sensibilitate foarte vie în 
faţa impresiilor spirituale, care la prima vedere nu diferă cu nimic de cele 
naturale, deşi semnificaţia lor profundă este cu totul alta. 

2. Tu nu ştii încă ce anume a provocat acea senzaţie dureroasă pe 
care ai experimentat-o când te aflai în afara corpului fizic. Pentru a înţelege 
mai clar despre ce a fost vorba, îţi voi explica în detaliu, conformându-mă 
astfel voinţei Domnului. Aşadar, ascultă-mă: 

3. Atât timp cât trăieşti în lume, tu primeşti impresiile pe care ţi le 
transmite aceasta fie într-o manieră dureroasă, fie într-una plăcută. Dacă 
impresiile receptate de tine de la lumea exterioară sunt prea puternice prin 

comparaţie cu forţele care sălăşluiesc în tine, ele ţi se par dureroase. Dacă 
impresiile nu depăşesc în intensitate forţele care sălăşluiesc în tine, 
armonizându-se cu acestea, ele ţi se par agreabile. 

4. Dacă aceste impresii sunt mai slabe decât forţele care sălăşluiesc 
în tine, permiţându-le acestora din urmă să le domine cu uşurinţă, le vei 
percepe cu indiferenţă, întrucât nu vei recurge prea mult la energia ta 
interioară, dat fiind că starea în care te afli nu necesită intervenţia acesteia. 

5. După cum cred că ai înţeles, numai o reacţie armonioasă între 
forţele interioare ale fiinţei tale şi impresiile primite din exterior poate 
provoca o senzaţie agreabilă de bunăstare, care reprezintă însăşi natura stării 
de fericire. 

6. Pe de altă parte, atunci când simţi o durere oarecare în corpul tău, 
nu acesta din urmă este cel care o simte, ci spiritul tău, singurul capabil să 
simtă senzaţiile, de orice fel ar fi acestea! 

7. Percepţia durerii la nivelul corpului se datorează faptului că 
spiritul tău sălăşluieşte în toate părţile învelişului tău carnal, într-o 
corespondenţă perfectă cu funcţiile sale. 

8. Dacă spiritul tău - adică adevăratul tău ,eu' - este deja iritat la 
nivelul corpului tău grosier şi material datorită impresiilor exterioare primite 
prin intermediul simţurilor acestuia, deşi este protejat şi apărat din toate 
părţile de acest înveliş, cu atât mai excitabil va fi el în starea sa spirituală 
pură, atunci când nu va mai avea la dispoziţie învelişul natural care 1-a 
protejat până acum! 

9. De ce se întâmplă acest lucru? - Deoarece în starea sa pură, 
spiritul intră într-o relaţie reciprocă cu forţele fundamentale, cărora le 
percepe puterea de la mare distanţă (atât în timp, cât şi în spaţiu). Dacă nu ar 
dispune de această percepţie, spiritul ar putea cădea foarte uşor victimă unei 
captivităţi fără drept de apel, fiind nevoit să suporte suferinţe infinit mai rele 
decât cea pe care ai experimentat-o tu ceva mai devreme, sub presiunea 
mâinilor mele! 

10. Dacă spiritul este imperfect, respectiv dacă realizarea sa nu este 
încă plenară, înseamnă că el nu şi-a exersat suficient de mult simţurile 
percepţiei sale subtile, fiind orb şi surd în faţa vocii şi a formei adevărului. 
De aceea, pentru astfel de spirite nerealizate starea de puritate absolută nu 
este încă de dorit, dat fiind că ele sunt incapabile să evite toate impresiile 
care le asaltează de pretutindeni, copleşindu-le. 

1 1 . Evident, altfel stau lucrurile cu spiritele plenar dezvoltate, care 
sunt unite de-a pururi cu Cel aflat acum lângă tine! 

12. Căci Domnul controlează perfect forţele spiritului, astfel încât 
acestea să poată face faţă tuturor noilor impresii şi impulsuri. De aceea, 
conform definiţiei pe care ţi-am dat-o ceva mai devreme, aceste spirite 
realizate nu pot experimenta decât o stare de bunăstare interioară absolută şi 
de fericire eternă, care exclude de bună seamă orice fel de durere. 

13. Meditează asupra acestor cuvinte, căci ele te vor conduce până la 
misterul cel mai profund al vieţii, pe aripile iubirii eterne şi ale graţiei 
Domnului! - 

14. O, Doamne, am îndeplinit astfel voia Ta, prin graţia Ta! 
Ingăduie-mi acum să plec în pace!" 

15. Domnul i-a îngăduit lui Zuriel să plece şi 1-a chemat la El pe 
Enoh, pentru ca acesta să continue discuţia şi să exprime şi alte adevăruri, la 
fel de profunde, legate de subiectul discutat. 



Capitolul 75 

Discursul lui Enoh referitor la viaţa spiritului şi la lupta inevitabilă 
a acestuia cu forţele supuse dualităţii 

(11 iulie 1843) 

1. Imediat ce a primit invitaţia Domnului, percepută nu doar de 
urechile sale, ci şi de inima sa, Enoh s-a ridicat în picioare, s-a apropiat de 
Lameh şi a spus: 

2. „Frate Lameh, cuvintele pe care ţi le-a adresat spiritul lui Zuriel, 
care s-a folosit de conceptele folosite de oameni, au o mare semnificaţie, şi 
cu greu aş putea găsi altele mai potrivite în sfera noastră terestră. 

3. Totuşi, limbajul folosit de el a fost unul specific uman, special 
pentru ca tu să îl poţi înţelege. Tu nu îţi dai încă seama de aceste diferenţe 
subtile, întrucât eşti prea ataşat de limbajul uman şi cunoşti prea puţin 
realităţile spirituale. 

4. De aceea, pentru a putea asculta de voinţa sublimă şi sfântă a 
Tatălui nostru multiubit, te voi scoate cu blândeţe din starea ta actuală, în 
care limbajul prevalează asupra realităţii spirituale, permiţându-ţi astfel să 
vezi şi să percepi tu însuţi cum este alcătuită viaţa spirituală. Ascultă-mă 
aşadar cu atenţie în inima ta. 

5. Iată: atunci când doi curenţi de aer se confruntă unul cu celălalt cu 
o forţă egală, aerul de la mijloc rămâne într-un echilibru perfect, iar la 
suprafaţa pământului domneşte o stare de pace binefăcătoare. Atmosfera 
este senină şi pură, iar razele soarelui pot străluci fără obstacole asupra 
planetei noastre, încălzind-o cu lumina lor limpede. 

6. Dacă însă unul din cei doi curenţi de aer devine pe neaşteptate mai 
puternic decât celălalt, care devine în mod evident mai slab decât el, 
curentul mai puternic se va năpusti cu violenţă asupra celui mai slab, 
împingându-şi şi distrugându-şi fără scrupule adversarul. 

7. Atât timp cât curentul mai slab se străduieşte să facă faţă situaţiei, 
opunându-se curentului mai puternic, el va trebui să suporte presiunile 



148 



acestuia, care continuă să îl împingă şi să îl hărţuiască până când îl învinge 
complet. In schimb, dacă el se abandonează pe loc, lupta încetează la rândul 
ei, ce-i drept, cu preţul dispariţiei complete a curentului mai slab, care este 
înghiţit de cel mai puternic. 

8. Văd că îţi spui în sinea ta: ,Bine, dar de ce permite Domnul acest 
lucru? Fiind atotputernic, Lui i-ar fi atât de uşor să împiedice de la bun 
început această luptă!' 

9. Ai perfectă dreptate, căci pentru Dumnezeu orice este posibil. Pe 
de altă parte, dacă nu le-ar permite forţelor polarităţii să se confrunte 
reciproc, mai devreme sau mai târziu ele şi-ar pierde complet vigoarea şi ar 
rămâne la fel de inerte ca stâncile munţilor, care de altfel nici nu reprezintă 
altceva decât astfel de forţe supuse judecăţii şi încătuşate în cel mai înalt 
grad, fiind în consecinţă complet lipsite de viaţă, şi deci incapabile să 
resimtă vreo senzaţie. 

10. Vezi tu, la fel se petrec lucrurile şi cu viaţa fiinţei umane! 
Spiritul uman este ca un curent de aer care suflă asupra materiei, dorind să o 
ia cu el. Materia (sau lumea exterioară) reprezintă şi ea un fel de curent de 
aer, curgând sub forma sângelui sau a altor sucuri mai subtile, care suflă 
asupra spiritului, dorind să îl ia cu ele. 

1 1 . Dacă spiritul este mai puternic decât materia, el o controlează şi 
o asimilează în întregime, dar dacă materia triumfă asupra spiritului, aceasta 
îl încătuşează în întregime. Fiind parte din Viaţa eternă, spiritul care îşi 
pierde astfel lumina interioară suferă cumplit sub greutatea zdrobitoare a 
materiei moarte, pe care este nevoit să o suporte în permanenţă, proces care 
defineşte moartea spirituală. 

12. Dacă spiritul ar fi insensibil la o asemenea moarte, el ar fi 
iremediabil pierdut. Din fericire, suferinţa dureroasă şi mereu în creştere a 
acestei constrângeri îl obligă să se apere şi să se lupte cu materia. In acest 
fel, el îşi exersează forţa spirituală şi devine din ce în ce mai puternic. 

13. în decursul timpului, spiritul ajunge astfel să prevaleze asupra 
materiei, pe care învaţă să o supună în întregime, eliberându-se de 
constrângerile ei şi bucurându-se de Viaţa eternă, spre deosebire de materie, 
care continuă să fie strivită de propria ei greutate, şi implicit să sufere, fapt 
care o constrânge în cele din urmă să se dezagrege din cauza acestei 
presiuni. Forţa spirituală încătuşată în ea redevine astfel liberă şi se reuneşte 
cu forţa universală, căreia întreaga materie trebuie să i se supună. In acest 
fel, chiar şi elementele învinse ajung în final să prevaleze, devenind 
victorioase în fata vechiului lor adversar, vântul". 



Capitolul 76 

Cele trei aspecte ce caracterizează condiţia vieţii sunt: domeniul 
natural, cel spiritual şi cel divin. Raporturile acestora cu fiinţa umană. 
Misterul suprem este insondabil 

(13 iulie 1843) 



1. După aceste explicaţii, Enoh 1-a întrebat pe Lameh: „Frate Lameh, 
până acum ai înţeles cuvintele mele?" 

2. Lameh i-a răspuns: „Da, frate Enoh, slăvit fie Domnul, căruia îi 
consacru acum întreaga mea recunoştinţă şi iubire! Până acum, nu a existat 
nici un aspect al discursului tău pe care să nu-1 fi înţeles perfect. Dacă mai ai 
însă ceva de spus referitor la predispoziţia către suferinţă a spiritului şi la 
veritabila natură a durerii, atunci te rog, iubitul meu frate, să continui să 
vorbeşti, căci limbajul tău este cât se poate de clar şi îmi alină sufletul ca un 
balsam!" 

3. Această invitaţie venită din partea lui Lameh a fost pe placul 
Domnului, dar şi al lui Enoh, care a continuat astfel să vorbească, cu 
acceptul Domnului. El i-a adresat următoarele cuvinte lui Lameh: 

4. „Iubitul meu frate! In orice stare s-ar afla, viaţa fiinţei umane 
prezintă trei aspecte: prima aparţine domeniului natural, a doua aparţine 
domeniului spiritual, iar a treia aparţine domeniului divin. 

5. Primele două domenii pot fi sesizate de spiritul uman, în timp ce 
al treilea este absolut insondabil, întrucât este infinit, tocmai fiindcă este pur 
divin. Noi suntem fiinţe limitate, motiv pentru care ne este imposibil să 
contemplăm sau să intrăm în contact cu profunzimile şi cu înălţimea infinită 
a lui Dumnezeu. 

6. Acesta este motivul pentru care, oricât de înţelept ar fi, un om nu 
poate răspunde decât la două din cele trei întrebări referitoare la propria sa 
natură şi la condiţiile în care trăieşte. El nu va putea răspunde niciodată la 
cea de-a treia întrebare, căci acest răspuns se află ascuns în profunzimea 
inexprimabilă şi pururi incomprehensibilă a lui Dumnezeu, pe care noi nu o 
vom putea descifra niciodată în întregime. 

7. De aceea, chestiunea predispoziţiei către durere a spiritelor pure 
nu poate fi dezbătută de noi. 

8. Pe de altă parte, sunt de părere că noi cunoaştem deja suficiente 
elemente legate de acest subiect. In ceea ce priveşte cel de-al treilea 
element, tot ce putem face este să îl lăsăm de-a pururi în seama voinţei 
Domnului. 

9. Experienţa ne-a învăţat că spiritul - principiul fundamental al 
vieţii aflat în interiorul fiinţei umane - este singurul care poate şi trebuie să 
îşi cultive conştiinţa de sine, fiind implicit capabil să resimtă senzaţii vii, 
inclusiv senzaţia suferinţei. 

10. Dacă am înţeles acest lucru, noi nu mai trebuie să ştim practic 
nimic în plus, putându-ne organiza perfect viaţa astfel încât să nu fim nevoiţi 
niciodată să dăm curs acestei predispoziţii atât de dezagreabile către durere. 

1 1 . în ceea ce priveşte însă cel de-al treilea aspect al acestei facultăţi 
vii a spiritului - respectiv de a resimţi durerea, sau senzaţia, sau forţa vieţii 
în starea sa primordială şi pură -, aşa cum am mai spus, cel mai bine este să 
ne lăsăm în întregime în seama voinţei Celui care ne binecuvântează acum 
cu prezenţa Lui sfântă, într-o formă vizibilă, care ne provoacă o fericire atât 
de profundă! 

12. Altfel spus, sunt de părere că nu ar mai trebui să continuăm să 
discutăm inutil pe marginea acestui subiect, mulţumindu-i în schimb 
Domnului pentru tot ce ne-a permis, în graţia Lui infinită, să învăţăm până 
acum şi pentru tot ce ne va permite în continuare! - Slăvit fie de-a pururi 
numele Domnului! Amin". 



Capitolul 77 

Hirotonisirea regelui Lameh ca mare preot al templului de pe 
munte. Promisiunea reconfortantă a Domnului cu privire la prezenţa Lui 
constantă 



(14 iulie 1843) 



1 . După ce Enoh a tăcut, iar soarele a răsărit complet pe cer, Lameh 
s-a ridicat şi s-a îndreptat către Domnul. El a căzut la picioarele Acestuia şi 
a început să-L adore cu toată puterea iubirii sale, mulţumindu-i pentru 
imensa graţie pe care a revărsat-o asupra lui, pentru toate darurile pe care i 
le-a oferit şi pentru compasiunea Lui nelimitată. L-a implorat apoi, cu toată 
ardoarea, să nu mai dispară niciodată, făcându-se invizibil, şi să-i permită să 
îl vadă în permanenţă în inima lui. 

2. Domnul s-a ridicat la rândul Lui şi i-a spus lui Lameh: „Ridică- te, 
iubitul Meu fiu Lameh! Eu nu Mă uit decât la inima ta, nu şi la genunchii 
tăi! Dacă inima ta este la locul ei, cu siguranţă că la fel este şi corpul tău. Iar 
la ora actuală, inima ta sălăşluieşte în ordinea cea mai perfectă, deci nu pot 
decât să trag concluzia că la fel este şi cazul corpului tău. 

3. îmi procuri o mare bucurie, motiv pentru care te hirotonisesc 
acum mare preot al acestui templu. 

4. în această noapte ţi-am arătat diferitele grade ale adevăratei 
înţelepciuni lăuntrice, a cărei sursă sunt Eu însumi. Din acest motiv, acest 
templu vizibil, construit de mâinile tale şi sub supravegherea ta, a devenit un 
templu al înţelepciunii, a cărui menire este să le reamintească de-a pururi 
oamenilor din această lume că Eu, Creatorul cerului şi al pământului, te-am 
instruit personal în acest loc şi M-am odihnit alături de tine pe treptele 
acestui altar, consacrându-le astfel ca trepte care îi vor permite de-a pururi 
fiinţei umane să Mă descopere pe Mine în profunzimea şi pacea spiritului 
său. Cei care vor reuşi acest lucru vor putea spune pe bună dreptate că Mi-au 
oferit în acest templu un sacrificiu just şi întru totul pe placul Meu, 

asemănător celui pe care tocmai Mi l-ai oferit tu, adineauri, prin iubirea ta 
arzătoare. 

5. Dat fiind că toate acestea s-au petrecut sub ochii tăi şi ai celorlalţi 
oameni, care au vegheat în marea lor majoritate alături de noi, fără să ştie 
cine sunt şi de unde vin, îţi spun acum: atunci când primele raze ale soarelui 
vor începe să lumineze vârfurile munţilor, vei putea ieşi pe poarta templului, 
anunţându-le oamenilor fără nici un fel de tăgadă că Eu Mă aflu aici. 

6. Spune-le apoi să se adune în jurul templului, dar nimeni să nu 
pună piciorul în interiorul lui! 

7. Le voi prezenta Eu însumi oamenilor, în exteriorul templului, o 
învăţătură extrem de importantă, dat fiind că M-au urmat până aici, cu 
inimile pline de iubire, dar şi însetate de cunoaştere, chit că încă nu Mă 
cunoşteau. Mă aştept să Mă urmeze cu o ardoare cu atât mai mare după ce 
Mă vor recunoaşte! 

8. Iată: răsăritul este din ce în ce mai luminos. De aceea, ocupă-te de 
această primă însărcinare pe care ţi-am dat-o, ca reprezentant al Meu în 
interiorul acestui templu. 

9. M-ai rugat mai devreme să rămân de-a pururi alături de tine. Află 
acum că acolo unde se află servitorul cel mai fidel al Domnului, Acesta se 
află implicit alături de el. Iar acolo unde se află copiii Săi, Tatăl este 
întotdeauna prezent! 

10. De acum înainte, Mă vei putea întâlni oricând doreşti pe aceste 
trepte din faţa altarului. Chiar dacă nu Mă vei putea vedea întotdeauna cu 
ochii tăi fizici, îmi vei putea auzi fără probleme vocea, care va exprima 
Cuvântul Meu viu! 

11. Iată, aceasta este marea promisiune pe care ţi-o fac! - Iar acum, 
treci la treabă şi îndeplineşte sarcina pe care ţi-am dat-o! Amin". 



Capitolul 78 

Discursul lui Lameh adresat oamenilor din jurul templului. 
Apariţiile vizibile ale lui Dumnezeu 

(15 iulie 1843) 



1 . După ce a ascultat această promisiune, Lameh a trecut imediat la 
treabă. S-a îndreptat către poarta templului şi, ajuns în exteriorul acestuia, pe 
pragul clădirii, s-a adresat astfel poporului: 

2. „Ascultaţi, voi, fraţii mei şi surorile mele! Odată în plus, din cerul 
în care străluceşte lumina lui Dumnezeu s-a revărsat asupra noastră o graţie 
şi o compasiune infinită! 

3. Nu-L vom putea slăvi, preamări, adora şi iubi niciodată suficient 
de mult pe Domnul Dumnezeul nostru pentru măreţia acestei graţii şi a 
acestei compasiuni! 

4. Fraţilor, vă mai aduceţi aminte de înţeleptul care se găsea ieri în 
mijlocul nostru. L-aţi auzit vorbind şi aţi rămas surprinşi de înţelepciunea lui 
extrem de profundă. Nimeni nu ştia însă de unde vine. De aceea, mulţi 
dintre voi v-aţi pus întrebări în ceea ce îl priveşte, întrebări la care nimeni nu 
v-a putut însă răspunde. 

5. Până acum nu v-am spus nimic nou, căci L-aţi auzit şi voi, la fel 
ca şi mine. Eu pot să vă spun însă cine este acest înţelept! 

6. Văd că vă întrebaţi cu nerăbdare în inimile voastre: ,Oare de ce ne 
vorbeşte dintr-o dată despre acest om care ne-a uimit la culme cu 
înţelepciunea lui?' 

7. Da, dragii mei fraţi şi dragele mele surori! Acest Om are o natură 
cu totul ieşită din comun şi absolut miraculoasă, motiv pentru care nu vă pot 
spune într-un singur cuvânt cine este El, fără a afecta spiritele voastre pline 
de curiozitate. De aceea, vă rog să mă ascultaţi cu răbdare, pentru a afla 
vestea cea mare! 

8. Aţi fost de faţă atunci când templul din câmpie a fost inaugurat şi 
binecuvântat pentru a putea primi în el numele preasfânt al lui Iehova, 
ocazie cu care a fost şters marele meu sacrilegiu, prin care am pângărit acest 
nume sacru, cel mai mare între toate. 

9. Doresc să vă întreb acum: vă mai aduceţi aminte de Cel care a 
coborât din înălţimi şi care a traversat oraşul nostru, alături de Enoh, ca un 
herald celest? 

10. Văd că îmi răspundeţi fără nici o ezitare: , Acela a fost unul 
dintre cei mai înalţi mesageri coborâţi vreodată din sferele luminoase ale lui 
Dumnezeu'. 

1 1 . Şi cine a fost mai târziu Omul Sărac care a venit la noi seara, 
căruia servitorii mei i-au refuzat până şi dreptul de a intra în sala marelui 
festin, astfel încât am fost nevoit să ies eu însumi pentru a-1 proteja de 
tirania slujitorilor mei şi a-L aduce la masă? 

12. Văd că îmi răspundeţi: ,Cei mai mulţi dintre noi credeau că este 
vorba de însuşi Dumnezeu cel Atotputernic, în timp ce alţii nu puteau crede 
acest lucru, nefiind convinşi că acel om sărman putea fi însuşi Creatorul 
nostru!' 

13. Cam aşa gândesc inimile voastre, motiv pentru care este greu să 
vi se spună adevărul, căci nu sunteţi încă suficient de maturi pentru a 
înţelege cine este Dumnezeu şi cum poate veni El în mijlocul nostru, 
creaturile Sale şi copiii Săi! 

14. Doresc să aflaţi acum că Dumnezeu a coborât printre noi luând 
înfăţişarea acestui înţelept, cu scopul de a ne instrui pe cărările Sale înalte şi 
de a ne conduce astfel către El! 

15. De aceea, pregătiţi-vă pentru această întâlnire, căci în scurt timp 
se va manifesta El însuşi în Persoană în exteriorul acestui templu! Vă invit 
însă să nu puneţi piciorul pe pragul acestui templu, căci acesta este în clipa 
de faţă sfinţit, dat fiind că însuşi Domnul Dumnezeul nostru se află acum în 
interiorul lui! 

16. Fericiţi cei care îi vor auzi vocea şi îi vor urma poruncile! 
Amin". 



Capitolul 79 

Enoh şi cei doi Lameh sunt numiţi ghizi principali ai poporului 

(17 iulie 1843) 



1 . După acest apel adresat poporului, Lameh s-a întors în templu şi i- 
a spus Domnului, cu mult respect şi cu o mare iubire: 

2. „Tată preasfânt şi preaplin de iubire, le-am împărtăşit fraţilor mei 
de afară voinţa Ta sfântă, atât cât mi-a stat în puteri, ştiut fiind că nu sunt 
decât un păcătos în faţa Ta. 

3. O, Tată, acceptă, în imensa Ta graţie, misiunea pe care tocmai am 
îndeplinit-o într-o manieră imperfectă, ca şi cum ea ar reprezenta ceva în 
ochii Tăi; căci iubirea Ta pururi sublimă şi sfântă, precum şi înţelepciunea 
Ta vor şti să corecteze greşelile pe care le-am făcut în faţa Ta şi a sărmanilor 
mei fraţi, datorită cărora încă mă simt vinovat!" 

4. Domnul 1-a întrerupt însă pe Lameh şi i-a spus: „Ascultă, fiul Meu 
Lameh! Atunci când cineva îşi recunoaşte greşelile aşa cum ai făcut tu 
adineauri, te asigur că acestea i-au fost iertate încă cu mult timp în urmă, iar 
el străluceşte în faţa Mea la fel ca Luceafărul de dimineaţă, acest mesager 
luminos care anunţă apropiatul răsărit al soarelui! Acesta este statutul tău 
actual, pe care ţi-1 vei păstra de-a pururi! 

5. Adevăr îţi spun: le-ai vorbit aşa cum trebuie fraţilor tăi şi surorilor 
tale, într-un acord deplin cu voinţa Mea. De aceea, Mă voi arăta imediat în 
faţa lor şi le voi permite să Mă recunoască în calitatea Mea de Domn şi 
Creator al cerului şi al tuturor lumilor, dar şi de Părinte unic şi preaplin de 
iubire al tuturor copiilor Mei adevăraţi! 

6. Cât despre voi, cei trei fii preaiubiţi ai Mei, Mă veţi putea însoţi pe 
pragul templului, depunând mărturie în privinţa prezenţei Mele divine, la fel 
cum Eu, Părintele vostru etern şi autentic, voi depune mărturie pentru voi, 
spunându-le oamenilor că v-am ales din rândul mulţimilor pentru a fi 
principalii ghizi ai oamenilor de pe înălţimile sacre şi de la şes. 

7. Există doar trei triburi de care nu veţi avea obligaţia să vă ocupaţi: 
cel al lui Cain, cel al lui Meduhed şi cel al lui Sihin. Toate celelalte popoare 
vor depinde de acum înainte de voi, căci vi le încredinţez Eu însumi, 
Domnul şi Părintele vostru autentic, pentru ca voi să le ghidaţi către calea ce 
duce inevitabil către Viaţa eternă, nepieritoare, liberă şi preafericită a iubirii 
Mele! 

8. Cât despre celelalte trei triburi, nu vă faceţi griji în privinţa lor, 
căci Eu însumi sunt cel care le-a ajutat să fugă. Am avut grijă cu această 
ocazie să le trimit şi lor ghizi înţelepţi şi drepţi, care să le ajute să ajungă 
până în pragul Sălaşului etern şi sfânt unde locuiesc de-a pururi Eu, în toată 
atotputerea şi forţa iubirii Mele! 

9. O, voi, iubiţii Mei fii, Eu sunt cu adevărat Părintele vostru etern, 
preasfânt şi preaplin de iubire! Aşa cum Eu vă iubesc mai presus de orice, 
preferându-vă pe voi tuturor cerurilor, sorilor şi lumilor, la fel ar trebui să vă 
iubiţi şi voi fraţii şi surorile, căci toţi sunt copiii Mei, la fel ca şi voi! 

10. Eu vă iubesc atât de mult încât aş fi dispus să îmi dau viaţa 
pentru voi, dacă acest lucru ar fi posibil sau necesar! 

1 1 . Aştept de la voi să Mă iubiţi cu aceeaşi iubire pe Mine, bunul 
vostru Părinte, dar să-i iubiţi în egală măsură şi pe ceilalţi copii ai Mei, aşa 
cum îi iubesc Eu însumi! 

12. Nu judecaţi niciodată pe nimeni, la fel cum nici Eu nu judec 
vreodată pe cineva, ci doresc să le dăruiesc tuturor aceeaşi viaţă eternă şi 
pururi liberă, alcătuită din iubire. Aceasta este voinţa Mea şi vă invit să nu o 
uitaţi niciodată! 

13. Iar acum, urmaţi-Mă până pe pragul templului!" 



Capitolul 80 

Transfigurarea Domnului în faţa poporului, care se închină cu 
teamă şi cu veneraţie în faţa Lui. Cuvintele eterne adresate de Domnul 
poporului care L-a recunoscut. Domnul dispare 

(18 iulie 1843) 



1. Dând ascultare cuvintelor sacre ale Domnului, Enoh şi cei doi 
Lameh L-au urmat fără ezitare pe Acesta pe pragul de intrare în templu. 

2. Când micul grup a ieşit în faţa poporului, hainele Domnului au 
devenit mai albe decât zăpada proaspăt căzută pe munţii înalţi, iar faţa, 
mâinile şi picioarele Sale au început să strălucească într-o lumină mai 
intensă decât cea emisă de o mie de sori. 

3. Văzând măreţia şi slava acestui înţelept care li se prezentase ceva 
mai devreme sub înfăţişarea unui om dintre cei mai modeşti, oamenii au 

căzut cu faţa la pământ, strigând: „O, Iehova Savaot, ai milă de noi, nu ne 
judeca şi nu ne pedepsi, aşa cum merităm de multă vreme din cauza 
gândurilor noastre rele, dar mai ales a faptelor noastre greşite! După ce Te- 
am recunoscut în splendoarea Ta infinită şi în toată măreţia Ta, strigăm către 
Tine, o, Iehova Savaot, rugându-Te să ne acorzi graţia şi compasiunea Ta!" 

4. Auzind aceste cuvinte, Domnul şi-a retras lumina luminilor în 
inima Sa şi s-a adresat astfel mulţimii speriate: „Micuţii Mei, ridicaţi-vă! 
Căci Eu, Dumnezeul, Creatorul şi Părintele vostru, nu am venit ca să vă 
judec şi să vă pedepsesc, ci pentru a vă dărui acei ghizi capabili să vă 
conducă mai presus de slăbiciunile voastre, pe cărările care duc către 
împărăţia veritabilă a Vieţii eterne! De aceea, ridicaţi-vă şi nu vă temeţi de 
Mine, Părintele vostru preabun, care vă iubesc mai presus de orice!" 

5. Acum, oamenii s-au ridicat de la pământ, uşuraţi, şi au privit cu 
uimire faţa Domnului, care îşi pierduse strălucirea supraomenească, dar care 
avea în schimb trăsături pline de blândeţe. I-au privit de asemenea hainele, 
care nu mai străluceau mai puternic decât soarele, căpătând o nuanţă de un 
albastru deschis, la fel ca şi cerul. Toţi cei de faţă s-au întrebat atunci în 
tăcere: „Eşti Tu într-adevăr Acela a cărui lumină ne-a aruncat pe acest 
pământ prin puterea ei, sau ai pus un arhanghel în locul Tău?" 

6. Domnul a luat din nou cuvântul şi s-a adresat astfel oamenilor: 
„O, micuţii mei copilaşi, de ce nu doriţi să Mă recunoaşteţi pe Mine, 
Părintele vostru, după iubirea Mea, şi nu după lumina Mea? - Nu credeţi că 
iubirea este mai presus decât lumina? 

7. Atunci când M-am arătat vouă în chipul Meu de lumină, aţi căzut 
imediat la pământ, ca şi cum aţi fi fost supuşi judecăţii. In schimb, acum, 
când Mi-am ascuns această lumină şi M-am întors către voi cu toată iubirea 
Mea, aţi ajuns deja să vă puneţi întrebări dacă Eu am fost Acela care v-am 
apărut acum câteva clipe în toată măreţia Mea divină! 

8. Eu, Domnul, Dumnezeul şi Părintele vostru, al tuturor, vă spun 
acum vouă, copilaşilor Mei, că nu sunt un simplu reprezentant al Domnului, 
ci Domnul însuşi. Dorinţa Mea este să vă arăt ce v-am pregătit în împărăţia 
spirituală pentru a vă face fericiţi! 

9. Iată ce v-am pregătit: v-am trimis învăţători foarte înţelepţi, din 
rândul vostru, pe care i-am trezit din punct de vedere spiritual. Ascultaţi-i 
întotdeauna şi urmaţi-le sfaturile în toate privinţele, indiferent dacă este 
vorba de lucruri serioase sau de altele, mai frivole, pe care vi le rezervă 
viaţa. In acest fel, veţi acţiona în acord cu voinţa Mea, iar Eu Mă voi afla în 
mijlocul vostru în persoană, şi în spirit alături de cei pe care i-am trezit cu 
scopul de a vă sluji. 

10. Aceia dintre voi care vor ţine cont de ce le vor spune aceşti ghizi 
spirituali aleşi de Mine şi care vor acţiona la unison cu sfaturile lor vor 
vedea adevărul, căci Eu le voi ilumina ochii cu lumina Mea, şi Mă vor vedea 

pe Mine în carne şi oase, putându-Mă auzi şi vedea în persoană. Căci toţi cei 
treziţi primesc trupul Meu şi spiritul Meu, devenind una cu Mine. 

1 1 . De aceea, vă binecuvântez acum pe toţi, căci de acum înainte, nu 
Mă veţi mai putea vedea şi nu Mă veţi mai putea auzi decât prin intermediul 
celor pe care i-am trezit de dragul vostru! 

12. Tu, Enoh, şi tu, Lameh de la şes, la fel ca şi tine, Lameh din 
înălţimile sacre, sunteţi primii oameni cu care Mă unesc aici şi acum, pentru 
a depune întotdeauna mărturie în faţa oamenilor care este voinţa Mea! Vă 
înzestrez acum cu toată forţa şi cu toată puterea iubirii Mele. De acum 
înainte, acţionaţi ţinând cont exclusiv de această forţă, până în momentul în 
care veţi fi eliberaţi de această funcţie sau în care vei trece din această lume 
în cea în care locuiesc Eu dintotdeauna. Amin". 

13. După ce a rostit aceste cuvinte, Domnul a dispărut, iar mulţimea 
a început să plângă şi să se bată cu pumnii în piept, preamărindu-L pe 
Dumnezeu. 



Capitolul 81 

Monumentul celor şapte pietre albe din interiorul templului. 
Originea mitului pietrei filozofale. întoarcerea în oraş 

(20 iulie 1843) 



1 . Timp de o oră întreagă, în rândul oamenilor a domnit tăcerea cea 
mai profundă. Chiar şi cei trei ghizi spirituali înzestraţi cu o putere 
remarcabilă au respectat acest moment de reculegere. 

2. După ce el s-a încheiat, Lameh s-a întors către Enoh şi i-a spus: 
„Frate Enoh, de vreme ce totul s-a realizat deja în acord cu voinţa şi cu 
ordinea Tatălui nostru preasfânt şi preaplin de iubire, a Creatorului cerului şi 
pământului, sunt de părere să ne întoarcem în oraş, pentru a trimite vorbă 
tuturor celorlalte oraşe de la şes, transmiţându-le vestea cea mare". 

3. Enoh i-a răspuns: „Da, frate, haide să facem acest lucru chiar 
astăzi, căci mântuirea şi lumina nu pot veni niciodată prea devreme pentru 
un popor! Foarte bine te-ai gândit, aşa că vom începe imediat pregătirile 
pentru a ne întoarce în oraş. 

4. Totuşi, mai există ceva ce trebuie făcut, ca mărturie a prezenţei 
vizibile a Domnului printre noi, înainte de a ne întoarce în oraş, pentru ca 
descendenţii noştri să-şi aducă aminte de faptul că Acesta a binecuvântat El 
însuşi templul înţelepciunii destinat spiritului uman: vom aduce aici, unde 
vor rămâne de-a pururi, şapte pietre albe, fiecare de mărimea unui cap de 
om, pe care le vom aşeza pe treptele altarului pe care s-a odihnit Domnul, în 
timp ce ne-a vorbit întreaga noapte despre înţelepciunea veritabilă a 
spiritului, care conduce la viaţa eternă, liberă şi perfectă. 

5. Frate Lameh, porunceşte ca acest lucru să fie făcut, după care ne 
vom putea îndrepta fără întârziere către oraş pentru a pune în aplicare 
excelentele tale intenţii!" 

6. După ce a ascultat cuvintele lui Enoh, Lameh s-a grăbit să iasă 
afară, plin de bucurie, şi i-a chemat la el pe Mura şi pe Curai, cărora le-a 
transmis directivele lui Enoh. 

7. Cei doi s-au îndreptat imediat către un loc pe care îl cunoşteau şi 
în care se găseau pietre albe care nu au fost folosite pentru construcţia 
templului. Au ales şapte dintre cele mai frumoase pietre, absolut fără nici o 
pată, şi i le-au adus lui Lameh. Apoi, cu ajutorul acestuia, le-au dus 
împreună în interiorul templului. 

8. După ce au terminat, Enoh i-a spus lui Lameh: „Cu toţii, suntem 
cinci la număr. Mai cheamă doi oameni, astfel încât să fim şapte, şi fiecare 
dintre noi ne vom scrie numele pe una din pietre, ca mărturie pentru ceea ce 
s-a întâmplat în acest loc. Abia după aceea le vom putea aşeza pe treptele 
altarului. 

9. Eu voi atinge aceste pietre în numele Domnului, iar el va face să 
ţâşnească din ele o forţă care le va permite celor care le vor atinge de acum 
înainte să trăiască o stare de înţelepciune veritabilă, pe care o vor putea 
păstra o bucată de vreme!" 

10. Cuvintele lui au fost imediat puse în practică. Aşa s-a născut 
mitul „pietrei filozofale". Forţa transmisă acestui loc a continuat să 
dăinuiască, conform voinţei Mele, până în perioada profeţilor lui Israel. 
Muntele a fost chiar cel pe care Saul a obţinut pentru o vreme darul 
profeţiei. Atunci când a coborât de pe el, oamenii s-au întrebat: „Oare ce s-a 
întâmplat cu el? A devenit şi el profet?" 

1 1 . După aşezarea pietrelor, oamenilor de afară li s-a explicat ce s-a 
întâmplat, după care Lameh a dat ordin de plecare şi toată lumea a pornit în 
linişte către oraş. 



Capitolul 82 

Trimiterea mesagerilor. Ordinea exemplară şi divină a statului şi 
oraşului Hanoh. Enoh şi Lameh se întorc pe înălţimile sacre 

(21 iulie 1843) 



1. De îndată ce au ajuns în oraş şi imediat după micul dejun, Lameh 
a dat dispoziţiile necesare pentru ca vestea miraculoaselor evenimente 
divine să le fie transmisă locuitorilor din principalele zece oraşe de la şes, 
fapt uşor de realizat, dat fiind că celelalte oraşe nu se aflau la o distanţă mai 
mare de o zi de mers de oraşul lui Lameh, iar drumurile care duceau la ele 
erau cât se poate de drepte. 

2. După trimiterea mesagerilor, Lameh, secondat de Enoh, a dat o 
serie de dispoziţii pentru următoarele trei zile: a numit gardieni pentru paza 
templului de pe munte, le-a construit chiar acestora o locuinţă permanentă 
(fapt de care s-au ocupat Mura şi Curai), puţin mai jos de templu, pe o mică 
porţiune de teren drept, care oferea însă suficient spaţiu pentru o locuinţă 
modestă. Şi toate acestea s-au realizat într-un interval de numai trei zile, 
într-o manieră care astăzi vi s-ar părea miraculoasă, vouă, locuitorilor 
actuali ai pământului. 

3. In acest fel, oraşul lui Enoh a fost pus într-o ordine perfectă în 
numai trei zile, la unison cu indicaţiile Mele. Singura poruncă pe care 
trebuiau să o respecte oamenii era aceea de a-L iubi pe Dumnezeu mai 
presus de orice şi de a-şi iubi semenii. Lipsa pudorii a fost condamnată, fiind 
considerată un rău care distruge spiritul, şi în consecinţă toate celelalte forţe 
ale fiinţei umane. 

4. In acest fel, multe alte necazuri ale oamenilor au putut fi 
eliminate, nu atât graţie unor legi şi pedepse severe puse în vigoare de 
funcţionarii statului, cât prin învăţăturile pline de înţelepciune pe care ghizii 
spirituali le transmiteau fraţilor lor pentru a le explica efectele dezastruoase 
la care conduceau comportamentele lor greşite. 

5. Cu timpul, toţi cei care au reuşit să îşi trezească într-o măsură mai 
mică sau mai mare capacităţile spirituale, inclusiv femeile mai rafinate şi 
mai sensibile, au putut constata că învăţăturile pline de înţelepciune ale 
ghizilor lor se confirmă sub ochii lor. 

6. Acest popor a trăit astfel vreme îndelungată într-o manieră cât se 
poate de justă, graţie învăţăturilor care i-au fost transmise de ghizii pe care i- 
am trezit în mijlocul lui, pe care oamenii le-au respectat din propria lor 
voinţă, fără ca cineva să-i oblige în vreun fel în acest sens. 

7. La baza bunăstării spirituale de care s-a bucurat acest popor şi a 
tuturor avantajelor pe care statul a ştiut să i le asigure a stat exclusiv 
educaţia plină de înţelepciune. 

8. Din păcate, suita evenimentelor care vor fi descrise în continuare 
va demonstra fără putinţă de tăgadă cum s-a întâmplat că, în momentul 
potopului, umanitatea de pe pământ a ajuns să-Mi întoarcă în întregime 
spatele, căzând în totalitate pradă voinţei marelui Duşman al Vieţii. 

9. In toată perioada care a urmat convertirii lui Lameh, înălţimile 
sacre şi regiunile de la şes au devenit atât de perfecte încât nici chiar în 
ceruri nu s-ar fi putut imagina şi stabili o ordine mai bună decât cea care 
domnea atunci pe acest pământ. 

10. Dacă Şarpele cel rău s-ar fi supus acestei stări de fapt, pământul 
ar fi fost transformat din nou în vechiul paradis care fusese cândva. Şarpele 
a regretat însă în scurt timp că a acceptat condiţiile Mele, fie şi numai 
parţial, aşa că a reînceput să îşi exerseze din nou vechea meserie atât de 
distrugătoare. 

1 1 . în timpul unei perioade de circa 700 de ani, el a continuat să-i 
testeze pe oameni, dar numai spre binele lor. După această scurtă întârziere, 
tentaţiile la care a început să-i supună au luat însă un caracter cu totul diferit. 
Ele au devenit rău intenţionate şi din ce în ce mai viclene, întinzându-le 
oamenilor capcane dificile, în care aceştia au şi căzut! Faptele care vor urma 
vor arăta cu claritate motivele care au stat la baza acestei derulări a 
evenimentelor. Deocamdată, ne vom opri aici cu anticipările. 

12. După aceste trei zile în care au desfăşurat împreună o activitate 
extrem de importantă, Enoh s-a întors pe înălţimile sacre, luându-i cu el pe 
Lameh şi pe alţi câţiva oameni influenţi din Hanoh, pentru ca aceştia să îi 
poată cunoaşte în sfârşit pe cei doi părinţi care au dat naştere rasei umane de 
pe acest pământ. In timpul absenţei lor, guvernarea poporului i-a fost 
încredinţată lui Hored. 



Capitolul 83 

Marea de flăcări din peştera aflată pe drumul către înălţimile sacre 

(22 iulie 1843) 

1 . Pentru a ajunge în munţi, Enoh a apucat-o pe drumul care trece pe 
lângă peştera funestă despre care am mai vorbit. 

2. Când micul grup de călători a ajuns la această peşteră, el a făcut o 
scurtă escală. Enoh i-a povestit în câteva cuvinte lui Lameh ciudatele 
evenimente care s-au produs în acest loc chiar în prezenţa Domnului, în 
timpul primei lor întoarceri în ţara de origine. 

3. Auzind ce s-a întâmplat, Lameh s-a minunat, dar surpriza lui nu a 
durat mai mult de un minut, căci din peşteră au început să iasă flăcări 
teribile, însoţite de un zgomot asurzitor. 

4. Lameh a fost atât de îngrozit că a căzut cu faţa la pământ, într-un 
fel de semi-leşin. 

5. Enoh a avansat însă spre el, 1-a ridicat de la sol şi i-a spus: „Hei, 
frate Lameh, priveşte-ţi pentru o clipă tovarăşii! Şi ei au fost martorii acestui 
fenomen, dar nici unul dintre ei nu a căzut la pământ! Chiar dacă s-au 
speriat puţin la început, la ora actuală privesc această apariţie la fel de lipsită 
de conţinut ca şi o boare de vânt cu o indiferenţă aproape totală! - Haide, 
revino-ţi, şi comportă-te la fel de curajos ca ei!" 

6. Aceste cuvinte au avut darul să-1 readucă în simţiri pe Lameh, care 
şi-a revenit şi a privit curios flăcările ce continuau să iasă din uriaşa peşteră, 
care avea înălţimea a o sută de oameni şi o lungime la bază echivalentă cu 
înălţimea a 70 de oameni. 

7. După o vreme, Lameh i-a spus lui Enoh: „Frate întru Domnul, 
cred că ar trebui să o luăm pe un alt drum, dacă dorim să ajungem prin 

mijloace naturale la destinaţia noastră. înclin să cred că va fi foarte dificil să 
trecem de această mare de flăcări, care par să crească în continuare!" 

8. Enoh i-a răspuns însă: „Frate Lameh, tu nu cunoşti natura acestui 
incendiu, dar eu ştiu perfect despre ce este vorba! 

9. Ascultă, dacă noi ne-am propune acest lucru, prin voinţa 
Domnului aceste flăcări s-ar stinge pe loc! Dar este absolut necesar ca acest 
incendiu să mai dureze o vreme, sub directa mea supraveghere, pentru ca 
această peşteră să poată fi distrusă în totalitate şi pentru ca cel care a 
provocat aceste flăcări să poată fi pedepsit în mod just. Căci, aşa cum te-a 
învăţat Domnul, chiar şi spiritele pure sunt supuse suferinţei. 

10. In scurt timp, flăcările vor cuprinde în totalitate peştera, iar 
spiritul revoltat împotriva lui Dumnezeu va trebui să se arate la faţă, pentru 
a asculta mustrarea pe care i-o voi adresa, precum şi interdicţia formală de a 
mai ataca vreodată un călător aflat pe acest drum!" 

1 1 . Lameh s-a simţit complet satisfăcut de explicaţiile primite şi i-a 
răspuns lui Enoh: „Ascultă, frate, dacă aşa stau lucrurile, pot să mai rămân 
chiar şi o zi întreagă în acest loc, oricât de îngrozitor mi s-ar părea. îmi dau 
seama că dacă acest fenomen teribil nu ar fi pus sub supraveghere, nimeni 
nu ar mai putea călători vreodată pe acest drum către înălţimile sacre!" 

12. Enoh i-a spus: „Fii fără teamă, frate, căci voi avea grijă să pun 
capăt chiar acum acestui fenomen penibil, şi asta în maniera cea mai 
avantajoasă pentru noi! Vei vedea în scurt timp cu propriii tăi ochi cum se 
va termina această poveste! Amin". 

Capitolul 84 

Enoh distruge peştera Dragonului şi îşi linişteşte tovarăşii de drum 

(23 iulie 1843) 

1. După care, Enoh s-a întors către peştera în flăcări, şi-a ridicat 
mâna dreaptă şi a strigat cu putere: 

2. „Ascultă, sălaş sumbru al morţii, al vechiului duşman al Vieţii 
care nu încetează nici o clipă să i se opună lui Dumnezeu! Ascultă, poartă 
sinistră şi vizibilă către abisul tuturor abisurilor, deopotrivă naturale şi 
spirituale! Eu, slujitorul şi copilul lui Dumnezeu, îţi poruncesc să te 
prăbuşeşti imediat, distrugându-ţi pe loc toate faliile, crevasele, culoarele şi 
numeroasele cavităţi secundare! Şi îi poruncesc vechiului tău locuitor să 
fugă ca un laş, căci nu are dreptul să locuiască în tine, ci şi-a însuşit această 
locuinţă prin furt! 

3. O, Doamne, Părinte preasfânt şi etern! Aşa să fie, în acord cu 
voinţa Ta sacră, de dragul mântuirii viitoare a copiilor Tăi care trăiesc pe 
acest pământ arid, care le serveşte drept şcoală! Amin". 

4. De îndată ce Enoh a pronunţat aceste cuvinte atotputernice, 
peştera în flăcări s-a prăbuşit într-un zgomot îngrozitor, devenind o ruină 
fumegândă. Din profunzimile pământului s-au auzit multă vreme vaiete 
sinistre, care demonstrau că toate culoarele abisale ale peşterii, ce coborau 
până la mari adâncimi, deopotrivă naturale şi spirituale, erau anihilate. 

5. Efectele acestei prăbuşiri şi reaşezări a solului s-au resimţit pe 
întreaga suprafaţă a pământului, până la ultimul colţişor al acestuia, şi toţi 
locuitorii planetei au fost cuprinşi de groază, sentiment care s-a dovedit însă 
salutar pentru mântuirea sufletului lor şi a vieţii lor spirituale. Căci foarte 
puţini au fost cei înţelepţi care au ştiut ce se întâmplă şi de unde provine 
acest zgomot teribil. 

6. Acest fenomen cu totul ieşit din comun 1-a epuizat complet pe 
Lameh. Sufletul lui a fost cuprins de teroare şi el a început să tremure din tot 
corpul, la fel cum tremură frunzele unui copac în timpul unei furtuni 
puternice. 

7. La fel ca şi el, tovarăşii săi (cu excepţia lui Lameh cel din 
înălţimile sacre) s-au cutremurat văzând această scenă teribilă, deşi în viaţa 
de toate zilele erau cu toţii nişte bărbaţi cât se poate de curajoşi. Nici unul 
dintre ei nu a îndrăznit însă să i se adreseze lui Enoh, care li s-a părut dintr-o 
dată un uriaş înzestrat cu puteri supraomeneşti. 

8. Enoh i-a liniştit însă, spunându-le (şi adresându-se cu deosebire 
lui Lameh) că fiecare dintre ei dispune de această putere, de care trebuie să 
se folosească cu înţelepciune, la locul şi la momentul potrivit, la unison cu 
voinţa şi cu intenţia divină. 

9. Auzind aceste explicaţii, tovarăşii lui Lameh s-au mai liniştit. Intre 
timp, s-a pornit un vânt puternic, care a măturat rapid fumul înecăcios ce 
ieşea din fosta peşteră, fapt care i-a permis lui Lameh să contemple până 
departe panorama devenită dintr-o dată accesibilă privirii. Uşurat, el s-a 
închinat lui Dumnezeu şi L-a preamărit pentru puterea fără egal cu care şi-a 
înzestrat creaturile. 

10. De-abia s-a mai risipit teama sa şi a tovarăşilor săi că a intervenit 
un fenomen nou, care le-a tulburat sufletele într-o măsură chiar mai mare 
decât scena precedentă, oricât de odioasă li s-ar fi părut ea. De data aceasta 
le-a apărut în faţă însuşi Satan, spumegând de furie. 



Capitolul 85 

Apariţia lui Satan informa lui teribilă. Enoh îl somează să îşi arate 
adevăratele intenţii 

(28 iulie 1843) 

1 . Când Lameh şi tovarăşii săi au văzut cum arată marele Duşman al 
Vieţii, când i-au văzut statura sa incandescentă, faţa de o urâţenie hidoasă şi 
fremătând de furie, capul încă fumegând având în loc de păr un ghemotoc de 
şerpi înlănţuiţi care şuierau zvârcolindu-se în toate direcţiile, încolăcindu-se 
în jurul craniului său pentru a se descolăci apoi, ţâşnind ca nişte săgeţi 
prinse la bază, cu o viteză atât de mare încât dacă cineva s-ar fi apropiat prea 
tare, ar fi fost muşcat înainte să-şi dea seama, - au fost cuprinşi de o teamă 
atât de mare încât au înlemnit. 

2. Văzând teroarea inutilă care i-a cuprins pe Lameh şi pe tovarăşii 
acestuia, Enoh i-a lăsat câteva momente să tremure, cu intenţia de a le preda 
o lecţie necesară. Abia apoi s-a întors el către Satan şi i-a spus pe un ton cât 
se poate de serios: 

3. Ascultă, duşman al Domnului, al Dumnezeului nostru atotputernic 
care este simultan şi al tău! Ce s-a întâmplat cu voinţa ta, cu memoria ta şi 
cu ascultarea pe care i-o datorezi lui Dumnezeu? 

4. Ce i-ai promis Domnului în prezenţa mea, atunci când te-a 
pedepsit prin intermediul lui Kisehel? 

5. Crezi cumva, în reaua ta voinţă, că memoria mea şi cea a 
Domnului sunt la fel de scurte ca a ta? 

6. O, duşman jurat al oricărei forme de viaţă! Adevăr îţi spun, în 
numele Domnului, că te înşeli amarnic! 

7. Data trecută, Domnul ţi-a spus mai multe lucruri, iar tu i-ai promis 
în mod solemn că îi vei ghida pe copiii Lui către bine, ajutându-i să se 
orienteze pe calea cea bună prin tot felul de încercări şi tentaţii înţelepte şi 
juste! 

8. Ce s-a ales de promisiunea ta? Cum de s-a schimbat ea într-un 
timp atât de scurt? Ai uitat complet că i-ai promis Domnului să îţi respecţi 
cu fidelitate legământul pentru a scăpa de greaua pedeapsă pe care ai avut-o 
de suportat? Ai dorit atunci să ne ucizi pe loc sub focul mâniei tale, deşi 
ştiau foarte bine cine eram, eu şi fraţii mei! 

9. Faptul că ai dorit să ne distrugi atunci prin foc şi că ţi-am distrus 
acum sălaşul mincinos prin forţa atotputernică pe care am primit-o de la 
Dumnezeu, atingându-te astfel în punctul tău sensibil, nu ţi-a fost însă de 
ajuns. Nu, a trebuit să apari în faţa noastră sub această înfăţişare teribilă, 
care să ne facă să credem că ne-ai putea înghiţi pe mine şi pe fraţii mei 
dintr-o singură înghiţitură! 

10. O, sclav mizerabil al propriei tale pierzanii şi al morţii pe care o 
întrupezi! Doreşti să te opui lui Dumnezeu şi mie, care sunt servitorul Lui 
credincios, deşi te-aş putea pedepsi cu o singură suflare a mea, la fel ca un 
uragan care spulberă o banală claie de fân? 

11. Iţi poruncesc, în numele forţei divine nelimitate care sălăşluieşte 
în mine şi care se poate transforma într-o pedeapsă groaznică pentru tine, să 

îmi spui cu toată sinceritatea care sunt intenţiile tale reale, şi mai ales, cum 
îţi propui să le realizezi! 

12. Dacă te vei opune acestei mărturisiri, te voi pedepsi atât de dur, 
în numele Domnului, încât întreaga creaţie infinită se va cutremura până în 
străfundurile sale! Nu vai mai rămâne nici măcar o singură piatră care să nu 
fie spulberată, pentru a depune astfel mărturie asupra sancţiunii pe care ţi-o 
rezerv! - Aşadar, vorbeşte!" 

13. Atunci, Satan a început să tremure şi a spus: „Enoh, cunosc 
foarte bine până unde se întinde puterea ce ţi-a fost acordată, la fel ca şi 
neputinţa mea în faţa ta, dat fiind că tu eşti servitorul credincios al 
Domnului! Scuteşte-mă însă de ameninţările tale teribile şi de pedeapsa pe 
care, de altfel, aş merita-o din plin, şi spune-mi mai bine în ce loc aş putea 
locui pentru a nu mai greşi faţă de oamenii acestui pământ, te asigur că mă 
voi supune imediat şi cu bună intenţie voinţei tale!" 

14. Dar Enoh a rămas pe poziţie şi nu a cedat nici măcar cu un pas. 
Dimpotrivă, el i-a poruncit lui Satan cu şi mai multă fermitate să îşi 
dezvăluie intenţiile malefice. 

15. Atunci, Satan a început să freamăte, zvârcolindu-se, căci nu 
dorea cu nici un chip să îşi dezvăluie intenţiile, în pofida cererii formale pe 
care i-a adresat-o Enoh. 



Capitolul 86 

Vicleanul Satan interpretează pe dos, cu bună ştiinţă, profeţiile 
Domnului 



(29 iulie 1843) 



1 . Enoh nu a părut să bage în seamă reacţia lui Satan şi i-a poruncit 
pentru a treia oară, mai ferm ca oricând, să îşi dezvăluie planurile şi ceea ce 
intenţiona să obţină prin punerea lor în aplicare. 

2. Atunci, Satan i-a răspuns fără nici o ezitare: „Ascultă-mă, slugoi 
orgolios al lui Dumnezeu pe acest fir de praf pe care voi îl numiţi planeta 
voastră! Puterea de care dispun este atât de mare încât îmi pot permite să nu 
răspund, dacă nu vreau, la întrebările pe care mi le pune Creatorul tuturor 
lucrurilor. Ştiu că Acesta m-a înzestrat cu un corp indestructibil de o mare 
sensibilitate şi că m-ar putea pedepsi de-a pururi în focul mâniei Sale, a 
cărui arsură reprezintă un chin ce depăşeşte orice imaginaţie! Iar tu, care nu 
reprezinţi nici măcar un atom din structura acestui fir de praf, doreşti să mă 
obligi să îţi dezvălui planurile mele, pe care le-am conceput încă de la 
începuturile eternităţii, pe mine, căruia mi se supune întreaga creaţie 
vizibilă! - O, vierme mizerabil al acestui pământ! 

3. Ascultă! La cel mai mic semn al meu, toate elementele mi-ar 
răspunde şi întregul pământ ar fi cuprins de flăcări sau s-ar scufunda sub 
ape! Dacă doresc, aş putea să sting lumina soarelui cu o singură răsuflare 
uşoară a mea, aruncându-te astfel în noaptea eternă sau reducându-te la un 
pumn de ţărână -, iar tu îndrăzneşti să mă forţezi să-ţi răspund, ba mai mult, 
mă ameninţi în fel şi chip? 

4. Dacă, în măreţia mea infinită, aş fi considerat că merită osteneala, 
te-aş fi anihilat încă cu foarte mult timp în urmă. Ar fî însă meschin din 
partea mea să mă ocup cu asemenea lucruri minore! 

5. Din punctul meu de vedere, Dumnezeu însuşi este mult prea 
mărunt şi prea insignifiant pentru a-mi propune să-L atac cu atotputerea 
mea, astfel încât nu consider acest lucru o provocare autentică! Imaginează- 
ţi ce aş putea face în acest caz cu tine, creatură mizerabilă ce eşti! 

6. Am dat deja dovadă de o prea mare condescendenţă atunci când ţi- 
am spus că poţi să mă scuteşti de acest răspuns, indicându-mi în schimb un 
loc în care să mă pot stabili, astfel încât copiii atât de îndrăgiţi de Dumnezeu 
să fie feriţi de tentaţiile mele. Iar tu îndrăzneşti să mă contrezi, cu o aroganţă 
aproape divină, pretinzând că eşti atotputernic? 

7. Ei bine, aşteaptă puţin, slugoi în solda lui Dumnezeu, care nu-ţi 
mai încapi în piele de orgoliu! Vei simţi imediat pe pielea ta cine este 
adevăratul tău stăpân, iar acesta ţi se va grava în memorie pentru toate 
eternităţile care vor veni! 

8. Ascultă: mi- am jurat chiar acum, cu o clipă mai devreme, să te 
conduc la pierzanie, pe tine şi pe Dumnezeul tău aşa-zis atotputernic, pe 
care îl voi ţintui cândva pe o cruce de lemn, de pe care va striga în zadar 
după ajutor! 

9. Mai mult, mi-am propus să distrug complet această generaţie 
umană prin forţa focului şi a apelor, astfel încât pe pământ să nu mai rămână 
nici un picior de om. Pe tine însă nu te voi ucide, ca să rămâi de-a pururi 
martorul împlinirii acestor profeţii pe care ţi le-am anunţat în mânia mea. 

10. Adevăr îţi spun: mai degrabă va dispărea întreaga creaţie vizibilă 
decât să nu se realizeze măcar o singură silabă din tot ce ţi-am prezis! - Iar 
cel care m-a împins să fac acest legământ ai fost chiar tu, prin aroganţa ta 
nesfârşită! 

11. Iată, ai obţinut răspunsul pe care ţi-1 doreai. Acum cunoşti 
intenţiile mele. 

12. De aceea, dispari din faţa mea, împreună cu tovarăşii tăi la fel de 
insignifianţi ca şi tine, şi nu-mi mai cere nimic, dacă nu doreşti să trec chiar 
acum la realizarea proiectelor mele irevocabile, care oricum se vor îndeplini 
mai devreme sau mai târziu!" 



Capitolul 87 

Răspunsul plin de forţă al lui Enoh şi înlănţuirea lui Satan în centrul 
pământului 

(31 iulie 1843) 

1 . După ce a ascultat răspunsul duşmanului jurat al oricărei forme de 
viaţă, Enoh s-a ridicat în picioare, L-a preamărit pe Domnul în inima sa, 
după care i-a adresat lui Satan aceste cuvinte pline de consecinţe grele 
pentru sacrilegiul pe care l-a comis împotriva sfinţeniei eterne şi divine: 

2. „Ascultă, spirit malefic şi recalcitrant, care doreşti să acţionezi 
fără să ţii cont de voinţa divină, ci doar de propria ta autoritate! De miriade 
şi miriade de ani solari, care durează fiecare câte 28.000 de ani tereştri, nu ai 
făcut altceva decât să te revolţi cu încăpăţânare împotriva lui Dumnezeu! 

3. Ce nu a făcut iubirea infinită a Domnului pentru a te readuce pe 
tine, spiritul cel mai demoniac al creaţiei, pe drumul cel drept, fără a-ţi 
anihila liberul arbitru? 

4. Ridică-ţi privirea şi priveşte sorii şi nenumăratele lumi, de o 
varietate infinită, pe care Domnul le-a creat numai de dragul tău, pentru a-ţi 
putea alege una dintre ele, care să-ţi fie pe plac! 

5. Pe fiecare din aceşti sori, în fiecare din aceste lumi, compasiunea 
divină ţi-a pus la dispoziţie cele mai variate instrumente pentru a-ţi uşura 
întoarcerea la sânul ei. Domnul nu a atentat niciodată până acum la liberul 
tău arbitru şi nu ţi-a impus nici cea mai mică limită. 

6. Ori de câte ori ţi-ai dorit un soare nou, înconjurat de nenumărate 
planete, de luni şi de nebuloase alcătuite din stele, pentru a te ajuta să te 
căieşti şi să te întorci la pieptul iubirii, Domnul a fost de acord şi a creat tot 
ce ţi-ai dorit. Da, te-ai jucat aşa cum ai vrut cu răbdarea infinită şi cu 
atotputerea lui Dumnezeu cel etern! 

7. Cum ai folosit însă toată această graţie care ţi-a fost acordată şi 
toată această compasiune nelimitată care s-a revărsat asupra ta? - Ascultă: 
nu le-ai folosit decât pentru a-ţi pune în aplicare aceleaşi planuri diabolice 
pe care tocmai le-ai mărturisit adineauri în faţa noastră şi pe care ai avut 
insolenţa să i le declari chiar Domnului cerului şi al pământului la ultima 
noastră întâlnire! 

8. Satan, ascultă acum mesajul Domnului, pe care m-a autorizat să ţi- 
1 transmit prin gura mea: 

9. , Fiinţă malefică, ce ai călcat întotdeauna în picioare, printr-un act 
de sacrilegiu cumplit, iubirea, graţia, răbdarea, compasiunea, blândeţea, 
bunătatea şi sfinţenia Mea eternă şi inviolabilă! Eu, Domnul şi Dumnezeul 
tău, fac acum un legământ, jurând că te voi anihila pentru eternitate, la 
modul absolut, folosindu-Mă de întreaga Mea putere infinită şi de întreaga 
Mea forţă fără sfârşit! Toate profeţiile pe care le-ai făcut adineauri se vor 

întâmpla cuvânt cu cuvânt, aşa cum le-ai descris, dar nu vor conduce la 
pierzania Mea, ci a ta! 

10. Până acum nu ţi-am fixat încă niciodată un termen limită; 
dimpotrivă, te-ai bucurat de toată libertatea, cerându-Mi noi şi noi răgazuri, 
sub tot felul de pretexte mincinoase, pentru a-ţi bate apoi joc de Mine, 
numindu-Mă un Dumnezeu stupid şi slab, ca şi cum aş fi fost orb şi surd, şi 
nu Mi-aş fi dat imediat seama în ce constă jocul tău străveziu! 

1 1 . Dar acum M-am săturat de străvechea ta infamie, aşa că îţi voi 
fixa un termen limită. 

12. Ştii foarte bine ce vârstă are Adam! (930 de ani) După ce acest 
interval de timp se va scurge de încă şase ori, îţi vei primi răsplata 
binemeritată, împreună cu toate ajutoarele şi cu toţi complicii tăi, în focul 
etern al mâniei Mele! 

13. Până atunci te vei putea bucura parţial de acest foc, din care voi 
depune o scânteie minusculă în centrul acestui pământ, în mijlocul unui 
furnal pe care l-am construit special pentru ea. In jurul acestui furnal am 
construit o casă, care va fi noul tău cămin de acum înainte. Din când în 
când, te voi sili să guşti din deliciile micuţei scântei, aşa cum ţi-am promis, 
şi anume ori de câte ori vei face din nou dovada unui sacrilegiu atât de mare 
împotriva Mea, aşa cum ai procedat adineauri! 

14. Iar acum îţi poruncesc să cobori în noua ta locuinţă şi să rămâi 
acolo atât timp cât voi dori Eu! Amin'". 

15. In acest moment, pământul s-a deschis şi în el s-a căscat o 
prăpastie care conducea până în centrul lui şi din care ieşeau flăcări şi un 
fum insuportabil. Satan a început să urle de neputinţă şi furie, dar a fost 
aruncat în profunzimile pământului, după care acesta s-a închis la loc în 
urma lui. 

16. Călătorii noştri L-au preamărit pe Dumnezeu, după care şi-au 
continuat drumul. 



Capitolul 88 

Lameh întreabă cum poate fi ţinut un spirit prizonier în materie 

(1 august 1843) 



1. După ce au pornit la drum, călătorii noştri au continuat să 
comenteze o vreme întâmplările ieşite din comun care s-au petrecut ceva 
mai devreme, dar care la acea vreme nu aveau o semnificaţie atât universală, 
cât locală. 

2. Pe când au ajuns foarte aproape de destinaţia lor, Lameh i-a pus 
lui Enoh o întrebare de o importanţă capitală. Răspunsul primit de la Enoh a 

fost la fel de important, aşa că trebuie să figureze cu orice preţ în această 
nouă Carte a Vieţii. Iată aşadar cum a sunat întrebarea lui Lameh: 

3. „Ascultă, fratele meu mult iubit întru Domnul, Părintele nostru 
preaplin de iubire! Nu înţeleg un lucru: marele duşman al lui Dumnezeu şi al 
Vieţii este totuşi un spirit pur! Cum poate fi el ţinut în acest caz prizonier în 
materie, care pentru el nici măcar nu ar trebui să existe? Pe de altă parte, 
dacă materia nu poate ţine un spirit în captivitate, la ce foloseşte 
încarcerarea lui Satan în centrul pământului? Oare nu va putea scăpa el din 
închisoarea sa ori de câte ori va dori? 

4. îmi dau seama că voinţa atotputernică a Domnului îl poate 
imobiliza şi lega oricând doreşte pe acest etern făcător de rele, dar nu înţeleg 
necesitatea creării unei închisori materiale în centrul pământului care să 
completeze voinţa divină! De aceea, te implor, oferă-mi indicaţiile necesare 
pentru a înţelege mai bine ce se întâmplă!" 

5. Enoh i-a răspuns cu un zâmbet lui Lameh: „Ascultă, iubitul meu 
frate, motivul pentru care nu înţelegi încă această poveste ţine de faptul că 
eşti om, şi toţi oamenii au uluitorul talent de a nu vedea exact ce se află 
chiar în faţa nasului lor! 

6. Să îţi dau un exemplu cât se poate de simplu: din perspectiva 
trupului tău muritor, tu însuţi nu eşti altceva decât materie pură, la fel ca tot 
ceea ce este terestru. Să înţeleg că această materie nu îţi afectează în nici un 
fel spiritul? Crezi că acesta din urmă poate să scape oricând doreşte din 
închisoarea sa, folosindu-se de instrumente obişnuite? 

7. E drept, prin forţa iubirii sale faţă de Dumnezeu spiritul poate 
ajunge să controleze gradat materia, ajungând în final să o penetreze în 
totalitate, dar nu o va putea părăsi niciodată fără asentimentul Domnului! 

8. Nici chiar atunci când, prin voinţa lui Dumnezeu, spiritul ajunge 
să îşi abandoneze trupul material, el nu o face niciodată ca spirit pur şi liber, 
ci într-un alt corp eteric, de care nu se va putea separa niciodată. 

9. Dat fiind că trebuie să ocupe un anumit spaţiu, acest corp eteric 
poate fi reţinut oricând doreşte Dumnezeu în mijlocul materiei rudimentare, 
de care nu se va putea separa niciodată atât timp cât voinţa divină nu îi va 
permite acest lucru! 

10. De ce crezi că este posibil aşa ceva? - Deoarece, în sine, materia 
nu este nimic altceva decât voinţa fixată a lui Dumnezeu; de aceea, ea este 
capabilă să încarcereze în captivitate orice spirit, neputând fi învinsă decât 
printr-o singură metodă, şi anume prin umilinţa cea mai deplină, prin 
abandonarea de sine şi prin iubirea faţă de Dumnezeu! 

11. Ai înţeles ce ţi-am spus? - Da, văd că ai înţeles. - Ei bine, în 
acest caz haide să ne vedem de drum, căci nu mai avem mult de mers pentru 
a ajunge la capătul călătoriei noastre! Amin". 

Capitolul 89 

Călătorii ajung pe înălţimile sacre şi sunt întâmpinaţi de Adam 

(2 august 1843) 



1. Peste puţin timp, călătorii noştri au ajuns pe platoul montan. De 
îndată ce a zărit coliba lui Adam şi pe cele ale copiilor rasei primordiale, pe 
care spiritul său 1-a ajutat să le recunoască imediat, Lameh a căzut cu faţa la 
pământ şi a spus: 

2. „O, Doamne, Părinte preasfânt, cât de sublime sunt aceste locuinţe 
create chiar de mâna Ta! 

3. Casa mea a fost construită din argilă moartă şi din pietre. De 
aceea, ea este la fel de moartă ca şi materia care o alcătuieşte; la fel sunt şi 
locuitorii ei. Dar această casă a fost construită din copaci vii, iar locuitorii ei 
se bucură la rândul lor de Viaţă! O, cât de nepreţuită este valoarea unei 
astfel de locuinţe, prin comparaţie cu cea a caselor construite la şes!" 

4. Lameh ar fi continuat multă vreme să se extazieze în acest fel, 
dacă Enoh nu s-a fi dus la el, ridicându-1 de la pământ şi arătându-i-i pe 
patriarhul Adam şi pe mama Eva ieşind chiar în acea clipă din cabana lor, cu 
intenţia de a se urca pe o culme mai înaltă şi a verifica privind în zare dacă 
Enoh şi Lameh nu se apropiau cumva. 

5. Când Lameh a zărit cuplul primordial, el s-a simţit cuprins de 
slăbiciune, devenind incapabil să mai scoată vreun sunet, până într-atât de 
mare era veneraţia sa faţă de cei doi patriarhi. Abia după ce acest prim val 
de emoţie i-a mai trecut a putut striga el: 

6. „O, Dumnezeule atotputernic, ce demnitate sacră! Câtă nobleţe 
admirabilă! Cât de sublim mi se pare primul om, care nu a fost născut dintr- 
un pântec, ci a fost creat chiar de mâna Ta, prin voinţa iubirii Tale 
atotputernice! 

7. Da, mult iubitul meu frate Enoh, chiar dacă nu mi-ai fi atras 
atenţia asupra lor, mi-ar fi fost imposibil să nu-mi dau seama că aceşti doi 
oameni sunt cuplul primordial care a apărut pe pământ! Mărimea lor 
colosală, forma lor perfectă şi strălucirea pielii lor uimitor de albă 
demonstrează dincolo de orice tăgadă acest lucru! 

8. O, frate, am aşteptat atât de multe de la această primă întâlnire cu 
patriarhul umanităţii, dar trebuie să recunosc că toate aşteptările mele sunt 
depăşite cu mult de această primă impresie pe care mi-a produs-o!" 

9. Chiar în acest moment, Adam a zărit micul grup şi a scos un 
strigăt puternic de bucurie, recunoscându-1 pe Enoh. 

10. Auzind strigătul venerabilului părinte, toţi ceilalţi locuitori ai 
înălţimilor s-au grăbit să iasă din locuinţele lor, alergând cu braţele deschise 
în întâmpinarea lui Enoh. 

1 1 . Cu toată vârsta sa înaintată, Adam a fost primul care a ajuns pe 
culmea pe care se afla micul grup. De îndată ce a ajuns la Enoh, el 1-a luat în 
braţele sale, 1-a strâns la piept şi i-a spus cu o vie emoţie: 

12. „O, copilul meu drag, de câte ori nu am venit aici în timpul 
absenţei tale pentru a-ţi aştepta sosirea! De câte ori nu ţi-am trimis 
binecuvântările mele! O, fii binevenit printre noi! 

13. Şi tu, fiul meu Lameh, fiu al lui Metushael, vino la mine ca să te 
binecuvântez! Nici nu mai ştiu de câte ori nu a privit soţia ta Ghemela către 
ţinuturile de la şes, rugându-se ca Domnul să te binecuvânteze şi să te 
păzească de orice rău! Priveşte, ea iese chiar acum din coliba lui Jared şi 
aleargă în întâmpinarea ta. Haide, grăbeşte-te şi tu către ea, ca să-i scurtezi 
calea! Căci nici o femeie nu şi-a iubit vreodată soţul mai mult decât ea!" 

14. Lameh a făcut precum i-a spus Adam. 

15. Abia atunci a sesizat Adam prezenţa celorlalţi nou-veniţi. El le-a 
urat bun venit şi i-a întrebat cu curiozitatea sa obişnuită cine erau şi de unde 
veneau. 

16. Dar călătorii veniţi de la şes se simţeau mult prea emoţionaţi în 
faţa sublimei viziuni a patriarhului pentru a-i mai putea răspunde. De aceea, 
Enoh s-a văzut nevoit să ia cuvântul şi să îi explice lui Adam cine erau 
tovarăşii săi. 

17. Adam i-a binecuvântat pe toţi şi i-a invitat în casa sa, pentru a-şi 
reîmprospăta forţele trupului obosit. Şi l-au urmat cu toţii. 



Capitolul 90 

Luarea mesei în coliba lui Adam. Discursul plin de smerenie şi de 
veneraţie al regelui Lameh. Răspunsul corect al lui Adam 

(3 august 1843) 



1 . Când micul grup a intrat în coliba lui Adam, el a găsit aici masa 
întinsă, alcătuită din fructele cele mai delicioase, aduse de servitorii lui Seth. 
Dând curs amabilei invitaţii a lui Adam, oaspeţii s-au instalat în jurul 
coşurilor cu mâncare, s-au închinat în faţa lui Dumnezeu şi i-au mulţumit, 
după care au început să mănânce, într-o atmosferă de mare bucurie. 

2. Lameh de la şes se simţea însă prea plin de veneraţie în faţa lui 
Adam pentru a se putea relaxa în atmosfera de veselie care i-a cuprins rapid 
pe ceilalţi meseni. 

3. Dându-şi seama de acest lucru, Adam 1-a întrebat care este cauza 
sfielii sale. 

4. Lameh i-a răspuns: „O, părinte al nostru, al tuturor, şi prim om de 
pe acest pământ! Nu reuşesc să trec peste marea veneraţie faţă de tine şi faţă 
de toţi cei care te înconjoară în calitatea lor de primi copii ai tăi! 

5. Simplul gând că tu eşti părintele lui Cain, ai cărui copii şi nepoţi 
au murit deja cu toţii, şi că soţia ta este mama tuturor oamenilor care trăiesc, 
inclusiv a celor care au trecut în lumea spirituală, îmi umple sufletul de un 
sentiment de veneraţie care se amplifică în permanenţă. Iar acest sentiment 
mă împiedică să mă simt liber şi fără griji, aşa cum par să se simtă ceilalţi, 
care sunt obişnuiţi încă din copilărie cu prezenţa ta sublimă, căci s-au aflat 
dintotdeauna în preajma ta, o, părinte al nostru, al tuturor, în timp ce noi 
ceilalţi, care am venit de la şes, nu te-am văzut niciodată până acum. Din 
cauza obişnuinţei lor, copiii tăi direcţi nu mai par să te aprecieze în toată 
profunzimea ta sacră! 

6. De aceea, iertaţi-mă, o, părinte Adam şi prea-venerabilă mamă 
Eva, dacă starea mea de spirit nu îmi permite să împărtăşesc veselia 
celorlalţi! - De altfel, aceştia nu au păcătuit niciodată atât de mult ca mine în 
faţa lui Dumnezeu şi a voastră. Doar cu câteva săptămâni în urmă, eu eram 
încă un monstru odios, incapabil să mă autocontrolez, şi numai compasiunea 
divină m-a readus pe drumul cel drept. 

7. Acesta este motivul pentru care nu mă pot bucura în totalitate, aşa 
cum fac tovarăşii mei, care nu au păcătuit niciodată în faţa lui Dumnezeu şi 
a ta!" 

8. In acest moment, Adam 1-a întrerupt pe Lameh şi i-a spus: 
„Ascultă-mă, sărman fiu al primului meu descendent, nefericitul Cain! 
Cuvintele tale îmi sunt pe plac şi consider că merită în totalitate respectul 
meu. Intre altele, trebuie să-ţi mărturisesc că nici unul din copiii mei direcţi 
nu mi-a mărturisit vreodată preţuirea sa în cuvinte atât de nobile. 

9. Pe de altă parte, doresc să-ţi spun că o veneraţie atât de lipsită de 
măsură adresată mie, părintelui primordial al oamenilor de pe acest pământ, 
mi se pare uşor deşartă. La urma urmelor, şi eu sunt un om ca toţi ceilalţi, 
indiferent dacă am fost născut sau creat de mâna lui Dumnezeu! Cei născuţi 
din pântecul mamei lor sunt în ultimă instanţă creaţi de acelaşi Dumnezeu ca 
şi mine, chiar dacă eu nu m-am născut dintr-un pântec matern. 

10. Fiecare locuitor al înălţimilor sacre ştie că ai fost un mare 
păcătos, dar la fel de bine ştim cu toţii că te-ai căit sincer, transformându-te 
complet, prin graţia lui Dumnezeu, şi că Domnul însuşi te-a iertat. De aceea, 
te-am iertat la rândul nostru, din iubire faţă de Dumnezeu, aşa că te poţi 
bucura liniştit alături de noi! 

1 1 . Aşadar, mănâncă şi bea. Uită de tristeţea ta, căci mai am multe 
lucruri minunate să-ţi arăt!" 

12. Aceste cuvinte de mare bun simţ l-au readus pe Lameh cu 
picioarele pe pământ şi el s-a aşezat liniştit la masă, savurând bucatele cu 
aceeaşi plăcere ca şi tovarăşii săi. 

Capitolul 91 

Relatarea lui Adam referitoare la cererea în căsătorie a Puristei de 
către Muthael. Răspunsul corect al lui Enoh 

(4 august 1843) 

1 . Nu mai are rost să menţionez aici toate poveştile istorice care s-au 
spus la acea masă, referitoare la Mine, la Iehova, întrucât M-am referit 
adeseori la ele în această lucrare. Chiar şi Kenan a avut ocazia să îşi 
povestească o dată în plus faimosul său vis, care, în mod evident, a stârnit 
numeroase întrebări din partea lui Lameh. 

2. După ce toată lumea s-a simţit îndestulată, Adam a luat cuvântul şi 
a început să vorbească despre Muthael şi Purista. El 1-a întrebat pe Enoh 
dacă este cazul să accepte luarea în căsătorie a celor doi. Fiind vorba de o 
chestiune importantă, doresc să-i acord locul cuvenit în relatarea noastră 
referitoare la acele timpuri preistorice ale umanităţii. - Iată aşadar cum s-au 
petrecut lucrurile: 

3. După ce masa s-a sfârşit şi toată lumea L-a preamărit pe Domnul, 
mulţumindu-i din suflet, patriarhul s-a ridicat în picioare şi i-a spus lui 
Enoh: „Ascultă, fiul meu mult iubit, Enoh! In timpul absenţei tale, care a 
durat aproape cinci zile, Muthael a venit la mine cu inima uşor tulburată. La 
ultima vizită pe care ne-a făcut-o Domnul, el i-a pus Acestuia o întrebare 
referitoare la iubirea faţă de femei şi a obţinut de la El un răspuns de mare 
importanţă. Muthael mi-a povestit apoi în detaliu angoasa în care se găsea 
din cauza iubirii pe care i-o poartă Puristei. In final, m-a rugat să nu mă 
opun - dintr-un motiv exterior oarecare - promisiunii pe care i-a făcut-o 
Domnul şi să binecuvântez cât mai curând posibil iubirea lui, dându-i-o pe 
Purista de soţie. 

4. Iată, aşadar, iubitul meu fiu Enoh, ce s-a petrecut chiar aici, în 
această colibă, în timpul absenţei tale! Totuşi, nu i-am dat nici un răspuns, 
nici afirmativ, nici negativ, ci i-am spus să se adreseze direct Domnului, 
aşteptând întoarcerea ta. 

5. Ei bine, ce crezi? A sosit oare momentul să dăm curs cererii lui 
Muthael, sau mai trebuie să amânăm îndeplinirea ei?" 

6. Enoh i-a răspuns astfel lui Adam: „Ascultă, tată, până acum 
Domnul nu mi-a poruncit să mă ocup pe loc de această poveste, dar sunt de 
părere că dacă Muthael se lasă ghidat de aceeaşi iubire ca şi fiul meu Lameh 
faţă de soţia lui Ghemela, şi dacă ne promite că nu se va atinge de Purista 
până când Domnul nu-i va îngădui acest lucru, putem să-i acordăm fără nici 
o întârziere binecuvântarea noastră şi dreptul de a o lua în căsătorie pe 
Purista! 

7. Pe de altă parte, dacă se simte prea slab pentru a se supune acestei 
condiţii, se înţelege de la sine că nu ne putem hazarda în a ceda o fiinţă care 
aparţine exclusiv Domnului în mâinile slăbiciunii umane. 

8. Sunt de părere că Muthael nu ar trebui să i-o ia înainte Domnului, 
indiferent cât de mare este ardoarea lui, căci Tatăl nostru ceresc le dă 
întotdeauna cele mai grele încercări celor cărora doreşte să le dăruiască cel 
mai mult. De acea, cel mai bine ar fi ca Muthael să îi consacre în întregime 
marea sa iubire Domnului, nedorind să posede decât ceea ce Acesta este 
dispus să îi dăruiască. In acest fel, el va fi nevoit să meargă pe calea 
abnegaţiei absolute faţă de Dumnezeu, dăruindu-i astfel spiritului său cea 
mai mare libertate posibilă. In mod evident, Domnul îi va acorda atunci tot 
ce i-a promis, în momentul pe care îl va considera cel mai favorabil pentru 
el! - Eşti de acord cu mine?" 

9. Adam i-a răspuns: „Intru totul, Enoh. Ai perfectă dreptate. Chiar 
aşa vor trebui să se petreacă lucrurile. Atunci când Muthael se va întoarce la 
mine, îi voi prezenta punctul tău de vedere ca pe o condiţie absolută! - Până 
când nu îl va accepta, nici vorbă nu poate fi să obţină mâna Puristei! 

10. Da, acest răspuns este cât se poate de just şi într-un acord deplin 
cu ordinea divină! - Iar acum, că am rezolvat această chestiune, să nu mai 
vorbim despre ea! 

11. Vă propun tuturor să ieşim din colibă! Se anunţă o seară superbă, 
aşa că doresc să mergem cu toţii pe culmea înzăpezită de deasupra grotei şi 
să contemplăm de acolo ceea ce a creat bunătatea infinită şi atotputerea 
divină! - Aşadar, la drum! Amin". 



Capitolul 92 

Urcuşul pe culme. Văzând splendoarea acestui pământ, regele 
Lameh îl preamăreşte pe Domnul 

(5 august 1843) 



1. Ajunşi pe culmea înzăpezită, Lameh şi tovarăşii săi de la şes au 
descoperit pentru prima oară în viaţa lor frumuseţea mării. Au privit 
fascinaţi această întindere nesfârşită de ape, care părea să se unească cu 
orizontul (aşa cum credeau, de altfel, cei din acele vremuri), fiind incapabili 
să îşi mai desprindă privirile de la ea. 

2. Ar fi putut contempla zile întregi spectacolul fascinant al valurilor 
care se spărgeau de ţărm şi ar fi făcut-o probabil, dacă Adam nu i-ar fi dat 
un cot, direcţionându-i privirea către conurile muntoase strălucitoare pe care 
noi le cunoaştem deja. 

3. Văzând acest peisaj magnific, Lameh a căzut pradă unei admiraţii 
atât de depline încât s-a dovedit incapabil să exprime în cuvinte sentimentele 

pe care le simţea în inima sa. El a continuat să privească cu ochii înecaţi în 
lacrimi panorama din jurul său, fără a putea rosti un singur cuvânt. 

4. In cele din urmă, Enoh 1-a întrebat: „Ei bine, frate Lameh, ce 
părere ai despre acest tablou? Cum ţi se pare pământul privit de sus?" 

5. In sfârşit, Lameh şi-a mai revenit în simţiri şi a putut vorbi: „O, 
frate mult iubit, ca să pot exprima ce simte inima mea în acest moment, ar 
trebui să fiu înzestrat cu harul oratoric al unui serafim sau al unui heruvim! 
Din păcate, limba mea este prea nepotrivită pentru o asemenea sarcină! 

6. Totuşi, trebuie să-ţi mărturisesc, dragă frate, că mă simt întrucâtva 
tulburat la gândul că va trebui să părăsesc cândva, poate nu peste mult timp, 
aceste splendori inexprimabile care se regăsesc pe acest pământ! 

7. într-adevăr, în clipa de faţă nu îmi doresc nimic altceva decât să 
pot trăi de-a pururi în această stare de fericire pe acest pământ de o 
frumuseţe fără egal! Oriîncotro mi-aş îndrepta privirea, nu văd decât noi şi 
noi splendori! Iată, acolo, către vest, marea freamătă strălucind în o mie de 
nuanţe. Ea începe nu departe de noi, dar se întinde către infinit, unindu-se cu 
cerul. Dincolo, foarte aproape de noi, se înalţă şapte coloşi sub forma unor 
munţi ascuţiţi care îşi trimit în sus coloanele de apă, către bolta cerească. 
Aceste jerbe de apă par să se spargă de albastrul bolţii cereşti, după care cad 
înapoi pe pământ, divizându-se în nenumărate picături incandescente, 
asemănătoare unor stele căzătoare care revarsă asupra solului 
binecuvântarea cerurilor... Intr- adevăr, îţi vine să crezi că acesta este locul 
în care se nasc stelele! 

8. Nu mai vorbesc despre celelalte mii de splendori pe care le remarc 
în treacăt, care sunt atât de diverse, de măreţe şi de sublime încât nu pot fi 
descrise de un limbaj omenesc. De aceea, frate mult iubit, te implor, lasă-mă 
să mă bucur în tăcere de toate aceste miracole pe care ni le-a dăruit 
Dumnezeu! 

9. O, Tu, Cel care mă învăţai nu mai departe de ieri sublima Ta 
înţelepciune şi măreţia iubirii Tale infinite! Cât de sublim, de sfânt, de bun 
şi de puternic trebuie să fii Tu, dacă opera Ta este atât de glorioasă! 

10. O, frate Enoh, dacă Tatăl preasfânt şi Creatorul acestor minuni s- 
ar afla din nou aici, printre noi, la fel ca şi ieri, mă întreb ce s-ar întâmpla 
atunci cu inimile noastre? 

11. Da, Dumnezeul nostru Iehova Savaot este sfânt, sfânt, sfânt, şi 
toate cerurile şi pământul nostru nu fac decât să reflecte slava Lui! 

12. O, Tată din ceruri, cine Te-ar putea preamări, adora şi iubi pe 
Tine aşa cum meriţi? Căci sfinţenia Ta este prea mare şi prea sublimă pentru 
noi!" 

13. După care Lameh a amuţit, copleşit de ceea ce simţea până la 
lacrimi. Adam, la fel ca şi toţi ceilalţi care îl însoţeau, s-a simţit profund 
emoţionat în faţa profunzimii acestei emoţii. La rândul lui, Enoh L-a 

preamărit din toată puterea pe Domnul în inima lui pentru compasiunea de 
care a dat dovadă faţă de cei slabi şi rătăciţi, pe care i-a transformat în nişte 
fiinţe atât de puternice prin graţia Lui. 

14. După care, micul grup a continuat să contemple în tăcere 
frumuseţile pământului până la miezul nopţii. 



Capitolul 93 

întoarcerea acasă. Cina binecuvântată din coliba lui Adam. Adam şi 
Enoh discută despre sărbătoarea Sabatului 

(7 august 1843) 

1. Pe la miezul nopţii, Adam s-a ridicat, a binecuvântat întregul 
pământ şi a spus: „Ascultaţi-mă, copiii mei dragi! Cred că am contemplat 
destul opera magnifică a lui Dumnezeu, săturându-ne sufletul cu excelenta 
hrană pregătită în marea bucătărie a minunilor Domnului! 

2. Lui, Părintelui nostru preasfânt şi de o bunătate mai presus de 
orice, îi datorăm de-a pururi întreaga noastră iubire, devoţiune şi adoraţie! 

3. Dat fiind însă că membrele noastre încep să suspine după o hrană 
ceva mai pământească, vă propun să ne întoarcem fără întârziere acasă, sub 
lumina blândă a lunii pline. Acolo, ne vom reîmprospăta forţele în numele 
Domnului, în coliba mea, servindu-ne cu mâncare şi cu băutură, iar după ce 
îl vom preamări din nou, ne vom bucura de o binemeritată odihnă, care să ne 
regenereze trupurile, pe paturi pregătite din frunze frumos mirositoare! 

4. Cu siguranţă, ziua de mâine ne va rezerva noi plăceri, pregătite 
pentru noi de Domnul! - Iar acum, Seth, condu-ne acasă pe drumul cel mai 
scurt!" 

5. Seth a condus grupul către casă şi după o jumătate de oră, conform 
modului actual de calculare a timpului, au ajuns cu toţii în coliba lui Adam, 
unde servitorii lui Seth pregătiseră deja tot ce a cerut Adam pe culmea 
muntelui. 

6. Oaspeţii acestuia, a căror poftă de mâncare a fost trezită de aerul 
pur al munţilor, au lăudat numele Domnului şi s-au apucat fără să mai stea 
mult pe gânduri să golească bucatele din coşuri. 

7. După ce au terminat de mâncat, i-au mulţumit cu toţii Domnului, 
plini de ardoare, după care s-au aşezat îmbrăcaţi în paturile lor alcătuite din 
frunze frumos mirositoare. 

8. A doua zi dimineaţa, Adam, care se trezea întotdeauna primul, a 
dat deşteptarea. 

9. Când toată lumea s-a trezit din somn, odihnită şi plină de bună 
dispoziţie, Adam i-a spus lui Enoh: „Ne aflăm din nou cu o zi înainte de 

Sabat! Nu crezi că ar trebui să-i invităm pe copii la sărbătoarea de mâine, 
pentru a sărbători împreună ziua Domnului?" 

10. Enoh i-a răspuns: „Tată, după părerea mea, această zi de 
sărbătoare are mai degrabă un caracter lumesc decât unul specific unui 
serviciu divin autentic. De aceea, îţi propun ca de această dată să nu invităm 
pe nimeni la această sărbătoare! 

1 1 . Desigur, toţi cei care vor dori să vină fără a fi invitaţi în mod 
special vor fi bineveniţi şi vor obţine de la noi binecuvântarea Sabatului. Dar 
cei care nu vor avea chef să ni se alăture de bunăvoie, fără a fi invitaţi, nu 
trebuie convinşi cu orice preţ să vină, cu atât mai mult cu cât am risca să îi 
dăm Domnului impresia că facem acest lucru din plăcerea vanitoasă de a ne 
arăta înconjuraţi de o mare mulţime de oameni în prezenţa copiilor veniţi de 
la şes. 

12. In consecinţă, îţi propun să lăsăm lucrurile să curgă de la sine, în 
conformitate cu voinţa Domnului! Cine vrea să vină, să vină, şi va primi de 
la noi binecuvântarea pe care o aşteaptă. Cât despre cei care nu vor veni, ne 
vom ruga oricum şi pentru ei, consacrându-i lui Dumnezeu în inimile 
noastre!" 

13. Adam a fost foarte satisfăcut de acest răspuns, aşa că şi-a propus 
să viziteze în cursul zilei alte locuri sublime din natură, căci munţii în care 
locuia împreună cu copiii săi erau plini de astfel de minuni. Desigur, urma 
să fie însoţit de micul grup care îi era atât de drag, inclusiv de oaspeţii veniţi 
de la şes. Enoh a fost de acord cu acest proiect. 

14. Când grupul a ajuns pe platoul montan, Adam a poruncit să fie 
pregătit micul dejun, iar după consumarea acestuia, au pornit cu toţii pe 
cărarea care ducea către grota binecunoscută de noi. 



Capitolul 94 

Vizita la grota lui Adam. Uimirea lui Lameh, care preamăreşte 
iubirea Domnului 



(10 august 1843) 



1 . Dând curs directivelor lui Adam, micul grup a ajuns în curând la 
grota acestuia. Uimit la culme de ceea ce vedea, Lameh a strigat: „Pentru 
numele lui Dumnezeu cel atotputernic! Ce îmi văd ochii? Să fie aceasta 
opera unor mâini umane? 

2. Nu, nu, este imposibil ca o fiinţă umană să fi construit această 
minune! Această grotă fabuloasă este prea divină pentru a putea suspecta, 
fie şi numai pentru o singură clipă, de la prima privire sau după o examinare 
amănunţită, că a fost construită de oameni, oricât de pricepuţi ar fi aceştia în 
ornarea cu pietre preţioase! 

3. întregul ansamblu al acestui templu natural grandios este alcătuit 
dintr-o singură bucată. Deşi nu au nici cea mai mică fisură, aceşti pereţi 
divini dau impresia că au fost construiţi prin alăturarea a tot felul de pietre 
preţioase. 

4. Iată, aici se află un mural alcătuit exclusiv din coloane de rubine 
de aceeaşi grosime, care strălucesc la fel ca un răsărit magnific de soare. 
Dincolo se înalţă o coloană gigantică, cu o înălţime mai mare decât cea a 
100 de oameni, construită dintr-o singură bucată şi de un albastru 
strălucitor! In spatele acestei coloane văd o capelă laterală micuţă care 
străluceşte de parcă ar fi construită din aur curat, încrustat ici şi colo cu 
steluţe viu colorate! 

5. O, toată această splendoare fără egal mă împiedică să mai încerc 
să o descriu în cuvinte! 

6. O, Doamne, dar ce-mi văd ochii, acolo, în mijlocul acestui templu 
care străluceşte în nuanţe incandescente? Să fie oare acela un izvor? - O, da, 
este un izvor minunat şi sublim, la fel ca tot ce a ieşit direct din mâinile 
atotputernice ale Creatorului nostru. 

7. O, Doamne, o, Dumnezeu atotputernic! Oamenii şi îngerii nu 
înseamnă nimic prin comparaţie cu Tine! 

8. Doamne, Creatorule, Părinte preasfânt, mult preasfânt! Oare chiar 
ai creat astfel de opere pentru inimile nerecunoscătoare ale oamenilor? 

9. Iată, acolo sus, pe bolta cerească, străluceşte soarele, cu o măreţie 
indescriptibilă. Lumina sa transformă acest pământ întunecat într-un peisaj 
cu adevărat celest! 

10. Noaptea, pe cerul infinit strălucesc de o mie de ori câte o mie de 
stele, în timp ce luna preaslăveşte cu lumina ei blândă gloria eternă a lui 
Dumnezeu! 

11. Ce forme minunate şi veşnic în schimbare alcătuiesc norii 
aducători de ploaie! Şi cât de frumos este împodobit pământul cu toate 
aceste flori de o rară frumuseţe, care ne îmbată cu parfumul lor! Da, 
pământul este la fel de împodobit ca o femeie cochetă, şi totuşi, Doamne, 
oamenii uită cu atâta uşurinţă de Tine, deşi trăiesc în mijlocul acestor 
minuni care reprezintă dovada cea mai vie a iubirii Tale părinteşti! 

12. Dacă un bărbat îi oferă unei tinere fete un buchet de flori, ca 
semn al iubirii sale trupeşti, acest gest este suficient pentru ca ea să se 
îndrăgostească de el şi să nu mai aibă ochi pentru nimeni altcineva, decât 
numai pentru trupul lui. Fără bărbatul iubit, întreaga creaţie a Celui 
atotputernic nu mai reprezintă pentru ea decât un lucru demn de a fi 
dispreţuit. 

13. Şi totuşi, în iubirea Lui infinită, Tatăl nostru preasfânt şi preaplin 
de bunătate a înzestrat acest pământ cu cele mai frumoase şi mai sublime 
buchete ale iubirii, a creat pentru noi soarele şi stelele, precum şi 

nenumărate alte minuni. Iar noi, care nu suntem în faţa Lui decât o hrană 
pentru viermii care se târăsc prin ţărână, uităm tot timpul de El, ba chiar îl 
dispreţuim, pe El, care este frumuseţea cea mai deplină, iubirea cea mai 
nobilă şi înţelepciunea cea mai profundă, atunci când ne inflamăm cu 
iubirea păcătoasă a trupului nostru! 

14. O, pământ minunat, mamă sublimă, împodobită direct de 
Dumnezeu şi purtătoare a atâtor minuni! Merităm noi oare, fiinţe mizerabile 
şi stupide, să păşim pe solul tău, pe care cresc zilnic miracolele sădite de 
degetul atotputernic al Creatorului?" 

15. După care Lameh a tăcut, iar Adam şi ceilalţi membri ai micului 
grup s-au grăbit să îl îmbrăţişeze cu ochii în lacrimi, ca semn al afecţiunii ce 
i-o purtau. 

16. In final, Enoh a spus: „Da, frate Lameh, ai vorbit într-adevăr 
după inima mea; chiar aşa se petrec lucrurile! Fiinţa carnală nu merită să 
locuiască pe acest pământ dacă respinge spiritul cu unicul scop de a-şi 
satisface trupul! 

17. Continuă însă să vorbeşti, aşa cum ai făcut până acum! Adevăr îţi 
spun: te-am putea asculta zi şi noapte, ba chiar ani de zile, fără a obosi! 
Haide, reia-ţi discursul şi nu mai fă nici o pauză!" 

Capitolul 95 

Enoh vorbeşte cu înţelepciune despre iubirea trupească şi despre 
iubirea lumii 

(12 august 1843) 



1. Amabila invitaţie a lui Enoh a avut darul de a-1 reconforta pe 
Lameh, care a spus: 

2. „O, dragul meu frate, nu mi-aş dori decât să pot vorbi despre 
Dumnezeu şi despre minunile Sale până când mi s-ar usca gâtul şi limba. 
Din păcate, frumuseţea neasemuită şi splendoarea greu de imaginat a acestui 
loc mă împiedică să mai scot vreun cuvânt, căci nu sunt decât un biet 
păcătos, iar rostirea cuvintelor devine foarte dificilă atunci când 
instrumentele vocale refuză să îşi îndeplinească menirea! De aceea, aş 
prefera să iei chiar tu cuvântul, pentru a-mi lămuri alte aspecte, care mie îmi 
scapă! 

3. Cred că am vorbit destul despre nebunia oamenilor. Dacă ai însă 
ceva de spus în favoarea lor, te rog să iei cuvântul şi să compensezi astfel 
nedreptatea pe care le-am făcut-o prin afirmaţiile mele deloc măgulitoare la 
adresa lor! 

4. Personal, am vorbit în funcţie de experienţa mea, şi este cert că 
lucrurile se petrec exact aşa cum le-am descris în puţine cuvinte; dar tu, 

dragul meu frate, ai observat probabil lucrurile şi dintr-o altă perspectivă, 
privind de la înălţimea acestor munţi sublimi, perspectivă care mie mi-a 
lipsit, căci am trăit tot timpul la şes, în profunzimile păcatului! De aceea, 
cred că eşti mult mai în măsură decât mine să judeci umanitatea dintr-o 
perspectivă echitabilă. De aceea, te implor, ia cuvântul şi vorbeşte în locul 
meu!" 

5. Enoh i-a întins mâna lui Lameh şi i-a spus: „Frate, este foarte 
adevărat că tu ai trăit cu totul alt tip de experienţe în profunzimile de la şes 
prin comparaţie cu mine, care am trăit pe înălţimile sacre; totuşi, cuvintele 
tale sunt cât se poate de adevărate în ceea ce îi priveşte pe majoritatea 
oamenilor, care acordă o importanţă mai mare trupului lor decât Domnului 
însuşi! 

6. Dacă întrebi pe cineva: , Fratele meu (sau sora mea), pe cine 
preferi şi cui i te închini tu în primul rând: trupului tău sau lui Dumnezeu, 
Domnul, Creatorul şi Părintele tău?', el (sau ea) îţi va răspunde imediat: ,Ce 
întrebare îngrozitoare! Cine şi-ar putea iubi propriul trup mai mult decât pe 
Dumnezeu? Vai, un astfel de gând reprezintă un păcat în sine, din cauza 
căruia s-ar putea cutremura întregul pământ! ' 

7. Dacă vei analiza însă faptele acestui frate al tău (sau ale acestei 
surori ale tale), viaţa sa de zi cu zi, vei descoperi foarte rapid cât de multă 
bucurie îi produc toate aceste lucruri deşarte, pur lumeşti, trupeşti şi demne 
de tot dispreţul, pe care nu le savurează timp de câteva minute, ci zile, 
săptămâni, luni şi chiar ani la rând! 

8. Dacă vei încerca să îi vorbeşti cu toată seriozitatea despre 
Dumnezeu şi despre aspectele pur spirituale şi vii ale vieţii, îi vei citi pe faţă 
o stare de uimire absolută, de iritare şi chiar de prostie. După o oră de 
asemenea discuţii, expresia lui plictisită în cel mai înalt grad îţi va spune cu 
toată claritatea: 

9. , Prietene, schimbă te rog subiectul! Vorbeşte-mi despre orice 
altceva, căci nu înţeleg nimic din ceea ce îmi spui. Acest subiect de 
conversaţie este pur şi simplu prea elevat pentru mine! Dat fiind că nu pot 
să-1 înţeleg, el nu face altceva decât să mă plictisească de moarte, trezindu- 
mi o stare de proastă dispoziţie, şi în cele din urmă de somnolenţă! - 
Vorbeşte-mi mai bine de o pisică, de o pasăre, de o fată tânără şi frumoasă 
sau de un băiat tânăr şi atrăgător, iar atunci te voi asculta cu cea mai mare 
atenţie, întreaga zi dacă va fi nevoie. Scuteşte-mă însă de toate aceste aiureli 
divine, mult prea elevate pentru mine şi pe care nu le înţeleg deloc! ' 

10. De bună seamă, un om care se teme de Dumnezeu nu va îndrăzni 
să îţi spună deschis acest lucru, dar faptele şi gesturile sale îţi vor striga în 
faţă ceea ce el nu va avea curajul să rostească în cuvinte, iar 
comportamentul său se va face auzit mai puternic decât răgetul unui leu 
înfometat! 

1 1 . Privind lucrurile din această perspectivă, nu ar trebui să faci o 
diferenţă atât de mare între experienţele tale şi ale mele! Din acest punct de 
vedere, poţi face o comparaţie între regiunile de la şes şi cele din munţi şi 
poţi vorbi fără teamă, cu atât mai mult cu cât Muthael ni se va alătura în 
curând, căci venirea lui este aşteptată. 

12. Iar acum, vom intra cu toţii în grotă şi ne vom îndrepta către 
Levant; acolo, vei putea contempla şi alte minuni ale lui Dumnezeu! 

13. Aşa cum îţi spuneam însă, atunci când ne vom întâlni cu 
Muthael, îi voi cere să ţi se adreseze ţie, şi te asigur că vei şti ce să îi 
răspunzi! - Aşa să fie, în numele Domnului! Amin". 

Capitolul 96 

Mica procesiune ajunge la coliba Puristei. Lameh se minunează de 
frumuseţea gazdei sale 

(17 august 1843) 

1. După ce călătorii au trecut prin grotă, timp în care Lameh nu a 
încetat nici o clipă să se minuneze de frumuseţea fără egal a acesteia, şi au 
ajuns la ieşirea care dădea către Levant, Enoh s-a adresat celorlalţi: 

2. In continuare, ne vom îndrepta către Levant, pentru ca Lameh şi 
tovarăşii săi de la şes să poată admira în continuare măreţia Tatălui nostru 
preasfânt! Vom lua apoi masa Domnului în coliba Puristei, masă pe care ne- 
a recomandat chiar El să o servim la momentul oportun, pentru a ne întări 
iubirea, şi implicit spiritul!" 

3. Adam i-a răspuns: „Da, fiul meu Enoh, ai vorbit foarte bine. Chiar 
asta vom face, şi cu această ocazie vom vedea ce vom putea face pentru a-1 
ajuta pe Muthael, zelosul nostru candidat la însurătoare!" 

4. Enoh a adăugat: „Da, tată Adam, cu siguranţă vom avea grijă să 
rezolvăm această problemă! - Deocamdată însă, să nu ne batem capul cu 
acest lucru. Vom vedea ce vom avea de făcut la faţa locului! - Iar acum, să 
pornim la drum, în numele Domnului!" 

5. Şi astfel, micul grup a pornit la drum, îndepărtându-se cu paşi 
repezi de grotă şi îndreptându-se în direcţia Levantului. 

6. Nici nu au ajuns bine în această regiune că au şi fost înconjuraţi de 
o mare mulţime, care s-a grăbit să le iasă în întâmpinare şi i-a primit cu 
iubire. 

7. Prima care i-a salutat pe eminenţii oaspeţi a fost Purista, care le-a 
spus: 

8. „Sublimi părinţi, prieteni ai lui Dumnezeu cel atotputernic! Ca de 
obicei, motivul care vă aduce pe meleagurile noastre nu poate fi altfel decât 

nobil şi elevat! De aceea, mă închin cu întreaga mea fiinţă în faţa Tatălui 
nostru preasfânt şi preaplin de iubire, care sălăşluieşte de-a pururi în lumina 
Lui eternă şi sacră, dând viaţă inimilor noastre prin iubirea pe care i-o 
purtăm! 

9. O, dragi şi veneraţi părinţi, eu, sărmana slujitoare a Domnului, vă 
urez de o mie de ori bun venit! Sufletul meu tânjeşte să asculte cuvintele 
celui pe care Domnul însuşi 1-a desemnat drept mare preot al nostru! 

10. O, intraţi împreună cu mine în coliba pe care a construit-o 
Domnul însuşi, prin voinţa Lui atotputernică, şi pe care a consacrat-o ca 
bucătărie în care toţi copiii Lui să îşi poată găsi hrana regeneratoare de care 
au nevoie pentru Viaţa eternă!" 

1 1 . Văzând faţa încremenită a lui Lameh, Enoh 1-a întrebat pe acesta: 
„Ei, frate Lameh, cum îţi place gazda noastră? Şi ce spui de cuvintele sale?" 

12. Aflat încă sub impresia puternică provocată de frumuseţea 
celestă a Puristei, Lameh a răspuns: „O, frate, când l-am văzut pe duşmanul 
jurat al Domnului în faţa peşterii în flăcări, mi-am pierdut pentru câteva 
clipe simţul vorbirii, dar această fată coborâtă din cer îmi blochează acest 
simţ într-o manieră infinit mai puternică! Doamne, Doamne, ce îmi văd 
ochii!? 

13. Ascultă, frate, o viziune atât de celestă l-ar putea costa chiar viaţa 
pe un păcătos ca mine! Să vezi o frumuseţe atât de mare, asociată cu o iubire 
şi o înţelepciune atât de profundă! O biată creatură neevoluată ca mine nu va 
putea înţelege niciodată cum este posibil să existe o astfel de asociere! 

14. Frate, te rog, scuteşte-mă pentru moment de orice discuţie şi de 
orice apreciere, căci trebuie mai întâi să mă obişnuiesc cu această viziune! 
Când voi reuşi să îmi revin cât de cât, voi putea lua din nou cuvântul! Până 
atunci însă, te implor, nu mă obliga să vorbesc!" 

15. Enoh i-a răspuns: „Foarte bine! Oricum, limba ta se va dezlega 
de la sine atunci când vei intra în interiorul colibei construită de măreţia 
Domnului. De aceea, ne vom îndrepta în direcţia ei fără nici o întârziere!" 

16. Preafrumoasa Purista i-a condus pe înalţii oaspeţi către colibă, 
unde a aşezat câteva vreascuri proaspete în soba iubirii. 



Capitolul 97 

In coliba Domnului. Purista se plânge de avansurile amoroase ale 
lui Muthael. Răspunsul înţelept al lui Enoh 

(18 august 1843) 

1. După ce a avut grijă ca toţi oaspeţii să se instaleze confortabil în 
colibă, iar soba să fie plină cu lemne, Purista s-a îndreptat către Enoh şi i-a 
spus: 

2. „O, sublim, unic şi autentic mare preot al lui Dumnezeu cel 
atotputernic şi etern, care este Tatăl nostru preasfânt şi preaplin de iubire! 
Doresc să-ţi relatez cu inima strânsă ce se întâmplă aici, în Levant! 

3. Aşa cum ştii, cu ultima ocazie cu care ne-a vizitat, Domnul, Tatăl 
nostru preasfânt şi preaplin de iubire, i-a făcut lui Muthael o promisiune 
potrivit căreia mă va putea lua de soţie, atunci când va considera El necesar. 
Iar acum, Muthael, pe care eu îl credeam un om înţelept şi drept, mă 
agasează şi mă hărţuieşte tot timpul, dorind să mă oblige să îi dau 
consimţământul meu. 

4. Dacă îi reamintesc de cuvintele Domnului şi îi cer să renunţe la 
consimţământul meu, dat fiind că, oricum, lucrurile se vor petrece după voia 
Domnului şi la momentul pe care îl va considera El oportun, începe imediat 
să plângă şi îmi spune: 

5. ,Da, da, aşa spun toate fecioarele atunci când pretendentul la mâna 
lor nu le este pe plac!' - El ştie foarte bine că Domnul nu m-ar obliga 
niciodată să îi devin soţie lui Muthael împotriva voinţei mele şi este convins 
că, dacă îl trimit tot timpul înapoi la Domnul, fac acest lucru pentru că nu îl 
doresc ca soţ, dat fiind că, aşa cum spuneam, Domnul nu m-ar obliga 
niciodată să fac ceva care îmi repugnă! 

6. Iată, deci, cum se petrec lucrurile, şi te asigur că mi-a mai spus şi 
alte lucruri decât acestea! De aceea, te rog, dă-mi un sfat venit direct de la 
Domnul, ca să ştiu cum trebuie să procedez în continuare! 

7. Nici nu ştiu sigur dacă ieri nu am păcătuit când, obosită de 
discursurile lui deşarte şi de întrebările lui inutile, i-am tăiat-o scurt şi i-am 
spus pe şleau: ,Dat fiind că te comporţi fără nici un pic de înţelepciune, 
făcând presiuni inutile asupra mea de a-ţi deveni soţie înainte de momentul 
oportun, îţi spun cu toată seriozitatea că da, în această clipă simt o anumită 
aversiune faţă de tine! în plus, te asigur că nu vei reuşi niciodată să îmi 
deturnezi iubirea pe care i-o port Domnului! Dacă vei mai avansa măcar cu 
un singur pas către mine, mânat de această pasiune oarbă a iubirii tale 
trupeşti, îţi jur în numele Domnului, chiar în faţa acestei sobe sfinte, că voi 
rămâne de-a pururi nemăritată, păstrându-mi iubirea pură pe care i-o port 
Lui, şi nu voi mai privi niciodată un bărbat în faţă cât timp voi trăi pe acest 
pământ!' 

8. Cuvintele mele l-au bulversat atât de tare pe Muthael încât acesta 
a fost incapabil să mai spună ceva şi s-a îndepărtat plângând. Din câte am 
remarcat, s-a îndreptat direct către voi, către înălţimile sacre. 

9. O, Enoh, nobil slujitor al lui Dumnezeu cel atotputernic, dă-mi un 
sfat bun, în numele Domnului, un sfat care să mă reconforteze!" 

10. Enoh i-a răspuns astfel Puristei: „Ascultă-mă! îţi voi spune cum 
se prezintă lucrurile în lumina adevărului. Iată: Domnul i-a promis mâna ta 
lui Muthael, aşa că te-a legat deja de el întru spirit. Totuşi, a decis ca trupul 
tău să nu fie binecuvântat decât la un moment ulterior, considerat de El 
favorabil. Domnul a avut grijă să îţi transmită decizia Lui într-o manieră 
tăcută, comunicând-o sentimentelor tale. 

1 1 . Când Muthael a venit la tine şi ţi-a împărtăşit acelaşi lucru, dar 
într-o manieră deschisă, tu ţi-ai dat seama dintr-o privire că el era cel care ţi- 
era predestinat, adică cel care îţi va deveni într-o zi bărbatul binecuvântat. 
Ca urmare a acestei descoperiri, tu i-ai aruncat lui Muthael o privire 
semnificativă şi plină de amabilitate. Prin această privire, care spunea multe, 
i-ai provocat o rană profundă, care aproape că 1-a privat de înţelepciunea lui 
obişnuită! începând din acel moment, Muthael a devenit sclavul iubirii sale 
faţă de tine şi nu mai poate ieşi din această fundătură în care a ajuns şi în 
care nu există nici un fel de Viaţă! 

12. După cum îţi poţi da seama, ai comis o greşeală, chiar dacă nu 
foarte mare, aşa că va trebui să o repari! Ai putea face acest lucru rugându-L 
pe Domnul să îl binecuvânteze pe Muthael şi să îl conducă pe calea cea 
dreaptă a mântuirii! 

13. Mai presus de orice, nu trebuie să îl tratezi cu dispreţ, căci un 
bărbat care poartă cu sine promisiunea Domnului este cu siguranţă sfinţit! 

14. Chiar dacă Domnul îl pune la ora actuală la încercare, El face 
acest lucru exclusiv pentru a-1 ajuta să progreseze rapid către deplina lui 
realizare spirituală. Nu te lăsa însă amăgită de aceste încercări la care este 
supus Muthael, căci el rămâne în ultimă instanţă bărbatul sfinţit de 
Dumnezeu, pe care Acesta ţi 1-a consacrat! 

15. Iată, aşa stau lucrurile, în lumina adevărului! - Nu îl mai 
respinge, dar nici nu-1 mai tenta! - Atât am avut să-ţi spun! în ceea ce îl 
priveşte pe Muthael, fii sigură că voi avea o discuţie şi cu el! - Iar acum, să 
ne apropiem cu toţii de sobă! Amin". 



Capitolul 98 

Enoh îl vindecă pe Muthael de depresia lui amoroasă 

(19 august 1843) 



1 . în timp ce Purista îşi făcea de lucru pe lângă sobă, iar Lameh, a 
cărui limbă s-a dezlegat în sfârşit, îi întreţinea pe părinţii patriarhi cu 
observaţiile sale pertinente legate de gazda lor, Muthael a intrat subit pe 
poartă, părând complet ieşit din minţi. Văzându-1 pe Enoh, el s-a îndreptat 
către el cu o mină gânditoare şi 1-a privit o vreme fără să spună nimic. 

2. Atunci, Enoh şi-a ridicat mâna dreaptă şi a spus cu putere: 
„Ascultă, dorinţă mută a cărnii care ai făcut din acest bărbat un prizonier, 
deşi el este purtătorul promisiunii lui Dumnezeu, îţi poruncesc, prin puterea 
Domnului care se găseşte în pieptul meu, să taci şi să te îndepărtezi de cel 
care a fost chemat de Domnul însuşi!" 

3. Instantaneu, Muthael s-a trezit parcă dintr-un somn profund şi a 
exclamat: „O, Doamne, Tată preasfânt! Unde mă aflu? Ce s-a întâmplat cu 
mine? Oare m-am trezit, sau încă mai dorm şi visez? 

4. îmi amintesc vag că m-am grăbit până aici mânat de pasiunea mea 
pentru Purista. Iar acum, Purista se află alături de mine, dar mie îmi este la 
fel de indiferentă de parcă nu ar exista deloc! - Cum este posibil aşa ceva? 

5. îmi amintesc de asemenea că după ce am auzit promisiunea 
Domnului, am început să simt pentru ea o pasiune absolut arzătoare, dar 
acum, această promisiune nu mai străluceşte în pieptul meu decât ca o stea 
atunci când se lasă seara, dat fiind că este un cuvânt al Tatălui! Tot restul a 
dispărut pentru mine! - Mă întreb însă cum a fost posibil ca în fiinţa mea să 
se producă o asemenea schimbare? 

6. O, Enoh, acum că ştiu de ce am venit aici şi de ce m-am grăbit atât 
de tare ieri, dis de dimineaţă, către înălţimile sacre, îţi pot declara deschis: 
pentru mine, întregul pământ, cu toţi locuitorii lui, nu reprezintă nimic mai 
mult decât o coajă de nucă lipsită de miez! 

7. Tatăl ceresc este totul pentru mine, şi tot restul nu reprezintă 
nimic! Nici măcar tu, Enoh, nu reprezinţi ceva pentru mine decât în măsura 
în care în inima ta arde o iubire profundă şi unică pentru El. Dacă nu ai 
dispune de această iubire, ai fi la fel ca toţi ceilalţi, o simplă creatură, aşa 
cum este şi Purista; de aceea, nu ai exista deloc în ochii mei! 

8. Căci eu văd pretutindeni efortul Tatălui de a conserva tot ceea ce 
există prin iubirea Lui, creând totodată noi şi noi minuni ale creaţiei. De 
aceea, sunt incapabil să iubesc aceste creaturi care îl costă pe Tatăl nostru 
preasfânt un efort atât de mare, căci El este singurul pe care îl iubesc! 

9. Aş prefera să nu exist nici chiar eu, căci sunt conştient de faptul că 
inclusiv pentru existenţa mea depune El un astfel de efort creator. Pe de altă 
parte, dacă nu aş exista, nici nu L-aş putea iubi pe El, care este iubirea cea 
mai desăvârşită cu putinţă! Cu toţii ar trebui să vă apropiaţi cât mai mult de 
El, pentru a-L putea iubi aşa cum vă iubeşte El pe voi, cu aceeaşi ardoare 
infinită! 

10. O, Tată preasfânt, cum este posibil să o fi iubit pe această Purista 
mai mult ca pe Tine, fie şi măcar pentru câteva clipe?" 

1 1 . Aceste cuvinte au încheiat discursul lui Muthael. Toţi cei de faţă 
şi-au putut da astfel seama, nu fără o oarecare teamă, de fantastica 
transformare care s-a produs în el. 

12. Cât despre Purista, aceasta a început să plângă cu palmele la 
ochi, blestemând privirea pe care i-a aruncat-o în trecut lui Muthael şi care i- 
a produs acestuia o rană atât de profundă în suflet. Căci ajunsese să îl 
considere pe cel pe care îl iubea în secret complet pierdut pentru ea. 

13. In ceea ce îl privea pe Adam, acesta nu ştia cu ce întrebare să 
înceapă, pentru a-şi lămuri mai bine ce s-a întâmplat. 

14. La fel de stupefiat era şi Lameh de la şes, care i s-a adresat astfel 
lui Enoh: „Frate, după toate aparenţele, nu cred că aş mai avea ce să-i spun 
acestui om!" 

15. Enoh i-a răspuns însă: „Nu te mai gândi la asta! Aşteaptă 
urmarea evenimentelor şi te asigur că va veni şi momentul tău să vorbeşti. 
Vei avea atunci multe de spus, căci acela va fi momentul care îţi va fi 
predestinat. Deocamdată, să lăsăm lucrurile aşa cum sunt! Căci Puristei în 
revine datoria de a se apropia de Muthael, pentru a repara greşeala pe care a 
făcut-o, involuntar, ce-i drept! Asta doreşte Domnul acum! De aceea, îţi 
propun să nu ne mai ocupăm deocamdată de această poveste şi să continuăm 
să urmăm calea voinţei divine! Amin". 



Capitolul 99 

Uimirea lui Adam în faţa transformării lui Mutahel. Sfiala Puristei. 
Discursul lui Muthael. Purista se căieşte şi îşi cere iertare 

(21 august 1843) 



1. Abia după aceste ultime cuvinte ale lui Enoh şi-a mai revenit 
Adam din uimirea în care căzuse. De aceea, el 1-a întrebat imediat pe Enoh: 
„Ascultă, iubitul meu fiu Enoh! Ce se petrece aici? Muthael, care ceva mai 
devreme părea să-şi fi ieşit din minţi, fiind convins că a descoperit minunea 
minunilor în persoana Puristei, care nu mai departe de ieri era complet 
pierdut în contemplarea interioară a imaginii multiubite a acesteia, 
nevorbind de altceva decât de ea, în aşteptarea imensei graţii acordate 
acestei uniuni sacre de promisiunea lui Dumnezeu, - Muthael, care îmi 
prezicea nu cu mult timp în urmă că prezervarea întregii rase umane va 
depinde de această căsătorie pe care a anunţat-o chiar Dumnezeu -, ei bine, 
acelaşi Muthael s-a apucat din senin să vorbească de indiferenţa, ca să nu 
spun chiar dispreţul lui faţă de Purista, care pare să fi devenit ea însăşi la fel 
de indiferentă faţă de el cum suntem noi faţă de ţinuturile pe care nu le 
cunoaştem. 

2. O, spune-mi, ce s-a întâmplat? Oare gestul pe care l-ai făcut cu 
mâna a provocat această transformare a lui Muthael? Sau s-a convins singur, 
în sinea lui, că nu mai simte nimic faţă de ea? Sau poate că a fost o 
intervenţie a Domnului, care i-a transformat subit inima? L-ai scufundat 

cumva într-un fel de somn hipnotic? O, spune-mi, ce s-a întâmplat cu 
Muthael al nostru?" 

3. Enoh i-a răspuns astfel lui Adam: „Părinte Adam, fii atent la 
comportamentul lui Muthael şi la discursul pe care îl va ţine în continuare, şi 
vei descoperi singur răspunsul la nelămurirea ta! Am să îi cer imediat să îi 
vorbească Puristei, iar dacă va fi de acord, îţi vei da rapid seama ce se 
ascunde de fapt sub aceste aparenţe. Fii aşadar cât se poate de atent!" 

4. După care Enoh a chemat-o la el pe Purista şi i-a spus: „Ei bine, 
scumpa mea Purista, spune-mi, cum îţi place Muthael la ora actuală? Eşti 
satisfăcută de maniera în care l-am transformat, prin graţia Domnului? Nu 
cu prea mult timp în urmă, îmi amintesc că te-ai plâns de el şi ne-ai 
împărtăşit nemulţumirea ta în ceea ce îl priveşte. De aceea, te întreb acum 
dacă îl preferi aşa cum este la ora actuală!" 

5. Auzind aceste cuvinte, Purista s-a simţit extrem de stânjenită şi nu 
a ştiut ce să răspundă. 

6. Muthael, care se afla chiar lângă ea, a luat însă cuvântul şi a spus 
fără nici o rezervă: „Eu cred că există un timp pentru tot ceea ce există pe 
acest pământ! Există un timp pentru prostie, un timp pentru înţelepciune, un 
timp pentru iubire, un timp pentru dorinţa unui bărbat de a avea o femeie, şi 
în sfârşit un timp pentru dorinţa de căsătorie! Mie îmi venise acest timp, şi 
aşa se explică ardoarea care m-a cuprins în privinţa Puristei! 

7. Dacă timpurile însele se schimbă, iar noi suntem prizonierii lor, 
cum am putea scăpa de această vrajă, rămânând de neclintit în faţa lor? 

8. Pământul dansează continuu în jurul soarelui, la fel ca un copilaş 
care se joacă. Ce înţelept de pe pământ poate să nu se bucure de acest dans 
jucăuş, oricât de calm şi de detaşat ar fi el? Chiar şi atunci când dorm, eu fac 
parte integrantă din această revărsare de bucurie a pământului. 

9. In aceste condiţii, nu e deloc de mirare că m-am inflamat atât de 
tare pentru o fată cu ochii de foc! - Ştim însă cu toţii că până şi puterea 
arzătoare a soarelui este stinsă atunci când cerul este acoperit de nori; de 
aceea, trebuie să existe un mijloc prin care bărbatul să poată stinge pasiunea 
arzătoare şi nebunească pe care o simte faţă de femeie! 

10. Prin graţia lui Dumnezeu, am găsit un astfel de mijloc, astfel 
încât cei doi sori ai Puristei nu-mi mai fac acum nici un rău! Cum s-ar 
spune, timpurile s-au schimbat în interiorul meu şi experimentez acum un 
fel de renaştere; îmi dau perfect seama că orice bărbat poate trăi foarte bine 
şi fără o Purista, atât timp cât a primit viaţă. Aşa se explică schimbarea 
constantă a vremii. 

11. într-o zi vremea este frumoasă; în următoarea se schimbă şi 
devine urâtă; într-o zi soarele arde cu putere, în următoarea îşi pierde această 
putere; într-o zi întreaga natură înfloreşte, debordând de energie, în 
următoarea totul îngheaţă". 

12. Aceste cuvinte i-au străpuns inima Puristei, care a început să 
plângă cu amărăciune. In final, ea a spus: „Dacă bărbatul care mi-a fost 
promis îmi ţine astfel de discursuri pe o temă atât de serioasă, mă întreb ce 
se va întâmpla atunci când ceilalţi vor începe să vorbească? O, Muthael, 
chiar nu poţi să mă ierţi în inima ta pentru că am fost atât de dură cu tine?" 



Capitolul 100 

Discursul plin de înţelepciune şi de virilitate adresat de Muthael 
Puristei 

(22 august 1843) 

1. Atunci, Muthael s-a întors către Purista şi i-a spus: „Purista, de ce 
te plângi de ordinea divină? 

2. Nu cu mult timp în urmă, eu eram plin de ardoare, iar tu te-ai 
plâns tot timpul de comportamentul meu. Acum ardoarea mea s-a răcit şi 
văd că continui să te plângi! Spune-mi, cum ar trebui să mă comport ca să fii 
satisfăcută? Oare trebuie să rămân la mijloc, între căldură şi indiferenţă? 
Cum s-ar spune, preferi ca iubirea mea pentru tine să rămână călduţă? 

3. Constat că nu îmi răspunzi! In acest caz, îţi voi da eu răspunsul 
corect, în faţa lui Dumnezeu şi a părinţilor patriarhi: 

4. Eu cred că am un comportament just atât timp cât mă comport faţă 
de tine aşa cum doreşte Domnul! 

5. Dacă sunt plin de ardoare, o fac pentru că voinţa Domnului mă 
determină să fiu plin de ardoare; dacă mă comport cu răceală, de asemenea 
fac acest lucru în conformitate cu voinţa Domnului. Chiar şi dacă m-aş 
comporta călduţ, aceasta ar fi tot voinţa Domnului, deşi ştiu foarte bine că 
acest tip de comportament nu se poate încadra vreodată în ordinea divină, - 
de unde rezultă că Domnul nu mă va sili niciodată să adopt un astfel de 
comportament! 

6. Dacă ai cu adevărat încredere în El, care este Părintele întregii 
umanităţi, cum este posibil să îţi lipsească curajul şi să te prezinţi în faţa 
mea plângând, ca şi cum ar trebui să îţi iert o aşa-zisă ofensă? 

7. Nu crezi că Domnul va face exact aşa cum va dori, unindu-ne sau 
despărţindu-ne la momentul potrivit, după cum îi va fi voia? 

8. O, vezi tu, nici tu, nici eu, nici Enoh şi nici chiar părinţii patriarhi 
nu vom putea lua vreodată o astfel de decizie, care nu depinde decât de 
Domnul! 

9. Nu contează dacă ne iubim cu ardoare sau dacă nu ne suportăm 
reciproc; atât timp cât Domnul a promis că ne va uni, cu siguranţă o va face, 

cu singura condiţie ca iubirea pe care ne-o purtăm unul altuia să nu o 
depăşească pe aceea pe care i-o datorăm Lui! 

10. Dacă aceasta este singura premisă care poate împiedica 
îndeplinirea acestei promisiuni, lucru de care nu mă îndoiesc nici o clipă, nu 
pot decât să îi mulţumesc din toată inima Domnului pentru că mi-a moderat 
ardoarea excesivă pe care o simţeam faţă de tine, trezită în inima mea pe de 
o parte de promisiunea Lui sfântă şi pe de altă parte de lumina ochilor tăi. In 
ceea ce te priveşte, nu pot să cred decât că vei împărtăşi această opinie a 
mea, găsind-o judicioasă, cu atât mai mult cu cât ştiu că eşti slujitoarea plină 
de puritate a Domnului, pe care a ales-o chiar El, purtând-o în braţele Sale 
sfinte! 

11. De aceea, îţi declar acum şi aici, în faţa lui Dumnezeu şi a 
părinţilor patriarhi, că atât timp cât Domnul nu îmi va porunci cu claritate să 
te iau de soţie, mă voi comporta faţă de tine la fel ca faţă de orice altă 
fecioară, pe care Domnul nu mi-a promis-o de soţie! 

12. In calitatea mea de frate al tău, îţi doresc să înţelegi şi să adopţi 
întru totul acest punct de vedere, întrucât este singurul capabil să te unească 
pentru totdeauna cu Tatăl nostru ceresc! 

13. De acum înainte, raportează-te numai la Domnul, şi poţi fi 
convinsă că inima ta îşi va găsi imediat liniştea după care tânjeşte şi alinarea 
cea mai blândă! Acesta este singurul lucru pe care ţi-1 poate dori inima mea, 
care acum îi este devotată în întregime Domnului! Acţionează în acest fel şi 
te vei putea bucura de adevărata lumină a promisiunii sfinte a Domnului! 
Amin". 

14. Auzind aceste cuvinte, Purista şi-a acoperit faţa şi s-a întors la 
soba ei. Emoţionată de înţelepciunea lui Muthael, ea a început să reflecteze 
intens la cuvintele acestuia, găsindu-le din ce în ce mai pline de justeţe. 

15. Atunci, Enoh i-a spus lui Lameh: „Frate, pregăteşte-te, căci în 
scurt timp va veni rândul tău să îţi exprimi gândurile legate de profunzimea 
iubirii fată de Dumnezeu din inima omului!" 



Capitolul 101 

Dispreţul lui Muthael faţă de oaspeţii veniţi de la şes şi întrebarea 
sa dură adresată regelui Lameh. Răspunsul lui Lameh 

(23 august 1843) 



1 . După acest avertisment primit de Lameh, Muthael s-a întors către 
Enoh şi i-a spus: „Enoh, spune-mi, cine sunt aceşti oameni mititei, şi 
îndeosebi cel căruia tocmai i-ai adresat cuvântul? Sunt cumva nişte 
compatrioţi ai celor care, pe vremea când Domnul se afla printre noi, au 
urcat din zona de şes - acum purificată - şi au avut îndrăzneala să ne atace? 

Sau poate vin din cine ştie ce colţ pierdut al Septentrionului? Spune-mi, cine 
sunt aceşti oameni?" 

2. Enoh i-a răspuns astfel lui Muthael: „Ascultă, tocmai l-am 
avertizat pe unul din aceşti oameni că el este cel mai în măsură să îţi 
răspundă la întrebările pe care doreşti să i le pui! De vreme ce doreşti tu 
însuţi să faci cunoştinţă cu aceste fiinţe, care - ce-i drept - sunt mai mici 
decât noi din punct de vedere fizic, dar în nici un caz din punct de vedere 
spiritual, îţi recomand să te adresezi direct celui care se află cel mai aproape 
de mine şi care se numeşte Lameh. Te asigur că acesta este capabil să îţi 
ofere cele mai complete informaţii legate de tot ceea ce te interesează. De 
aceea, pune-i orice întrebări doreşti, fără teamă şi fără nici o rezervă. Sunt 
deja absolut convins că vei fi întru totul satisfăcut de răspunsurile lui, chiar 
dacă înălţimea sa nu se compară cu a noastră!" 

3. Imediat, Adam i-a făcut şi el un semn lui Muthael, indicându-i 
astfel că poate începe să vorbească fără întârziere cu micuţul bărbat, cu atât 
mai mult cu cât avusese deja suficient timp la dispoziţie pentru a se 
convinge de comorile spirituale care se ascundeau în persoana lui Lameh. 

4. Fără să mai ezite şi fără să se mai teamă de riscurile la care s-ar 
putea expune, Muthael a început imediat o conversaţie cu Lameh, căruia i-a 
pus următoarea întrebare: 

5. „Lameh, micuţule om cu dimensiuni incredibil de reduse, spune- 
mi cine eşti şi de unde vii, ca să ştiu cum trebuie să mă comport faţă de tine 
şi faţă de tovarăşii tăi! Vezi tu, eu nu am darul lui Enoh şi al altor înţelepţi 
iluminaţi de a vedea până în profunzimile ultime ale sufletului celui pe care 
îi am în faţă! De aceea, mă văd obligat să pun astfel de întrebări pentru a 
afla cine se află în faţa mea. Aşadar, te întreb din nou: cine eşti şi de unde 
vii?" 

6. Lameh i-a adresat lui Muthael o privire plină de înţeles şi i-a 
răspuns uşor agitat, cântărindu-şi fiecare cuvânt: „Ascultă, bărbat din 
Levant, care de obicei dai dovadă de atâta înţelepciune! Această întrebare nu 
îţi face deloc cinste. Aşa vorbesc doar servitorii vulgari care mătură străzile 
în marele meu oraş, Hanoh, întrucât aceştia nu ştiu că aparţin înainte de 
toate rasei umane! 

7. După părerea mea, un înţelept adevărat ar trebui să ştie că orice 
fiinţă vie - cu atât mai mult dacă se află în compania unui om ca Enoh, fiind 
capabilă să se întreţină cu el - merită să se bucure de ceva mai multă 
consideraţie din partea semenilor săi, întrucât nu este o maimuţă care 
seamănă cu oamenii! 

8. O astfel de apreciere referitoare la înălţimea noastră reprezintă 
inclusiv o dovadă de lipsă de bun simţ, ceea ce mă face să cred că adevărata 
înţelepciune îţi este în realitate necunoscută, atât timp cât nu vezi în mine 
decât un fel de maimuţă, şi nu un om! 

9. De aceea, sfatul meu este să te ocupi mai întâi de toate de tine 
însuţi, încercând să te cunoşti mai bine, şi abia apoi să încerci să afli cine 
sunt eu! Comportamentul tău faţă de noi îmi explică inclusiv atitudinea 
extremă pe care ai adoptat-o faţă de celesta Purista: la început te-ai aprins în 
prezenţa ei ca un aliaj de bronz incandescent (dacă ai văzut vreodată aşa 
ceva), iar apoi ai devenit mai rece decât un bloc de gheaţă! Din câte îmi dau 
seama, adevărata iubire faţă de Dumnezeu, care se manifestă inclusiv faţă de 
operele Sale, îţi este întru totul străină; căci Purista este la fel de pură ca şi 
aurul, şi ar trebui să ştii foarte bine ce înseamnă acest lucru! 

10. Până acum te-ai comportat ca un nebun care nu are nici cea mai 
mică idee legată de instrumentele educative pe care le foloseşte Dumnezeu 
în cazul umanităţii! 

1 1 . De aceea, în numele Dumnezeului meu şi al tău, du-te şi învaţă 
să te cunoşti pe tine însuţi. Abia după ce vei fi ajuns la adevărata cunoaştere 
de sine întoarce-te la mine, micuţul om cu dimensiuni incredibil de reduse, 
care nu este totuşi totuna cu o maimuţă oarecare! încearcă să înţelegi aceste 
cuvinte!" 



Capitolul 102 

Ruşinat, Muthael vrea să se retragă. Enoh îl împiedică. Discursul 
lui Enoh referitor la natura femeilor 

(24 august 1843) 



1 . Aceste cuvinte i-au demonstrat imediat lui Muthael cu cine are de- 
a face. De aceea, el s-a înclinat în faţa lui Lameh şi a dat să se retragă pe loc 
din prezenţa acestuia, bănuind că Enoh 1-a silit în mod intenţionat să se 
expună acestei confruntări. 

2. In realitate, el se simţea oarecum indignat de comportamentul lui 
Enoh, ca să nu mai vorbim de ruşinea pe care o simţea din cauza umilinţei la 
care a fost supus în faţa Puristei şi a părinţilor patriarhi. 

3. în timp ce se apropia de uşa colibei, Enoh i-a spus însă, pe un ton 
foarte ferm: „Muthael, nu aşa părăseşte un bărbat adevărat o adunare la fel 
ca a noastră! - Chiar doreşti să înlocuieşti un anumit tip de comportament 
nebunesc cu un altul, cu nimic mai înţelept decât primul?" 

4. Muthael i-a răspuns: „Nu aceasta este intenţia mea. Tot ce doresc 
este să vă fac să uitaţi de primul meu pas greşit, făcând un alt pas! De altfel, 
Lameh mi-a poruncit, într-un acces de vervă, să plec şi să învăţ să mă 
cunosc mai bine! Cum poţi vorbi de nebunie în acest caz, de vreme ce nu fac 
altceva decât să urmez sfatul unui înţelept de talia lui?" 

5. Atunci, Enoh i-a spus lui Muthael: „Muthael, se pare că sufletul 
tău a ajuns la o mare suficienţă, de când Domnul ţi-a vorbit despre iubirea 
femeilor! 

6. Dacă ai fi fost o femeie oarecare, frivolă, insensibilă şi oarbă, care 
nu cunoaşte altceva decât dorinţele trupeşti şi nu urmăreşte decât să şi le 
satisfacă, prostia de care dai dovadă m-ar lăsa indiferent! 

7. Căci aşa sună preceptele Domnului: El o ia în braţele Sale pe 
femeia care îl iubeşte numai pe El, renunţând complet la lumea exterioară, şi 
o poartă în braţele Sale către destinaţia supremă! 

8. Dacă o femeie îşi găseşte însă plăcerea supremă în prostia acestei 
lumi în care domnesc exclusiv senzualitatea şi amuzamentele asociate cu 
aceasta, Domnul o lasă să facă ce vrea şi să se comporte la fel ca animalele 
din pădure; singura graţie pe care i-o mai acordă este viaţa trupului ei, la fel 
cum procedează şi în cazul animalelor. 

9. Aşa se face că nimeni nu poate ajuta cu uşurinţă o femeie 
degenerată, înclinată către lipsa de pudoare şi către prostituţie, aşa cum 
avem destule exemple în regiunea Septentrionului. Ştim cu toţii că o femeie 
care s-a îndepărtat măcar o dată de Domnul, lăsându-se atrasă de bucuriile 
lumeşti, nu mai poate fi salvată de la pierzanie decât printr-un miracol! 

10. Aşa sună preceptul lui Dumnezeu referitor la marea uşurinţă a 
femeilor, şi la fel sună şi propria mea părere! 

11. Dar tu nu eşti o femeie, ci un bărbat în care sălăşluieşte forţa 
promisiunii divine, aşa că nu te pot lăsa să fugi şi să te refugiezi în prostia 
ta, ca şi cum ai fi o femeie imposibil de strunit! Dimpotrivă, mă văd nevoit 
să îţi spun: 

12. Muthael, rămâi aici, în mijlocul nostru! Recunoaşte-ţi deschis 
prostia, în lumina spiritului pe care ţi 1-a dăruit Tatăl, şi învaţă să cinsteşti 
spiritul lui Lameh! Căci, vezi tu, Domnul a mâncat deja de mai multe ori la 
masa lui! Lameh este un elev realizat, căruia i-a fost învăţător Domnul 
însuşi! Eu şi cu el împărtăşim acelaşi titlu şi avem aceleaşi atribuţii, pe care 
ni le-a încredinţat Domnul însuşi! De aceea, învaţă să îi respecţi cuvintele! 

13. Haide, întoarce-te şi du-te din nou la el, dar de data aceasta 
apropie-te de el aşa cum te-ai apropia de un prieten al lui Dumnezeu care a 
fost foarte greu încercat. Vei constata imediat că verva lui devine mult mai 
puţin muşcătoare! - M-ai înţeles?" 

14. Muthael a ascultat cuvintele lui Enoh şi s-a întors din drum. 



Capitolul 103 

Muthael conversează cu Lameh. Cuvintele pline de înţelepciune ale 
acestuia din urmă. Despre adevărata natură a ofensei. împăcat cu Lameh, 
Muthael îi cere sfatul 



191 



(25 august 1843) 

1. Când Muthael s-a întors către Lameh, intenţionând să îşi ceară 
scuze, acesta din urmă i-a devansat intenţia şi i-a spus: 

2. „Muthael, văd în privirea ta ce doreşti să faci, dar ascultă-mă: nu 
pot accepta demersul tău, şi asta din trei motive: 

3. Primul constă în faptul că nu m-ai ofensat cu nimic! Cum m-ai fi 
putut ofensa în condiţiile în care, la fel ca şi tine, port şi eu în inima mea 
iubirea faţă de Tatăl ceresc? 

4. Al doilea motiv constă în faptul că un bărbat drept, care şi-a 
consacrat viaţa lui Dumnezeu, nu ar trebui să considere niciodată un gest sau 
un cuvânt venit din partea fraţilor săi ca pe o ofensă, căci dincolo de orice 
ofensă se află ascuns un mare orgoliu, indiferent dacă privim lucrurile din 
perspectiva ofensatorului sau din aceea a celui ofensat. Cred că nu mai 
trebuie să-ţi spun în ce fel priveşte Domnul orgoliul; sunt convins că ştii 
deja acest lucru, dragul meu frate, şi asta de o mie de ori mai bine decât 
mine! 

5. In sfârşit, al treilea motiv este legat de faptul că pot contempla în 
tine promisiunea Domnului, dincolo de care se întinde la infinit, ca un fluviu 
atotputernic, incredibila compasiune divină. 

6. Atunci când Domnul acordă unei fiinţe umane graţia unei astfel de 
promisiuni, cum s-ar putea simţi ofensat de cuvintele sale un om trezit din 
punct de vedere spiritual, aşa cum sunt eu, ca urmare a unui act de clemenţă 
din partea infinitei compasiuni divine? 

7. Aşadar, ştiu exact ce doreşti să îmi spui şi îţi răspund anticipat: 
frate, mi-ai înţeles greşit cuvintele. Dacă răspunsul meu la întrebarea ta 
oarecum surprinzătoare te-a făcut să crezi că m-ai ofensat în vreun fel, 
motivul este cu totul altul! 

8. Ţi-am dat în mod intenţionat un astfel de răspuns înşelător, căci 
am descoperit în tine o anumită doză de orgoliu dăunător, care nu cadra 
deloc cu promisiunea sacră ce ţi-a fost făcută! 

9. într-adevăr, am dorit să te umilesc puţin, dar nu pentru a-mi 
satisface în vreun fel orgoliul personal, ci doar mânat de o iubire frăţească 
autentică şi sinceră! 

10. După cum cred că ţi-ai dat seama, ţi-ar fi imposibil să mă 
ofensezi în vreun fel, căci micuţa scânteie de iubire divină care se găseşte în 
mine veghează ca inima mea să nu se mai lase ofensată sau iritată vreodată 
de cineva, şi cu atât mai puţin de tine, aşa cum ţi-am explicat mai devreme, 
dat fiind că tu eşti exact persoana cu care îmi doream cel mai mult să 
stabilesc o relaţie de iubire şi de prietenie! 

11. Simt o mare iubire pentru tine, scumpul meu frate Muthael! îţi 
este oare posibil să mă iubeşti la rândul tău pe mine, un descendent al lui 
Cain?" 

12. Auzind aceste cuvinte, Muthael şi-a deschis larg braţele şi a spus: 
„Vino la mine, frate Lameh, şi lasă-mă să te strâng la pieptul meu, căci te 
iubesc cu toată ardoarea inimii mele! Intr- adevăr, nu aş fi crezut niciodată să 
găsesc în tine o fiinţă atât de minunată şi un frate atât de autentic! Dar acum 
că te-am recunoscut ca atare, mi-ai devenit mai preţios chiar decât propria 
mea viaţă! De aceea, crede-mă pe cuvânt atunci când îţi spun că te iubesc şi 
că nu voi înceta niciodată să te consider unul dintre fraţii mei cei mai dragi! 

13. Şi dacă tot am ajuns să te cunosc şi să îţi recunosc marea 
înţelepciune, aş vrea să devii sfătuitorul meu, aşa cum a dorit de la bun 
început Enoh. Mi-ar face mare plăcere să analizezi mai îndeaproape relaţia 
mea cu Purista, slujitoarea cea pură a Domnului, şi să îmi spui ce crezi cu 
adevărat în ceea ce priveşte această relaţie. Oare trebuie să consider 
promisiunea Domnului doar dintr-o perspectivă spirituală, sau inclusiv din 
perspectiva materială, plan în care este perfect realizabilă? Sau trebuie să 
consider întreaga chestiune ca pe o simplă punere la încercare a spiritului 
meu din partea Domnului? 

14. Da, frate, sunt absolut convins că mă vei ajuta să înţeleg corect 
această problemă spinoasă! Fie ca Domnul să te însoţească de-a pururi întru 
spirit!" 



Capitolul 104 

Refuzul lui Lameh, care îl sfătuieşte pe Muthael să se adreseze 
direct Domnului. Diferenţa dintre cuvântul divin şi cel uman 

(26 august 1843) 

1. După ce i-a ascultat dorinţa, Lameh i-a răspuns astfel lui Muthael: 
„Da, dragul meu frate, voi face tot ce îmi vor permite slabele mele puteri 
pentru a te satisface! 

2. Tu ai dori să înţelegi natura iubirii femeilor şi unde te situezi tu în 
ceea ce priveşte promisiunea pe care ţi-a fâcut-o Domnul în legătură cu 
Purista! 

3. Aceasta, dragul meu frate, nu este o dorinţă oarecare, căci sesizez 
buna intenţie care se ascunde în spatele ei şi dorinţa ta arzătoare de a 
înţelege corect aceste lucruri. Dar înainte de a-ţi da un răspuns oarecare în 
această privinţă, doresc să-ţi atrag atenţia asupra unui factor extrem de 
important, pe care nu îl putem neglija în nici un caz în timpul acestei 
discuţii. Iată în ce constă acest factor: 

4. Şi eu şi tu ţinem la fel de mult la iubirea infinită şi la compasiunea 
fără egal a lui Dumnezeu, Tatăl nostru preasfânt. Ştim amândoi la fel de 
bine că El se manifestă la momentul oportun în faţa tuturor celor care se 
întorc către El cu o inimă plină de iubire, încrezători că vor primi tot ceea ce 
i-au cerut cu o credinţă de nezdruncinat. In această privinţă, suntem practic 
de aceeaşi părere şi nu ne înşelăm nici unul. 

5. Doresc acum să te întreb dacă ai ţinut cont în inima ta de acest 
element! - Nu aş ezita nici o clipă să îţi pun la dispoziţie întreaga mea 
experienţă şi toate cunoştinţele mele dacă nu m-aş teme că riscăm amândoi 
să păcătuim în faţa Domnului, anticipând decizia luată de Acesta în marea 
Sa bunătate infinită, în marea Sa graţie, iubire şi compasiune! 

6. După părerea mea, ar trebui mai întâi de toate să te întorci cu 
inima plină de iubire şi de încredere către Domnul, Tatăl nostru preasfânt şi 
preaplin de bunătate, rugându-L să îţi ofere răspunsul pe care mi l-ai cerut 
mie. Sunt mai sigur decât am fost vreodată în viaţa mea că Domnul nu te va 
lăsa să aştepţi mult timp răspunsul atât de important pentru tine, şi care va fi 
practic manifestarea directă a voinţei Sale preasfinte! 

7. Văd că îţi spui în sinea ta că cuvintele mele, la fel ca cele ale lui 
Enoh, sunt de sorginte pur divină, de vreme ce nici unul dintre noi nu facem 
altceva decât să exprimăm ceea ce ne inspiră Sfântul Duh al lui Dumnezeu! 

8. Acest lucru este cât se poate de adevărat, dragul meu frate! Enoh 
şi cu mine am comite un mare sacrilegiu dacă am pretinde că ceea ce 
afirmăm provine de la noi înşine! 

9. Pe de altă parte, dragul meu frate, la numai câteva sute de paşi de 
aici curge un pârâiaş care îşi are izvorul în minunata grotă din munţii sacri. 
Du-te şi ia o gură de apă din acest pârâiaş şi vei constata imediat ce diferenţă 
există între gustul acesteia şi cel al apei băute direct la izvor! O singură 
picătură băută direct de la izvor este suficientă pentru a te întări şi pentru a 
te revitaliza mai mult decât ar putea-o face un întreg recipient cu apa care 
curge în pârâiaşul de lângă noi, întrucât aceasta din urmă şi-a pierdut o bună 
parte din forţa sa primordială! 

10. Exact la fel se petrec lucrurile şi cu cuvântul Domnului; atunci 
când îl rostesc eu, el lasă în fiinţa mea cea mai mare parte din forţa sa 
dătătoare de viaţă şi ajunge la tine ca un cuvânt aproape obişnuit, ca şi cum 
ar fi propriul meu cuvânt. De aceea, pentru cel care îl ascultă la mâna a doua 
el nu mai poate avea aceeaşi forţă atotputernică ca şi aceea pe care am 
simţit-o eu, care l-am primit direct de la izvorul divin; implicit, el nu va 
putea simţi credinţa vie pe care am simţit-o eu atunci când l-am auzit direct 
din gura Domnului. 

11. Iată aşadar ce te sfătuiesc: du-te direct la sursa primordială, atât 
timp cât aceasta continuă să ne fie accesibilă tuturor, şi vei constata imediat 
că o singură picătură din acest izvor te va ajuta mai mult decât o mie de 
cuvinte rostite de gura mea! 

12. Dacă nu vei reuşi să găseşti acest izvor primordial, te voi ajuta cu 
plăcere să îl cauţi! In ceea ce priveşte însă sfatul şi susţinerea mea, acestea 
nu pot veni înainte de a căuta tu însuţi răspunsul divin! 

13. Iar acum, dragul meu frate, acţionează aşa cum ţi-am 
recomandat, căci sunt de părere că ţi-am dat cel mai bun sfat din câte 
puteam să-ţi dau!" 



Capitolul 105 

Monologul şi aşteptarea lui Muthael. Adam îşi face griji. Enoh îl 
linişteşte 

(28 august 1843) 

1. Recunoscând sensul profund al cuvintelor lui Lameh, Muthael a 
ieşit din colibă şi s-a retras într-un loc izolat, în care nimeni nu-1 putea 
vedea. El şi-a spus în sinea sa: 

2. „Voi aştepta aici până când Domnul îmi va răspunde; nu voi 
mânca şi nu voi bea nimic până când nu voi auzi răspunsul Lui! 

3. Căci viaţa este într-adevăr stupidă şi monotonă dacă nu suntem 
binecuvântaţi cu cuvântul atotputernic al lui Dumnezeu. Fără acest cuvânt, 
noi nu ne dăm seama nici măcar de ce ne aflăm pe acest pământ, chiar şi 
atunci când ne confruntăm cu probleme de cea mai mare importanţă! 

4. De aceea, nu mă voi mişca de aici până când Domnul nu îmi va 
răspunde, chiar dacă acest lucru mă va costa viaţa, care, oricum, este cât se 
poate de nesemnificativă! 

5. Oare cum trebuie însă să procedez pentru ca Domnul să îmi 
îndeplinească rugăciunea şi să îmi dea răspunsul dorit, la fel cum mi-a dăruit 
promisiunea Sa? 

6. Ştiu ce trebuie să fac: voi începe să îl ador şi să mă inflamez din 
ce în ce mai puternic cu iubirea pe care i-o port, lăsându-mă ghidat de 
această iubire, la fel cum nebunii îndrăgostiţi se lasă ghidaţi de iubirea pe 
care le-o poartă celor pe care doresc să le ia de soţii! 

7. Şi totuşi, ce se va întâmpla dacă Domnul nu va reacţiona în nici un 
fel în faţa acestei atitudini ale mele? - In acest caz, doresc să renunţ la 
această lume, inclusiv la promisiunea care m-a fost făcută! Ii voi întoarce 
pentru totdeauna spatele Puristei şi voi rămâne singur. îmi voi consacra 
întreaga viaţă Domnului, îl voi preamări în tăcere şi voi considera că nimic 
altceva nu mai există pentru mine! 

8. Mai mult, îi voi spune atunci, cu toată seriozitatea: , Doamne, mă 
aflu acum în faţa Ta, după ce am renunţat la lume de dragul Tău. Fă orice 
vei dori cu mine şi eu voi accepta voinţa Ta! '" 

9. După ce a luat această decizie, Muthael a trecut imediat la 
aplicarea ei. 

10. Astfel a trecut întreaga zi. Micul grup adunat în coliba Puristei a 
terminat de mult masa, când, după câteva conversaţii cât se poate de elevate 
şi de edificatoare, cineva şi-a amintit de Muthael. Atunci, Adam i-a spus lui 
Enoh: 

1 1 . „Nu ai remarcat faptul că Muthael, care a ieşit din colibă înainte 
de prânz, nu s-a întors încă? Am impresia că se simte constrâns şi iritat de 
toate sfaturile pe care le-a primit din toate părţile, aşa că s-a dus să se 
ascundă în cine ştie ce loc pierdut! Nu cred că se va mai întoarce curând, şi, 
ca să fiu sincer, sunt puţin îngrijorat în privinţa lui". 

12. Enoh i-a răspuns însă lui Adam: „Tată, nu-ţi mai face griji, căci 
Domnul este mai prudent şi mai plin de compasiune decât noi toţi la un loc! 
El este adevăratul ghid şi învăţător al lui Muthael, pe care îl conduce pe 
calea cea mai sigură şi mai justă pentru el, direct către scopul care îi este 
predestinat! 

13. De aceea, nu are nici un rost să te simţi îngrijorat pentru 
Muthael. La urma urmelor, el a luat singur, din proprie iniţiativă, decizia 
fermă de a renunţa la tot, inclusiv la viaţa lui, de dragul iubirii, compasiunii 
şi graţiei Domnului! 

14. De altfel, în cel mai scurt timp vom asista cu toţii, chiar cu 
ajutorul simţurilor noastre exterioare, la felul în care îi tratează Domnul pe 
cei care i-au consacrat întreaga lor viaţă, sacrificând orice altceva de dragul 
Lui. 

15. Mai întâi, El îi încearcă, testându-i în funcţie de forţa sufletului 
lor şi de valoarea legământului pe care l-au făcut. Dacă aceştia trec de toate 
încercările, porţile Vieţii se deschid dintr-o dată în faţa lor! 

16. Exact acest lucru se va întâmpla în cazul lui Muthael. Să avem 
aşadar încredere şi să îl preamărim pe Domnul! Amin". 

17. Aceste cuvinte l-au liniştit pe Adam. - In continuare, întregul 
grup a ieşit afară. 

18. Adam şi-a exprimat părerea că ar trebui să se întoarcă cu toţii 
acasă, din cauza Sabatului care urma să înceapă în scurt timp. 

19. Dar Enoh i-a explicat că Sabatul Domnului era pretutindeni 
acelaşi, pe acest pământ. De aceea, el putea fi foarte bine sărbătorit chiar în 
locul în care se aflau în acel moment. 

20. In sfârşit, Adam s-a declarat satisfăcut. 
Capitolul 106 

Uranion găzduieşte micul grup. Purista este chemată să urce pe o 
culme, acolo unde se afla Muthael. Curiozitatea lui Adam şi teama salutară 

(29 august 1843) 

1. De îndată ce grupul a ieşit afară din coliba Puristei, el a fost 
întâmpinat de copiii din Levant, care nu mai ştiau ce să facă pentru a-i 
întâmpina cu mai multă căldură şi ospitalitate pe părinţii patriarhi. 

2. Aceştia din urmă au declinat însă toate ofertele de găzduire, 
spunându-le copiilor că vor rămâne peste noapte la ei acasă, respectiv în 
locuinţa lui Uranion. 

3. Fără să mai piardă timpul, Uranion le-a poruncit copiilor săi să 
pregătească tot ce era necesar pentru găzduirea distinşilor oaspeţi, inclusiv o 
cină gustoasă, poruncă pe care aceştia au îndeplinit-o în sensul cel mai 
literal. 

4. In ceea ce o privea pe Purista, după ce a făcut ordine în bucătăria 
sa şi L-a preamărit pe Domnul în inima ei, aceasta s-a alăturat micului grup, 
pregătindu-se să îi întrebe pe patriarhi dacă doresc ca ea să pregătească 
ofranda pentru Sabatul de a doua zi, sau preferă să se întoarcă acasă, iar 
sacrificiul să fie pregătit pe înălţimile sacre. 

5. înainte de a avea timp să le pună această întrebare, ea a auzit un 
apel venit din regiunea Levantului, care îi spunea: 

6. „Purista, multiubita inimii Mele, vino aici, pe această culme care 
se înalţă domol, la fel ca pieptul tău, la circa 70 de stânjeni în spatele 
locuinţei lui Uranion! Am câteva lucruri foarte importante să-ţi comunic! 

7. Nu întreba cu nici un chip cine este Cel care te-a chemat, ci 
grăbeşte-te să vii! Şi mai presus de orice, vino singură! Nimeni nu trebuie să 
te însoţească sau să te urmărească, căci doresc să-ţi vorbesc în particular! Nu 
te teme însă, căci nimeni nu se va atinge nici măcar de un fir de păr de pe 
capul tău!" 

8. Toţi cei de faţă au auzit acest apel, inclusiv Adam, care s-a 
îndreptat către Enoh şi i-a spus: 

9. „Ei bine, Domnul fie lăudat! O mare greutate mi s-a ridicat de pe 
suflet! Vocea pe care am auzit-o era a lui Muthael, ceea ce demonstrează cu 
claritate că acesta este încă în viaţă şi că nu i s-a întâmplat nimic rău! 

10. Mă întreb însă ce o avea de discutat cu Purista, la o oră atât de 
târzie? 

1 1 . Sincer să fiu, toată povestea aceasta mi se pare întrucâtva stranie, 
cu atât mai mult cu cât fata a plecat în fugă de îndată ce a auzit chemarea, 
fără să mai privească în spate, la fel ca o vulpe care a furat o găină! 

12. De aceea, chestiunea mi se pare oarecum suspectă. Cred că ar 
trebui să mergem cu toţii ca să vedem ce face dragul nostru Muthael singur 
cu Purista, sau cel puţin ce are să-i spună!" 

13. Enoh i-a răspuns: „Părinte Adam, există situaţii în viaţă - chiar 
foarte frecvente - când părinţii au datoria sacră de a-şi supraveghea cu cea 
mai mare atenţie fiicele, mai ales atunci când acestea se află la începutul 
perioadei de pubertate. De îndată ce li se trezesc simţurile, acestea se dedau 
la tot felul de intrigi clandestine, fiind dispuse aproape la orice pentru a-şi 
îndeplini poftele, fie pe ascuns, fie deschis, sub un pretext oarecare. 
Cunoaştem cu toţii suficiente exemple de acest fel, inclusiv consecinţele 
triste ale acestor escapade ascunse ale tinerelor fete, care sunt în stare să 
străbată munţi şi văi pentru a-şi atinge scopurile. De fapt, marea majoritate a 
copiilor din Septentrion s-au născut în acest fel! - Cred că înţelegi la ce mă 
refer! 

14. In cazul de faţă avem însă de-a face cu o cu totul altă situaţie. De 
aceea, cred că am putea-o lăsa liniştită pe Purista în compania lui Muthael, 
fără a ne preocupa atâta de ceea ce vor face împreună. Oricum, sunt convins 
că purtarea lor nu va fi în nici un fel reprobabilă! Până la întoarcerea celor 
doi, îţi propun să ne întreţinem cu Lameh şi cu tovarăşii lui". 

15. De data aceasta, Adam nu a fost satisfăcut de răspunsul lui Enoh, 
căruia i-a spus: „Fiul meu Enoh, nu sunt întru totul de acord cu tine, căci 
nici Muthael, nici Purista nu sunt îngeri ai Domnului incapabili să comită 
vreo greşeală, şi după cum ştii, Şarpele încă nu a fost ucis! Nu uita că ei mai 
dispun încă de un liber arbitru, aşa că pot fi foarte uşor tentaţi, iar dacă îi 
vom lăsa singuri, există riscul să cadă în capcana acestei tentaţii. De aceea, 
sunt de părere că ar trebui să mergem şi să vedem de aproape ce fac!" 

16. Enoh i-a răspuns: „Tată, dacă eşti atât de îngrijorat, du-te şi 
spionează-i; dar te avertizez că s-ar putea să treci printr-o spaimă cumplită!" 

17. Adam nu s-a lăsat oprit de aceste cuvinte şi a plecat să vadă ce 
fac Purista şi Muthael. 

18. De-abia ajuns însă în spatele locuinţei lui Uranion, el a văzut că 
întreaga culme era cuprinsă de flăcări. Acestea se întindeau până la poalele 
colinei, unde se aflau hoarde întregi de tigri care mârâiau furioşi şi care, 
văzându-1 pe Adam, au dat semne că ar dori să-1 atace. 

19. înspăimântat la culme, Adam a dat înapoi şi s-a întors cu coada 
între picioare la tovarăşii săi, cărora le-a povestit încă şocat groaznica 
întâmplare prin care a trecut. 



Capitolul 107 

Discursul lui Enoh referitor la cele două tipuri de realităţi. 
Semnificaţia viziunii lui Adam 

(30 august 1843) 

1 . Enoh şi-a pus atunci mâinile pe Adam şi i-a transmis o forţă nouă, 
eliberându-1 de teama sa şi permiţându-i din nou să vorbească normal. 

2. Liniştit, Adam 1-a întrebat imediat pe Enoh care era semnificaţia 
viziunii lui şi dacă aceasta fusese reală sau iluzorie. 

3. Enoh i-a răspuns: „Tată, totul depinde de felul în care privim 
lucrurile. 

4. Există două tipuri de realităţi: una este cea materială, iar cealaltă 
este spirituală. Dacă o comparăm cu realitatea spirituală, cea materială nu 
reprezintă decât o iluzie. La fel şi invers: din perspectiva materială, spiritul 
nu există. Altfel spus, pentru spirit un fenomen spiritual reprezintă o 
realitate, la fel cum pentru materie realitatea o reprezintă aparenţa materială 
a lucrurilor. Aşa se prezintă lucrurile. 

5. Depinde aşadar numai de tine din ce perspectivă doreşti să priveşti 
lucrurile! In ceea ce mă priveşte, viziunea ta a reprezentat un fenomen 
spiritual real!" 

6. Adam i-a răspuns: „Bine, dacă tu îl consideri un fenomen 
spiritual, la fel voi face şi eu; dar care este semnificaţia lui din perspectiva 
lumii exterioare?" 

7. Enoh: „Dacă doreşti să afli semnificaţia spirituală a viziunii tale 
din perspectiva lumii exterioare, acest lucru este cât se poate de uşor de 
explicat: 

8. Muntele în flăcări simbolizează inima ta plină de iubire, care s-a 
îngrijorat peste măsură din cauza lui Muthael şi a Puristei. Tigrii aflaţi la 
poalele colinei, care tremurau de furie, simbolizează înclinaţia ta de a te 
înfuria din ce în ce mai tare atunci când doreşti să ai dreptate cu orice preţ, 
care aminteşte de aceste feline mari, cu blana dungată, care îşi urmăresc 
prada prin pădure până când reuşesc să o prindă în gheare, după care o 
devorează fără menajamente! 

9. De fapt, acesta este adevăratul motiv care te-a împins la acţiune, 
îndepărtându-te de iubirea plină de încredere pe care o simţeai în sufletul 
tău: doreai cu orice preţ să spionezi aceste două fiinţe pentru a vedea în ce 
măsură justifică comportamentul lor bănuielile tale. Ba chiar ţi-ar fi 
displăcut în taină dacă te-ai fi înşelat asupra intenţiilor lor, chit că eu ţi-am 
confirmat, în pofida afirmaţiilor tale, că nu era absolut deloc necesar să îţi 
faci griji în privinţa Puristei şi a lui Muthael. 

10. Acesta este motivul pentru care Domnul ţi-a transmis această 
viziune, care te-a ajutat să vezi cu ochii liberi ceea ce se afla în sufletul tău, 
în loc să îţi arate ceea ce te interesa de fapt. Aşa se face că realitatea 
spirituală ţi-a revelat ce anume se afla în acel moment în interiorul sufletului 
tău, în clipa în care te-ai împotrivit voinţei Domnului şi ţi-ai propus să îi 
spionezi pe cei doi. 

1 1 . Iată, tată, care este părerea mea în legătură cu viziunea pe care ai 
avut-o, şi nu am nici cea mai mică îndoială asupra exactităţii ei! Desigur, 
dacă nu împărtăşeşti opinia mea, îţi poţi păstra propriile păreri, căci nu 
doresc să îţi impun în nici un fel vreo opinie personală legată de ceilalţi 
oameni, cu atât mai mult cu cât tu eşti părintele primordial al tuturor 
părinţilor şi copiilor de pe acest pământ!" 

12. Atunci, Adam i-a spus lui Enoh: „Da, Enoh, ai perfectă dreptate. 
Tot ce mi-ai spus este adevărat, deşi încă îmi vine greu să cred că în această 
inimă care vă iubeşte pe toţi într-o manieră care nu poate fi exprimată în 
cuvinte poate sălăşlui o hoardă de tigri!" 

13. Enoh: „Aşa este, dar numai dacă priveşti aceste animale ca pe 
nişte prădători ucigaşi. Dacă le priveşti însă ca pe un simbol al dreptăţii 
severe şi al legii imuabile, comparaţia de mai sus apare dintr-o dată într-o cu 
totul altă lumină! 

14. Căci judecata implacabilă este întotdeauna asociată cu legea, la 
fel cum dorinţa de a ucide fără milă este inevitabil asociată cu tigrul. Este 
ştiut că o victimă pe care acesta o alege devine inevitabil prada sa! Cred că, 
dacă priveşti lucrurile din acest punct de vedere, comparaţia mea îţi va 
apărea ca fiind justă!" 

15. Adam: „Aşa este! Dacă privim lucrurile din această perspectivă, 
comparaţia făcută de tine apare ca fiind extrem de echitabilă. - Acum că am 
lămurit lucrurile, să trecem la altceva!" 



Capitolul 108 

Cântecul lui Kenan referitor la natura vieţii. Critica dură a lui 
Adam. Cuvintele împăciuitoare ale lui Enoh 

(31 august 1843) 

1. Principalii membri ai grupului au început atunci să vorbească 
despre tot felul de lucruri, iar Adam 1-a invitat chiar pe bătrânul nostru poet, 
Kenan, care se ţinea încă foarte bine, să cânte câteva strofe scurte cu această 
ocazie, lucru pe care acesta 1-a făcut cu plăcere, întrucât era domeniul la care 
se pricepea cel mai bine. 

2. De data aceasta, cântecul său s-a dovedit însă întrucâtva excentric, 
nefîind aprobat de Adam. - Iată cum a sunat el: 

3. „O, voi, oameni care încercaţi să vă prelungiţi cu orice preţ viaţa 
care v-a fost acordată şi care vă doriţi să o păstraţi de-a pururi! Ce ciudată 
viziune aveţi asupra ei! 

4. Noi suntem vii, dar nu suntem ceea ce părem a fi! Viaţa noastră nu 
înseamnă nimic, şi la fel ca şi ea, noi nu suntem altceva decât neant! 

5. Există totuşi un spirit viu care se ascunde înlăuntrul nostru! 
Spuneţi-mi: ce ochi îl poate contempla însă şi ce simţuri îl pot recunoaşte? 

6. Ce este de fapt un spirit viu? - Este oare un gând care, la fel ca şi 
fulgerul, iluminează pentru o clipă cerul vieţii, după care dispare în spaţiul 
infinit, sau la fel ca şi fulgii de nea care se nasc din eterul nebulos al 
atmosferei terestre? 

7. Orice fulger este efemer, iar fulgii de nea dispar la primele raze 
ale soarelui. O, spuneţi-mi, ce putem spune în acest caz despre gândul care 
apare şi dispare, despre spiritul aflat în spaţiul fără sfârşit, sau despre 
picătura de rouă? 

8. O, spuneţi-mi, este oare spiritul fugitiv şi efemer, aşa cum este 
fulgerul sau cum sunt fulgii de nea, murind pentru a nu mai reveni niciodată 
la viaţă şi pentru a nu se mai cunoaşte niciodată pe sine, ca şi cum ar apărea 
în spaţiul pulsând de vibraţii divine numai pentru a dispărea apoi din nou? 

9. Ce semnifică de fapt moartea lucrurilor şi a fiinţelor? Care sunt 
efectele sale? 

10. Oare voi dispărea şi eu odată cu moartea trupului meu, sau voi 
continua să exist întru spirit? 

1 1 . Cine sunt eu, din perspectiva spiritului meu? Nimic altceva decât 
o stare de vid care gândeşte, imperceptibilă simţurilor fizice! Mă pot 
considera oare în acest caz o lumină invizibilă pentru privirea ochilor 
exteriori, inclusiv pentru propriii mei ochi, o lumină independentă de corpul 
acesta? 

12. Doresc să blestem această viaţă a aparenţelor deşarte, precum şi 
ziua în care m-am născut în ea şi în care m-am trezit în această formă de 
viaţă aberantă, liber cu gândurile mele! 

13. De ce a trebuit să vin aici, de vreme ce va trebui oricum să dispar 
fără să las vreo urmă a venirii mele în această lume? 

14. O, viaţă mizerabilă, ce sacrificiu crud reprezinţi tu! Eu sunt forţat 
să trăiesc aici, să gândesc şi să simt ca şi cum aş fi o fiinţă reală, dar numai 
pentru a dispărea apoi pentru totdeauna, în mod dureros! O, ce viaţă 
mizerabilă! 

15. Fără nici cea mai mică îndoială, spiritul este muritor; fiecare 
gând demonstrează acest lucru, căci de-abia se naşte că dispare pentru 
totdeauna. Dacă gândurile apar şi dispar în acest fel, ce mai poate rămâne 
din bietul spirit? 

16. Dacă este adevărat că la capătul drumului mă aşteaptă Viaţa 
eternă, de ce trebuie să mor mai întâi în această lume bizară, abandonându- 
mi corpul de care m-am ataşat atât de tare? - O, viaţă lamentabilă, iluzie 
amăgitoare a simţurilor mele! De ce trebuie să trăiesc pe acest pământ?" 

17. De data aceasta, Adam nu a mai putut răbda şi a sărit în picioare, 
spunând pe un ton cât se poate de dezaprobator: 

18. „Fiul meu, termină odată cu prostiile acestea lipsite de orice 
semnificaţie! Data viitoare când mai doreşti să îţi cânţi poemele, fă-o în 
pădure şi adresează-te urşilor, lupilor, leilor, tigrilor şi hienelor atât timp cât 
vei dori! Căci aceste creaturi au colţii ascuţiţi şi un stomac suficient de 
robust pentru a-ţi digera versurile! Cât despre noi, oamenii, pe viitor 
scuteşte-ne de ele. 

19. Dacă eşti atât de netot încât să nu-ţi dai seama ce înseamnă viaţa, 
spiritul şi existenţa, măcar întreabă-i pe înţelepţii care se află printre noi, iar 
aceştia îţi vor explica ceea ce nu înţelegi! 

20. Oare ai uitat complet de Domnul şi de sublima Lui învăţătură, de 
vreme ce ne plictiseşti cu astfel de prostii în care nu mai crede nimeni la ora 
actuală pe pământ?" 

21. Enoh i-a spus însă lui Adam: „Lasă-1 în pace! Eu ştiu de ce 
părintele Kenan a cântat acest imn: aceasta a fost voinţa Domnului! Vom 
afla în cel mai scurt timp de ce a dorit Domnul să ascultăm aceste cuvinte! 

22. De data aceasta, Kenan nu a cântat despre ceea ce simte el 
personal, ci despre ceea ce simt foarte mulţi oameni de pe acest pământ. Aşa 
se explică surprinzătorul limbaj pe care 1-a folosit. Te asigur că 
evenimentele care vor urma ne vor oferi mai multe explicaţii în legătură cu 
acest subiect". 



Capitolul 109 

Plângerea lui Adam, care se simte ofensat, şi intenţia sa lipsită de 
măsură de a se retrage din mijlocul tovarăşilor săi 

(1 septembrie 1843) 

1 . Cuvintele lui Enoh nu l-au satisfăcut însă deloc pe Adam. Deşi nu 
ar fi recunoscut niciodată deschis acest lucru, el era convins că acesta i-a 
vorbit intenţionat în acest fel pentru a-1 pune într-o lumină defavorabilă. De 
aceea, el i-a spus: 

2. „Fiul meu, la drept vorbind, cuvintele tale sunt pline de 
înţelepciune, dar asta nu înseamnă că sunt întotdeauna foarte agreabile, mai 
ales în ceea ce mă priveşte! Explică- mi: de ce proiectezi asupra mea toate 
relele pe care le descoperi în această lume? 

3. De ce mă scoţi întotdeauna ţap ispăşitor pe mine, primul om de pe 
acest pământ, părintele vostru plin de bunătate, care vă iubeşte pe toţi în 
egală măsură, fără să facă nici un fel de deosebire între voi? 



202 



4. Dacă ai ceva să îmi spui, în acord cu voinţa Domnului, fă-o 
deschis! Dacă nu, păstrează- ţi opiniile pentru tine, măcar până când poţi să 
mi le împărtăşeşti între patru ochi! In caz contrar, taci şi nu mă mai pune în 
această lumină defavorabilă în faţa copiilor mei! 

5. Eu îl iubesc pe Dumnezeu, Domnul şi Creatorul meu, din toate 
puterile şi mai presus de orice; dar chiar dacă ar fi El însuşi prezent în acest 
moment, i-aş spune exact ceea ce ţi- am spus ţie mai devreme! 

6. Dacă l-am mustrat pe Kenan pentru versurile sale complet lipsite 
de bun simţ, aveam tot dreptul din lume să fac acest lucru. în ceea ce 
priveşte observaţia ta, potrivit căreia Kenan ar fi cântat acest imn nu pentru 
a revela ceea ce simte el, ci tocmai pentru a scoate la iveală ce simt eu, - 
aceasta mi se pare extrem de dură şi complet nedreaptă, fiind în mod evident 
dirijată împotriva inimii mele şi a spiritului meu, chiar dacă pretinzi că a fost 
inspirată direct de Domnul! 

7. Asta am avut de spus! Doresc totuşi să mai adaug un lucru: de 
acum înainte, mă voi retrage definitiv din mijlocul vostru şi nu voi mai 
accepta să îl văd decât pe Seth! Cât despre voi ceilalţi, puteţi face orice 
doriţi, în numele Domnului! Vă rog să nu mai veniţi însă la mine acasă şi să 
nu mai treceţi vreodată pragul porţii mele! 

8. Seth, fiul meu, însoţeşte-mă acasă, pe mine şi pe Eva, căci constat 
că prezenţa mea începe să îi inoportuneze pe propriii mei copii!" 

9. Auzind aceste cuvinte, toţi membrii grupului s-au îngrijorat, iar 
Enoh a dorit să îi spună că a fost înţeles greşit. 

10. Adam i-a poruncit însă să tacă şi i-a spus: „Eu, Adam - şi te rog 
să înţelegi cât mai corect la cine mă refer atunci când spun acest nume - nu 
mai sunt dispus să joc în faţa ta rolul învăţăcelului veşnic prins cu păcatul! 
Tu eşti cel care m-ai pus într-o lumină proastă din cauza grijii mele faţă de 
Purista; tu eşti cel care ai descoperit acea hoardă de tigri în sufletul meu, 
stârnindu-i, dar fără a-i face să dispară mai apoi! 

11. Dacă este adevărat că interpretările tale au fost inspirate de 
Domnul, nu înţeleg cum de nu ţi-a dat Acesta şi discernământul necesar 
pentru a-ţi da seama că cuvintele tale îmi vor răni inima până în 
profunzimile ei ultime! Cum de nu ai prevăzut o asemenea reacţie din partea 
mea? 



12. Acesta este motivul pentru care nu mai accept nici un fel de 
scuză şi nici o explicaţie din partea ta! Nu ştiu ce mi-a mai putea spune, în 
afara faptului că cuvintele tale au fost direcţionate în mod intenţionat 
împotriva mea! 

13. Sunt de acord să accept că ai avut dreptate în tot ce ai spus, dar 
faptul că în calitatea ta de mare preot unic al Domnului nu ai anticipat rana 
profundă şi dureroasă pe care mi-o vor face cuvintele tale, cu atât mai mult 

cu cât ai omis să precizezi la cine faci aluzie, - ei bine, această lipsă totală de 
consideraţie faţă de mine îmi apasă inima şi o îndepărtează de tine! 

14. De aceea, nu mai sunt dispus să accept nici un fel de justificare 
din partea ta! Rămâi aşa cum eşti, dar ţine-te departe de mine şi de casa mea, 
dacă nu doreşti să pierzi complet binecuvântarea mea! - Iar acum, Seth, 
însoţeşte-mă! Amin". 

15. După care Adam s-a pregătit în modul cel mai serios de plecare. 
Toţi cei prezenţi l-au înconjurat însă şi l-au implorat cu lacrimi în ochi să 
rămână şi să asculte ce are de spus Enoh sau Lameh cel de la şes. 

16. Văzând această reacţie plină de iubire, Adam s-a înduioşat şi a 
renunţat la intenţiile sale. El s-a aşezat din nou şi a cerut să audă punctul de 
vedere al lui Lameh, dar în nici un caz al lui Enoh. 



Capitolul 110 

Discursul împăciuitor al lui Lameh despre forţa obişnuinţei şi 
despre binecuvântarea şocurilor spirituale. Scopul slăbiciunilor noastre 

(2 septembrie 1843) 

1 . Auzind dorinţa lui Adam, care acum era din nou liniştit, Lameh a 
avansat către el şi i-a spus: „Părinte sublim al oamenilor de pe acest pământ! 
Tu eşti întotdeauna drept în faţa lui Dumnezeu şi a noastră, copiii tăi! Ce om 
de pe această planetă s-ar putea înşela vreodată asupra iubirii pe care le-o 
porţi copiilor tăi, pe care i-ai crescut întru gloria Celui care ţi i-a dăruit? 

2. Atât cât mi-am putut da seama, tu eşti înzestrat în cel mai înalt 
grad cu toate calităţile pe care le au copiii tăi, în totalitatea lor, iar aceste 
calităţi prevalează de departe în fiinţa ta. Tot în tine se află însă şi originea 
slăbiciunilor lor, iar sufletul tău atât de greu încercat nu a fost în întregime 
eliberat de prejudecăţi. 

3. De aceea, te rog să mă ierţi dacă îmi voi lua libertatea de a-ţi face 
câteva observaţii cu toată sinceritatea: mai întâi de toate, cântecul lui Kenan 
se referea la mine, nu la tine. Enoh nu a făcut altceva decât să explice în 
cuvinte mai clare ceea ce Kenan nu a reuşit să exprime prin versurile, 
privirile şi gesturile sale, respectiv că am datoria să devin conştient de faptul 
că această înţelepciune impură continuă să sălăşluiască într-o măsură mai 
mare sau mai mică în fiinţa mea! 

4. Am urmat imediat sfatul lui plin de înţelepciune şi mi-am dat 
seama că sufletul meu a fost în întregime la unison cu tot ce a spus Kenan, 
pe întreaga durată a cântecului său. Mai mult, am înţeles că vechile 
obişnuinţe sunt precum o haină de bronz de care nu ne putem debarasa cu 
uşurinţă, întrucât pare să fie sudată de trupul nostru. 

5. La acest lucru s-au referit cuvintele lui Kenan şi explicaţiile lui 
Enoh, şi mi-aş pune în joc însăşi viaţa că această afirmaţie este perfect 
adevărată! 

6. Pe de altă parte, dacă au mai fost şi alţii în afara mea care s-au 
simţit întrucâtva atinşi de explicaţiile lui Enoh, acest lucru mi se pare întru 
totul natural, căci cu toţii avem slăbiciunile noastre mai mult sau mai puţin 
vizibile, iar aceste şocuri psihologice mi se par absolut necesare, întrucât 
graţie efectului lor binefăcător, foarte mulţi oameni îşi pot conştientiza 
propriile slăbiciuni, debarasându-se apoi de ele. In caz contrar, ei le-ar 
păstra până la sfârşitul vieţii lor. 

7. în acest fel, putem spune că nu numai Enoh a avut dreptate, ci şi 
tu, o, tată al nostru, al tuturor, precum şi toţi copiii tăi; căci Domnul le-a 
dăruit oamenilor slăbiciunile tocmai cu scopul de a se pune singuri la 
încercare, căci aceste încercări le condiţionează însăşi libertatea lor 
spirituală. Noi nu vom putea dobândi vreodată libertatea spirituală perfectă 
decât după ce ne vom recunoaşte şi după ce ne vom învinge aceste 
slăbiciuni. 

8. Căci slăbiciunea face parte integrantă din fiinţa noastră, pe care 
Domnul a lăsat-o neterminată tocmai pentru a ne putea perfecţiona continuu, 
descoperind şi punând în valoare asemănarea spiritului nostru cu cel al 
Creatorului nostru perfect şi construindu-ne astfel, prin propriile noastre 
forţe, o viaţă liberă din toate punctele de vedere. 

9. Pe de altă parte, dacă vom prefera să ne ascundem slăbiciunile, în 
loc să le scoatem deschis la iveală, vom săvârşi o greşeală faţă de noi înşine, 
şi nimeni altcineva nu va fi vinovat decât noi înşine dacă aceste slăbiciuni ne 
vor conduce la propria noastră ruină. 

10. De aceea, părinte Adam, te rog să ne ierţi pe mine, pe Enoh şi pe 
Kenan, dacă am fost puţin prea îndrăzneţi în afirmaţiile noastre!" 

11. Aceste cuvinte l-au reconfortat atât de tare pe Adam încât, 
împăcat, el a cerut din nou să îl asculte pe Enoh. 

Capitolul 1 1 1 

Trista profeţie a lui Enoh şi acuzaţia sa, deopotrivă blândă şi 
serioasă, adresată lui Adam. Tentativa lui Adam de a se dezvinovăţi 
eşuează 

(4 septembrie 1843) 



1. Enoh s-a întors atunci către Adam şi i-a spus: „Părinte Adam, am 
auzit la viaţa mea foarte multe lucruri ieşite din gura ta, dar niciodată până 
acum nu mi-ai interzis să mai trec pragul locuinţei tale! 

2. Ah, cât de fericiţi ar fi urmaşii noştri dacă nu ai fi rostit niciodată 
aceste cuvinte! 

3. Căci adevăr îţi spun, o, tată, comportamentul tău în calitate de 
prim om de pe acest pământ va fi imitat de foarte mulţi dintre copiii tăi în 
timpurile care vor urma! 

4. Da, adevăr îţi spun, inspirat de spiritul Domnului care se găseşte 
în inima mea: tot ce ai afirmat mai înainte cu atâta patimă şi cu toată 
sinceritatea inimii tale va fi pus în practică de copiii tăi într-o manieră care 
va reprezenta culmea ororii în faţa lui Dumnezeu; căci felul în care te-ai 
înverşunat împotriva cuvintelor mele, deşi acestea erau dictate direct de 
Spiritul Domnului, şi care te-a făcut să mă respingi, - va fi adoptat de 
descendenţii tăi, care vor ajunge să respingă toate învăţăturile oferite de 
Spiritul lui Dumnezeu! Şi astfel, copiii tăi vor ajunge să se închine spiritului 
acestei lumi! 

5. Pentru că ai dorit să te izolezi de noi toţi, cu excepţia părintelui 
Seth, interzicându-ne accesul în casa ta, mai-marii acestei lumi se vor ridica 
şi vor oprima cu cruzime popoarele aflate sub conducerea lor; iar casele 
acestor potentaţi vor rămâne închise în faţa celor sărmani, şi nimeni nu va 
îndrăzni să le treacă pragul sau măcar să se apropie de ele, ştiind că şi-ar 
pierde astfel viaţa! 

6. Aceste evenimente se vor produce deja într-un interval de timp 
egal cu jumătatea din vârsta pe care o ai acum, iar într-o perioadă ce nu va 
depăşi de şase ori durata anilor pe care i-ai trăit pe acest pământ va veni o 
epocă în care umanitatea va semăna cu un arici ce îşi îndreaptă ţepii unii 
împotriva celorlalţi. - Nu cred că mai trebuie să-ţi spun unde va conduce 
acest lucru! 

7. O, tată, de ce te comporţi mereu în acest fel şi nu te poţi debarasa 
o dată pentru totdeauna de orgoliul tău? 

8. Vezi tu, atunci când spun ceva sau când acţionez într-un anume 
fel, eu nu fac acest lucru de la mine, ci sunt condus direct de Domnul, care 
mi-a încredinţat în faţa voastră, a tuturor, această funcţie. De ce simţi mereu 
nevoia să te împotriveşti cuvintelor mele, deşi ştii foarte bine că acestea 
provin direct de la Domnul?" 

9. De data aceasta, cuvintele lui Enoh au avut un efect zguduitor 
asupra lui Adam, care iu-a răspuns: „O, Enoh, înţelept al lui Dumnezeu, ce 
dure sunt adevărurile pe care tocmai mi le-ai revelat! 

10. Vezi tu, nu aş fi vorbit aşa cum am fâcut-o dacă aş fi ştiut că cel 
care se exprima prin intermediul tău era Spiritul lui Dumnezeu. De vreme ce 
nu mi-ai împărtăşit acest lucru, am crezut că vorbeşti de la tine, mânat de un 
anumit orgoliu, de care doream să te ajut să te eliberezi. 

1 1 . Ar trebui să mă previi întotdeauna atunci când prin tine vorbeşte 
Spiritul Domnului, respectiv atunci când vorbeşti în nume propriu, şi te 

asigur că de acum înainte mă voi conforma fără nici o ezitare poruncii 
divine. 

12. O, spune-mi, oare nu mai este posibil în nici un fel să remediez 
ceea ce ai prezis din cauza comportamentului meu?" 

13. Domnul i-a răspuns atunci direct lui Adam, prin gura lui Enoh, 
vorbindu-i cât se poate de explicit: „Dacă nu l-ai fi mustrat decât pe Enoh, 
afirmaţiile tale nu ar fi avut nici un fel de consecinţe! Dar ai avut grijă să 
adaugi că M-ai fi dezaprobat chiar pe Mine, dacă aş fi fost de faţă! 

14. Iată, acesta este motivul pentru care cuvintele tale au avut şi vor 
continua să aibă consecinţele descrise de Enoh, căci fiecare cuvânt care îmi 
este adresat reprezintă o operă încheiată, care nu mai poate fi distrusă 
vreodată. încearcă să înţelegi acest lucru! 

15. O, Adam, ce alte poveri dificile mai intenţionezi să aşezi în 
spinarea Mea?" 

16. Abia în acest moment şi-a dat Adam cu adevărat seama ce 
făcuse, motiv pentru care s-a simţit extrem de trist. 

17. Dar Enoh i-a spus: „Consolează-te, căci Domnul a luat asupra 
Lui şi această nouă povară, eliberându-te astfel de ea. De aceea, bucură-te şi 
manifestă-ţi recunoştinţa faţă de El!" 



Capitolul 112 

Odihna nocturnă a lui Adam şi a Evei este tulburată. Eva pune 
stavilă curiozităţii arzătoare a lui Adam 

(5 septembrie 1843) 



După ce patriarhul s-a mai calmat şi totul a revenit la ordinea 
obişnuită, Adam a declarat: „Copiii mei, sunt obosit, iar membrele mele au 
mare nevoie de odihnă. De aceea, mă voi duce să mă întind puţin. Uranion, 
condu-ne pe mine şi pe Eva la locul de odihnă pe care ni l-ai rezervat. 

2. Cât despre voi, copiii mei, puteţi veghea atât timp cât veţi dori; nu 
trebuie neapărat să urmaţi exemplul meu. Mai întâi de toate, doresc însă să 
vă ofer binecuvântarea mea paternă!" 

3. După care Adam şi-a binecuvântat toţi copiii şi s-a dus la culcare, 
însoţit de Eva. 

4. De-abia a apucat însă să se lungească pe excelentul pat pregătit 
pentru el în marea locuinţă a lui Uranion că a sosit Purista, însoţită de 
Muthael şi de doi străini, fapt care a provocat o mare manifestare de bucurie 
în rândul celor care au continuat să vegheze. 

5. Sesizând această agitaţie plină de bucurie, la care nu se aştepta, 
Adam, care era culcat pe un fel de tribună situată ceva mai în spate, şi-a 

spus: „Oare ce se întâmplă? Aud cuvinte de bun venit care răsună din toate 
părţile. Cu siguranţă s-a întâmplat ceva ieşit din comun! 

6. Dacă mă voi ridica din pat ca să văd despre ce este vorba, voi da 
impresia că sunt foarte curios. Pe de altă parte, dacă nu voi face acest lucru, 
mă voi frământa toată noaptea şi nu voi reuşi să îmi odihnesc deloc 
membrele obosite. 

7. Văd că bucuria generală creşte continuu, devenind din ce în ce 
mai zgomotoasă şi generalizându-se la toţi copiii mei! - Nu, nu, nu mai 
rezist! Mă voi duce în vârful picioarelor să văd ce se petrece!" 

8. După care Adam s-a ridicat din pat. Eva 1-a întrebat însă ce 
intenţie are. Adam i-a arătat Evei pe copiii reuniţi ceva mai departe şi i-a 
atras atenţia asupra exploziei generale de bucurie, după care i-a mărturisit că 
doreşte să cunoască motivul acesteia. 

9. Dar Eva i-a răspuns: „Haide să-i lăsăm să se bucure în numele 
Domnului! Noi doi vom rămâne aici să ne odihnim; în caz contrar, vom fi 
consideraţi mai curioşi decât copiii mici! 

10. Dacă s-a întâmplat într-adevăr ceva ieşit din comun, cu siguranţă 
vom afla acest lucru cât de curând. Dacă nu s-a întâmplat nimic, nu avem ce 
să aflăm. Haide să respectăm şi de această dată, la fel ca întotdeauna, voia 
Domnului!" 

1 1 . Aceste cuvinte nu l-au satisfăcut pe deplin pe Adam, dar acesta 
s-a hotărât totuşi să rămână pe loc. 

12. In cele din urmă, în coliba lui Uranion au fost aprinse torţe 
confecţionate din smoală şi dintr-o ceară foarte fină şi frumos mirositoare. 
Imnuri de laudă s-au auzit din toate părţile şi coliba a fost iluminată la fel ca 
în plină zi. 

13. Adam a simţit că răbdarea sa este mult prea greu încercată, aşa că 
i-a spus Evei: „S-a terminat cu odihna noastră! Trebuie neapărat să mă ridic 
şi să văd ce se întâmplă!" 

14. Dar Eva i-a răspuns: „Priveşte cât de puţin timp a mai rămas 
până la ivirea zorilor! Odihneşte-te măcar câteva ore, de dragul sănătăţii 
tale! După aceea, vei putea să te ridici şi să îţi dai seama într-o clipită ce se 
întâmplă! 

15. Ce s-ar întâmpla dacă Domnul ne-ar chema subit la El, silindu-ne 
să părăsim acest pământ? Nu crezi că am continua să fim atraşi de aceeaşi 
curiozitate către această lume, deşi nu vom mai fi decât nişte spirite, pentru 
simplul motiv că copiii noştri vor trece printr-o experienţă sau alta?" 

16. Aceste cuvinte au avut darul de a-1 calma pe Adam, care s-a 
hotărât să nu se mai dea jos din pat, preferând să se bazeze pe înţelepciunea 
soţiei sale. 

17. Puţin câte puţin, coliba s-a umplut de oameni, devenind din ce în 
ce mai luminată şi mai animată. 

18. De data aceasta, nici o forţă nu l-ar mai fi putut împiedica pe 
Adam să vadă ce se întâmplă. 



Capitolul 113 

Adam şi Eva se ridică din pat. Muthael şi soţia lui Purista sunt 
însoţiţi de oaspeţii celeşti. Cuvintele pline de profunzime ale Domnului 
adresate lui Adam 

(6 septembrie 1843) 



1 . Eva a mai făcut o ultimă tentativă de a-1 opri pe Adam, dar acesta 
i-a spus: „Femeie, ascultă-mă! Ce s-ar întâmpla dacă eu voi rămâne să mă 
odihnesc şi voi afla mai târziu că Domnul însuşi a venit să îşi viziteze 
copiii? Chiar crezi că ar trebui să ne odihnim în aceste condiţii?" 

2. Eva i-a răspuns: „Dacă Domnul se află într-adevăr printre copiii 
Săi, atunci cu siguranţă nu este cel mai potrivit moment să ne odihnim, 
indiferent dacă este zi sau noapte! In acest caz, nu mai doresc nici eu să 
aştept dimineaţa pentru a mă da jos din pat! Dimpotrivă, doresc să te 
însoţesc imediat!" 

3. Adam a fost de acord cu această propunere şi amândoi şi-au 
părăsit aşternuturile pentru a se alătura marelui grup în care toată lumea 
conversa într-o ambianţă dintre cele mai plăcute. 

4. Văzându-1 pe Adam, Enoh s-a îndreptat către el şi i-a spus: 
„Părinte Adam, de data aceasta nu ai reuşit să te odihneşti din cauza noastră! 
Mi- am dat seama că aşa se va întâmpla, dar nu am putut acţiona altfel! 

5. Iată, acolo, în centrul grupului, sunt aşezaţi Muthael şi Purista, 
soţia lui, pe care Domnul însuşi i-a dăruit-o pentru a-i fi consoartă! 

6. Ce altceva am fi putut face decât să ne alăturăm bucuriei acestui 
copil al nostru, acestui frate al nostru întru spirit, pe care Tatăl preasfânt şi 
preaplin de iubire 1-a întâmpinat personal pentru a i-o încredinţa pe soţia pe 
care i-a predestinat-o chiar începând din momentul în care acesta a scos-o pe 
Purista din inima lui şi şi-a sacrificat iubirea Părintelui ceresc?" 

7. Cuvintele lui Enoh şi vederea tinerilor soţi l-au emoţionat pe 
Adam până la lacrimi. De aceea, el nu se mai sătura să-i contemple pe cei 
doi, binecuvântându-i în tăcere în inima lui. 

8. Subit, el i-a văzut pe cei doi oaspeţi necunoscuţi care se aflau de o 
parte şi de alta a tânărului cuplu şi s-a întrebat cine sunt aceştia. 

9. Enoh şi-a dat imediat seama ce se întâmplă şi i-a spus, fără să mai 
aştepte să fie rugat: 

10. „Tată, încerci cumva să-ţi dai seama de unde vin aceşti doi 
oaspeţi? întrucât mă simt atât de bucuros, îţi voi revela eu însumi acest 
lucru, fără să mai aştept nici o clipă, pentru a te putea bucura la rândul tău 
alături de noi! 

11. Iată: Cel care stă aşezat alături de Purista este Domnul însuşi! Iar 
străinul care stă lângă Muthael este spiritul lui Zuriel, tatăl Ghemelei, care 
stă la rândul ei aşezată la stânga Domnului, împreună cu dragul ei Lameh. 

12. Copiii acestor două cupluri pe care le observi acum vor da 
naştere unui nou pământ!" 

13. Aceste cuvinte au avut darul de a sufoca aproape complet inima 
lui Adam şi cea a Evei, care au început să plângă, incapabili să mai scoată 
vreun cuvânt, atât erau de copleşiţi de emoţie. 

14. Atunci, Domnul s-a ridicat şi i-a spus: „Adam, apropie-te de 
Mine!" 

15. Adam L-a ascultat şi s-a apropiat de El. 

16. în continuare, Domnul i-a spus: „Adam, dacă ai fi singur şi Eu aş 
veni la tine în întunericul morţii, M-ai recunoaşte tu în această noapte 
adâncă? 

17. M-ai recunoaşte tu dacă te-aş trezi din somnul tău profund şi ţi-aş 
spune: ,Adam, ridică-te, vino la Mine şi bucură-te de viaţă'? 

18. M-ai recunoaşte tu dacă ai ajunge pe un pământ nou, într-un cer 
nou, atunci când acest pământ şi acest cer vor trece, la fel ca o haină veche 
ce nu mai poate fi folosită?" 

19. Complet bulversat, Adam i-a răspuns: „O, Doamne şi Părinte 
ceresc, ce vor să însemne aceste cuvinte? Când se va petrece aşa ceva?" 

20. Domnul i-a spus: „Priveşte aici, şi dincoace: iată, această nouă 
realitate se află deja în faţa ta! - întreaga eternitate tremură şi întreaga 
infinitate freamătă în faţa Mea, căci acum vă las un gardian, şi spada lui va 
trebui să se confrunte cu cel mort!" 

21. Adam s-a prosternat până la pământ în faţa Lui şi i-a spus: 
„Doamne, ce înseamnă cuvintele Tale? Cine le-ar putea înţelege sensul?" 

22. Domnul i-a răspuns: „Timpurile cele din urmă le vor înţelege; la 
fel şi cei care vor veni după tine şi care s-au născut din tine! Dar tu te vei 
odihni şi nu le vei putea înţelege, aşa cum nu le vei putea recunoaşte, până 
când nu voi veni la tine pentru a-ţi spune: ,Adam, ridică-te, vino la Mine şi 
bucură-te de viată! '" 



Capitolul 114 

Discursul de adio al Domnului. Regele Lameh se întoarce la Hanoh. 
Adevărata epocă de aur 

(7 septembrie 1843) 

1. După ce i-a adresat aceste cuvinte lui Adam, Domnul s-a întors 
către toţi ceilalţi copii ai Săi şi le-a spus: 

2. „Copii, până acum M-am ocupat cu stabilirea ordinii pe aceste 
înălţimi sacre, dar şi la şes. V-am trasat o cale care să unească cele două 
extreme, pentru a vă permite astfel să vă cunoaşteţi şi să vă susţineţi 
reciproc ori de câte ori acest lucru se va dovedi necesar! 

3. Timp de mai mult de două luni, v-am învăţat în persoană să Mă 
recunoaşteţi ca Dumnezeu şi Părinte autentic al vostru. V-am spus atunci că 
numai în Mine veţi putea găsi Viaţa eternă a spiritului, şi prin această Viaţă, 
întreaga iubire, înţelepciune, putere şi forţă care vă vor permite să controlaţi 
întreaga realitate. 

4. Mulţi dintre voi au ajuns deja la această Viaţă spirituală şi ştiu să 
discearnă cu înţelepciune cum trebuie folosite în mod optim toate lucrurile 
acestei lumi. Puţini sunt cei care nu mai au astăzi măcar o idee în legătură cu 
Viaţa spiritului şi cu modalităţile de a ajunge la ea. 

5. Acesta este motivul pentru care am trezit pe deplin pe câţiva dintre 
voi, pentru ca aceştia să îi poată ghida, în calitatea lor de fiinţe trezite din 
punct de vedere spiritual, pe cei mai slabi dintre oameni, precum şi pe cei 
orbi, pe calea cea dreaptă. 

6. Totuşi, până acum nu v-am dat nici o singură poruncă şi v-am 
demonstrat că sunteţi în întregime liberi prin iubirea pe care Mi-o purtaţi 
Mie, la fel cum sunt şi Eu, Dumnezeul, Domnul, Creatorul şi Părintele 
vostru încă de la începuturile eternităţii. 

7. Mai mult, v-am promis în mod solemn că nici unul din cei care 
Mă vor iubi într-o manieră perfectă nu va vedea, nu va simţi şi nu va gusta 
vreodată din moartea corpului fizic, fiind transferaţi direct în Viaţa eternă şi 
perfectă a spiritului, aşa cum s-a întâmplat cu Zuriel, aici de faţă, sau cu 
Sehel şi cu Pura! 

8. V-am explicat de asemenea nenumăratele avantaje ale Vieţii 
autentice, dar şi nenumăratele prejudicii pe care le provoacă o viaţă trăită în 
opoziţie cu ordinea Mea eternă. 

9. V-am instruit în toate aceste probleme Eu însumi, Domnul vostru, 
şi voi aţi primit învăţătura Mea direct în inimile voastre; de aceea, nu aveţi 
cum să vă mai îndoiţi de adevărul absolut pe care vi l-am anunţat în 
persoană. 

10. In consecinţă, la ora actuală aveţi la dispoziţie tot ceea ce vă este 
necesar şi nu mai puteţi spune: ,Tată, nu ştim nimic despre cutare sau cutare 
lucru! ' Dat fiind că sunteţi la curent cu tot ceea ce trebuie să ştiţi, nu doar în 
ceea ce priveşte epoca actuală, ci şi întreaga eternitate, rămâneţi în această 
stare de spirit şi nu vă mai lăsaţi tentaţi prosteşte de ispitele vane ale lumii 

exterioare, care sunt întotdeauna asociate cu moartea şi cu străvechea 
pierzanie! Dacă veţi respecta acest sfat al Meu, nu îmi veţi mai provoca 
niciodată vreo suferinţă! 

11. Dacă vă veţi îndepărta însă în mod deliberat de ordinea Mea, 
încercând să vă dominaţi unii pe ceilalţi din cel mai pur egoism, îmi voi 
întoarce faţa de la voi şi vă voi lăsa să vă scufundaţi în mlaştina fetidă a 
lipsei de pudoare, a pasiunilor trupeşti, a prostituţiei, a adulterului şi a 
tuturor celorlalte moduri de comportament animalic şi dezordonat. De altfel, 
consecinţele amare care vor decurge din această atitudine a voastră vă vor 
arăta în cel mai scurt timp ce aţi avut de câştigat şi ce aţi avut de pierdut 
acţionând în acest fel. 

12. De vreme ce totul se află acum pe acest pământ într-o ordine 
ideală, vă binecuvântez pe toţi şi vă spun: ,Fie ca iubirea Mea să rămână cu 
voi, acum şi de-a pururi! Amin". 

13. După aceste cuvinte, Domnul şi Zuriel au redevenit invizibili, 
întreaga adunare a ieşit afară, preamărindu-L şi slăvindu-L pe Domnul până 
în zorii zilei, după care a continuat să se bucure şi să sărbătorească în acelaşi 
fel inclusiv ziua de Sabat. 

14. Duminică, toată lumea s-a întors acasă. Lameh s-a întors la şes, 
însoţit de tovarăşii săi şi binecuvântat din toate părţile. El a continuat să 
vegheze asupra ţinutului al cărui conducător era, menţinând ordinea 
Domnului şi instaurând astfel pe pământ o veritabilă epocă de aur. 

15. La fel s-au petrecut lucrurile şi pe înălţimile sacre. 



Capitolul 115 

Prima Biserică şi decăderea umanităţii. Discursul de adio al lui 
Adam. Testamentul şi moartea acestuia 

(11 septembrie 1843) 



1 . Acum, primii oameni de pe pământ erau perfect instruiţi şi aveau 
la dispoziţie nenumărate cunoştinţe spirituale. Prăpastia dintre munţi şi şes 
nu mai exista şi toată lumea putea acţiona în funcţie de liberul arbitru, fără 
ca altcineva să îi poată împiedica în vreun fel activităţile. 

2. Cunoaşterea lui Dumnezeu era extrem de vie şi de autentică, iar 
prima Biserică de pe pământ era stabilită, astfel încât orice om care dorea 
acest lucru putea descoperi lumea interioară a spiritului prin iubirea lui pură 
faţă de Domnul. 

3. Atât timp cât părinţii patriarhi primordiali au rămas în viaţă, 
această ordine perfectă s-a păstrat pe pământ şi nimeni nu a putut-o schimba. 

Când aceştia au fost însă chemaţi înapoi la cer, părăsind această lume unii 
după alţii, situaţia de pe pământ s-a schimbat dramatic, din păcate într-un 
sens nefericit. 

4. Valorile lumeşti au început să predomine din ce în ce mai mult în 
faţa celor spirituale, care au căzut în uitare, iar oamenii au devenit din ce în 
ce mai materialişti, cunoscând la fel de puţine lucruri despre virtuţile elevate 
ale spiritului ca şi umanitatea de astăzi şi nemailăsându-se conduşi şi ghidaţi 
de Spiritul Meu. 

5. Şarpele a profitat de această situaţie pentru a binecuvânta natura 
solului cu respiraţia sa otrăvită, astfel încât acesta a devenit excesiv de fertil, 
fapt care a avut drept efect ramolirea oamenilor, care au devenit în scurt 
timp leneşi şi inerţi. 

6. Evenimentele care vor fi descrise în continuare vor demonstra cât 
se poate de clar acest lucru. 

7. Când Adam a atins vârsta de 930 de ani, el a chemat la el pe toţi 
copiii din linia principală a umanităţii şi le-a spus: 

8: „Copii! Am petrecut 930 de ani pe acest pământ şi am devenit 
extrem de obosit şi de slab! 

9. De aceea, m-am rugat Dumnezeului nostru să îmi redea forţele sau 
să mă ia de pe acest pământ, aşa cum a făcut cu Zuriel, cu Sehel şi cu Pura 
în timpul marii Sale revelaţii. 

10. Când am terminat cu rugăciunea, Domnul mi-a răspuns: 

11. ,Ascultă, Adam! Am măsurat timpul şi am descoperit că măsura 
ta este plină. De aceea, îţi voi îndeplini cererea şi te voi ridica de pe acest 
pământ care ţi-a obosit suficient de mult picioarele. 

12. Totuşi, nu este posibil să părăseşti acest pământ în maniera în 
care au fâcut-o cei trei pe care i-ai pomenit mai devreme, întrucât ai păcătuit 
trupeşte! 

13. Din acest motiv, corpul tău trebuie redat pământului care i-a dat 
cândva naştere, pentru ca Şarpele să îşi primească partea sa! 

14. Accept însă să îţi desprind sufletul de corp, întrucât în el 
locuieşte spiritul creat de Mine, şi îl voi conduce în locul în care trebuie să 
ajungă, unde îţi vei da seama de întreaga Mea compasiune, în pacea inimii 
tale. 

15. Iţi voi trimite în acest scop un înger care te va elibera de corp în 
ziua morţii tale. 

16. Toţi cei care au păcătuit vreodată trupeşte vor trebui să 
părăsească acest pământ în acelaşi fel ca şi tine. 

17. Dat fiind că păcatul a apărut în această lume prin tine, moartea 
descendenţilor tăi nu se va putea produce decât prin intermediul despărţirii 
de corpul lor. Amin'. 

18. Acestea au fost cuvintele Domnului, astfel încât aceasta este 
ultima zi a existenţei mele terestre, în mijlocul vostru; căci aceasta este 
voinţa divină! 

19. In ceea ce o priveşte pe Eva, mama voastră, aceasta va mai trăi o 
vreme. Cinstiţi-o şi ocupaţi-vă cu respect de ea, până când Domnul o va 
chema la rândul ei la El. 

20. Ţie, Enoh, îţi las moştenire locuinţa mea şi tot ce se află în ea. 
Fie ca prima ta grijă să fie întotdeauna îngrijirea mamei tale! 

21. Ţie, Seth, îţi las moştenire toate pământurile mele şi tot ce 
produc ele. In schimb, va trebui să ai grijă de toţi cei care locuiesc în coliba 
mea, căci aceasta va rămâne în proprietatea marelui preot, care va avea 
dreptul să trăiască cu 10% din veniturile produse de pământul meu. 

22. Până acum, am exprimat voinţa Domnului! Doresc de asemenea 
ca Enoh, Jared, Methuselah şi Lameh să îmi înmormânteze corpul într-un 
loc pe care nimeni altcineva decât ei să nu îl cunoască, astfel încât nici unul 
din copiii mei să nu îşi facă vreodată un cult din cinstirea mormântului meu. 
- Aceasta este deopotrivă voinţa mea şi a Domnului! Acţionaţi în 
consecinţă! Amin". 

23. După care Adam şi-a binecuvântat copiii din linia principală, şi 
prin intermediul lor, pe toţi oamenii de pe pământ, apoi capul i-a căzut în 
piept şi el a murit. 

24. Toţi copiii săi au început atunci să îşi rupă veşmintele, plângând. 
Ei au ţinut doliu după Adam timp de aproape un an. 

25. Adam a fost înmormântat pe o culme înaltă, dar nimeni nu a ştiut 
vreodată unde, cu excepţia celor patru bărbaţi care i-au condus trupul pe 
ultimul drum. 

26. Enoh s-a mutat apoi împreună cu soţia şi cu copiii săi în locuinţa 
lui Adam, continuând să se ocupe de Eva, care a mai trăit încă 30 de ani 
după moartea soţului ei. 

27. Şi astfel, testamentul lui Adam a fost respectat până la ultimul 
punct. 



Capitolul 116 

Durerea provocată de moartea lui Adam. Eva se bucură de un 
respect din ce în ce mai mare din partea copiilor ei. Moartea Evei 

(12 septembrie 1843) 

1 . Când copiii de la şes au aflat vestea morţii lui Adam, cu toţii s-au 
simţit extrem de întristaţi. Ei au postit timp de trei zile. 

2. Lameh, care era încă în viaţă în acel moment, continuând să îşi 
îndeplinească cu credinţă îndatoririle faţă de Domnul, a trimis mesageri în 
toate direcţiile, pentru a anunţa moartea lui Adam tuturor popoarelor pe care 
le putea contacta. 

3. Oriunde ajungea, vestea cea tristă dădea naştere unei mari dureri. 
Toată lumea se lamenta şi deplângea moartea patriarhului. 

4. In schimb, Eva a câştigat cu atât mai mult în respectul celorlalţi, şi 
nu puţine erau procesiunile care urcau pe înălţimi pentru a-şi aduce omagiul 
mamei întregii umanităţi. 

5. Au existat chiar şi trimişi din Sihin (China actuală) care au urcat 
pe munţii în care trăiau copiii lui Dumnezeu pentru a-i face o vizită mamei 
Eva; căci şi ei aflaseră de la mesagerii trimişi de Lameh că patriarhul Adam 
a murit. 

6. Singuri cahiniţii (popoarele care trăiau în Africa modernă) şi 
meduhiţii (strămoşii japonezilor actuali) nu au fost informaţi, căci la acea 
vreme, cele două popoare erau complet separate de restul continentului. 

7. Cu toate consolările pe care le primea din partea tuturor, Eva a 
căzut pradă unei tristeţi din care nu a mai reuşit să îşi revină până la sfârşitul 
zilelor sale. Nici chiar alinarea lui Enoh nu a reuşit să îi potolească această 
durere. 

8. Singur Seth reuşea să îi calmeze cât de cât suferinţa, căci fusese 
dintotdeauna preferatul său, dat fiind că semăna perfect cu Adam, 
deopotrivă la faţă, la înălţime şi la voce. 

9. Aşa s-au scurs şi aceşti 30 de ani, în aceeaşi ordine perfectă. Când 
măsura vieţii ei s-a apropiat de sfârşit, Eva a fost chemată la El de către 
Domnul, aşa cum s-a întâmplat mai devreme cu Adam. 

10. Cu trei zile înainte de moartea ei, pe când Eva se afla într-o stare 
de slăbiciune extremă, fiind înconjurată de Seth, de Jared, de Enoh, de 
Methuselah şi de Lameh, spiritul lui Adam a intrat în colibă, cu permisiunea 
Domnului, şi a spus: 

11. „Copiii mei, fiţi binecuvântaţi! Fie ca pacea să nu vă părăsească 
niciodată! Nu vă înspăimântaţi de vederea mea, căci eu sunt Adam, cel care 
v-a zămislit trupeşte pe toţi, prin graţia lui Dumnezeu cel atotputernic, etern 
şi viu! 

12. Domnului, căruia i s-a făcut milă de mine încă de acum 30 de 
ani, i s-a făcut acum milă şi de Eva, credincioasa mea soţie. De aceea, El 
doreşte să o elibereze de acest pământ şi de acest trup devenit slab şi 
epuizat, pentru ca şi ea să poată cunoaşte odihna de care mă bucur eu în 
prezent, delectându-se împreună cu mine, la fel ca un mieluşel blând care 
zburdă pe pajiştea compasiunii divine! 

13. Cel care m-a eliberat pe mine a fost spiritul lui Sehel. Pe Eva o 
voi elibera însă eu însumi de povara ei terestră şi o voi conduce personal în 
locul în care am ajuns, unde îşi va găsi binemeritata odihnă şi în care vom 
aştepta amândoi acea zi care va răsări pe pământ la fel ca un soare al tuturor 
sorilor, în conformitate cu marea profeţie care urmează să se realizeze pe 
acest pământ!" 

14. Enoh 1-a întrebat atunci pe spiritul lui Adam: „Când vei face 
acest lucru cu certitudine şi cum va trebui să procedăm cu trupul mamei 
noastre?" 

15. Spiritul lui Adam i-a răspuns: „Nu eu sunt stăpânul tău, ci 
Domnul! Evenimentul se va produce peste exact trei zile începând din acest 
moment. In rest, Domnul îţi va împărtăşi ce anume trebuie să faci, aşa cum 
procedează întotdeauna". 

16. După care spiritul lui Adam a dispărut. 

17. El s-a întors însă în cea de-a treia zi, dar numai Enoh şi cu Eva 1- 
au putut vedea. 

18. Eva şi-a binecuvântat atunci toţi copiii prezenţi şi L-a preaslăvit 
pe Domnul pentru graţia Lui. 

19. Spiritul lui Adam a spus (fiind auzit de toţi cei prezenţi): „Eva, tu 
le-ai oferit copiilor binecuvântarea ta, care s-a unit astfel cu a mea! Voinţa 
Domnului doreşte ca acum să te întorci Acasă! Vino în braţele mele, în 
numele Domnului! Amin". 

20. După aceste cuvinte, Eva a căzut la pământ, moartă, iar spiritul 
împreună cu sufletul ei a dispărut pentru totdeauna, însoţit de spiritul lui 
Adam, şi nu s-a mai întors niciodată pe acest pământ. 

21. Aşa a murit mama întregii umanităţi, înconjurată de copiii săi şi 
unindu-se din nou, întru spirit, cu Adam, în braţele sale spirituale care au 
condus-o către marea odihnă a Domnului. 

22. In acord cu voinţa divină, corpul ei a fost înmormântat în acelaşi 
loc în care odihnea corpul lui Adam, de către aceleaşi patru persoane. Şi 
totul s-a petrecut în cel mai mare secret. 

23. Moartea Evei a provocat un alt doliu care a ţinut câţiva ani, iar 
unul din efectele ei a fost acela că foarte mulţi oameni s-au retras din această 
lume, preferând să trăiască o viaţă în pietate şi izolare. 

24. Dispariţia ei a fost resimţită extrem de dureros de acei locuitori 
care se numeau abedamiţi, căci Abedam fusese unul din marii preferaţi ai 
Evei, pe care o preţuia mai presus de orice. 

25. Şi aşa s-a încheiat viaţa Evei. 



Capitolul 117 



216 



Ascetismul practicat de copiii din munţii sacri. Moartea lui Seth şi 
naşterea lui Noe. Enoh şi Lameh duscută despre moartea trupească. 
Tristeţea lui Enoh, care este luat la cer de Domnul 

(13 septembrie 1843) 



1 . După aceste evenimente, oamenii din munţii sacri au continuat să 
trăiască mult timp ca şi cum ar fi fost pe jumătate morţi, pierzându-şi orice 
bucurie de a trăi. Ei nu îşi mai doreau nimic altceva decât să îşi urmeze 
părinţii primordiali. 

2. Această respingere a lumii exterioare a mers atât de departe în 
cazul unora dintre ei încât aceştia şi-au construit colibe micuţe sub anumiţi 
smochini bătrâni, unde au trăit circa o sută de ani ca nişte sihastri, fără a-şi 
părăsi locuinţa atât timp cât copacul sub care era construită aceasta le putea 
procura o hrană frugală. 

3. Numeroşi bărbaţi au preferat să nu se mai atingă de soţiile lor, 
spunându-şi cu amărăciune: „Ce rost are să mai dăm naştere altor oameni? 
De vreme ce cu toţii suntem predestinaţi să împărtăşim soarta lui Adam şi a 
Evei, respectiv moartea şi putrezirea acestui corp, este de preferat să nu mai 
chemăm alte spirite pentru a trăi o astfel de existenţă mizerabilă! Dacă 
Dumnezeu ţine cu tot dinadinsul să populeze acest pământ dificil cu fiinţe, 
nu are decât să le creeze din nou, modelându-le din pietre şi din lut. în ceea 
ce ne priveşte, noi ştim ce se ascunde în spatele acestei vieţi teribile, aşa că 
nu ne vom mai lăsa folosiţi pentru a aduce la viaţă alte creaturi nefericite 
care să perpetueze această specie umană!" 

4. In mod similar, foarte multe femei s-au închis în sine şi au refuzat 
în mod categoric să se mai lase fecundate, căci şi ele îşi spuneau în sinea lor: 
„Nu au decât să se reproducă animalele. Oamenii nu merită să trăiască o 
astfel de viaţă, al cărei sfârşit inevitabil nu poate fi altul decât moartea". 

5. Şi astfel, într-un interval de numai o sută de ani după moartea Evei 
şi cea a lui Seth, munţii sacri s-au umplut de astfel de sihastri originali, pe 
care nimeni nu i-a mai putut vindeca de nebunia lor - nici discursurile lui 
Enoh, care trăia încă la acea vreme, nici vreun miracol de o altă natură. 

6. Dându-şi seama că nu mai poate face nimic pentru aceşti oameni 
rătăciţi fără a atenta la liberul lor arbitru, Enoh a sfârşit prin a se ruga 
Domnului să îl ia la El. 

7. Dar Domnul i-a spus lui Enoh: „Ascultă, credinciosul Meu 
slujitor: anul acesta, lui Lameh, nepotul tău, i se va naşte un băiat! Este 
important să îl binecuvântezi înainte de a părăsi această lume. Abia apoi te 
voi elibera de ea, aşa cum ţi-am promis!" 

8. In anul în care Lameh a împlinit vârsta de 182 de ani, Gheme la i-a 
dăruit într-adevăr un fiu, pe care Enoh 1-a binecuvântat, conform poruncii 
primite de la Domnul. 

9. După această binecuvântare, Lameh a spus: „Te numesc Noe! Tu 
vei fi cel care ne va alina durerea şi care ne vei uşura munca noastră pe acest 
pământ pe care Dumnezeu 1-a blestemat!" 

10. Auzind exclamaţia lui Enoh, toată lumea şi-a dat seama că starea 
sa de spirit nu corespundea întru totul ordinii Mele, căci îmi făcea Mie, 
Domnului, un reproş deschis apropo de aşa-zisul blestem pe care l-aş fi 
aruncat asupra acestui pământ, spunând practic: „Nu mai avem la ce alinare 
să ne aşteptăm din partea lui Dumnezeu, căci Lui îi face plăcere să ucidă 
trupurile părinţilor noştri. De aceea, fiul Său Noe trebuie să devină 
consolatorul nostru!" 

11. Enoh 1-a mustrat însă pe Lameh pentru aceste cuvinte 
ofensatoare la adresa Mea, explicându-i că Eu le-am promis întotdeauna şi 
le-am, prezis cu toată autoritatea Mea existenţa unei alte Vieţi eterne întru 
spirit, după despărţirea de haina terestră efemeră. 

12. Dar Lameh i-a răspuns: „Ştiu toate acestea la fel de bine ca şi 
tine, tată Enoh! Este foarte adevărat că eu pot contempla în interiorul meu 
Viaţa eternă, dar nu înţeleg de ce nu îi pot zări pe cei morţi? In această 
privinţă, nimeni nu ne-a oferit vreodată o învăţătură sau o informaţie 
oarecare! 

13. De ce nu vin spiritele din lumea de dincolo către noi, pentru a ne 
arăta că au şi ele o viaţă lipsită de un corp material şi că îşi continuă 
existenţa?" 

14. Enoh i-a răspuns: „Ce tot spui? Doar ai văzut spiritele lui Adam, 
Zuriel, Abel şi Sehel! Ce altă dovadă îţi mai trebuie?" 

15. Dar Lameh nu s-a lăsat: „Vezi tu, pentru Dumnezeu orice este 
posibil! în acest caz, de ce nu îi aduce înapoi pe cei pe care i-a chemat la El, 
întrerupându-le această viaţă aparentă? Atunci, am putea crede cu toţii că 
aşa stau lucrurile! 

16. In caz contrar, ce putem crede noi atunci când această existenţă 
vizibilă dispare? Cum este posibil ca ea să nu mai fie perceptibilă pentru 
simţurile noastre? - Abia în acest caz devine evident vechiul blestem! Noi 
nu existăm decât pentru a fi ucişi! Am fost creaţi de dragul acestui blestem, 
nu al Vieţii! 

17. Dacă adevărata Viaţă există undeva, ea ar trebui să fie 
întotdeauna vizibilă, şi nu să rămână ascunsă de parcă nu ar exista deloc! 

18. Din cauza păcatului lui Adam, trupul tuturor oamenilor trebuie 
omorât! Ce blestem! Dacă eu nu am păcătuit niciodată, de ce trebuie să fie 
exterminat trupul meu din cauza păcatului lui Adam? Personal, acest lucru 
mi se pare o cruzime fără seamăn!" 

19. Nemaiavând ce spune, Enoh 1-a binecuvântat pe Lameh şi a 
plecat pentru a plânge în faţa Domnului. 

20. Domnul 1-a consolat pe Enoh şi 1-a luat alături de El pe când se 
afla încă în trup. Şi astfel, Enoh a dispărut de pe pământ, şi toţi cei care îl 
cunoşteau l-au căutat pretutindeni, dar în zadar. 



Capitolul 118 

Lameh din înălţimile sacre îl caută pe Enoh. Cuvintele Domnului 
adresate lui Lameh, care îl ajută pe acesta să înţeleagă. Discursul smintit şi 
plin de amărăciune al lui Lameh 

(14 septembrie 1843) 

1 . De data aceasta, Enoh s-a lăsat prea mult aşteptat, iar Lameh şi-a 
pierdut răbdarea şi a plecat în căutarea lui. 

2. El a străbătut în lung şi în lat munţii, dar nu a descoperit nici o 
urmă a celui pe care îl căuta. Drept urmare, a trimis mesageri în toate 
direcţiile, inclusiv în regiunile de la şes. 

3. Toate eforturile sale au rămas însă în zadar, căci Enoh nu se mai 
afla printre pământeni. 

4. Atunci, Lameh şi puţinii părinţi patriarhi care mai erau în viaţă şi- 
au dat seama că Enoh a murit. De aceea, Lameh i-a întrebat pe toţi cei pe 
care îi cunoştea dacă ştiu ceva de Enoh. 

5. Cu toţii au ridicat însă din umeri, mărturisindu-i că nu l-au mai 
văzut pe Enoh de la ultimul Sabat. 

6. Toate aceste căutări au durat un an întreg, dar nimeni nu i-a putut 
furniza lui Lameh un indiciu cât de mic referitor la ceea ce s-a întâmplat cu 
Enoh. 

7. Lameh de la şes şi-a propus şi el să întreprindă o amplă acţiune de 
căutare, dar tocmai când era pe punctul de a trimite nu mai puţin de 10.000 
de mesageri, Domnul i-a vorbit: 

8. „Nu-i imita pe nebunii din munţi în eforturile lor zadarnice! 
Ascultă-Mă, Eu l-am chemat pe Enoh la Mine, cu tot cu trup, nu doar cu 
sufletul şi cu spiritul lui, aşa cum i-am promis! De aceea, oricât de mult l-ai 
căuta pe acest pământ, nu îl vei găsi! Mai bine trimite doi mesageri şi anunţă 
această veste pe înălţimi, pentru ca toţi copiii Mei - care parcă şi-au pierdut 
minţile - să afle ce s-a întâmplat cu Enoh!" 

9. Atunci, Lameh a renunţat la proiectul lui grandios de căutare şi s-a 
limitat să trimită doi mesageri în munţii sacri pentru a le transmite părinţilor 
patriarhi informaţia primită de la Domnul. 

10. Când Lameh cel din înălţimile sacre a aflat vestea, şi-a ieşit de 
tot din minţi. La fel s-a întâmplat şi cu ceilalţi părinţi patriarhi. 
Presentimentul general că nimeni nu îl va mai vedea vreodată pe Enoh în 

viaţă se adeverea astfel, şi peste toate, nu exista un înlocuitor pentru funcţia 
de mare preot. 

11. Atunci, Lameh a luat cuvântul în faţa celorlalţi: „Ascultaţi-mă, 
fraţi şi copii, precum şi voi, ceilalţi patriarhi dintre puţinii care am mai 
rămas pe acest pământ! Acum ştim că Domnul 1-a chemat la El inclusiv pe 
Enoh, pe care l-am căutat în zadar timp de un an, având în vedere că 1-a ucis 
şi pe el, aşa cum a făcut cu toţi ceilalţi! 

12. Intre timp, nu a numit un alt mare preot, fapt care mi se pare 
chiar mai straniu decât moartea în sine a lui Enoh! La drept vorbind, Enoh 
m-a binecuvântat înainte de a ne părăsi pentru totdeauna, dar nu pot 
considera în nici un caz această binecuvântare ca pe o nominalizare în 
funcţia pe care a deţinut-o el. De aceea, această funcţie va rămâne vacantă 
începând din acest moment! 

13. Cei dintre voi care vor dori să mai respecte Sabatul, pot să o 
facă; dar cei care nu mai doresc acest lucru nu au decât să procedeze aşa 
cum cred de cuviinţă! Căci eu sunt de părere că atunci când la capătul 
drumului nu te aşteaptă altceva decât moartea, orice atitudine este la fel de 
bună! 

14. Domnul poate face orice doreşte; în ceea ce mă priveşte, eu nu 
am de gând să mai fac mare lucru, de dragul morţii care mă aşteaptă la 
sfârşit. 

15. Lăsaţi toate pământurile în paragină şi încetaţi să vă mai 
reproduceţi. Nu mai însămânţaţi solul şi acoperiţi-vă ochii, pentru a nu mai 
vedea această lume amăgitoare. Toată lumea să îşi aştepte sfârşitul apropiat! 
Nu ne vom atinge scopul decât atunci când acesta ne va fi acordat! 

16. Frumoasă perspectivă pentru nişte fiinţe libere să gândească! - 
Vă propun aşadar să luăm împreună decizia să depopulăm acest pământ! 
Dumnezeu nu are decât să îi ucidă pe toţi cei pe care îi va alege! Sper că aţi 
înţeles ce doresc să vă spun: trebuie să depopulăm acest pământ!" 



Capitolul 119 

Copiii înălţimilor sacre refuză să mai procreeze. Avertismentul 
Domnului adresat lui Lameh, care îi răspunde prin reproşuri 

(16 septembrie 1843) 



1. Discursul lui Lameh a fost aprobat cu entuziasm de locuitorii 
înălţimilor sacre, care îi împărtăşeau întru totul punctul de vedere. Foarte 
puţini au mai rămas credincioşi ordinii aflate încă în vigoare în acea epocă. 
Chiar şi aceştia îşi doreau cu ardoare să fie eliberaţi cât mai curând posibil 
de această lume complet aberantă. 

2. în ceea ce priveşte actul procreaţiei, acesta a încetat complet pe 
înălţimile sacre timp de aproape 30 de ani. După scurgerea acestui interval 
de timp, când amărăciunea lui Lameh s-a mai risipit puţin, Domnul 1-a 
chemat într-o seară afară şi i-a vorbit dintr-un nor de foc: 

3. „Lameh, Lameh, îmi pui răbdarea la grea încercare! 

4. Cu mult timp în urmă, când ţi-am ieşit în întâmpinare pe drumul 
din pădure care separa septentrionul de occident, unde erai însoţit de părinţii 
tăi, pe când încercai să te apropii cu teamă de patriarhii care îi invitau pe 
oameni la marea sărbătoare a Sabatului, întrucât nu aveai permisiunea lor, - 
ai fost cuprins de o mare bucurie, plină de recunoştinţă, căci am acţionat 
atunci ca un mediator între tine şi părinţi. Ai descoperit atunci în Mine un 
prieten mai devotat decât oricine altcineva şi ai fi fost gata să te arunci în foc 
de dragul Meu, deşi nu ştiau încă cine sunt. 

5. Mai târziu, când M-ai recunoscut, inima ta s-a aprins de o iubire 
încă şi mai arzătoare, la fel ca un minereu incandescent! 

6. Cu ce ţi-am greşit acum? Nu acţionez Eu exact aşa cum v-am 
învăţat Eu însumi, demonstrându-vă tuturor, dincolo de orice putinţă de 
tăgadă, că acest lucru este absolut necesar de dragul Vieţii eterne a 
spiritului? Constat însă că nu mai vrei să ţii deloc cont de cuvintele Mele, 
acţionând ca şi cum aş fi pentru tine un străin şi fiinţa cea mai inferioară din 
această lume materială, sau din cea a spiritelor! 

7. Cum ar trebui să înţeleg comportamentul tău, Eu, Dumnezeul, 
Creatorul şi Părintele tău? Chiar doreşti să Mă sfidezi pe Mine, Cel 
Atotputernic? Vrei să te sfădeşti cu Mine, demonstrându-Mi puterea 
pumnilor tăi? 

8. Ar fi suficient chiar şi cel mai mic suflu al Meu pentru ca întreaga 
creaţie să dispară pentru totdeauna, şi tu odată cu ea! - Vorbeşte! Ce doreşti 
de la Mine? - Chiar crezi că Eu am datoria să te ascult pe tine, şi nu invers? 
- Haide, vorbeşte şi spune-Mi ce aştepţi de la Mine!" 

9. Lameh i-a răspuns: „Doamne, nu mă îndoiesc nici o clipă de 
atotputerea Ta, dar am început să mă îndoiesc în ceea ce priveşte iubirea şi 
fidelitatea pe care ni le-ai promis! Nu înţeleg cum ai putea avea intenţii bune 
faţă de noi, creaturile Tale şi copiii Tăi, în condiţiile în care nu pari să ai altă 
plăcere decât aceea de a ne ucide! 

10. Aş prefera să sufli asupra mea şi să mă faci să dispar astfel 
pentru totdeauna, în loc să mă forţezi să trăiesc atât de mult timp pe acest 
pământ blestemat, unde nu ai altceva de făcut decât să munceşti din greu, 
numai pentru a fi ucis în final de Tine! 

1 1 . Tu spui că: ,Numai trupul trebuie să moară; în ceea ce priveşte 
spiritul, acesta va continua să trăiască', dar eu îţi răspund: ,La ce-mi 
foloseşte un asemenea schimb, atât timp cât trebuie mai întâi de toate să mă 
obişnuiesc să trăiesc într-un corp carnal? După ce ne-am obişnuit să trăim în 
acest trup, prinzând chiar gustul acestei vieţi, Tu vii în secret şi distrugi 

această primă viaţă pe care ne-ai dăruit-o, înlocuind-o cu o altă viaţă, care 
nu are cum să fie cu nimic mai bună decât precedenta, şi totul după bunul 
Tău plac!' 

12. Văd că tare mult îţi mai plac schimbările! De aceea, mi- am 
pierdut încrederea în Tine! 

13. Haide, suflă asupra mea cu toată atotputerea Ta şi pune chiar 
acum capăt acestei existenţe mizerabile pe care mi-ai dăruit-o! Nu mă mai 
chema apoi niciodată la viaţă! Fie ca distrugerea mea să fie pentru Tine un 
motiv etern de glorie! O viaţă care nu are alt scop decât schimbarea continuă 
este cel mai rău dintre blestemele care pot cădea asupra unei creaturi, iar 
plăcerea pe care acest lucru i-o provoacă Celui care a creat-o reprezintă 
pentru ea o povară insuportabilă!" 



Capitolul 120 

Mustrarea gravă a Domnului adresată lui Lameh. Spiritul lui Enoh 
şi cel al lui Adam depun mărturie asupra Vieţii eterne 

(18 septembrie 1843) 

1 . După ce Lameh a terminat de vorbit, norul de foc a coborât către 
sol. Domnul a apărut în faţa lui Lameh într-o formă vizibilă şi i-a spus cu 
gravitate: 

2. „Lameh, Lameh! Dă-ţi seama Cine se află în faţa ta şi Cine îţi 
vorbeşte! 

3. Cum au procedat Enoh şi Methuselah pe vremea când nu erai 
decât un copil obraznic? Iţi reamintesc eu: au fost nevoiţi să se folosească de 
băţ pentru a te cuminţi! 

4. De ce crezi că au procedat astfel? Oare erau părinţii mânaţi de o 
mânie distrugătoare, sau de o mare iubire faţă de tine? 

5. Văd că îmi răspunzi fără să vrei: , Părinţii au acţionat astfel mânaţi 
exclusiv de marea iubire pe care le-o purtau copilului lor; dacă nu ar fi 
acţionat în acest fel, aş fi crescut ca un animal sălbatic şi aş fî devenit un 
monstru!' 

6. Concluzia la care ai ajuns este cât se poate de justă. - Crezi tu oare 
că Eu sunt un Părinte mai puţin echitabil şi mai puţin înzestrat cu iubire 
decât Jared, Enoh şi Methuselah? 

7. O, crede-Mă, ei nu erau decât părinţii tăi trupeşti, pe care ţi i-am 
dăruit pentru a te educa, inclusiv cu ajutorul pedepselor! Eu sunt însă şi 
rămân de-a pururi unicul şi cel mai drept Părinte, dat fiind că te-am creat din 
propria Mea substanţă, după care te-am educat personal, lăsându-ţi întreaga 
libertate a spiritului tău. In calitatea Mea de Părinte unic şi autentic, nu te- 

am pedepsit nici măcar o singură dată, cu toată exuberanţa stupidă de care ai 
dat dovadă nu de puţine ori în faţa Mea! 

8. Iată, la baza acestui comportament a stat întotdeauna iubirea Mea 
infinită, răbdarea şi compasiunea Mea faţă de tine! 

9. Acum însă, când constat că ai devenit atât de reticent în ceea ce 
Mă priveşte, cred că a sosit timpul să iau în mână băţul pentru a te trata aşa 
cum meriţi, pe tine şi pe semenii tăi, aşa cum trebuie să procedeze orice 
Părinte drept cu copiii pe care îi iubeşte mai presus de orice. 

10. înainte de asta însă, aş dori să-ţi arăt în ce constă existenţa 
sublimă a celor pe care i-am chemat înapoi la Mine, pentru a-ţi da astfel 
seama până în profunzimile ultime ale fiinţei tale ce soartă le rezerv Eu 
copiilor Mei, pentru eternitate! 

11. In continuare, îţi voi demonstra că sunt capabil inclusiv să îmi 
pedepsesc - de dragul mântuirii lor - copiii care nu doresc să se supună şi 
care îmi ignoră în mod voluntar bunele intenţii paterne, pline de iubire, 
fâcându-i să îngenuncheze în ţărâna acestei realităţi amăgitoare. Iţi voi 
demonstra că pot continua să îi pedepsesc pe cei mai rebeli dintre ei pentru 
totdeauna, întru spirit, atât timp cât nu vor accepta să recunoască faptul că 
Eu sunt Părintele lor preaplin de iubire şi Dumnezeul lor, în toată sfinţenia 
Lui intangibilă. 

12. Iar acum ridică- ţi privirea şi spune-Mi ce vezi!" 

13. Lameh şi-a ridicat privirea şi i-a văzut pe toţi cei decedaţi. 

14. Enoh a coborât atunci din cer, în faţa lui Lameh, şi i-a spus: 
„Smintitule, atinge-mă şi convinge-te că trăiesc pentru eternitate, şi că nimic 
nu va putea schimba vreodată această existenţă eternă de care mă bucur 
acum!" 

15. Lameh 1-a atins pe Enoh şi a descoperit astfel că acesta din urmă 
a rămas acelaşi, aşa cum îl cunoştea pe timpuri, cu singura diferenţă că acum 
emana o perfecţiune spirituală celestă care corespundea unei vieţi absolut 
perfecte. 

16. In continuare, i s-a dat posibilitatea să se convingă în mod repetat 
de acest lucru, punând mâna pe toate celelalte spirite. 

17. Adam i-a spus: „Lameh, eliberarea de corpul carnal atât de greu, 
în care spiritul este pus la încercare, reprezintă cea mai mare binecuvântare 
pe care ne-o poate acorda Tatăl nostru ceresc! Ar trebui să te bucuri, nu să te 
plângi de acest lucru! 

18. Chiar dacă moartea trupului pare greu de acceptat de către ochii 
tăi trupeşti, te asigur că în ochii celui chemat de iubirea Tatălui ea apare ca o 
fericire supremă! 

19. Iată: tu ai fost conceput ca urmare a desfătării şi a iubirii celor 
doi părinţi ai tăi. Atunci când spiritul tău va părăsi greul corp carnal şi va 

renaşte într-o viaţă perfectă, sublimă, plină de forţă, activă, a cărei frumuseţe 
nu poate fi comparată în nici un fel cu senzaţiile terestre, vei trăi aceeaşi 
desfătare şi aceeaşi iubire pe care le-au simţit părinţii tăi, dar duse la 
apogeu! 

20. Tot ce ai început să întreprinzi pe pământ vei definitiva ca spirit 
în sfera eternă a lumii spirituale. Acesta este motivul pentru care nu trebuie 
să fii leneş atât timp cât trăieşti pe acest pământ, căci nici cel mai mic fir de 
nisip pe care îl atingi acum nu se va pierde! 

21. Cel care afirmă acum în faţa ta acest lucru, cu toată siguranţa, 
sunt eu, Adam, părintele tău primordial! încearcă să înţelegi ce ţi-am spus. 
Amin". 



Capitolul 121 

Contactul lui Lameh cu spiritele ajunse în lumea de dincolo 
continuă. Lameh se întoarce la 180 de grade şi se câieşte. Discursul plin de 
iubire al Tatălui referitor la pedeapsă. Lameh este numit înlocuitorul lui 
Enoh 

(19 septembrie 1843) 

1 . Lameh a continuat astfel să se întreţină cu Seth, cu Eva şi cu alte 
spirite, venite fie din cele patru regiuni ale înălţimilor, fie din profunzimi. El 
s-a putut convinge astfel, deopotrivă vizual şi prin simţul atingerii, că viaţa 
spiritului după părăsirea corpului fizic reprezintă o realitate perfectă. 

2. După ce s-a convins până în profunzimile ultime ale sufletului său 
de acest lucru, el a început să reflecteze asupra modului injust şi inechitabil 
cu care L-a tratat pe Domnul şi Părintele întregii creaţii, dându-şi seama cât 
de greşite şi de aberante fuseseră gândurile şi deciziile sale. 

3. De aceea, el a căzut la picioarele Domnului şi i-a spus, cu inima 
plină de mustrări de conştiinţă: „O, Dumnezeule, Doamne şi Părinte etern, 
îmi dau acum seama cât de mult am greşit în faţa Ta! 

4. Am fost orb şi am crezut că pot să mă iau la harţă cu Tine! In 
marea mea nebunie, am dorit să fixez limite activităţii Tale, care reprezintă 
în sine iubirea cea mai înaltă! Am dorit să depopulez acest pământ şi să fac 
să dispară rasa umană! 

5. Această atitudine nedreaptă s-a datorat ranchiunei care a crescut în 
mine din cauza despărţirii de cei pe care îi iubeam, deopotrivă dintr-o veche 
obişnuinţă şi dintr-o iubire veritabilă. Dacă i-aş fi iubit aşa cum ne-ai învăţat 
Tu, nu aş fi putut simţi niciodată vreo stare de ranchiună faţă de Tine, ştiind 
că le-ai pregătit tuturor o fericire atât de mare prin iubirea Ta părintească. 

6. O, Dumnezeule, Doamne şi Părinte etern, îmi dau seama acum în 
ce măsură merit să fiu pedepsit de Tine! De aceea, consider un act de 

dreptate absolută să o faci cu cea mai mare severitate! Da, fă să sufere fără 
milă acest trup, Doamne, în acord cu voinţa Ta preasfântă, dar nu lăsa 
spiritul meu să piară complet!" 

7. Atunci, Domnul i-a răspuns lui Lameh: „Ridică-te, fiul Meu! 
Chiar poţi să crezi că Eu, Părintele tău preasfânt şi preaplin de iubire, aş 
putea avea vreodată plăcerea de a-Mi pedepsi copiii? 

8. Crede-Mă: fiecare lovitură pe care ţi-aş da-o ar provoca inimii 
Mele o suferinţă egală cu cea pe care ar simţi-o trupul tău! 

9. Ai şi tu un fiu, pe care îl iubeşti mai mult decât propria-ţi viaţă, 
încearcă să îl loveşti atunci când este neascultător şi vei vedea că vei suferi 
mai mult decât el. 

10. Când va sosi momentul să îl pedepseşti, numai gândul de a-i 
provoca o suferinţă îţi va face rău; iar dacă fiul tău va începe să plângă după 
prima lovitură acordată, chiar dacă nu i-ai administrat decât o lovitură foarte 
slabă, crezi tu că vei avea inima să îl loveşti a doua oară? 

11. Fiul tău va uita în scurt timp durerea pe care a simţit-o, iar 
iubirea ta părintească îl va împăca imediat cu tine, dar cât timp îţi vei repeta 
tu în sinea ta, cu amărăciune: ,Fiul meu a devenit ascultător, dar ce nu aş da 
să nu îl fi lovit niciodată'? 

12. Astfel ai acţiona tu, în calitatea ta de om înzestrat cu o inimă! - 
Cum altfel crezi că aş putea proceda Eu, Dumnezeul şi Părintele tău 
autentic? De aceea, nu am să te pedepsesc în nici un caz, ci dimpotrivă, am 
să te binecuvântez! 

13. Totuşi, doresc să-ţi spun un lucru: gândeşte-te că acest pământ 
îmi aparţine! De aceea, lucraţi cu toţii pentru bunăstarea temporară a 
copiilor Mei care vor veni după voi. Daţi naştere unei noi descendenţe şi 
înmulţiţi-vă, căci multe spirite sunt încă prizoniere ale materiei, aşteptându- 
şi nerăbdătoare eliberarea! 

14. Te numesc acum înlocuitorul lui Enoh şi îţi cer să repari răul pe 
care l-ai comis! Amin". 



Capitolul 122 

Legământul lui Lameh de a restabili străvechea ordine divină. 
Avertizarea Domnului cu privire la prezenţa Şarpelui în trupul femeilor. 
Domnul şi preafericiţii dispar. Adunarea bătrânilor 

(20 septembrie 1843) 



1. După aceste cuvinte, Lameh i-a promis solemn Domnului că va 
face tot ce îi va sta în puteri pentru a restabili străvechea stare de lucruri, cu 

ajutorul Lui, şi că va veghea pentru ca această ordine să fie respectată de 
întreaga populaţie. 

2. Domnul i-a spus însă lui Lameh: „Fă tot ce îţi va sta în puteri, dar 
nu forţa pe nimeni! Iţi reamintesc că oamenii sunt foarte încăpăţânaţi! 

3. Ai mare grijă ca Şarpele să nu îţi joace o festă, căci el a început 
deja să pregătească trupurile fetelor de la şes, făcându-le delicate şi 
apetisante! 

4. De aceea, previne-i pe copiii Mei că trebuie să se ferească de 
vizitele prea frecvente ale locuitorilor de la şes, dacă nu doresc să cadă în 
capcana care li se pregăteşte! 

5. Şi ai mare grijă la ceea ce îţi voi spune în continuare: 

6. Când vei vedea că trupul feminin devine din ce în ce mai gras, mai 
alb, mai delicat şi mai planturos, că femeile se plimbă cu faţa şi cu capul 
descoperite, cu pieptul şi cu mâinile goale, că vor alerga după bărbaţi într-un 
mod desfrânat, că mamele îşi vor pregăti şi îşi vor împodobi chiar ele fiicele, 
punându-le să defileze zi şi noapte pentru a-i atrage pe bărbaţi în mrejele lor 
prin intermediul acestei străluciri exterioare care reprezintă cea mai malefică 
invenţie a lui Satan, menită să îi supună pe bărbaţi farmecelor femeilor, să îi 
împingă să le ia de soţii sau cel puţin să le închirieze contra unui preţ 
ruşinos, - Lameh, ascultă cu cea mai mare atenţie ceea ce îţi voi spune în 
continuare! -, atunci când femeia se va ridica mai presus decât bărbatul, 
încercând să-1 domine, şi chiar va reuşi să facă acest lucru, fie prin 
intermediul farmecelor trupeşti cu care a înzestrat-o Satan, fie cu ajutorul 
comorilor şi bogăţiilor acestei lumi, fie ajutată de faptul că aparţine unei 
clase sociale mai înalte şi unei descendenţe superioare, atunci când întreaga 
tagmă feminină, care ar trebui să se supună în faţa bărbaţilor, îi va privi pe 
aceştia cu superioritate şi cu dispreţ, strigând în gura mare: ,Puah! Ce miros 
fetid emană acest individ de joasă speţă! Cât de urât este! Cât de 
dezgustătoare este înfăţişarea lui! Să dispară din faţa mea acest cerşetor 
oribil!' - atunci, ascultă-Mă bine, Lameh -, vei şti că Şarpele a devenit 
stăpânul acestei lumi, pe care o va domina fără ruşine prin intermediul 
sexului feminin, care îi este caracteristic! 

7. In acel moment -, ascultă-Mă bine, Lameh -, voi abandona 
această lume şi o voi lăsa în puterea celui căruia va ajunge să i se închine! 
Voi blestema atunci toate creaturile de pe acest pământ! îmi voi astupa 
urechile pentru a nu mai auzi gemetele îngrozitoare ale locuitorilor acestui 
pământ şi pentru a nu Mi se mai face milă de teribilele suferinţe prin care 
vor trebui să treacă! La momentul potrivit, voi trimite judecata Mea asupra 
tuturor trupurilor vii de pe acest pământ şi îmi voi revărsa mânia asupra 
întregii lumi şi asupra tuturor creaturilor care trăiesc în ea! 

8. Adevăr îţi spun: lumea a făcut deja un pas foarte mare către 
propria ei pierzanie! De aceea, du-te şi anunţă-le tuturor ceea ce ţi-am spus 
acum, şi cere-le să se pocăiască! In caz contrar, veţi apuca tu însuţi şi fiul 

tău o bună parte a acestor schimbări şi consecinţele lor, după ce Mă voi 
îndepărta complet de acest pământ! 

9. Ascultă cu atenţie aceste cuvinte şi devino slujitorul Meu 
credincios! Amin". 

10. După care norul arzător a dispărut, şi odată cu el imaginea 
Domnului şi a spiritelor trecute în lumea de dincolo. 

1 1 . Absorbit în gândurile sale grave, Lameh s-a întors acasă şi le-a 
povestit membrilor familiei sale tot ce i-a spus Domnul. 

12. Chiar a doua zi, el i-a adunat pe bătrâni şi le-a relatat cuvintele 
Domnului şi tot ce s-a întâmplat în timpul viziunii pe care a avut-o. 

Capitolul 123 

Mesajul lui Lameh adresat popoarelor nu are succes decât pe 
jumătate. Mânia lui şi cuvintele de consolare ale Domnului 

(21 septembrie 1843) 



1. Auzind relatarea lui Lameh, bătrânii adunaţi şi-au dat imediat 
seama de adevărul conţinut de aceasta. Ei s-au despărţit apoi cu inimile 
bucuroase şi pline de o credinţă renăscută şi s-au îndreptat fără să mai 
întârzie către popoarele din cele patru regiuni, cărora le-au anunţat mesajul 
primit, în care credeau cu cea mai mare convingere. 

2. Ca urmare a efortului lor, foarte mulţi locuitori s-au convertit din 
nou la dreapta credinţă. Totuşi, nu puţini au fost şi cei care au rămas 
sceptici, spunându-şi în sinea lor: „Dacă ar exista într-adevăr o lume de 
dincolo, nu vedem nici un motiv pentru care Domnul nu ne-ar revela-o la 
rândul nostru, aşa cum a făcut cu Lameh, de vreme ce suntem egali cu el şi 
descindem din Adam la fel ca şi el. 

3. Noi credem mai degrabă în existenţa unui Dumnezeu nemilos, 
care ne guvernează după bunul Său plac, iar acest lucru ne este suficient; ce 
rost mai are să vină acum cu noi ameninţări? 

4. Dacă tot vom sfârşi în ţărâna din care ne-am născut, această 
credinţă ar trebui să fie suficientă! Ar fi stupid ca o fiinţă umană înzestrată 
cu raţiune să se teamă încă şi mai mult de acest Dumnezeu care nu ne-a 
creat decât pentru a ne supune în final morţii! 

5. Deviza noastră este: , Mănâncă şi bea, şi trăieşte această perioadă 
penibilă în care trebuie să rămâi pe pământ în maniera cea mai agreabilă cu 
putinţă!' Cât despre ceea ce se va întâmpla într-o manieră mistică şi 
nesigură după moartea corpului fizic, nu avem nici cea mai mică garanţie că 
afirmaţiile lui Lameh ar fi adevărate! 

6. Dacă este adevărat ceea ce ne povestiţi voi, să ne reveleze şi nouă 
Iehova aceste lucruri, aşa cum a făcut în cazul lui Lameh, căci şi noi suntem 
fiinţe umane, la fel ca şi el. Dacă Iehova nu va face acest lucru, nu mai 
dorim să avem ceva de-a face cu El! 

7. In ceea ce vă priveşte pe voi, cei pe care ni i-a trimis Lameh, şi nu 
Dumnezeu însuşi, puteţi crede orice doriţi! Oricum nu ne pasă! Din 
perspectiva noastră, convingerile voastre utopice nu au nici cea mai mică 
semnificaţie! 

8. Sfârşitul ne va revela tuturor misterul întâmplărilor pe care le-am 
trăit pe acest pământ şi vom vedea atunci dacă viaţa continuă sau dacă vom 
înceta să mai existăm pentru eternitate, dispărând pentru totdeauna! 

9. In ceea ce priveşte avertismentul vostru referitor la fetele de la şes, 
ne vine să râdem! Acolo trăiesc cele mai frumoase femei din lume, pe care 
le putem obţine cu cea mai mare uşurinţă, aşa că ar trebui să fim căzuţi în 
cap să nu profităm de acest lucru! Căci aceasta este singura desfătare reală 
pentru un bărbat ajuns în această lume stupidă! 

10. Dacă acest lucru îi displace lui Iehova, nu are decât să schimbe 
această stare de lucruri, dar atât timp cât ne va lăsa să trăim în acest fel, ar 
trebui să fim nebuni să ne lipsim de această mică plăcere care ne mai 
rămâne în această viaţă, şi totul pentru nimic, ba chiar pentru de trei ori 
nimic! 

11. De aceea, plecaţi de aici, mesageri creduli ai lui Lameh, şi pe 
viitor scutiţi-ne de prezenţa voastră, căci ştim mai bine decât voi ce avem de 
făcut!" 

12. Din păcate, acestea erau fructele comportamentului lui Lameh 
din timpul revoltei sale care a durat 30 de ani! 

13. Auzind relatările mesagerilor, Lameh s-a simţit exasperat şi nu a 
ştiut ce să facă în continuare. 

14. Dar Domnul i-a vorbit astfel: „Lameh, aminteşte-ţi ce ţi-am spus: 
nu forţa pe nimeni! Mai presus de orice, fii atent la ce îţi voi spune în 
continuare: 

15. Cine vrea să vină la Mine, să vină, dar cine doreşte să fie lăsat în 
pace trebuie lăsat să meargă acolo unde doreşte. Mai devreme sau mai 
târziu, el se va întoarce cu siguranţă la noi, iar atunci îi vom spune câteva 
vorbe care îl vor atinge la inimă şi pe care nu le va uita întreaga eternitate! 

16. Aşa să fie! - In ceea ce priveşte dorinţa bărbaţilor faţă de femeile 
de la şes, cei care doresc nu au decât să îşi ia câte o soţie din rândul acestora, 
dar noi doi vom avea grijă ca ei să nu mai poată apărea vreodată pe culmile 
munţilor însoţiţi de soţiile lor! 

17. De aceea, linişteşte-te şi rămâi de-a pururi în iubirea Mea, 
împreună cu toţi cei drepţi! Amin". 

Capitolul 124 

Discursul Domnului referitor la natura celor credincioşi şi a celor 
necredincioşi. Incorigibilitatea celor însetaţi de distracţii 

(22 septembrie 1843) 



1 . Lameh i-a mulţumit Domnului din profunzimile fiinţei sale pentru 
această învăţătură, după care L-a întrebat dacă nu ar fi cazul să îi strângă pe 
cei rămaşi credincioşi într-un mic cerc în jurul lui. 

2. Dar Domnul i-a spus: „Lasă lucrurile aşa cum sunt, căci 
adevăratul credincios va rămâne constant chiar şi în mijlocul unei generaţii 
care nu se gândeşte la nimic altceva decât la distracţii şi care M-a uitat cu 
desăvârşire! 

3. Dacă cineva nu are o credinţă autentică în inima lui, nu-i va folosi 
la nimic să se afle într-un cerc restrâns al adepţilor Mei şi nu va obţine 
niciodată în acest fel Viaţa eternă! 

4. Atât timp cât se va afla printre credincioşii Mei, va lăsa impresia 
că face parte din rândurile lor, dar de îndată ce va ajunge printre 
necredincioşi se va grăbi să facă exact ce fac aceştia. 

5. Dacă va discuta cu tine, nu va spune altceva decât ceea ce ştie că 
doresc să audă urechile tale, dar atunci când se va afla în compania celor 
necredincioşi nu se va mai opri din bârfe răutăcioase şi mondene. 

6. Iată, aşa procedează cei frivoli şi uşuratici, care oscilează cu cea 
mai mare uşurinţă între Dumnezeu şi moarte, nefiind atraşi în nici un fel de 
viaţa spirituală care ar putea determina încolţirea seminţei Cuvântului Meu 
viu în inima lor. Ei nu dispun de căldura spirituală necesară pentru ca 
sămânţa Cuvântului Meu, în care sălăşluieşte de-a pururi Viaţa eternă, să 
ajungă la maturitate şi să se manifeste ca o forţă activă. Ei nu dispun de 
aceste calităţi pentru că nu doresc să dispună, căci inconştienţa în care 
trăiesc li se pare infinit mai distractivă decât o viaţă ferm orientată către 
graţia Mea. 

7. Revenirea pe calea cea dreaptă a acestor fiinţe nu este numai 
foarte dificilă, dar reprezintă practic o imposibilitate absolută, căci ei sunt 
imediat de acord cu toată lumea, indiferent de circumstanţele exterioare. 

8. Dacă vrei să scoţi la iveală răul din ei, nu ai decât să îi pui în 
mijlocul celor răi. Dacă vrei să fie veseli, nu ai decât să îi pui în compania 
unor oameni care se distrează. Dacă vrei să scoţi la iveală binele din ei, tot 
ce trebuie să faci este să îi aşezi în mijlocul unor oameni buni, iar dacă vrei 
să scoţi la iveală înţelepciunea lor, nu ai decât să îi pui în mijlocul unor 
înţelepţi. 

9. Dacă rămân însă singuri, ei încep să se simtă disperaţi şi să se 
plictisească de moarte! 

10. De ce se întâmplă acest lucru? - Pentru că nu dispun de nici un 
fel de Viaţă în inima lor, nefiind altceva decât sclavii distracţiilor lor. 

1 1 . Promisiunea unei distracţii îi poate face să desfăşoare o activitate 
intensă o anumită perioadă de timp, dar dacă îi vei ţine timp de trei zile într- 
un cerc restrâns în care nimeni nu se distrează, vor afişa încă din prima zi o 
mină cât se poate de dezamăgită. In a doua zi vor începe să crâcnească, iar 
în a treia zi se vor revolta pe faţă împotriva ta sau o vor lua la fugă. 

12. Căci deviza pe care o au înscrisă în inima lor sună astfel: 
, Suntem dispuşi să lucrăm, dacă este absolut necesar, dar munca noastră 
trebuie să ne facă plăcere, iar după ce se termină trebuie să urmeze neapărat 
o distracţie pe cinste! Dacă ni se refuză această distracţie, nu avem de ce se 
fim recunoscători pentru felul în care suntem trataţi! Avem nevoie de 
amuzament cu orice preţ! ' 

13. Dacă vei construi o sală de spectacole, poţi fi convins că vor veni 
în fiecare zi pentru a-şi delecta simţurile, întrucât sunt atraşi de 
evenimentele mondene la fel ca musca de o bucată de carne stricată. Dacă 
nu le oferi însă nici o distracţie, nu trebuie să crezi că te vor vizita vreodată! 

14. Ei sunt dispuşi să îmi asculte chiar şi cuvântul Meu, dar numai 
atât timp cât îşi vor găsi o plăcere oarecare în el. Oricum, nu vei descoperi 
niciodată un grăunte cât de mic de voinţă de a lăsa cuvântul Meu să se 
dezvolte în inima lor, conducându-i astfel către o activitate în serviciul 
Vieţii eterne. 

15. Acest gen de fiinţe sunt dispuse să facă orice, bine şi rău 
deopotrivă, cu condiţia ca acest lucru să le facă plăcere. Dacă plăcerea nu 
face parte integrantă din activitatea respectivă, fie ea bună sau rea, aceasta 
nu îi va interesa deloc. 

16. Motivul este cât se poate de simplu: ei nu dispun de o viaţă 
proprie, căci au învăţat să îşi risipească energia vitală încă din copilărie, din 
cauza educaţiei aberante primite de la părinţi, care nu au reuşit să-i 
determine să facă vreodată ceva fără să le promită în schimb o plăcere 
oarecare. Din această cauză, ei nu cunosc valoarea muncii, ci doar pe aceea 
a distracţiei, cu preţul renunţării definitive la orice fel de independenţă, la 
orice fel de libertate, şi implicit la orice fel de viaţă personală autentică. 

17. De aceea, lasă-i pe cei credincioşi acolo unde se află, căci aceştia 
nu ne vor abandona niciodată. La fel, lasă-i şi pe cei necredincioşi să facă ce 
vor, căci aceştia nu ni se vor alătura niciodată! 

18. Cât despre cei care zboară din floare în floare, după cum bate 
vântul, comportându-se la fel ca muştele, lasă-i şi pe aceştia să se instaleze 
confortabil pe bucata lor de carne. Dacă se vor apropia însă prea mult de 
hrana noastră, alungă aceste muşte fără a le omorî, căci iarna vieţii lor le va 
da cât de curând lovitura de graţie pe care o merită. 

19. Nu trebuie să îi judeci însă niciodată pe aceşti oameni, căci ei nu 
sunt decât nişte umbre aparente, nişte fantome efemere a căror viaţă nu 
durează mai mult de o zi, după care dispar pentru totdeauna! De aceea, lasă-i 
să se bucure de plăcerile lor de scurtă durată, căci te asigur că după acestea 
nu vor mai urma altele! 

20. Aceasta este voinţa Mea! Voi, cei credincioşi, cultivaţi cu 
perseverenţă iubirea Mea, căci atât timp cât veţi rămâne în aceasta, viaţa 
voastră nu va avea sfârşit! Amin, amin, amin!" 



Capitolul 125 

Dialogul dintre Lameh şi Metuselah. Cine iubeşte mai mult lumea 
decât pe Dumnezeu nu este demn de Acesta 

(23 septembrie 1843) 



1. Revelaţiile Domnului l-au făcut pe Lameh să se scufunde într-o 
meditaţie extrem de profundă. In final, el s-a îndreptat către părintele 
Metuselah, care era încă în viaţă, şi i-a împărtăşit cele aflate. 

2. Ascultând aceste revelaţii, Metuselah s-a simţit cuprins de o 
nelinişte vie în privinţa propriei sale Vieţi eterne, căci el îşi spunea în sinea 
lui: „Dacă aşa stau lucrurile, voi face un pact cu ochii mei să nu mai 
privească nimic din această lume care să-mi provoace o plăcere cât de mică. 
De asemenea, îmi voi astupa urechile ca să nu mai audă nici o opinie 
lumească. Şi totuşi, cea mai mare bucurie pe care o am în această lume sunt 
copiii mei, alături de credincioasa mea soţie!" Nereuşind să iasă din această 
dilemă, el a luat cuvântul şi i s-a adresat lui Lameh: 

3. „Fiul meu, am examinat cu cea mai mare atenţie cuvintele tale în 
inima mea şi am constatat că sunt juste. De aceea, am făcut un pact cu ochii 
mei şi cu urechile mele ca să nu mai vadă şi să nu mai audă nimic din lumea 
exterioară care ar putea să îmi procure o plăcere cât de mică! 

4. Cum trebuie să procedez însă în ceea ce îi priveşte pe copiii mei şi 
pe credincioasa mea soţie, care reprezintă cea mai mare bucurie a mea în 
această lume? Trebuie oare să vă binecuvântez pe toţi şi apoi să vă părăsesc 
pentru totdeauna, din iubire pentru Dumnezeu? Sau trebuie să rămân alături 
de voi?" 

5. Lameh s-a gândit timp de câteva clipe, după care i-a răspuns lui 
Metuselah, inspirat de Domnul: 

6. „Ascultă, tată, acum îţi vorbeşte Domnul, Dumnezeul şi Părintele 
nostru etern şi preasfânt: 

7. ,Cine iubeşte această lume mai mult decât pe Mine nu este demn 
de Mine! 

8. Părinţii, soţia şi copiii aparţin şi ei lumii exterioare; de aceea, nu 
ar trebui să-i iubeşti mai mult decât pe Mine, dacă doreşti să fii demn de 
Mine. 

9. De altfel, tot ce vei sacrifica de dragul Meu, îţi voi înapoia înmiit 
în împărăţia Vieţii eterne! 

10. Fiecare trebuie să rămână însă acolo unde se află şi aşa cum este, 
şi să-Mi sacrifice Mie, în inima lui, tot ceea ce posedă. Dacă va face acest 
lucru, Eu îl voi privi şi voi deveni una cu el pentru eternitate! 

11. Toate bucuriile pe care le va experimenta ca urmare a acestei 
alianţe cu Mine şi tot ce va face în lumina ei îi vor fi utile pentru Viaţa 
eternă! 

12. Căci Spiritul Meu va fi în el şi îl va transforma în întregime; 
viaţa lui se va transforma într-o Viaţă eternă, iubirea lui se va transforma 
într-o iubire autentică, şi chiar lucrurile moarte se vor trezi pentru el la Viaţa 
eternă, iar plăcerile care vor decurge din ele vor părea juste în ochii Mei, dat 
fiind că Eu am fost Cel care i le-am dăruit, pentru ca ele să amplifice şi mai 
mult în el bucuria Vieţii eterne, a iubirii, graţiei şi compasiunii Mele! 

13. Dacă rămâne împreună cu Mine, omul poate deschide toate 
porţile şi se poate bucura de toate plăcerile, căci Spiritul Meu îl va 
transforma în întregime. In schimb, fără Mine nimeni nu ar trebui să culeagă 
nici măcar un singur fir de iarbă, căci până şi acesta i-ar putea provoca 
moartea, deopotrivă trupească şi spirituală, dacă spiritul său se cramponează 
de ea prin iubirea pe care i-o poartă! ' 

14. Iată, tată Metuselah, acestea au fost cuvintele Domnului! După 
ce le-am aflat direct din gura Lui, ne va fi uşor să le transpunem în practică 
pe acest pământ! 

15. Aşadar, nu trebuie să facem nimic altceva decât să rămânem cei 
care suntem, în locul în care ne aflăm, cu condiţia să îl iubim mai presus de 
orice pe Dumnezeu şi să-i sacrificăm tot ce ne-a atins vreodată inima, 
încercând să ne deturneze atenţia de la El. Dacă vom proceda în acest fel, 
Spiritul lui Dumnezeu va coborî asupra noastră, permiţându-ne să ne 
bucurăm de tot şi de toate, aşa cum ne-a revelat chiar El ceva mai devreme". 

16. Aceste cuvinte l-au liniştit pe Metuselah, dar de atunci el a 
devenit din ce în ce mai puţin comunicativ, cultivând în permanenţă iubirea 
faţă de Domnul în inima lui şi dialogând cu Duhul Sfânt care se afla în 
interiorul lui. 



Capitolul 126 

Decăderea morală şi spirituală a copiilor de pe înălţimile sacre. 
Ultimele dorinţe şi moartea regelui Lameh. Tubal-Cain devine succesorul 
tatălui său 

(25 septembrie 1843) 



1. Şi astfel, majoritatea celor drepţi au continuat să trăiască retraşi în 
inimile lor şi izolaţi de lumea exterioară, fără să se mai preocupe deloc de 
ceea ce făceau fraţii lor, care se orientau din ce în ce mai mult către valorile 
mondene. De altfel, au procedat foarte corect, căci oricum nu i-ar fi putut 
ajuta cu nimic. 

2. Căci partizanii lumii exterioare au căzut pradă unei încăpăţânări 
din ce în ce mai pronunţate şi nu era deloc recomandabil să încerci să porţi 
discuţii spirituale cu ei. Pe de o parte, ei se grăbeau să afirme că ştiu tot ce 
trebuie să ştie mai bine decât cei credincioşi Mie, iar pe de altă parte dacă 
aceştia din urmă îndrăzneau să îi contrazică ceva mai energic, se ajungea 
rapid la lovituri sub centură şi la grosolănii. 

3. In scurt timp, aceşti opozanţi au refuzat complet să mai asculte 
vocea bătrânilor, nemaiacordând nici o atenţie miracolelor pe care aceştia le 
făceau adeseori sub ochii lor pentru a-i readuce pe calea cea dreaptă. 

4. Care credeţi că au fost consecinţele? - Simplu: o decădere totală a 
lor în capcana senzualităţii! 

5. Tinerii plini de forţă şi bărbaţii maturi au început să coboare din 
ce în ce mai des la şes, unde se bucurau de un mare respect, fiind consideraţi 
copiii lui Dumnezeu. Ei au găsit acolo numeroase femei de o mare 
frumuseţe care abia aşteptau să le cadă în braţe şi nu au mai manifestat nici 
o dorinţă să se întoarcă în munţi. 

6. Şi-au luat soţii şi s-au stabilit la şes, unde au construit noi oraşe, 
din ce în ce mai mari, pe care le-au fortificat cu ziduri puternice, jucând apoi 
rolul de seniori ai acestei ţări de dimensiuni considerabile. Urmaşii lor, 
concepuţi cu femeile din această lume de jos, au preluat cu şi mai multă 
convingere aceste atribuţii de lideri, căci erau robuşti şi umpluţi de un spirit 
orientat către puterea lumească. Ca să nu mai lungim vorba, erau 
binecuvântaţi de Şarpe, care i-a înzestrat cu toate atributele specifice acestei 
lumi exterioare, respectiv cu forţă şi cu brutalitate. 

7. Cât despre Lameh de la şes, care mai trăia încă, acesta a fost 
nevoit să asiste cu tristeţe la comportamentul acestor bărbaţi coborâţi din 
munţi. 

8. Când a simţit că i se apropie sfârşitul - la vârsta de 630 de ani, 
fapt fără precedent în lumea de la şes - el i-a chemat la el pe copiii săi şi le-a 
spus: 

9. „Copii! Domnul m-a chemat la El, astfel încât pot părăsi în sfârşit 
această lume care a decăzut atât de mult! Nu va mai trece mult şi voi renunţa 
la acest corp, care a devenit foarte obosit. 

10. Nu trebuie să reacţionaţi însă cu nici un chip în faţa acestei 
pierderi aşa cum procedează copiii înălţimilor sacre atunci când părintele lor 

este chemat la Dumnezeu, dacă nu doriţi să împărtăşiţi o soartă chiar mai rea 
decât a lor: îi puteţi vedea în fiecare zi fugind din munţi pentru a-şi construi 
aici noi oraşe, luându-şi soţii din rândul femeilor noastre şi procreând 
împreună cu ele copii înzestraţi cu dorinţa de putere lumească, care încep să 
ne asuprească din ce în ce mai mult popoarele! 

11. De aceea, vă sfătuiesc să vă sprijiniţi mai mult ca oricând pe 
credinţa în Domnul, căci numai puterea Lui a reuşit până în prezent să îi ţină 
la distanţă pe aceşti duşmani redutabili ai oraşelor şi ai ţinuturilor noastre. 

12. Dacă vă veţi îndepărta de El, veţi deveni imediat sclavii 
neputincioşi ai acestor seniori ai lumii exterioare! 

13. Ascultaţi cu atenţie aceste cuvinte! - Fie ca Spiritul Domnului să 
vă însoţească pretutindeni, aşa cum m-a însoţit pe mine şi cum mă va însoţi 
de acum înainte de-a pururi! Amin". 

14. La scurt timp, Lameh şi-a dat sufletul şi a fost înmormântat de 
copiii săi cu toate onorurile. Trupul lui a fost depozitat într-un sicriu din aur, 
care a fost depus într-un cavou magnific. 

15. Locuitorii celor 11 oraşe de la şes au plâns ani de zile după 
ghidul lor spiritual. Cel care a preluat frâiele puterii de stat a fost Tubal- 
Cain, care a continuat să meargă pe urmele tatălui său. Dar spiritul său nu 
era complet liber, fiind măcinat într-o oarecare măsură de o anumită 
neîncredere. 



Capitolul 127 

Apariţia militarismului pe pământ. Stingerea liniei genealogice a lui 
Lameh odată cu moartea lui Tubal-Cain. Uraniel devine rege al Hanohului 

(26 septembrie 1843) 



1. Atât timp cât Hored şi Terhad, gardianul templului, precum şi 
Mura şi Curai au continuat să trăiască alături de Tubal-Cain, statul Hanoh cu 
cele zece principate ale sale s-a menţinut destul de bine. Autorităţile au 
început însă să organizeze o anumită linie de apărare militară, pentru a se 
proteja de triburile coborâte din munţi, care erau din ce în ce mai puternice 
şi care se stabiliseră în vecinătatea oraşelor lor. 

2. După ce Tubal-Cain a murit fără să lase nici un moştenitor de sex 
masculin, ci doar două fiice slabe (întrucât fiii pe care îi procrease cu mult 
timp în urmă împreună cu Naama erau nişte veritabili idioţi, complet 
incapabili să conducă un popor), nimeni nu a ştiut cine trebuie pus în fruntea 
statului. 

3. Dat fiind că Hored, Terhad, Mura şi Curai au murit înainte de 
Tubal-Cain, alegerea unui ghid al poporului era cu atât mai dificilă cu cât în 

afară de Naama, care era foarte bătrână, şi de cei doi fii ai lui Tubal-Cain, 
nici un membru al familiei lui Lameh nu mai era în viaţă. 

4. Oamenii i-au căutat pe cei doi fraţi ai lui Tubal-Cain, dar în zadar, 
căci şi aceştia muriseră pe undeva, în timpul unei călătorii în jurul 
pământului, motiv pentru care nici ei, nici descendenţii lor nu au putut fi 
găsiţi. 

5. Atunci, locuitorii din Hanoh nu au găsit altă soluţie decât să 
trimită mesageri către munţii sacri pentru a-i cere un sfat lui Lameh în 
legătură cu ceea ce trebuiau să facă. 

6. Lameh i-a întrebat pe mesageri dacă Naama nu avea nici un 
descendent al cărui părinte să fi fost Hored. 

7. Trimişii au răspuns: „Nu! Nici de sex masculin, nici de sex 
feminin!" 

8. Atunci, Lameh i-a trimis un mesager lui Muthael, aflat în regiunea 
Levantului, şi 1-a rugat să vină până la el. 

9. Când Muthael a sosit, Lameh i-a spus: „Frate, tu şi Purista aveţi 
un fiu care a atins deja vârsta de 30 de ani şi care este un înţelept în care 
sălăşluieşte Spiritul şi forţa lui Dumnezeu. Ce-ai spune dacă mi-aş pune 
mâinile pe el şi l-aş unge ca ghid al popoarelor de la şes? Acolo trăiesc deja 
circa trei milioane de copii veniţi din munţi, aşa că nu mi s-ar părea deplasat 
ca fiul tău, prin care se manifestă graţia lui Dumnezeu, să devină 
conducătorul plin de forţă al acestor popoare!" 

10. Dar Muthael i-a răspuns lui Lameh: „Frate, ai şi tu un fiu, care 
este chiar mai plin de înţelepciune şi de graţie divină ca al meu! De ce nu 1- 
ai ales pe el?" 

11. Lameh i-a răspuns: „Muthael, tu ştii că eu nu acţionez decât în 
conformitate cu directivele lui Dumnezeu şi nu ţin nicidecum cont de 
propriile mele opinii! De vreme ce cunoşti acest lucru, cum îmi poţi pune o 
asemenea întrebare, deşi ştii anticipat că ea nu poate conduce nicăieri? 

12. Poţi să accepţi ce ţi-am spus sau nu, dar nu îmi pune întrebări 
contrare voinţei lui Dumnezeu care se manifestă prin mine!" 

13. Muthael şi-a dat seama că a comis o greşeală şi 1-a rugat pe 
Lameh să îl ierte. El a trimis imediat după fiul său, care a fost binecuvântat 
ca ghid al popoarelor de la şes. 

14. După ce fiul lui Muthael a fost binecuvântat şi uns ghid, Lameh 
le-a spus celor doi mesageri: „Iată: Domnul 1-a predestinat pe acest tânăr să 
vă fie ghid, învăţător şi conducător! De aceea, vă va urma în oraşul Hanoh, 
condus de Domnul, şi acolo va face tot ce va fi necesar pentru a vă pune la 
curent cu voinţa divină!" 

15. Mesagerii au căzut la picioarele noului lor rege, aducându-i astfel 
primele onoruri cuvenite. Apoi s-au ridicat şi L-au preamărit pe Dumnezeu, 

după care s-au întors în oraşul Hanoh în compania acestuia. Toate popoarele 
de la şes l-au primit cu mare bucurie pe noul suveran, care a fost condus în 
spaţioasa şi magnifica reşedinţă regală. 



Capitolul 128 

Hanoheenii le idolatrizează pe cele două fiice extrem de frumoase 
ale defunctului Tubal-Cain. Uraniel este indecis. Refuzul Domnului. 
Uraniel se căsătoreşte cu cele două fiice 

(27 septembrie 1843) 



1 . Noul rege se numea Uraniel. Domnia lui a fost satisfăcătoare timp 
de zece ani, căci în el sălăşluia Spiritul lui Dumnezeu, care îi transmitea în 
fiecare zi poruncile Acestuia. 

2. In tot acest timp, cele două fiice ale lui Tubal-Cain, care înainte 
avuseseră o constituţie foarte slabă, au crescut şi au devenit mai puternice, 
ajungând la vârsta măritişului. Erau atât de frumoase încât toată lumea se 
prosterna în faţa lor, adorându-le pe faţă, ca pe nişte divinităţi, fără să se 
ascundă în vreun fel. 

3. Din fericire, cele două fete erau foarte bine educate şi îi mustrau 
întotdeauna pe cei care se comportau în acest fel. Acest lucru nu folosea însă 
la nimic, căci cu cât acestea îşi înmulţeau avertismentele, încercând să-i 
împiedice pe oameni să le aducă un cult aproape divin, cu atât mai adorate 
erau, la fel ca nişte zeiţe. 

4. Cea mai bună dovadă a frumuseţii lor este imnul elogios care 
urmează şi care demonstrează perfect cât de mare era adoraţia al cărei obiect 
îl făceau cele două fete care trăiau la curtea regelui Uraniel. 

5. Astfel de laude erau cotidiene şi erau rostite încă de la prima oră a 
dimineţii de cel puţin o mie de bărbaţi care aşteptau în faţa castelului. Iată 
cum suna imnul respectiv: 

6. „O, soare, scaldă-te mai întâi în mare, în lacuri, râuri, pâraie şi 
izvoare, pentru a nu te ridica impur pe cer, murdărind cu razele tale feţele 
divine ale celor ale căror nume sunt prea sublime şi prea celeste pentru ca 
noi să îndrăznim să le pronunţăm! 

7. Voi, slujitori leneşi ai soarelui care răsare, purificaţi dimineaţa cu 
suflul vostru auriu, pentru ca ochii celor două fiice venite din cerul tuturor 
cerurilor să nu fie tulburaţi! 

8. O, zori de zi, aveţi grijă să nu deranjaţi aceste fiice ale cerului cu o 
căldură caniculară sau cu un frig excesiv! 

9. Căci feţele acestor fiice ale cerului strălucesc mai intens decât o 
mie de sori, iar ochii lor luminează mai puternic decât stelele de pe bolta 
cerească, care sunt nevoite să clipească în faţa strălucirii lor! 

10. Ce muritor a văzut vreodată stelele de pe cer tremurând, înainte 
să apară aceste două fiinţe sublime? 

11. Din strălucirea obrajilor lor s-a născut focul aurorei; gura lor 
reflectă armonia întregii creaţii, iar bărbia lor face orice fiinţă vie să viseze! 

12. Lumina părului lor aureşte tivul norilor; gâtul lor este sufletul 
florilor; pieptul lor dă viaţă pământului, care se aprinde de dor şi dă naştere 
unor munţi de foc ce se înalţă către cer, venerând astfel cele două fiice 
celeste! 

13. Braţele lor sunt mai delicate şi mai dulci decât briza cea mai 
uşoară care se naşte furtiv din crepuscul; corpul lor seamănă cu plenitudinea 
cerului, iar picioarele lor te trimit cu gândul la razele soarelui de dimineaţă, 
care mângâie printre vălurile zorilor câmpurile înflorite. 

14. Huhora, huhora, huhora! Fie ca asupra celor două preafrumoase 
să se reverse de-a pururi veneraţia noastră, lumina, strălucirea, splendoarea 
şi măreţia!" - 

15. Cam aşa sunau omagiile aduse celor două fete dimineaţa. - Vai 
însă zilei care se anunţa urâtă şi întunecoasă, căci aceasta era blestemată şi 
insultată de la început şi până la sfârşit, ba chiar lovită cu nişte vergele cu 
care bărbaţii loveau cu putere aerul! 

16. Acest comportament nelalocul lui continua şi în timpul nopţii, de 
îndată ce răsăreau luna şi stelele! 

17. Cele două tinere trebuiau să apară la ferestre cel puţin o dată pe 
zi, fie dimineaţa, fie seara, pentru a le da satisfacţie adoratorilor înnebuniţi. 
In caz contrar, aceştia începeau să urle până când le sileau să iasă la vedere. 

18. Văzând că acest comportament aberant a continuat timp de un an 
întreg, fără ca adoratorii să dea semne că ar dori să se oprească, Uraniel s-a 
adresat Domnului şi L-a întrebat ce trebuia să facă pentru a-i pune capăt. 

19. Domnul i-a răspuns: „De ce Mă întrebi acest lucru abia acum? Şi 
cum se face că ţi-ai lăsat propria inimă prinsă în mrejele farmecelor trupeşti 
ale acestor două fecioare? 

20. Dată fiind situaţia, îmi este imposibil să îţi dau vreun sfat fără a 
aduce atingere libertăţii tale spirituale! 

21. Dacă voi alunga aceste fiice ale lumii, oamenii se vor năpusti 
asupra ta şi te vor strânge de gât. Dacă le voi lăsa să îşi vadă de treabă, 
poporul se va comporta din ce în ce mai stupid. Dacă ţi le dau de soţii, veţi 
deveni toţi trei, în cel mai scurt timp, obiectul unei veneraţii divine. Dacă 
vei opta pentru a fugi înapoi în munţi, bărbaţii se vor lupta între ei de dragul 
celor două tinere şi se vor ucide unii pe alţii din cauza geloziei! 

22. în aceste condiţii, judecă singur ce pot face Eu! - Mai bine cere-i 
sfatul inimii tale şi apoi fă aşa cum vei dori! Până una alta, lasă-Mă pe Mine 
în afara acestui joc; căci Eu sunt sfânt!" 

23. Acest răspuns nu a fost tocmai pe placul lui Uraniel, care s-a 
gândit să fugă în secret însoţit de cele două fete. 

24. Cu numai o zi înainte de fuga stabilită, circa o sută de bărbaţi cu 
reputaţie din oraş au venit însă la el şi l-au sfătuit să le ia în căsătorie pe cele 
două fete. 

25. Această propunere 1-a încântat pe Uraniel şi pregătirile pentru 
ceremonia maritală au început. 

26. In ziua căsătoriei, Uraniel s-a însurat fără a-şi mai informa tatăl 
din munţi şi fără a-i cere binecuvântarea. 



Capitolul 129 

începutul bigamiei în Hanoh. Crearea unui stabiliment destinat 
înfrumuseţării femeilor. Apariţia comerţului cu oameni şi a distincţiilor 
între clase 

(28 septembrie 1843) 



1. Această căsătorie a mai redus ardoarea bărbaţilor din Hanoh, 
având în vedere că cele două fete nu mai erau disponibile pentru nimeni. 
Pentru a compensa acest gol, ei s-au dedat la alte fapte, mult mai rele: mai 
întâi de toate, fiecare bărbat care avea poftă de un trup feminin a decretat că 
are dreptul la două soţii, una pentru mâna dreaptă şi alta pentru mâna stângă. 
Regele a fost incapabil să îi împiedice să facă acest lucru, întrucât supuşii 
săi i-au declarat că acţionează în acest fel în cinstea lui! Drept urmare, 
regele, al cărui spirit devenise între timp foarte slab, nu a putut face nimic 
pentru a se opune acestui proiect. 

2. Aceasta a fost prima mare nenorocire care s-a abătut asupra 
domniei sale, ale cărei consecinţe spirituale nu pot fi nici măcar evaluate. 

3. A doua nenorocire, încă şi mai mare decât prima, s-a abătut asupra 
oraşului Hanoh ca urmare a faptului că toţi aceşti bărbaţi însetaţi de plăceri 
voluptoase doreau să-şi ia soţii cât mai frumoase, pentru a-şi cinsti astfel 
regele! Cum aţi spune voi: îşi făceau un titlu de onoare din a-şi lua cele mai 
frumoase soţii! 

4. Dat fiind că, din fericire, numărul femeilor frumoase este de 
regulă mult mai mic decât al celorlalte femei, aceasta fiind inclusiv situaţia 
din Hanoh, bărbaţii au căutat diferite mijloace pentru a le înfrumuseţa într-o 
manieră artificială. 

5. Şi cum cine caută sfârşeşte întotdeauna prin a găsi ceva, acesta a 
fost cazul şi în situaţia de faţă. In cele din urmă, s-a creat un stabiliment 
destinat în mod special înfrumuseţării femeilor. A fost ridicată o clădire 
mare, în care puteau intra mii de tinere fete recrutate din întregul oraş, din 
regiunile rurale şi din celelalte oraşe, încă de la cele mai fragede vârste, 
respectiv între 12-20 de ani. 

6. în această casă, numită „în onoarea regelui", fetele erau hrănite cu 
mâncăruri dintre cele mai delicate şi cu băuturi dintre cele mai scumpe. 
Pielea le era masată cu uleiurile cele mai fine. în plus, primeau o educaţie în 
care nu aflau nimic despre Dumnezeu, la fel cum se întâmplă şi în zilele 
noastre, în care educaţia religioasă a tinerelor fete în şcoli şi în celelalte 
instituţii educative este întotdeauna lăsată pe ultimul loc. 

7. Unii cititori ar putea obiecta: „Şi ce este atât de rău dacă aceste 
fete erau trimise într-un astfel de loc?" - Aveţi puţintică răbdare şi veţi afla 
cât de curând! 

8. De bună seamă, bărbaţii care doreau să îşi aleagă două soţii dintr- 
un astfel de stabiliment trebuiau să plătească un tribut substanţial curatorilor 
şi directorilor casei. Mai mult, ei aveau datoria să le înlocuiască pe cele două 
fete cu altele, pentru ca stabilimentul să nu rămână în deficit. Trebuiau de 
asemenea să le achite noilor fete întregul proces de educaţie şi de 
înfrumuseţare. în sfârşit, erau nevoiţi să îşi asume angajamentul că nu îşi vor 
supune niciodată soţiile unei constrângeri oarecare, dat fiind că munca le-ar 
fi putut distruge frumuseţea. 

9. Pentru ca toţi bărbaţii să fie constrânşi să îşi ia soţii exclusiv din 
cadrul acestor stabilimente, regele a dat un decret prin care nimeni nu mai 
putea apărea la curte fără o dovadă legitimă care să demonstreze că şi-a luat 
soţiile din instituţia aflată sub patronajul regal. 

10. Aşa s-au născut comerţul cu oameni şi marile diferenţe de clasă, 
care aveau să divizeze societatea, conducând-o la ură şi la dispreţ reciproc, 
ale căror consecinţe vor deveni din ce în ce mai evidente în continuare. 

11. Toate aceste efecte s-au datorat apariţiei bigamiei, care este 
fructul iubirii carnale, ale cărei consecinţe spirituale dezastruoase sunt 
absolut imprevizibile (aşa cum am mai remarcat de câteva ori), întrucât 
acest tip de iubire îi acordă cea mai mare libertate de acţiune duşmanului 
Vieţii. 

12. De aceea, toţi cei care doresc să rămână pe calea cea dreaptă şi să 
ajungă la Viaţa eternă trebuie să evite din răsputeri comerţul cu oameni. La 
rândul lor, femeile nu ar trebui să îi provoace pe bărbaţi dacă doresc să 
rămână fericite şi să nu fie condamnate! 



Capitolul 130 

Alte precizări cu privire la casele de înfrumuseţare a femeilor, 
începutul traficului cu femei 

(29 septembrie 1843) 



1. în cazul în care vreun cititor ar dori să ştie cât de mari erau 
efectele pe care reuşeau să le creeze aceste stabilimente asupra femeilor pe 
care le recrutau, vă reamintesc mai întâi de toate că duşmanul Vieţii 
oamenilor care locuiesc pe pământ nu neglijează nici un detaliu pentru a 
pune în aplicare astfel de proiecte; pe de altă parte, toată lumea ştie din 
experienţă directă cât de mult îşi poate transforma o femeie înfăţişarea 
exterioară îmbrăcându-se într-un fel sau altul. Câte efecte iluzorii nu pot fi 
obţinute şi câte impresii false nu pot fi create printr-un stil de coafură sau 
altul, prin îmbrăcarea unor haine din mătase la modă, precum şi prin 
numeroase alte astfel de instrumente satanice. 

2. Dacă rasa umană de astăzi, care este extrem de slăbită, se mai 
poate lăsa şi la ora actuală atrasă în capcana întinsă de Satan, vă puteţi cu 
uşurinţă imagina ce se întâmpla în acele timpuri în care bărbaţii erau încă 
foarte viguroşi şi înzestraţi cu o fantezie mult mai mare decât cei de astăzi, 
fiind extrem de atraşi de astfel de artificii. 

3. Pe de altă parte, dat fiind că inventivitatea oamenilor nu a 
cunoscut niciodată limite, ea era la fel de dezlănţuită şi în acele vremuri. In 
fiecare an erau descoperite noi şi noi procedee de înfrumuseţare a femeilor. 
Era suficient ca o fată tânără să nu fie schiloadă (adică să aibă membrele 
drepte, ceea ce, în acele timpuri, era de departe regula generală) pentru a fi 
înfrumuseţată după dorinţă. 

4. Maeştrii specializaţi în arta înfrumuseţării femeilor obişnuiau să 
spună: „Orice femeie sănătoasă poate fi cu uşurinţă îngrăşată astfel încât să i 
se confere rotunjimile necesare. Pe de altă parte, o rochie care să se 
suprapună exact peste formele sale va genera un efect care nu poate fi ratat. 
In sfârşit, dacă fata face dovada unei educaţii corespunzătoare şi rafinate, 
orice bărbat aflat în vecinătatea ei se va lăsa prins în mrejele sale". 

5. Chiar aşa se petreceau lucrurile. O femeie nu mai avea nici un fel 
de valoare dacă nu era crescută şi educată la institutul „în onoarea regelui", 
caz în care se considera dezonorată şi profund umilită! 

6. Văzând că aceste sentimente nu le ajută cu nimic, femeile din 
această categorie făceau presiuni asupra maeştrilor specializaţi în arta 
înfrumuseţării ca să facă ceva şi pentru ele, în schimbul unei recompense cât 
mai bune, desigur. 

7. Maeştrii artei înfrumuseţării, care nu dispreţuiau deloc veniturile 
suplimentare, au acceptat cu dragă inimă această propunere, primind în 
institutele lor inclusiv femeile mai vârstnice, pe care le puneau la îngrăşat şi 
le împodobeau într-o manieră de-a dreptul ruşinoasă. 

8. Povestea a mers chiar mai departe! Dacă o femeie ajungea să fie 
suficient de grasă, suprimarea ridurilor ei devenea un joc de copii pentru 
artiştii noştri! 

9. In timp, institutul „In onoarea regelui" a devenit de zece ori mai 
mare, fapt care atestă consideraţia de care se bucura la acea vreme. 

10. In numai 30 de ani, celelalte popoare, devenite între timp tot mai 
puternice, au aflat şi ele că cele mai frumoase femei se aflau în regatul 
Hanoh, fapt care le-a determinat să îşi trimită agenţii matrimoniali în oraşul 
lui Uraniel. 

1 1 . Aceştia au fost primiţi chiar de rege, pe care l-au rugat să îi lase 
să viziteze faimosul stabiliment. Regele a acceptat. Când au văzut superbele 
femei care defilau prin faţa lor, aceştia au fost cuprinşi de o adevărată 
nebunie. 

12. Li s-a răspuns însă că toate femeile ajunse la maturitate erau 
disponibile contra unui preţ stabilit. 

13. Trimişii s-au grăbit să se întoarcă în ţările lor de origine, unde au 
povestit ce au văzut. Fără să mai stea vreun pic pe gânduri, o mie de bărbaţi 
din aceste ţări s-au îndreptat către Hanoh, încărcaţi cu daruri, şi au cumpărat 
aici două mii de femei. 

14. Acesta a fost începutul traficului cu fiinţe umane. 



Capitolul 131 

Purificarea munţilor sacri. Discursul lui Lameh adresat celor zece 
mii de femei care se pregăteau să coboare la şes. Tristeţea lui Lameh şi a 
lui Muthael. Cuvintele de consolare ale lui Noe 

(2 octombrie 1843) 



1. în tot acest timp, munţii sacri au fost purificaţi într-o măsură 
considerabilă, căci toţi cei care aveau înclinaţii către rătăcire au plecat la 
câmpie. 

2. In special bărbaţii erau foarte atraşi de această migraţie către 
pământurile mai joase, din cauza femeilor frumoase care trăiau acolo. Nici 
nu bărbat care apuca să guste măcar o dată din farmecele acestora nu se mai 
întorcea niciodată la fraţii şi la surorile sale din munţi, preferând să rămână 
aşezat comod în braţele femeilor de la şes. 

3. Aşa se explică purificarea treptată a munţilor sacri. Din păcate, 
copiii lui Dumnezeu care trăiau aici au rămas fără veşti de la şes, întrucât, 
aşa cum spuneam, nici un bărbat plecat acolo nu se mai întorcea înapoi. 
Această poveste a durat un interval scurt de timp, de circa 50 de ani. 

4. Lameh şi Muthael conversau adeseori, întrebându-se ce se 
întâmplă în regiunile joase. Dat fiind că nu dispuneau însă de nici o 
informaţie precisă, erau nevoiţi să rămână la simple presupuneri. 

5. Căci Domnul nu dorea să le vorbească despre ceea ce se întâmpla 
la câmpie, iar mesagerii pe care îi trimiteau pentru a afla veşti nu se mai 
întorceau după ce dădeau de viaţa confortabilă şi de nenumăratele plăceri pe 
care li le oferea viaţa la şes, incomparabile cu condiţiile dure de viaţă din 
munţi. 

6. Aşa se face că nici Lameh, nici Noe - care era la acea vreme un 
bărbat în vârstă de 80 de ani - şi cu atât mai puţin Muthael nu au putut 
obţine nici un fel de veşti din regiunile de la câmpie. 

7. într-o zi, Lameh a adunat zece mii de femei care trăiau fără bărbaţi 
în munţi şi care luaseră în secret decizia de a-şi căuta bărbaţii plecaţi la şes, 
şi le-a spus cu o voce puternică: 

8. „Ce intenţionaţi să faceţi? - Aţi căzut şi voi în capcana întinsă de 
Satan? 

9. Domnul mi-a vorbit şi mi-a spus: , Lameh, nu le împiedica să 
plece pe cele care M-au uitat, căci atunci când vor ajunge la câmpie, vor 
obţine recompensa credinţei lor! Fiecare poate să acţioneze după bunul său 
plac, dar Eu sunt Domnul şi voi acţiona la rândul Meu în conformitate cu 
intenţiile Mele!' 

10. Iată aşadar ce mi-a spus Domnul în legătură cu voi! De aceea, nu 
doresc să vă reţin în nici un fel! Cele care doresc să rămână aici din iubire 
faţă de Dumnezeu să o facă, iar cele care doresc să coboare la câmpie nu au 
decât să acţioneze aşa cum cred de cuviinţă. 

11. Evenimentele care vor urma ne vor arăta tuturor cu prisosinţă 
dacă vor mai putea să se întoarcă la fel de uşor cum au plecat!" 

12. Auzind aceste cuvinte, femeile au scos strigăte puternice de 
bucurie şi au plecat în fugă. Şi-au luat cu ele merinde şi au pornit apoi către 
câmpie. 

13. Atunci, Muthael i-a spus lui Lameh: „Iată unde am ajuns! - 
Discursul care ar fi trebuit să le convingă să rămână în munţi le-a împins pe 
toate să fugă la şes! Dacă lucrurile vor continua în acest fel, ne vom trezi 
singuri aici!" 

14. Lameh a rămas foarte mâhnit ca urmare a acestei observaţii. 

15. Dar Noe a luat cuvântul şi i-a spus lui Muthael: „Dacă aşa stau 
lucrurile, nu au decât să rămână astfel! Domnul nu se ocupă decât de copiii 
Săi, nu şi de cei care îi sunt străini! Oare nu a creat El un cuplu unic la 
început, cu copiii căruia s-a umplut întregul pământ? De vreme ce noi, cei 
care i-am rămas credincioşi, suntem ceva mai mulţi decât un singur cuplu, 
sunt sigur că munţii vor fi repopulaţi!" 

16. Muthael şi Lameh au fost satisfăcuţi de acest comentariu, iar din 
acel moment nu s-au mai gândit deloc la oamenii de la câmpie. Toate 
eforturile lor s-au concentrat exclusiv asupra iubirii lui Dumnezeu, din ce în 
ce mai mult şi mai presus de orice. 

17. Din acest motiv, Domnul i-a onorat frecvent cu prezenţa Lui. 

Capitolul 132 

Sosirea celor zece mii de femei la şes. Politica comerţului cu fiinţe 
umane este încununată de succes 

(3 octombrie 1843) 



1. Ajunse la circa o oră de mers de oraş, cele zece mii de femei au 
rămas o vreme pe loc, ca să se odihnească. 

2. Ele au ajuns în aceeaşi seară la Hanoh şi s-au campat aici. 

3. Cetăţenii oraşului, care obişnuiau să se plimbe frecvent prin 
împrejurimi la căderea serii, au remarcat imediat această invazie de femei 
aflate pe punctul de a-şi face o tabără şi au alergat să îl informeze pe rege. 

4. Uraniel i-a întrebat la ce număr estimau aceste femei. 

5. Mesagerii i-au răspuns: „Mare rege, numărul lor este atât de mare 
încât nu îl putem pronunţa! Puse unele lângă altele, aceste femei ar umple 
mai multe pogoane de pământ, ceea ce nu ni se pare deloc puţin lucru!" 

6. Dar regele a dorit să afle mai multe informaţii: „Nu ştiţi de unde 
provin aceste femei? Cum arată ele? Sunt încă tinere şi cât de cât 
frumoase?" 

7. Mesagerii i-au răspuns: „Mare rege, ne este imposibil să îţi 
răspundem cu precizie! Atât cât ne-am dat seama trecând pe lângă ele, 
această armată de femei vine din munţi şi pare alcătuită mai degrabă din cele 
mai tinere reprezentante ale sexului lor. Cât despre frumuseţea lor, nu ne-am 
putut face o părere precisă, din cauza întunericului. Am auzit însă 
numeroase voci extrem de plăcute, ceea ce ne face să credem că printre ele 
se numără destule fete frumoase!" 

8. Regele a fost extrem de satisfăcut de aceste informaţii şi a spus: 
„Nobili cetăţeni ai oraşului Hanoh! Aşa cum se prezintă lucrurile, cu greu 
ne-am putea afla într-o situaţie mai favorabilă! 

9. Vom conduce chiar astăzi această armată de femei la institutul 
nostru de înfrumuseţare! într-un singur an, le vom îngraşă suficient, iar 
pielea lor va fi lustruită, după care le vom putea vinde popoarelor străine 
contra unei averi considerabile. Ştiţi foarte bine că aceste popoare îşi trimit 
reprezentanţii cu sutele pentru a cumpăra excelenta noastră marfă! 

10. Acum plecaţi şi avertizaţi-i pe curatorii institutului de 
înfrumuseţare să ia cât mai curând posibil toate măsurile necesare pentru a 
se ocupa de acest minunat trofeu!" 

11. Mesagerii s-au grăbit să îndeplinească poruncile regelui şi în 
decurs de numai o oră, două mii de bărbaţi se îndreptau deja cu paşi grăbiţi 
către tabăra femeilor pentru a le captura, lucru care s-a dovedit cât se poate 
de simplu chiar şi fără a face uz de arme. 

12. De ce credeţi că a fost victoria lor atât de uşoară? - Deoarece 
femeile venite din munţi au crezut că sunt întâmpinate de bărbaţii lor, veniţi 
să le caute, pentru a-şi regăsi soţiile, sau de cei celibatari aflaţi în căutarea 
unei logodnice. 

13. Fericite la culme, ele au început să jubileze şi s-au aruncat 
literalmente în braţele bărbaţilor veniţi după ele; ba chiar, dacă se întâmpla 
ca două femei să nimerească peste acelaşi bărbat, ele ajungeau să se bată 
între ele pentru a pune mâna pe el. 

14. Bărbaţii le-au tratat pe femei cu cea mai mare deferentă posibilă, 
după care le-au condus fără nici o excepţie la stabilimentul binecunoscut. 

15. A doua zi, regele şi-a trecut în revistă prada şi s-a declarat în 
întregime satisfăcut, căci avea în faţă îndeosebi femei robuste, în marea lor 
majoritate tinere. 

16. De aceea, le-a poruncit profesorilor de la institut să îşi consacre 
toate eforturile şi întreaga artă pentru înfrumuseţarea acestor femei. 

17. într-un an de zile, maeştrii institutului au făcut adevărate minuni, 
fapt care 1-a mulţumit şi mai mult pe rege, cu atât mai mult cu cât femeile 
respective erau compatrioatele sale, iar profitul care urma să fie obţinut de 
pe urma lor nu avea să fie deloc neglijabil. 

Capitolul 133 

Consecinţele încrucişării dintre femeile venite din munţi şi 
hanoheeni. Inventarea sticlei şi a monedei bătute. Construirea unui zid de 
apărare în jurul oraşului 

(5 octombrie 1843) 



1. După circa un an şi jumătate, când femeile au fost considerate 
suficient de grase, statura lor impozantă le-a plăcut atât de mult 
hanoheenilor încât aceştia nu au mai fost dispuşi să le dea la schimb. Ei le- 
au păstrat pentru sine şi le-au oferit în schimbul lor institutului pe propriile 
lor soţii şi fiice, adăugând şi o sumă considerabilă în aur şi în alte obiecte de 
valoare pentru a contribui astfel la întreţinerea lor. 

2. în continuare, bărbaţii din Hanoh au conceput copii împreună cu 
femeile venite din munţi. Aceşti copii erau extrem de frumoşi şi aveau un 
spirit foarte inventiv, îndeosebi în domeniul mecanicii, al sculpturii, al 
chimiei şi în o mie şi unul de alte domenii. 

3. Principala invenţie a acestor copii (după ce au ajuns la maturitate) 
a fost sticla. 

4. Acest fenomen de anvergură a dat oraşului Hanoh o faţă nouă, 
fapt care s-a produs într-un interval de timp de numai 30 de ani. 

5. Regele, care era din ce în ce mai bogat, a început să bată monedă, 
considerată un mijloc de schimb cât se poate de comod. 

6. In acest fel, comerţul a înflorit în Hanoh, iar oraşul a devenit din 
ce în ce mai magnific şi mai întins. 

7. Exploatarea aurului şi a argintului a contribuit la rândul ei la 
înflorirea oraşului, cu atât mai mult cu cât regele a dispus placarea în 
întregime cu aur a palatului său, după care şi-a construit un al doilea palat, 
de o somptuozitate încă şi mai mare, ornat atât de fastuos şi folosind atâtea 
artificii artistice şi comori ale naturii încât prinţii din epoca actuală (N.ed. 
1843) nu ar fi niciodată capabili să construiască ceva similar. 

8. In decurs de numai 30 de ani, oraşul Hanoh a căpătat un aspect 
atât de glorios încât locuitorii celorlalte oraşe erau convinşi că această 
metamorfoză nu s-ar fi putut face fără ajutorul unor fiinţe de sorginte 
superioară. Cum altfel s-ar fi putut transforma un oraş atât de sumbru într- 
unui atât de strălucitor, de dimensiuni atât de impresionante şi de o măreţie 
atât de inexplicabilă? 

9. Pentru a vă face o idee mai clară în legătură cu măreţia acestui 
oraş, trebuie să ştiţi că în el existau circa o mie de clădiri suficient de mari 
pentru a găzdui fără prea mari probleme în interior între 10-15.000 de 
persoane, - fără a mai vorbi de miile de palate şi case ceva mai mici! 

10. Au fost construite de asemenea tot felul de şcoli şi de centre 
educative, la care îşi trimiteau elevii inclusiv celelalte oraşe, pentru a fi 
educaţi în schimbul unor sume considerabile. 

1 1 . Sfetnicii lui Enoh, care nu erau deloc lipsiţi de viclenia specifică 
acestui gen de oameni, au remarcat însă în scurt timp că popoarele vecine, 
care erau la rândul lor foarte puternice, au început să invidieze imensa 
bogăţie a oraşului Hanoh, fapt care 1-a determinat pe rege să poruncească 
construirea unui zid puternic care să împrejmuiască imensa metropolă. 

12. La numai o zi după luarea acestei decizii, împrejurimile oraşului 
au fost invadate de milioane de muncitori care desfăşurau o activitate cât se 
poate de febrilă. După aproape doi ani, întregul oraş era înconjurat de un zid 
de apărare puternic, cu o înălţime de 30 de stânjeni şi o lăţime de 10 
stânjeni. Lungimea lui număra 77 de leghe actuale 1 . 



Un stânjen măsoară circa doi metri. O leghe are aproximativ 4,5 kilometri. 

13. Zidul era înzestrat cu 170 de porţi care permiteau accesul în oraş. 
Fiecare dintre ele avea trei batanţi imenşi din bronz, care o închideau, şi era 
străjuită de statuia din bronz a unui războinic de dimensiuni colosale, în 
capul căreia se puteau ascunde circa 30 de soldaţi pentru a se proteja şi care 
puteau arunca cu pietre prin deschizăturile ochilor şi ale urechilor, precum şi 
prin cea a gurii. 

14. Unii cititori ar putea crede că o astfel de construcţie nu ar fi putut 
fi ridicată niciodată în mai puţin de câteva sute de ani. - Nici vorbă! Este 
suficient să vă imaginaţi ce pot face un milion de braţe sub o conducere 
avizată pentru a înţelege cum a putut fi terminată o astfel de construcţie 
ieşită din comun în circa şapte ani, şi asta cu atât mai mult cu cât oamenii 
care trăiau în acea epocă dispuneau de o forţă considerabil mai mare decât 
cei contemporani, de foarte mult entuziasm, şi nu în ultimul rând de 
puternica influenţă a Şarpelui. 

Capitolul 134 

Consiliul de război şi stratagema puternicelor popoare învecinate 
cu Hanohul. Cucerirea celor zece provincii ale Hanohului. Hanoheenii se 
pregătesc de apărare 

(6 octombrie 1843) 



1. Puternicele popoare străine, alcătuite din urmaşii bărbaţilor 
coborâţi din munţi şi ai frumoaselor femei de la şes, au început să 
comploteze în noile lor oraşe, care erau doisprezece la număr şi se numeau: 
Lim, Kira, Sab, Marat, Sincur, Pur, Nias, Firab, Pejel, Kasul, Munin şi Tiral. 
Iată ce au declarat reprezentanţii acestora, întruniţi într-un consiliu general 
care s-a desfăşurat la Lim: 

2. „Fraţilor, ce putem face în legătură cu Hanohul, acest străvechi 
oraş mincinos al rasei umane? De ce trebuie să-i plătim un tribut atât de 
mare, pentru ca locuitorii lui să se bucure de avantajele pe care le ştim şi de 
care am prefera să ne bucurăm singuri? De ce trebuie să-i considerăm pe 
hanoheeni seniorii noştri, noi nefiind altceva decât ultimii dintre servitorii 
lor? La urma urmelor, noi suntem copiii veniţi din munţi, chiar dacă unii 
dintre noi am fost procreaţi cu ajutorul femeilor de la şes! 

3. Fraţilor, noi suntem uriaşi! Muşchii noştri sunt atât de puternici 
încât ne-am putea lupta fără probleme cu leii, tigrii, urşii şi hienele, în timp 
ce hanoheenii nu ar putea învinge nici măcar un roi de muşte! 

4. Dacă ne vom uni cu miile şi vom mărşălui către Hanoh, vom putea 
lua în posesiune acest oraş, cu toate bogăţiile incalculabile de care dispune. 

5. Este adevărat că oraşul este înconjurat de un zid de apărare extrem 
de rezistent, înzestrat cu 170 de porţi cu un triplu sistem de închidere, 
străjuite de uriaşi din bronz cu un aspect înspăimântător, dar la urma 



246 



urmelor acestea nu sunt decât nişte opere moarte, executate de mâinile 
oamenilor, şi nu vor reuşi să îi apere pe hanoheeni de puterea noastră 
dezlănţuită! 

6. De aceea, ne-am putea uni pentru a mărşălui împotriva 
Hanohului". 

7. Dar unul dintre consilieri s-a ridicat şi a spus: „Fraţilor, ascultaţi- 
mă! Doresc să vă spun câteva cuvinte. 

8. Iată, dacă vom încerca să atacăm în număr mare, hanoheenii vor 
remarca imediat intenţiile noastre şi vor închide porţile oraşului de îndată ce 
ne vom apropia de el. Ce vom mai putea face atunci? Nimic altceva decât să 
ne întoarcem acasă cu coada între picioare, acoperiţi de ruşine, în sarcasmele 
duşmanilor noştri. 

9. Pe de altă parte, dacă ne vom confrunta cu ei în număr mic, nu 
vom obţine niciodată victoria! 

10. De aceea, vă recomand următoarea strategie: dat fiind că cele 
zece mici oraşe din vecinătatea Hanohului nu dispun încă de un zid de 
apărare şi nu au un număr mai mare de 10-15.000 de locuitori, care dau 
dovadă de slăbiciune din toate punctele de vedere, ar fi extrem de uşor să îi 
cucerim şi să punem astfel capăt traficului comercial pe care îl desfăşoară cu 
Hanohul. 

11. In acest fel, hanoheenii vor ajunge să depindă exclusiv de noi. 
Desigur, nu vom fi niciodată atât de proşti încât să le cumpărăm produsele la 
preţurile exorbitante pe care le pretind; dimpotrivă, vom produce noi înşine 
tot ce ne va fi necesar. 

12. Cât despre hanoheeni, nu au decât să urle de foame sub zidurile 
lor de apărare, atât timp cât vor dori, şi să îşi vândă frumoasele femei celor 
dispuşi să le cumpere, sau mai degrabă cumpărătorilor pe care îi vor mai 
găsi. Cât despre noi, care îi vom înconjura din toate părţile, nu vom cumpăra 
nimic de la ei, decât dacă vor fi dispuşi să ne cedeze mărfurile lor la un preţ 
extrem de redus, lucru pe care îl vor face, vă asigur, căci nu vor avea de 
ales! 

13. Acţionând în acest fel, căderea Hanohului nu poate întârzia prea 
mult, iar locuitorii săi vor trebui să accepte condiţiile noastre, care, vă daţi 
seama, nu vor fi deloc în dezavantajul nostru!" 

14. Această propunere a obţinut consimţământul general, iar în 
numai câteva zile, de două ori câte o sută de mii de bărbaţi înarmaţi până-n 
dinţi şi cu o constituţie extrem de robustă au atacat simultan cele zece 
orăşele din jurul Hanohului, pe care le-au cucerit practic fără nici o 
rezistenţă. 

15. Aflând de această lovitură de forţă, hanoheenii s-au mâniat şi au 
început imediat să îşi confecţioneze cele mai teribile maşinării de război, 
într-un singur an, ei au ridicat o armată de un milion de bărbaţi, pe care i-au 



247 



plasat sub conducerea unor şefi militari care i-au antrenat în mod regulat, 
pentru a-i putea conduce apoi la luptă împotriva puternicilor ocupanţi. 



Capitolul 135 

Apărarea hanoheenilor. Discursul viclean al liderului 
învingătorilor. Negocierile de pace ale regelui Uraniel. Instaurarea unei 
pieţe a fructelor în afara Hanohului. Consiliul celor o mie 

(7 octombrie 1843) 



1 . Aşa se face că cei un milion de soldaţi au ieşit într-o bună zi din 
oraşul Hanoh, înarmaţi cu suliţe, lance şi spade, după care s-au despărţit în 
zece detaşamente şi au mărşăluit către cele zece orăşele din apropiere, pe 
care aveau misiunea să le atace. 

2. Dar popoarele invadatoare aveau spioni pricepuţi, aşa că ştiau deja 
de planul de atac al hanoheenilor, având suficient timp la dispoziţie pentru a 
se pregăti de apărare. Ei au blocat porţile oraşului şi au pus de strajă arcaşii 
cei mai bine antrenaţi, inclusiv la ferestrele şi la balcoanele locuinţelor lor. 

3. Când hanoheenii s-au apropiat de oraşe, scoţând strigăte puternice, 
ei au fost întâmpinaţi de o ploaie de săgeţi cu vârfurile de oţel, care au căzut 
asupra lor cu viteza fulgerului. Mulţi dintre ei au fost ucişi sau grav răniţi. 

4. Dat fiind că hanoheenii nu cunoşteau aceste arme (halebardele), ei 
au crezut că aceste popoare străine aveau în solda lor spirite rele. Speriaţi, 
toţi cei rămaşi în viaţă au luat-o la fugă, îndreptându-se către Hanoh, unde s- 
au ascuns în casele lor, temându-se ca spiritele rele care aveau forma 
săgeţilor să nu îi urmărească inclusiv în oraşul lor. 

5. Văzând spaima şi confuzia pe care le-au provocat în rândul 
hanoheenilor, popoarele străine s-au decis să atace Hanohul. 

6. Dar consilierul despre care am mai vorbit şi care fusese numit 
comandantul-şef al acestor popoare le-a vorbit astfel reprezentanţilor celor 
zece oraşe: 

7. „Eu zic să renunţăm la acest proiect prea îndrăzneţ! Avantajele de 
care dispunem acum sunt considerabile. Dacă vom porni însă către Hanoh şi 
porţile oraşului vor rămâne închise în faţa noastră, nu vom face decât să ne 
expunem inutil în faţa pietrelor aruncate de dincolo de zidul de apărare. 

8. Nu vom putea cuceri niciodată acest oraş prin forţă şi ne vom trezi 
la fel de vulnerabili în faţa zidurilor hanoheenilor cum au fost ei în faţa 
baricadelor noastre. Vă reamintesc că mai mult de jumătate din armata lor a 
fost nimicită de săgeţile noastre şi că ne-au trebuit circa 15 zile pentru a le 
înmormânta toţi morţii. 

9. Hanoheenii au primit o lecţie dură din partea noastră, aşa că îşi vor 
da seama că zidurile de apărare nu le vor folosi prea mult. Vor înţelege 
astfel că este de preferat să trăiască alături de noi, în calitate de prieteni şi 
fraţi, decât să se izoleze cu ostilitate. 

10. La ora actuală sunt asediaţi din toate părţile de trupele noastre şi 
nu au nici o şansă de scăpare. Mai devreme sau mai târziu, foamea îi va 
determina să se arunce în braţele noastre, în calitate de prieteni. Vom putea 
atunci să le dictăm condiţiile noastre, care, aşa cum vă spuneam mai demult, 
nu vor fi deloc în dezavantajul nostru". 

1 1 . Şi această propunere a fost acceptată în unanimitate de membrii 
consiliului. De altfel, consilierul nostru nu s-a înşelat cu nimic, căci şapte 
săptămâni mai târziu, delegaţii regelui Uraniel s-au prezentat în faţa liderilor 
străini cu oferte de pace, concepute desigur în propriul lor avantaj. 

12. învăţaţi de consilierul nostru, comandanţii celor zece oraşe le-au 
răspuns astfel negociatorilor: „Este foarte limpede că noi suntem acum 
stăpânii voştri. De aceea, voi sunteţi cei care trebuie să acceptaţi 
revendicările noastre! Dacă veţi refuza, veţi fi oricum constrânşi să o faceţi 
mai târziu, căci asediul nostru nu va fi ridicat până când toate pretenţiile 
noastre nu vor fi acceptate. 

13. Aceste condiţii sunt cât se poate de simple: dorim să înfiinţăm o 
piaţă de fructe în jurul zidurilor oraşului vostru, iar voi aveţi obligaţia să 
cumpăraţi aceste fructe de la noi la preţul corect. In plus, o mie de bărbaţi 
din rândurile noastre vor trebui să fie acceptaţi şi plătiţi de regele vostru în 
calitate de sfetnici personali. 

14. Dacă aceste condiţii vor obţine consimţământul regelui vostru, 
întoarceţi-vă la noi şi comunicaţi-ne acest lucru. Dacă nu îl vor obţine, nu 
aveţi decât să muriţi de foame în interiorul zidurilor voastre de apărare!" 

15. Mesagerii de pace s-au întors la Hanoh şi i-au transmis regelui 
condiţiile asediatorilor. Regele nu a avut altă soluţie decât să le accepte. 

16. In continuare, mesagerii s-au întors în tabăra duşmanilor şi le-au 
comunicat acestora acordul regelui. Chiar în ziua următoare a fost înfiinţată 
piaţa de fructe, iar hanoheenii, care erau pe jumătate morţi de foame, au fost 
nevoiţi să le cumpere la orice preţ. 

17. In plus, cei o mie de sfetnici s-au stabilit la Hanoh, înconjurându- 
1 pe rege şi silindu-1 practic să facă tot ce doresc ei. 



Capitolul 136 
Constituţia impusă regelui 
(10 octombrie 1843) 

1 . Cum credeţi că s-au folosit cei o mie de sfetnici de această putere 
a lor asupra regelui Uraniel? 

2. Ei i-au ordonat acestuia să construiască şi în jurul celor zece oraşe 
din vecinătatea Hanohului un zid de apărare, astfel încât întregul ţinut să fie 
bine apărat. 

3. Au acţionat însă astfel încât în jurul oraşelor lor să fie ridicate 
nişte veritabile fortăreţe, care concurau serios cu cea a regelui şi a 
hanoheenilor, pentru a menţine starea de inferioritate a acestora. 

4. In continuare, cei o mie de sfetnici au căpătat o putere din ce în ce 
mai mare, devenind practic adevăraţii seniori ai Hanohului. Regele era forţat 
să facă tot ce doreau aceştia, fără să crâcnească. 

5. Am asistat astfel la naşterea unei adevărate constituţii între rege şi 
poporul său, dar şi la apariţia unei clase nobiliare şi la instaurarea unui 
sistem al castelor în care rolul cel mai de jos le revenea copiilor de la şes, 
îndeosebi bărbaţilor, care erau siliţi să execute muncile cele mai inferioare. 

6. Seniorii celor zece oraşe au decretat în scurt timp că aceşti copii 
de sex masculin nu vor fi niciodată autorizaţi să se ridice mai presus de 
rangul lor. 

7. Mai mult, ei au decretat că un bărbat aparţinând castei sfetnicilor 
sau seniorilor nu va putea lua niciodată de soţie o femeie aparţinând claselor 
inferioare, din considerente de prestigiu. 

8. Totuşi, dacă o fată de condiţie inferioară îi plăcea în mod deosebit 
unui astfel de senior, ea putea primi un titlu nobiliar de la rege. După sejurul 
de rigoare în cadrul institutului de înfrumuseţare (care era încă foarte 
apreciat la acea vreme), ea era adoptată de către suveran şi putea deveni în 
sfârşit soţia seniorului căruia i-a căzut cu tronc. 

9. Unul din avantajele cele mai apreciate ale acestui gen de adopţie 
era acela că regele trebuia să îi acorde noii sale fiice o zestre considerabilă 
din averea sa personală, considerată absolut indispensabilă pentru 
desăvârşirea înnobilării ei. 

10. Folosindu-se de astfel de mijloace, sfetnicii l-au deposedat în 
scurt timp pe rege de comorile sale, nemaiacordându-i acestuia decât o 
aparenţă a puterii regale. 

11. După circa cinci ani de la marea bătălie, toate cele zece oraşe 
dispuneau de puternice ziduri de apărare, iar după încă 10-15 ani Hanohul 
decăzuse atât de tare încât regele a început să plângă în faţa celor o mie de 
sfetnici ai săi, cărora le-a spus: 

12. „Fraţilor, ascultaţi- mă! Dacă aveţi intenţia să ne nimiciţi 
complet, luaţi-vă armele şi ucideţi-ne. Luaţi apoi toate comorile care ne-au 
mai rămas! Felul în care ne distrugeţi la ora actuală, martirizându-ne încetul 
cu încetul, dovedeşte că L-aţi uitat complet pe Dumnezeu!" 

13. Şeful sfetnicilor i-a răspuns: „înţelegem ce vrei să spui, dar cum 
altfel am putea acţiona noi, care suntem sfetnicii tăi şi ai poporului? Oare nu 
are poporul drepturi mai înalte decât regele slab al oraşului Hanoh? 

14. Dacă doreşti să îţi vezi din nou oraşul înflorind, cedează-ne 
întreaga putere. Cât despre tine, poţi rămâne regele nostru oficial, ca un fel 
de fiinţă sacră, ascunsă şi misterioasă! In acest fel, în scurt timp îţi vei vedea 
oraşul înflorind la fel ca odinioară!" 

15. Regele s-a gândit în sinea sa: „Ce pot să fac? - Dacă aceasta este 
singura posibilitate de a-mi ajuta oraşul, voi face acest sacrificiu!" 

16. într-adevăr, el a acceptat propunerea sfetnicilor săi, care au 
devenit astfel seniorii absoluţi ai oraşului Hanoh şi ai celorlalte zece oraşe, 
deci implicit ai întregii ţări. Regele era silit să semneze toate decretele pe 
care le dădeau, fără să aibă măcar posibilitatea de a le citi. 

17. De aceea, poporul era convins că toate deciziile seniorilor erau 
luate de rege. în realitate, acesta nu ştia niciodată ce semna. 

18. Consecinţa acestei constituţii a fost apariţia celei mai infame 
aristocraţii cu putinţă. 



Capitolul 137 

Dominaţia noii aristocraţii în Asia. Apariţia coloniilor şi a 
principatelor. Prinţii regenţi şi preoţii. Moartea regelui Uraniel 

(11 octombrie 1843) 

1. Aristocraţia câştiga astfel o putere din ce în ce mai mare, iar 
seniorii Hanohului au devenit din ce în ce mai despotici. Regatul lor s-a 
extins considerabil. Ei au fondat noi colonii şi au construit noi oraşe, 
populând practic întreaga Asie, cu excepţia Sihinului. 

2. Singurele regiuni care au scăpat de sub dominaţia lor au fost cele 
muntoase, greu accesibile. Chiar şi acestea au fost acaparate însă de 
horadaliţi, un popor războinic pe care îl cunoaştem din perioada lui Lameh. 
Acesta a luat în posesiunea hoardelor sale pajiştile montane. 

3. Seniorii din Hanoh au fondat astfel o sută de colonii şi de 
principate. 

4. Ori de câte ori era construit un nou oraş în centrul unei colonii, ei 
trimiteau un prinţ ales din rândurile lor. Acesta avea datoria să trimită la 
centru un tribut anual. în rest, era însă suveranul absolut al ţinutului şi al 
poporului său. 

5. Un astfel de prinţ avea simultan calitatea de regent şi cea de 
legiuitor arbitrar, fiind totodată şi singurul comerciant al oraşului, respectiv 

unicul fabricant al tuturor produselor de care avea nevoie poporul său, care 
era nevoit să cumpere totul de la el. 

6. Peste toate, exercita şi funcţia de mare preot, împotriva voinţei 
Mele, desigur. De altfel, învăţăturile religioase pe care le transmitea 
poporului nu aveau aproape nimic de-a face cu Mine, fiind mai degrabă un 
cult al personalităţii sale. Prinţul le spunea oamenilor că orice ofrandă adusă 
lui reprezenta o ofrandă adusă lui Dumnezeu, întrucât el era reprezentantul 
legitim al lui Dumnezeu pe pământ. Mai mult, îi asigura pe oameni că 
depind întru totul de el pentru obţinerea Vieţii eterne a sufletului înainte sau 
după moartea corpului fizic. 

7. Cu timpul, când populaţia unui astfel de principat devenea prea 
numeroasă, prinţul ajungea să numească un fel de sub-preoţi, care nu aveau 
însă altă autoritate decât de a predica tot ce afirma prinţul, fără a comenta în 
nici un fel aceste afirmaţii. Astfel de libertăţi au ajuns în scurt timp să fie 
chiar condamnate de către aceşti şefi de stat, iar cei care îndrăzneau să 
încalce poruncile stăpânilor lor erau supuşi la cazne grele, pentru a îşi 
„răscumpăra" astfel păcatul mortal de care se făcuseră vinovaţi. 

8. Printre aceste pedepse pe care le primeau cei vinovaţi se numărau: 
capturarea şerpilor sau uciderea unui anumit număr de tigri, de lei, de urşi, 
de hiene şi de alte animale. Uneori li se permitea condamnaţilor să îşi 
angajeze şi ajutoare suplimentare. 

9. Pedepsele mai mici constau din sacrificii, iar cazurile de 
incompatibilitate se soldau cu pedepse corporale. 

10. în ceea ce priveşte femeile, acestea erau supuse unor legi mult 
mai uşoare, a căror încălcare nu era pedepsită decât prin lovituri cu vergeaua 
pe fesele goale. 

11. Pedeapsa cu moartea nu era aplicată decât în oraşul Hanoh. 
Condamnaţii la moarte erau atârnaţi întotdeauna cu capul în jos, cu 
picioarele prinse în lanţuri şi agăţate de nişte stâlpi cu o înălţime de zece 
stânjeni, după care erau balansaţi o zi întreagă. 

12. Dacă la sfârşitul zilei cineva mai dădea încă semne de viaţă, el 
dat jos şi era eliberat. Dacă îşi revenea complet, putea pleca, iar dacă murea 
în timpul nopţii, era înmormântat în dimineaţa următoare. Pe de altă parte, 
dacă murea în timpul supliciului, în timp ce era balansat între cei doi stâlpi, 
cadavrul său era aruncat animalelor sălbatice capturate şi păstrate în cuşti. 
Moartea survenită în timpul balansării dintre stâlpi era considerată o dovadă 
clară că cel condamnat şi-a meritat sfârşitul. 

13. Toţi cei judecaţi şi condamnaţi la moarte de către prinţii vasali 
erau trimişi la Hanoh pentru a-şi executa pedeapsa. 

14. După câţiva ani, în Hanoh existau deja aproape o sută de astfel 
de balansoare ale morţii şi nu trecea o zi fără ca ele să fie puse în funcţiune. 

15. Acest guvern de aristocraţi a durat circa o sută de ani şi s-a 
încheiat odată cu moartea regelui Uraniel, care avea în acel moment vârsta 
de aproape 300 de ani. El a murit într-o mare suferinţă, dar şi-a regăsit starea 
de graţie înaintea lui Dumnezeu, de care a stat atâta timp departe. 



Capitolul 138 

Educaţia primită de cei şapte copii ai lui Uraniel. Discursul 
Domnului adresat lui Uraniel. Hanohul şi popoarele sale sunt oprimate de 
cei o mie de sfetnici. Cei doi fii ai regelui devin misionari. Moartea lui 
Uraniel 

(12 octombrie 1843) 

1. In afara celor două soţii ale sale, Uraniel a lăsat în urmă şapte 
copii, cinci fete şi doi băieţi. Toate fetele erau de o frumuseţe ieşită din 
comun, iar băieţii nişte veritabili uriaşi. Toţi cei şapte copii au fost crescuţi 
în munţi, nu la Hanoh. 

2. Explicaţia acestei educaţii superioare este simplă: atunci când, 
într-un acces de mare tristeţe, Uraniel s-a întors din nou către Dumnezeu, 
rugându-L să pună capăt suferinţei oraşului său, Domnul i-a răspuns: 

3. „Ascultă, orbule, dacă Mi-ai fi adresat această rugăminte acum 70 
de ani, aş fi putut să ţi-o îndeplinesc. Din păcate, acum este prea târziu! 

4. Este uşor să converteşti un popor stupid şi orb, aşa cum era 
poporul lui Lameh la începuturi, căci în pofida orbirii oamenilor, inima lor 
era încă deschisă şi pură. Dar un popor cu un grad atât de înalt de civilizaţie 
se consideră întotdeauna mai înţelept decât Mine. Da, el crede că nu mai are 
deloc nevoie de Mine, fiind convins că lumea s-a creat de la sine, 
dezvoltându-se treptat potrivit legilor care o guvernează, împreună cu toate 
lucrurile care se găsesc la suprafaţa ei. - Ce mai pot face Eu pentru un astfel 
de popor? 

5. Copiii Mei au părăsit cu mult timp în urmă munţii şi s-au căsătorit 
cu femeile de la şes. Au conceput împreună cu acestea copii robuşti, 
orientaţi întru totul către lumea exterioară şi care, prin forţa şi inteligenţa 
lor, au devenit seniorii şi stăpânii acestui pământ. Cum aş mai putea 
schimba Eu acum această stare de lucruri? 

6. La fel stau lucrurile şi în cazul tău. La ora actuală nu mai pot să te 
ajut, dar întrucât m-ai rugat timp de şapte ani să îţi vorbesc şi să te ajut, îţi 
voi da un sfat pentru binele copiilor tăi! 

7. Iată: în munţii sacri mai trăiesc încă Metuselah, Lameh, fiul 
acestuia, Noe, precum şi părinţii tăi. Incredinţează-le acestora educaţia 
copiilor tăi, căci dacă îi vei lăsa aici, vor fi ucişi deopotrivă spiritual şi 

trupeşte, dat fiind că sfetnicii tăi fac tot ce le stă în puteri pentru a te priva 
complet de putere. 

8. Dacă îţi vei trimite copiii în munţi, acest gest le va fi pe plac 
sfetnicilor tăi. 

9. In scurt timp îţi vor lua întreaga putere de a guverna şi te vor ţine 
prizonier, ca o pasăre în colivie; dar Eu îi voi întări pe fiii tăi în munţi, acolo 
unde mai domneşte încă o stare de puritate generalizată, iar când tu vei 
părăsi acest pământ, îi voi trimite înapoi la câmpie în calitate de învăţători 
înţelepţi ai popoarelor de aici. 

10. Dacă poporul tău va accepta să se convertească, nu îl voi 
pedepsi. Dacă va respinge însă această învăţătură, îl voi judeca în totalitatea 
lui, deopotrivă pe cei mari şi pe cei mici, pe cei tineri şi pe cei bătrâni, ba 
chiar şi animalele, şi îi voi ucide pe toţi. In final, voi crea o rasă umană nouă 
pe acest pământ purificat!" 

11. După ce a ascultat această propunere, Uraniel şi-a trimis de 
îndată copiii şi cele două soţii în munţii sacri, într-o caravană condusă de 
prietenii săi cei mai apropiaţi. 

12. întreaga familie a fost găzduită în casa lui Muthael şi a fost 
educată de mama Purista în spiritul iubirii şi devoţiunii faţă de Dumnezeu. 
Lameh, care mai era încă în viaţă, şi în special Noe, precum şi fratele său 
Mahal, s-au ocupat foarte intens de educaţia copiilor lui Uraniel, pentru ca 
aceştia să ajungă la maturitate pe placul lui Dumnezeu. 

13. Aşa cum am precizat mai devreme, când regele Uraniel a murit, 
cei o mie de sfetnici ai săi s-au grăbit să îşi împartă între ei marele regat, 
oprimând îngrozitor poporul. Ei au creat noi principate şi le-au cerut 
suzeranilor acestora un tribut exorbitant. 

14. Scopul lor era să extindă atât de mult Hanohul încât cele zece 
orăşele din vecinătate să fie încorporate în el. 

15. Acesta a fost momentul în care i-am trimis pe cei doi fii ai lui 
Uraniel, deveniţi între timp doi bărbaţi puternici, la câmpie, pentru a predica 
poporului. 

16. Ei au fost însă imediat prinşi din ordinul mai-marilor zilei, 
încarceraţi, torturaţi şi trimişi înapoi cu ordinul formal de a nu mai reveni 
niciodată, sub pretextul că poporul din Hanoh ştia mai multe despre 
Dumnezeu decât cei doi munteni stupizi! 

17. Cei doi mesageri ai Mei au fost ameninţaţi că dacă vor mai călca 
vreodată în Hanoh, vor fi spânzuraţi. 

18. întristaţi la culme, cei doi fii ai lui Uraniel s-au întors în munţi şi 
le-au povestit celor de aici ce li s-a întâmplat. 

Capitolul 139 

Părinţii patriarhi ţin sfat cu scopul de a salva ţinuturile de la şes 
(14 octombrie 1843) 



1 . Puţinii părinţi patriarhi care au mai rămas în munţi au aflat astfel 
cu oroare în ce hal au decăzut ţinuturile de la şes, care au înflorit atât de 
mult timp sub conducerea înţeleaptă a lui Lameh, a lui Tubal-Cain şi a lui 
Uraniel. 

2. Lameh i-a spus fiului său, Noe: „Dacă cei doi fii ai lui Uraniel ar 
fi fost înzestraţi cu forţa sublimă a lui Enoh sau cu aceea cu care Domnul i-a 
înzestrat pe Kisehel şi pe fraţii săi atunci când au fost trimişi pentru prima 
dată la şes, nu crezi că misiunea lor ar fi putut avea un alt succes decât în 
cazul de faţă, când nu s-au bazat decât pe forţa cuvântului lor? 

3. Fiul meu, eu ştiu că Domnul are o părere foarte bună despre tine şi 
că îţi îndeplineşte întotdeauna rugăciunile, în timp ce mie nu mi le 
îndeplineşte decât câteodată. Ştiu de asemenea că tu poţi să îi vorbeşti 
oricând doreşti, în timp ce eu trebuie să îl chem uneori zile la rând înainte de 
a-mi răspunde! 

4. Ce-ar fi dacă te-ai adresa Domnului în inima ta pentru a-i 
împărtăşi dorinţa mea? Crezi că ar consimţi să mi-o îndeplinească?" 

5. Noe i-a răspuns: „Dragul meu tată Lameh, nu cred că mai putem 
face mare lucru, căci din câte ştiu eu, în perioada în care Lameh de la şes era 
încă slujitorul Şarpelui, el era singurul locuitor din acele ţinuturi care era 
complet pervertit. îşi tiraniza poporul, care gemea sub jugul său, fiind ţinut 
prizonier, dar cel puţin acesta din urmă aspira către eliberarea sa. 

6. Singurul care trebuia convertit la acea dată era Lameh. De îndată 
ce acesta a fâcut-o, restul populaţiei s-a convertit instantaneu, odată cu el. 

7. La ora actuală situaţia se prezintă însă cu totul altfel: practic, 
inimile tuturor oamenilor de la şes se află astăzi în situaţia în care se afla 
inima lui Lameh înainte de a fi convertită. 

8. Lameh a fost judecat, iar această judecată a echivalat cu moartea. 
De aceea, el a trebuit să repare şi să învie din nou, prin propriile sale eforturi 
şi printr-o renunţare deplină la egoul său, tot ce a judecat şi a ucis în el 
convertirea miraculoasă săvârşită de Domnul prin intermediul lui Kisehel. 

9. Imaginează-ţi ce dimensiuni ar trebui să aibă însă acest miracol la 
ora actuală, când ar trebui convertite milioane de fiinţe, care sunt de o sută 
de ori mai rele în inima lor decât a fost vreodată Lameh, chiar în perioada sa 
de maximă cruzime! 

10. După părerea mea, ne-am putea declara satisfăcuţi dacă am reuşi 
să câştigăm de partea noastră câte un suflet ici şi colo, prin puterea de 
convingere a cuvântului. Nici vorbă nu mai poate fi însă de o schimbare 
globală a comportamentului acestor popoare. 

11. Acesta este motivul pentru care Domnul nu este dispus să îi 
înzestreze pe cei doi fii ai lui Uraniel decât cu puterea inteligenţei, 
trimiţându-i a doua oară în oraşul Hanoh. 

12. Dacă vor obţine cât de cât nişte rezultate pozitive, în pofida 
răutăţii şi a relei voinţe a majorităţii hanoheenilor, cu atât mai bine; dar dacă 
nu se va întâmpla aşa ceva, va trebui să lăsăm totul în seama Domnului, care 
va şti cum să procedeze aşa cum este corect şi just! - Nu eşti de acord cu 
mine?" 

13. Lameh şi-a dat seama că Noe are dreptate şi a renunţat la 
proiectul său de a-i cere Domnului să îi înzestreze pe cei doi trimişi cu 
puteri miraculoase. 

14. Cei doi au fost aşadar înzestraţi cu puterea inteligenţei divine şi 
au fost trimişi a doua oară în ţinuturile de la şes. 



Capitolul 140 

Cei doi misionari se angajează ca zidari. Ei avansează treptat, 
ajungând la funcţia de consilieri ai celor o mie 

(16 octombrie 1843) 



1. înzestraţi cu inteligenţa divină, cei doi s-au îndreptat aşadar din 
nou către Hanoh. Ajunşi aici sub acoperirea anonimatului, ei s-au angajat ca 
muncitori, participând la construirea centurii de legătură dintre Hanoh şi 
celelalte zece oraşe, considerate la acea dată nişte cartiere rezidenţiale ale 
marii metropole. 

2. Această centură era alcătuită din construcţii rectilinii care aveau 
forma unor case cu un etaj, situate de o parte şi de alta a unui drum larg şi 
protejate în exterior de ziduri de apărare. 

3. Cel mai scurt din aceste drumuri necesita o jumătate de zi de mers 
pe jos, în timp ce cel mai lung necesita o zi întreagă. 

4. Cei doi mesageri s-au angajat ca zidari la construcţia acestui ultim 
drum mai lung, care făcea legătura cu oraşul Uvrak şi care era încă 
neterminat. 

5. La drept vorbind, nu primeau nici un fel de salariu, căci la acea 
vreme munca în serviciul comunităţii era deja considerată obligatorie. Fiind 
însă zidari, aveau dreptul să îşi ia ajutoare. Cei o mie de seniori ai 
Hanohului le-au poruncit acestora din urmă, sub aceeaşi ameninţare cu 
spânzurătoarea, să asigure alternativ hrana necesară pentru zidari, astfel 
încât aceştia să nu întârzie cu lucrările considerate atât de importante. 

6. Aşa se face că cei doi mesageri erau trataţi ceva mai bine decât 
ajutoarele lor. 

7. Ei au reuşit să se distingă atât de rapid prin munca lor 
excepţională încât le-au atras atenţia seniorilor veniţi frecvent în inspecţie, 
căci construcţiile înălţate de ei erau regulate şi elegante, de parcă ar fi ieşit 
de pe o bandă rulantă modernă. 

8. Seniorii le admirau de asemenea discernământul şi folosirea 
judicioasă a materialelor de construcţie, aşa că în scurt timp i-au ridicat la 
funcţia de şefi de şantier. 

9. Când cei doi şi-au luat în primire noua funcţie, ei s-au ocupat de 
îndatoririle ce le reveneau cu atâta devoţiune şi au dat dovadă de o 
cunoaştere atât de profundă încât casele pe care le construiau se dovedeau 
adevărate capodopere inginereşti. Toată lumea se oprea să le admire şi nu se 
mai sătura să le contemple frumuseţea fără pereche. 

10. Seniorii din Hanoh au regretat sincer că nu i-au cunoscut pe cei 
doi mai devreme, într-atât le apreciau talentul. 

11. Dat fiind că mai exista încă o porţiune mare din drum de 
construit, cei doi au fost ridicaţi imediat la rangul de ingineri-şefi ai 
construcţiei, preluând sub conducerea lor întregul şantier. La fel ca şi până 
atunci, tot ce făceau ei trezea admiraţia colectivă. 

12. Când, după zece ani, această construcţie gigantică a fost 
terminată, desigur, cu ajutorul mai multor milioane de braţe puse la lucru, 
timp în care mii de oameni au murit, unii din cauza foamei, alţii din cauza 
relelor tratamente la care erau supuşi sau a epidemiilor, cei doi mesageri ai 
noştri au fost imediat numiţi în consiliul celor o mie de sfetnici, primind 
funcţia de conducători supremi ai tuturor construcţiilor din Hanoh. 

13. Datorită extinderii continue a oraşului Hanoh, nevoile 
locuitorilor săi deveneau din ce în ce mai mari, aşa că seniorii au fost nevoiţi 
să le impună prinţilor din provincii să plătească un tribut din ce în ce mai 
greu. Când nu au mai putut să plătească tributul, prinţii s-au revoltat. Unii 
dintre ei au trecut la violenţe deschise, în timp ce alţii au fugit în alte ţări. 

14. In urma acestei revolte, Hanohul a cunoscut o perioadă de mare 
sărăcie, căci nu mai dispunea de nici o resursă pentru a se apăra de foamete. 

15. In acest moment, puternicii seniori i-au consultat pe cei doi 
consilieri principali, pe care i-au întrebat ce puteau face pentru a salva 
oraşul. 

16. Cei doi au cerut un răgaz de şapte zile, spunând: „O întrebare atât 
de importantă necesită o reflecţie pe măsură. De aceea, avem nevoie de 
şapte zile pentru a putea veni cu un plan corespunzător". 



Capitolul 141 

Discursul celor doi mesageri în faţa consiliului reunit 

(17 octombrie 1843) 

1. După trecerea celor şapte zile, seniorii s-au reunit din nou în 
consiliu, iar cei doi mesageri, în noua lor calitate de înalţi demnitari, au 
apărut la tribună şi au vorbit astfel, susţinându-se reciproc: 

2. „După o reflecţie profundă, am ajuns la concluzia fermă că trebuie 
să modificăm constituţia statului; ce-i prea mult e prea mult! 

3. Oraşul nostru, Hanoh, s-a extins colosal de mult. Era deja prea 
mare chiar sub domnia lui Uraniel. Dacă nu s-ar fi luat nefericita decizie de 
a-1 înconjura cu aceste ziduri de apărare, oraşul ar fi încă înfloritor! 

4. La ora actuală, el se află foarte aproape de declinul absolut, deşi 
este cel mai vechi oraş de pe pământ, lucru pe care îl cunoaşteţi la fel de 
bine ca şi noi! 

5. Să reflectăm: noi suntem practic o mie de regi care domnesc 
împreună! Fiecare dintre noi avem propria noastră curte alcătuită dintr-o mie 
de persoane de ambele sexe care se ocupă de îndatoririle noastre şi ne aduc 
omagiul cuvenit, ceea ce dă un total de un milion de persoane! Nici una din 
aceste persoane nu munceşte la câmp, dar toate doresc să trăiască 
confortabil! 

6. In aceste condiţii, vă întrebăm: cine poate furniza toată pâinea 
necesară pentru o mulţime atât de mare de oameni care nu muncesc? 

7. Dar să continuăm! In fiecare din cele zece cartiere rezidenţiale ale 
oraşului trăiesc câte o sută de mii de stagiari, soldaţi şi servitori inactivi ai 
înalţilor funcţionari şi ai numeroşilor aristocraţi. 

8. Nici unul din aceşti oameni nu ridică un deget pentru a lucra 
pământul, dar cu toţii doresc să trăiască în condiţii optime! Viaţa lor ar fi 
într-adevăr ideală, dar cine le-o poate asigura dacă nimeni nu lucrează 
pământul? 

9. Să mergem mai departe! Noi dispunem de zece institute de 
înfrumuseţare în marele nostru oraş; fiecare dintre ele este plin până la refuz, 
găzduind nu mai puţin de 10-20.000 de femei, la care se adaugă şi miile de 
profesori şi servitorii care deservesc institutele. Toţi aceşti oameni au 
pretenţia să mănânce cât mai bine, dar nu au habar cine le procură pâinea 
cea de toate zilele! 

10. Nu ne vom opri nici aici! In acest imens oraş trăiesc, după 
calculele noastre, de două ori câte o sută de mii de familii nobile cu 
servitorii lor, ceea ce dă un total de aproape trei milioane de oameni. Nici 
aceştia nu au atins vreodată în viaţa lor pământul, dar doresc să se hrănească 
cu pâine din belşug! 

11. Şi lucrurile nu se opresc aici! Datorită acestei politici inutile de 
extindere continuă a oraşului nostru, solul a fost distrus, căci oriunde se 
înalţă o casă frumoasă, grâul nu mai poate creşte. 

12. Pe de altă parte, clădirile atât de magnifice îi atrag în oraş pe 
locuitorii mai înstăriţi de la ţară, care înainte lucrau la cultivarea pământului. 
Aceştia îşi cumpără case şi locuiesc în ele, trăind din veniturile lor, dar nu 
mai dispun de un teren pe care să-1 muncească şi să îşi câştige astfel hrana, 
preferând să cumpere lucrurile de care au nevoie. 

13. Nimeni nu poate contesta aceste fapte, dar dacă lucrurile vor 
continua în acelaşi fel, respectiv dacă 10 până la 20 de familii vor continua 
să se instaleze zilnic în oraş, de unde vom mai putea cumpăra pâinea 
necesară pentru susţinerea lor, dacă toţi oamenii de la ţară vor deveni 
orăşeni semi-aristocraţi şi leneşi, sau cel puţin servitorii acestora? 

14. Pe de altă parte, noi pretindem tribut după tribut de la vasalii 
noştri, atrăgând asupra noastră ura şi dispreţul acestora. Ei preferă să fugă în 
ţări străine sau să se revolte în faţa revendicărilor noastre. 

15. întrebare: cine ne poate livra în aceste condiţii hrana de care 
avem nevoie? 

16. După cum v-am demonstrat, nu mai putem continua să trăim pe 
baza constituţiei publice existente la ora actuală. In continuare, deliberaţi 
asupra acestor afirmaţii pe care le-am făcut în deplină cunoştinţă de cauză, 
după care vă vom oferi şi soluţiile prin care poate fi remediată această 
situaţie dezastruoasă. 

17. Atât am avut de spus, într-un deplin acord cu adevărul cel mai 
strict şi cu tot respectul datorat înaltelor voastre funcţii senioriale". 



Capitolul 142 

Planul de salvare al mesagerilor şi punerea lui în aplicare 

(18 octombrie 1843) 



1 . Când cei doi au încetat să mai vorbească, aşteptând ca seniorii să 
delibereze pe marginea celor spuse de ei, întreaga adunare s-a ridicat în 
picioare şi i-a implorat să continue; căci consilierii şi-au dat pe loc seama de 
profunzimea adevărului conţinut în declaraţiile lor şi doreau să afle mai 
multe, în special în ce constau mijloacele propuse pentru a remedia 
inevitabila catastrofă. 

2. Atunci, cei doi au luat din nou cuvântul, vorbind la unison sau 
completându-se reciproc: „De vreme ce aşa stau lucrurile, continuaţi să ne 
ascultaţi, o, voi, consilieri supremi! Vă garantăm cu propria noastră viaţă că 
ceea ce vă vom spune este întru totul adevărat: dacă acest proiect nu va fi 
pus imediat în aplicare, nu vor trece mai mult de 15 zile până când acest 
oraş va număra un milion de cadavre şi va fi martorul unei revolte populare 
împotriva voastră cum nu s-a mai văzut vreodată pe pământ. Oamenii se vor 

ucide reciproc, iar noi vom fi primii ucişi. Mulţimea nu se va opri până când 
nu se va sătura cu sângele şi cu carnea noastră! 

3. Pentru a evita, sau mai degrabă pentru a preveni aceste 
evenimente teribile pe punctul de a se declanşa, nu avem la dispoziţie decât 
următoarele posibilităţi, şi chiar şi acestea doar pentru un timp extrem de 
limitat. 

4. Prima măsură pe care ar trebui s-o luăm constă în a ne debarasa 
cât mai repede cu putinţă de aceste institute destinate înfrumuseţării 
femeilor şi care ne-au adus la ruină, prin trimiterea unor mesageri rapizi în 
toate direcţiile pentru a-i anunţa pe oameni că pot obţine gratuit toate aceste 
frumuseţi, inclusiv o parte substanţială din comorile acumulate în aceste 
institute pentru traiul acestora. 

5. Profesorii şi artiştii trebuie să părăsească ţara, însoţiţi fiecare de 
cel puţin trei femei. Acestea vor putea lua cu ele ceva podoabe şi merinde, şi 
vor constitui proprietatea bărbaţilor care le vor lua cu ei. Pământul este 
mare, iar munţii sunt aproape în întregime depopulaţi. De aceea, vor găsi cu 
siguranţă din ce să trăiască. 

6. In continuare, va trebui să dărâmăm aceste stabilimente uriaşe, 
transformând marile suprafeţe de sub ele în grădini fertile, care vor produce 
suficientă hrană într-un singur an pentru zece mii de persoane care nu se tem 
să muncească pământul. 

7. Există în oraşul nostru un număr uriaş de leneşi care se consideră 
aristocraţi, dar nu au nici o altă calitate decât limba lor mincinoasă. Aceştia 
trebuie alungaţi din oraş! Fiecăruia ar trebui să i se dea o femeie şi câteva 
monede de aur, şi astfel oraşul nostru se va uşura cu câteva sute de mii de 
locuitori complet inutili. 

8. Dacă ne vor întreba unde trebuie să se ducă, le vom indica drumul 
care duce către munţi, iar ei se vor putea stabili acolo! 

9. In mod similar, am putea reduce numărul gărzilor noastre de corp 
de la o mie la o sută. Celor disponibilizaţi le vom asigura provizii pentru o 
jumătate de an şi vom goli astfel oraşul de un mare număr de consumatori 
inutili. In acest fel, adevăraţii cetăţeni ai oraşului se vor putea aproviziona 
într-o manieră mult mai naturală. 

10. Le vom explica însă acestor cetăţeni că pentru a-şi câştiga traiul 
va trebui mai întâi să transforme toate marile palate ale oraşului în grădini 
fertile, în al doilea rând să planteze copaci fructiferi pe marginea străzilor 
cele mai spaţioase, în al treilea rând să transforme în grădini inclusiv 
balcoanele caselor lor, în al patrulea rând să procedeze la fel şi cu marele zid 
care împrejmuieşte oraşul şi care poate produce fructe şi legume pentru o 
sută de mii de persoane, în al cincilea rând să construiască cimitire în afara 
oraşului şi a câmpurilor cultivabile, iar în al şaselea rând să dărâme fiecare 
clădire inutilă şi să transforme terenul de sub ea într-o grădină. Prin toate 

aceste transformări, vom reuşi într-un singur an să ajungem la o situaţie 
economică pentru care alţii ne-ar putea invidia! 

1 1 . Dacă veţi fi de acord cu aceste propuneri, ne vom putea ocupa 
imediat de punerea lor în aplicare şi vom vedea mai apoi ce se va întâmpla". 

12. Propunerile celor doi au fost aplaudate la scenă deschisă şi s-a 
trecut la aplicarea lor chiar în aceeaşi zi. In numai 15 zile, aspectul oraşului 
Hanoh s-a schimbat radical: el a fost golit de o mare parte a locuitorilor săi, 
astfel încât un observator venit din afară s-ar fi crezut într-o pădure de case 
părăsite. Populaţia rămasă, al cărei număr se ridica la două milioane de 
persoane, era alcătuită numai din cetăţeni zeloşi, care făceau tot ce le stătea 
în puteri pentru a transforma toate terenurile disponibile în grădini. 

Capitolul 143 

Alte propuneri de reformă ale mesagerilor. Cererea lor de a 
redeschide templele şi de a reinstaura cultul lui Dumnezeu. Cearta din 
consiliul celor o mie 

(19 octombrie 1843) 

1 . In decurs de numai un an, ordinea a fost restabilită în Hanoh, iar o 
parte din prinţii coloniilor au reînceput să trimită către metropolă un tribut 
moderat, fapt care a ajutat foarte mult populaţia din capitală, care era acum 
mult redusă. Aceste contribuţii venite din exterior erau cât se poate de 
binevenite, îndeosebi atunci când grădinile locale nu dădeau suficiente 
legume şi fructe. Atunci, consiliul celor o mie s-a reunit din nou, pentru a 
afla noile reguli de conduită propuse de cei doi mesageri. 

2. După ce consiliul s-a reunit, cei doi au fost rugaţi să se pună în 
slujba interesului general şi să vină cu noi proiecte care să fie examinate de 
membrii consiliului. Atunci, cei doi s-au ridicat în picioare şi au spus: 

3. „Dacă aşa stau lucrurile, ascultaţi-ne din nou, eminenţi consilieri 
ai oraşului Hanoh! Aşa cum v-aţi putut convinge, tot ce am propus data 
trecută s-a realizat şi proiectele noastre au fost încununate de succes. Acest 
succes va continua şi va deveni din ce în ce mai mare dacă ceea ce am 
început va fi dus la bun sfârşit. De acest lucru puteţi fi absolut siguri! 

4. Vasalii noştri vor fi din nou gata să verse în cuferele noastre 
impozitele cuvenite, dar numai dacă le vom diminua progresiv, în măsura în 
care vom începe să obţinem din ce în ce mai produse în spaţiile cultivate din 
interiorul oraşului, dublându-ne randamentul şi asigurându-ne astfel parţial 
nevoile. 

5. Pe de altă parte, noul nostru mod de viaţă, mult mai simplu, nu va 
mai atrage atât de mulţi coloni în oraşul nostru, ci doar cumpărători ai 

produselor noastre, în condiţiile în care vom accepta să le vindem la un preţ 
rezonabil, nu excesiv! 

6. In acest fel, noi şi descendenţii noştri (dacă aceştia ne vor urma 
exemplul) ne vom putea păstra oraşul - cel mai vechi şi mai respectabil oraş 
din lume - într-o stare de prosperitate continuă, şi nici un locuitor al său nu 
se va mai putea plânge vreodată că nu are ce mânca! 

7. Mai mult, dacă vom renunţa la dorinţa noastră de a ne îmbogăţi pe 
socoteala popoarelor străine, iar acestea nu vor mai fi atrase de bogăţia 
noastră, ci doar de activităţile noastre, care se vor rezuma la îndeplinirea cu 
bucurie a obligaţiilor ce ne revin ca cetăţeni ai oraşului, nici un popor din 
lume nu va mai fi tentat vreodată să ne aservească şi să ne fure comorile, 
pentru simplul motiv că nu vom mai dispune de astfel de comori. In caz 
contrar, vom fi tot timpul expuşi atacurilor lor, în scopul de a ne prăda. 

8. Toate aceste afirmaţii sunt calculate exact, iar fericirea oraşului 
Hanoh stă scrisă cu litere de bronz! 

9. Există totuşi un factor pe care nu l-am menţionat încă şi de care 
depinde întreaga realizare a proiectului nostru. L-am păstrat pentru final 
pentru a ne încununa astfel spusele! 

10. Acest factor se referă la întoarcerea noastră, cu cea mai mare 
seriozitate, către Dumnezeu cel atotputernic. Noi trebuie să îl recunoaştem 
pe acest Dumnezeu unic al strămoşilor noştri, dar mai presus de orice, 
trebuie să învăţăm să îl iubim şi să îl adorăm! 

11. Fără El, chiar şi cele mai înţelepte consilii ale noastre vor fi 
reduse la zero şi vor fi suficienţi doar câţiva ani pentru a ajunge într-o stare 
mai dezastruoasă decât cea din care tocmai am ieşit! 

12. De aceea, va trebui să redeschidem cele două temple ale lui 
Lameh şi să-i aducem în ele lui Dumnezeu, Domnul nostru unic, 
recunoştinţa şi rugăciunile pe care i le datorăm!" 

13. Auzind aceste propuneri, numeroşi consilieri au început să facă 
scandal. Totuşi, o parte considerabilă a consiliului a fost de acord cu cei doi, 
ba chiar a solicitat construirea mai multor temple. 

14. Opozanţii nici nu au vrut să audă de această idee şi au propus ca 
inclusiv terenul de sub cele două temple să fie transformat în grădini. 
Neînţelegerile dintre cele două tabere au creat în curând o adevărată 
discordie în sânul consiliului. 



Capitolul 144 

Cei doi sfetnici înţelepţi sunt consultaţi din nou. Proiectul de 
reformă adoptat de consiliu este orientat către lumea exterioară. Cei doi 
mesageri se întorc în munţi 

(21 octombrie 1843) 

1. A trecut un an întreg fără ca cele două tabere să ajungă la vreo 
înţelegere. De aceea, consilierii nu au găsit nici o altă soluţie decât să îi 
cheme din nou în faţa lor pe cei doi sfetnici înţelepţi pentru a afla de la 
aceştia dacă există vreo cale de ieşire din acest conflict ce nu putea decât să 
degenereze. 

2. Cele două tabere antagoniste căzuseră de acord că recunoaşterea 
unui Dumnezeu, iar în caz de necesitate chiar a mai multor zei, era absolut 
necesară pentru păstrarea ordinii în rândul populaţiei, dar consilierii nu îşi 
doreau o cunoaştere divină bazată pe o credinţă oarbă, care să se manifeste 
prin predici golite de semnificaţie, ci pe o credinţă bazată pe ştiinţa cea mai 
pură, adică pe cercetările făcute asupra naturii, în domeniul matematicii, al 
filozofiei şi al unor reprezentări artistice demne de Dumnezeu! 

3. In acest fel, populaţia putea obţine o învăţătură solidă şi 
convingătoare, fără să se bazeze exclusiv pe o credinţă oarbă şi întunecată, 
axată pe misticism şi incapabilă să demonstreze în vreun fel existenţa lui 
Dumnezeu, pornind de la premisa că acest misticism nu putea dura decât 
atâta vreme cât propovăduitorii respectivei religii vor rămâne în viaţă. Dacă 
aceşti propovăduitori s-ar fi întors în ţărâna din care s-au născut, luând cu ei 
toate doctrinele lor, populaţia s-ar fi simţit înşelată şi privată de Dumnezeul 
ei. Dacă ea ar fi fost înşelată de mai multe ori în acest fel, după o vreme 
nimeni nu ar mai fi putut fi convins să creadă în Dumnezeu! 

4. Marea majoritate a celor o mie de consilieri au căzut de acord 
asupra acestei perspective, dar nimeni nu ştia cum putea fi pusă aceasta în 
practică într-o manieră adecvată. De aceea, marea adunare s-a adresat din 
nou celor doi înţelepţi ai noştri. 

5. Ajunşi în faţa seniorilor, aceştia au declarat: „Eminenţi consilieri 
ai marelui oraş Hanoh! Acum un an, v-am prezentat un plan judicios, dar voi 
l-aţi respins! Ce altceva am putea face pentru voi? 

6. Indiferent de situaţie, există o singură perspectivă absolut justă şi 
autentică; la fel stau lucrurile şi în cazul lui Dumnezeu! 

7. Noi v-am prezentat proiectul nostru, dar voi l-aţi respins şi aţi 
adoptat un altul, pe care l-aţi considerat mai justificat decât al nostru. In 
acest caz, puneţi-1 în aplicare după bunul vostru plac şi convingeţi-vă singuri 
de consecinţele care vor decurge din el! Veţi recolta astfel ce aţi semănat! 

8. In ceea ce ne priveşte, nu dorim să participăm în nici un fel la 
proiectul vostru, dar nici să vă împiedicăm în vreun fel să vă puneţi în 
aplicare planurile. 

9. Acţionaţi cu învăţătura divină la fel cum aţi procedat în cazul 
prinţilor din coloniile voastre, cărora le-aţi dat precepte diferite legate de 
Dumnezeu, pentru a-i deosebi mai uşor unii de ceilalţi şi pentru a vă percepe 
astfel mai comod impozitele şi taxele, - şi vi se va întâmpla exact ce vi s-a 
întâmplat cu vasalii voştri. 

10. Până acum, aţi avut suficient timp ca să vă convingeţi că tot ce v- 
am spus era pe cât de uşor realizabil, pe atât de util pentru oraşul vostru. 

11. Nu ne-am înşelat niciodată şi am acţionat numai în interesul 
vostru, fără a menţiona măcar un singur cuvânt care să fie în propriul nostru 
avantaj. 

12. In acelaşi spirit, am făcut tot ce ne-a stat în puteri pentru a 
concepe planul referitor la cunoaşterea şi la venerarea lui Dumnezeu pe care 
vi l-am prezentat acum un an. Din păcate, voi l-aţi interpretat în fel şi chip, 
încă de la început, după care v-aţi ciondănit între voi timp de un an de zile, 
iar în final aţi ajuns la cea mai proastă soluţie cu putinţă! 

13. Noi nu cunoaştem nici un mijloc prin care planul vostru să poată 
fi pus în aplicare, aşa că nu vă putem ajuta în nici un fel. 

14. De aceea, faceţi după bunul vostru plac. în ceea ce ne priveşte, 
timpul nostru în mijlocul acestui popor s-a scurs. Vă vom părăsi şi nu vă 
vom cere nici un salariu, ca să vă daţi astfel seama că tot ce am făcut a fost 
exclusiv pentru binele vostru. 

15. Dacă cineva dintre voi doreşte să vină împreună cu noi în munţi, 
să o facă până nu va fi prea târziu!" 

16. După care cei doi au părăsit marea sală a consiliului şi, însoţiţi de 
servitorii lor, s-au întors în ţara lor de origine. 

Capitolul 145 

întoarcerea mesagerilor. Ei povestesc ce li s-a întâmplat. 
Rugăciunea adresată de Lameh Domnului, care trimite zece mesageri către 
ţinuturile de câmpie 

(23 octombrie 1843) 



1. Când cei doi mesageri au ajuns pe platoul montan, ei le-au 
povestit lui Lameh, care era încă în viaţă, lui Noe şi fratelui acestuia, Mahal, 
tot ce s-a petrecut în ţinuturile de la şes. în final, i-au întrebat dacă s-a 
stabilit cineva în împrejurimi în ultimii trei ani. 

2. Lameh le-a răspuns: „Dragii mei copii, răspunsul la întrebarea 
voastră nu este deloc dificil, căci în toată regiunea noastră, care se întinde 
suficient de mult pentru a nu putea fi parcursă decât mergând zile la rând, nu 
am întâlnit niciodată vreun suflet străin! Acesta este purul adevăr! 

3. Povestea voastră merită însă întreaga noastră atenţie, căci din ea 
rezultă în mod evident că, în cel mai scurt timp, întreaga populaţie din 
ţinuturile de la şes va trece fie la idolatrie, fie la un ateism absolut. 

4. O, Doamne şi Părinte, binevoieşte şi sfătuieşte-ne pe noi, copiii 
Tăi slabi! învaţă- ne ce putem face pentru a readuce aceste popoare pe calea 
cea dreaptă!" 

5. Atunci, Domnul i-a răspuns, şi fiecare a putut auzi distinct 
cuvintele Sale: „Mergeţi în regiunea de la Miazăzi! Acolo se află încă 107 
familii dispersate. Aceştia sunt descendenţii celor şapte bărbaţi pe care i-am 
trimis odinioară la Hanoh, în epoca lui Lameh, pentru a-i predica acelui oraş 
pierdut să se pocăiască. 

6. Veţi întâlni în rândul acestor familii zece tineri cu o constituţie 
robustă, care nu şi-au luat încă soţii. Lameh, aşează-ţi mâinile pe ei în 
numele Meu, iar Eu îi voi umple cu un foc miraculos! în acest fel, oriunde 
vor face apel la puterea elementului foc atunci când se vor afla la câmpie, 
acesta le va asculta comanda şi va distruge tot ce vor dori ei! 

7. Odată înzestraţi cu această putere, aceşti bărbaţi vor coborî la şes 
şi vor predica pretutindeni doctrina căinţei, vreme de şapte ani. în cazul în 
care cineva doreşte să-i ia în captivitate, tot ce trebuie să facă va fi să se 
înconjoare de un cerc de foc, cu ajutorul căruia îşi vor putea îngenunchea 
duşmanii şi le vor putea distruge armele. 

8. Dacă populaţia de la şes se va converti în decursul acestor şapte 
ani, trimişii Mei vor rămâne acolo în calitate de preoţi. Dacă populaţia nu se 
va converti însă, vor trebui să înconjoare templele Mele din Hanoh cu un 
cerc de foc imposibil de stins, după care se vor putea întoarce în munţi! - 
Aşa să fie! 

9. începând din acel moment, îmi voi întoarce faţa de la oamenii de 
la şes, pentru a nu vedea ce li se va întâmpla! Amin". 

10. După aceste cuvinte, micul grup s-a ridicat şi s-a îndreptat fără să 
mai întârzie către regiunea de miazăzi, pentru a-i căuta pe cei zece bărbaţi 
menţionaţi. 

1 1 . De îndată ce i-au găsit, bătrânul Lameh a făcut ce i-a poruncit 
Domnul. Cei zece au simţit pe loc puterea ce le-a fost conferită şi s-au 
îndreptat către câmpie, însoţiţi de numeroasele binecuvântări ale celor 
apropiaţi. 



Capitolul 146 

Indicaţii referitoare la perioadele menţionate în textele spirituale. 
Primirea mesagerilor la Hanoh 

(24 octombrie 1843) 



1. Intre momentul de întoarcere al celor doi fii ai lui Uraniel şi cel de 
plecare al celor zece mesageri s-au scurs circa doi ani, deşi relatarea de mai 
sus poate conduce cu gândul că totul s-a petrecut într-o singură zi. 

2. Am indicat acest fapt pentru vă permite să înţelegeţi mai bine suita 
evenimentelor, căci în limbajul spiritual faptele sunt menţionate adeseori ca 
şi cum s-ar fi produs într-o singură zi, chiar dacă, din perspectiva terestră, 
ele au fost separate de mai mulţi ani. 

3. Chiar şi în sfânta Scriptură se menţionează adeseori expresia: „Şi 
în aceeaşi zi...", deşi evenimentul relatat a avut de multe ori nevoie de ani 
întregi pentru a avea loc. 

4. Aceste câteva explicaţii au menirea să vă faciliteze mai buna 
înţelegere a relatării noastre. 

5. Ce primire credeţi că li s-a rezervat mesagerilor noştri la Hanoh, şi 
cum au reuşit ei să ajungă în acest oraş într-un timp atât de scurt? 

6. De-abia ajunşi la porţile oraşului, ei au fost imediat arestaţi şi 
chestionaţi în detaliu, potrivit reglementărilor în vigoare, pentru a afla care 
este locul lor de provenienţă. Au fost întrebaţi chiar dacă aveau un paşaport 
valabil, căci la acea vreme, în Hanoh exista deja o poliţie foarte bine 
organizată. 

7. Dar mesagerii le-au răspuns autorităţilor: „Am fost trimişi de Sus 
pentru mântuirea voastră, iar paşaportul nostru este Dumnezeu, Domnul 
cerului şi al pământului! 

8. Am venit să vă predicăm cea mai strictă şi mai severă penitenţă! 
Dacă nu veţi dori să vă convertiţi, inevitabila judecată a lui Dumnezeu vă va 
anihila complet cu toată forţa mâniei Sale!" 

9. Aceste cuvinte deloc măgulitoare au fost prea mult pentru forţele 
de poliţie însărcinate cu paza zidurilor de apărare. Acestea i-au acuzat pe cei 
zece de ofensă adusă autorităţii marelui consiliu şi i-au tratat ca pe nişte 
agitatori ai poporului şi ca pe nişte partizani ai prinţilor străini. 

10. Puterea focului le-a venit însă în ajutor, iar în clipa în care gărzile 
au încercat să pună mâna pe ei, din pământ au ţâşnit flăcări care le-au silit să 
se retragă în mod ruşinos către interiorul oraşului, fapt care le-a permis 
mesagerilor noştri să intre fără probleme în oraş. 

11. Intre această poartă a metropolei şi reşedinţa placată cu aur a 
celor o mie de consilieri mai era încă aproape o zi de mers pe jos. Prinţii 
avuseseră grijă să plaseze deasupra lor un rege fictiv, care nu avea nici un 
fel de putere reală, alta decât de a le confirma deciziile. 

12. Dat fiind că mesagerii noştri nu puteau ajunge în aceeaşi zi la 
castelul placat cu aur, ei au fost nevoiţi să înnopteze într-unui din 
numeroasele hanuri recent construite, urmând să încerce să se apropie de 
palat a doua zi. 

13. Maniera în care au fost găzduiţi în timpul acestei prime nopţi a 
marcat punctul de plecare al unei lungi serii de primiri similare care le-au 
fost rezervate în timpul întregii lor şederi la Hanoh. Gărzile care au fugit din 
faţa lor au avut grijă să povestească ce li s-a întâmplat, oferindu-le tuturor o 

descriere detaliată a celor zece mesageri. De aceea, nu-i de mirare că, odată 
ajunşi la han, ei au fost întâmpinaţi cu foarte multă rezervă. 

14. Când au cerut ceva de mâncare şi un loc de cazare peste noapte, 
gazdele lor au luat-o la fugă, iar când au căutat singuri o cameră în care să 
doarmă, au constatat că toate porţile erau ferecate; căci oamenii se temeau 
că ei doresc să dea foc hanului. 

15. Aşa s-a petrecut primul lor contact cu marele oraş. 



Capitolul 147 

Impecabila organizare poliţienească a statului Hanoh. Armata o ia 
la fugă în faţa celor zece mesageri 

(25 octombrie 1843) 



1. Aşa cum probabil v-aţi imaginat deja, gardienii de pe zidurile de 
apărare nu au fugit care încotro, ci s-au îndreptat glonţ către palatul celor o 
mie de seniori. 

2. Dacă circumstanţele ar fi fost altele, fuga lor nu ar fi fost necesară, 
căci organizarea poliţienească a statului Hanoh era atât de bine pusă la punct 
încât, prin comparaţie cu ea, sistemele moderne de spionaj şi de represiune 
nu reprezintă decât nişte organizaţii de amatori. 

3. Mai întâi de toate, fiecare proprietar de casă era obligat să 
întreţină pe cheltuiala sa poliţistul care îi supraveghea locuinţa. 

4. In al doilea rând, cetăţenii oraşului trebuiau să susţină financiar 
cele două sau trei secţii de poliţie plasate pe strada lor, al căror unic scop era 
de a aduna toate informaţiile mai deosebite şi de a le raporta la curte. 

5. Toate străzile oraşului aveau nume. Casele erau numerotate, iar 
proprietarii lor aveau două nume, unul specific casei şi altul al lor personal. 

6. In plus, fiecare stradă şi fiecare loc avea propria sa culoare după 
care puteau fi recunoscute, iar locuitorii oraşului trebuiau să poarte costume 
adecvate. Proprietarul unei case avea dreptul să îşi decoreze partea de sus a 
hainelor cu o bucată micuţă de metal aurit pe care era înscris numărul 
locuinţei sale. Ceilalţi locuitori trebuiau să poarte numărul casei în care erau 
găzduiţi pe o bucată de pânză albă fixată de hainele lor. 

7. Aceste măsuri de precauţie luate de poliţişti le permiteau acestora 
să aresteze imediat (prin intermediul gardienilor străzilor) toate persoanele 
care au comis o infracţiune cât de mică, indiferent unde. Le conduceau apoi 
către casa în care locuiau, al cărei proprietar era obligat să plătească o 
amendă supraveghetorilor străzilor şi o alta la biroul de supraveghere al 
locului în care fusese comis delictul. 

8. Dat fiind că o treime din amenda plătită era reţinută la secţiile de 
poliţie, iar poliţiştii aveau dreptul să stabilească în mod arbitrar ce acte erau 
contrare reglementărilor în vigoare şi trebuiau pedepsite, vă puteţi imagina 
fără prea mare greutate la ce excese se puteau deda aceştia. Practic, nu exista 
proprietar de casă care să nu fie nevoit să achite zilnic câte o amendă sau 
alta. 

9. La rândul lui, proprietarul avea dreptul să ceară despăgubiri de la 
chiriaşii săi, dar dacă aceştia rămâneau faliţi, el putea aştepta mult şi bine 
fără să mai primească ceva de la aceştia. 

10. Dacă un hangiu oferea găzduire unor străini fără să informeze 
imediat autorităţile de supraveghere, se considera că a comis o infracţiune 
gravă, care trebuia imediat pedepsită. 

1 1 . Aşa se explică de ce hangiul nostru a fugit de îndată la biroul de 
supraveghere, unde le-a povestit poliţiştilor tot ce a remarcat la cei zece 
mesageri, inclusiv ce aflase despre ei de la gardienii de la poarta oraşului. 

12. începând din acel moment, zvonurile referitoare la apariţia unor 
oameni de foc s-au răspândit în întregul oraş. Gardienii care dăduseră bir cu 
fugiţii au avut la rândul lor grijă să prezinte faptele într-un raport în care au 
exagerat cât au putut realitatea. Ca urmare a acestor evenimente, chiar de a 
doua zi în oraş a fost decretată starea de război, iar soldaţii au primit ordin 
să se îndrepte către hanul în care se odihneau mesagerii noştri. 

13. In dimineaţa respectivă, mai multe mii de soldaţi înarmaţi cu 
suliţe şi cu lance au asediat hanul, iar hangiul le-a spus oaspeţilor săi: „Ieşiţi 
şi apăraţi- vă, dacă puteţi, împotriva acestor câteva mii de suliţe şi de lance!" 

14. Cei zece mesageri au simţit atunci că sunt întăriţi, aşa că s-au 
ridicat în picioare şi au făcut apel la puterea focului. Instantaneu, din pământ 
au ieşit flăcări mari, care s-au răspândit pe strada din faţa hanului, punând pe 
fugă soldaţii. Şi astfel, mesagerii noştri au rămas singuri, preamărind 
atotputerea lui Dumnezeu. 

15. Copleşit de uimire, hangiul a căzut la picioarele lor, căci era 
absolut convins că erau fie zei coborâţi pe pământ, fie spirite ale focului care 
doreau să distrugă întregul oraş. 

Capitolul 148 

Discuţia dintre mesageri şi hangiu. Cei zece se îndreaptă către 
palatul de aur. Al treilea miracol: incendierea zidurilor de apărare 

(26 octombrie 1843) 



1 . Dar cei zece i-au spus hangiului: „Ridică-te şi nu ne lua drept ce 
nu suntem! Nu suntem nici zei, nici spirite ale focului, ci oameni la fel ca 
tine, care vin din munţi. Dumnezeu ne-a înzestrat cu această putere exclusiv 

pentru binele vostru, ca să recunoaşteţi astfel în noi trimişii Lui autentici şi 
pentru a vă converti la dreapta credinţă propovăduită de noi. 

2. Dacă o veţi face, veţi fi scutiţi de iminenta judecată a lui 
Dumnezeu. In schimb, dacă veţi refuza, vă veţi da seama prin intermediul 
forţei care sălăşluieşte în noi că mânia divină a început deja să se abată 
asupra voastră; căci focul cu care suntem înzestraţi este asemănător mâniei 
lui Dumnezeu! 

3. Ieri seară, te-am rugat să ne dai ceva de mâncare. De ce nu ai 
fâcut-o? Credeai cumva că nu ne vom plăti datoria? 

4. O, ascultă, noi suntem purtătorii unor bogăţii celeste, şi te-am fi 
răsplătit din plin! 

5. In schimb, tu ţi-ai baricadat uşa care dă la camera cu provizii. De 
aceea, ne vom baricada şi noi camera comorilor pe care le posedăm. 
Rămâne de văzut în ce măsură vei mai putea primi bogăţiile pe care ni le-a 
dat Dumnezeu însuşi pentru a le distribui din abundenţă asupra acestui 
oraş!" 

6. Hangiul le-a răspuns: „Bine, dar nu vă cunoşteam, iar legile 
infame pe care suntem nevoiţi să le respectăm ne cer să manifestăm cea mai 
mare prudenţă în privinţa străinilor. Chiar şi cea mai mică neglijenţă din 
partea noastră atrage după sine cele mai crunte pedepse. De aceea, vă rog, 
fiţi indulgenţi cu mine, căci am fost forţat să acţionez în acest fel faţă de voi, 
din cauza acestor legi pe care nu le puteam încălca! 

7. De altfel, vă pot pregăti imediat ceva de mâncare. De acum înainte 
vă voi găzdui şi voi avea grijă să nu vă lipsească nimic pe întreaga durată a 
sejurului vostru în oraşul Hanoh; căci de când am văzut puterea de care 
dispuneţi, nu mă mai tem de judecata autorităţilor. Intoarceţi-vă în casa mea 
şi veţi primi aici mâncare şi găzduire. Cele mai frumoase camere şi cele mai 
frumoase paturi ale mele vă vor sta de acum înainte în permanenţă la 
dispoziţie! Dar nu mă părăsiţi după această ameninţare, vă implor, dragii 
mei oaspeţi, în numele iubirii Dumnezeul vostru atotputernic!" 

8. Atunci, mesagerii i-au răspuns: „Dumnezeu, Domnul nostru, este 
plin de compasiune faţă de toţi păcătoşii care se căiesc, îşi conştientizează 
cu oroare greşeala şi îşi întorc pentru totdeauna faţa de la ea! 

9. De aceea, ne vom dovedi şi noi la fel de concilianţi. Te iertăm 
aşadar pentru comportamentul tău şi îţi acordăm dreptul de a te bucura de 
comorile celeste. 

10. Până una alta, nu ne putem instala însă la tine, căci trebuie să ne 
îndreptăm către seniorii oraşului, care i-au îndepărtat pe oameni de 
Dumnezeu prin legile lor infame! In aceste condiţii, ei sunt primii care 
trebuie convertiţi! 

1 1 . Dacă vom reuşi să facem acest lucru, ne vom întoarce la tine şi 
vom accepta oferta ta, binecuvântându-te!" 

12. Hangiul le-a răspuns: „O, dragii mei oaspeţi! Acest oraş este 
incredibil de mare! Există aici mii de străduţe şi de case! Cum credeţi că îmi 
veţi mai găsi hanul?" 

13. Dar mesagerii i-au spus: „Nu-ţi face griji în această privinţă, căci 
vom şti să-1 găsim, la fel de uşor cum îl găseşti tu! Ghidul nostru este 
Dumnezeu, iar El ştie foarte bine unde locuieşti tu!" 

14. După ce au rostit aceste cuvinte şi l-au binecuvântat pe hangiu, 
cei zece s-au îndreptat către centrul oraşului, iar după o jumătate de zi de 
mers au ajuns la palatul din aur construit de Uraniel. 

15. Nici vorbă însă să fie lăsaţi să intre în acesta, căci toate intrările 
erau deja baricadate şi protejate de arcaşi bine antrenaţi. 

16. Atunci, Domnul s-a adresat astfel mesagerilor: „Nu vă apropiaţi 
foarte mult de zidul de apărare şi rămâneţi aici până când vă voi croi Eu o 
cărare!" 

17. Auzind aceste cuvinte, trimişii Domnului au rămas nemişcaţi. 
Instantaneu, flăcări puternice au izbucnit pe zidul de apărare al palatului, 
consumându-1 în întregime, cu tot cu baricade, cu arme şi cu soldaţii care nu 
au fugit suficient de repede. 

18. Aşa s-a petrecut cel de-al treilea miracol din oraşul Hanoh, 
executat prin puterea focului. 



Capitolul 149 

Directivele Domnului înainte de intrarea mesagerilor în palat. 
Discursul celor zece adresat celor o mie de consilieri 

(27 octombrie 1843) 



1. De îndată ce drumul care ducea către interiorul palatului a fost 
eliberat în această manieră miraculoasă, Domnul s-a adresat din nou 
mesagerilor Săi, cărora le-a spus: „Acum puteţi avansa! 

2. Nu obligaţi însă pe nimeni să se convertească cu forţa! Predicaţi în 
numele Meu şi încercaţi să-i determinaţi prin puterea convingerii să se 
căiască pentru greşelile lor! Solicitaţi deschiderea celor două temple şi 
avertizaţi-i împotriva cultului idolilor şi al imaginilor. Anunţaţi-i fără 
menajamente că, în caz contrar, judecata Mea se va abate asupra lor! 
Aceasta este misiunea pe care o aveţi de îndeplinit aici! 

3. Dacă cei de la curte se vor converti, rămâneţi în Hanoh în calitate 
de preoţi, aşa cum v-am spus deja în munţi. In cazul în care constataţi însă 
că doar se prefac, demascaţi-le deschis impostura, apoi părăsiţi imediat acest 
loc şi plimbaţi-vă pe străzi şi prin pieţele publice, proclamându-le oamenilor 
numele Meu şi cerându-le să facă penitenţe serioase. 

4. Nu vă temeţi de armele celor neputincioşi, căci voi avea grijă să îi 
nimicesc înainte de a încerca să vă ucidă! 

5. Predicaţi în acest fel timp de trei ani în întreaga metropolă. Dacă 
veţi constata că nu sunteţi luaţi în seamă, părăsiţi oraşul şi continuaţi să 
predicaţi în faţa populaţiei de la ţară încă patru ani. Dacă cineva se va 
orienta sincer către Mine, trimiteţi-1 în munţi; acolo, Mă voi ocupa personal 
de el şi îi voi dărui tot ce are nevoie pentru a-şi putea continua viaţa în 
această lume. 

6. In schimb, dacă veţi constata că oamenii nu doresc să se 
convertească, părăsiţi-i şi plecaţi în altă parte. 

7. Nu rămâneţi însă cu nici un chip mai mult de patru ani în regiunile 
rurale, iar când veţi auzi chemarea Mea, plecaţi imediat către munţii înalţi, 
fără a vă uita înapoi. 

8. Acum ştiţi ce aveţi de făcut! De aceea, intraţi în palat, în numele 
Meu! Amin". 

9. După aceste cuvinte, mesagerii noştri au continuat să avanseze 
către interiorul palatului. Ei au găsit imensa sală de consiliu, în care erau 
adunaţi deja cei o mie de consilieri, în mijlocul cărora se afla regele lor de 
faţadă. 

10. Toată lumea dezbătea gravele evenimente care aveau loc. 

1 1 . Tocmai când consilierii au terminat de pus la punct o strategie 
incredibil de ipocrită, şi anume de a se preface că ascultă cu cea mai mare 
devoţiune mesajul divin şi de a simula o conversaţie, timp în care ar fî urmat 
să încerce tot ce le stătea în puteri pentru a-i face pe mesageri să părăsească 
oraşul, aceştia din urmă au pătruns în sala de consiliu, spre deplina teroare a 
marii adunări. Ei s-au adresat astfel acesteia: 

12. „Pacea fie cu voi! Nu cu acest plan veţi reuşi să ne scoateţi din 
acest oraş! Când timpul nostru se va scurge, vom pleca singuri, iar voi veţi fi 
supuşi pierzaniei! Nu vom pleca niciodată din cauza infamiei voastre, ci 
doar pentru a asculta de voinţa Celui care ne-a trimis la voi! 

13. încercaţi să înţelegeţi aceste cuvinte şi pregătiţi-vă să ascultaţi 
vestea pe care v-am adus-o din partea lui Dumnezeu, Domnul nostru 
atotputernic! - Deschideţi-vă aşadar cât mai bine urechile şi ascultaţi-ne! 
Amin". 



Capitolul 150 

Discursul unuia din cei o mie de consilieri adresat celor zece 
mesageri şi răspunsul celor din urmă 

(28 octombrie 1843) 

1. Atunci, unul din cei o mie de consilieri s-a ridicat, le-a ieşit în 
întâmpinare celor zece, s-a înclinat în faţa lor conform ceremonialului de la 
curte şi le-a spus: 

2. „Puternici mesageri ai unui prinţ care ne este complet necunoscut 
şi ai domnului munţilor care scuipă foc şi care ne înconjoară de 
pretutindeni! Apropiaţi-vă! Veniţi în mijlocul nostru şi împărtăşiţi-ne 
misiunea voastră! Căci iată, această sală este mare, şi noi suntem numeroşi! 
De aceea, va trebui să vă aşezaţi la mijloc, pentru ca toată lumea să audă 
distinct declaraţiile voastre demne de tot interesul. Căci noi suntem foarte 
amatori de discursuri bune şi dorim întotdeauna să punem în practică ceea 
ce ni se pare util. 

3. Pe de altă parte, dacă în discursul vostru vom găsi afirmaţii pe 
care le vom considera nişte inepţii, veţi înţelege de bună seamă, dat fiind că 
sunteţi nişte fiinţe dintr-o specie superioară, că nu vom accepta niciodată 
propunerile voastre atât timp cât acestea vor încălca liberul nostru arbitru. 

4. Desigur, ne-aţi putea forţa făcând uz de redutabilele voastre puteri, 
care atestă provenienţa voastră superioară, dar în acest caz misiunea voastră 
ieşită din comun va eşua, iar noi înşine nu vom putea învăţa mare lucru din 
ea! 

5. Aveţi aşadar bunăvoinţa de a ne adresa discursul vostru din 
mijlocul sălii, căci cu toţii dorim, inclusiv regele nostru, să ascultăm cu cea 
mai mare atenţie cuvintele voastre, fiind pregătiţi pe bună dreptate să auzim 
lucruri cu totul extraordinare, dat fiind că provin de la nişte fiinţe atât de 
speciale ca şi voi!" 

6. Ascultând de dorinţa consilierului, cei zece s-au aşezat în centrul 
sălii, iar unul dintre ei s-a ridicat şi a adresat următorul discurs marii adunări 
a celor o mie de consilieri: 

7. „Prieteni şi fraţi! Dacă vă mai aduceţi aminte de părinţii voştri, 
veţi fi de acord cu mine că aceştia erau cu toţii descendenţii lui Adam şi 
adevăraţii copii ai lui Dumnezeu în perioada în care regele Lameh, un 
contemporan al lui Lameh cel din munţi, domnea cu cruzime asupra acestui 
oraş şi asupra celorlalte ţinuturi de la şes! 

8. Mulţi dintre voi nu au cum să fi uitat tot ce a întreprins la acea 
vreme Domnul cerului şi al pământului pentru a corecta greşelile celor din 
munţi şi pentru a purifica ţinuturile de la câmpie de toate consecinţele 
malefice ale intrigilor bătrânului Şarpe, pe care îl cunoaşteţi foarte bine. 

9. Ştiţi de asemenea că părinţii voştri au părăsit munţii purificaţi, pe 
care Dumnezeu i-a binecuvântat atât de des, pentru a se stabili în câmpia 
devenită impură, deşi marele preot Lameh, care trăieşte încă şi astăzi, le-a 
explicat în detaliu cât de nerecunoscător şi cât de nedemn este acest tip de 
comportament faţă de Dumnezeu, Părintele lor preasfânt, şi la ce consecinţe 
dezastruoase va conduce el. 

10. Din păcate, părinţii voştri nu l-au ascultat pe Lameh. Dornici să 
se bucure de farmecele desfrânate ale femeilor de la şes, ei au coborât în 
regiunile joase, abandonându-şi de multe ori propriile familii pe care le 
aveau în munţi. 

1 1 . Toată lumea cunoaşte aceste fapte şi nimeni nu le poate contesta. 
Dacă nu ne credeţi pe noi, mai există încă cel puţin un milion de martori 
care ne pot confirma spusele. 

12. Voi sunteţi copiii copiilor lui Dumnezeu care au trăit în munţi şi 
aţi preluat în calitate de seniori puterea asupra acestor regiuni de la şes, fără 
ca Dumnezeu să vă fi cerut aşa ceva. 

13. Aţi început prin a-1 seduce pe Uraniel, regele legitim al ţării, pe 
care l-aţi corupt, l-aţi oprimat, iar în final l-aţi ucis. I-aţi alungat copiii şi v- 
aţi bătut joc de fiii lui, atunci când aceştia s-au întors şi au încercat să vă 
convingă să vă întoarceţi la Dumnezeu. 

14. în loc să deschideţi cele două temple, aşa cum vi s-a spus, voi aţi 
creat o organizaţie poliţienească ce controlează întregul oraş. Aţi instaurat în 
mai multe rânduri cultul idolilor şi aţi refuzat să credeţi într-un singur 
Dumnezeu autentic. Şi peste toate, aţi sufocat poporul cu impozite şi taxe 
grele. 

15. Spuneţi-mi: ce răsplată credeţi că meritaţi din partea adevăratului 
Dumnezeu şi Domn al umanităţii? 

16. Vorbiţi, iar noi vă vom asculta cu răbdare. După ce veţi încheia, 
vom lua din nou cuvântul! - Iar acum, reflectaţi la cele spuse de noi şi 
spuneţi-ne la ce concluzie aţi ajuns! Amin". 



Capitolul 151 

Cei o mie de seniori se consultă în secret. Obiecţia celor zece. 
Ultimatumul lor şi plecarea din palat. Tulburarea seniorilor 

(30 octombrie 1843) 

1 . Auzind aceste cuvinte, consilierii au început să se sfătuiască între 
ei, în şoaptă, în timp ce nemulţumirea le era întipărită pe chip. 

2. „Ce altceva am putea face decât să ne supunem, oricât de greu ne- 
ar veni? Căci dacă ne vom opune pe faţă acestor oameni, va fi ca şi cum am 
turna gaz pe foc. 

3. Situaţia în care ne aflăm este întru totul comparabilă cu jocurile 
politice! Aceste jocuri nu ar putea avea niciodată un succes atât de deplin 
dacă oamenii nu ar trăi în orbire. Cum ne-am putea apăra însă noi în faţa 
acestor oameni care ne-au citit imediat jocurile? 

4. Singurul lucru pe care îl mai putem face constă în a le aduce cât 
mai multe argumente critice, înainte de a le accepta pe deplin propunerea! 

5. Noi nu suntem căzuţi în cap şi dispunem de întreaga noastră 
raţiune. De aceea, ne vom folosi de aceasta pentru a le face cât mai multe 
greutăţi acestor zece bărbaţi, până la deschiderea celor două temple! Până 
una alta, aceasta este singurul lucru pe care îl putem face!" 

6. După ce membrii adunării generale au luat în taină această 
hotărâre, unul din cei zece mesageri s-a adresat astfel consilierilor: 

7. „Demnitari care vă consideraţi înzestraţi cu o inteligenţă şi cu o 
înţelepciune superioară, chiar credeţi că intrigile voastre nedemne ne pot 
păcăli? - O, vă înşelaţi amarnic! 

8. Domnul cerului şi al pământului ne-a ascuţit atât de bine urechile 
încât noi putem auzi chiar şi gândurile voastre cele mai intime, ca şi cum le- 
aţi pronunţa cu voce tare! 

9. Unde speraţi să ajungeţi cu aceste intrigi? 

10. Chiar vă imaginaţi că nu vom face faţă criticilor stupide 
inventate de raţiunea voastră? 

11. O, smintiţilor, ce mai înseamnă astăzi raţiunea? - Ea nu mai 
reprezintă decât reflexia palidă a înţelepciunii care îi ilumina pe părinţii 
voştri primordiali şi care era comparabilă cu soarele la răsărit! 

12. Noi încă mai dispunem de această înţelepciune divină, iar voi 
doriţi să vă măsuraţi cu ea, deşi nu mai sunteţi înzestraţi decât cu nişte 
rămăşiţe palide de inteligenţă, aproape imperceptibile? 

13. Este o nebunie să nu vă daţi seama că întunericul nu poate dura 
decât atât timp cât lumina nu şi-a făcut apariţia! De îndată ce lumina a 
coborât din ceruri, la ce credeţi că vă mai pot folosi tenebrele voastre? 

14. Aşa cum noaptea fuge în faţa soarelui care răsare şi dispare în 
faţa strălucirii sale, la fel, raţiunea voastră va trebui să dea înapoi, dispărând 
apoi complet, atunci când lumina lui Dumnezeu va începe să strălucească 
prin noi! 

15. Nici nu se pune problema să ne lăsăm antrenaţi în discuţii lungi 
şi interminabile cu voi! Dimpotrivă: ne vom limita să vă transmitem 
directivele noastre, iar voi veţi fi obligaţi să le îndepliniţi! 

16. V-am făcut cunoscută astfel voinţa noastră - care provine de la 
Dumnezeu - şi nu mai avem nevoie de alte discuţii! 

17. Dacă vă veţi supune în faţa acestei voinţe, o veţi face pentru 
binele vostru şi al poporului pe care îl guvernaţi. Dacă veţi refuza să faceţi 
însă acest lucru, noi vă dăm asigurări că nu vă vom constrânge în nici un fel, 
nici prin forţa focului şi nici prin cea a argumentelor pline de înţelepciune. 

18. Nu trebuie să vă aşteptaţi nici să rămânem printre voi mai mult 
timp, pentru a vă face tot felul de recomandări emoţionante; astfel de 
instrumente sunt utile numai în cazul celor slabi şi sărmani. 

19. In cazul vostru, nu mai putem vorbi decât fie de o ascultare 
oarbă, la fel ca cea pe care o impuneţi populaţiei, fie de judecata Domnului, 
căci Acesta va şti să vă trateze la fel cum vă trataţi voi poporul! 

20. Acestea au fost ultimele noastre cuvinte! Acţionaţi în consecinţă, 
iar dacă nu doriţi, nu o faceţi! Amin". 

21. După care cei zece au părăsit imediat sala şi au ieşit din palat. S- 
au întors apoi la hangiul care le-a oferit de mâncare şi găzduire. 

22. Cât despre consilieri, aceştia se simţeau prinşi între ciocan şi 
nicovală şi nu mai ştiau cum să iasă din această situaţie. Dacă ar fi urmat 
directivele celor zece mesageri, s-ar fi expus în faţa poporului. Dacă ar fi 
refuzat să le urmeze, riscau să suporte consecinţele, iar ameninţările 
mesagerilor ar fi putut fi puse în practică. 

23. De aceea, situaţia li se părea fără ieşire. 

Capitolul 152 

Consiliul deliberează. Discursul avizat al unuia dintre consilieri şi 
propunerea sa de emigrare. Discordia din sânul consiliului celor o mie 

(31 octombrie 1843) 



1 . „Ce putem face acum?" se întrebau toţi consilierii, inclusiv regele 
lor de faţadă. 

2. Unul dintre ei, care se afla chiar în mijlocul adunării, s-a ridicat şi 
a spus cu o voce puternică: „Fraţilor, ascultaţi-mă! Tocmai mi-a venit o idee 
absolut genială! 

3. Aţi declarat în prezenţa acelor oameni terifianţi că veţi face tot ce 
vă va sta în puteri pentru a le îngreuna misiunea, înainte de a trece la 
executarea pretenţiilor lor. 

4. Altfel spus, noi am mizat pe victoria raţiunii noastre! Ei bine, da, 
raţiunea noastră trebuie să învingă înţelepciunea lor! - Dar cum? 

5. Vă voi spune eu cum: este cel mai uşor lucru din lume! 

6. Ne dăm cu toţii seama că dominaţia noastră asupra acestei ţări a 
ajuns la sfârşit! 

7. La ce ne mai putem aştepta acum? Poporul se va revolta împotriva 
noastră, incitat de aceşti zece bărbaţi împotriva cărora nu putem face nimic! 
O alternativă şi mai rea constă în a aştepta împlinirea ameninţărilor care ne- 
au fost făcute! 

8. Părerea mea este că ar fi absolut stupid să aşteptăm fără să facem 
nimic împlinirea uneia sau alteia din cele două alternative. 

9. Dacă am deschide cele două temple vechi ale lui Lameh şi le-am 
spune oamenilor să nu se mai închine la statuile pe care noi înşine i-am 
sfătuit să le venereze, ce vor face aceştia? Ne vor întreba care este motivul 
acestei schimbări subite de atitudine! 

10. Şi atunci, ce le vom spune? 

11. Nu putem să-i minţim în faţă, căci ne riscăm însăşi viaţa, aşa 
cum ne-au ameninţat cei zece. 

12. Nu putem nici să deschidem templele fără să le explicăm 
oamenilor nimic, căci aceste edificii au paznicii lor secreţi, care ne vor 
întreba în faţa oamenilor care sunt intenţiile noastre. Va trebui atunci, 
indiferent dacă ne este pe plac sau nu, să spunem tot adevărul, asumându-ne 
toate riscurile de rigoare, şi să le explicăm oamenilor: 

13. , Cetăţeni ai acestui mare oraş, v-am înşelat! Setea noastră de 
putere şi de posesiuni ne-a determinat să vă tratăm cu viclenie, pentru a ne 
putea impune autoritatea asupra voastră. Am negat în faţa voastră existenţa 
unicului Dumnezeu şi a Domnului autentic şi etern, după care v-am lovit şi 
v-am ameninţat cu o moarte plină de cruzime dacă veţi încălca decretele 
noastre! 

14. Acum, bătrânului vostru Dumnezeu i s-a făcut milă de suferinţa 
voastră, ai cărei unici responsabili suntem noi, şi ne-a trimis nouă, seniorilor 
voştri lipsiţi de loialitate, zece mesageri atotputernici care ne-au pedepsit 
prin forţa focului şi ne-au silit să redeschidem vechile temple ale 
adevăratului Dumnezeu, reparând totodată toate relele provocate prin 
mişelia noastră!' 

15. Mă întreb cu sinceritate: care dintre noi s-ar simţi pregătit să ţină 
un astfel de discurs lăudabil în faţa poporului? 

16. Pe de altă parte, dacă nu vom proceda în acest fel, în cel mai 
scurt timp din pământ vor izbucni flăcări care ne vor înghiţi de vii. Unul din 
cei zece mesageri a avut grijă să îmi confirme discret acest lucru. 

17. In sfârşit, dacă vom ţine minunatul discurs pe care l-am citat mai 
sus, nu mi-aş dori pentru nimic în lume să asist la ploaia de pietre care se va 
revărsa asupra augustelor noastre persoane, căci vă asigur că atunci când 
doreşte, poporul are o ţintă foarte bună! 

18. Dacă vom continua să mai deliberăm mult în palatul nostru, fără 
să întreprindem nimic concret, oamenii din popor ne vor găsi uşor şi ne vor 
rezerva o primire atât de călduroasă încât ne vom pierde probabil o parte din 
simţuri! 

19. In faţa acestor calamităţi extrem de probabile, singurul sfat pe 
care pot să vi-1 dau este următorul: dat fiind că situaţia din acest oraş pare să 

se încingă la maxim, părerea mea este că ar trebui să ne luăm cât mai curând 
posibil tălpăşiţa, fără nici o ruşine! 

20. Pământul este mare! Vom pleca cu soţiile şi cu copiii noştri, şi ne 
vom lua cu noi o parte din comori, - cel puţin atât cât vom avea nevoie! Din 
acest punct de vedere, vom putea spune că am triumfat cu raţiunea noastră 
asupra voinţei celor zece mesageri! Ne vom căuta apoi un loc sub soare în 
care să ne stabilim şi vom trăi acolo fără a fi incomodaţi de nici un fel de 
neaveniţi, permiţându-i în acelaşi timp bătrânului Dumnezeu să se manifeste 
aşa cum doreşte în faţa oamenilor! 

21. Ce ziceţi de propunerea mea?" 

22. O parte din consilieri au fost de acord cu el, dar ceilalţi şi-au 
exprimat părerea că plecarea lor nu va fi atât de uşoară cum părea la prima 
vedere. De altfel, ei credeau că dacă vor acţiona corect, cei zece îi vor 
proteja de mânia populaţiei, şi nicidecum nu-i vor lăsa să fie linşaţi de 
aceasta. 

23. Dezbaterile au continuat fără încetare timp de trei zile, opiniile 
consilierilor fiind la fel de divergente. Vom vedea în continuare cum s-a 
încheiat toată această poveste. 

Capitolul 153 

650 de consilieri emigrează în Egiptul Superior 

(2 noiembrie 1843) 



1 . Primul orator, care nu avea decât o singură idee în cap, şi anume 
să-şi ia tălpăşiţa cât mai repede, nu a stat să mai reflecteze la obiecţiile care 
i-au fost aduse, căci îşi pregătise de mult timp răspunsul: 

2. „Iată ce vă propun să facem: de vreme ce o parte dintre voi preferă 
un alt plan decât cel propus de mine, ei nu au decât să îşi urmeze planul lor; 
cât despre cei care sunt de acord cu mine, aceştia ar face bine să-şi ia soţiile, 
copiii şi bunurile, să le încarce pe cămile şi să plece împreună cu mine! In 
acest fel, raţiunea va triumfa în sfârşit! 

3. Cei care doresc să rămână, fiind convinşi că aşa este mai bine, 
respectiv cei care doresc să se confrunte cu ploaia de pietre a populaţiei, sau 
în cel mai bun caz cu alungarea ruşinoasă din oraş, pot să facă aşa cum 
doresc şi să-şi aştepte aici torturile care le sunt rezervate. In final, vor învăţa 
o lecţie valoroasă ca urmare a acestor evenimente triste şi probabil vor 
ajunge să-şi spună: 

4. ,Ce bine ar fi fost dacă aş fi fugit şi eu împreună cu ceilalţi, 
urmând apelul raţiunii, în loc să rămân aici ca să fiu linşat de popor cu 
pietre, sau în cel mai bun caz acoperit de ruşine, de sarcasmele şi de 
blestemele tuturor! ' 

5. Eu unul voi fi primul care voi pleca! Cine doreşte să mă urmeze, 
să o facă! Ceilalţi nu au decât să procedeze cum vor şi cum consideră că este 
mai bine!" 

6. După aceste cuvinte, 650 de consilieri s-au ridicat în picioare şi au 
strigat într-un glas: „Dorim să îţi urmăm sfatul, dar dacă vom avea cumva 
dificultăţi în a ieşi pe porţile oraşului, ai grijă ca victoria raţiunii să nu se 
dovedească efemeră!" 

7. După care toţi cei care şi-au propus să fugă s-au retras, s-au 
îndreptat către casele lor, şi-au luat soţiile, copiii şi bunurile, le-au încărcat 
pe cămile şi au pornit la drum chiar în acea zi. 

8. Pe străzile oraşului se adunaseră foarte mulţi oameni, care se 
minunau să vadă acest cortegiu al stăpânilor lor, de obicei atât de severi. 
Nimeni nu ştia ce se întâmplă şi la ce trebuie să se aştepte în continuare. 

9. Unii îşi spuneau: „Ce ciudat! Cum se face că seniorii noştri 
părăsesc oraşul, cu soţiile lor şi cu tot felul de bagaje? Ce ar putea să 
însemne acest lucru? 

10. Cu siguranţă nu poate fi vorba de o simplă plimbare, şi încă şi 
mai puţin de o călătorie oficială, în scopul unei inspecţii, căci în astfel de 
ocazii ei sunt întotdeauna însoţiţi de o întreagă legiune de oameni înarmaţi!" 

11. Pe scurt, oamenii îşi puneau tot felul de întrebări legitime. Un 
mare număr de cetăţeni au alergat la birourile de supraveghere şi le-au pus 
întrebări funcţionarilor de acolo; dar nici aceştia nu au ştiut ce să le 
răspundă. 

12. Şi astfel, „învingătorii" înţelepciunii cu ajutorul raţiunii au putut 
părăsi oraşul fără să fie tulburaţi în vreun fel de cineva, căci nimeni nu a 
îndrăznit să-i întrebe ce pun la cale. 

13. Ei au călătorit astfel până când au ajuns în regiunea numită astăzi 
Egipt. S-au stabilit în partea superioară a ţării, în împrejurimile Elephantinei, 
unde şi-au construit un mic orăşel. 

14. Aceştia au fost primii locuitori ai acestei ţări. 

15. In timpul, greutăţile şi ororile pe care au fost nevoiţi să le 
experimenteze în această nouă patrie pe care au adoptat-o i-au determinat să 
se întoarcă din nou cu faţa către Dumnezeu, şi astfel, ţara a devenit mai 
târziu extrem de puternică şi foarte bogată. 

16. Ce s-a întâmplat însă cu ceilalţi consilieri? 

Capitolul 154 

Consilierii care au rămas continuă să delibereze. încă 250 dintre ei 
emigrează 

(4 noiembrie 1843) 

1. După o a treia zi de deliberări, unul din consilierii rămaşi s-a 
ridicat în picioare şi s-a adresat astfel celorlalţi: 

2. „Ascultaţi-mă, voi, cei care, la fel ca şi mine, aveţi bune intenţii! 
Potrivit rapoartelor gărzilor de la porţile de ieşire ale oraşului, cei 650 de 
fraţi ai noştri au putut trece fără nici un fel de probleme de aceste porţi, fără 
ca cineva să le împiedice fuga. 

3. Am asistat astfel cu toţii la victoria raţiunii lor, aşa cum au prezis. 
Nimeni nu ne poate asigura însă că vom avea şi noi - cei rămaşi - parte de 
aceeaşi victorie! Cine ştie, poate că lucrurile se vor termina aşa cum ne-a 
avertizat fratele nostru înainte să plece! 

4. De aceea, cred că ar trebui să ne luăm şi noi tălpăşiţa, urmând 
exemplul curajos al fraţilor noştri, fără să mai aşteptăm să vedem ce s-ar 
întâmpla dacă am rămâne, caz în care consecinţele ar fî probabil 
dezastruoase. Este de o mie de ori mai bine să părăsim oraşul în calitate de 
seniori ai lui decât să fim alungaţi cu pietre pe motiv că am înşelat poporul!" 

5. Unul din colegii consilierului s-a opus însă acestui proiect, 
spunând: „Prietene, uiţi un lucru extrem de important şi foarte favorabil 
pentru noi, care ne poate permite să ne descurcăm cu uşurinţă în faţa 
oamenilor întărâtaţi, şi anume că putem arunca întreaga vină pentru tirania şi 
infamia guvernării pe fraţii noştri care au fugit! In acest fel, vom putea 
întoarce lucrurile în favoarea noastră, spunând populaţiei, fără ca cineva să 
ne poată contrazice: ,I-am alungat pe tirani prin puterea cuvântului nostru, 
cu scopul de a restabili străvechea ordine divină, aşa cum exista ea în 
perioada lui Lameh! ' 

6. Vom putea astfel, fără nici un fel de dificultăţi şi fără a ne asuma 
riscuri prea mari, să aruncăm întreaga vină pentru funestul adevăr pe care 
urmează să îl comunicăm poporului pe seama fraţilor noştri, şi vom apărea 
astfel ca binefăcători ai oamenilor, şi nu ca nişte tirani infami, care şi-au 
oprimat supuşii în mod scandalos, din toate punctele de vedere! 

7. In faţa acestor afirmaţii ale noastre, oamenii din popor nu vor 
putea decât să se bucure peste măsură, şi astfel, nu vor mai recurge la pietre 
şi nuiele pentru a ne aplica pedepsele corporale care ni se cuvin! Această 
soluţie este cea mai inocentă între toate, şi în plus, corespunde perfect cu 
intenţia bătrânului Dumnezeu! Ce altceva ne-am putea dori mai mult? - De 
aceea, vă propun să acţionăm în acest fel, căci am convingerea că totul se va 
sfârşi cu bine!" 

8. Dar primul vorbitor i-a replicat: „Iţi doresc mult noroc în aplicarea 
proiectului tău, care la prima vedere pare destul de avantajos! In ceea ce mă 
priveşte, voi avea grijă să mă ţin la mare distanţă de oamenii din popor 
atunci când le vei ţine acest discurs, care este complet amăgitor. Iţi pot da în 
scris acest lucru, pe o tăbliţă de bronz! 

9. Oare nu ai auzit ce îi aşteaptă pe mincinoşi? Nu au fost destul de 
clari în această privinţă cei zece mesageri? Dacă doreşti să cucereşti 
simpatia oamenilor prin minciună, te întreb: ai obţinut cumva şi promisiunea 
celor zece mesageri că nu te vor transforma într-o torţă vie? 

10. Nu am fost noi fracţiunea cea mai rău intenţionată şi cea mai 
dominatoare din marea adunare? Nu am fost noi cei care am militat pentru 
instaurarea cultului idolilor, pentru crearea aparatului poliţienesc şi pentru 
impunerea acelor impozite exorbitante? Iar tu doreşti să aruncăm acum 
întreaga vinovăţie pe umerii celor care au fugit, deşi ei au fost întotdeauna 
mai buni decât noi? 

1 1. Ei bine, nu pot decât să te felicit! - Fă ce doreşti! în ceea ce mă 
priveşte, am să plec! - Cine doreşte să mă urmeze?" 

12. După aceste cuvinte, încă 250 de consilieri s-au ridicat în 
picioare, după care au părăsit oraşul însoţiţi de soţiile şi de copiii lor, 
precum şi de numeroşi servitori. 

13. Cei zece mesageri s-au întâlnit cu ei pe una din străzile oraşului 
şi i-au întrebat: „Unde plecaţi?" 

14. Consilierii le-au răspuns: „Cu permisiunea voastră, dorim să 
plecăm la capătul lumii! - Dat fiind că nu putem minţi, nu ne rămâne decât 
să părăsim aceste locuri!" 

15. Cei zece i-au lăsat să îşi continue drumul, fără să se mai uite în 
urma lor. 



Capitolul 155 

Domnul le vorbeşte celor zece mesageri, care le adresează un 
ultimatum celor o sută de consilieri rămaşi. Aceştia se simt încolţiţi 

(6 noiembrie 1843) 



1 . Atunci, Domnul s-a adresat astfel celor zece mesageri: „Duceţi- vă 
la cei o sută de consilieri care au rămas, ascultaţi ce au de spus şi 
comunicaţi-le propunerea Mea! 

2. Acordaţi-le un răgaz de şapte zile şi transmiteţi- le următoarele: 
,Dacă nu veţi asculta de voinţa Domnului, cel mai bine ar fi să urmaţi 
exemplul predecesorilor voştri. Dacă doriţi însă să respectaţi voinţa 
Domnului, veţi fi plasaţi sub protecţia noastră'". 

3. Aşa le-a vorbit Domnul trimişilor Săi , care s-au grăbit să se 
întoarcă la consilierii rămaşi. 

4. Când aceştia i-au văzut din nou pe cei zece bărbaţi care lor li se 
păreau teribili, ei s-au înspăimântat atât de tare încât au început să tremure 
de parcă s-ar fi aflat pe marginea abisului etern. 

5. Dar aceştia le-au spus: „Pacea Celui de sus fie cu voi! Nu vă 
temeţi de noi, căci noi nu suntem mesagerii unor nenorociri, ci doar nişte 
trimişi ai lui Dumnezeu, aleşi de El pentru a vă transmite voinţa Sa! 

6. Adevăratul scop al misiunii noastre este deopotrivă temporal şi 
etern; de aceea, insistăm să puneţi în aplicare ceea ce v-am spus nu cu mult 
timp în urmă, scop în care vă acordăm un răgaz de şapte zile, în care mai 
aveţi posibilitatea să deliberaţi dacă doriţi sau nu să vă confirmaţi voinţei 
Domnului! 

7. Dacă nu doriţi să vă conformaţi acestei voinţe, puteţi urma fără 
întârziere exemplul predecesorilor voştri, sau vă puteţi folosi de forţa 
pumnilor voştri şi ai consoartelor voastre pentru a vă apăra de furia 
mulţimii. In schimb, dacă acceptaţi cu sinceritate cuvântul lui Dumnezeu, vă 
vom proteja noi înşine, cu puterea pumnilor noştri! 

8. Acestea sunt condiţiile pe care vi le pune voinţa Domnului, şi 
implicit cuvântul lui Dumnezeu! 

9. Dacă veţi accepta să le îndepliniţi în mod liber, vă veţi câştiga 
astfel dreptul la libertatea eternă; dacă o veţi face ca nişte servitori, veţi 
rămâne de-a pururi nişte servitori; dacă o veţi face sub puterea constrângerii, 
veţi rămâne sub incidenţa acestei constrângeri, la fel ca animalele din 
pădure, şi nu veţi cunoaşte niciodată libertatea! Dacă preferaţi să fugiţi, veţi 
rămâne nişte fugari până la sfârşitul existenţei! 

10. In schimb, vai acelora dintre voi care îşi vor propune să mintă, 
căci cel care minte va fi pedepsit de Domnul prin loviturile unor nuiele de 
foc! Amin". 

11. După aceste cuvinte, cei zece au părăsit sala. După ce s-au 
îndepărtat, unul din cei o sută de consilieri rămaşi s-a ridicat în picioare şi a 
spus: 

12. „Prieteni şi fraţi! Acum suntem într- adevăr încolţiţi din toate 
părţile! 

13. Un răgaz de şapte zile! Orice am face, vom avea parte fie de 
forţa pumnilor, fie de fuga eternă, fie de o sclavie fără sfârşit, fie de o 
constrângere nelimitată, fie - asta-i culmea - de nişte nuiele de foc! 

14. Singurul lucru care ne rămâne de făcut este să alegem răul cel 
mai mic dintre cele enumerate mai sus, care, în viziunea mea, îl reprezintă 
fuga! Doresc să aflu însă şi opinia voastră, pentru a cădea împreună de acord 
asupra celei mai bune soluţii!" 

15. In următoarele trei zile, consilierii au continuat să delibereze. 



Capitolul 156 

Excelentul discurs şi spiritul de sacrificiu al unuia dintre consilierii 
râmaşi. Deschiderea templelor 

(7 noiembrie 1843) 



1 . Atunci, un alt consilier s-a ridicat în picioare şi a spus: „Fraţilor, 
eu cred că am înţeles ceva mai corect cuvintele celor zece mesageri! De 
aceea, nu cred că mă înşel dacă vă sfătuiesc să nu plecaţi din oraş! 

2. Căci protecţia cu ajutorul pumnilor nu înseamnă în nici un caz 
încasarea unor lovituri, ci apărarea cu ajutorul lor! Dacă cei zece bărbaţi 
ne vor proteja personal, cu condiţia să acţionăm pentru binele general, ce 
motiv am avea să considerăm fuga drept unica alternativă de care dispunem? 

3. Dacă vom accepta în mod voluntar să facem bine, putem fi siguri 
că nu ni se va atinge nici măcar un singur fir de păr de pe cap; căci bătrânul 
Dumnezeu, despre care se ştie că este întotdeauna fidel, plin de iubire şi de 
indulgenţă faţă de toţi cei care se căiesc sincer şi care acceptă să se supună 
din nou ordinii Sale divine, va avea grijă să nu fim linşaţi de ploaia de pietre 
incandescente care se va abate asupra noastră! Astfel, tot ce avem de făcut 
este să ne reintegrăm cu căinţă şi cu sinceritate în ordinea Lui atât de sfântă, 
pe care a instaurat-o încă de la începuturile eternităţii! 

4. Aşadar, daţi- mi cheile de aur şi voi anunţa personal, fără nici un 
fel de teamă şi însoţit de o sută de heralzi, că templele vor fi redeschise! Le 
voi deschide apoi eu însumi, deopotrivă pe cel de la şes şi pe cel de pe 
munte, în prezenţa unei mulţimi considerabile! 

5. Cine doreşte să mă însoţească, să o facă, iar cine se teme de 
mulţime să rămână acasă, în numele Domnului! Nu vă mai gândiţi însă la 
fuga ruşinoasă, căci cei zece mesageri ne-au explicat cât se poate de clar că 
aceasta reprezintă adevărata pedeapsă! 

6. Personal, doresc sincer să mă întorc din nou la Dumnezeu, aşa că 
nu voi fugi în nici un caz! Prefer de o mie de ori să fiu distrus chiar aici de 
flăcările mâniei divine decât să mă îndepărtez cu un singur pas de 
Dumnezeu cel atotputernic, căci sunt conştient că Acesta mă poate prinde 
oriunde m-aş duce şi mă poate judeca! 

7. Doamne şi Dumnezeul meu, îţi promit solemn Ţie şi îţi jur că mă 
voi converti şi că îţi voi rămâne credincios de-a lungul întregii vieţi care mi- 
a mai rămas! De acum înainte nu mai doresc să slujesc nimănui decât numai 
Ţie, la fel cum nu doresc să mai iubesc pe altcineva mai mult decât pe Tine, 
acum şi de-a pururi! Amin". 

8. Acest discurs, rostit pe un ton foarte ferm, i-a liniştit instantaneu 
pe ceilalţi demnitari, şi nimeni nu a mai îndrăznit să vină cu o altă 
propunere. 

9. Totuşi, când oratorul le-a cerut cheile celor două temple, tovarăşii 
săi i-au spus: „Chiar doreşti să ne dai brânci de pe marginea prăpăstiei?" 

10. Cel interpelat le-a răspuns: „Nu doresc în nici un caz acest lucru! 
- Daţi-mi cheile şi voi lua întreaga vină care vă aparţine pe umerii mei! Da, 

sunt dispus chiar să mint în acest scop, şi deşi sunt cel mai puţin vinovat 
dintre toţi, mă voi acuza singur în faţa populaţiei ca şi cum aş fi unicul 
vinovat, astfel încât să mă pedepsească numai pe mine, iar voi să rămâneţi 
liberi şi protejaţi! Haide, daţi-mi cheile, ca să pot să vă salvez!" 

1 1 . în sfârşit, consilierii i-au dat cheile celor două temple. Când le-a 
luat în mână, el a simţit o mare emoţie. A ales apoi încă o sută de oratori 
dintre cei mai buni din rândurile servitorilor şi a plecat pe străzile oraşului 
ca să anunţe redeschiderea vechilor temple ale lui Dumnezeu. 

Capitolul 157 

Activitatea spirituală a curajosului consilier este încununată de 
succes 

(8 noiembrie 1843) 



1 . Timp de trei zile, consilierul nostru a anunţat cu curaj în întregul 
oraş, sprijinit de ajutoarele sale, redeschiderea vechilor temple ale lui 
Dumnezeu. El a recrutat chiar noi oratori din rândul mulţimii, pe care i-a 
trimis în cartierele îndepărtate ale oraşului pentru a proclama ce se întâmplă 
la Hanoh. 

2. I-a transformat pe loc pe toţi funcţionarii şi toate gărzile de la porţi 
în discipoli recent convertiţi şi i-a trimis pe toţi în provinciile situate la mare 
distanţă, pentru ca toată lumea să fie bine informată. Misiunea mesagerilor 
era să le anunţe tuturor locuitorilor, dar mai ales prinţilor vasali, că vor fi 
redeschise templele, precum şi să le poruncească cu severitate oamenilor să 
se întoarcă la Dumnezeu. 

3. în tot acest timp, consilierul nostru, pe numele său Ohlad, a 
aşteptat cu răbdare în faţa porţilor aurite ale palatului regal, dar cei zece 
mesageri nu s-au remarcat decât prin absenţă, nepărând să se grăbească 
deloc să vină şi să asculte ce are de spus. 

4. „Ce se întâmplă? Unde sunt mesagerii? S-a întâmplat ceva cu ei? 
Ar fi preferat oare o altă zi pentru ceremonia de deschidere a templului?" - 
cam aşa sunau întrebările pe care şi le punea toată lumea, dar nimeni nu 
putea da un răspuns cert. 

5. Atunci, toată lumea s-a adresat lui Ohlad, căruia i-au pus aceleaşi 
întrebări. 

6. Dar el le-a răspuns: „Prieteni şi fraţi! Răbdarea este prima 
îndatorire a fiinţei umane, căci fără răbdare, toate celelalte virtuţi ale sale, 
oricât de nobile ar părea, vor fi pervertite! 

7. însuşi Domnul şi Dumnezeul nostru dă dovadă de o răbdare 
supremă, aşteptând de multe ori sute de ani un semn de progres din partea 
noastră! Chiar dacă nu constată nici un fel de progres, El continuă să îşi 

păstreze răbdarea, trimiţând puternicii Săi mesageri şi învăţători, pentru a 
readuce umanitatea pe calea cea dreaptă. 

8. Chiar dacă aceste eforturi divine întârzie să dea rezultate, Domnul 
aşteptă cu răbdare şi fără să se grăbească în vreun fel cu judecata Lui. El îşi 
priveşte cu compasiune creaturile care cad tot mai mult în uitare, 
orientându-se către lumea exterioară şi către moarte. 

9. De aceea, este de datoria noastră să facem dovada aceleiaşi răbdări 
în toate ocaziile! Cei zece mesageri vor veni atunci când acest lucru va fi pe 
placul lui Dumnezeu! Chiar dacă nu vor veni deloc, nu vom plânge după ei, 
căci noi nu deschidem aceste temple de dragul lor, ci numai de dragul lui 
Dumnezeu cel atotputernic! 

10. Pe de altă parte, eu nu am dat nimănui asigurarea absolută că 
mesagerii se vor afla printre noi în momentul redeschiderii templelor. Nu 
am spus nici o clipă că ei vor fi cu siguranţă aici, ceea ce nu reprezintă o 
garanţie absolută a prezenţei lor. 

11. De aceea, nu voi mai aştepta nici o clipă venirea lor, căci, aşa 
cum spuneam, singurul care contează în ceea ce priveşte redeschiderea 
templelor este Domnul, şi nu cei zece mesageri ai Săi!" 

12. Toată lumea a fost unanim de acord cu Ohlad în această privinţă, 
lăudând înţelepciunea acestuia. 

13. Atunci, Ohlad a adresat un emoţionant imn de laudă lui Iehova, 
după care a introdus cheia în poarta templului şi a dorit să deschidă porţile 
acestuia. 

14. Subit, s-au auzit însă nişte voci puternice, care i-au strigat: 
„Opreşte-te, căci nu a sosit încă timpul!" 

15. Ohlad s-a uitat în jur şi i-a văzut pe cei zece mesageri, care 
avansau cu paşi repezi către el. La vederea lor, inima lui a început să 
freamăte de bucurie, iar el s-a adresat astfel poporului său: „Iată, iată, sosesc 
cei unşi de Dumnezeu!" 

16. Fericiţi, oamenii au început să strige şi să îl preamărească pe 
Dumnezeu, după care l-au binecuvântat pe Ohlad, căci şi-au dat seama că 
acesta este un om cu inima sinceră şi dreaptă. 

17. Intre timp, cei zece au ajuns la Ohlad, pe care l-au binecuvântat 
punându-şi mâinile pe el. 

18. După îndeplinirea acestui gest ritual, ei i-au spus să întoarcă 
liniştit cheile templului în încuietoarea lor, căci abia acum putea face el 
acest lucru fără nici un pericol. 



Capitolul 159 

Norul de foc de deasupra cupolei templului. Demnul discurs al lui 
Ohlad. Cei zece i se adresează acestuia 

(10 noiembrie 1843) 



1 . Când poarta s-a deschis, cupola templului a fost înconjurată de un 
nor de foc din care ţâşneau mii de fulgere însoţite de tunete puternice. 

2. Convinşi că va urma o judecată teribilă, oamenii au căzut la 
pământ, lamentându-se terorizaţi. 

3. Mulţi dintre ei ar fi dorit să o ia la fugă, dar se temeau că nu vor 
face astfel decât să amplifice şi mai mult mânia divină. 

4. Atunci, Ohlad, el însuşi foarte afectat, le-a spus celor zece 
mesageri: „l-am jurat credinţă lui Dumnezeu, Domnul nostru! De aceea, nu 
mă tem de aceste trăsnete! Nu au decât să cadă asupra mea, consumându-mă 
cu tot cu pământul de sub mine! îmi pot distruge trupul dacă doresc acest 
lucru, dar nu îmi vor clinti cu nimic credinţa! 

5. Dumnezeule preasfânt! Tu m-ai trezit la dreapta credinţă cu 
ajutorul puternicilor tăi mesageri! In inima mea s-a născut astfel iubirea faţă 
de Tine, iar spiritul meu Te-a descoperit şi m-a învăţat că Tu eşti de-a pururi 
Dumnezeul meu atotputernic, unic şi autentic! De aceea, nu îmi doresc 
altceva decât să Te iubesc şi să Te venerez în toate condiţiile, inclusiv în 
focul mâniei şi al furiei Tale! 

6. Chiar dacă îţi vei înconjura în întregime templul sacru cu flăcări 
de foc, doresc să intru în el ca semn al iubirii pe care Ţi-o port şi să deschid 
astfel sanctuarul Tău, pentru a-Ţi preamări în el numele sfânt!" 

7. Când Ohlad a tăcut, cei zece mesageri s-au minunat de seriozitatea 
cu care a vorbit şi i-au spus: 

8. „Frate, L-ai preamărit ca nimeni altul pe Domnul, iar afirmaţiile 
tale au fost cât se poate de serioase şi susţinute de o voinţă fermă! Ne 
întrebăm însă ce vei face dacă Domnul chiar te va pune la încercare? 

9. Vezi tu, voinţa noastră este suficient de puternică atunci când 
suntem între noi şi semenii noştri, dar în faţa lui Dumnezeu oamenii nu 
reprezintă nimic! Chiar şi cea mai mică scânteie a voinţei Sale poate reduce 
întreaga creaţie la zero! Ce să mai vorbim de sărmana voinţă a unor oameni 
ca noi! 

10. De aceea, retrage-ţi cuvintele atât cât mai este timp! In caz 
contrar, s-ar putea ca Domnul să te silească să o faci!" 

1 1 . Dar nimic nu părea să mai poată clinti decizia luată de Ohlad. 
Dimpotrivă, el le-a răspuns astfel interlocutorilor săi: „Este posibil ca voi, 
prieteni atotputernici ai lui Dumnezeu, să aveţi dreptate! Dacă i-aş fi jurat 
credinţă şi iubire unei fiinţe umane, poate că v-aş fi ascultat; dar i-am ajurat 
această credinţă lui Dumnezeu, aşa că prefer de o mie de ori să fiu înghiţit 

de un abis de foc decât să mă îndepărtez chiar şi cu un singur atom de ceea 
ce mi- am propus să fac din iubire pentru El! - Iată cheia cea sacră! Haideţi 
să o întoarcem în poarta sfântă a templului! Amin". 

12. De-abia a pronunţat Ohlad aceste cuvinte că cerul s-a întunecat. 
Un uragan teribil s-a declanşat atunci, milioane de trăsnete au acoperit 
pământul cu jerbe de foc, iar întregul templu a fost înconjurat de flăcări 
puternice, ce făceau imposibilă intrarea oricărui om. 

13. Toţi cei prezenţi erau împietriţi, iar cei zece mesageri i-au spus 
lui Ohlad: „Ei bine, ce vei face acum?" 

14. Atunci, Ohlad le-a răspuns: „Voinţa mea nu s-a clintit nici un 
pic! De aceea, o voi lua înainte! Căci trăsnetele, flăcările şi uraganele nu 
reprezintă nişte obstacole adevărate pentru cei care îl iubesc cu adevărat pe 
Dumnezeu! 

15. Chiar dacă trupul meu va fi distrus, voi continua să avansez în 
interiorul templului cu spiritul meu; căci flacăra care arde în mine este mai 
puternică decât aceste încercări! Aşadar, înainte! Amin". 



Capitolul 160 

Ohlad este testat prin proba focului 

(11 noiembrie 1843) 

1. După care nimic nu 1-a mai putut împiedica pe Ohlad să intre în 
interiorul templului, deşi acesta era înconjurat de flăcări din ce în ce mai 
puternice. 

2. Când el a ajuns la circa zece paşi de zidul de foc, a fost invadat de 
o căldură atât de intensă încât i s-a părut insuportabilă. Chiar şi cheile de aur 
ale templului au devenit incandescente, iar el nu le-a mai putut ţine în mână. 

3. Pentru o scurtă clipă, el a rămas nemişcat, în mijlocul elementelor 
dezlănţuite, al trăsnetelor şi al flăcărilor, şi s-a gândit în sinea lui: 

4. „Oare ce trebuie să fac acum? îmi este imposibil să mă apropii 
mai mult de templu, căci căldura emanată de flăcări este prea mare. Aproape 
că nu mai pot ţine cheile în mână, atât de fierbinţi au devenit. Mă întreb ce 
se va întâmpla dacă mă voi apropia şi mai mult de acest incendiu? 

5. Ştiu ce trebuie să fac! Dacă ar fi într-adevăr voinţa lui Dumnezeu 
cel atotputernic ca eu să deschid porţile templului, înseamnă că El nu ar 
ridica toate aceste obstacole în calea mea! 

6. Rezultă că voinţa Lui este ca nu eu să deschid templul! De aceea, 
voi proceda la fel cum am făcut-o întotdeauna atunci când ceilalţi consilieri 
se opuneau propunerilor mele: mă voi retrage cu toată modestia şi voi lăsa 
deschiderea templului pe seama altora! 

7. De altfel, ar fi o nebunie absolută din partea unei creaturi slabe să 
îşi măsoare puterile cu voinţa unui tigru uriaş, capabil să îi smulgă capul 
unui taur într-o singură clipă. Cu atât mai aberant ar fi ca un om să se lupte 
deschis cu voinţa lui Dumnezeu, Fiinţa cea mai puternică ce a existat 
vreodată în eternitate! 

8. O, nu, nu! Nu voi mai încerca să deschid porţile templului, căci 
acest foc este prea puternic şi mă arde îngrozitor! Nici un om nu ar putea să 
se lupte vreodată cu o astfel de forţă! De aceea, nu voi mai spune: , înainte!', 
ci mă voi limita la un modest: , înapoi!' - iar asta cât mai rapid posibil!" 

9. După care Ohlad a făcut cale întoarsă şi s-a grăbit să se întoarcă la 
cei zece mesageri. 

10. Aceştia l-au întrebat imediat dacă a deschis porţile templului. 

11. Dar Ohlad le-a răspuns: „Eminenţi prieteni ai Domnului, 
Dumnezeul nostru atotputernic! Acest lucru îl puteţi face voi, căci focul este 
mai degrabă elementul vostru decât al meu! în ceea ce mă priveşte, 
experienţa prin care tocmai am trecut mi-a demonstrat cu claritate că fiinţa 
umană nu ar trebui să încerce niciodată imposibilul! 

12. Iată cheile templului, care sunt încă foarte fierbinţi! Vi le 
înmânez cu toată buna credinţă, împreună cu demnitatea tuturor funcţiilor 
mele! Faceţi cu ele orice veţi dori. în ceea ce mă priveşte, voi continua să îl 
ador pe Dumnezeu în toată puterea Sa şi mă voi întoarce la o viaţă de simplu 
cetăţean! 

13. Căci, într-adevăr, dacă exercitarea funcţiilor divine presupune 
obstacole atât de mari, cel mai bine este să te retragi cu toată modestia! 
Acum L-am recunoscut pe Dumnezeu şi am ajuns să-L iubesc, dar nu mai 
doresc să am nimic de-a face cu puterea Lui! 

14. Cred că am demonstrat cu toată claritatea, în faţa voastră şi a 
celorlalţi oameni, că sunt de bună credinţă şi că doresc cu toată seriozitatea 
să-i slujesc Domnului, dar dacă - în semn de răspuns - mă supune la astfel 
de încercări care depăşesc cu mult puterile unei fiinţe umane, nu pot decât să 
mă retrag şi să las întreaga afacere pe mâinile altora, mai pricepuţi decât 
mine!" 



Capitolul 161 

Unul dintre cei zece consilieri îl instruieşte pe Ohlad 

(14 noiembrie 1843) 



1 . Unul din cei zece consilieri s-a îndreptat atunci către Ohlad şi i-a 
spus: „Ohlad, unde doreşti să fugi ca să te ascunzi de Dumnezeu? 

2. Priveşte imensa boltă cerească şi norii de foc din care ţâşnesc mii 
de fulgere! Ai tu idee unde încep şi unde se termină aceştia? 

3. Ştii tu că Domnul, Dumnezeul nostru, te poate urmări de-a pururi 
şi că nu există nici un loc în univers în care să te poţi ascunde de faţa Lui? 

4. Ascultă-mă: prin intermediul acestei furtuni de foc, Domnul, 
Dumnezeul tău, nu doreşte să-ţi arate că voinţa Lui se împotriveşte ca tu să 
deschizi templele Sale. Dimpotrivă, El doreşte să vă demonstreze pe această 
cale, ţie şi celorlalţi oameni prezenţi, care provin din acest oraş sau care au 
venit de departe, că intenţiile Lui în ceea ce vă priveşte pe toţi sunt cât se 
poate de serioase! 

5. El nu doreşte să se joace cu voi, ci să vă câştige de partea Lui 
pentru mântuirea voastră eternă. Nu există decât o singură altă alternativă: 
judecarea voastră, care echivalează cu pierzania voastră pentru eternitate. 
Căci Dumnezeu nu a creat fiinţele libere să gândească şi să simtă pentru 
amuzamentul Lui, ci din motive de cea mai mare importanţă, scop în care le- 
a dăruit legi extrem de înţelepte, pe care acestea trebuie să le respecte. Mai 
mult decât atât, El le-a arătat întotdeauna creaturilor Sale care sunt copiii Săi 
pe care îi iubeşte cu o iubire infinită şi eternă! 

6. Dacă vei privi lucrurile din această perspectivă, vei înţelege că 
prin această furtună de foc, Dumnezeu nu doreşte să-şi manifeste 
dezaprobarea în faţa deschiderii templelor, ci exclusiv seriozitatea cu care 
priveşte El acest eveniment! 

7. De aceea, nu-ţi pierde curajul, dar nici nu te baza foarte mult pe 
propriile tale puteri! Ascultă-mă: Domnul îi pune întotdeauna la încercare pe 
cei puternici prin propria Lui putere, dar pe cei slabi, blânzi şi smeriţi nu îi 
încearcă decât prin iubirea Sa! 

8. Tu ai făcut dovada unei mari puteri în faţa Domnului, deşi noi te- 
am prevenit! Dar tu ai fost convins că vei putea să avansezi prin forţa 
hotărârii tale, chiar şi împotriva voinţei lui Dumnezeu! 

9. De aceea, El şi-a propus să îţi demonstreze o fărâmă din 
seriozitatea Lui, pentru a te smeri. Acum eşti plin de umilinţă, deci eşti în 
sfârşit suficient de matur pentru a deschide templul. Haide, îndeplineşte 
această sarcină sublimă! De această dată, noi te vom însoţi, şi nimic rău nu ţi 
se va putea întâmpla! 

10. Pe vremea când trăiam în munţi, Domnul ne-a spus în mai multe 
rânduri că El nu aşteaptă de la oameni o demonstraţie plină de orgoliu a 
puterii lor, ci doar o umilinţă plină de modestie, care să le permită să îşi 
recunoască nimicnicia în faţa Lui! 

11. A fost o vreme când un anume Abedam, care venea de la 
Miazăzi, a dorit să se arunce în foc sau să meargă până la capătul lumii din 
iubire pentru Domnul! 

12. Domnul i-a explicat atunci că omul nu trebuie să facă vreodată 
astfel de promisiuni măreţe. 

13. Dar Abedam s-a încăpăţânat! A fost suficient însă să fie atacat de 
o insectă mare pentru ca într-o singură clipă să ajungă la disperarea 
supremă! 

14. Căci Domnul doreşte ca omul să fie smerit pe toate planurile: 
chiar şi atunci când este perfect justificat, orgoliul apare în faţa Lui ca o 
oroare absolută! 

15. încearcă să înţelegi ce ţi-am spus şi urmează- ne. Te asigur că de 
data aceasta cheile templului nu îţi vor mai frige mâinile, iar flăcările nu te 
vor mai afecta în nici un fel! Amin". 



Capitolul 162 

Umilinţa justă a lui Ohlad. Evanghelia smereniei perfecte 

(15 noiembrie 1843) 

1. Auzind aceste cuvinte, Ohlad şi-a schimbat opinia şi a spus: 

2. „O, frate, dacă aşa stau lucrurile, nu îmi doresc nimic altceva 
decât să acţionez aşa cum spuneţi voi! Am totuşi o rugăminte pe care doresc 
să v-o adresez: 

3. După deschiderea templelor, lăsaţi-mă să mă întorc în linişte şi nu 
faceţi din mine un fel de preot al celor două edificii, căci dacă aş fi nevoit să 
îndeplinesc o astfel de funcţie, m-aş bucura implicit de un anumit prestigiu 
în faţa oamenilor, care mi-ar atribui astfel o autoritate şi ar proiecta asupra 
mea un respect pe care nu mi le doresc. 

4. In timpul celor 40 de ani pe care i-am trăit ca şi consilier suprem 
al acestui oraş, am fost îngrozitor de întristat de atitudinea de deferentă a 
oamenilor faţă de mine, în condiţiile în care eu nu îmi doream altceva decât 
să fiu ultimul dintre ei! 

5. Nimic nu mi se pare mai de prost gust decât să te bucuri pentru că 
eşti stăpânul fraţilor tăi şi să te delectezi cu nenorocirea celor care tremură în 
faţa ta, în condiţiile în care puţini consilieri au acţionat vreodată pentru 
binele oamenilor, dedicându-şi aproape în totalitate timpul pentru a-şi spori 
propriile privilegii şi propriul prestigiu! 

6. Aşa cum spuneam, eu nu doresc să mai primesc vreodată o 
demnitate oarecare în faţa oamenilor, căci am oroare de aşa ceva şi nu mă 
bucur cu adevărat decât atunci când pot fi ultimul dintre ei. 

7. De aceea, sublimii mei fraţi, ascultaţi-mi rugămintea, în numele 
Domnului, şi lăsaţi-mă să mă retrag în pace după deschiderea celor două 
temple". 

8. Unul din cei zece i-a răspuns: „Iată, Ohlad, flăcările care ardeau în 
jurul templului s-au stins. Haide aşadar să deschidem poarta! 

9. Cât despre dorinţa ta, vei fi informat care este voinţa lui 
Dumnezeu în interiorul templului. Acolo, El îţi va transmite cu claritate ce 
trebuie să faci - dacă trebuie să rămâi sau nu -, fără ca noi să intervenim în 
vreun fel! 

10. Dacă doreşti să fii pe placul lui Dumnezeu prin umilinţa ta justă, 
va trebui să te supui voinţei Sale, şi nu propriei tale voinţe! Căci umilinţa 
practicată după bunul plac este fructul iubirii de sine şi nu are nici o valoare 
în faţa lui Dumnezeu! In spatele unei asemenea umilinţe se ascunde 
întotdeauna o satisfacţie personală care pare meritorie, un elogiu al 
propriului ego, care este sinonim cu un orgoliu bine disimulat! 

1 1 . Dacă îţi vei spune însă întotdeauna, cu toată sinceritatea inimii 
tale: ,0, Doamne şi Părinte divin! Facă-se voia Ta sfântă, acum şi de-a 
pururi!', abia atunci te vei dovedi cu adevărat umil în faţa lui Dumnezeu, iar 
umilinţa ta va avea valoare în ochii Lui! 

12. La urma urmelor, cine se umileşte dând curs numai propriei sale 
voinţe, fără să ţină în vreun fel cont de voinţa lui Dumnezeu, nu procedează 
cu nimic altfel decât cel care se ridică prin propriile sale forţe în poziţia de 
suveran al poporului. 

13. Numai cel care renunţă complet la voinţa sa personală şi respectă 
exclusiv voinţa divină, lăsându-se în întregime controlat de aceasta, este pe 
placul lui Dumnezeu, şi numai umilinţa lui apare ca fiind justă în faţa 
Tatălui ceresc! 

14. Este infinit mai bine să fii un pierde- vară în acord cu voinţa 
Domnului decât un erou căruia nu-i pasă de voinţa divină! In mod similar, 
este infinit mai bine să îţi conştientizezi propria nimicnicie şi lipsă de 
demnitate decât să fii convins că eşti perfect. 

15. Mai mult, este infinit mai bine să fii un păcătos care se pocăieşte 
în faţa lui Dumnezeu decât un om just în faţa propriilor tăi ochi! 

16. Căci Domnul îi caută întotdeauna pe cei care s-au rătăcit, îi 
întăreşte pe cei slabi şi îi vindecă pe cei bolnavi prin compasiunea Sa, dar nu 
poate fi niciodată debitorul cuiva! 

17. Gândeşte-te la tot ce ţi-am spus, iar Domnul îţi va explica mai 
multe în interiorul templului. - Iar acum, urmează-ne până la poarta 
acestuia! Amin". 



Capitolul 163 

Cuvintele lui Ohlad. Fenomenele care însoţesc deschiderea 
templului 

(16 noiembrie 1843) 

1. în continuare, micul grup s-a îndreptat către poarta templului. 
Ohlad a luat cheia, a dus-o la inimă şi a spus: 

2. „Doamne şi Dumnezeul meu! Aflat acum în faţa sanctuarului Tău, 
ca un sărman vierme neputincios şi plin de păcate ce sunt, mă simt complet 
nedemn să pătrund în acest loc sacru! Mă abandonez însă în întregime în 
faţa iubirii Tale părinteşti şi în faţa compasiunii Tale infinite, aşa că 
îndrăznesc să fac ceea ce mi-ai poruncit prin gura sublimilor Tăi mesageri! 

3. Dar, o, Doamne, picioarele mele se simt prea grele pentru a călca 
pe solul sfânt al sălaşului Tău sacru. De aceea, Te rog, întăreşte-mă pe mine, 
sărman păcătos, iar eu Te voi iubi şi Te voi adora din toate puterile mele, cu 
faţa culcată la pământ în faţa porţii deschise a templului! 

4. O, Doamne, Dumnezeul meu, Părintele meu preasfânt, facă-se 
voia Ta acum şi de-a pururi! Amin". 

5. După acest elan al inimii sale, Ohlad a coborât de şapte ori cheia 
de aur, după care a vârât-o în broască şi a deschis poarta templului. 

6. Când poarta s-a deschis, din toţi munţii din preajmă au început să 
iasă flăcări şi coloane imense de fum, care au putut fi văzute din întregul 
Hanoh, iar pământul s-a cutremurat teribil. Flăcări puternice au ţâşnit din 
pământ în întregul oraş şi au distrus toţi idolii care existau în acesta şi toate 
obiectele de cult, inclusiv pe adoratorii încăpăţânaţi ai acestora. 

7. Cei 99 de consilieri şi regele lor de faţadă au fost cuprinşi de o 
teroare atât de mare încât au început să urle, convinşi că îi aşteaptă sfârşitul. 

8. Cei mai curajoşi dintre ei şi-au reproşat cu amărăciune că nu au 
urmat sfaturile celor care s-au salvat de la moarte prin fugă. 

9. Toţi locuitorii oraşului, ai celor zece cartiere rezidenţiale şi ai 
marelui regat erau convinşi că a sosit sfârşitul lumii. Nu exista nici măcar un 
singur suflet în toate ţinuturile de la şes care să nu tremure cuprins de groază 
aşteptând teribilele evenimente care urmau să se abată asupra pământului şi 
care aveau să fie cu siguranţă mai cumplite decât cele care s-au petrecut 
deja. 

10. Pentru a amplifica şi mai mult panica generală, soarele s-a ascuns 
complet în spatele norilor groşi de fum care se adunau deasupra miilor de 
vulcani, astfel încât la suprafaţa pământului nu mai exista nici o altă lumină 
decât teribila strălucire a miilor de fulgere care ţâşneau de pretutindeni şi 
aceea încă şi mai teribilă a vulcanilor care aruncau lava lor incandescentă. 

1 1 . Pe alocuri, puterile focului subteran au afectat chiar porţiuni mari 
de teren din regiunile de câmpie, dând naştere unor munţi noi, într-un 
vacarm de nedescris şi cu un zgomot de tunet. Toată această dezlănţuire a 
elementelor a izbucnit în clipa în care Ohlad a întors cheile templului în 
broască. 

12. Cuprinşi de disperare şi de o teamă teribilă, oamenii au început 
să alerge care încotro, într-o manieră haotică. Spectacolul cutremurător al 
acestor evenimente fantastice de proporţii gigantice, îi făcea aproape 
indiferenţi la cel al fulgerelor care ţâşneau neîncetat din cupola templului. 

13. Când miile de oameni au invadat tremurând curtea exterioară a 
templului, Ohlad - care până atunci L-a adorat pe Dumnezeu cu faţa la 
pământ, în toată smerenia inimii sale - s-a ridicat şi s-a îndreptat către 
interiorul templului, însoţit de cei zece mesageri, pentru a se prosterna încă 
o dată în faţa altarului, în locul în care era scris numele lui Iehova între cei 
doi heruvimi de foc, sub coloana de nori albi care se înălţau până la tavan 
(despre care am mai vorbit). Acolo, el L-a adorat pe Cel Preaînalt timp de o 
oră. 



Capitolul 164 

Domnul îl numeşte pe Ohlad rege. Apariţia Domnului sub forma 
înfăţişării lui Ohlad 

(18 noiembrie 1843) 



1 . După ce a trecut astfel o oră, timp în care Ohlad nu a făcut altceva 
decât să se roage cu faţa la pământ înaintea altarului, s-a auzit o voce care 
părea să vină din coloana de nori albi: 

2. „Ohlad! Te-am privit! - Ridică-te de la pământ, ca să te pot unge 
cu uleiul iubirii şi al compasiunii Mele, şi să te pot încinge cu înţelepciunea 
Mea, ca mărturie a alianţei pe care a încheiat-o cu Mine acest popor, dar pe 
care nu şi-a respectat-o, ci a călcat-o în picioare în modul cel mai nedemn cu 
putinţă, uitând de toate binefacerile pe care le-am revărsat de-a lungul 
timpului asupra sa şi de compasiunea Mea infinită! 

3. Doresc acum să te numesc regele legitim asupra acestui popor. 
Toate legile pe care le vei da tu vor fi aprobate de Mine! Haide, ridică-te!" 

4. Ohlad s-a ridicat, uimit la culme să audă minunatul apel, şi i-a 
întrebat pe tovarăşii săi: „Care dintre voi mi-a vorbit deschis în numele 
Domnului? 

5. Nu cumva unul dintre voi este Domnul însuşi? O, spuneţi-mi, cum 
trebuie să înţeleg acest eveniment ieşit din comun? Căci vocea care mi-a 
vorbit era mai sublimă decât a oricărei fiinţe umane; de aceea, o consider ca 
fiind vocea lui Dumnezeu, sau cel puţin a unei fiinţe în care sălăşluieşte 
Duhul Său Sfânt! 

6. O, vorbiţi-mi, prieteni atotputernici ai lui Dumnezeu, şi spuneţi-mi 
cine mi-a adresat aceste cuvinte sfinte mie, care sunt cel mai nedemn om de 
pe faţa acestui pământ!" 

7. Unul din cei zece mesageri i-a răspuns astfel lui Ohlad: „Ce 
întrebare este aceasta? Ce doreşti să ştii de la noi? Iată: Domnul este alături 
de tine! Vocea care ţi-a vorbit a fost vocea lui Dumnezeu! Tatăl ceresc a fost 
Cel care te-a chemat! De ce te adresezi atunci nouă? 

8. De vreme ce eşti capabil să faci diferenţa între vocea lui 
Dumnezeu şi una umană, cum poţi să ne mai pui întrebări nouă, în condiţiile 
în care Domnul a coborât lângă tine şi doreşte să te ungă ca rege, ca 
mărturie a infidelităţii poporului tău în faţa Lui? 

9. Haide, răspunde-i fără întârziere Celui care te-a chemat! Nu îl mai 
căuta printre noi, căci noi nu suntem decât nişte oameni, la fel ca şi tine, iar 
Domnul doreşte să te ungă cu propriile Sale mâini, nu cu mâinile noastre! 
Adresează- te aşadar direct Lui! Amin". 

10. Atunci, Ohlad a privit cu respect înjur, încercând să îl descopere 
pe Domnul. 

11. Dar Domnul i-a spus: „Ohlad, vino aici, în spatele coloanei de 
nori, şi îl vei vedea pe Cel care ţi-a vorbit; căci Eu, Dumnezeul, Domnul şi 
Părintele tău, te aştept deja de multă vreme aici! Haide, vino şi convinge-te 
că Eu sunt Cel care te-a chemat şi care îţi spune acum: vino şi priveşte-Mă!" 

12. Cu o imensă veneraţie şi cu cea mai mare iubire, Ohlad s-a dus 
imediat dincolo de coloana de nori albi şi, spre uimirea lui, a văzut acolo 
propria sa imagine, o sosie perfectă a sa. 

13. Această imagine identică cu sine îl privea intens, fără să se mişte. 

14. Această apariţie 1-a străfulgerat pe Ohlad, care a început să se 
teamă. 

15. Dar sosia lui i-a spus: „Nu te teme, Ohlad, căci Eu sunt Domnul, 
Dumnezeul şi Părintele tău! 

16. Nu te minuna nici de asemănarea noastră perfectă, căci Eu te-am 
creat după chipul şi asemănarea Mea. De aceea, nu trebuie să fii surprins, 
căci acest lucru este conform cu ordinea Mea încă de la începuturile 
eternităţii!" 

17. Aceste cuvinte l-au liniştit pe Ohlad. El a redevenit atent şi L-a 
rugat pe Domnul să îi vorbească şi să îi facă cunoscută voinţa Sa. 



Capitolul 165 

întrebarea corectă adresată de Ohlad Domnului. Răspunsul Tatălui 
preasfânt 

(20 noiembrie 1843) 



1 . în continuare, Ohlad şi-a revenit complet şi a început să înţeleagă 
în profunzimile fiinţei sale de unde provenea marea asemănare dintre el şi 

Domnul. El s-a simţit mult mai curajos, fapt care i-a permis să îi pună 
întrebări Domnului şi să-i răspundă la întrebările Acestuia. 

2. L-a întrebat astfel, cu cea mai mare veneraţie din lume şi cu o 
umilinţă profundă: „O, Dumnezeu atotputernic! Mi-ai spus că trebuie să 
devin un rege drept, şi implicit un domn, în numele Tău şi de dragul acestui 
popor! Căci cel care are dreptul să dea legi juste, în acord cu voinţa Ta şi 
care trebuie respectate cu stricteţe de către toată lumea, este prin excelenţă 
un domn! 

3. Dar eu nu sunt decât un om la fel ca şi ceilalţi şi Tu singur eşti 
Domnul! Cum aş putea fi eu un domn alături de Tine, în faţa celor pe care i- 
ai creat şi care, la fel ca şi mine, au primit viaţa lor de la Creatorul lor unic? 

4. O, Doamne, scuteşte-mă de această demnitate pe mine, cel mai 
nedemn dintre toţi oamenii acestui pământ! Ingăduie-mi să mă întorc la 
spiritul meu de cetăţean obişnuit al acestui oraş, căci timp de 40 de ani m- 
am bucurat ilicit de o viaţă trăită în lux, şi în tot acest timp m-am convins că 
este foarte dificil să rămâi fratele celor pe care îi conduci atât timp cât eşti 
suveranul lor, din cauza veneraţiei pe care ţi-o acordă continuu şi pe care 
numai Tu o meriţi pe deplin, o, Doamne! 

5. Chiar dacă ţi-aş consacra în inima mea aceste semne de veneraţie 
ale oamenilor, ar fi imposibil să îi împiedic să mai acţioneze astfel şi să îţi 
dăruiască adoraţia lor exclusiv Ţie! 

6. Acum îmi dau mai mult ca oricând seama că întreaga noastră 
slavă, iubire şi adoraţie ar trebui să-Ţi revină exclusiv Ţie. De aceea, doresc 
să Te rog, Doamne, dacă acest lucru este în acord cu voinţa Ta sfântă, să 
oferi această funcţie şi această demnitate - care pe mine mă cutremură - 
unei alte persoane, mai demnă decât mine şi înzestrată cu o forţă mult mai 
mare. Iţi invoc astfel graţia de a mă lăsa să revin la statutul meu cel de toate 
zilele, care este unul dintre cele mai comune!" 

7. Atunci, Domnul s-a îndreptat către Ohlad şi i-a spus: „Ohlad, abia 
acum te recunosc ca fiu autentic al Meu, putând să Mă apropii de tine în 
calitatea Mea de Părinte! 

8. Pe de altă parte, de vreme ce Eu, Tatăl tău, sunt şi am fost un 
Domn încă de la începuturile eternităţii, cum ai dori tu - în calitate de fiu al 
Meu - să rămâi un sclav şi un simplu servitor? Oare pe pământ oamenii nu-i 
venerează pe părinţii copiilor pe care îi respectă în mod deosebit? 

9. In mod similar, Tatăl etern este venerat prin intermediul copiilor 
Săi care sunt cu adevărat drepţi, căci aceştia nu păstrează niciodată pentru ei 
ceea ce îi revine de drept Tatălui. De aceea, Tatăl îşi proiectează întreaga Sa 
slavă asupra copiilor Săi, căci numai prin intermediul lor poate fi El venerat! 

10. Fiul Meu, dacă, în calitatea Mea de Părinte etern, te numesc 
acum rege şi îţi dăruiesc puterea de a da legi, în această calitate tu nu te vei 
reprezenta pe tine, ci exclusiv pe Mine, Tatăl tău. 

11. Eu nu cer nimănui o veneraţie deşartă pentru Mine, ci doar 
respectarea plină de iubire a voinţei Mele. De aceea, adevăr îţi spun: 

12. Cine împlineşte voinţa celui pe care l-am plasat mai presus decât 
ceilalţi şi îl ascultă cu toată credinţa, Mă cinsteşte şi Mă onorează pe Mine; 
căci Eu nu îi aleg şi nu îi ung decât pe copiii Mei, care sunt una cu Tatăl lor, 
deci cu Mine! 

13. De aceea, acceptă să fii uns ca rege ale tuturor popoarelor din 
ţinuturile de la şes, căci cel pe care îl ung Eu rege este un om just, iar Eu ştiu 
foarte bine de ce acţionez în acest fel!" 

14. După care Domnul şi-a pus mâna pe capul lui Ohlad şi 1-a 
condus în faţa altarului, unde se aflau cei zece mesageri. 



Capitolul 166 

Ohlad este uns rege. Cei zece mesageri sunt numiţi miniştrii săi 

(21 noiembrie 1843) 



1. Când cei doi au ajuns în faţa altarului, unde îi aşteptau cei zece 
mesageri, Domnul i s-a adresat unuia dintre ei: „Ieşi din templu! La poarta 
curţii interioare vei întâlni un om care ţine în mână o tigvă umplută cu ulei. 
Spune-i să ţi-o dea şi adu-o aici, ca să îl pot unge pe Ohlad într-un mod 
natural, dar şi spiritual, ca rege al tuturor popoarelor din ţinuturile de la şes, 
iar pe voi ca miniştri şi sfetnici ai săi, însărcinaţi de mine cu paza 
elementului foc. Căci acum, când poporul s-a întors din nou către Mine, nu 
mai trebuie să vă întoarceţi în munţi! - Haide, du- te şi adu-mi uleiul!" 

2. Mesagerul a ieşit şi 1-a găsit la poartă pe bărbatul care ţinea în 
mână o tigvă cu un ulei de nard dintre cele mai fine. 

3. El i s-a adresat astfel: „Domnul şi Dumnezeul atotputernic al 
cerului şi al pământului te-a desemnat ca purtător al unui recipient umplut 
cu un ulei preţios, cu care sunt unşi regii! Acelaşi Dumnezeu îţi cere să îmi 
dai imediat acest ulei pentru a-1 duce în templu, unde Domnul îl va unge 
personal pe fostul consilier Ohlad ca rege al tuturor popoarelor de la şes!" 

4. Bărbatul i-a dat imediat uleiul şi i-a răspuns cu cel mai mare 
respect mesagerului: „O, mare maestru al focului din interiorul şi de la 
suprafaţa pământului, precum şi din aer! Am visat azi noapte că un personaj 
înconjurat de flăcări luminoase mi-a spus: ,Când te vei apropia de templul 
lui Dumnezeu, ai grijă să nu-ţi uiţi uleiul acasă, din cauza fricii, căci Cel 
căruia îi este consacrat templul mă va trimite la tine să îţi cer acest ulei!' De 
aceea, mi-am luat recipientul cu mine, şi iată că acum, viziunea mea s-a 
realizat! 

5. Lăudat fie numele Domnului, căruia îi consacru acum şi de-a 
pururi întreaga mea iubire şi veneraţie, căci El este Dumnezeul atotputernic 

al cărui nume preasfânt este scris în templu! Lăudat fie numele Lui pentru 
graţia pe care a revărsat-o asupra mea, bazându-se pe mine şi pe uleiul 
meu!" 

6. După aceste cuvinte, posesorul uleiului a căzut cu faţa la pământ 
şi L-a adorat pe Dumnezeu cu o smerenie deplină. 

7. Mesagerul s-a grăbit să se întoarcă în templu şi i-a dat Domnului 
uleiul, cu inima debordând de iubire şi de veneraţie. 

8. Atunci, Domnul a luat uleiul şi a uns cu el capul lui Ohlad, după 
care i-a spus acestuia: „Acum eşti un rege veritabil, prin graţia Dumnezeului 
tău, a Domnului şi a Părintelui tău! Primeşte Spiritul Meu şi condu-ţi 
poporul în numele Meu, alături de aceşti zece consilieri, pe care îi ung acum 
ca miniştri ai tăi! 

9. Dacă ai vreodată nevoie de un sfat de o importanţă aparte, 
întoarce-te în acest loc în care te-am uns şi vei obţine întotdeauna ajutorul de 
care ai nevoie! 

10. Iar acum vom ieşi cu toţii afară, iar Eu am să-i prezint poporului 
noul său rege! Aşa să fie!" 



Capitolul 167 

Furtuna de foc şi cutremurul de pământ. Teama sacră a poporului. 
Domnul îşi face cunoscută identitatea în faţa populaţiei 

(22 noiembrie 1843) 



1 . Cât timp Domnul i-a uns pe Ohlad şi pe cei zece mesageri, furtuna 
care făcea ravagii în exterior şi-a dublat violenţa, iar pământul s-a 
cutremurat atât de puternic în jurul templului încât oamenii aproape că nu-şi 
mai puteau ţine echilibrul. 

2. In faţa acestor semne, ei au început să îşi piardă curajul, fiind 
convinşi că pământul îi va înghiţii de vii şi că Dumnezeu nu dorea să mai 
cruţe pe nimeni, întrucât mânia Sa în faţa crimelor care fuseseră săvârşite în 
Hanoh şi în împrejurimile oraşului depăşise orice limită. 

3. In momentul cel mai sinistru însă, când pământul începea deja să 
se desfacă în bucăţi în jurul templului, dând naştere într-un vacarm de 
nedescris unor crevase din care ieşeau coloane groase de foc, de înălţimea 
unor turnuri, când până şi dalele din curtea templului începeau să se desfacă 
şi să fumege, devenind pe alocuri aproape incandescente, - Domnul a ieşit 
din templu împreună cu regele Ohlad, de-abia uns, şi cu cei zece mesageri. 

4. Oamenii nu ştiau cine este Domnul, dar i-au recunoscut imediat pe 
Ohlad şi pe cei zece mesageri, aşa că au căzut la picioarele acestora şi i-au 
rugat îngroziţi să implore graţia lui Dumnezeu în favoarea lor. 

5. Dar cei zece le-au răspuns: „Oare nu este Dumnezeu şi Părintele 
vostru, aşa cum este al nostru? De ce nu vă adresaţi Lui? Puteţi fi siguri că 
El îşi va revărsa graţia asupra voastră, dacă meritaţi acest lucru! 

6. Noi suntem la fel ca şi voi şi nu avem drepturi mai presus decât 
ale voastre sau o valoare mai mare decât voi. De aceea, nu vă putem 
îndeplini cererea, căci nu dispunem de atribute divine! Dacă am face acest 
lucru, ne-am dovedi în faţa lui Dumnezeu cei mai mari criminali, mai mari 
chiar decât cei care şi-au ucis părinţii şi fraţii! 

7. Iată, aici se află regele Ohlad, care a fost uns de Domnul însuşi! 
Vorbiţi cu el, iar el vă va arăta calea care duce către Tatăl - singurul în 
măsură să vă salveze şi care va face cu siguranţă acest lucru dacă vă veţi 
întoarce inimile către El, cu toată sinceritatea şi smerenia!" 

8. Atunci, oamenii disperaţi s-au întors către Ohlad şi l-au implorat 
să le arate calea care duce către Dumnezeu, Domnul şi Tatăl ceresc! 

9. Ohlad s-a întors către Domnul şi i-a spus: „O, Tată, revelează-Te 
în faţa poporului, pentru ca acesta să nu-mi atribuie o putere mai mare 
asupra voinţei Tale preasfinte decât posedă el însuşi!" 

10. După aceste cuvinte, Domnul a făcut un pas înainte, şi-a ridicat 
mâna atotputernică şi a spus: „Pământiile, a sosit momentul să taci, căci 
doresc să le vorbesc copiilor Mei! Forţe impetuoase, retrageţi-vă! Iar tu, 
soare, lasă-ţi din nou razele să strălucească deasupra pământului cu toată 
puterea! Amin". 

1 1 . Când Domnul a tăcut, furtuna s-a potolit instantaneu. Pe cer nu a 
mai rămas nici cel mai mic norişor, iar vulcanii din vecinătate şi-au încetat 
activitatea. 

12. Atunci, oamenii au căzut la pământ, preamărindu-L şi slăvindu-L 
pe Dumnezeu, care i-a salvat. Căci până şi ei şi-au dat seama că potolirea 
instantanee a furtunii era un eveniment mult prea extraordinar pentru a nu se 
datora graţiei şi iubirii divine. 



297 



